
DAN RĂDOIU 


Cartea a doua 


Editura PAVCON 
Bucureşti, România, 2023 


Capitolul 1 


Pe biroul lui Adam se afla o coală de hârtie acoperită de cer- 
curi și săgeți. La o privire atentă, se putea vedea că părți întregi 
ale schiţei fuseseră trasate, şterse, apoi scrijelite înapoi cu furie. 

Adam refăcu absent conturul navei spaţiale în formă de bu- 
merang către care convergeau câteva săgeți groase. Nava cla- 
nului Ybir. Privi la calendarul de pe birou, și își prinse fruntea 
în mâini. Atât de multe depindeau de data când aveau să so- 
sească urmașii nememicului. Cât timp îi mai rămăsese? O lună? 
Două săptămâni? 

Alături de coala de hârtie se aflau un puzzle 3D dezasam- 
blat. Adam luă o piesă complicată, un soi de arici cu țepii ine- 
gali, și o roti de câteva ori între degete. Căută printre piesele 
rămase, luă una puțin mai mare decât o unghie, și o alătură 
fără greș la cea dintâi. Din câteva mișcări precise, termină par- 
tea din spate a vaporului, pupa, în limbajul marinarilor. Urmară 
cele trei coșuri binecunoscute, apoi etrava alungită, proiectată 
să taie nepăsătoare valurile Atlanticului timp de generații. 

Adam privi la nava asamblată și simţi cum i se strânge 
inima. Patru zile, doar atât plutise Titanicul înainte să se scu- 
funde. O bucată plutitoare de gheaţă, o decizie eronată, și o 
greşeală de proiectare fuseseră suficiente pentru a trimite pe 
fundul oceanului ani întregi de muncă și de pregătire. Se scu- 
tură ca de un gând rău. Doar șansa și problemele de sănătate 

făcuseră să nu participe la călătoria de inaugurare a navei con- 
damnate. Aruncă peste umăr o piatră imaginară, trimițând 
după ea ghinionul și piaza-rea. 

Puse creionul jos cu un gest brusc și se ridică din scaun. An- 
chilozate, articulațiile genunchilor îi pocniră sec, smulgându-i 
un geamăt de suferință. Înjură printre dinți. Blestematul de ac- 
cident genetic și urmările lui. Pășind cu economie, se îndreptă 
către biblioteca din lemn sculptat. 

Pe cotorul unuia dintre volumele îmbrăcate în piele se putea 
vedea scris „Il Principe”. Adam își trecu degetele pe deasupra 
cărţii, ușor ca o mângâiere de bărbat ce îşi reîntâlnește o amantă 
din trecut. Fără să se oprească, trecu la volumul alăturat: 
„Dell'arte della guerra”!. Melancolia îi cuprinse inima. Se fă- 
ceau aproape cinci sute de ani de când așternuse pe hârtie res- 
pectivele lucrări sub numele de Niccolo Machiavelli. Pe buze 
îi flutură un surâs rece. Oare ce ar zice nerecunoscătorii de pă- 
mânteni dacă ar afla că nepreţuita lor Biblie fusese gândită și 
scrisă de același presupus autor florentin? 

Se strâmbă scârbit: 

— Câţiva s-ar sinucide, alţii ar înnebuni, dar cei mai mulți 
şi-ar vedea mai departe de viețile lor mărunte și inutile. 

Clătină din cap, după care scuipă printre buze o bobiţă de 
salivă. 

— l-am construit mai bine decât am sperat ori decât am in- 
tenționat, mormăi el indispus. Sunt mai prolifici și mai rezis- 
tenţi decât gândacii de bucătărie. Nu contează ce le faci. Stri- 
veşte-i cu călcâiul, otrăvește-i, surpă casa ori aruncă o bombă 
nucleară peste ei, iar la sfârşit tot o să mai găseşti vreo doi-trei 
mişunând printre dărâmături, gata s-o ia de la capăt! 


1 Prințul, Arta războiului, de Niccolo Machiavelli. 

Trase către el prima carte, apoi pe a doua. De undeva din 
spatele lor se auzi un declic de mecanism bine uns, iar o parte 
a bibliotecii pivotă, dezvăluind ușa unui seif. 

În interior, într-o cutie de metal fără capac, se aflau câteva 
recipiente din sticlă închise etanș. Adam întinse mâna și luă 
unul. Înăuntru, suspendat într-o soluţie de gel transparent, 
plutea un deget de la picior. Pe eticheta containerului se ve- 
deau câteva ideograme Anunnaki scrise îngrijit de mână. 

— Heinrich Himmler, citi Adam cu voce tare. 

Pe chip îi trecu o grimasă. Hitler fusese un incompetent cu 
gura mare și priză la public, însă nimic mai mult de atât. Să-l 
adauge colecţiei lui ar fi fost inutil. Adevăratul arhitect și stra- 
teg al ororilor celui de-al doilea război mondial, camerele de 
gazare, uciderea a milioane de oameni nevinovaţi în numele 
purității rasiale, fusese cel al cărui deget îi parvenise în urma 
bunăvoinţei unui oarecare caporal englez. Matriţa genetică 
aparținând unuia dintre cei mai mari monștri pe care îi dăduse 
omenirea vreodată fusese astfel prezervată. 

Adam puse containerul înapoi la locul lui și luă altul. Sus- 
pendată în gel se găsea o bucată de inimă. Ventriculul era vi- 
zibil hipertrofiat, mușchiul cardiac prezentând o mulțime de 
vase de sânge sparte. Iosif Vissarionovici Stalin fusese un băr- 
bat căruia îi plăcuse alcoolul și mâncarea bună. 

Rând pe rând, prin mâinile lui Adam trecură containere în 
care se aflau rămășițe de țesut ce aparținuseră cândva lui Idi 
Amin, Pol Pot, Mao Zedong, ucigași cu sânge rece, vinovaţi de 
moartea a zeci de milioane de oameni. 

Din seif, luă o bucată grosolană din metal, apoi se reîntoarse 
la birou. Ușa încăperii se deschise brusc, iar Eber își făcu grăbit 
apariția: 

— În ce stadiu vă aflaţi cu arestarea Bătrânului? Când am 
să pot să-i vorbesc? rosti el, apoi văzu obiectul, iar vorbele i se 
opriră ca îndesate cu ciocanul înapoi în piept. Șopti: Este ceea 
ce cred eu că este? Palmele îl ardeau, amintindu-și de fierul 
ascuţit pătrunzându-i printre oase. 

Adam îi făcu cu ochiul. Eber întinse mâna şi luă obiectul, 
un cui lung de cincisprezece centimetri, ridicându-l la înălţi- 
mea ochilor. 

— E autentic? 

Adam își încrucișă mâinile peste pântecul umflat şi încuviinţă. 

— Când ziceai că se întâlnește grupul, în câteva ore? spuse 
Eber, strângând cuiul în palmă ca pe un cuțit. 

Lui Adam i se şterse rânjetul de pe chip. ÎI judecase greşit pe 
individ? I se supusese Eber doar de formă, așteptând un mo- 
ment prielnic ca să îl ucidă? Își strecură mâna sub birou, pipă- 
ind butonul de panică instalat acolo. 

Eber cântări pironul în palmă, apoi i-l aruncă cu un gest in- 
diferent înapoi lui Adam. 

— Pentru ce mi-ai făcut atunci, pentru modul în care te-ai 
folosit apoi de chipul meu, ai merita să te bat până când ai 
cădea lat. Ar durea, ar fi neplăcut, dar ai supravieţui. Parcă așa 
mi-ai zis la vremea aia, nu? 

— Nu şi dacă îţi pasă cât de cât de soarta boarfelor tale, su- 
râse sardonic Adam. Închipuiește-ţi ce ar păţi ele dacă mie mi 
s-ar întâmpla ceva. Izbucni în râs, plesnindu-se cu palmele 
peste burtă: Imaginează-ţi, doar! 

Eber schiță un gest de deznădejde și își lăsă bărbia în piept. 
În sinea lui, răsuflă ușurat. Obligându-l pe Adam să se folo- 
sească încă o dată de Trinidad şi de Matilde ca de nişte instru- 

mente de negociere, le sporise și mai mult valoarea. Oricât şi-ar 
fi dorit Kenan să se răzbune pe ele pentru episodul cu butonii 
din diamant, acum îi era imposibil s-o mai facă. 

— Îmi pare rău, murmură el. N-am vrut să sune cum s-a 
auzit. Pentru mine, cel puţin, nu sunt chiar atât de departe vre- 
murile când ne permiteam să ne zicem în față ceea ce gândeam 
unul despre celălalt. 

Adam se ridică din scaun şi ocoli biroul. Eber nu se dezmin- 
tea. Dădea din picioare, mușca zăbala, dar atâta timp cât pe 
umerii lui apăsau vieţile unor păduchioși de pământeni, mer- 
gea în direcția indicată. Clătină satisfăcut din cap. Dacă reacția 
Hristosului său de tinichea ar fi fost alta, dacă nu s-ar fi burzu- 
luit întâi, ca apoi să scheaune supus, ar fi intrat la bănuieli. 

ÎI luă pe după umeri pe Eber. 

— Dovedește că ţi-au trecut gărgăunii din cap, scoate de la 
Bătrân informaţiile care ne privesc, iar acele vremuri se vor în- 
toarce. Atât pentru tine, cât şi pentru zevzecul ăla încăpățânat. 
Pare greu de crezut, știu, dar ai să vezi; o să fie bine pentru toată 
lumea. 

Adam deschise ușa de la biroul său. Rezemat de un perete, 
aștepta un bărbat îmbrăcat într-o jachetă îmblănită din piele, 
pantaloni vătuiți de iarnă, și bocanci înalți. Lângă el, așezată 
pe un scaun simplu din lemn, cu mâinile odihnind cuminţi în 
poală, stătea o femeie în uniformă de menajeră. 

— Doina, spuse Adam, condu-l pe prietenul meu în camera 
lui. Dânsul trebuie să se schimbe de haine. Arată-i tu, te rog, 
unde sunt toate. 

Femeia îl privi pieziș pe bărbatul a cărui înfățișare părea co- 
borâtă dintr-o icoană, și o luă înainte cu pași repezi. Lui Eber 
nu-i rămase altceva de făcut decât s-o urmeze. 

— Intră şi închide ușa, i se adresă Adam bărbatului ce aş- 
tepta disciplinat să-i vină rândul. Şeful securităţii grupului 
Anunnaki în România se grăbi să dea curs ordinului primit. 

Varujan Stâncă era un bărbat trecut de cincizeci de ani. Avea 
o față pătrată, cu un nas subțire ca o lamă de cutit, iar părul des, 
încărunțit în cea mai mare parte, îi era tuns scurt, milităreşte. 

— Cum decurg lucrurile afară? îl întrebă Adam. 

Varujan luă poziţie de drepți. 

— Internetul a fost oprit, așa cum aţi dat dispoziţie. Prin oa- 
menii noştri am primit informări complete. Poliția a intrat peste 
furnizorii de internet și i-a obligat să sisteze serviciile de date. 
Au cam mârâit ei, au amenințat cu justiția, cu Uniunea Euro- 
peană, dar până la urmă n-au avut încotro şi s-au supus. Co- 
nexiunile prin satelit au fost sistate și ele. Aparatura mobilă de 
bruiere și dronele furnizate de aliaţii noștri au fost amplasate 
în dispozitiv și sunt operaţionale. Bucureștiul a fost practic eli- 
minat de pe harta internetului! 

Adam își reținu un zâmbet. Dronele și echipamentele de 
bruiaj îi fuseseră oferite guvernului român cu titlu de așa-zis 
împrumut de către una dintre companiile producătoare de ar- 
mament ale grupului. 

— Nici o conexiune legală, vrei să spui, își provocă el omul 
de încredere. 

Varujan continuă să stea drept ca o vergea de oțel. Privea 
înainte, țeapăn, doar buzele i se mișcau. 

— Mă tem că nu înţeleg, domnule. Cât timp bruiem comuni- 
caţiile prin satelit, doar cele terestre ar mai putea fi folosite, iar 
acestea, indiferent de felul lor, comerciale ori academice, au 
fost sistate. Ca să n-avem probleme, un număr de poliţişti au 
rămas pe loc pentru a asigura paza dispozitivelor. 


10 

Tonul de tablă, cazon, i se înmuie puţin: 

— N-avem ce griji să ne facem în privinţa lor. Ne-am asigu- 
rat că sunt dintre cei cu care am păstrat o relație bună de-a lun- 
gul timpului. 

Adam încuviință. Întreţinerea acelei „relaţii bune” pe care 
o menționase șeful securității, necesitase plata unor importante 
sume de bani către poliţişti de toate gradele. O rugăminte dis- 
cretă venită din partea lui, atârna mai greu decât un ordin di- 
rect al șefului Poliţiei. 

— Văd că aţi luat măsurile corespunzătoare, rosti Adam, dar 
chiar și așa, s-ar putea să nu fie suficient. Dușmanul împotriva 
căruia luptăm este inteligent, bine pregătit, și dispune de fon- 
duri uriașe. Să-l subestimăm ar fi o greşeală de neiertat! Tre- 
buie să i-o luăm înainte, să gândim mai repede și mai bine decât 
ar putea s-o facă el. 

— La ordinele dumneavoastră! rosti tare Varujan Stâncă. 

De data aceasta, Adam surâse. În alte timpuri omul său ar 
fi pus un genunchi în pământ și ar fi strigat de să se zguduie 
ferestrele: Poruncă, Măria- Ta! 

— Ai auzit vreodată de internetul negru? 

Varujan îl privi mirat. 

— Da. Comercializare de droguri, pornografie infantilă, 
arme de toate felurile. Făcu o pauză aproape insesizabilă: Are 
vreo legătură cu situația noastră? 

Adam clătină din cap. 

— Ar putea avea. Există rapoarte care menționează prezența 
în București a unei celule bine organizate. Aria lor de expertiză: 
spionajul informatic. Din ce știm, acești indivizi dețin apara- 
tură electronică sofisticată. Nu m-ar mira să găsească o moda- 

litate prin care să se strecoare printre ochiurile plasei țesute de 
tine. 

Culoarea dispăru de pe chipul lui Varujan. 

— Vreo sugestie de unde să încep, domnule? 

— Am mai mult decât o sugestie, rosti Adam. Mergi la sub- 
sol și folosește una dintre staţiile securizate. Ți-am pregătit 
toate informaţiile pe care le avem despre acești pirați de doi 
bani. Nu sunt complete, presupun, dar reprezintă un punct de 
start. În voce i se strecură iritarea: Vezi? Aşa păţești dacă nu-ți 
faci la timp curat în casă. Ar fi trebuit să ne fi ocupat mai de- 
vreme de ei! 

Şchiopătând ușor, Adam se înapoie la birou. 

— Care e stadiul pregătirilor pentru operaţiunea din Braşov? 

Varujan încuviință energic: 

— Casa pe care mi-aţi indicat-o se află sub supraveghere 
continuă. De îndată ce veți transmite ordinul, oamenii noștri 
vor intra peste ţintă şi-o vor aduce încoace. Sunt pregătiți, cu 
arma la picior. 

Adam studie în treacăt schema pe care o desenase cu câteva 
minute în urmă. Arestarea Bătrânului era una dintre etapele 
principale. 

— În regulă. Atât pentru moment. Mergi şi consultă datele 
despre care ţi-am spus, apoi pregăteşte-te să transmiţi mai de- 
parte ordinul de a-l aresta pe răufăcător. 

Varujan salută militărește, apoi ieşi întins pe ușă. Adam 
privi lung în urma lui. Pe birou, pironul absorbea lumina din 
încăpere, făcând frig în jurul lui. Adam își trecu degetele peste 
el. Fusese cel care fixase mâna dreaptă a lui Eber de lemnul 
crucii. Ori de câte ori îl privea, conștiința nevoii de religie a 

creaţiei lui îl copleșea. Unde ar fi fost aceste brute nerecunos- 
cătoare dacă el, Adam, nu le-ar fi dat să creadă în ceva mai 
înalt decât viețile lor becisnice, scurte și pline de boli? 

Scuipă din nou, cuprins de silă. S-ar mai fi ascuns și azi prin 
peşteri, terifiaţi de tunete și fulgere, pradă animalelor sălbatice, 
asta ar fi făcut. 

Scrâșni din dinţi: 

— Păcat că m-am lăsat purtat de val şi n-am schimbat me- 
sajul lui Eber. Am fost un prost. Am pariat pe o religie a iubirii 
când ar fi trebuit s-o transform într-una a urii. lubirea mole- 
şeşte. Îl transformă până și pe cel mai de seamă viteaz într-o 
cârpă numai bună de șters la dos. Ura, în schimb, este exact 
opusul lâncezelii. Arde, consumă, mută munții din loc, dacă 
este cazul, ca să-şi afle satisfacția! 

Cu un gest brusc, luă cuiul și îl împlântă adânc, cu toată 
forța, în blatul biroului. Lacul plesni, trimițând raze în toate 
direcţiile. 


k*k k 


Adam și Eber pătrunseră împreună în sala de ședințe ame- 
najată la subsolul casei. Şapte fotolii tapiţate în piele mov de 
Cordoba, culoarea sângelui de dinozaur, așteptau dispuse în 
jurul unei mese de conferințe. Adunați într-un colț al încăperii, 
mai mulți bărbaţi vorbeau tare. 

Unul dintre ei, un tip masiv îmbrăcat în costum de motoci- 
clist, împinse cu piciorul covorul persan ce acoperea o parte 
din podea: 

— Nu-mi vine să cred că Adam a păstrat joarța asta! râse 
el. Galos, jur, numai ţie ți-ar fi putut veni ideea cu covorul zbu- 

rător! Nu pot să uit ce față a făcut fătuca aia când i-ai bătut la 
geam, călare pe junghiul ăsta. Stăteai cu picioarele încrucișate 
sub tine, trăgeai din narghilea, și te dădeai mare vrăjitor! 

Cel interpelat, un bărbat bronzat, îmbrăcat în pantaloni de 
vară, o cămașă înflorată și pantofi sport încălțaţi pe piciorul 
gol, rânji plin de el: 

— lasmina o chema. Pământenii au făcut o mulțime de 
filme pe tema asta... 

Lameh, bărbatul în costum de motociclist, își vântură braţul 
prin aer, continuând să râdă: 

— Da, ştiu. Ce n-am văzut însă, în nici unul dintre ele, a fost 
partea în care eu și prostovanul de Jared pilotam cu capul în 
jos navetă, ca să ai tu pe ce să-ţi pui covorul! 

Jared se strâmbă. Era un tip cu barbă, îmbrăcat într-un cos- 
tum cu dungi fine, de profesor universitar. 

— Pe lângă cele enumerate de tine, spuse el acru, îmi mai 
aduc aminte cum nu te-ai sfiit să scoţi naveta de sub camuflaj. 
Fugeau pământenii care încotro când ne-au văzut. 

Lameh își dădu capul pe spate şi izbucni în râs. 

— După buşiturile cu tâlc care se auzeau venind de deasu- 
pra, m-am gândit că respectiva domnişoară era prea ocupată 
de ce-i explica Galos, ca să mai fie atentă la ce se petrecea în 
jurul ei. N-ar fi trebuit s-o fac, recunosc, dar mă plictiseam 
groaznic. Aveam chef să fac ceva, orice, și aia mi-a trecut atunci 
prin minte! 

Galos își înmuie buzele în paharul pe care îl ținea în mână, 
dădu să spună ceva, dar văzu că între timp nu mai erau singuri. 

— Dacă nici asta nu-i seara surprizelor, murmură el, atunci 
nu mai știu ce să zic că este. Eber, mă înșală privirea? Tu ești? 

Eber se apropie, răvășit de sentimente contradictorii. Îl 
durea că nu-l vedea acolo pe Seth, mort în accidentul de la 
Tunguska, pe Nathaniel, dar în același timp se bucura să-i re- 
vadă pe cei asemenea lui. 

— Da, eu sunt, spuse el, un zâmbet șters alergându-i fugar 
pe chip. Bucuroși de oaspeţi? 

— De oaspeți, nu, punctă Adam, venind lângă el. De prie- 
teni vechi care ni se alătură după o perioadă nepermis de mare 
de absenţă, da, oricând. Îşi consultă ceasul. Și că vorbeai des- 
pre surprize, Galos, haideţi să ne așezăm la masă. V-am pregă- 
tit ceva. 

Eber se așeză pe o laterală. Kenan, pe partea opusă. Ceilalţi 
îşi traseră fiecare câte un scaun. Adam luă loc în capul mesei 
și îşi făcu de lucru cu o tabletă digitală aflată dinaintea lui. Ușa 
se deschise și intră Varujan. 

— Eşti sigur că vrei să-l avem pe câinele tău de pază cu noi, 
aici? spuse Galos în dialectul Anunnaki. Nu mi se pare o idee 
chiar bună; cine știe cum îi merge gura la beţie. Vrei să citim 
prin fițuicile de scandal despre ochii noștri mov ori despre 
limba de neînțeles pe care o vorbim? 

— Fii liniștit, îi răspunse Adam cu un zâmbet în colțul gurii. 
Varujan nu ar vorbi nici torturat, nici drogat. 

— Că parcă ai tu de unde să știi asta! îl întrerupse Galos. 

— Am, pentru că așa l-am selecționat, spuse Adam, ridicând 
vocea. L-am întâlnit în Chicago, cu ocazia unei călătorii în State. 
Abia se întorsese din primul război din Golf. Era rănit și con- 
fuz. Dintr-un ghinion, căzuse în mâinile unei trupe de elită ira- 
kiene. L-au bătut, l-au torturat, l-au drogat, dar cu toate astea, 
n-au scos nimic de la el. lar ca să te scutesc de o replică tâmpită, 

nu, nu există vreun dubiu că așa au stat lucrurile. Pentru că dacă 
ar fi vorbit, camarazii lui nu s-ar mai fi întors liniștiți acasă. Ca 
şi el, erau sabotori infiltraţi în spatele frontului. 

— Da, impresionant, mârâi Galos, dar chiar și așa... 

— Cât despre loialitatea lui, rânji Adam, să zicem că ultimul 
lucru care ar putea să-i treacă prin minte ar fi să ne vândă. le- 
puroaica de nevastă-sa i-a făcut zece copii. Adevărat, m-am în- 
grijit și eu să se întâmple așa. Legumele de care n-au dus nicio- 
dată lipsă acasă, carnea, vinul, au avut hormoni de sculătoare 
şi de fertilitate în ele cât să fi puit un batalion întreg. În afară 
de vreo doi care sunt prea mici, pe restul i-am trimis să stu- 
dieze la cele mai bune școli din lume, ăăă, departe de tatăl lor. 
Se văd în vacanțe și cam atât. În caz că — așa cum ai zis, vorbește 
gura fără el — poate să-și ia adio de la progenituri. Un contrac- 
tor local le ia gâtul și le trimite căpăţânile acasă la tăticu', să le 
țină în bibliotecă pe post de amintire. 

Toate privirile să îndreptară către Varujan. El le ignoră, 
neînțelegând nici măcar un cuvânt din limba pe care o vorbeau 
invitații. Privirea lui era ațintită către singurul om din încăpe- 
rea aceea a cărui autoritate o recunoștea. 

— Eu zic să începem, spuse Adam în română. 

Varujan luă tableta digitală și atinse de câteva ori ecranul cu 
degetele. Pe panoul video apăru imaginea unei case scufun- 
date în întuneric. 

— Aici Amnarul, rosti răspicat Varujan. Daţi-i drumul! 

Pe ecran lucrurile se precipitară. Camera video cu vedere 
nocturnă, purtată pe cap de unul dintre oamenii lui Varujan, 
înregistra tot. Fără să se mai obosească să bată la ușă, un bărbat 
cu căciula trasă pe ochi, plasă în dreptul încuietorii un calup 

dintr-un material asemănător cu plastilina, înfipse în el un dis- 
pozitiv electronic gros cât o ţigară, apoi se dădu un pas în spate. 
Plasticul se aprinse cu lumină orbitoare și începu să sfârâie. 
Metalul încuietorii se înmuie, curgând ca o bucată de unt arun- 
cată în tigaie. 

Bărbatul cu căciulă lovi ușa cu piciorul și năvăli înăuntru: 

— Ține-ţi mâinile la vedere și nu mișca! O bășină dacă dai, 
și te pupă mă-ta rece! răcni el. 

Camera video surprinse imaginea unui bărbat tânăr. Stătea 
așezat pe canapea, cu un pahar în mână. ÎI ridică, închinând 
în cinstea „musafirilor”. 

— Ţinta a fost neutralizată şi urmează să fie transportată 
aici cu elicopterul în aproximativ cincizeci de minute, comu- 
nică scurt Varujan. 

Chipul bărbatului de pe canapea intră în cadru. 

— Oprește-te! strigă Adam. Stomacul i se zbătea ca o pisică 
înghesuită într-un sac. Nu, nu poate fi cu putinţă..., murmură 
el, apoi răcni: Spune-le să se apropie de răufăcător. Vreau să-i 
văd mutra! 

Operatorul camerei se conformă fără să aștepte să i se re- 
confirme ordinul. Glasul care strigase era cel al unui dement 
în plină criză. 

— Uitaţi-l, spuse Varujan, strângând tableta în mâini. 

— Ăsta nu-i Bătrânul! explodă Adam. Răscoliţi casa din piv- 
niță și până-n pod. Puneţi-i foc, dacă e nevoie, dar aduceţi-mi-l 
pe Bătrân! Executarea!! 

Varujan scoase din buzunarul interior al sacoului un telefon 
mobil şi o cască, apoi formă grăbit un număr. Ca și în cazul le- 
găturii video, conexiunea evită bruiajul ce amuţise Bucureștiul, 

realizându-se prin intermediul reţelei de telefonie fixă a ar- 
matei. 

— Ai zece secunde să-mi zici ce s-a întâmplat cu ţinta. Începe 
să vorbești, scrâșni el cu voce înceată. 

Adam și toţi ceilalți membri ai grupului îl urmăreau fără să 
spună nimic. 

Varujan clătină din cap, apoi închise convorbirea. Chipul îi 
era palid ca hârtia de pergament. 

— Acum câteva ore, un curier a greșit adresa. Abia dacă a 
intrat în casă. Nici măcar ușa n-a închis-o. Omul meu a consi- 
derat că nu trebuie să se alarmeze şi l-a lăsat să plece. I-a făcut 
totuși o poză cu mobilul, doar așa, în caz de nevoie; mi-a tri- 
mis-o în timp ce vorbeam. Un moment, să o transfer pe moni- 
tor. 

Panoul TV se întunecă timp de o secundă, apoi fotografia unei 
furgonete apăru pe ecranul înalt și lat cât tot peretele. Adam 
izbi cu pumnii în masă, răcnind din fundul plămânilor. La vo- 
lan, conducând detașat, se putea vedea profilul Bătrânului. 

În întuneric, David se simţea orb şi neajutorat. Bătăile în ușă 
îl scufundaseră înapoi în coşmarul pe care momentul de inti- 
mitate cu Marina îl alungase vremelnic. 

— Deschideţi! Ştiu că sunteţi acolo! răsună de jos aceeași 
voce bărbătească. Pe partea cealaltă de pat, Marina se îmbrăca 
grăbită. 

— Deschideţi, lui Teodor i s-a făcut rău, continuă glasul. 
Mișcările Marinei deveniră frenetice. 

— Trebuie să ne grăbim! gemu ea. „Teodor” înseamnă ur- 
genţă absolută. Trebuie să lăsăm totul baltă și să fugim cât ne 
țin picioarele! 

Uşa dormitorului se deschise, iar Marina părăsi în grabă în- 
căperea. La parter, Serghei aştepta cu pistolul în mână. 

— E în regulă, poți să-i deschizi, își făcu tânăra apariţia în 
fugă. Este Bătrânul. 

— Eşti sigură? șopti rusul. 

— Da, sunt absolut sigură, gâfâi Marina. Îi recunosc glasul. 
El este. 

David li se alătură, călcând neauzit. 

— El şi cei patruzeci de gealaţi care îi țin pistolul la tâmplă, 
se răsti el în șoaptă. Să nu ne pripim. Ceva nu-i în regulă aici. 
Cum de ne-a găsit? Presupun că adresa cuibușorului de nebunii 
al lui Serghei nu-i listată în cartea de telefon. 

Marina scutură din cap. 

— N-avem timp! imploră ea. L-aţi auzit pomenindu-l pe 
Teodor. N-ar fi făcut-o dacă n-ar fi fost o urgenţă! 

David bombăni ceva neinteligibil și trase de piepţii bluzei 
de pijama. Serghei le făcu semn pe mutește să se dea la o parte. 
Cu mâna stângă începu să deschidă ușa, în timp ce cu cealaltă 
ținea pistolul. Mișcările îi erau fluide, reţinute. Călca pe vâr- 
furi, cu genunchii flexaţi, gata să lovească ori să tragă în orice 
moment. 

Uşa se deschise, lăsând să intre un bărbat într-o jachetă din 
fâș, cu o şapcă pe cap. 

— Nathaniel! strigă Marina, sărindu-i de gât. 

Noul venit îi măsură din priviri pe ceilalți doi bărbaţi. 

— David Aman și Serghei Mișkin, presupun, rosti el. 

Rusul închise ușa, continuând să ţină pistolul pregătit. 

— Presupui bine, mârâi el. Tu cine ești? 

— Priviet?, zâmbi nou-venitul. Eu sunt Nathaniel, pe nu- 
mele meu, hm, să-i zicem originar. Mitologia - ori mai bine zis, 
Geneza scrisă de Adam - m-a ţinut minte drept Noe. Probabil 
că voi mă ştiţi de Bătrânul. 

Modul în care Marina se cuibărise la pieptul nou-venitului, 
senzaţia de „acasă” ce i se întipărise pe chip, îi săpă lui David 
o poftă de nestăvilit de a-l lua de guler pe individ și de a-l 
arunca afară cu un bine plasat șut în dos. Își îmbăţoșă umerii 
şi dădu să-şi bage mâinile în buzunare, doar ca să constate că 
pantalonii de pijama nu aveau așa ceva. Deturnă discret gestul, 
încrucişându-și morocănos braţele la spate. Nathaniel, cu ex- 
cepţia câtorva fire de păr albe abia vizibile în chica deasă, nu 

semăna deloc cu un moș, cu un bătrân. Chipul colțuros, bărbia 
proeminentă și gura fermă emanau distincţie și o virilitate ata- 
vică, de prinţ barbar. 

David mormăi iritat: 

— De „bătrânul” te știm, da. Auzi, am avut și eu odată un 
prieten. ÎI chema Costică Scurtu. N-avea decât vreo doi metri 
și un pic. La fel și tu. 

Nathaniel râse tare, sincer, fără ascunzișuri. 

— Înţeleg de unde vine nedumerirea voastră. Dacă m-aţi fi 
văzut cu câteva ore în urmă, vi s-ar fi părut îndreptățită porecla. 
În mod normal, port o barbă ca de Moș Crăciun, deasă și albă 
ca spuma laptelui. Dintotdeauna am avut-o așa. O ciudăţenie 
genetică. Aș fi putut să scap de ea, dar mi s-a părut hazlie prin 
elementul de unicitate, așa că am păstrat-o. 

David își trecu agasat mâna prin frizura pleoştită, apoi rată 
încă o dată buzunarele inexistente ale pantalonilor. Îşi scoase 
pieptul înainte, strivind între dinţi o înjurătură. 

— Cum ne-ai găsit? întrebă uscat Serghei. 

— E mult de povestit, zise Nathaniel privind drept în ochii 
rusului. Înainte de orice, trebuie să ne punem la adăpost, să 
plecăm de aici. Apoi o să vă spun totul. 

— Încearcă acum, îl întrerupse David. Două minute în plus 
sau în minus, tot aia e. 

— Două minute pot fi o veșnicie atunci când nu le ai. Felul 
în care v-am dat de urmă le-ar putea da și altora idei. Ar putea 
fi deja pe drum încoace. 

Serghei puse piedica pistolului. 

— Îmbrăcaţi-vă, spuse el, îndreptându-se către șifonierul 
din care scosese la începutul serii hainele de noapte pentru cei 

doi tineri. Puneţi ce nimeriţi pe voi. Nu trebuie să vă vină bine. 
Important este să vă fie cald. Afară trebuie să fie minus șapte- 
sprezece grade. 

David dădu să se opună, dar privirea de gheaţă a lui Serghei 
îi opri cuvintele în gât. 

— Bine, spuse el în silă și intră în baie pentru a-și lua hainele 
pe care le lăsase acolo. 

Serghei îi aruncă nişte șosete groase Marinei. 

— Pune-le pe astea. Ale tale trebuie să fie ude. 

Tânăra le prinse din zbor. O altă pereche zbură către David 
care între timp se întorsese. 

— La fel și tu. Dizenteria și degerăturile au pierdut mai multe 
războaie decât au câștigat rachetele și tancurile la un loc. Dacă 
Hitler și-ar fi dotat soldaţii cu haine adecvate iernii rusești, în 
Piaţa Roşie s-ar fi cântat acum O Tannenbaum. 

David luă cu un aer dezgustat ciorapii groși, dar se abținu 
să obiecteze. 

Bătrânul crăpă de o palmă ușa. 

— Se poate mai repede? Deocamdată e liniște în stradă, dar 
nu ştiu cât o să rămână așa. Ideal ar fi să nu ne vadă nimeni ieșind. 

— Ideal eram o fată blondă, aveam niște conduri roșii, iar 
pe voi v-ar fi chemat Sperietoarea de ciori, Leul cel Laş și Omul de 
tinichea’, dar cine sunt eu să zic ce este ideal și ce nu! se răsti 
David, ocupat să-și pună șosetele. 

Serghei scoase la vedere un palton şi o căciulă siberiană, cu 
urechi. 

— Dă-i jacheta Marinei și ia tu asta. Pe ea s-ar vedea ca și 
cum răposatul ar fi fost mai mare cu două măsuri. Ar atrage 

prea tare atenţia. Își puse un fes negru, pardesiul pe care îl pur- 
tase cu câteva ore înainte, și-i ridică gulerul. 

— Gata? 

David îi ţinu haina Marinei să se îmbrace, apoi încercă să-i 
pună căciula pe cap. Gestul mărunt de grijă o emoţionă pe tâ- 
nără. Sub masca piticului morocănos continua să existe bărba- 
tul care nu ezitase să se așeze între ea şi oamenii lui Adam. 

— Păstreaz-o pentru tine. Eu am gluga, îi zâmbi ea, atin- 
gându-i în fugă obrazul. 

Nathaniel privi prin crăpătura ușii. 

— Haideţi acum. Strada e goală, spuse el, ieşind din casă. 

David o luă înaintea Marinei, asigurându-se instinctiv că nu 
exista linie dreaptă între ea și un posibil trăgător. Încă o dată, 
ca pericolul să poată ajunge la ea, ar fi trebuit să treacă de el. 
Prin el, mai exact. 

Zăpada trosnea sub pașii lor. Marina se dezechilibră, agă- 
țându-se în ultima clipă de Serghei. 

— Ține-te de mine, îi spuse el, oferindu-i braţul. 

În șoaptă, îi zori pe ceilalți doi: 

— Mergeţi mai în faţă. Cine ne caută se uită după un grup 
de trei persoane. Câte doi o să atragem mai puțin atenția. 

Nathaniel schimbă imediat trotuarul și grăbi pasul. David 
se uită iritat în spate, apoi traversă strada. Fiecare pas îi era o 
înjurătură, fiecare gest, un blestem. 

Din spate se auzi un zgomot nedeslușit. 

— Comportaţi-vă normal. Continuaţi să mergeţi, îi zori Serghei. 
Zgomotul se transformă în motorul unei mașini grele. Aici! 
spuse el, cotind către intrarea unui bloc. Bolta de viță, acope- 
rită de gheaţă și zăpadă îi primi, făcându-i nevăzuți. 

Nathaniel privi în sus. La etajul doi, un chip cu ochii migda- 
laţi trecu ca o părere prin dreptul geamului. Nathaniel făcu 
scurt un calcul mental, apoi formă la interfon un număr de 
două cifre. 

— Ce faci? șopti Marina, cuprinzându-și trupul cu braţele. 
Frigul își spunea deja cuvântul. E târziu. Lumea doarme! 

— În noaptea asta nu doarme nimeni, spuse David, cuprin- 
zându-i cu braţele pe Serghei și pe Marina, aducându-i lângă el. 

— Cine e? se auzi vocea unei femei în vârstă. 

Nathaniel se apropie de interfon și rosti ceva într-o limbă 
melodioasă. Câteva clipe domni tăcerea, apoi ușa se deschise 
cu un bâzâit. 

— Haideţi, intraţi! Grăbiţi-vă! spuse el. 

— Chineză, coreeană, japoneză?! se stropși David. Ce s-a 
întâmplat cu bătrânul Sesam deschide-te? 

Nathaniel le făcu semn să-l urmeze în direcția scărilor. 

— Oricare dintre ele ar fi fost bună. În bloc locuiește o per- 
soană cu trăsături orientale. Ce inimă de piatră și-ar lăsa veci- 
nul la ananghie într-o noapte ca asta? Poate și-a pierdut omul 
cheile și nu mai are cu ce să intre în bloc. 

Începu să urce câte două trepte. 

— Veniţi, șopti el. Trebuie să ne mișcăm repede dacă vrem 
să nu ne vadă careva. 

Nathaniel se opri la primul etaj și ciocăni la o ușă. Serghei 
remarcă numărul apartamentului. Era acelaşi cu cel la care 
Nathaniel sunase de jos. 

— Of, măi Ling, de câte ori să-ți zic că nu înțeleg o boabă din 
chineza ta? se auzi bombănind dinăuntru o voce de femeie. Ţi-ai 
luat soție româncă. Ai putea să înveți și tu o vorbă, două, acolo, 
din graiul nostru. 

Ușa se deschise. Înainte ca femeia să poată schița un gest, 
Nathaniel intră peste ea și-i puse mâna la gură. Serghei i se 
alătură cu pistolul la vedere. David o zori pe Marina să se gră- 
bească și închise ușa în urma lui. Totul durase mai puţin de 
trei secunde. 

— Te rog să nu strigi, îi șopti femeii la ureche Nathaniel. M-ai 
forţa să te rănesc, lucru pe care n-aș vrea să-l fac. Pot să îmi re- 
trag mâna? Îmi promiți că n-ai să ţipi? 

Bătrâna încuviinţă din cap. Era o femeie slabă, trecută de 
șaizeci de ani, îmbrăcată într-un tricou și o pereche de panta- 
loni de trening. 

Nathaniel își îndreptă spatele, apoi îi oferi femeii braţul. 
Perplexă, ea îl luă. Blând, dar ferm, Nathaniel o conduse în su- 
fragerie. Ceilalţi îi urmară. 

Pe ecranul televizorului rula o redifuzare a comunicatului 
CSAT. Ochii femeii se umplură de groază, iar bărbia începu 
să-i tremure. Se desprinse de Nathaniel și începu să se retragă 
cu spatele. Serghei i-o luă înainte, interpunându-se între ea și 
fereastră. 

— Să nu mă omorâți! reuși ea să îngaime. Luaţi ce vă trebuie 
din casă. Bani nu prea am, doar ceva mărunțiș mi-a mai rămas 
prin portofel. Luaţi-i și duceţi-vă! N-o să spun nimănui, vreo- 
dată, că aţi fost aici! 

Rusul merse la fereastră și își lipi obrazul de sticla rece. În 
faţa casei lui oprise un automobil militar de teren, un Humvee. 
Patru bărbaţi se agitau în jurul lui. 

Schimbă o privire cu Nathaniel, încuviințând insesizabil din 
cap. Chipul Bătrânului se posomori. 

— Îmi pare rău, murmură el. Mi-aș fi dorit să n-am dreptate. 
Din păcate, urmăritorii noștri știu că suntem în zonă. Vor răs- 

coli fiecare milimetru pătrat din străzile adiacente. Va trebui 
să fim extrem de creativi ca să scăpăm. 


k kt k 


Varujan Stâncă intră în casa lui Serghei în urma oamenilor 
lui. Razele puternice ale lanternelor străbăteau în toate direc- 
tiile întunericul. 

— N-au plecat de mult, îi raportă unul dintre ei, un bărbat 
solid ca un tanc. Becurile sunt fierbinţi, aproape că m-am ars 
la mână, iar caloriferul încă merge. Nu pot fi prea departe! 

Doi paşi mai încolo, un alt membru al echipei dicta într-un 
aparat de emisie-recepţie cu aspect antic adresa unde se aflau. 

— Se rezolvă, spuse el. Câteva păsări se îndreaptă încoace. 
Vom avea într-un minut, cel mult două, întreaga zonă acope- 
rită video. 

Varujan blestemă în sinea lui. Plafonul jos de nori făcuse 
imposibilă folosirea dronelor specializate în supravegherea de 
la mare înălțime. 

— O să-i prindem, spuse primul bărbat. Dacă sunt într-o 
mașină, îi săltăm înainte să apuce să-și dea seama ce i-a lovit. 

În sufragerie se aprinse lumina. Varujan porni să inspecteze 
camera cu pas măsurat. Subtil, aproape insesizabil pentru cine 
nu ştia să-l recunoască, în aer plutea mirosul cenușiu al fricii. 
„Aroma strânsului din buci”, cum o numise ofițerul american 
sub comanda căruia își efectuase stagiul de pregătire înainte 
să fie trimis pe frontul din Irak. 

Un caiet studențesc aflat pe o masă de camping îi atrase 
atenţia. Varujan îl luă și îl deschise. Un dinozaur fioros și o silu- 

etă umană înarmată cu un satâr disproporționat îl întâmpi- 
nară, împărțind pagina. Deasupra lor, câteva semne ascuţite fu- 
seseră scrijelite suficient de tare încât să treacă pe partea cealaltă. 

— Nu cred că au fugit cu o mașină, murmură el, trecându-și 
degetele peste desen. Cea pe care au furat-o, pun pariu că au 
abandonat-o pe undeva prin apropiere. Ar fi fost nebuni s-o 
păstreze. Desigur, ar fi putut să fure alta, dar nu cred că au 
avut timpul — ori energia necesară s-o facă. Cel mai probabil 
că sunt pe jos. 

Se întoarse brusc către subordonatul lui: 

— Contactează-i pe oamenii noștri. Spune-le să treacă prin 
sita cea mai fină străzile din zonă. Scări de bloc, parcări acope- 
rite, subsoluri, imobile abandonate — dacă există! — nimic să nu 
le scape. Rusul nu e deloc prost. Știe că avem drone, dovadă 
cascadoria din pasajul Victoria. Din aer, o cameră cu infraroșii 
îi vede la marele fix, nu contează că-i noapte. Dacă nu-i găsim la 
prima trecere, înseamnă că s-au băgat pe undeva, ca șobolanii. 

Bărbatul salută cu mâna la tâmplă, apoi ieşi din casă. Pe gre- 
sia din hol zăcea o pereche de șosete albe. Varujan le ridică. În 
mână se simțeau umede. Le duse la nas. Intuiţia îi spunea că 
fuseseră purtate de infractoare, de Marina Pânzaru. Închise 
ochii. Alături de imaginea tinerei cu craniul ras se insinuă cea 
a Mariei, fata lui cea mare. Se făceau doi ani de când nu o mai 
văzuse. Studia la MIT, în Statele Unite. După cum mergeau lu- 
crurile, n-avea să se mai întoarcă în țară. Ea, împreună cu cei- 
lalți cinci copii ai lui plecaţi la studii în străinătate, constituiau 
garanţia devotamentului său față de Adam. Privirea îi deveni 
grea. Sub nicio formă n-avea voie să dea greș în misiunea lui. 
Băgă șosetele în buzunar, luă caietul sub braţ și porni pe urma 
omului său. 

Femeia se zgribuli pe canapea, încercând să ocupe cât mai 
puțin spațiu, să devină invizibilă. În casa ei dăduseră buzna 
infractorii din cauza cărora în București fusese declarată starea 
de necesitate; doar Ceauşescu, în prag de revoluție, mai îndrăz- 
nise să facă ceva similar. 

— Așa, şi acum? se rățoi David, întorcându-se cu spatele la 
femeia peste care intraseră cu forța. 

— Acum aşteptăm, spuse calm Nathaniel. 

Răspunsul primit nu-l satisfăcu pe David: 

— Aşteptăm, ce? Să se facă primăvară, să vină alegerile euro- 
parlamentare? Să-i crească Marinei părul? 

Nathaniel rămase imperturbabil. 

— Aşteptăm să vedem care va fi următoarea mutare a urmă- 
ritorilor, ce altceva? Îmi pare rău s-o spun, dar este posibil să 
trebuiască să ne batem pentru viețile noastre. Din buzunarul 
de la spate scoase un cilindru dintr-un material asemănător cu 
obsidianul, pe suprafața căruia se puteau vedea câteva bu- 
toane din metal. 

— O sabie laser? şopti David. Glasul încetase să-i mai fie 
arțăgos, transformându-se în veneraţia pușştiului care își întâl- 
neşte eroul favorit din benzile desenate. 

— Nu chiar, râse abia auzit Nathaniel, dar principiul este 
aproximativ același: o unealtă multifuncţională. N-am nici cea 
mai vagă bănuială de unde s-au inspirat creatorii filmului Răz- 
boiul Stelelor, dar intuiţia mea îmi spune că trebuie să fi fost 
mâna lui Adam acolo. Doar lui ar fi putut să-i dea așa ceva prin 
cap! 

— Cu femeia ce facem? interveni Serghei. Ne poate com- 
promite în orice moment. Este suficient să țipe o dată ca să ne 
trezim cu toți vecinii pe cap. 

— Înarmaţi cu furci, făclii și topoare, conduși de însuşi pre- 
ședintele comisiei de cenzori, Nea Tândală Opăritu, completă 
din reflex David. Marina își ridică ochii în tavan, Serghei îl ig- 
noră, iar pe Nathaniel îl încercă un surâs în colțul gurii. 

Corpul de bibliotecă lângă care se strânseseră conţinea titluri 
precum: Amintiri din viitor, Zeii nu ne-au părăsit niciodată, Amin- 
tirea unei umbre, şi multe altele de acest gen. Toate, fără nicio 
excepţie, abordau subiecte precum paleoastronautica, con- 
strucția piramidelor din Egipt, desenele misterioase de pe pla- 
toul Nazca, precum și posibilitatea existenței unor civilizații 
extraterestre. 

Nathaniel se întoarse către femeie. Până și tricoul pe care îl 
purta avea o inscripție elocventă. Sub fotografia încețoșată a 
unei farfurii zburătoare stătea scris cu litere fanteziste: Ei sunt 
aici! David îi urmări privirea și pufni exasperat. 

Nathaniel se desprinse de ceilalți și înaintă către ea. Femeia 
se chirci în canapea și își înconjură pieptul cu braţele. 

— Cred că din cauza vitezei n-am avut ocazia să ne cunoaș- 
tem, spuse el. Eu mă numesc Nathaniel. 

— I se mai spune și Bătrânul. Nu mă îndoiesc că înțelegeți 
de ce. Este suficient să-l priviţi, cârti David. Chipul încruntat 
și vorba posacă îl făceau să pară la fel de încântat ca o cioară 
dinaintea unui farfurii pline cu bile de rulment. 

— Au-Aurelia, bâigui femeia. 

— Doamna Aurelia, surâse Nathaniel, deși împrejurările nu 
sunt dintre cele mai fericite, vreau să știți că mă bucur să vă 

cunosc. Vă rog să-mi permiteţi să vi-i prezint pe prietenii mei. 
Domnişoara se numeşte Marina, domnul cu barbă de lângă 
dânsa este Serghei Mișkin - vocea îi cobori, adoptând un ton 
conspirativ — tipul e un fenomen, un fel de Jason Bourne de la 
Răsărit, iar tânărul spiritual care ne priveşte aşa suav este ni- 
meni altul decât David Aman. 

— lar dacă distinsa doamnă îmi împrumută un pix și o 
coală de hârtie, îi pot lăsa adresa și codul numeric personal. 
Pentru o coroborare mai rapidă cu serviciul de evidenţă a 
populaţiei, interveni David plin de solicitudine. 

Nathaniel îi făcu cu ochiul Aureliei. 

— După cum vă spuneam, suav și spiritual. 

Bătrâna trase cu coada ochiului la David, la ţinuta lui bă- 
țoasă, de cocoș care tocmai a călcat pe un cablu electric neizo- 
lat, la părul care îi stătea în dezordine, şi se trezi că zâmbeșşte. 

Nathaniel îi puse o mână pe umăr. Aurelia tresări, dar nu 
se retrase. 

— Spuneţi-mi, doamnă, considerați că acești oameni sunt 
teroriștii periculoși despre care aţi auzit vorbindu-se la televi- 
zor? Uitaţi-vă la ei și decideți singură. 

Ceva din vocea melodioasă a bărbatului de lângă ea o în- 
demna să-i acorde încredere. Își făcu curaj și dădu curs rugă- 
minţii lui. Cei patruzeci şi mai bine de ani pe care şi-i petrecuse 
ca profesoară, o învățaseră să vadă dincolo de aparenţe. Tânăra 
rasă în cap și David, cel cu frizura înfoiată, ieşeau din discuție. 
Le lipsea căutătura rece, calculată, a celor obișnuiți cu riscul. 
În clasele unde predase, existaseră copii provenind din familii 
dezmembrate, toxice, pe care îi simţise capabili să ucidă la fel 
de simplu cum minţeau ori furau, însă cei doi tineri nu făceau 

parte din acea categorie. Cu rusul stătea altfel treaba. Pe el îl 
simțea în stare de orice. Clătină din cap. 

— Nu par chiar fioroși, rosti ea cu greutate, evitând să se 
uite în direcţia lui Serghei. 

— Pentru că nu sunt, Aurelia, spuse Nathaniel, luând mâi- 
nile femeii între ale lui. Totul este o înscenare pusă la cale pen- 
tru a face scăpați oameni importanți din anturajul primului 
ministru şi al președintelui. 

Făcu o pauză, apoi dădu glas ideii care îi venise privind la 
cărțile din biblioteca femeii. 

— Ştii prin ce se caracterizează o dezinformare bună? 
Nathaniel continuă fără să aștepte ca Aurelia să-i răspundă: 
Printr-o combinaţie bine aleasă între minciună și cantități pe- 
riculoase de adevăr. Îți sună de undeva cunoscut? Teroriștii de 
la Revoluţia din Decembrie? Conturile secrete ale lui Nicolae 
Ceaușescu? Conducătorii de azi au învățat de la cei de ieri cum 
se fac lucrurile. Da, este adevărat că au fost sustrase cantități 
importante de uraniu îmbogăţit destinat reactoarelor nucleare 
de la Cernavodă. Şi da, la fel de adevărat este că ele au fost 
vândute pe sume fabuloase în Coreea de Nord, dar în nici un 
caz de către acești tineri. Nu le-au văzut în viaţa lor. Habar n-au 
că există acele bare de uraniu. Cu riscul să mă repet, uită-te la 
ei. Îi vezi capabili de așa ceva?! Un șoarece de calculator și o 
absolventă de științe sociale! 

Un surâs abia vizibil se strecură în vocea lui Nathaniel, îm- 
blânzind înflăcărarea vorbelor lui: 

— Scuze, Serghei, dar pe tine nu te pot include în descrierea 
de mai sus. Din contră, tu pari exact genul care ar putea să gân- 
dească o poznă ca asta, apoi s-o ducă fluierând la îndeplinire. 

Dând glas gândului ei nerostit, Nathaniel realizase ce n-ar 
fi reușit să facă oricâte discursuri meșteșugit alcătuite: îi sădise 
în suflet Aureliei îndoiala. Ca orice cadru didactic, nu iubea 
guvernele, indiferent de culoarea lor politică. Cu toții mințeau 
și își vedeau de interesele de partid fără să le pese de consecin- 
tele faptelor lor. De ce ar fi fost situația de faţă diferită? În plus, 
teoria conspirației constituise pasiunea ei de o viață. Să fie im- 
plicată într-o afacere cu spioni, materiale nucleare și strategii 
secrete era ca şi cum Crăciunul, împreună cu ziua ei şi Sfântul 
Nicolae, ar fi venit toate deodată. 

— Noi i-am ajutat pe coreeni să-și construiască bombele 
care au întors pe dos o lume întreagă? rosti cu voce tremură- 
toare Aurelia, apoi dădu drumul unui râs ca un chițăit: Nici 
nu vreau să mă gândesc ce-o să se întâmple când o să afle a cui 
a fost vina! Or să ne dea pe toți prin catran și fulgi, de la est la 
vest, și de la nord la sud, după care or să ne pună să ţopăim 
călare pe băț! 

Privirea îi trecu de la David la Marina, îl ocoli pe Serghei, apoi 
se opri asupra lui Nathaniel. Între sprâncene îi apăruse o cută. 

— Da, copiii nu prea par genul de teroriști care să arunce lu- 
mea în aer... spuse ea, glasul împuținându-i-se cu fiecare cuvânt. 

Nathaniel lăsă liniștea să se aştearnă. Întreaga lui atenție 
era concentrată asupra bătrânei. Îi simţea până și ritmul în care 
respira. 

— Dar, ceva nu se leagă, nu-i așa? surâse el. 

Aurelia scutură viguros din cap. Nu-i contrazici pe cei care 
au dat buzna în casă peste tine, arătându-le cât de deşteaptă 
eşti tu, cum ai văzut golurile din povestea lor însăilată în fugă. 
Prezenţa rusului, cât și pistolul pe care i-l întrezărise în treacăt, 
o făceau să-i fie groază de ce s-ar putea întâmpla. 

— Nu-nu, totul e în regulă, murmură ea împiedicat. 

— Aurelia, nu știu cu ce te ocupi, dar în mod sigur nu ești 
actriță. Habar n-ai să minţi! râse Nathaniel, strângând palmele 
Aureliei. E un gând care nu-ţi dă pace, nu-i așa? Dă-i glas, să-l 
auzim cu toții. 

Serghei se încruntă și își aranjă pardesiul. Pentru Aurelia, 
gestul de nerăbdare al rusului fu elocvent. Cu cât încerca mai 
mult să-l mintă pe bărbatul de lângă ea, cu atât își complica mai 
mult situaţia. 

— Bine, fie, spuse ea, desprinzându-se de atingerea lui 
Nathaniel. Dacă sunteți atât de inofensivi, niște simpli cetățeni 
onești, de ce v-au scos autoritățile țapi ispăşitori? De ce pe voi 
şi nu pe mine, ori pe Ling, vecinul de deasupra? Ceva trebuie 
să fi făcut voi, altminteri nu se poate. Știi, are românul o vorbă: 
nu iese fum până nu faci foc... 

Surâsul dispăru de pe chipul lui Nathaniel. 

— Am zis despre ei că n-au habar de vânzarea barelor de 
uraniu, nu de mine, spuse el. Când și-au dat seama că știu de 
afacerea lor, organizatorii loviturii de stat au înțeles că au 
foarte puţin timp la dispoziție. Ca să mă împiedice să dau în 
vileag informațiile pe care le aveam, au tăiat accesul întregului 
oraș la internet. N-a fost suficient. Trebuia să pună repede mâna 
pe mine, așa că au desenat o țintă pe spatele prietenilor mei. Mai 
simplu spus, m-au obligat să aleg între datorie și vieţile lor. Dar, 
după cum vezi, cel puțin până acum, planul lor n-a funcționat. 
Suntem împreună, gata să ne batem dacă va fi nevoie! 

— Chestie care ne aduce înapoi la întrebarea serii: cum ai 
reușit să ne găsești? se amestecă David. 

Marina înjură încet. Clona mioritică a lui Johnny Bravo reu- 
șea să-și dea încă o dată măsura prostiei care îl sugruma. Ca și 

omologul lui din desenele animate, când individul își punea 
în minte un lucru, trebuia să-l obţină neapărat, oricât de nepo- 
trivit ar fi fost momentul. Acum voia să știe cum îi găsise Bă- 
trânul, şi bătea din picior să afle. Idiotul! 

Nathaniel, din contră, îi mulțumi în gând lui David. Cărţile 
din biblioteca femeii vorbeau de la sine despre nevoia ei de a 
crede în poveşti extraordinare, ieșite din comun. S-o facă parte 
dintr-una însemna să ajungă la inima ei, să-i aprindă imaginaţia. 

— Când am văzut la televizor că Marina, David și un tip de 
care nu auzisem în viața mea până atunci, Serghei Baranov 
Miîșkin, sunt dați în urmărire generală sub acuzaţia de tero- 
rism, mi-am dat seama că trebuie să-i găsesc neîntârziat. Vieţile 
lor se aflau în primejdie. Ce m-a ajutat, a fost prezenţa lui Serghei. 
Datorită lui Marina și David se aflau încă în libertate — era sin- 
gura explicaţie posibilă, cea care se impunea de la sine. Am 
făcut o presupunere riscantă, dar care părea că se potrivește: 
Serghei era spion. Doar așa se putea explica faptul că nu fuse- 
seră încă prinși! 

Aurelia trase cu coada ochiului la Serghei. Pe figura rusului 
nu se putea citi nimic, poate doar puţină plictiseală. 

— Apoi, continuă Nathaniel, am mai făcut încă o presupu- 
nere: că tipul are o casă secretă pe undeva prin București, una 
despre care nu ştiu nici măcar superiorii săi. Numeşte-o vi- 
zuina lui, bârlogul unde se putea retrage în caz de pericol. Mulţi 
agenţi operativi procedează astfel. Simt nevoia unui as supli- 
mentar în mânecă. Râse: Se întâmplă să am câţiva prieteni în 
poliţie; ne facem din când în când mici servicii unii altora. Prin 
intermediul lor am aflat că un anume Săcăluș Ilie a fost oprit 
de doi rakeţi moldoveni, fiind obligat apoi sub amenințarea 

pistolului să fugă de nebun către Piaţa Progresul. Se întoarse 
către Serghei: Excelentă diversiune! 

Rusul rămase impasibil. Pe David îl încercă un sentiment 
de invidie. Omul părea dăltuit în granit. Nici un mușchi nu i 
se clintea pe obraz. Strașnic tip! gândi el, iar un zâmbet de 
ștrengar îi lumină chipul. Serghei îi remarcă schimbarea de ati- 
tudine şi-i făcu cu ochiul. 

— Dar ce sens ar mai avea o casă secretă dacă orice amărât 
de polițist ar putea să afle că locuiești acolo doar arătând o poză 
de-a ta băiatului care aduce pizza la domiciliu, nu? continuă 
Bătrânul. 

De data aceasta, Serghei tresări. Scutură din cap, parcă în- 
tristat de propria omisiune, și își băgă mâinile în buzunare. 

— Pentru că întotdeauna există un băiat cu pizza, nu? su- 
râse Nathaniel. Un poștaș, o femeie de serviciu, un copil care 
își plimbă câinele. Tot timpul cineva te vede. Dar te aștepți ca 
toate aceste lucruri să-i fie cunoscute unui agent cu experiență, 
cum este prietenul nostru. Ce va face el când va ajunge la lo- 
cuința lui secretă, la o oră târzie, mort de foame și de oboseală? 
Va suna la o pizzerie din apropiere, cel mai probabil una cu pro- 
gram non-stop. 

Serghei își întoarse capul şi privi pe fereastră. Deși buzele 
îi rămaseră nemișcate, David fu convins că înjura și blestema 
în sinea lui cum poate doar Ivan Turbincă ar mai fi fost în stare 
s-o facă. 

— Cum Săcăluș Ilie a fost trimis către piața Progresul, con- 
tinuă Nathaniel, mi s-a părut natural că aţi luat-o în sens invers. 
Pe o hartă a Bucureștiului pe care o aveam, am căutat o zonă 
care să se afle la o distanţă sigură de ambasadă - dar nu prea 

departe — apoi m-am uitat ce pizzerii cu program prelungit se 
găsesc în vecinătate; sunt cinci. M-am prezentat la telefon 
drept colonelul Panaitescu de la brigada antitero şi i-am între- 
bat dacă au livrat vreodată la o adresă unde au trebuit să lase 
comanda la uşă, banii aflându-se în cutia de scrisori sau ase- 
mănător. Am primit câteva adrese posibile. Dintre toate, doar 
la tine am văzut trei rânduri de urme străbătând curtea. După 
dimensiuni, părea că pe acolo trecuseră doi bărbaţi şi o femeie. 
Continuarea o ştiţi și voi, încheie Nathaniel. 

Aurelia îl urmărea cu ochi strălucitori. Inima îi bătea puter- 
nic. Deducţii logice, identități false, citirea urmelor. Romanele 
copilăriei şi adolescenţei, toate acele situații extraordinare pe 
care le văzuse cu ochii minţii, iată, se întâmplau aievea. Privi la 
Nathaniel, cercetându-i sinceritatea. Ceea ce văzu o mulțumi. 
Părea că omul acela n-avea strop de răutate în el, doar compa- 
siune și căldură. Dacă minţea, era un actor demn de Oscar. 

Privirea îi călători de-a lungul pereţilor. Pe un raft vopsit în 
verde pastel făcea de strajă un suport de lumânare sub forma 
unui pitic din cositor, înalt de o palmă. Avea o pălărie cu boruri 
largi, o barbă stufoasă ce-i ajungea până la burtă, și o erecţie 
aproape la fel de mare ca el. Aurelia îi zâmbi. Dintotdeauna 
fusese o rebelă; puţin îi păsase de gura ori de părerile lumii. 
Nu o dată se distrase observând privirile ultragiate ale priete- 
nelor. venite în vizită. Achiziţionase așa-zisul sfeşnic dintr-o 
prăvălie minusculă din Amsterdam, cu ocazia unei excursii 
scurte, asezonată cu multe vizite la muzee și cu iarbă din bel- 
șug. 

Se ridică în picioare. Nasul roșu şi bujorii din obrajii palizi 
ai tinerei prevesteau o răceală. 

— E frig afară mai rău decât în Siberia. Un ceai o să vă facă 
bine! spuse ea pe tonul pe care se adresa de obicei elevilor in- 
disciplinați. 

Serghei o privi câș, iar Aurelia se trezi că roșeşte. Pe vremea 
asta, noi în Siberia ne luăm costumele de baie, pipa din os de zimbru, 
o litră de inspiraţie lichidă, şi mergem să ne hârjonim la copcă cu fo- 
cile și cu pinguinii, spunea zâmbetul care adâncea crețurile de 
la colţurile ochilor rusului. 

— Mă rog, poate nu chiar ca în Siberia, mormăi ea, apoi tra- 
versă cu pas ușor sufrageria. Serghei rămase privind în urma ei. 

David o ajută pe Marina să-și dea jos jacheta, apoi se dezbrăcă 
şi el de palton. În cameră era cald și mirosea a coajă de portocală 
uscată şi a baton de scorțișoară. Lângă geam, așezate în stativele 
lor, se aflau un acordeon de mici dimensiuni și o chitară acus- 
tică. David își trecu degetele peste corzile ei şi scutură neîncre- 
zător din cap. Cu mai puţin de douăzeci și patru de ore în urmă 
repetase I wish you were here, apoi ieşise să alerge în parc. Își 
pusese în minte ca la întoarcere să facă ordine între haine — câ- 
teva sacouri nu-i mai plăceau, trebuia date — apoi să cerceteze 
mai în detaliu ce trebuia să facă pentru a obţine brevetul de 
aviator. Să piloteze un avion cu reacție fusese un vis drag lui. 

— E în regulă. Dacă vrei, poţi să cânți la ea, se auzi vocea cris- 
talină a Aureliei. Oricum, nu cred că în noaptea asta mai doarme 
cineva. 

David mormăi ceva neinteligibil și îşi retrase mâna. Dădu 
să zică ceva, dar zgomotul înfundat al unor glasuri venind din 
stradă îi atrase atenţia. Schimbă o privire rapidă cu Serghei. 
Rusul, la rândul lui, îi ghici dorința. Cu sprinteneala unui băr- 
bat care nu împlinise patruzeci de ani, merse la întrerupător 
și stinse lumina. 

David deschise cât putu de încet fereastra, apoi puse un ge- 
nunchi în podea și își ascuţi auzul. Aerul rece aducea până la 
el frânturi de vorbe: 

— În afară de câţiva speriaţi care se gândeau că or să poată 
ieși din București pe șest, și vreo două potăi rătăcite, dronele 
n-au găsit pe nimeni, spuse o voce groasă. Zici că au intrat în 
pământ! 

— Nu, dar probabil că acolo o să-i băgăm de îndată ce punem 
laba pe ei, îi ținu isonul un alt glas. 

Varujan Stâncă se uită în spate, către casa rusului. Căutările 
intraseră în impas. 

— Câţi oameni avem pe străzi în momentul acesta? întrebă 
el pe un ton alb, fără intonaţie. Nici un semn exterior nu trăda 
zbuciumul din sufletul lui. Să nu-i prindă pe răufăcători ar fi 
însemnat să-și condamne copiii la moarte. 

— Ai noștri sau cu totul? 

— Doar ai noştri. 

Urmă o pauză. 

— Douăzeci şi doi. Au fost douăzeci și patru, dar unul dintre 
ei a alunecat pe o creastă de gheaţă și a trebuit dus de urgenţă 
la spital. Idiotul și-a rupt piciorul în două locuri. 

Varujan ridică privirea, cercetând blocurile care mărgineau 
strada. La etajul întâi al scării vecine, o fereastră stătea deschisă 
de-o palmă. Cât de departe pot ajunge doi pufuleți şi un moșneag 
în câteva minute, pe o vreme ca asta? se întrebă în sinea lui. Două 
sute, trei sute de metri? 

— Voi doi, spuse el scurt, rămâneţi aici. Reţineţi pe oricine 
vrea să iasă, fără excepţii. Nu mă interesează că are patru ani 
sau o sută. Chemaţi întăriri prin staţie şi luaţi toate blocurile 
din zonă la scuturat. Unul să nu vă scape! 

Se uită la scara aflată în dreptul lui. 

— Tu, ocupă-te de ușă! se răsti la bărbatul de lângă el. 

Cel interpelat scoase de sub haină un pistol și lovi cu crosa 
armei geamul, apoi băgă mâna prin spărtură și acționă butonul 
încuietorii electrice. Varujan intră primul, urmat de subordo- 
natul lui. 

David plecă la fereastră. Becul stradal oferea suficientă lu- 
mină cât să distingă contururile obiectelor din încăpere. 

— E groasă! şopti el. S-au oprit la scara vecină. În curând or 
să ajungă și aici. Serghei ridică pistolul, studiindu-l în lumina 
sângerie ce venea de afară. 

— Câţi sunt? 

— Patru. 

— Sunt înarmaţi? 

David privi peste umăr, în direcţia ferestrei. 

— N-am văzut, spuse el, dar cred că da. Par hotărâți şi siguri 
pe ei. 

În liniștea din încăpere se auzi un declic slab. Serghei ridi- 
case piedica pistolului. 

— Foarte bine. Nu mi-a plăcut niciodată dezechilibrul de 
forţe. Crezi că ai putea să te ocupi de unul dintre ei? 

Din intonaţia vocii, Nathaniel înțelese că întrebarea îi fusese 
adresată. 

— Da, dar nu aș vrea să se ajungă acolo. Nu este vina acelor 
oameni că se află pe o cale greșită, ci a celor care i-au îndrumat 
pe ea. 

David se simţi incapabil să tacă. 

— Mă simt confuz. Parcă altul era responsabil cu iubirea de 
aproape. Tu erai ăla cu potopul, nu-i așa, ori mă înșală pe mine 

memoria?! Ah, stai. Am uitat. Sunteţi o gașcă! Auzindu-l, Serghei 
se posomori. 

Lovitura promptă de picior a Marinei nu fu de natură să 
îmbunătăţească cu nimic starea de spirit a lui David. Cu cât ea 
îi lua mai mult apărarea individului, cu atât acesta îi devenea 
mai antipatic. Îşi încrucișă braţele şi se cufundă în muţenie. 

Aurelia își drese glasul. O idee îi încolțea în minte cu repe- 
ziciune. 

— Înţeleg că poliţiştii sunt prin apropiere. Pot să aprind 
puţin lumina? 

— Chiar ar fi indicat! Locurile întunecate trezesc cel mai re- 
pede suspiciunea, spuse Nathaniel. Numai să nu vă apropiați 
prea mult de ferestre. Nu vrem ca urmăritorii noștri să afle câți 
suntem. 

Lumina se aprinse. 

— Exact gândul meu, rânji Aurelia. Aș putea să vă ascund în 
baie! 

Nathaniel o privi cu bunăvoință. 

— Dacă apucă să intre în casă, nu cred că se vor mulțumi cu 
o inspecţie superficială. Vor intra în toate camerele, se vor uita 
pe sub paturi, în şifonier. Mi-e teamă că nu vom scăpa așa de 
simplu. 

— Nu şi dacă abia vor aștepta să plece! rosti Aurelia, pe buze 
întinzându-i-se un inconfundabil zâmbet feminin. 

Merse lângă bibliotecă. 

— Sunt câteva lucruri de care bărbații se păzesc ca de foc. 
Tampoanele igienice sunt unele dintre ele. Ţine câteva în poșetă, 
și garantat nici un urmaș al lui Adam n-o să-ţi scotocească vreo- 
dată în ea. Ori — privirea îi cobori în podea, iar glasul îi deveni 

amar — sexul la vârsta a treia. Oamenii privesc mai simplu la 
victimele întinse pe asfalt ale unui accident rutier decât la doi 
bătrâni care se sărută. Li se pare obscen, pervers, contra naturii. 
Parcă dacă ai împlinit o vârstă înaintată, nu ai mai avea voie 
să iubeşti, să te bucuri de trupul tău și de al partenerului, să 
simți fluturi în stomac. Poţi doar să te vaiți de şale, de proteza 
care nu-ți mai stă, și să-ți aștepți docilă moartea. 

Obrajii îi ardeau. Aurelia își mușcă buza până când carnea 
se învineți, apoi spuse: 

— Uitaţi cum mă gândesc să facem. 


k k k 


Varujan își șterse fruntea și înjură în surdină. Erau ultimele 
apartamente din bloc. După modelul vânzătorilor din ușă în 
ușă, el și omul lui urcaseră cu liftul la ultimul etaj, apoi coborâ- 
seră pe scări. Oftă şi își îndreptă umerii. Oasele îl dureau și se 
simțea transpirat, murdar, dar mai ales, descurajat. Nici unul 
dintre cei chestionaţi nu-i văzuseră pe fugari. 

Se sprijini de tocul următoarei uși şi bătu tare cu pumnul. 

— Deschideţi! Serviciul de combatere a terorismului, rosti 
el răgușit. Lângă el, subordonatul se ținea ţeapăn ca o scân- 
dură. Repetiția și oboseala căutării nu-i știrbiseră cu nimic dis- 
ciplina cazonă. 

Ușa se deschise, iar în prag apăru o femeie în vârstă îmbră- 
cată într-un neglijeu din mătase roșie, transparent ca o pânză 
de păianjen. Purta ciorapi cu bandă, pantofi cu toc înalt, și 
nimic altceva. Buzele îi erau vopsite cu ruj albastru, iar colțu- 
rile ochilor, prelungite din creion dermatograf, îi dădeau aer 
de gheișă. 

— Ilie, golanule, strigă ea către interiorul casei, ce spun eu 
şi ce faci tu? Îţi zic că vreau să ne-o punem cu un cuplu drăguţ, 
iar tu ce faci? Îmi aduci doi băieţi de-ai tăi? 

Deschise ușa larg, făcându-le bărbaţilor de pe palier semn 
să intre în casă. 

— Haideţi, mergeţi în baie să vă spălaţi. Găsiţi acolo pro- 
soape. Chipul i se posomori. Pregătisem un costum de iepuraş 
cu urechiușe și codiță, dar cred că nu mai e cazul. Voiam să-l 
poarte doamna, să se bucure și ochii mei de ceva frumos. Nici 
prin gând nu mi-a trecut că o să mă trezesc cu doi hăndrălăi! 

Varujan o privea cu gura căscată, incapabil să articuleze 
vreun sunet. Aurelia îi surâse galeș şi-i arătă sânii îngreunați 
de trecerea vremii: 

— Poate tu, frumosule, să fie ceva de capul tău. Desigur, asta 
dacă n-oi fi vreunul dintre ăia cărora le plac și lor musculoşii. 
Hai, încearcă o dată şi cu o femeie care știe ce-i aia meserie. Vezi 
dacă îţi place! 

Subordonatul întoarse capul și lăsă să-i scape o înjurătură. 
Grijania mamii ei de viață. Asta ne mai lipsea după chinezul de dea- 
supra, o babă perversă! 

Printr-un efort de voință, Varujan izbuti să se smulgă din 
starea de stupoare. 

— Doamnă, bălmăji el, noi suntem, ăăă, organul de ordine. 
Anchetăm cazul teroriștilor cu bomba. 

Imediat ce cuvintele i se desprinseră de pe buze, realiză 
greşeala. 

— Atâta timp cât organul e puternic și vânjos, poate să fie 
el şi de ordine, că puțin îmi pasă, râse Aurelia, reînnoindu-și in- 
vitația de a intra în casă. 

Varujan, urmat de omul lui, pășiră stingheri înăuntru. 

— Haideţi în dormitor pentru un păhărel, susură femeia, 
pășind legănat. Ce preferaţi, whisky, coniac? 

Varujan privi în urma Aureliei, la pielea albă a feselor ei. 
Gândul de-a o urma „pentru un păhărel” îi urca stomacul în 
gât. 

— Așteptaţi, spuse el, dar fu prea târziu. Femeia dispăruse 
într-o cameră situată la jumătatea holului. Călcând ca bătut cu 
vergi în călcâie şi la tălpi, se luă după ea. 

Oh, nu! gemu Varujan în sinea lui. Întins pe pat se afla un 
bărbat în vârstă, gol ca în ziua nașterii. Sprijinit într-un cot, tră- 
gea din chiștocul unei ţigări fără filtru și zâmbea. Două tușe 
savant aplicate de fard îi înlocuiau sprâncenele, împrumutân- 
du-i aerul unui diavol bătrân și plin de vicii, impresie întărită 
și de buzele rujate strident. În aer plutea o aromă discretă de 
vanilie combinată cu mirosul inconfundabil al marijuanei. 

Ghiujul îi zâmbi lui Varujan și bătu cu palma în saltea, invi- 
tându-l să i se alăture. Aurelia îl certă cu degetul ca pe copiii 
mici, apoi bătu din gene către ceilalți doi bărbați: 

— Cum nu cred că v-ar veni bine vreunuia dintre voi costu- 
mul de iepuraș, chicoti ea, aș putea să mi-l pun eu. Mi s-a spus 
că sunt nostimă așezată pe lăbuţe și cu codiţa în sus! 

Fu prea mult pentru Varujan. Renunţă la ideea de a le mai 
arăta pozele fugarilor și aruncă în grabă: 

— Bănuiesc că n-aţi văzut trei suspecți, doi bărbaţi și o fe- 
meie, mormăi el cu ochii în podea. Îi era imposibil să se uite. 
Perversul din pat își îndoise un picior din genunchi, expunân- 
du-și fără vreun pic de rușine înzestrarea. Mutra lui de demon 
pofticios, privirea care îl dezbrăca lacomă, îl făcea să vrea să 
bage mâna după pistol şi să-i tragă un glonţ în cap. 

— Dacă i-am fi văzut, fiți siguri că ne-aţi fi găsit hârjonin- 
du-ne de-a valma, claie peste grămadă, râse Aurelia, trecându-și 
încet degetele peste coapsa bărbatului. Așa cum puteți constata 
şi voi, amândoi am trecut de ceva vreme de vârsta conversa- 
ţiilor plictisitoare și a partidelor interminabile de Macao. De ce 
să ne pierdem timpul pe canapea când am putea merge direct 
în pat? 

Varujan bolborosi ceva neinteligibil și porni cu pași mari 
către ieșire. 

— Nu vă deranjaţi, zise el din mers, găsim singuri drumul! 

— Că mare ţi-e grădina, Doamne! suflă subordonatul odată 
ieșiți afară. A fost mai rău decât vezi prin filmele de groază. Aţi 
văzut ce carne albă şi ce piei căzute avea baba? Şi jegosul ăla 
cu botul rujat de i se revărsa socoteala pe cearceaf. Ne făcea 
bezele și ochi dulci! 

Varujan îl înjunghie cu o privire care ar fi putut să ucidă un 
urs adult și bătu la ușa următorului apartament. 

În sufragerie, Serghei stătea la un capăt al canapelei, Aurelia 
la celălalt. Amândoi purtau halate pufoase de baie. Pe dede- 
subt Aurelia își păstrase neglijeul şi ciorapii cu bandă, iar pe 
Serghei nu-l demachiase. Deşi mic, exista riscul ca urmăritorii 
să se întoarcă. Încăperea era luminată doar de pâlpâielile a 
două lumânări parfumate. Marina își găsise un loc pe podea, 
lângă bibliotecă, unde stătea sprijinită cu spatele de rafturile 
pline de cărți, şi cu fruntea lipită de genunchi. Nathaniel su- 
praveghea strada din spatele perdelelor, iar David măsura ca- 
mera cu pas apăsat. 

Rusul își trecu palma peste bărbie. Obrazul i se iritase și în- 
cepuse să-l mănânce. Se așteptase să fie așa. În timpul scurt pe 
care-l avusese la dispoziţie, îşi dăduse barba jos cu o foarfecă 
de croitorie, apoi se răsese cu aparatul roz și cu floricele al Au- 
reliei; cu sprâncenele procedase la fel. Când se văzuse în 
oglindă, fardat și rujat, avusese un șoc. Femeia făcuse o treabă 
nemaipomenită. Devenise de nerecunoscut. 

Se sprijini de pernele canapelei și își dădu capul pe spate. 

— Şi acum? murmură el cu ochii închiși, apoi întinse mâna 
către Aurelia, gest de fumător. Femeia trase cu sete din ţigara 
cu iarbă pe care o ţinea între degete, apoi i-o dădu. 

David strâmbă din nas și își vântură mâna prin aer. Nu su- 
porta mirosul de iarbă și nici pe cei care se drogau. 

— Iată, în sfârșit cineva care pune cele două puncte pe um- 
laut, mormăi el. Tonul îi sună posac, necooperant. Gândul de 
a pleca unde vedea cu ochii, lăsându-i pe conspiratori cu fan- 
teziile lor, se accentua pe măsură ce treceau orele. Ar fi fost cel 
mai bun lucru pe care l-ar fi putut face. Existau în lume locuri 
de paradis unde şi-ar fi putut petrece puţinul timp rămas până 
la apocalipsă. Ar fi putut s-o ia și pe Marina cu el. Pe chip îi 
trecu o străfulgerare de furie și alungă gândul pe jumătate for- 
mat. Degeaba i-ar fi propus să meargă cu el, că n-ar fi venit. 
Ar fi rămas cu drăguţul ei de Nathaniel. Strânse din pumni. 
Când se ascunseseră de urmăritori în baie, se înghesuiseră cum 
putuseră în spaţiul îngust. Când a vrut s-o ia în brațe, Marina 
a refuzat, ținându-l la distanță. Dacă până atunci doar bănuise 
că între ea și așa-zisul bătrân exista ceva, din acel moment de- 
venise sigur. Se vedea în felul distant în care îi răspundea la 
fiecare încercare a lui să și-o apropie. 

— În alfabetul chirilic îi spune „io” la litera aia de care zici, 
pronunţă Serghei cu accent rusesc. Scrisă cu majusculă, sea- 
mănă cu piticul-sfeşnic de își face veacul pe polița doamnei. 
La pălărie, mă refer. 

Aurelia chicoti și întinse mâna după țigară. Drogul uşor 
transformase pericolul în care se găseau într-o situație amu- 
zantă. Mutrele pe care le făcuseră cei doi polițiști atunci când 
intraseră în dormitor continuau să-i trezească accese de bună 
dispoziţie. Într-o altă situaţie, ele s-ar fi transformat în hohote 
nestăvilite de râs. 

— Întotdeauna am zis că în pălărie stă tot șarmul lui, dar 
nimeni nu m-a crezut. O țineau una și bună, să-l dau pe Tolstoi 
jos de acolo ori măcar să-l pun — poftim oroare! — în spatele 
vreunei fotografii. Dacă s-ar fi putut, una de epocă, în tonuri 
sepia! 

Privi la piticul în apropierea căruia ardea una dintre lumâ- 
nări. Cea mai mare parte a umbrei proiectate pe pereți și pe ju- 
mătate din tavan nu o constituia pălăria. 

— Hmm, scuze pentru nume..., îngână ea în direcţia lui Ser- 
ghei, făcând eforturi să nu râdă. Trase din țigară, apoi i-o întinse. 

Rusul deschise un ochi, cercetându-l pe pitic cu un aer critic. 

— N-ai de ce, concluzionă el. Cel puţin din punctul de vedere 
al bărbii, există o clară asemănare între ei doi. 

Vocea lui David se insinuă ca șuieratul unui șarpe furios: 

— Parcă ultima dată ne oprisem la „și acum?”. În caz că v-a 
lăsat memoria, vreau să vă reamintesc că dacă până mâine la 
prânz nu prind un fir de internet ca să intru pe 4chan.org, pu- 
tem să uităm de pretenţiile găștii lui Ybir asupra planetei noas- 
tre cică albastre. Or să vină, or să dea un tur în nava lor spațială 

șmecheră, apoi or să plece de unde au venit. Dinozaurii nu 
cresc în cotețele radioactive! 

Marina se ridică de la locul ei ca propulsată de un arc. 

— Eu zic să nu ne pripim cu supoziţiile fanteziste, interveni 
ea, acoperindu-l pe David. Avem și așa suficiente pe cap. Ce 
rost ar avea să ne pierdem timpul cu povești de foc de tabără? 
Înainte de toate, trebuie să scăpăm de aici. 

Furia lui David crescu precum un foc peste care arunci ben- 
zină. Marina, Nathaniel, nu se deosebeau cu nimic de cei îm- 
potriva cărora luptau. Înfierau metodele lui Adam, dezinfor- 
marea și minciunile de care acesta se folosise, dar procedau în- 
tocmai ca și el. 

— Stimată doamnă, spuse el, oprindu-se dinaintea Aureliei, 
ce încearcă domnișoara cu aspect de călugăr budist reformat 
să vă spună este că ar trebui să-mi țin gura. Să nu vă dezvălui 
faptul că într-o lună de azi înainte, tovarășii șmecherului de la 
fereastră, extratereștrii ca și el, or să vină și or să ne tragă de 
urechi până or să ni le lungească ca la măgarii de prăsilă, pe 
motiv că unde sunt dinozaurii lor! 

— David, n-ai dreptul! strigă Marina. Nu poți tu să hotărăști 
cine... 

— Ba da! mugi David. Pot să fac orice îmi trece mie prin cap 
fără să trebuiască să dau socoteală nimănui. Vorbești de drep- 
turi?! Al meu a venit sub forma unui cec în alb atunci când mi-ați 
pus în cârcă viața a opt miliarde de imbecili — unul dintre ei 
fiind eu însumi — şi mi-aţi spus: „Ajută-ne să-i salvăm!” 

— Lasă-l, interveni Nathaniel. Glasul îi era obosit, aproape 
învins. N-are sens să i te opui. În scurt timp vor afla cu toții. 
Surâse fără veselie, arătând către bibliotecă: În plus, Aurelia 

este renumită pentru părerile ei non-conformiste privind extra- 
tereștrii. Ce rău ar putea să ne facă? 

Scutură din cap, privirea oprindu-i-se asupra lui David: 

— Care-i treaba cu 4chan.org și cu dinozaurii radioactivi? 

— Poveste lungă, mârâi David. E suficient să spunem că 
dacă nu mă pot conecta la internet până mâine la prânz, este 
posibil ca America și Rusia să intre în război până la ora două. 
Mai departe, fă singur calculul. Vezi ce-ţi dă. 

Nathaniel schimbă o privire iute cu Marina. Tânăra încu- 
viinţă abătută. 

— În cazul acesta, o să vedem ce putem face, oftă el. Până 
mâine la prânz mai e. Acum, îmbrăcaţi-vă. E timpul să mergem. 

Serghei ridică ţigara la nivelul ochilor. Sutele de misiuni la 
care participase în Afganistan îl învățaseră să-și stăpânească 
emoțiile în focul luptei. Îşi plimbă degetul mare peste capătul 
umezit și plin de ruj. 

— Indiferent ce o să facem, spuse el, va fi mâine dimineață. 
Cei pe care vreau să-i contactăm au o casă pe lângă Grădina 
Icoanei. Până acolo sunt pe puţin zece kilometri. Vom fi prinși 
înainte să ajungem la jumătatea drumului. 

— Putem să ne strecurăm. O să fim atenți! se băgă Marina. 

David o privi furios, dar se abținu să-i spună ceva. De când 
apăruse nenorocitul de „bătrân“, individa se transformase 
într-un fel de pudel dresat, gata în orice moment să se ridice 
pe lăbuţele din spate și să facă frumos. 

— Ar trebui să fim atenţi până la limita hipotermiei, spuse 
Serghei fără să deschidă ochii. Nu de gonacii aflați pe urmele 
noastre ar trebui să ne temem, domnișoară, ci de supraveghe- 
rea aeriană. Ei știu că suntem pe undeva prin zonă. N-am fi avut 

cum Să ajungem prea departe. Timpul nu ne-ar fi permis. Fii 
convinsă că cerul de deasupra noastră zumzăie de drone ca- 
pabile să detecteze o persoană după căldura trupului. Și că 
veni vorba de gonaci, tipul de mai devreme nu este un agea- 
miu, ba chiar deloc, aș putea spune! Trebuie să avem grijă cu 
astfel de oameni. 

— Are dreptate, interveni Nathaniel. Greșeala mea, nu am 
luat în calcul supravegherea aeriană. Se pare că va trebui să 
abuzăm de ospitalitatea Aureliei. Privi către femeie: Ne mai ţii 
câteva ore la tine? 

— Am auzit bine? bâigui femeia. O să fie război... nuclear?! 

David își trecu mâna prin păr. 

— Nu neapărat, spuse el încurcat. Nu va fi, dacă reușesc să 
mă conectez la internet. 

Nathaniel rămase tăcut, așteptând adevărata întrebare. Au- 
relia scutură din cap, încercând să alunge efectele drogului ce-i 
îmbâcsea mintea. 

— Ce aţi zis mai devreme, șopti ea, privirea lipindu-i-se de 
cărțile din bibliotecă, despre, hm... extratereştri, a fost o glumă, 
nu-i așa? Spuneați că în curând or să afle toți. Ce anume? 

David îi aruncă o privire sfidătoare lui Nathaniel. Acesta 
luă ţigara dintre degetele Aureliei și trase un fum, apoi se așeză 
pe podea, cu picioarele încrucișate sub el. 

— Povestea pe care ai s-o auzi a început acum foarte mult 
timp... 

David gemu și se duse la fereastră. Luă chitara din stativ şi 
se așeză tot pe jos, dar cât mai departe de Nathaniel. La câțiva 
pași de el, Aurelia urmărea cu ochii mari cea mai incredibilă po- 
veste a tuturor timpurilor. Iritat, David lovi corzile într-un ritm 

lent ce aducea a marș funebru. Zdrang, zdrang. Du-l, du-l, c-a trăit 
destul, du-l, du-l. Zdranş, zdrang, ta-da-da-da, zdrang, zdrang. 

Privirea îi alunecă la Marina care între timp se întorsese la 
locul ei. Degetele de la mâna stângă abandonară acordul tri- 
vial, lăutăresc, în favoarea unuia cu barre. Cuvintele nepieri- 
toarei melodii îi veniră de la sine pe buze: 

There's a lady who's sure 
All that glitters is gold 
And she’s buying a stairway to heaven’ 

— Adică vrei să spui că noi suntem creația cuiva, a unei 
civilizații extraterestre? Că în tot timpul acesta ne-am bătut ca 
chiorii între noi dacă ne tragem din maimute ori din coasta lui 
Adam? explodă Aurelia, întrerupându-l pe Nathaniel din po- 
vestit. 

David surâse amar. Reacţia femeii îi aducea aminte de-a lui. 
Continuă să cânte în șoaptă, doar pentru sine: 

There's a sign on the wall 
But she wants to be sure...” 

Așa, și după aia? se trezi el gândind. Ce faci când în sfârșit ești 
sigur, dar nu-ți convine ce ai aflat? 

Sprijinită de bibliotecă, Marina îi sorbea cuvintele lui Nat- 
haniel, atentă, pregătită în orice moment să intervină. David 
întoarse capul ca să nu-i vadă luminiţele din ochi. 


4 Există o doamnă care este sigură / Că tot ce străluceşte este aur / Şi îşi 
cumpără o scară către paradis — primele versuri ale cântecului „Stairway to 
Heaven”, al formaţiei Led Zeppelin. 

5 Pe zid este un semn / Dar ea vrea să fie sigură — „Stairway to Heaven”, 
Led Zeppelin. 


50 


Capitolul 3 


Cu două ore în urmă. 

În sala de ședințe amenajată în subsolul casei lui Adam ni- 
meni nu îndrăznea să vorbească. Fotografia Bătrânului umplea 
peretele de televizoare. 

— Varujan! răcni în română Adam. 

Șeful securității înțepeni în poziție de drepți. 

— Ordonaţi! i 

Adam arătă cu mâna întinsă către ecran. În spatele ochela- 
rilor, ochii îi străluceau mov întunecat. 

— Ştii cine-i ăsta? Îl recunoști de undeva? 

Până să răspundă, lui Varujan începu să-i sune telefonul 
mobil. Își privi întrebător superiorul. 

— Răspunde! lătră Adam. 

Varujan își puse casca în ureche și se îndepărtă câțiva pași. 

— Nu mă interesează detaliile, rosti el apăsat. Ştiţi unde 
sunt acum? 

Urmă o pauză de câteva clipe. 

— Rămâi la aparat, ordonă Varujan. Înaintă până lângă Adam 
şi spuse cu voce scăzută: Unul dintre băieții noștri crede că știe 
unde se află fugarii. I-a venit o idee și a urmărit-o până la capăt. 
Ceva legat de serviciile de curierat. 

Adam inspiră adânc și se sprijini de masă. Stomacul îl ardea 
ca umplut cu tăciuni. Îi era greață şi simțea o nevoie cumplită 
să folosească toaleta. 

— Mergi și vezi despre ce este vorba. Ţine minte că îi vreau 
vii. Morți nu-mi sunt de nici un folos. 

Varujan salută regulamentar și ieşi alergând din încăpere. 

Lameh se ridică în picioare. Jacheta din piele neagră cu 
ținte, bocancii înalți și pantalonii mulați, tot din piele, îl făceau 
să pară un adolescent rebel. Își trecu mâna prin părul creț și 
rosti cu un aer de falsă compasiune: 

— Vedeţi, asta este ceea ce numesc eu poziţia șaizeci și opt: 
ţi-o dă gros la muzicuţă, dar nu-ţi întoarce favorul. Zice că-i 
rămâne dator. Ai idee, a câta oară te căprălizează Nathaniel? 
Că eu le-am pierdut şirul. 

Adam încercă un zâmbet chinuit. 

— O să începem fără el. Mi-aș fi dorit să fie și căposul ăla 
cu noi, dar nu mai putem aștepta. Am vrut să fie o surpriză. 
Să ne așezăm. 

Lameh se făcu că n-aude. Scoase din buzunarul interior al 
jachetei o tabacheră din oțel îndoită pe alocuri și lustruită de 
folosinţa îndelungată, şi scoase o ţigară de foi din ea. Eber își 
drese discret vocea. Lameh îl văzu și-i zâmbi: 

— Vrei şi tu una? Sunt din Cuba, răsucite pe coapsă de 
Juanita. Te gâdilă într-un anume fel pe gât când tragi din ele. 

— Aș prefera să nu fumaţi aici, îl întrerupse Adam. Încăpe- 
rea nu este foarte spațioasă. O să miroasă urât. 

Lameh își aprinse tacticos ţigara, apoi îi aruncă lui Eber ta- 
bachera împreună cu o brichetă realizată dintr-un cartuş de 
mitralieră grea. 

— Trebuia să te fi gândit când ai construit casa, rânji el cu 
toată gura. Mai vrea careva? Nici unul dintre cei prezenţi nu-și 
manifestă dorința. Galos, surferul, tuși de câteva ori demon- 
strativ și își trase scaunul mai departe de Eber. 

Adam înșfăcă tableta și o manevră furios. Pe ecranul de pe 
perete apăru schița stilizată a navei spaţiale în formă de bu- 
merang. 

— Așa cum ştiţi deja, reprezentanţii legali ai clanului Ybir 
se află pe drum. Ținând cont cât ne-a luat nouă să ajungem aici 
prima dată, înclin să cred că vor sosi într-o lună, maxim două. 
Iar când o vor face, știm cu toţii ce se va întâmpla. 

În încăpere se lăsă o tăcere de gheaţă. Până și Lameh înce- 
tase să mai zâmbească. Satisfăcut de efectul cuvintelor sale, 
Adam continuă: 

— Planul pe care vi-l propun este simplu, spuse el, trecân- 
du-și degetele pe deasupra tabletei. Pe ecranul mare apăru o 
fotografie a Pământului luată din satelit. De îndată ce întâlni- 
rea aceasta se sfârșește, doi dintre noi se vor afla în permanenţă 
pe orbită, pilotând navetele care ne-au mai rămas. Conform 
procedurii comerciale standard, clanul Ybir este obligat să-și 
anunţe prezența de îndată ce vor ajunge! Văzând că nu le răs- 
punde nimeni, vor fi nevoiţi să trimită pe cineva jos. 

Unul dintre vârfurile navei mamă se mări, umplând tot 
ecranul. 

— În clipa în care vor deschide ușile hangarului, una dintre 
navetele noastre — camuflată, desigur - va pătrunde înăuntru. 
Vom beneficia de avantajul surprizei. Sistemele navei vor 
crede că este vorba de o defecțiune a senzorilor şi o vor trata 
în consecinţă, ceea ce ne va da suficient timp pentru a pune 
mâna pe nava clanului Ybir. Simplu și eficient, după cum vă 
spuneam! 

Pe ecran apăru desenul în cărbune al unei clădiri identice 
cu Taj Mahal-ul. Printre cei prezenţi trecu un murmur. Pentru 

ei, acea clădire reprezenta o versiune miniaturală a palatului 
imperial, simbolul care apărea pe toate documentele oficiale. 

Ochii lui Adam străluceau. 

— Se va face în sfârşit dreptate! Nava clanului celui care ne-a 
înșelat încrederea va fi biletul nostru de întoarcere acasă. O să 
putem da uitării pietroiul ăsta nenorocit! 

Cu excepţia lui Lameh și Eber, toți cei prezenţi îşi manifes- 
tară zgomotos aprobarea. 

— Ce facem dacă blestemata aia de familie aduce cu ea un 
transportor de carne? interveni Galos. Ar putea s-o facă. La 
cum cred ei că stau lucrurile pe aici, probabil că se aşteaptă să 
găsească dinozaurii aliniați unii lângă alţii precum pământen- 
cele la plajă într-o zi cu soare! 

Adam îi zâmbi și îi mulţumi printr-o înclinare a capului. 

— M-am gândit şi la asta. Dacă așa se vor petrece lucrurile, 
vom distruge transportorul cu o bombă atomică. 

Galos se lăsă pe spătarul scaunului. În ochii lui se citea în- 
doiala: 

— Au momâile astea așa ceva, o rachetă capabilă să lovească 
o ţintă aflată pe orbită? Parcă ultima dată ziceai că sateliții lor 
militari sunt încă de jucărie, că laserele pe care le au n-ar putea 
aprinde nici măcar o băşină de țânţar. 

— N-avem nevoie de rachete, surâse Adam. Ideea mi-a venit 
de la covorul vostru zburător. Este suficient să legăm bomba de 
burta celei de-a doua navete pentru a ne putea apropia nede- 
tectaţi de transportor. 

Încă o dată păstorii se declarară satisfăcuţi de planul lui Adam. 

— Ţi-a scăpat ceva, spuse Lameh când murmurele scăzură 
în intensitate. Nu ne-ai zis ce-o să se întâmple cu echipajul 
navei lui Ybir. Cu ei cum rămâne? 

În cameră se lăsă o tăcere stânjenită. Adam își desfăcu larg 
braţele. 

— Din nefericire, opţiunile noastre sunt limitate. Singura 
noastră șansă de a rămâne în viaţă este să nu se afle niciodată 
ce s-a întâmplat aici. Așa cum ştii și tu, în imperiu clonarea se 
pedepsește cu moartea. Dacă nu vrem să fim decapitaţi de în- 
dată ce ne întoarcem acasă, va trebui să luăm în calcul măsuri 
drastice. 

— Adică să-i ucidem, presă Lameh. De ce nu le spui pe 
nume acelor măsuri „drastice“? 

Zâmbetul dispăru de pe chipul pământiu al lui Adam. 

— Bine, fie, rosti el pe un ton scăzut, ameninţător. Vom fi 
nevoiți să-i ucidem. Eşti mulțumit acum? 

Lameh îl ignoră. Scutură scrumul pe jos, apoi trase adânc 
din țigară. 

— Ca să fiu sincer, mi se rupe de ei, atâta doar că nu-mi plac 
surprizele. Vreau să știu de la început în ce mă bag. Trase un 
fum, apoi încă unul. Cu pământenii pe care îi vom lăsa în urmă, 
cu ei ce se va întâmpla? întrebă el, fixând jarul incandescent. 

Adam îi cântări pe furiș din ochi pe cei aflați la masă. Doar 
Eber urmărea interesat schimbul de replici. 

— Ce să se întâmple? încercă el un surâs încurajator. Îi 
lăsăm să își vadă de ale lor. N-o să le fie simplu fără îndruma- 
rea noastră, cel mai probabil că or să dea foc planetei, dar asta 
n-o să ne mai privească. Când o să se întâmple vom fi departe, 
la casele noastre. 

Lameh se uită lung la Adam, dar ţinu pentru el gândul care 
îl încerca. Îi era clar că dintr-un motiv doar de el știut, Adam 
mințea. Decise ca pentru moment să lase lucrurile așa. Aveau 
să mai fie ocazii în care să-l întâlnească pe Adam singur. 

Lui Eber simți că i se face frig. Intuia că pe lângă capturarea 
navei clanului Ybir, Adam mai urmărea ceva, ceva cumplit. 
Trebuia neapărat să afle despre ce era vorba până nu era prea 
târziu. Da, dar cum? se întrebă neliniștit în sinea lui. 

Adam simţea noi întrebări formându-se în mintea păstori- 
lor. Să le dea curs înainte să și-l atragă pe Lameh de partea lui 
ar fi fost o greșeală. Se ridică de la masă, invitându-i pe ceilalți 
să facă la fel. 

— Eu zic să luăm o mică pauză, spuse el. Să ne mai dezmor- 
tim puţin. O s-o rog pe Doina să ne aducă ceva de la bucătărie. 

Lameh îi ieşi în întâmpinare lui Adam. Ceilalţi păstori dis- 
cutau aprins ori se plimbau prin încăpere. 

— Şi pe ea tot cu copiii o ai la mână? 

Adam scoase o bucată de piele de căprioară din buzunarul 
sacoului și începu să-și șteargă ochelarii. 

— Poţi să-i zici și așa. Fata ei cea mare studiază la un colegiu 
de teatru în California. Cea mică e la Târgșor. 

Observând privirea nelămurită a lui Lameh, Adam adăugă: 

— Târgșor e singura închisoare de femei din România. A in- 
trat acolo pe motiv că ar fi omorât pe cineva, un hăndrălău cu 
care şi-o trăgea pe unde apuca. Ridică din umeri: Eu ce să-i fac 
dacă nu i-a plăcut cartea?! Aveam nevoie s-o știu într-un loc 
unde să-mi vină simplu să ajung la ea, iar acolo mi-a venit cel 
mai la îndemână s-o depozitez. 

Lameh trase din țigară fără să-i pese de grimasa de dezgust 
a lui Adam. 

— Ingenios, n-am ce zice. Constat că accidentul nu te-a 
schimbat. Ai rămas același tip care nu se sfieşte să se murdă- 
rească pe mâini atunci când situaţia o cere. 

Adam își reținu cu greu o înjurătură. Ca și Eber, Lameh se 
ținuse la distanță de efortul de grup. În ultima sută de ani abia 
dacă se văzuseră de două ori. Dacă n-ar fi avut nevoie de el 
pentru asaltul asupra navei-mame a clanului Ybir, i-ar fi ordo- 
nat lui Varujan să-i facă felul. Individul punea mult prea multe 
întrebări. 

— Cineva trebuie s-o facă dacă vrem să ne întoarcem acasă, 
spuse el, punându-și înapoi ochelarii. S-a nimerit să fiu eu 
acela, atâta tot. 

Lameh lăsă să-i cadă ţigara pe podeaua din beton a sălii de 
ședință și o stinse cu piciorul. 

— Care-i treaba cu pământenii? spuse el, țintuindu-l cu pri- 
virea pe Adam. Și te rog, nu-mi spune că planul tău este să-i lași 
să-și vadă fericiți de ale lor, că nu ţine. Cel puţin, nu la mine. 

— Și de ce mă rog, nu? 

Lameh izbucni în râs. 

— Spune-mi, chiar te aștepți să cred o asemenea minciună 
idioată? Adică, omorâm echipajul navei lui Ybir ca să nu se 
afle ce am făcut, dar lăsăm în urma noastră o ditamai planeta 
plină de rebuturi care strigă în gura mare CLONARE? Mă 
crezi tâmpit? 

— Da, ai dreptate, mormăi Adam, nu m-am gândit la posibi- 
litatea asta... 

— Termină cu prostiile! îl întrerupse Lameh, tu tot timpul 
te gândești la posibilităţi. E felul tău de viaţă, modul în care 
respiri. Tu şi atunci când te ștergi la cur, te așezi în așa fel încât 
să nu te prindă nepregătit un tsunami în mijlocul deșertului. 
Vrei să îmi spui că tocmai ceva atât de evident nu ai luat în cal- 
cul? 

Adam oftă. Să continue să mintă ar fi însemnat să și-l în- 
toarcă pe Lameh împotriva lui, iar odată cu el, întreg grupul. 
Dizidenţa e un lucru periculos; se aseamănă cu un măr stricat. 
Este suficient unul singur într-o ladă ca să le strice pe toate ce- 
lelalte. Lui Eber îi găsise punctul slab, dar împotriva lui Lameh 
n-avea nimic. Trebuia să-i dea ceva. Spuse cu voce scăzută: 

— Să zicem că odată plecați nu va mai trebui să ne facem 
griji din cauza lor. O să-i ajutăm să se omoare între ei. Există o 
modalitate simplă, pusă la punct de un rus nebun acum mulți 
ani, prin care putem porni oricând dorim noi un război nu- 
clear... 

În colţul opus al încăperii, Eber se apropie precaut de Kenan: 

— Urâtă treabă dacă Ybirii aduc un transportor de carne cu 
ei. O să fim obligaţi să omorâm dintre ai noștri, cetățeni impe- 
riali și ei. Ce bine ar fi dacă nu s-ar ajunge la așa ceva, încercă 
el o deschidere neutră. Să treacă direct la subiectul care îl inte- 
resa, materialele necesare construirii unei veste explozive, ar 
fi însemnat sinucidere curată. De la episodul cu butonii, dar și 
din cauza ascunzătorii secrete a lui Nathaniel, Kenan îl ura cu 
pasiune. 

— Ce vrei? îl repezi acesta. Ceasul nu ţi-l dau ca să-l donezi 
vreunui bordel de călugărițe cu ziua. 

Eber ignoră remarca veninoasă. 

— Nemernicul de Lameh, spuse el, clătind din cap cu un 
soi de invidie prietenească, întotdeauna a avut țigări bune. 
Crezi că ai putea să mă ajuţi? Să-mi fac şi eu rost de unele? 

Kenan îl privi cu dușmănie, apoi răspunse scurt: 

— Cere-i. O să-ţi dea cu siguranţă. 

— Mă refer la unele ceva mai speciale. Ştii tu... 

Kenan îl măsură din cap până în picioare. 

— Vrei să-ţi fac rost de cuie? Când realiză potrivirea, izbucni 
în râs: Stai, că în cazul tău, cuiul are mai multe înțelesuri. De 
care sortiment vrei? De mână, de picior sau de plămân? 

Eber îşi lăsă privirea în jos, având grijă să pară rănit de cu- 
vintele fostului său prieten. 

— Fă-mi rost de câteva țigări, atât. 

Kenan se uită peste umărul lui Eber. Ce urmărea, cu adevă- 
rat, nemernicul? Pentru ţigări cu prafuri ori cu iarbă, cel mai 
simplu ar fi fost să-i ceară lui Lameh. Când ai în grupul tău un 
șef de cartel de droguri, natural ar fi să i te adresezi direct lui. 

Dădu să-l repeadă, apoi se răzgândi. 

— Bine, o să vorbesc eu cu Lameh, dar, ai grijă, dacă te prinde 
Adam cu ele, nu spui de unde le ai. 

— Exact asta voiam să te rog și eu. De dragul vremurilor tre- 
cute, mi-aş dori să rămână între noi rugămintea pe care ţi-o 
fac. Relaţiile dintre mine și Adam sunt un pic tensionate pentru 
moment. N-aș vrea să pun și mai mult paie pe foc. Știu că nu-i 
de acord cu consumul anumitor substanțe. Să-i aduc unele în 
casă, așa, chiar de la început, n-ar fi tocmai în regulă. 

Kenan încuviinţă și se prefăcu că vrea să plece. Dacă Eber se 
folosise de țigări doar ca de un pretext, o să încerce să-l oprească. 

— Un moment, te rog, dacă poți să mai rămâi. Ar mai fi ceva... 

Kenan își ascunse rânjetul în spatele unei expresii exasperate. 

— Acum ce mai e? se răsti el necooperant. 

— Ştii, când am plecat de acasă, mi-am uitat telefonul. Crezi 
că ai putea să-mi faci rost de unul? Dar, tot așa, fără să știe 
Adam. Surâse vinovat: Ştiu că nu-ţi place de ele, dar aș vrea, 
dacă e posibil, să-mi sun din când în când fetele. 

— Nu te-ai schimbat deloc în două mii de ani. Tot cu ochii 
după fuste ești. O să-ți aduc unul, mormăi Kenan. Discutăm 
mai încolo, când n-o să mai fie atâta lume pe aici. 

Eber închise ochii și se sprijini de perete. Subtilitatea nu fu- 
sese niciodată punctul forte a lui Kenan. Îi acceptase rugămin- 
tea doar ca să-l poată vinde mai târziu lui Adam. În lipsa unui 
ajutor din interiorul grupului, planul de a-și asambla o vestă 
explozivă era destinat eșecului. Trebuia să se gândească la alt- 
ceva. 

— Cam asta ar fi, își încheie Nathaniel povestea. Acum știi 
tot ce știu și ceilalți. 

Aurelia îl învălui într-o privire strălucitoare. Nu părea nici 
pe departe afectată de lucrurile pe care le aflase, din contră. 
Dezvăluirile lui Nathaniel veniseră să-i confirme lucrurile în 
care crezuse încă din tinerețe, din clipa când îi căzuse în mână 
prima carte despre extratereștrii antici. Starea pe care o resim- 
tea se asemăna cu iluminarea religioasă. Se simţea izbăvită. În- 
doielile aparțineau trecutului. Există sau nu viață după moarte? 
Există Rai, Iad, reîncarnare? îşi găsiseră în sfârşit răspunsul: Nu, 
nu există! 

Pierdut în gândurile lui, David schimbă melodia. 

Oh, life is bigger, murmură el în surdină, 
It's bigger 
Than you and you are not me* 

Aurelia încuviință cu un surâs. 

— Losing my religion, inspirată alegere, șopti ea. Dă-mi și 
mie bandoneonul, te rog. 

David se opri din cântat. 

— Ce să îți dau? 

Aurelia arătă către instrumentul muzical aflat în suportul 
lui. David lăsă chitara jos. 


6 Oh, viaţa e mai mare / E mai mare / Decât tine, iar tu nu ești eu 
Loosing my religion, REM. 

— A, acordeonul. Îmi cer scuze, n-am auzit ce ai zis, spuse 
el, ridicându-se pentru a-i îndeplini rugămintea. 

Aurelia luă instrumentul muzical și-l desfăcu cu gesturi de 
amantă care își întâmpină iubitul. 

— Diferenţa dintre un acordeon și un bandoneon este una 
de substanţă. În timp ce acordeonul dă bine la nunţi, botezuri 
și ceva cumetrii, bandoneonul îşi găsește de minune locul într-o 
orchestră filarmonică. Comparaţia poate părea un pic exage- 
rată, dar e cam ca pianul cu țambalul. Principiul e pe undeva pe 
acolo, însă, ce diferenţă de clasă! 

Își trecu degetele pe sub curelele instrumentului. 

— Ce cântăm? Se întoarse către Serghei. De când îl avusese 
gol în dormitorul ei, rusul încetase s-o mai îngrozească. Ceva 
de prin Siberia? 

Nathaniel o cântări din priviri. Aurelia ar fi fost o candidată 
de primă mână pentru grupul lui. Felul în care reacționase la 
dezvăluirile pe care i le făcuse îi întărea speranţa că pentru 
omenire ar mai putea exista o șansă. 

Serghei își drese glasul. 

— Recunosc că mi-ar plăcea să aud cum sună Katiușa pe 
bandoneon - ar fi o premieră pentru mine... 

Aurelia îi făcu semn să-și ţină vorba. 

— Ne ocupăm imediat şi de dedicații. O clipă doar, să mă 
înţeleg cu tânărul. Știi melodia de o vrea nentu’ Serghei? 

David se trezi că zâmbește. 

— Foarte puțin, cred că am cântat-o o dată sau de două ori. 

— I-auzi ce spune juniorul, îi spuse ea lui Serghei. O ştim și 
nu prea. Crezi că ai putea să ne ajuţi cu o strofă, două? Doar să ne 
amintim cum sună. Mie limba rusă îmi e complet necunoscută. 

Serghei scutură din cap. 

— Serios, ar trebui să încercăm să prindem câteva ore de 
somn. Nu mai e mult până dimineaţă, iar mâine o să fie o zi 
plină. 

Aurelia pufni în râs. Parcă niciodată nu se simţise mai vie 
ca atunci. Şi-ar fi pus o fustă cu volane și ar fi ieșit în stradă să 
danseze cancan până i-ar fi degerat picioarele. Ar fi băut vin 
roșu direct din sticlă — o erezie în sine! — și ar fi pufăit tutun 
aromat dintr-o lulea, prăbușită într-un fotoliu din piele. 

Își puse mâinile în șolduri, imitând o precupeață guralivă: 

— Unde fuseși, vere, în ultima jumătate de oră? N-auziși că 
vine sfârșitul lumii? Vrei să ne prinză dormind? Unde mai pui 
că dacă te culci acum, ţi se strică bunătate de machiaj. Rămâi 
așa. N-o să trebuiască să stăm cu orele mâine dimineaţă după 
tine ca să te aranjezi. 

Nathaniel își trecu palma peste o lamelă de parchet. 
Influența drogului se simţea în comportamentul Aureliei. O 
vedea în gesturile ei largi și energice, în modul în care își ținea 
bărbia ridicată. Avea impresia că dacă își desfăcea brațele ar fi 
putut să zboare până la stele. Putea s-o tempereze ori putea s-o 
sprijine. Un cântec rusesc la ora două noaptea, când unul din- 
tre cei mai căutați oameni ai momentului era rus, nu constituia 
chiar cea mai bună idee. Oftă şi scutură din cap. Era periculos, 
era nepotrivit, dar oamenii din acea cameră aveau nevoie să 
devină cât mai repede o echipă. Doar pe ei se putea baza pen- 
tru a îndeplini o misiune practic imposibilă, iar primul pas era 
să-i ajute să se cunoască între ei. Vorba unei zicale a locului, se 
descurcă omul cu ce are. 

Îşi ridică privirea în tavan şi închise un ochi. 

— Aș putea să încerc eu, spuse el, mimând nesiguranța. 
Cred că îmi mai aduc aminte versurile. Serghei îl măsură necoo- 
perant, dar nu spuse nimic. 

— Începe așa, spuse Nathaniel. În șoaptă, prinse să cânte în 
rusă, cu voce profundă, de bariton: 

Înfloreau merii şi perii 
Ceaţa se târa deasupra râului” 

Degetele lui David coborâră singure pe griful chitarei, sub- 
ţiind sunetele, făcând-o să sune ca o mandolină. Serghei se uită 
impresionat la Nathaniel. Accentul era impecabil, iar interpre- 
tarea ar fi cules aplauze la scenă deschisă în oricare dintre con- 
certele susținute de corul Armatei Roșii. Împotriva voinţei lui, 
îi zâmbi. 

Aurelia mângâie bandoneonul, făcându-i semn lui David 
să nu se oprească. Doar fărâma de precauție rămasă o împie- 
dica să nu cânte cât de tare putea. 

Serghei cobori de pe canapea și veni lângă David. La rândul 
ei, Marina își părăsi locul de lângă bibliotecă și li se alătură. 
Fără să-şi dea seama, formaseră un cerc. 

— N-a ieșit rău deloc! râse Aurelia când melodia ajunse la 
sfârșit. Dacă o să mai existe vreodată un mâine, mi-ar plăcea 
să repetăm cândva experiența! 

În stradă, Varujan se opri. O senzaţie vagă, ca o mâncărime 
pe cerul gurii, îi spunea că îl mai văzuse undeva pe pervers, 
dar oricât se străduise, nu reușise să-și aducă aminte unde. 
Scutură nervos din cap, şi se urcă în automobilul militar de 
teren. Trebuia să le dea de urmă corsarilor informatici pe care 


7 Pacugeraau aaoun n rpyuiut / Ilonaviau TyMann Haa pekoii = Inflo- 
reau merii și perii / Ceaţa se târa deasupra râului. 

angajatorul lui îi credea capabili să străpungă blocada insti- 
tuită asupra internetului. 


kt t 


La primul sunet al alarmei care ar fi trimis-o în mod normal 
la şcoală, Aurelia se dădu jos din pat. Coborî încet, să n-o tre- 
zească pe Marina care încă dormea cu spatele la ea. Își strecură 
picioarele într-o pereche de papuci ce aduceau a două gărgă- 
rițe uriașe, și merse în sufragerie. 

Pe ecranul televizorului, cu sonorul tăiat, rula o emisiune 
matinală de divertisment. Se auzeau doar respiraţiile celor din 
încăpere. David dormea pe canapea, cu o mână sub cap. Serghei 
se înfășurase într-o pătură mițoasă și se culcase direct pe podea. 
Sprijinit cu spatele de bibliotecă stătea Nathaniel. Când Aurelia 
intră, el deschise ochii. 

— Neaţa, spuse încet femeia. Nu dormi? 

— Bună dimineața, răspunse el tot în șoaptă. Am convenit 
cu băieţii ca prima strajă să-mi aparțină și nu i-am mai trezit. 
l-am lăsat să doarmă. 

Înfofolit în pătura lui, Serghei urmărea discuţia. Se trezise 
imediat ce Aurelia intrase în cameră. În munții din Afganistan, 
abilitatea de a auzi prin somn ce se petrecea în jur, făcea dife- 
rența dintre un soldat viu și unul cu gâtul tăiat. 

— Mă duc să pun de cafea, șopti Aurelia, strângându-și hala- 
tul pe lângă ea. Mișcările îi erau alerte. Întocmai ca și Nathaniel, 
nu dormise nicio clipă. Stătuse cu ochii în tavan, întorcând pe 
toate feţele lucrurile incredibile pe care le aflase. Ce avea să 
facă următoarea dată când o să treacă pe lângă o biserică? 

leși din cameră și trecu în bucătărie. 

Din hol se auzi lipăitul unor picioare goale. Frecându-se la 
ochi, apăru Marina. Purta un trening al Aureliei, prea mic pen- 
tru ea. Chipul îi era obosit, cu cearcăne adânci. 

— Cred că arăt înfiorător, mormăi ea. Am nevoie urgentă 
de un duș! 

— Aşteaptă, te rog, o opri Nathaniel. Pe buze îi flutura un 
zâmbet misterios. 

În încăpere pătrunse mirosul de cafea tare. Marina gemu: 

— Aș ucide pentru o cană. Abia îmi țin ochii deschişi. Zici 
că m-a bătut careva! 

Surâsul lui Nathaniel se adânci. 

— O rezolvăm și pe asta. Să se trezească și băieţii. Mă rog, 
David, că Serghei nu mai doarme de ceva vreme. 

Rusul se ridică în capul oaselor, mulțumindu-i lui Natha- 
niel printr-o înclinare a capului. Bătrânul îi întoarse gestul. Doi 
cavaleri căliți în lupte, arătându-și gratitudinea unul faţă de 
celălalt la sfârşitul unei nopți de veghe. 

Aurelia intră în cameră cu un recipient din sticlă plin ochi 
cu cafea și cu două cești. 

— Marina, ajută-mă tu, te rog, cu restul. Mai sunt unele pe 
bufet. Marina ieși şi se întoarse imediat cu încă alte trei căni. 

— Să-l trezească cineva pe junior, zâmbi Aurelia. Nimeni 
nu răspunse invitaţiei. Femeia îi privi lung, apoi se așeză lângă 
David. Într-o mână ţinea o ceaşcă, cu cealaltă vântura aburii 
aromaţi ce pluteau la suprafața lichidului. În şoaptă, începu să 
cânte: 

Voici ma petite recette secrete 
Pour faire de bonnes petites crepes 

David mormăi ceva prin somn, dar nu se trezi. Aurelia îi 

aduse mai aproape ceașca de nas şi continuă: 
Au sucre, n la vanille, ou au chocolat 
A deguster a plusieurs, c'est sympa!” 

De data aceasta, tânărul deschise ochii. Aurelia îndepărtă 
rapid ceașca în așa fel încât el să n-o răstoarne. 

— Bonjour, mon cher, surâse ea, ridicându-se în picioare. 
Dacă te trezești suficient de repede, mai prinzi ceva cafea fier- 
binte, altfel va trebui s-o bei rece. 

David se ridică în șezut și își prinse capul în palme. 

— Cât este ceasul? întrebă el cu glas răgușit. 

— Şase și jumătate. 

Tânărul se uită confuz în jur. 

— E târziu. Trebuie să plecăm! bolborosi el. Încercă să se ri- 
dice în picioare, dar mișcarea îi fu prea bruscă și ameţi. Pe bâj- 
bâite se aşeză înapoi. 

— Ţine, îi spuse Aurelia, întinzându-i cafeaua. David o luă 
și bău cu sorbituri mari, fără să ia seama că se opărește. În cele 
din urmă, de pe buze îi scăpă un oftat de satisfacţie. Îi întinse 
cana înapoi femeii şi se bătu cu palmele de genunchi: 

— Mă duc două minute până la baie, apoi putem să plecăm. 
Doar cât o să-mi ia să mă îmbrac. 

Nathaniel îi făcu semn să rămână așezat. 

— În starea asta de oboseală n-ajungem departe. În plus, va 
trebui să ne schimbăm înfățișarea, altfel primul gardian public 
suferind de cataractă ne pune cătușele. 


8 Iată rețeta mea secretă / Pentru a face clătite bune / Cu zahăr, vanilie 
ori cu ciocolată / Să fie mâncate în mai mulți e drăguţ — cântec franțuzesc 
pentru copii. 

Dintr-un buzunar al jachetei scoase un disc din metal nu 
mai mare decât podul palmei. Văzându-l, Marina tresări şi își 
duse mâna la piept. 

— Este ceea ce cred eu că este? șopti ea abia auzit. 

Nathaniel încuviinţă. 

— Memoria nu te înșală, spuse el. Aceasta este o unitate de 
regenerare personală. Fiecare păstor are una. Este modul prin 
care reuşim să traversăm mileniile. Poate fi folosită împotriva 
bolilor - Marina m-a văzut vindecând-o pe mama lui Teodor 
de cancer — dar și pentru refacerea stării de energie a trupului. 

David ridică o privire sticloasă de oboseală către Bătrân. 

— Adică, vrei să foloseşti chestia aia pe noi? 

Nathaniel ridică discul în aer. 

— De ce nu? 

Marina dădu să spună ceva, dar David se încăpățână. 

— Îţi mulțumesc pentru gândul tău cel bun, se răsti el, dar 
am să zic pas. Cafeaua îmi e suficientă. Încearcă pe altcineva 
chestia aia! Ca orice fată cuminte, am și eu principiile mele: 
fără sărutări pe gură la prima întâlnire şi fără proceduri medi- 
cale care nu au fost aprobate de Ministerul Sănătății. 

— Poţi să începi cu mine, nu se lăsă Marina. 

David privi într-o parte. Încă o dată pudelul scheuna, soli- 
citând atenţie. Mai rău era că nici măcar nu îl mai taxa pentru 
intervenţiile lui acide. Era ca și cum, odată cu sosirea Bătrânu- 
lui, el ar fi încetat să mai existe. 

Aurelia făcu un pas înainte. Ca de obicei când venea vorba 
despre extratereștri, în ochi i se aprindeau luminiţe. 

— Ori cu mine. Am gura uscată și mă doare capul de îmi 
plesnește de la iarba de aseară. Aș încerca să văd ce știe să facă 
aparatul ăla minune! 

Vocea lui Nathaniel șovăi. Exista o doză de risc în ce urma 
să-i ceară Aureliei. 

— Pe tine, dacă ești de acord, te-aş lăsa la urmă. Aș vrea să 
te rog ceva... 

— Desigur! Despre ce este vorba? 

— Ca să ne putem strecura pe sub nasul oamenilor lui 
Adam, o să avem nevoie de două lucruri: de niște haine care 
să nu atragă atenţia și să ne schimbăm cât de cât înfățișarea. 

— Cred că vă pot ajuta cu ambele, îl întrerupse Aurelia. La 
nici o sută de metri de aici e un magazin de articole sportive și 
unul de haine second-hand. Nu e chiar cea mai potrivită va- 
riantă, îmi dau seama, dar nu cred că o să găsiți altceva în zonă. 

Încruntarea lui Nathaniel se mai atenuă. 

— Nu-ţi face griji, spuse el. Este exact ce ne trebuie. Ultimul 
lucru pe care îl vrem este să ieșim în evidenţă. Nişte haine pur- 
tate ne vor ajuta să trecem neobservați. Ştii cumva la cât deschid? 

— Într-o zi normală, pe la opt, dar, cu nebunia de afară, cine 
știe dacă măcar or să vină la lucru! Așa cum eu n-am să mă duc 
azi la şcoală, angajaţii ar putea foarte bine să stea acasă. 

Una dintre lumânări sfârâi și se stinse. 

— Da, asta ar putea fi o problemă, rosti încet Nathaniel. Avem 
nevoie de haine, dar nu avem de unde să le luăm. Să așteptăm 
două, trei ore, ar fi prea riscant. Ne-ar aduce prea aproape de 
termenul limită. 

— Asta presupunând că vrăjitorii lui Serghei ne pot ajuta, 
lovi David cu palma în canapea. Discutăm de parcă singura 
noastră problemă ar fi să ajungem până la căsuţa din poveşti. 
Sunăm la ușă, ei ne dau parola de la Wi-Fi-ul lor — care obliga- 
toriu are un nume cool, ceva de genul „hack_it_if_you_can” — 

și totul se rezolvă! Ce facem dacă nu-i găsim acasă? Poate şi-au 
luat costumele de baie și s-au dus la ștrand. Ori și mai bine, 
dacă nu dispun de o modalitate alternativă de acces la internet, 
aşa cum crede Serghei că ar putea sta lucrurile? 

Rusul își băgă mâinile în buzunare și își lăsă bărbia în piept. 

— Și ce ai vrea să facem altceva? Să stăm degeaba până la 
ora doisprezece, iar după aia să ne ascuțim auzul, așteptând 
să sune sirenele de alarmă? Mergem la cea mai apropiată staţie 
de metrou ca să prindem un loc bun în tunel? 

— Nu asta voiam să zic, bătu David în retragere, dar mi se 
pare iresponsabil să ne punem toate speranţele în nişte așa-zis 
specialiști despre care nici măcar nu știm că sunt în oraş! Poate 
că restricţia de circulaţie i-a prins la schi, în Predeal! 

Serghei îl învălui într-o privire de gheaţă. 

— Ai o idee mai bună? 

David își prinse capul în palme. 

— Aş putea să mă predau, spuse el pe un ton scăzut. Este 
singurul mod prin care putem să evităm războiul. 

Cea de-a doua lumânare pâlpâi de câteva ori, apoi se stinse. 
Din fitilul înnegrit se ridică miros de ceară arsă. Cuvintele lui 
Nathaniel căzură sec, sunet de secure lovind butucul: 

— Aşa este. Dacă vrem să fim siguri că în câteva ore nu 
izbucnește al treilea război mondial, ar trebui să te predai. 

Marinei i se împăienjeniră ochii. Era răspunsul la care nu 
se așteptase. Se albi la chip, iar bărbia începu să-i tremure. Ser- 
ghei își drese glasul. Mâna îi urcă la piept, pipăind crosa pis- 
tolului. 

Pentru prima dată de când se întâlniseră, David îl studie pe 
Nathaniel fără dușmănie. Privirea îi era limpede, absentă de 
oboseala ultimelor ore. Până și obrazul îi părea mai proaspăt. 

— În regulă, zâmbi el, mi-a fost teamă că va trebui să te con- 
ving. Se ridică în picioare fără să şovăie. Atunci, haideţi să-i 
dăm drumul. Cât timp voi vă pregătiți de plecare, eu am să-mi 
fac un duș. Consideraţi-l un gest de PR menit să salveze onoa- 
rea grupului nostru de proscriși. N-aș vrea să rămânem în 
cărţile de istorie drept Mirositorii. 

— Care istorie? 

Cel care pusese întrebarea fusese Nathaniel. 

Buna dispoziţie dispăru de pe chipul lui David ca stropită 
cu acid. Vedea în privirea neîndurătoare a lui Nathaniel unde 
bătea acesta, dar se făcu că nu pricepe. 

— Cea pe care vom apuca s-o scriem dacă nu izbucnește 
războiul, mormăi el ursuz. 

— Sună poetic, rosti Nathaniel pe un ton uscat, dar adevă- 
rul este că într-o lună n-o să apucăm să scriem nimic, nici mă- 
car propriile epitafuri. N-o să avem timp. O să fim prea grăbiţi 
să murim de mâna clanului Ybir. 

David își încleștă pumnii. 

— Mi se rupe de Ybiri! răcni el. O să vedem cum o să ne des- 
curcăm cu ei când or să ajungă aici. Cine ştie, poate pe drum 
îi lasă vreun piston, li se strică instalația de dezaburire a par- 
brizului ori fac pana prostului și se prăbușesc pe Jupiter. Nu 
înţelegi? Până la ei, va trebui să supraviețuim zilei de azi! Sun- 
tem legaţi de scaunul electric, dar ne facem griji să nu ne îmbol- 
năvim de cancer de la ţigara pe care ne-o strecoară între buze 
călăul! 

Ridică privirea către tavan. În ochi avea lacrimi. 

— Şi e numai vina mea! La ce mă aşteptam când m-am folo- 
sit de un asemenea secret? La ghirlande de flori şi pâine cu sare?! 

Marina schiță gestul de a se duce la el, dar renunţă în ulti- 
mul moment. Nathaniel umplea camera aidoma unui uriaş. 

— Dacă m-ai pune să aleg între un război nuclear și să aş- 
teptăm cu mâinile în sân întoarcerea clanului Ybir, rosti Natha- 
niel, apăsând pe fiecare cuvânt, aş alege-o fără să clipesc pe 
prima. Ea măcar dă o şansă pe termen lung omenirii. Ne vom 
ascunde prin peşteri câteva sute de ani, vom uita matematica 
şi fizica pe care le știm, dar la un moment dat, vom renaşte din 
propria noastră cenușă, poate mai înţelepţi decât data trecută. 
Însă, să-l lăsăm pe Adam să-și urmeze nestingherit planul în- 
seamnă moarte sigură. Îl cunosc pe individ cum gândeşte. Vrea 
să plece acasă, dar nu va putea s-o facă atâta timp cât în urma 
lui rămâne o civilizaţie clonată din genomul Anunnaki. Într-un 
fel sau altul, va face curat în urma lui. Va șterge urmele crimei 
pe care a înfăptuit-o. Cum anume s-a gândit să ducă la bun 
sfârșit o lucrare de o asemenea anvergură, nu ştiu, iar lucrul 
acesta mă îngrozește! 

Îi puse mâna pe umăr lui David. Tânărul tresări, dar nu se 
feri. 

— lată de ce, cu orice risc, trebuie să rămâi în libertate. Eşti 
singura noastră șansă să-l învingem pe Adam. Fără tine, putem 
la fel de bine să ieşim în stradă și să facem cu mâna primului 
poliţist. 

— Mulţumesc pentru precizări, mormăi David. Ţin să-ţi 
spun - ca fapt divers — că dacă ar încerca vreunul să-mi facă o 
injecție în momentul ăsta, i-ar sări seringa din mână sau i s-ar 
îndoi acul, atât de încordat mi-e dosul. Ce mi-ai zis e fix tot ce 
mi-am dorit vreodată: ca de mine să depindă soarta întregii 
omeniri, de la fașă pân’ la barbă albă. Eşti un domn ș-un baro- 

san. Am să intru în prima bodegă pe care o întâlnesc ş-am să 
închin o cană de vin fiert în onoarea matale! 

Nathaniel surâse. 

— Universul are căile lui întortocheate și ciudate prin care 
și-i alege pe cei care îi vor duce la îndeplinire voia. 

David își încleștă pumnii. 

— Ce-mi aud urechile sună periculos de tare a slujbă de du- 
minică. Îndrăzneşte să scoţi din joben vreo divinitate de-a 
voastră, de-a extratereștrilor, să ne zici că şi voi îndesaţi mă- 
tănii, cruci, hexagoane, octogoane — ori doar că vă plesniți peste 
posterior sub clar de lună -— șuieră el, și îţi jur că te bat cu toată 
sabia aia laser a ta. Încearcă-mă, numai! 

Pe Nathaniel îl umflă râsul. 

— Bine, îți promit că voi avea grijă să nu spun o vorbă des- 
pre cele șaizeci de zeități pe care cetățenii imperiului îi țin la 
mare respect. Unii le aduc chiar ofrande. 

David rămase blocat, cu gura deschisă, apoi își aminti dis- 
cuţia, iar o stare de nostalgie îl cuprinse. Se întâmplase acum 
un secol, când el și Marina se întreceau care se dovedește a fi 
mai nesuferit. 

— Da, spuse el fără chef, îmi amintesc de ele. De-aia orele au 
șaizeci de minute, iar minutele tot atâtea secunde, că pe tine, 
pe Adam, Eber — ori cine o fi fost de serviciu în ziua aia la pla- 
tane — v-a lovit nostalgia și ați zis să ţineţi aproape de prietenii 
voştri imaginari când ați împărțit cadranul orologiilor. Să nu 
te superi pe mine, dar faza în sine îmi aduce aminte de retar- 
daţii care scrijelesc cu briceagul pe scoarța vreunui copac: 
Cerasela + Ionică = Iubire veșnică! 

Serghei își îngădui să se relaxeze. Situaţia revenise la nor- 
mal. David debita aberaţii, plin de voie bună și optimism ca o 

cobră regală călcată pe vârful cozii, dar cel puţin nu mai voia 
să se dea prins în mâna dușmanului. 

— Sunt curios, i se adresă Nathaniel, m-ai fi împușcat dacă 
aș fi insistat ca David să se predea? Ar fi inutil să negi. Ţi-am 
văzut gestul. 

David se opri din perorat, cuvintele stingându-i-se pe buze. 
Îşi ținea respiraţia, așteptând să audă răspunsul. 

Rusul schiță un gest de nepăsare. N-avusese nici cea mai 
mică intenţie să nege. 

— Nu ştiu, probabil că da. De acolo de unde vin eu, nu ne 
vindem camarazii, oricât de buni ar fi banii pe care i-am putea 
lua pe ei. 

— lar David este camaradul tău? întrebă Nathaniel pe un 
ton plat, fără inflexiuni. 

Serghei îl învălui într-o privire cercetătoare pe tânăr, măsu- 
rându-l din cap până în picioare. 

— Da, este camaradul meu, răspunse el simplu. Știu că mai 
degrabă s-ar lăsa ucis în luptă decât să întoarcă dosul și să dea 
bir cu fugiţii, iar pe front, asta reprezintă totul. Înseamnă să-ți 
poți lăsa fără teamă viaţa în mâinile celui de lângă tine, apoi 
să vă întoarceți amândoi teferi acasă. Se uită către Marina: ... 
la familie şi la cei dragi... 

Chipul tinerei femei se goli de sânge. Cuvintele rusului nu 
lăsau loc la interpretări. Întoarse capul şi îşi mușcă buza. 

— Cu hainele cred nu-i chiar așa o problemă mare, spuse 
Aurelia. Lui Serghei i-ar trebui o haină mai călduroasă și o că- 
ciulă, Marinei o pereche de bocanci, dar cred că știu de unde 
le putem lua. Glasul îi scăzu în intensitate, devenind vinovat: 
Vecinii mei, cei de vis-a-vis de apartamentul meu, nu sunt 

acasă. l-am văzut plecând ieri pe la prânz cu o grămadă de ba- 
gaje. Dacă nu s-au întors până acum, nici nu cred că or s-o facă 
prea curând. Ionel e un tip subțirel. S-ar potrivi la măsuri cu 
David. Izabela, cu Marina. N-ar trebui decât să, hm, să ne 
uităm la ei în șifonier. Nu se poate să nu găsim ceva. 

Serghei se uită profesoral la ea, ca pe deasupra unor oche- 
lari. 

— Ce vreți? se apără Aurelia. Înţeleg că e soarta lumii în joc. 
Putem să le lăsăm niște bani pentru deranj. 

— Cred că este o idee bună, spuse Nathaniel. Din buzunar 
scoase unealta multifuncţională. Am nevoie doar de câteva se- 
cunde pentru a intra în apartamentul lor. 

Serghei se îndreptă către ușa de la intrare și se uită pe vizor. 
Cu o seară în urmă, oamenii lui Adam aproape pătrunseseră 
cu forţa în apartamentul de vis-a-vis. Fusese nevoie de câţiva 
vecini care să le explice că nu e nimeni acasă. 

— E liber, spuse el. Putem s-o facem. Ești sigur că o să-ţi ia 
doar câteva clipe? Suntem la etajul întâi. Oricui îi vine ideea 
să urce pe scări, dă peste noi. 

Nathaniel i se alătură. 

— Foarte sigur, spuse el. Ai să vezi. 

Incapabil să reziste, David se apropie şi el. Aurelia zâmbi 
în sinea ei. Tânărul îi aducea aminte de generații întregi de 
adolescenţi. Competitivi, temperamentali, în permanenţă puși 
pe ceartă, dar talentaţi și dispuși oricând la sacrificii pentru o 
cauză mai bună. Romanticii, motorul acestei lumi. Fără ei am fi 
pierit demult, înghițiți de bezna ignoranței și a confortului de mo- 
ment. 

Serghei crăpă ușa de o palmă. 

— Haide, şopti el, strecurându-se afară. 

Nathaniel îl urmă, călcând fără zgomot. Puse un genunchi 
pe preşul de la intrare al celuilalt apartament, potrivi unealta 
multifuncţională pe gaura cheii, apoi apăsă pe un buton. În aer 
se ridică un fir de fum mirosind a metal ars. Procedă la fel și 
cu cea de a doua încuietoare, apoi apăsă pe clanţă. 

— Gata, spuse el cu glas scăzut, deschizând ușa. Serghei, 
iar după o scurtă ezitare și David, îl urmară înăuntru. Toată 
operațiunea durase, într-adevăr, doar câteva secunde. 

— Chiar e un laser drăcia aia?! șopti David. 

Serghei îi făcu semn să tacă și intră în dormitor. Nathaniel 
luă hainele din cuier și începu să le trieze. 

— Mai curând un phaser. Rupe legăturile dintre atomi și-i 
transformă în vapori. Dezintegrează ținta. Se aplecă și luă ceva 
de jos. Par numărul tău. Cred că or să ţi se potrivească, spuse 
el, ridicând în aer o pereche de ghete cu bordură aurie. 

— Doar ca accesoriu pentru ultimul drum! se răsti în șoaptă 
David, privind cu scârbă la încălțămintea fistichie. 

Nathaniel porni pe urmele lui Serghei. 

— Vezi dacă nu-i găseşti juniorului ceva care să se asorteze 
cu ăştia, spuse el, apoi se opri în ușa dormitorului. Pe pat se 
aflau un costum din piele și câteva biciuşti de diferite dimen- 
siuni. Două camere video pe trepied stăteau gata de a fi por- 
nite. 

— O afacere lucrativă de familie, spuse Nathaniel. 

Serghei deschise șifonierul şi lăsă să-i scape un fluierat. 
Ocupând un întreg, raft, se aflau mai multe peruci așezate pe 
suporturile lor. Nathaniel o luă pe prima și își trecu degetele 
printre firele de păr, apoi procedă la fel și cu celelalte. 

— Avem noroc, sunt din păr natural de cea mai bună cali- 
tate. Marinei or să-i vină bine. 

Serghei observă ghetele din mâinile lui Nathaniel. 

— Ce-i cu alea? întrebă el, studiind suspicios încălțămintea. 

— I-a plăcut cântarea de aseară, se amestecă David. Vrea să 
înceapă să se producă pe la nunți, să-și facă un nume printre 
băieţi. 

Nathaniel îl ignoră și scoase din șifonier un hanorac pe care 
scria tot cu auriu: „GUCCI”. 

— Iată și continuarea, râse el, luându-l la îndoitura cotului. 
În ultima clipă remarcă o cutie de accesorii, luă ceva dinăuntru 
pe care îl tinu ascuns în pumn. Aranjată puţin barba, cu gluga 
trasă pe ochi și ceva atitudine, vei înceta să mai fii tânărul 
hacker căutat de toată suflarea polițienească din oraș. 

Serghei luă perucile, o pereche de blugi, două tricouri din 
bumbac și câteva articole de lenjerie, și se îndreptă către ieșire. 

— Haideţi, își zori el însoțitorii. Să nu zăbovim mai mult 
decât este cazul. 

De partea cealaltă a ușii, Aurelia stătea cu ochiul lipit de 
vizor, supraveghind palierul. Marina se învârtea prin bucătărie 
ca un animal închis în cușcă. 

— De ce stau atât? șopti ea. Ar fi trebuit să se întoarcă până 
acum. De cât timp au nevoie să ia niște nenorocite de haine? 

Aurelia dădu să-i răspundă, dar apariţia unui bărbat îm- 
brăcat într-o bluză slinoasă de trening o făcu să amuţească. 

— Oh, nu! Nu Vasile, gemu ea, lipindu-se cu fruntea de lem- 
nul ușii. 

Din doi paşi, Marina fu lângă ea. 

— S-a întâmplat ceva? șopti ea, tremurând din tot corpul. 

Aurelia se îndepărtă de vizor. 

— O să se lase cu scandal, murmură ea, ţinându-se de tocul 
uşii. Vasile, unul dintre vecini, habar n-are că Ionel nu e acasă. 
La cum se bălăngăne pe picioare, probabil că bea de ieri, de 
când s-a întors de la muncă. E o poveste care se repetă. Ori de 
câte ori se îmbată, Vasile vrea ca lonel să-și mute mașina pe 
motiv că ăla a fost locul lui de parcare de la începuturi, de când 
s-a mutat aici. 

— Vecine, dășchide că vreau să-ţi spui o vorbă, se auzi de 
afară vocea împleticită a lui Vasile. 

Marina se strecură pe lângă Aurelia și privi prin vizor afară. 
Întărâtat de absenţa oricărui răspuns, vecinul nemulțumit își 
spori insistenţele. 

— Vecine, nu te fă al dreacu, că mă fac și eu. Odată iau o 
rangă şi-ţi aranjez farurili și parbrizu' de nu-ți mai recunoști 
cazanu'. Făcu doi paşi împleticiţi în spate, aproape lipindu-se 
de ușa Aureliei. Raus’, că acuș mă duc să-i pui foc! răcni el cât 
îl țineau plămânii. 

— Dă-te la o parte, îi spuse Marina Aureliei, fără să se mai 
obosească să vorbească în șoaptă. Ar fi bine să nu mă înşel. Dacă 
băieții nu pândesc din apartamentul celălalt, am feştelit-o rău. Sin- 
gură n-o să mă descurc cu el! îşi spuse în sinea ei şi smuci tare de 
ușă. 

Nu se înșelase. În apartamentul vecin, Serghei îl urmărea 
pe bețiv prin vizor. 

— Ar trebui să îl tragem înăuntru, spuse Nathaniel care se 
uita prin gaura lăsată de unealta multifuncţională în butucul 
încuietorii. 


9 Afară! — germană. 

Serghei înjură înciudat. 

— Nu merge, spuse el. E prea departe nenorocitul. Până să-l 
înhăţăm, o să aibă timp să zbiere. Își luă ochiul de la vizor. Asta 
dacă nu vrei să-i faci felul cu jucăria pe care ai folosit-o ca să 
intrăm aici... 

Nathaniel scutură din cap. 

— Nici nu mă gândesc. Este o ființă cu aspirații și idealuri, 
așa mărunte cum or fie ele, și căreia îi e frică de moarte. N-o 
să-l ucidem doar pentru că ne stă în cale! 

Serghei se întoarse la postul lui de observaţie. El n-ar fi avut 
nicio problemă să facă uz de forță împotriva nepoftitului, dar 
să vadă acest soi de respect pentru viaţă la unul dintre cei pe 
care îi considera responsabili de moartea Nataliei, constituia 
un prilej de reflecţie. 

— Şi atunci? spuse el privind pe vizor. 

Glasul Bătrânului sună înciudat: 

— Ah, dacă ar fi rămas unul dintre noi la Aurelia... 

În acel moment, ușa celuilalt apartament se deschise brusc, 
iar Marina îl trase înăuntru pe bețiv. 

— Umnaia dievăcika!, șopti Serghei cu un zâmbet în colțul 
gurii. Deschise ușa și parcurse în fugă cei câțiva metri care îl 
despărțeau de apartamentul Aureliei. 

Vasile deschise gura să strige, dar nu mai apucă. Serghei 
intră în casă și-l lovi puternic cu podul palmei în bărbie. Indi- 
vidului i se înmuiară picioarele și se prăbușşi cu brațele desfă- 
cute în cruce. În cădere se izbi cu ceafa de gresie. 

David îi puse hainele în brațe Marinei și se întoarse să în- 
chidă ușa de la apartamentul lui Ionel. 


10 Ymnaa aenouka! = Fată deşteaptă! 

— Cred că nu ne-a auzit nimeni, gâfâi el cu urechea la pândă. 

— Nu mă miră, spuse Aurelia. De mult crizele lui Vasile nu 
mai interesează pe nimeni. Îngenunche lângă bărbatul căzut. 
Întinse mâna să-l atingă, dar nu-și duse gestul până la sfârșit. 
E mort? întrebă ea cu voce albă. 

Nathaniel se aplecă și îi luă pulsul la gât lui Vasile. Ceva 
nu-i plăcu, așa că îi ridică o pleoapă, apoi pe cealaltă. Una din- 
tre pupile îi era dilatată și fixă. 

— Nu, spuse el pe un ton reţinut, dar îmi e teamă că va fi în 
curând, dacă nu facem ceva. S-a lovit serios la cap. Ajutaţi-mă 
să-l duc undeva unde să stea întins. 

Serghei și David se mișcară deodată. ÎI luară de mâini și de 
picioare pe Vasile şi îl duseră în dormitorul Aureliei. Bărbatul 
respira șuierat, iar în obraz avea pete roșii. 

În mâna lui Nathaniel își făcu apariţia unitatea personală 
de regenerare. 

— O să dureze câteva clipe până se adaptează la fiziologia 
lui, spuse el, aşezând obiectul pe pieptul bărbatului. În centrul 
discului se aprinse o lumină roșie, apoi o hologramă luă 
naștere deasupra lui Vasile. 

Nathaniel arătă către un punct situat în creier unde miria- 
dele de capilare se preschimbau într-o zonă compactă. 

— lată, acesta trebuie să fie cauza. Un cheag de sânge, pro- 
babil. Unitatea de regenerare se va folosi de mecanismul na- 
tural al corpului, instruind celulele albe să curețe zona afectată, 
lucru care în mod normal nu s-ar fi întâmplat. Sistemul imuni- 
tar n-ar şti să facă diferenţa între un cheag de sânge rău și unul 
care acoperă o rană, de exemplu. Zâmbi încurcat: Sau cel puțin 
așa cred eu că se întâmplă, din puţinul pe care îl bănuiesc des- 
pre tehnologia noastră. 

Lumina din centrul discului se preschimbă în verde și în- 
cepu să pulseze. 

— E în ordine, spuse Nathaniel, îndreptându-se de spate. 
Haideţi în sufragerie. Nu mai avem ce face aici. Ceilalţi îl ur- 
mară, dar la o oarecare distanţă. Una este să ți se spună despre 
isprăvile unui luptător cu sabia, și altceva e să-l vezi hăcuind 
dragonul. Cel mai afectat de cele văzute era David. 

Nimeni nu se așeză pe canapea. Erau prea surescitați să 
poată sta pe loc. 

— Îți mulțumesc, vorbi primul Serghei. N-aş fi vrut să-l am 
pe prăpăditul ăla pe conștiință. Oboseala şi-a spus cuvântul. 
L-am lovit mai tare decât am intenţionat. O să fie bine? 

Nathaniel ridică una dintre peruci, pe cea roşcată, și o privi 
în lumină. 

— Chiar mai bine decât înainte, spuse el. De îndată ce va 
termina procesul de reconstrucţie a zonei afectate, unitatea îl 
va cufunda pe Vasile într-un somn adânc și odihnitor. Se va trezi 
în formă și plin de energie. Este exact ce v-am propus și vouă. 

Serghei se uită la fiecare pământean în parte. Dacă cineva 
trebuia să-i fie extraterestrului cobai, doar el putea fi acea per- 
soană. Într-o haită, lupii mari se aruncă dinaintea pericolului 
pentru a-i proteja pe lupii tineri. Marina, David — și mai nou, 
chiar și Aurelia — erau haita lui. 

— După ce termini cu Vasile, ia-mă pe mine, spuse el, iar 
un zâmbet strâmb, care ar fi părut mai potrivit pe chipul lui 
David decât pe al lui, îi flutură pe buze. O să trebuiască să-mi 
scot cămașa, să-mi suflec mâneca? 

Aurelia se trezi că roşeşte. Nu i-ar fi displăcut să îl vadă încă 
o dată pe Serghei la torsul gol. 

— Nicidecum, spuse Nathaniel. Va fi suficient să te întinzi 
pe canapea. Dar, până atunci, mai putem să rezolvăm câteva 
lucruri. Prinse privirea Marinei și arătă către peruca din mâna 
lui, apoi către celelalte două: Pe care o vrei? 

Marina se strâmbă dezgustată. Gândul că va trebui să-și li- 
pească de pielea capului ceva în care o altă femeie transpirase, 
o umplea de greață. 

— Pe niciuna. 

— Mă tem că va trebui să alegi totuși una, insistă Nathaniel. 
Dintre noi toţi, tu poți fi cel mai ușor recunoscută. 

Marina se uită dintr-o parte la peruci. Aşa moi cum erau, îi 
păreau scalpurile meșteșugit prelucrate ale unor cadavre. 

— Pe aia roșcată, alese ea la întâmplare. 

— Perfect, spuse Nathaniel, întinzându-i o perucă de un 
blond aproape alb, ale cărei vârfuri fuseseră tăiate inegal, 
franţuzeşte. 

— Ce-i cu mizeria asta? se feri Marina. Ţi-am zis că o vreau 
pe cea roșcată! 

Nathaniel nu se clinti. 

— Tocmai de aceea o vei lua pe aceasta. Cei care ne urmă- 
resc și-au făcut o idee despre cum arătăm pe baza informațiilor 
pe care le au deja despre noi. Ei caută un spion experimentat, 
un hacker cu alură de intelectual și o tânără stilată care... 

Marina străbătu fără chef distanţa care o despărțea de Na- 
thaniel. 

— Care n-arată ca un personaj din desenele animate porno, 
m-am prins, mormăi ea, luând din vârful unghiilor peruca. 

Din reflex, David dădu s-o întrebe de unde ştie o „tânără 
stilată” despre astfel de filme, dar renunţă. De când plecaseră 

din casa lui Serghei, Marina nu-i adresase nici măcar un cu- 
vânt. 

Nathaniel nu terminase. Îi întinse lui David ghetele cu bor- 
dură aurie și hanoracul „de firmă”. 

— N-ar strica dacă ai putea să-ţi alterezi puţin și mersul, 
spuse el, evitând să se uite în ochii tânărului, unul care să fie 
în ton cu vestimentația. Mai cu atitudine, dacă mă înţelegi ce 
vreau să zic. 

Timp de o clipă, încrâncenarea de pe chipul Marinei fu în- 
locuită de un zâmbet de ștrengăriță gata să arunce o replică 
acidă, apoi momentul trecu, iar cuta dintre sprâncene îi reveni, 
parcă mai adâncă decât înainte. 

David luă hainele de parcă ar fi fost niște animale moarte. 

— Fără un pumn de seminţe, rosti el încruntat, aifonu' din 
buzunarul de la spate și brelocu' de la bemveu ca să-l învârt 
pe deget, nu pot să dau curs sugestiei tale. Îmi lipsește recu- 
zita, dacă mă înţelegi ce vreau să zic. 

Nathaniel băgă mâna în buzunar. Pe buze i ṣe întindea un 
rânjet care nu prevestea nimic bun. 

— Atunci, acest mic accesoriu o să te ajute de minune. l-a 
aparținut vecinului Ionel, spuse el, făcând să apară un cercel 
din sticlă imitând diamantul, mare cât un bob de piper. În locul 
tijei de metal care ar fi trebui să străpungă lobul urechii, avea 
o pastilă minusculă de lipici chirurgical. 

David dădu ochii peste cap și lăsă să-i scape un geamăt. 

Imaginea de pe ecranul televizorului se schimbă. Aurelia 
înșfăcă telecomanda și dădu mai tare. 

Marina se apropie grăbită. Nu i se păruse. În ciuda machia- 
jului și a atitudinii profesionale, pe chipul prezentatoarei se 

putea citi teama. La fiecare propoziţie pe care o termina, avea 
tendința să privească în partea stângă. 

— Îi e frică, șopti ea. 

— Are şi de ce, i se alătură Serghei. Nu-l vedem, dar sunt con- 
vins că lângă ea se află cineva care ţine o armă la vedere. 
Instrucţiunile sunt simple: spune exact ce i se dictează de pe 
prompter ori lucrurile pot lua rapid o întorsătură urâtă pentru 
ea. 

Nathaniel le făcu semn să tacă. Vocea monotonă a prezen- 
tatoarei umplu încăperea: 

— Consiliul Suprem de Apărare a Ţării îi sfătuiește pe cetă- 
țenii Bucureştiului să-și păstreze calmul şi să nu încerce să pă- 
răsească orașul. Nu există motive de panică. Autorităţile se află 
în posesia unor indicii care vor duce în cel mai scurt timp la 
arestarea teroriștilor. 

Pe ecran apărură fotografiile suspecților, urmat de comuni- 
catul difuzat în seara precedentă. 

Lângă piticul-sfeşnic se afla un telefon cu butoane. Aurelia 
îl luă din stativul lui și îl porni. În difuzor se auzi sunetul pre- 
lung al tonului de apel. 

- Știţi ce nu înțeleg? spuse ea. De ce pe lângă telefoanele 
mobile nu le-au tăiat și pe cele fixe? 

— Ar fi fost inutil scopului lor, îi răspunse Serghei. Odată 
ce le-au pus căluș furnizorilor de internet, au putut menţine 
în stare de funcționare comunicațiile locale. Poţi să încerci, dar 
nu cred că vei reuși să suni în afara Bucureştiului. Procedând 
astfel, autoritățile s-au asigurat că „teroriștii” nu se vor putea 
conecta la internet prin dial-up — adică, prin intermediul liniei 
de telefon - la un serviciu situat în afara conului de bruiaj. 

Ținând active liniile fixe, ei s-au asigurat că cetățenii pot ra- 
porta la poliţie eventualele apariţii ale suspecților şi au păstrat 
accesibile serviciile de urgenţă. Imaginaţi-vă ce ar fi însemnat 
ca oamenii să nu poată telefona la salvare ori la pompieri! 

Prezentatoarea de ştiri își luă la revedere de la telespecta- 
tori, promițând că o să revină în scurt timp cu noutăți. 

Aurelia luă telecomanda și parcurse grila de programe. 
Unele posturi, ca BBC-ul și CNN-ul, lipseau ori afișau mesajul 
„Program indisponibil. Contactaţi operatorul de cablu”. Cele 
care funcționau totuși difuzau emisiuni de divertisment ori 
filme de comedie. 

— O lovitură de stat executată ca la carte, murmură Serghei. 
Impresionantă realizare, având în vedere timpul scurt pe care 
l-au avut la dispoziţie. 

— Asta crezi că s-a întâmplat, o lovitură de stat? spuse Au- 
relia. 

Serghei oftă și se îndepărtă de televizor. 

— Nu neapărat, spuse el. Câteva persoane au fost schim- 
bate, fără îndoială, dar instituţiile statului au rămas la locul lor. 
Președinția, Parlamentul, primul ministru, sunt la post, înde- 
plinindu-și mandatul, care în cazul de față reprezintă prinde- 
rea teroriștilor. Cei care au înțeles ce e bine pentru ei, sfârşitul 
crizei îi va găsi mai bogați și mai influenți. Ceilalţi — idealiștii, 
ai putea să-i numești — fie au fost arestați sub diferite acuzaţii, 
fie sunt deja morți. 

Aurelia închise înciudată televizorul. 

— Peste tot aceleași minciuni. Zici că suntem pe vremea lui 
Ceaușescu, spuse ea, aruncând dezgustată telecomanda pe ca- 
napea. Măcar pe vremea aia aveam Europa Liberă! 

Serghei se întoarse brusc către ea. 

— Care este încă acolo! Spune-mi că ai un radio vechi prin 
casă! exclamă el. 

Aurelia rânji și ridică un braţ în aer. Un atlet care trece pri- 
mul linia de sosire în ciuda piciorului scrântit, s-ar fi regăsit în 
expresia ei de biruinţă. 

— Bate Cuba, tavaraşci! râse ea. Normal că am! L-am păs- 
trat de zestre, da’ n-a fost să fie. Mă gândesc că ursitul meu s-o 
fi îmbătat şi o fi nimerit pe delături. 

Serghei îi zâmbi subțire, arătând către dormitor. 

— Ah, nu mulţumesc, se eschivă Aurelia. Pe Vasile ţi-l las 
ţie! Tu l-ai atins la panoul de control, tu să ai grijă de el dacă 
rămâne paliu. Că nu merge chiar așa, se auzi vocea ei îndepăr- 
tându-se pe hol. Unul cu munca și altul cu distracţia! 

Scoase dintr-un dulap un aparat de radio mare cât o poșetă, 
și i-l aduse lui Serghei. Pe o plăcuţă atașată de carcasă stătea 
scris „Gloria”. 

— O priză? 

— Găsești lângă canapea. 

Serghei conectă radioul la curent şi se aşeză cu el în brațe. 
Un punct roșu se aprinse lângă butonul de volum, semn că 
aparatul funcţiona. Din multitudinea de butoane, rusul îl alese 
pe cel de unde scurte. 

— Ca şi celelalte posturi, spuse el, Europa Liberă s-a mutat 
pe internet, dar intuiţia îmi zice că, având în vedere circumstan- 
tele, e posibil să emită din nou pe calea undelor. 

Serghei închise ochii, lăsându-și degetele să-și amintească. 
Încet, constant, indicatorul începu să parcurgă scala de la un 
capăt la celălalt. 

— Acolo! exclamă David. 

Rusul se opri. Auzise și el frântura de cuvânt românesc. 
Dădu potențiometrul o jumătate de milimetru înapoi. Paraziţii 
electronici se transformară într-o voce eterică, abia inteligibilă: 

Situația de la Bucureşti continuă să se deterioreze. Surse necon- 
firmate din rândul populaţiei vorbesc despre împușcături la ieşirea 
din oraș. Elicoptere ale poliției și armatei au fost văzute survolând 
neîntrerupt capitala, iar în cel puțin trei ocazii au deschis focul asu- 
pra unor ținte aflate la sol. Există bănuiala că doi generali ar fi fost 
arestați sub acuzația de participare la complot şi că inspectorul ge- 
neral al Poliţiei Române, domnul Virgiliu Bunea, s-ar fi sinucis în 
biroul dânsului. Echipe mixte formate din poliţişti și soldați îi legi- 
timează pe cetățeni, operând arestări discreționare. Nimeni nu știe 
ce se întâmplă cu cei reținuți. 

Glasul dispăru acoperit de o avalanşă de pocnituri și fluie- 
rături, iar oricât încercă Serghei, nu mai reuși să reintre pe 
frecvența postului. 

— Ar putea fi de la condiţiile atmosferice ori de la bruiaj, 
spuse el, punând aparatul deoparte. În glas i se citea oboseala. 

— În absenţa actelor, putem foarte bine să rămânem în casă 
ori să ne predăm direct, murmură Marina. Primul control va 
fi și ultimul. 

Nathaniel scoase dintr-un buzunar al jachetei două seturi 
de acte de identitate, buletin și permis de conducere. Îi întinse 
unul Marinei, iar pe celălalt lui David. 

— Când s-a pus problema să-l atragem pe David de partea 
noastră, ne-am gândit că s-ar putea să ni se întâmple una ca 
asta. Exista o posibilitate ca Adam să ne fi dat de urmă, așa că 
am pregătit un set de acte false pentru amândoi. 

Pe buletinul Marinei scria „Anamaria Moldovan”. Pe al lui 
David, „Ciprian Stoenescu”. Nici una dintre fotografii nu îi 
prezentau așa cum arătau în realitate. Marina avea păr, iar 
David purta cioc şi era ras pe lateralele capului. Nathaniel le 
observă expresiile nedumerite. 

— Numiţi-o prevedere, spuse el. Ne-am gândit că dacă 
vreodată veţi ajunge să le folosiţi, ar fi bine să nu semănaţi cu 
voi înșivă. Din priviri își ceru scuze lui Serghei: Prasti minia, 
priateli!!. Pentru tine n-am pregătit nimic. Ai apărut prea târ- 
ziu în poveste și habar n-aveam cine eşti când am pornit în- 
coace. Puteai foarte bine să fi fost omul dușmanului. 

Marina privi la fotografia prelucrată. Degetele strângeau 
bucata de plastic de parcă ar fi vrut s-o rupă. Zeci de întrebări 
îi veneau în minte, împresurând-o. De ce îi făcuse Bătrânul acte 
false fără ştirea ei? Şi de ce le păstrase la el, de ce nu i le dăduse 
să le aibă la ea? Și mai ales, de ce nu-l recrutase chiar el pe 
David, de ce avusese nevoie de ea? Explicaţia inițială, precum 
că abilităţile ei de a citi emoțiile îi vor fi de folos în atragerea 
tânărului de partea lor, i se părea străvezie și cusută cu aţă 
albă. Ce ştiuse Nathaniel, iar ei nu-i spusese? 

Îşi feri ochii: 

— Puteai să mă lași să-mi aleg măcar numele, spuse ea, pu- 
nând actul fals deoparte. Mi-ar fi plăcut ceva mai sonor: Anais, 
Emma, Adrienne. 

David mormăi ceva neinteligibil şi puse bucata de plastic 
în buzunar. Numele de împrumut îl irita şi pe el, dar să dea glas 
replicii acide ce îi stătea pe limbă ar fi părut că încearcă să-i 
intre în grații Marinei printr-un gest de solidaritate nesolicitat. 


11 Ilpocru mena, npuareab = lartă-mă, prietene. 

Nathaniel se grăbi să anunţe că lipsește câteva clipe și trecu 
în dormitor. Privirea confuză, dar în același timp de gheaţă a 
Marinei, îl avertiza că intra în criză de timp. Doar situația pre- 
cară în care se aflau o împiedica pe tânără să-i ceară socoteală. 
Iar atunci când avea s-o facă, risca s-o piardă. Nimănui nu-i 
place să fie folosit ori manipulat. 

— E în regulă spuse el când se întoarse. În mână ţinea uni- 
tatea de regenerare. Vasile e bine. Următoarele ore o să și le pe- 
treacă dormind. Îi privi pe rând pe cei aflaţi în încăpere: Cine-i 
primul? 

David deveni brusc interesat de peisajul de afară. Aurelia 
ridică mâna, dar Serghei i-o luă înainte. 

— Începi cu mine, spuse el, făcând un pas înainte. 

Nathaniel arătă către canapea. 

— Întinde-te. Un zâmbet îi îndulci trăsăturile virile. Şi nu, 
nu e nevoie să îți scoţi cămașa ori să-ți ridici mâneca. Este su- 
ficient să stai nemișcat două minute. 

Serghei se întinse pe spate, cu mâinile pe lângă el. Nathaniel 
activă discul şi i-l puse pe piept. Cu excepţia câtorva zone co- 
lorate în galben pal, întreaga hologramă era verde. 

— După cum arată corpul tău pe dinăuntru, n-aş zice că 
stau de vorbă cu un bărbat trecut de o anumită vârstă. Aș 
putea presupune că îţi place să mănânci puțin cam gras, dar 
n-aş zice că e ceva grav, zâmbi Nathaniel. Cred că există ado- 
lescenţi care te-ar invidia pentru starea ta de sănătate. 

Circumferinţa discului prinse a se lumina gradual până 
când formă un cerc complet, apoi se stinse. 

— Îndeajuns pentru moment, spuse Nathaniel. Dacă va fi 
cazul, vom relua pe seară procedura. Cu atâtea lucruri de făcut, 

somnul ar putea să devină un lux pe care să ni-l permitem mai 
rar sau deloc. 

Serghei se ridică în picioare. Senzaţia de minte arsă îi dispă- 
ruse în totalitate. Își scutură braţele, apoi încercă o genuflexi- 
une rapidă. Pocnetul articulaţiilor se auzi distinct în încăpere. 

— Da, adolescenţii bolnavi de gută sau cu vreun picior mai 
scurt, rânji el, îndepărtându-se de canapea. 

— Cine urmează? întrebă Nathaniel. 

Aurelia se strecură ca o zvârlugă pe lângă David și se în- 
tinse pe canapea. 

— Cum se zice, tavaraşci „Sunt gata!” în rusă? întrebă ea. 
Obligată să își țină mâinile nemişcate, își flexa gleznele și de- 
getele de la picioare. Femeia în vârstă dispăruse, înlocuită de 
o fetiță pe cale să desfacă darul de sub bradul de Crăciun. 

— la gatova, îi răspunse Serghei, pufnind în râs. 

Procesul se repetă aproape identic. 

— Dacă ai prin casă, n-ar strica să iei un antibiotic, spuse 
Nathaniel după ce luminile de pe circumferința discului se 
stinseră. Unităţii de regenerare i-ar lua mai mult timp s-o re- 
zolve decât avem noi la dispoziţie acum. 

Aurelia încuviință. Holograma lăsase să se vadă o mică 
zonă roșiatică în partea de jos a abdomenului. 

— E o infecție urinară rebelă, spuse ea plecându-și ochii je- 
nată. Mă mai supără din când în când. O să iau niște amoxici- 
clină și o să-mi treacă. 

— Următorul, spuse Nathaniel, recuperând unitatea de re- 
generare. Aurelia se ridică sprintenă și bătu palma cu Serghei. 

— Haraşo treabă, tavarașci! râse ea. O să-mi cumpăr şi eu o 
unitate din asta. Două, dacă se poate! 


90 


Ferma de dinozauri - II Dan Rădoiu 


Veselia Aureliei era contagioasă. Purtat de propria energie, 
Serghei îi trecu o mână după umeri. Ca o continuare firească, 
Aurelia îl luă de talie și se lipi de el. 

— Haroșaia, murmură rusul, un zâmbet tineresc luminân- 
du-i obrazul ridat. 

Aurelia îl privi nedumerită. 

— Poftim? 

— Haraşoe adverb, și înseamnă „bine”. Dacă vrei să zici 
„bună“, adjectiv, atunci e haroșaia. 

Aurelia îl ciupi tare de șold, smulgându-i un icnet de surpriză. 

— Ştii, spuse ea încet, mă întreb dacă drăcia aia poate să 
facă mai mult de atât, dacă poate să reîntinerească un om. 

Nathaniel îi zâmbi. 

— Cu suficient de mult timp la dispoziție pentru tratament, 
poate transforma un moș în baston înapoi în adolescentul care 
a fost. 

Aurelia își ridică privirea către Serghei. 

— Îţi dai seama, murmură ea, cum ar fi să existe posibilita- 
tea s-o poți lua de la capăt? Să mai fii o dată tânăr, să nu te doară 
articulațiile când stă să plouă, dar să ai mintea și cunoștințele 
unui om trecut prin viaţă? 

Serghei privi la discul din metal strălucitor, apoi la Natha- 
niel, şi înclină din cap, pierdut în gânduri. 

David se întinse pe canapea. 

— Ai grijă în ce ordine apeși pe butoanele alea. N-aș vrea să 
îmi crească o ureche în frunte, se răsti el, încrucișându-și mâi- 
nile pe piept. Rămase așa o clipă, apoi sări ca ars. Poziţia în care 
se aşezase semăna prea tare cu cea a unui cadavru ca să se simtă 
confortabil. 

Nathaniel porni dispozitivul. Pe măsură ce treceau secun- 
dele, David simţea cum i se curăță mintea şi trupul. Era ca şi 
cum de pe piele i s-ar fi luat un strat de păcură vâscoasă. În- 
chise ochii, lăsând sentimentul de proaspăt să-l învăluie. Când 
timpul se termină, se ridică vioi de pe canapea. 

Marina nu se grăbi să-i ia locul. Rămase pe loc, studiindu-și 
mentorul cu o privire pătrunzătoare. 

— Hai şi tu, îi făcu semn Nathaniel să se așeze. 

Fără tragere de inimă, Marina dădu curs invitaţiei. 

— Știu că ai întrebări pe care ai vrea să mi le pui, spuse Na- 
thaniel, cântărind în palmă unitatea de regenerare, dar mai 
așteaptă puţin. Îți promit că îţi voi răspunde la toate la câte voi 
şti s-o fac. 

Pe chipul Bătrânului nu se vedea nici un semn de minciună. 
Încet, mușchi cu mușchi, trupul Marinei își pierdu rigiditatea, 
iar pe buze îi apăru un surâs. 

— Pregătită? 

— la gatova! replică Marina, stârnind un chicotit lui Serghei. 
Nathaniel porni unitatea de regenerare şi i-o aşeză pe piept. 

Timp de câteva clipe nu se întâmplă nimic, apoi un sector de 
pe circumferința discului porni să clipească. 

— Hm, asta complică puţin lucrurile..., spuse Nathaniel, ale- 
gându-și cuvintele. În interiorul hologramei, o zonă violacee 
atrăgea atenţia. Era mare cât o măslină, neregulată și compactă 
ca un boț de plastilină strânsă în pumn. 

Hipnotizată de aglomerarea întunecată, Marina își apăsă 
sânul cu vârful degetelor. În interiorul hologramei, carnea urâtă 
se deformă, lipindu-se de osul ireal al unei coaste. 

— Spune-mi că mă înșel..., şopti ea. Îşi simţea trupul înghe- 
ţat din vârful degetelor până în bărbie. Doar obrajii îi ardeau. 

Imaginea pe care o vedea plutind dinaintea ochilor era simi- 
lară cu cea pe care o văzuse la mama lui Teodor. 

Nathaniel ignoră avertizarea unității de regenerare și apăsă 
încă o dată în centrul ei. 

— Nu e cazul să îţi faci griji, spuse el. Vom rezolva diseară 
acest aspect. Acum ne-ar lua mai mult timp decât avem. Ştiu 
că e complicat, dar închide ochii și încearcă să te relaxezi. 

Marina îl auzea, dar nu își putea desprinde ochii de la asa- 
sinul tăcut care se ascundea la câțiva centimetri sub pielea ei, 
gata să-i curme viața. 

— Am cancer?! murmură ea. Sunase ca o întrebare, dar fu- 
sese o afirmaţie. 

Nathaniel își încrucișă mâinile. 

— Doar până diseară, când vom avea timp să ne ocupăm de 
el. Câteva ore petrecute în pat, cu o carte bună în mână, o cană 
de cafea ori un pahar de vin, și totul o să se rezolve. 

Dintr-un singur pas, David fu lângă canapea. Submarinele 
atomice, războiul ce stătea să se declanșeze, pericolul extrate- 
restru, încetaseră să mai existe pentru el. Indiferent, ca şi cum 
ar fi înlăturat o creangă uscată din drumul lui, îl îmbrânci pe 
Nathaniel, proiectându-l în Serghei. Puse un genunchi în po- 
dea și luă degetele Marinei. Pielea tinerei femei era rece şi 
transpirată. 

— Nu-ţi face griji, spuse, privind adânc în ochii ei. Nu tre- 
buie să așteptăm până diseară. Uite cum facem: rămâi tu aici, 
iar eu mă duc cu Serghei să vedem cum e cu internetul. Chipul 
i se înnegură, scârba și ura strâmbându-i trăsăturile: Poţi să ţi-l 
păstrezi pe preţiosul de „bătrân“; nouă nu ne trebuie. Ca și pe 
zulușul Bulumba care avea un organ noduros de-i ajungea 
până la genunchi, n-ar face decât să ne încurce la mers. 

Nathaniel își îndreptă ţinuta. În spatele lui, Serghei ţinea în 
mână pistolul, cu toate simţurile la pândă. 

— Din păcate, nu se poate, spuse Nathaniel. Mai devreme 
sau mai târziu, apartamentul spart al vecinului Ionel va atrage 
cuiva atenţia. Găurile din încuietorile uşii vor trezi suspiciu- 
nea. Ca să le facă, hoţii ar fi trebuit să folosească o bormașină 
normală, lucru ce ar fi ridicat tot blocul în picioare din cauza 
zgomotului. Primul loc unde vor întreba va fi aici. leri noapte 
am scăpat ca prin urechile acului. Ar fi bine să nu ne forțăm 
norocul. 

Privirea îi trecu la Aurelia: 

— Ar trebui să vii și tu cu noi. Nu cred că aici mai ești în si- 
guranţă. 

— La același lucru mă gândeam și eu, întări Serghei, strân- 
gând în palmă umărul femeii. Nu mi-a plăcut deloc cum s-a 
uitat la mine starostele de ieri. O clipă mi-a fost teamă că m-a 
recunoscut. Să nu-i vină vreo idee să se întoarcă. 

— Mi se rupe unde se duc restul! strigă David. Să-și gă- 
sească un apartament nelocuit ori o cameră la hotel. Cât du- 
rează tratamentul Marinei, eu și cu tine o să încercăm s-o 
scoatem la vopsea cu internetul. 

Privirea îi deveni tăioasă. Să-l vadă pe Serghei ținând-o pro- 
tector după umeri pe Aurelia îi turna venin în suflet. Cât timp 
Marina nu se făcea bine, nimeni n-ar fi avut dreptul să se simtă 
altfel decât îngrozit şi pus pe treabă. 

— Desigur, asta dacă nu cumva te-ai răzgândit între timp, 
caz în care am să mă descurc singur! 

Discul de pe pieptul Marinei se aprinse în verde, apoi se 
stinse, anunțând terminarea protocolului. Tânăra scutură din 

cap. Nici urmă de oboseala care îi încețoșase mintea. Puse deo- 
parte unitatea de regenerare şi se ridică în capul oaselor. 

— Au dreptate, oftă ea, trecându-și degetele peste obrazul 
lui David. Dorinţa de a-l săruta pe buze pe bărbatul care nu 
ezita să pună în cumpănă soarta lumii ca să-i sară ei în ajutor 
era atât de puternică încât îi sfâșia inima. L-ar fi înlănțuit cu 
braţele şi i-ar fi spus cuvinte pe care nici măcar în mintea ei nu 
îndrăznea să le pronunţe. Pierdută în îmbrățișarea lui, l-ar fi 
lăsat ca din două trupuri să facă unul singur. La o adică, lumea 
putea să-și rezolve și singură problemele! 

Suspină, iar luminiţele din privire i se stinseră. Tocmai acolo 
era problema: lumea nu putea să-și rezolve singură proble- 
mele. Miliarde de oameni depindeau de deciziile pe care ei 
aveau să le ia. Exemplul de mai devreme fusese grăitor. De 
dragul ei, David fusese dispus să riște soarta întregii lumi. Oftă 
și scutură din cap. Până când criza n-avea să fie depășită, între 
ea și David nu putea fi nimic. N-avea dreptul să pună în peri- 
col singura șansă ce-i mai rămăsese umanității. Un David în- 
drăgostit devenea un David șantajabil și fragil, ușor manipu- 
labil. 

Lacrimi mari i se încurcară printre gene, împăienjenindu-i 
vederea. Privi către Nathaniel, căutându-i aprobarea. Era sin- 
gurul care putea înțelege vipia care îi pârjolea sufletul. Şi el sa- 
crificase totul pentru oameni, această specie nerecunoscătoare. 
În cele din urmă, îşi retrase mâna, evitând să-l privească pe 
David în ochi. 

— Suntem prea puţini pentru a ne permite luxul să ținem 
pe cineva pe linie moartă, spuse ea cu voce uscată, finalizând rup- 
tura. Nathaniel are dreptate. Putem să așteptăm până diseară. 


95 


Ferma de dinozauri - II Dan Rădoiu 


Pe buze îi flutură un zâmbet amar: 

— Cancerul meu nu fuge nicăieri. Tot acolo o să-l găsim şi 
peste câteva ore. 

Contrar stilului său de bărbat fatal, David o strânse la piept 
pe femeia care îl respingea. Prin materialul bluzei de trening 
îi simţea umerii înguști şi tremurul trupului. Închise ochii. 
Mintea îi era goală, absentă de orice replică presupus deş- 
teaptă ori imbecilă. Se gândi la timpul care se scurgea nemilos, 
la minciuna colosală numită religie, apoi la virusul pe care va 
trebui să-l modifice, şi constată că nimic din toate acele lucruri 
nu-l interesau. Ce își dorea mai presus de salvarea speciei 
umane era ca Marinei să-i fie bine. Puțin îi păsa că era îndră- 
gostită de un alt bărbat. S-o ştie în viaţă, sănătoasă, la adăpost 
de pericole, era mai important decât să fie a lui. 

Îi şterse tinerei o lacrimă ce-i cobora în fugă pe obraz, o 
ciupi ușor de pomete - dacă ar fi avut păr, i l-ar fi răvășit în- 
tocmai ca unui copil care plânge că s-a lovit — apoi se întoarse 
către Nathaniel. Glasul îi sună egal, ameninţător tocmai prin 
lipsa oricăror inflexiuni: 

— Poartă-te frumos cu ea. Dacă i se întâmplă ceva, îţi jur pe 
toți sfinţii iadului că te ucid cu mâinile mele, indiferent dacă 
va trebui să merg pe jos din galaxie în galaxie până te găsesc! 

Serghei se desprinse de Aurelia și merse la fereastră. Din 
cer cădeau fulgi mari și pufoși, diafani în fragilitatea lor. 

— Ar trebui să ne grăbim, spuse el. Pe vreme de ninsoare, 
eficiența dronelor este mult diminuată. Cu cât plecăm mai re- 
pede, cu atât avem mai multe șanse să nu fim depistaţi. 

Marina luă hainele și peruca și merse în dormitor. David se 
aşeză pe podea şi începu să se încalțe. Nathaniel avusese drep- 
tate. Ghetele cu bordură aurie îi veneau ca turnate. 

Pe bulevardul ce ducea către Casa Poporului se circula ane- 
voios. Sute de mașini se înghesuiau bară la bară, sperând să 
mai câștige câțiva centimetri. Zăpada care căzuse și numărul 
mare de autovehicule făceau ca viteza de deplasare să nu de- 
pășească câțiva kilometri la oră. Urcat pe trotuar staționa un 
tanc cu motorul pornit. Vopseaua de camuflaj caracteristică 
echipamentelor armatei române - o combinație de nuanţe de 
verde și maro - fusese înlocuită de un amestec de pete albe și 
gri. Cineva se asigurase că va fi greu de urmărit printre troie- 
nele de zăpadă murdară ce sufocau orașul. Sprijiniți de o şe- 
nilă, trei soldați fumau și vorbeau tare. Câţiva pași mai încolo, 
un altul ciocănea frustrat în ecranul unui telefon mobil. 

Varujan văzu un loc liber la bordură și-i indică șoferului 
Humvee-ului să parcheze acolo. 

— Vă spui eu, asta-i mâna chinezilor! decretă unul dintre 
soldaţi, un roşcovan pipernicit, vioi ca o veveriţă. Nu știau cum 
să-i înarmeze pe coreeni și i-au găsit pe proștii de români să 
facă treaba în locul lor. 

— De unde atâta români? N-ai văzut că unul era rus? se 
băgă în vorbă cel de lângă el. E lucrarea KGB-ului. Se vede de 
la o poștă. 

Varujan se crispă. Echipajul tancului staționat număra patru 
oameni, exact atât câți se aflau afară la fumat. Lăsarea unui 


97 


Ferma de dinozauri - II Dan Rădoiu 


echipament de luptă nesupravegheat constituia o încălcare 
gravă a regulamentului. Profitând de neatenția soldaţilor, un 
inamic ager s-ar fi putut strecura în interiorul tancului și să-l 
captureze. Istoria militară era plină de astfel de întâmplări. 
Strânse din dinţi, forțându-se să nu-i apostrofeze pe soldați. 
Anii lui de armată se încheiaseră odată cu intrarea în serviciul 
domnului Petcu. Să-i înveţe pe recruți ce înseamnă disciplina 
militară nu mai era treaba lui. Pe bancheta din spate a auto- 
mobilului se aflau doi polițiști. Le făcu semn să-l urmeze şi 
porni la pas întins. 

Dar soldatul roşcovan văzuse Humvee-ul și pe bărbatul 
masiv îmbrăcat în jachetă din piele și bocanci înalți. Nu purta 
uniformă, dar umerii largi, felul mlădios în care călca, evitând 
grămezile de zăpadă - inofensive la prima vedere, dar care ar 
fi putut ascunde o mină anti-personal — lăsau să se întrevadă 
militarul experimentat. După privirea grea pe care i-o arun- 
case, vestind muştruluială şi referinţe proaste la dosar, nu 
putea fi decât un superior. 

Luă poziție de drepţi cu mâna la caschetă: 

— Atenţieeeee! strigă el, privind drept înainte. Ceilalţi îi ur- 
mară din reflex exemplul. 

Varujan își boţi buzele, încercând să suprime zâmbetul care 
se străduia să-i alunge încruntarea. Se uită dojenitor la roșco- 
van, clătină din cap, apoi le întoarse soldaţilor salutul. După 
glas erau moldoveni de-ai lui, aduși probabil tocmai din Roman. 
Grăbi pasul, obligându-i pe polițiști să alerge pe urmele lui. În 
faţa unei intrări de bloc se opriră. 

— Bagă un ochi. Vezi dacă nu se zăreşte vreun portar înă- 
untru, îi ordonă el primului polițist, un bărbat zvelt, a cărui 

arcadă purta urma unei cicatrici adânci. Pe cap avea o căciulă 
din lână neagră, iar în spate ducea un rucsac pe care scria cu 
litere mari: POLIȚIA. 

Bărbatul se apropie şi îşi lipi fruntea de geam. 

— Căcat, nu-i nimeni. Se vede un scaun, dar e gol. Speram 
să scap de asta, mormăi el, scoțând din buzunar o trusă de 
spărgător. Luă un șperaclu și se apucă să lucreze la încuietoare. 
În câteva secunde ușa se deschise. 

Varujan intră primul. În hol mirosea a aer închis și a haine 
îmbâcsite. 

— La ce etaj? întrebă cel de al doilea polițist, un bărbat cu 
părul cărunt, trecut de cincizeci de ani. 

— La cinci. Tu vii cu mine, îi răspunse Varujan, îndreptân- 
du-se către ascensor. 

Polițistul cu cicatrice făcu un pas în direcţia lor. 

— Tu urci pe scări, îl opri Varujan. Ne vedem sus. N-aș vrea 
ca noi să urcăm cu liftul, iar suspectul să coboare pe scări. 

Polițistul dădu să obiecteze, dar privirea de om obișnuit să 
nu i se discute ordinele a lui Varujan îl făcu să se răzgândească. 
Mai avusese în viața lui superiori severi, dar nici unul ca ma- 
lacul în haine fără însemne militare. Figura mereu încruntată 
şi ordinele răstite îl duceau cu gândul la un comisar rus gata 
să-i împuște pe soldații care nu se mișcau suficient de repede 
când începea atacul. Apucă de balustradă și porni să urce trep- 
tele în pas alergător. 

Cabina ascensorului se opri. Polițistul cu cicatrice era deja 
acolo. 

— Aici, la apartamentul douăzeci, spuse Varujan, consul- 
tându-și notițele pe care și le salvase în telefonul mobil. 

Bătu la ușă. Nici un răspuns. Deasupra tocului se vedea 
obiectivul unei camere video. Varujan bătu iar. Din nou, nici 
un răspuns. Lovi cu pumnul: 

— Deschideţi, poliția! 

Nici un sunet nu răzbătea până la ei. Apartamentul părea 
cufundat într-o tăcere de casă pustie. 

— Ocupă-te, spuse Varujan. 

Polițistul cu cicatrice evaluă încuietoarea care se întrezărea 
complicată şi clătină din cap. Genul acela de broască nu putea 
fi deschisă cu un șperaclu, oricât de îndemânatic ar fi fost el. 
Se vedea obligat să folosească un explozibil special. 

Își dădu jos rucsacul din spate și scoase o bandă lipicioasă, 
asemănătoare plastilinei. O înfășură în jurul butucului, înfipse 
în ea un cablu, apoi se dădu câţiva pași în spate. Varujan și 
polițistul cărunt se îndepărtară şi ei. 

— Acoperiţi-vă urechile, spuse polițistul cu cicatrice, declan- 
şând un buton. 

O detunătură ca de petardă răsună pe palier, reverberându-se 
în întreaga casă a scărilor. Câteva uși se deschiseră, lăsând să 
se vadă figuri curioase. 

— Intraţi înăuntru, spuse polițistul cărunt. Aceasta este o 
operaţiune antitero. Nu e nimic de văzut. 

O femeie în vârstă intră în casă, dar nu închise ușa, conti- 
nuând să se zgâiască din prag. 

— Închideţi ușa, doamnă, o apostrofă polițistul. E posibil 
să înceapă să șuiere gloanţele pe aici. Aţi putea fi rănită! 

Femeia trânti ușa fără să mai stea pe gânduri. 

Varujan intră primul în apartament. Din hol se vedea sufra- 
geria, saturată de mobilă sculptată. Două canapele în stil renas- 

centist, una mai mare şi una mai mică, încadrau un televizor 
cu diagonala generoasă, prins în perete. În aer plutea miros de 
țigară. 

Cei doi polițiști porniră să verifice apartamentul. Căruntul 
reveni primul. 

— Cuibul e gol, spuse el. E încă abur în baie. Nu cred să fie 
mai mult de un sfert de oră de când a plecat. 

Celălalt poliţist i se alătură, ieșind dintr-unul din dormi- 
toare. 

— Nu-i acasă. L-am ratat cu puţin! spuse el, completând cu 
o înjurătură consistentă. 

Varujan atinse mucul de țigară din scrumieră. Capătul încă 
era cald. 

— Te-ai întâlnit cu cineva pe scară în timp ce urcai? întrebă 
el îngândurat. 

Polițistul cu cicatrice scutură din cap. Varujan puse mucul 
înapoi şi merse la fereastră. 

— Ai auzit ceva, vreo ușă deschizându-se? Să nu se fi as- 
cuns la ghena de gunoi până ai trecut de el. 

— N-avea cum, spuse polițistul. În blocul acesta ghenele au 
geamuri. Aș fi văzut dacă e cineva acolo. Se scărpină în cap: 
Asta dacă nu s-o fi băgat pe tub, iar acum se ţine de pereţi să 
nu cadă! râse el tare. Colegul lui îi ținu isonul. 

Varujan își făcu privirea roată. Eleganţa greoaie a mobilie- 
rului nu lăsa să se întrevadă o persoană dispusă să se ascundă 
pe tubul de gunoi. Ciocoii de soiul celui care locuia aici nu se 
ascund în privată, o rezolvă altfel. 

— Ați căutat cu atenţie prin casă? rosti el cu un aer preocu- 


pat. 

Poliţiştii se uitară unul la celălalt. 

— Da. Oricum nu-s multe locuri unde s-ar fi putut ascunde, 
spuse polițistul cărunt. Două debarale înghesuite şi eventual 
sub pat, unde deja m-am uitat. 

Varujan porni la pas prin cameră, cu mâinile la spate. Încă- 
perea avea o geometrie oarecum neobișnuită. Într-un colț se 
afla un stâlp de rezistență, fapt ce dădea un aspect asimetric 
spaţiului de locuit. Privirea îi urcă. Lângă tavan se aflau orifi- 
ciile unei guri de aerisire. Își trecu palma peste bărbie. Discu- 
tabilă decizia constructorului să includă un tub de aerisire 
într-un element de structură. 

Se aplecă, privind îndeaproape suprafaţa netedă a stâlpu- 
lui. Acolo unde se îmbina cu restul peretelui văzu o crăpătură 
subțire. O lamă de ras abia ar fi intrat în ea. Pornea din podea 
şi se oprea la un metru deasupra solului. Își trecu degetele pe 
deasupra ei, abținându-se să ciocăne în zid. Bănuia ce se află 
dincolo. 

— Antonio Vulpeș, strigă el, eşti înconjurat. leși din ascun- 
zătoare cu mâinile la vedere! Neauzit, își schimbă locul. 

Două focuri de armă răsunară unul după celălalt, făcând să 
dispară o bucată din așa-zisul stâlp de rezistenţă. Un tablou 
aflat pe direcția locului unde stătuse Varujan se prăbuși la 
podea. Poliţiştii ridicară pistoalele, dar el îi opri cu un gest. Își 
luă avânt, apoi izbi cu piciorul în locul pe unde ieșiseră gloan- 
tele. Sub forța loviturii, panoul de rigips cedă. Dinăuntru se 
auzi un geamăt însoțit de zgomotul înfundat al unei arme că- 
zând pe podea. 

Polițistul cu cicatrice apucă de o margine a găurii formate 
și trase cu putere către el. Bucata de zid pivotă, lăsând să se 

vadă niște picioare. Varujan nu pierdu timpul și lovi cu vârful 
bocancului într-una dintre rotule. Un strigăt prelung răsună 
din spatele peretelui fals. 

— Trageţi-l afară! ordonă Varujan. Poliţiştii îl înhățară de 
glezne pe bărbatul aflat în ascunzătoare și-l întinseră pe spate. 
Polițistul cu cicatrice ridică piciorul să-l lovească în cap, dar 
Varujan îl opri. 

— De-aici preiau eu. Se uită la bărbatul căzut. Parchetul dis- 
păru, înlocuit de podeaua mâncată de păduchi a unei cocioabe 
din Mosul”. De undeva din spate auzi vocea ofițerului irakian 
care îl torturase fără întrerupere două zile și două nopți: Care 
ti-e misiunea? Câţi sunteți? Cine îți sunt complicii? 

Varujan își duse mâinile la tâmple și începu să le maseze. 
Bărbatul întins pe podea semăna cu Sandu, băiatul lui cel 
mare: figură prelungă și armonioasă, cu osatură mândră, ochi 
negri și bărbie voluntară. Presiunea pe tâmple crescu. Nu-l 
ajuta să gândească astfel. Pentru ca adevăratul Sandu să fie în 
siguranță, trebuia ca tânărul care îl privea îngrozit să spună 
tot ce știa. Trebuia ca el, Varujan, să devină ofițerul irakian. 

Îi puse un genunchi în piept tânărului și își lăsă greutatea 
pe el. Bărbatul începu să horcăie. Varujan îi lipi țeava armei în 
locul unde pometele întâlnea nasul și începu să apese. 

— O să vreau să stai liniștit, spuse el cu o voce complet 
calmă. Bărbatul întins pe spate se împinse în călcâie, zbătându- 
se să se elibereze. 

Varujan îl prinse de păr. Îi înfipse țeava armei în carnea ob- 
razului și începu să urce spre ochi. 


12 Mosul — oraș în nordul Irakului, aflat la 400 km în nord faţă de Bag- 
dad. 

— Ți-am dat o dispoziţie simplă și clară, reluă el pe acelaşi 
ton calm, fără inflexiuni. i-am spus să stai liniştit, dar se pare 
că nu ne înțelegem. Mă obligi să te pedepsesc. 

Tânărul se sufoca din cauza genunchiului care îi apăsa ster- 
nul. Bolborosi ceva și încercă să-l împingă pe bărbatul ce stătea 
aplecat deasupra lui întocmai precum un înger al morții, pân- 
dind să-i soarbă ultima suflare. 

— Nu ne înțelegem, murmură Varujan. Poziţionă arma în 
așa fel încât să devină perpendiculară pe os, apoi își mută 
greutatea asupra ei. Zdrobită de apăsarea fierului, carnea se 
învineţi, apoi plesni. 

Tânărul urlă și lovi cu palma în podea ca luptătorii de arte 
marțiale atunci când se predau. Varujan slăbi presiunea. 

— Vezi că ne înțelegem? zâmbi el. 

Schimbă pistolul în mâna cealaltă, îi zâmbi încurajator băr- 
batului căzut, apoi îl izbi fulgerător cu cotul în obraz. 

— Pe viitor, când îţi spun să nu te mişti, încremenești, da? 
Cum bărbatul căzut nu-i răspunse suficient de repede, îl lovi 
din nou, având grijă să nimerească în același loc. 

Tânărul izbucni în plâns şi își acoperi îngrozit ochii. 

Varujan se ridică în picioare. 

— Urcaţi-l în canapea, spuse el, ștergându-se în genunchi. 
Poliţiştii se grăbiră să-i execute ordinul. Bărbatul în jachetă din 
piele parcă încetase să mai fie om. Se transformase într-un 
robot-măcelar, gata să ucidă pe oricine îi stătea în cale ori care 
nu-i făcea pe plac. 

— Numele, rosti răspicat Varujan. Tânărul îl privi cu ochi 
măriţi. Din nas îi curgea sânge, iar obrazul îi era acoperit de 
praf de ipsos. 

Pe chipul lui Varujan apăru același zâmbet de unchi care i-a 
adus nepotului o cutie de bomboane pe ascuns. 

— Numele, repetă el. În clipa următoare un dos de palmă 
năucitor se abătea peste capul tânărului. De groază, acestuia 
îi scăpară câțiva stropi de urină în chiloți. 

— Este nevoie să repet încă o dată? surâse Varujan. 

— Antonio V-vulpeș! strigă tânărul. 

Varujan îl privi mândru, ca un profesor încântat de prestația 
elevului său preferat, apoi îl pălmui din nou. Lovitura căzu 
grea, îndesată, ca lama unui satâr despicând o articulație. 
Capul lui Antonio zbură într-o parte, izbindu-se de spătarul 
canapelei. Din nas i se împrăștiară picături de sânge până pe 
ecranul televizorului. 

— Vârsta! răcni Varujan. 

— Treizeci și cinci de ani! bălmăji cât putu de repede Anto- 
nio. 

Varujan își încrucișă mâinile la spate. Intensitatea vocii îi 
cobori la normal: 

— Ocupaţia? 

— Poftim? se aplecă în față tânărul, cu palma în dreptul 
urechii. 

Varujan ridică pumnul să-l lovească, apoi îşi dădu seama 
că ţinta nu trăgea de timp. Folosirea pistolului în incinta mică 
a ascunzătorii îi afectase temporar auzul. 

— Ocupaţia, repetă el, ridicând glasul. 

— Fost avocat, se precipită Antonio să răspundă. 

Varujan făcu să apară pe ecranul telefonului său mobil fo- 
tografia celor trei fugari. 

— Ce ştii de teroriști? 

Nu se aștepta să-i folosească la ceva întrebarea pe care toc- 
mai i-o pusese tânărului, dar voia să-și ţină prada în stare de 
alertă. Răspunsul pe care îl primi îl făcu să tresară: 

— Doar pe rus îl știu. Pe ceilalți nu i-am văzut în viaţa mea! 

De pe palier se auzeau șușoteli. Ușa apartamentului se 
mișcă, împinsă de o mână nevăzută. Lui Varujan îi veni o idee. 
Groaza devine și mai adâncă atunci când este combinată cu 
răspunderea pentru viaţa altora. În Irak, experimentase el 
însuşi acest sentiment. 

Îi făcu semn poliţistului cu cicatrice: 

— leşi și spune-le să plece. Dacă e iar baba din apartamen- 
tul alăturat, ia-o de păr și dă-o cu capul de perete. Prima dată 
cu fruntea, apoi cu dinţii, să-i zboare proteza. Executarea! 

Antonio îşi agită brațele prin aer ca un om care încearcă să 
oprească un camion care se îndreaptă către el în plină viteză: 

— Lăsaţi-o pe tanti Maria în pace. Ea n-are nicio vină... 

Nu mai apucă să termine. Lovitura precisă de pumn a lui 
Varujan îl izbi în același loc unde îl rănise țeava pistolului. 
Lumea lui Antonio se transformă într-o explozie de alb, iar 
auzul îi dispăru în totalitate. Când își reveni, se regăsi nas în 
nas cu bărbatul în haine civile. 

— Când eu îmi exprim o dorinţă, tu nu obiectezi. O execuţi 
întocmai și la timp! șuieră Varujan. 

Strânse pumnul, făcând evident că urmează o lovitură dacă 
răspunsul pe care îl va primi nu va fi cel pe care îl aștepta: 

— Când eu îţi spun să sări... 

— Eu vă întreb cât de sus! mitralie Antonio printre stropi 
de scuipat. 

Polițistul cu cicatrice urmărea fascinat schimbul de replici. 

— Mai ești aici? îi surâse Varujan. Polițistul își băgă capul 
între umeri şi se grăbi către holul de la intrare. Beatitudinea de 
pe chipul nebunului îl îngrozea. ÎI făcea să vrea să fugă și să 
nu se mai oprească până nu ajungea în stradă. 

Urmară nişte ordine lătrate, apoi se lăsă liniște. 

— Gata, i-am cuminţit, gâfâi polițistul la întoarcere. Le-am 
zis să meargă în casele lor și să pregătească o declaraţie cu tot 
ce au făcut în ultimele două săptămâni. Cine n-are minim 
patru pagini o să fie dus la secţie pentru o anchetă completă. 

Varujan îi făcu cu ochiul lui Antonio. 

— Vezi? râse el. Așa se face! Eu zic „sari”... 

— Iar eu întreb cât de sus! îi luă vorba Antonio. Pometele 
umflat îi ridica colțul gurii, spoindu-i pe chip un rânjet perma- 
nent de bună-dispoziţie terifiată. 

Varujan se așeză pe cealaltă canapea. O curiozitate nu-i 
dădea pace: 

— De ce n-ai plecat când ai auzit comunicatul? spuse el. Îl 
ştiai pe rus. Nu se poate să nu te fi gândit că s-ar putea să-ţi 
bată cineva la ușă. 

Antonio își îndreptă spatele și rămase țeapăn. 

— Dintr-un ghinion, oftă el. Oricât am căutat prin casă, nu 
mi-am găsit buletinul. Cred că l-am pierdut zilele trecute pe 
undeva, dar habar n-am unde. 

— Și n-ai nici un alt act de identitate? Permis de conducere, 
paşaport? 

Antonio scutură din cap. Cunoștea mentalitatea forțelor de 
ordine. Li se spusese polițiștilor să-i legitimeze pe trecători? Ei 
bine, în mentalitatea lor asta însemna buletin. Timp de o oră 
stătuse în spatele geamului, urmărind ce se petrecea pe stradă. 

Cine nu ieșea bine la control era băgat într-un transportor de 
trupe al armatei. Când mașina se umplea, pleca, iar o alta îi 
lua locul. 

— Ba da, dar mi-a fost teamă, spuse el. Am zis că mai bine 
stau acasă. Cu rusul m-am întâlnit într-o dărăpănătură de ser- 
vice auto. Era puțin probabil ca cineva să mă fi văzut discutând 
cu el. 

Varujan bătu cu degetele în brațul canapelei. 

— Ce treabă ai avut cu rusul, cu Mîșkin? 

Antonio se uită la cei doi polițiști. Parcă n-ar fi vrut să spună 
de faţă cu ei toate acele lucruri. 

— O chestie simplă, mormăi el. A vrut ca băieţii mei să se 
uite în e-mail-ul unei fufe despre care se zvonea că ar fi amanta 
unui cunoscut om politic. 

— Și? 

Pe chipul tumefiat al lui Antonio trecu în galop un rânjet 
înfoiat. 

— Şi misiune încununată cu succes! La scurt timp după ce 
i-am dat rusului ce dezgropaseră băieții mei, respectivul a avut 
un moment de iluminare — chiar așa l-a numit într-un interviu 
- şi brusc a devenit un adversar feroce al proiectului Roşia 
Montana. 

— Băieţii tăi? se răsti Varujan. Este a doua oară când folo- 
seşti această expresie? Cine sunt ei? 

Antonio surâse chinuit. 

— Antonimii, așa le-am zis. Dădu cu piciorul într-o bucăţică 
de rigips, trimițând-o sub canapea. De la Antonio - băieţii 
mei... spuse el, evitând să se uite în ochii bărbatului care îl stri- 
vea prin simpla lui prezenţă. 

Varujan își încrucişă braţele. Își petrecuse noaptea coordo- 
nând arestarea unor puștani de liceu — sau mai rău - a unor 
elevi de școală generală care nimeriseră într-un fel sau altul pe 
lista domnului Petcu. Pe Antonio îl păstrase pentru sine dato- 
rită profilului său diferit de al celorlalți, și iată, nu se înșelase. 

— Unde pot fi găsiți acești Antonimi? Am dori să le punem 
câteva întrebări, spuse el. Polițistul cu cicatrice își scoase mo- 
bilul, pregătit să noteze adresele. 

Antonio își pipăi cu vârful degetelor falca umflată. 

— Habar n-am. N-am știut niciodată. Văzu expresia de iri- 
tare de pe chipul lui Varujan și adăugă repede: Vă jur! Când 
găseam un client, făceam ca în Dosarele X, lipeam două benzi 
de scotch pe geam. Până seara, uneori chiar și mai repede, pri- 
meam un e-mail de la o adresă pe care n-o mai văzusem în 
viaţa mea, de fiecare dată alta. Criptam materialul pe care îl 
aveam de la client — mi-au dat un program special pentru asta 
- şi îl trimiteam la adresa respectivă. Într-o oră, două, primeam 
înapoi un mesaj în care mi se spunea cât era contravaloarea 
serviciului solicitat. Mai departe, comunicam clientului suma. 
Dacă era de acord, plătea jumătate înainte, jumătate după. 

— Bani gheaţă? îl presă Varujan. 

Antonio scutură din cap. 

— Nu, Bitcoin. De la clienți încasam cash, pe care îl trans- 
formam apoi în Bitcoin. Prima tranșă le-o livram toată, nu mă 
atingeam de ea. Din a doua îmi opream douăzeci la sută, con- 
form înţelegerii. 

— Cum arată acești băieţi? Descrie-mi-i. 

Antonio ridică din umeri. 

— Nu știu. l-am întâlnit o singură dată într-o casă de închi- 
riat cu ziua, atunci când m-au cooptat în afacerea lor. Au fost 

patru, toți îmbrăcați în negru din cap până în picioare, toți cu 
cagule pe cap. Draperiile erau trase. Abia dacă am văzut ceva. 

Varujan se uită la polițistul cu cicatrice. Pe lângă explozibili, 
era considerat un expert în calculatoare. 

— E posibil? îl întrebă el. 

Polițistul încuviință. Pe chipul lui se vedea că este impre- 
sionat. 

— Da. O stratagemă simplă și practic infailibilă. Genul acesta 
de transferuri sunt imposibil de urmărit. Se uită la Antonio: 
De unde cumpărai Bitcoins? 

— De la diverși tipi. E plin internetul de oferte. Mă întâlneam 
cu ei prin benzinării, mall-uri sau prin alte locuri publice. Eu 
le dădeam banii, ei îmi transferau pe loc Bitcoins, și asta era 
tot. Ne mai vedeam data viitoare. 

Polițistul își băgă mâinile în buzunare. 

— Sună plauzibil, spuse el. Nu văd de ce n-ar funcţiona o 
schemă ca asta. 

Varujan se aplecă înainte. Ochii lui semănau cu cei ai unui 
șarpe hipnotizându-și prada. 

— Ce nu ne spui? Ce ţii pentru tine? rosti el, neslăbindu-l 
din priviri pe Antonio. 

Întrebarea îl descumpăni pe tânăr. Întrebarea fusese de fapt 
o afirmaţie, ca şi cum bărbatul ar fi putut să-i citească gându- 
rile. Să le dezvăluie ceea ce într-adevăr ţinuse pentru el în- 
semna să le pecetluiască soarta Antonimilor. Ezită doar o 
fracțiune de secundă, dar lui Varujan îi fu suficient. 

— Rămâi pe loc, spuse el. 

Se ridică şi merse în bucătărie. În dulapul de sub chiuvetă 
găsi o soluţie pentru curățat aragazul, iar într-un sertar de ve- 

selă, o pereche de bețe chinezești din lemn. Luă doar unul, o 
sticlă de oțet și un prosop de pe masă, apoi se întoarse în su- 
fragerie. 

— Întindeţi-l pe spate! se răsti el. Poliţiștii se uitară speriați 
unul la celălalt, apoi se grăbiră să execute ordinul. 

— Aşteptaţi! strigă Antonio. Ce aveţi cu mine?! V-am spus 
tot ce știam! 

Varujan desfăcu sticla și puse capacul deoparte. 

— Nu încă, dar ai s-o faci. Îţi trebuie doar un mic imbold, 
un ajutor, dacă vrei să-i spui aşa. 

Îi fulgeră pe polițiști cu privirea: 

— Aveţi grijă să nu se miște! 

Căruntul îi înfipse o mână în păr tânărului și îi dădu capul 
pe spate. Cel cu cicatrice se repezi să-l ţină de picioare. 

— Idioţilor! V-am zis să-l ţineţi nemișcat! scrâșni Varujan. 
Lăsă bidonul jos, iar cu mâna rămasă liberă, îl lovi cu sete pe 
tânăr în capul pieptului. 

Antonio încetă să se mai zbată. Icnea și gemea, incapabil să 
respire. Lovitura îi fusese aplicată cu precizie în plexul solar. 

Varujan scufundă băţul în sticlă până îl simţi că atinge 
suprafața lichidului dinăuntru. Când îl trase afară, de capătul 
lui atârna o picătură de gel incolor. 

— N-ai să crezi, dar minunea asta conține sodă caustică 
concentrată, spuse el pe un ton ușor, de conversație. Este in- 
credibil cât de eficientă poate să fie în dizolvarea grăsimilor. 
Cu grijă, să nu dea pe lângă, îi băgă băţul într-o nară lui Antonio, 
apoi răsuci. Sau a cartilajelor, adăugă el, dacă se întâmplă să 
fie vreunul prin preajmă. 

Îl bătu uşor peste obraz, aproape părinteşte, apoi le făcu 
semn polițiștilor: 

— Puteţi să-i dați drumul. 

Antonio începu să se zbată haotic. Încă nu putea să respire, 
dar faptul acesta trecuse pe planul doi, după usturimea feroce 
care îi incendia mucoasa. Incapabil să gândească, îşi băgă un 
deget în nas, favorizând împrăştierea substanţei corozive. Us- 
turimea fu înlocuită de o durere cumplită. Urlă cât îl țineau 
plămânii. 

Varujan numără până la treizeci, apoi îi întinse oţetul. 

— Vestea bună este că dacă te mişti repede n-o să-ţi perfo- 
reze cerul gurii. Aia proastă este că o să doară ca dracu'. Eu în 
locul tău, m-aș grăbi. 

Orbit de durere, Antonio luă sticla și își turnă în nară. Du- 
rerea care urmă îi depăși orice imaginaţie. Se prăbuși pe podea, 
cu genunchii la gură. Din nas îi curgea oțet amestecat cu mu- 
cozități și sânge. 

Varujan se aplecă deasupra lui. 

— Mai minte-mă încă o dată şi îți promit că data viitoare te 
badijonez în ureche, iar apoi sub pleoape. Îmi spui tot ce ştii 
sau te las orb și surd. Tu hotărăști. 

Îi întinse prosopul. 

— Hai, şterge-te. a-ţi câteva momente ca să-ți revii, şi hai 
să discutăm ca între doi bărbaţi. 

Antonio nu văzu mâna întinsă a lui Varujan, dar îi simţi 
apropierea. Terifiat, își acoperi capul cu braţele şi izbucni într-un 
hohot de plâns necontrolat. 

Varujan strivi sub călcâi o așchie de ipsos, apoi apăsă și ră- 
suci până o transformă în praf. Se pripise. Din dorința de a-i 
demonstra lui Antonio cine era șeful, căzuse în capcana exce- 
sului de zel. În loc să-l sperie, îi provocase un şoc. 

Îşi scutură o scamă imaginară de pe mâneca jachetei. Din 
păcate pentru tânăr, n-avea timp de finețuri. Întocmai ca pe 
front când un soldat încremenea în loc, punând în pericol viața 
camarazilor lui, frica trebuia înlocuită cu groază. 

Apucă bidonul și i-l întinse polițistului cu cicatrice. 

— E terminat. Nu mai avem ce scoate de la el. Toarnă-i pe 
gât ce a mai rămas în sticlă și hai să mergem. O să trimitem 
băieţii de la laborator să constate decesul. 

Ca un gândac întors pe spate, Antonio începu să se agite. 

— Aşteptaţi, bâigui el, ridicându-se într-un cot. Știu lucruri. 
Vă pot fi de folos! 

Poliţiştii se repeziră să-l ajute să se urce înapoi în canapea. 
Tânărul îşi prinse capul în palme. Era inutil să mai încerce să-și 
protejeze sursa de venit. Într-un fel sau altul, avea să se descurce 
și fără banii Antonimilor. Important era să rămână în viață. 

— S-au crezut deştepţi, dar nici eu nu mă născusem ieri, 
bolborosi el. Mi-am făcut un calcul simplu: între momentul 
când puneam semnul în geam și cel în care mă contactau tre- 
ceau uneori și câteva ore. Explicaţia putea fi una singură: ci- 
neva verifica o dată sau de două ori pe zi dacă între timp nu 
pusesem semnul în fereastră. Mai rămânea doar să-mi dau 
seama cine. 

Antonio își tamponă nasul cu prosopul. Durerea era atât de 
mare încât îi făcea inima să bată neregulat. Continuă cu voce 
nesigură: 

— Ideea care mi-a venit a fost să pun o cameră video să în- 
registreze încontinuu strada și traficul rutier. Când primeam 
adresa de e-mail la care trebuia să răspund, mă uitam pe film 
și îmi notam numerele mașinilor care trecuseră prin fața casei 

în ultimele minute, apoi izolam figurile pietonilor de pe tro- 
tuar. Am avut noroc. În trei dintre situații, un BMW decapota- 
bil trecuse pe stradă cu câteva minute înainte să fiu contactat. 
Printr-o cunoștință care lucrează în poliţie — şi care îmi datora 
o favoare — am aflat că proprietarul locuiește într-o vilă de 
lângă Grădina Icoanei. 

— ÎL știi cum arată? L-ai putea recunoaște? se interesă Va- 
rujan. Poliţiştii se dădură şi ei mai aproape, vizibil interesați. 

Antonio nu răspunse pe dată. Îşi privi mâinile, apoi îşi 
aduse aminte ce i se întâmplase ultima dată când nu spusese 
tot adevărul și bâţâi din cap: 

— Da. După ce am aflat unde stă, am închiriat o dubiţă și 
m-am așezat la filaj vizavi de casa lui. Pe individ îl cheamă 
Horia Ghezzo, iar după statură, ar putea fi unul dintre cei trei. 

Varujan lovi cu pumnul în mânerul canapelei. 

— Ai zis că erau patru! 

Antonio clătină obosit din cap. 

— Da, trei bărbaţi şi o femeie, o roșcată. I-am văzut părul 
ieșind de sub cagulă. 

Varujan se uită la ceas. Era aproape ora nouă. Luă prosopul 
și îl înmuie în oțet. Încet, fără să se grăbească, tamponă interi- 
orul nării lui Antonio. 

— Încearcă să nu te miști, spuse el. Vreau să fiu sigur că 
reacția s-a oprit. 

Tânărul scânci, dar nu obiectă. Închise ochii şi-l lăsă pe tor- 
ționarul său să-i curețe rana. 

Ceasul din sufrageria Aureliei arăta șapte și jumătate. Ma- 
rina își aranjă peruca, asigurându-se că nu-i stă strâmb. 

— E ok așa? Într-o mână ţinea o oglindă, în cealaltă buleti- 
nul fals, comparând cele două imagini. 

Într-o lume mai bună — una în care Marina n-ar fi avut can- 
cer și nu s-ar fi ferit să-i vorbească — David i-ar fi făcut cunos- 
cută impresia lui: chiar semăna cu un personaj dintr-un film 
de desene animate pentru adulți! Bretonul îi venea până dea- 
supra sprâncenelor, iar în obraji avea doi bujori făcuți din fard. 
Pe buze purta culoarea albastră a rujului Aureliei, contrastând 
cu nuanța de blond apropiată de alb a perucii. Ochii alungiți 
din creion dermatograf o întinereau cu cel puțin cinci ani, o 
adolescentă rebelă pornită într-o cruciadă personală împotriva 
idealului de cumințenie feminină. 

David își trecu o mână peste obrazul neras, apoi prin păr. 
Ca să ajungă să semene cu fotografia din buletin era nevoie de 
câteva ajustări. 

— Revin imediat, spuse el, îndreptându-se către baie. 

Nathaniel îl opri: 

— Aşteaptă. Pot să te ajut. Am ceva experienţă. Am fost o 
vreme bărbier și felcer. 

David îl privi urât. Dacă ar fi avut niște colți și o blană care 
să i se ridice pe spate, ar fi semănat cu un lup care dă târcoale 
unui urs. 

— Înrudite meserii. Unde ai profesat? În Valea Jiului? 

Nathaniel își băgă mâinile în buzunar și râse. 

— Nu, în comitatul Lincoln, prin o mie opt sute și ceva. Am 
avut onoarea discutabilă să-l fi avut drept client pe Billy the 
Kid” cu o zi înainte să evadeze din închisoare. Un puști ciudat. 
Din câteva puncte de vedere, să ştii că-i semeni. 

David își plesni palmele una de alta, simulând încântarea: 

— Extraordinar! Şi lui îi plăceau cartofii copți cu rozmarin? 
Ridică un deget sfătos în aer, de înțelept care se pregăteşte să 
dezvăluie misterele universului: Stai! Nu cumva și printre cu- 
noștințele lui se numărau niște unii la fel de bineveniţi ca bolile 
rușinoase în noaptea nunţii sau ca râia crescută la sub braţ? 

ÎI ocoli pe Nathaniel și ieși din cameră. Bărbatul oftă exas- 
perat, apoi se luă după el. Marina privi în gol în urma lor. 

Aurelia îl prinse pe Serghei de braţ și strânse. 

— Biata fată, murmură ea abia auzit. Am avut o prietenă 
care a suferit de aceeași boală. Când a aflat, două zile n-a mân- 
cat și n-a dormit. Doar a băut şi a ascultat muzică. 

Își trecu degetele peste etajera pe care stătuseră lumânările, 
apoi dădu un bobârnac în dotarea piticului. Beatrice fusese 
printre puţinii care îl apreciaseră pe Tolstoi. 

— Noroc cu Nathaniel, spuse ea. Fără unitatea lui de rege- 
nerare, Marina s-ar fi aflat într-un mare pericol. 

Serghei strânse din pumni. Același aparat ar fi putut s-o sal- 
veze și pe soţia lui de la boala cumplită de care tot Anunnaki 
se făcuseră vinovați. 

— Da, noroc cu el, repetă ca un ecou. 


13 Billy the Kid - tâlhar american din Vestul Sălbatic. 

Prinsă în propriile gânduri, Aurelia nu văzu momentul de 
furie din ochii rusului. 

— Ai auzit ce a spus Nathaniel? rosti ea în șoaptă. Că uni- 
tatea de regenerare nu doar vindecă, ci și reîntinerește. 

Se lipi de Serghei și chicoti: 

— Îţi dai seama cum ar fi s-o putem lua de la început? Să 
mai fim o dată tineri, să mai avem încă o dată viața înainte — 
să fim puștani, nebuni! — dar cu mintea de acum?! 

Efervescența Aureliei era de neoprit. Serghei tuși ca să-și 
ascundă zâmbetul. 

— Probabil că m-aș apuca să cânt la chitară și să fumez ches- 
tii interzise, spuse el, străduindu-se să rămână serios. Nashest- 
vie ar scrie pe mine! Văzând nedumerirea Aureliei, adăugă: 
Nashestvie e un festival în aer liber, renumit prin lipsa de con- 
formism a participanţilor. A fost denumit, și nu doar o dată, 
drept „Woodstock-ul rusesc”. 

Absentă, Marina își palpă sânul. Sub forma unei mici indu- 
rații, cancerul era acolo, mărindu-și în taină volumul, ascun- 
zând-se în spațiul dintre coaste, așteptând momentul potrivit 
pentru a-și trimite mesagerii ucigași în celelalte organe din corp. 

Se sprijini de spătarul canapelei. Nu se temea. Cu ajutorul 
unității de regenerare a lui Nathaniel, avea să se vindece în câ- 
teva ore. David era cel care o îngrijora. Prin comportamentul 
ei, îl rănea pe nedrept, dar altceva nu știa ce ar fi putut să facă. 
Dacă ar fi renunțat fie doar și pentru o clipă la zidul în spatele 
căruia se ascunsese, i-ar fi sărit în brațe și nicio forță din lume 
n-ar mai fi putut s-o ia de acolo. 

Închise ochii. Lângă fereastră, Serghei și Aurelia şușoteau. 
În noianul de probleme pe care îl aveau, Aurelia era ca o gură 
de aer proaspăt. Optimismul ei neobosit îi aducea aminte de 

lipsa de seriozitate a lui David, felul în care el trata până şi cele 
mai importante lucruri. Strânse spătarul canapelei. Din nou, 
David. Ah, de ce a trebuit ca soarta omenirii să depindă de tine?! 
Pufni pe nas și dădu o înjurătură care ar fi făcut atent un ca- 
mionagiu. Încălzindu-se de la căldura trupului ei, peruca emana 
un parfum floral excesiv de puternic. Transpirase, iar pielea 
capului o mânca de parcă ar fi avut păduchi. Se scărpină fu- 
rioasă, continuând să înjure printre dinți. 

David reveni în sufragerie. Nathaniel se întrecuse pe sine. 
Din podoaba capilară a tânărului mai rămăseseră doar vestigii. 
Pe lateralele capului era aproape ras, iar în bărbie avea un cioc 
de mărimea unui timbru poștal. Aducea vag cu un cunoscut 
cântăreț de muzică lăutărească, renumit pentru cântecele sale 
cu dușmani. 

Serghei se opri la jumătatea unui cuvânt. Aurelia pufni în râs. 

— Ţine un pix la îndemână. O să ai nevoie pentru autografe, 
spuse rusul. Să vedem de unde îţi facem rost de un BMW. Nea- 
părat să parchezi pe locul pentru handicapați! 

— Nu pot, se strâmbă David. Pe ăla din faţa casei tale l-au 
luat soldații. Mergem? spuse el, nelăsându-i timp lui Serghei 
să răspundă. 

— Ar trebui să ne împărțim în grupuri mici, interveni Natha- 
niel. Împreună vom atrage atenţia. Cinci suntem prea mulți. 

— Merg eu cu Marina. 

Toate capetele se întoarseră către Aurelia. 

— Poliţia caută o femeie și doi bărbaţi. Două femei vor stârni 
mai puţine bănuieli... cred, spuse ea. 

— Ideea nu-i deloc rea, spuse Serghei. Ar putea avea sorți 
de izbândă. 

— Eu îl voi însoţi pe David, rosti Nathaniel. 

Serghei aprobă printr-o înclinare a capului. În afirmaţia băr- 
batului nu fusese nicio urmă de invitaţie să li se alăture. Na- 
thaniel proceda așa cum ar fi făcut orice conducător militar: își 
concentra puterea de foc acolo unde era cel mai mult nevoie 
de ea. Dintre ei toţi, David era singurul care conta. Oricare alt 
membru al grupului putea fi sacrificat pentru ca el să supravie- 
uiască. 

— Ne-a mai rămas să stabilim rutele de deplasare, spuse el. 
Aurelia, Marina, cum vă gândiţi să ajungeţi la Grădina Icoanei? 

— Cu tramvaiul. Staţia este în capătul străzii. Ne lasă în 
Piaţa Victoriei. De acolo putem să luăm metroul sau să mergem 
pe jos. 

— Preferabil pe jos, spuse Serghei. În metrou sunt camere 
video. lar tu, David? 

Tânărul se trase de smocul de păr din bărbie. 

— Nu cred că e o idee bună să ne despărțim, spuse el. Adică, 
nu așa. Să meargă Marina cu Nathaniel, iar noi cu Aurelia. 

Serghei se uită la vârfurile bocancilor. David nu voia s-o 
despartă pe Marina de sursa leacului ei. Cât timp rămânea îm- 
preună cu Nathaniel, șansele ei de vindecare erau maxime. 
Dacă se despărțeau, s-ar fi putut rătăci unii de alții. O singură 
persoană putea să-l facă să accepte situaţia. 

— Aurelia are dreptate. Am să merg împreună cu ea, spuse 
sec Marina. 

— Dar, cred că nu realizezi — încercă David să obiecteze, 
dar tânăra i-o reteză: 

— Încetează să mai îmi zici ce trebuie să fac ori să nu fac! 
Nu eşti tatăl meu. Am deja unul. Nu mai îmi trebuie altul. Păs- 

trează-ți pentru tine strategiile infantile şi cugetările pline de 
miez. Am și eu o minte. Pot să-mi dau seama de una singură 
ce-i bine pentru mine şi ce nu! 

Chipul lui David deveni pământiu. 

— În regulă, spuse el. Îmi pare rău că te-am inoportunat cu 
ideile mele. N-o să se mai întâmple. 

Marina își mușcă buza pe dinăuntru ca să nu izbucnească 
în plâns. Dacă ar fi fost în stare, ar fi mers chiar mai departe 
decât o făcuse deja. L-ar fi îmbrâncit pe David. Şi-ar fi pus mâi- 
nile în șolduri şi şi-ar fi bătut joc de el pentru că nu fusese su- 
ficient de abil să facă sex cu ea. În loc să-i poarte de grijă, l-ar fi 
făcut s-o urască. Așa ar fi fost drept. Copiii ce își întindeau mâi- 
nile către mamele lor, îndrăgostiţii care își furau sărutări în 
parc, bunicii care le citeau nepoților cărţile copilăriei lor — cu 
toţii aveau nevoie de David mai mult decât avea ea. Ei erau 
bulgărele de lumină al umanităţii. Ea era doar o femeie oare- 
care, şi pe deasupra, şi bolnavă de cancer. 

— O să mergem pe jos o bucată de drum, apoi o să vedem, 
răspunse Nathaniel în locul tânărului. Tu cum te gândești să 
procedezi? 

Serghei își îmbrăcă paltonul, își verifică pistolul, apoi îl puse 
înapoi în tocul de umăr. 

— Am să „împrumut“ o mașină. S-ar putea să ne fie de folos 
mai încolo. 

Aurelia se încruntă. Dădu glas primului lucru care îi trecu 
prin cap: 

— O maşină furată? N-o să fim în pericol să ne oprească din 
cauza ei? 

— Nu neapărat. Putem lua oricând numerele de la una care 
nu s-a mișcat din loc de când a căzut zăpada. Apoi, cred că for- 

tele de ordine sunt mult prea ocupate cu ce se întâmplă în oraș 
ca să mai aibă timp de o amărâtă de mașină furată. O să fim în 
siguranţă - mă rog, cât de în siguranță putem fi într-o situație 
ca asta. 

Nathaniel scoase un teanc de bancnote din buzunare, lei și 
euro, şi îi dădu fiecăruia câte o parte. Aurelia şovăi. Ținea în 
mână salariul ei de profesoară pe câțiva ani. 

— Nu-i prea mult? spuse ea. Adică, la ce ne-ar putea trebui? 
Am o cartelă de transport. O să ne ajungă mie şi Marinei. 

Serghei împărţi banii primiţi în mai multe sume, apoi le 
puse în buzunare diferite, gata de a fi folosite fără a mai trebui 
numărate. 

— Ține-i la îndemână. Cu ei poți cumpăra informații, loiali- 
tăți sau chiar vieți. Nu se știe când se pot dovedi utili. 

Aurelia băgă banii în buzunar. Ce o îngrozise la Serghei cu 
o seară în urmă, acum îi dădea încredere că vor scăpa cu bine. 
Nici unul dintre gesturile lui nu era de prisos. Simţeai în ele 
luptătorul experimentat, obișnuit să privească violenţa în ochi. 

Rusul le dădu adresa exactă unde trebuia să ajungă. 

— Pe colț este un restaurant. Fac niște sandvişuri senzaţio- 
nale. Intraţi şi așteptați-mă acolo. Am să vin și eu cât voi putea 
de repede. Să ne prezentăm cu alai la ușa unor oameni care își 
trăiesc viaţa la marginea legii, s-ar putea dovedi o idee nu toc- 
mai bună. 

David se asigură pe vizor că nu se află nimeni pe palier, 
apoi deschise ușa. Aurelia se opri în prag. 

— Nu-ţi face griji pentru Vasile, îi spuse Nathaniel, intuind 
motivul ezitării ei. O să fie bine. După ce am terminat cu David, 
am trecut pe la el. Dormea adânc. Când se va trezi, e posibil 
nici să nu-și mai amintească ce i s-a întâmplat. 

Aurelia îşi umezi buzele, se uită la locul care obişnuise să 
fie casa ei, apoi păși peste prag. Printre gene i se încurca o la- 
crimă. Era posibil să nu se mai poată întoarce vreodată la ban- 
doneon și la cărțile ei. 

Pe rând, fugarii părăsiră casa. Serghei rămase ultimul. Sub 
un impuls de moment, luă piticul-sfeșnic și-l băgă în buzunar. 

— Pașli!*, Lev Nicolaevici, oftă el. Timpul e scurt şi nu ţine 
cu noi, dar e în regulă. Nu-mi amintesc s-o fi făcut-o vreodată. 

Când ajunse în stradă, o luă în sens opus, îndepărtându-se 
de direcţia în care o luaseră ceilalți. 


ke e- a: S 


Tramvaiul intră zdrăngănind în stație. Lângă vatman, vizi- 
bil prin geamul murdar, se întrezărea un soldat cu arma la ve- 
dere. Privea drept înainte, impasibil și neîndurător, gata să-l 
împuște pe vatman dacă acesta ar fi refuzat să-și facă datoria. 

Ajutându-se de coate, Marina şi Aurelia reușiră să se urce. 
În tramvai domnea o atmosferă de saună, saturată de respira- 
tiile atâtor călători. Mirosea a haine vechi, a rânced și a frică. 

— Puteţi să-mi validaţi și mie cardul de călătorie? îl rugă 
Aurelia pe un bărbat corpolent care purta pe cap o căciulă din 
blană de miel. 

Individul luă cardul și îl apropie de aparat. 

— De două ori! Călătoresc cu fata mea, adăugă Aurelia, zâm- 
bind jenată de propria-i stângăcie. Bărbatul mormăi ceva ne- 
deslușit și repetă gestul. 

Marina își forță braţele s-o asculte şi își dădu jos gluga. Cine 
se scuză, se acuză. În atmosfera aceea încărcată de umiditate, 


14 Homan = Să mergem.. 

doar cineva care voia să-și păstreze anonimatul și-ar fi păstrat 
chipul acoperit. 

Tramvaiul se puse hurducăind în mișcare. Aurelia se stre- 
cură lângă burduf și se prinse de o bară de susținere. 

— Anamaria, vino aici, îi spuse ea Marinei. Tânăra avu ne- 
voie de câteva clipe pentru a-și da seama că ei i se adresase. Să 
nu uit! Anamaria Moldovan, așa mă cheamă în buletin! Atentă să 
nu i se miște peruca, se alătură Aureliei. 

La câţiva pași de ea, un tânăr cu barbă se certa cu un bărbat 
în vârstă, adus de spate. 

— Că numai voi sunteţi de vină, ăștia de una-două vreți să 
dați jos guvernul! perora bătrânul. Nu vă mai ajunge că băgați 
oameni cumsecade la pușcărie, acum v-aţi pus pe făcut bombe 
atomice! Ia să mai fi trăit el Ceaușescu, ce v-ar mai fi adunat el 
de pe străzi și v-ar fi trimis la muncă! Da, da, la muncă! ridică 
el vocea. Acolo vă e locul, în fabrici, în uzine, nu în piață, să 
destabilizați ordinea de stat! 

Tânărul dădu să-i dea o replică usturătoare bătrânului, dar 
fu redus la tăcere de prietena lui, o adolescentă mărunțică, cu 
un nas ascuţit care-i dădea o înfățișare de pasăre speriată. Din 
cauza fricii şi a nesiguranţei, oamenii din tramvai erau ca un 
dulău gata să muște pe oricine le trecea pe dinainte. Lipsindur-i 
un dușman la îndemână — ce simplu ar fi fost dacă teroriștii ar 
fi fost ţigani, evrei sau arabi — ura populară se canaliza către 
următorul factor destabilizator: tinerii! 

Marina își simţi buzunarele palpate expert. Negăsind nimic 
în ele, individul din spatele ei, un bărbat spătos cu unul dintre 
dinții din față spart, îi puse o mână pe fund: 

— Ia zi păpușe, cât e scurtu'? îi şopti el la ureche. 

Marina avu un moment de stupoare. Hoţul de buzunare o 
întreba cât e tariful pentru un sex oral. O luase drept prosti- 
tuată! Gândul îi zbură la David. Ce ar fi zis dacă s-ar fi aflat în 
locul ei? 

Îşi modulă vocea, încercând să imite tonul lui flegmatic. Cu- 
vintele în argou îi veniră din ciondăneli văzute ori auzite pe 
stradă: 

— Prietene, ia vreascu' de pe bombeu, că-i a lu tata Fane 
Clondir, improviză ea din mers. Ăla care a făcut-o ultima dată 
fără să-i ceară voie, acu’ se pișă ca femeile, cu curu’ pe colac. l-a 
dispărut înaintarea, dacă mă înţelegi ce vreau să zic. 

Mâna de pe fundul ei se făcu nevăzută. Fie exista un inter- 
lop cu numele acela, fie tonul vocii ei fusese suficient pentru 
a-l pune pe gânduri pe individ. Profitând că tramvaiul intra în 
stație, hoțomanul își făcu loc printre călători şi cobori grăbit. 

Marina simți că îngheaţă. La două scaune distanţă, o femeie 
corpolentă, cu părul înspicat cu alb, o urmărea cu coada ochiu- 
lui. Lângă ea, un bărbat cu obrazul păstos, complet inofensiv 
ca înfăţişare, îi studia ca din întâmplare pe ceilalți călători. Ma- 
rina își găsi puterea să-i ignore. Modelul îi era cunoscut din 
perioada când studiase psihologia grupurilor sociale, mai exact, 
înăbușirea revoltelor populare. Delatori profesioniști. Îi vânează 
pe liderii de opinie. După ce îi găsesc, fie îi recrutează, fie îi aruncă 
în închisoare sub diverse acuzații! 

Femeia își făcu loc printre călători, îndreptându-se direct 
către Marina. Scoase o legitimaţie cu insignă și spuse: 

— Vă rog să îmi prezentaţi cardul de călătorie şi actul de 
identitate. Tonul fusese aspru, fără vreo urmă de căldură ori 
pretenţie de amabilitate. 

Marina îşi lăsă greutatea pe o singură parte, ca și cum ar fi 
avut un picior mai scurt. Postura ei se modifică subtil, deve- 
nind asimetrică. Atunci când oamenii sunt instruiți să recu- 
noască o persoană pe baza unei fotografii, ei automat îi aso- 
ciază o postură care li se pare că s-ar potrivi cu atitudinea ei. 
În poza din pașaport arăta ca o femeie sigură pe ea, nu ca o 
vrabie udă, cu aripa ruptă. 

Moșmondi intenționat după buletin, folosindu-se de scurtul 
răgaz pentru a-și schimba starea de spirit. Degetele îi atinseră 
în treacăt sânul, iar gândul îi zbură la David și la durerea înti- 
părită pe chipul lui atunci când îl respinsese pe nedrept. Voința 
care o susținuse până în acel moment dispăru, înlocuită de dis- 
perare. 

Îi întinse documentul femeii. Pe chip îi curgeau două șiroaie 
de lacrimi. 

— Domnișoară Anamaria Moldovan, puteți să îmi spuneţi 
cu ce treabă prin oraș? rosti femeia corpolentă, neimpresionată 
în vreun fel de lacrimile Marinei. 

Pentru cei mai mulți dintre foștii informatori ai Securității, 
Revoluţia din ‘89 reprezentase sfârșitul carierei lor, dar nu și 
pentru femeia corpolentă. Dintr-o turnătoare oarecare, a cărei 
singură sarcină constase în a trage cu urechea la ce vorbeau 
colegii ei de facultate, fusese ridicată în grad de noua orân- 
duire, șef peste echipa însărcinată cu supravegherea populaţiei 
în caz de situații speciale. Situaţii ca cea aflată în derulare. 

Marina suspină, apoi spuse: 

— Am ieșit să-l căutăm pe Florin, pe soțul — ăăă, pe priete- 
nul meu, adică. De ieri n-a mai trecut pe acasă. Mi-e frică să 
nu i se fi întâmplat ceva! 

Femeia corpolentă privi în ochii plânși ai Marinei. Intuiţia 
îi spunea că ceva nu era în regulă cu ea. 

— Vă felicit, domnişoară, pentru nervii de oțel pe care îi 
aveţi. Sunteţi îngrijorată pentru prietenul dumneavoastră, dar 
aţi avut timpul și răbdarea necesară să vă machiaţi în felul în 
care ați făcut-o. Nu vi se pare ciudat? 

Dintre călători se ridică un murmur de aprobare. 

— Târfă ordinară! mârâi o femeie în cojoc, grasă ca un pin- 
guin. Uită-te la ea ce păr are, zici că-i scoasă din filmele de după 
doişpe' noaptea! 

Marina blestemă minciuna neinspirată; ar fi trebuit să se 
gândească din timp la ceva plauzibil. Îi mai rămăsese doar să 
riște. Îşi tamponă ochii cu dosul mâinii, ținând degetul mic ri- 
dicat grațios în aer: 

— Mă machiasem ca să merg — făcu o pauză cât să pară ne- 
hotărâtă - la... filmare. Privi pe lângă femeia corpolentă, simu- 
lând vinovăția. Știți, murmură ea, având grijă să rămână necon- 
vingătoare, joc într-o telenovelă. Într-o lună-două o să se dea 
la televizor! 

Femeia corpolentă studie cu atenţie dreptunghiul din plas- 
tic aflat în mâna ei. Documentul era în regulă, dar nu şi pose- 
soarea lui. Tânăra minţea. 

— Domnișoară, izbucni ea într-un soi de râs rece, ce aţi zice 
dacă v-aș invita să mă însoţiţi la secție? 

Marina privi în jos, lăsând să i se strecoare în voce un oftat. 
Era momentul culminant al strategiei ei. 

— E în regulă, vin! Poate o să-l găsim pe Florin acolo. Vocea 
i se transformă într-o șoaptă: Și dacă nu, poate o să mă ajutaţi 
dumneavoastră să-l caut pe la spitale ori la morgă. Tare mi-e 

teamă să nu-l fi găsit Nicu, prietenul fetei din Popești cu care 
mai filmez din când în când. 

Interesul femeii corpolente se stinse precum flacăra unei lu- 
mânări în bătaia vântului. Tânăra mintea, într-adevăr, dar nu 
într-un fel care ar fi putut s-o intereseze. Individa nu juca într-o 
telenovelă, ci într-un film porno ori se ocupa cu videochat-ul. 

Luă în calcul s-o ducă la secţie — doar așa, în lipsă de ceva 
mai bun - dar apoi își imagină muștruluiala pe care avea s-o 
ia din partea agentului al cărui timp urma să-l irosească, și se 
răzgândi. 

Îi înapoie Marinei în scârbă buletinul. 

— Vă sfătuiesc să vă întoarceți acasă. O să ajungă și Florin. 
Izbucni în același râs înghețat: Desigur, presupunând că n-a 
fost reţinut. Dacă e la noi, mă tem că o să mai întârzie ori — cine 
știe — poate că n-o să se mai întoarcă deloc! 

Tramvaiul coti pe bulevardul Ion Mihalache și se opri. Șinele 
erau blocate de mașini care staționau cu motorul oprit. 

— Claxonează-i, ordonă soldatul. Obedient, vatmanul apăsă 
pe un buton. Aerul se umplu de trilul strident de clopot. Nu se 
întâmplă nimic. 

— Deschide-mi ușa, spuse soldatul. 

Vatmanul se execută fără să crâcnească. 

Soldatul merse și bătu în geamul primului autovehicul care 
staționa pe şină, un Mercedes negru. Șoferul îşi dădu ochii 
peste cap și cobori geamul. 

— Staţionaţi neregulamentar pe șina de tramvai. Vă rog să 
vă dați la o parte, spuse soldatul. 

Şoferul arătă la masa compactă de mașini și începu să răc- 
nească: 

— Și unde vrei, cumnate, să mă duc? Nu vezi că n-am unde? 

Soldatul ridică braţul şi-l izbi pe şofer cu patul armei în obraz. 
Carnea se despică, lăsând să se vadă albul osului. 

— Staţionaţi neregulamentar, repetă calm soldatul. Vă rog 
să eliberaţi calea de rulare a tramvaiului. 

Femeia aflată pe locul din dreapta își înfipse mâinile în păr 
şi începu să zbiere, acoperind gemetele bărbatului de la volan. 

— L-ai omorâââââât, nenorocituleeeee! 

Soldatul trase piedica şi îndreptă arma către femeie. 

— Iepuraș, mută maşina, te rog! scânci ea hipnotizată, cu 
ochii la bezna din interiorul ţevii. 

Şoferul se văita cu mâna la obrazul care începuse să se umfle. 
Soldatul îi băgă țeava puștii de asalt în ureche și începu să apese. 

— Faceţi ce vă spune soţia dumneavoastră. În caz contrar, 
am să vă dau la o parte și am să mut chiar eu mașina. 

Femeia se agăță de umărul șoferului și începu să-l zgâlțâie. 
Privirea rece, lipsită de orice fărâmă de milă a soldatului, vor- 
bea de la sine despre ce avea să i se întâmple bărbatului ei dacă 
nu îndeplinea ordinul primit. 

Şoferul puse mâna pe claxon şi se puse în mișcare. Celelalte 
maşini îl ajutară, făcându-i loc. Văzuseră cu toții scena. Un lup 
intrase printre orătănii şi se plimba cu pas măsurat, uitându-se 
după următoarea victimă. 

Soldatul îi mulțumi și avansă la următoarea maşină, un 
BMW de teren. 

— Blocaţi deplasarea tramvaiului. Vă rog să degajaţi calea 
de rulare. 

Maşina se puse imediat în mişcare, obligând un alt autove- 
hicul să se urce pe trotuar. 

În tramvai, pasagerii aplaudau și chiuiau. Cineva le făcea 
dreptate. Umilinţa la care îi supuseseră de atâtea ori şoferii 
aroganţi, îşi găsea în sfârșit răsplata. Femeile în vârstă i-ar fi 
gătit soldatului o mâncare bună. Cele tinere, s-ar fi dezbrăcat 
bucuroase pentru el. Bărbaţii i-ar fi adus o bere rece și l-ar fi 
lăsat să schimbe la bunul plac canalul televizorului. În doar 
câteva clipe, din instrumentul urât al represiunii, bărbatul în 
uniformă se transformase într-un apărător al celor năpăstuiți, 
într-unul dintre acei haiduci despre care citiseră ori învățaseră 
în anii de școală. 

Pe un fundal de claxoane, blesteme șoptite, și uneori scrâș- 
net de fiare îndoite, tramvaiul se puse în mișcare. În urma lui, 
nici un autovehicul nu cuteză să se urce înapoi pe șină. 

Soldatul scoase din buzunar un pacheţel de șervețele și în- 
cepu să-și șteargă patul armei. Când termină, mototoli în pumn 
hârtia plină de sânge. 

— Un coș de gunoi? întrebă el pe un ton perfect calm. 

Vatmanul se uită cu venerație la chipul ars de soare al solda- 
tului. Pentru prima dată în atâția ani de muncă, se simţea cu 
adevărat bărbat, important și demn de luat în seamă. El și 
tramvaiul lui primiseră consideraţia pe care o meritau. Luă 
ghemotocul de hârtie şi-l băgă în buzunar. 

Lameh rămase impasibil, dar în sinea lui zâmbea. Fiecare 
dintre pasagerii ori șoferii care văzuseră ce se întâmplase vor 
merge la locurile lor de muncă ori acasă și vor povesti întâm- 
plarea. Cu fiecare repovestire, evenimentul va mai căpăta noi 
şi noi valenţe. Până la căderea serii, în oraș se va vorbi despre 
soldaţi ca despre niște salvatori al căror singur ţel era proteja- 
rea celor mulți și năpăstuiți. Adam va fi mulțumit de felul în 
care își îndeplinise misiunea pe care i-o încredințase. 

w x k 


Prin perdeaua de fulgi care se revărsa din cer, David le väzu 
pe Marina și pe Aurelia urcând în tramvai, și respiră ușurat. 

— lar acum, plătim un șofer să ne ducă? Aşteptăm următo- 
rul tramvai? întrebă Nathaniel. 

David se uită în jur. Maşinile abia se mișcau, iar şina era pu- 
stie. Le trebuia o modalitate mai rapidă de-a ajunge la destina- 
ție. O motocicletă ar fi fost bună, dar luând în considerare 
condiţiile meteorologice și starea drumurilor, nici nu se punea 
problema. 

— Am putea încerca să luăm metroul..., spuse el cu jumă- 
tate de gură. Semnul luminos al intrării în subteran se vedea 
dincolo de refugiul staţiei de tramvai. 

Nathaniel îşi băgă mâinile în buzunare, așteptând. Îi era 
perfect egal ce se va întâmpla în continuare. În oricare dintre 
situaţii, planul lui avea să avanseze. Dacă reușeau să țină se- 
cretă existenţa submarinelor ruseşti, David n-avea să precu- 
peţească nici un efort pentru a modifica virusul. Vieţile a opt 
miliarde de oameni se pot transforma într-un excelent stimu- 
lent atunci când atârnă în balanţă din vina ta. 

Iar dacă nu, Adam n-avea să permită un război nuclear toc- 
mai atunci. Se va folosi de persoanele influente pe care le con- 
trola de ambele părţi, va minţi, va dezinforma — poate chiar va 
da ordin să fie asasinate câteva persoane influente - va face 
orice va trebui să facă pentru a-şi proteja planul. În oricare din- 
tre scenarii, copiii Anunnaki aveau să primească un moment 
de respiro. 

— Dar...? îi dădu el ghes tânărului să-și continue ideea. 

Din ninsoare se materializă un grup de polițiști. Cel mai 
mare în grad schiță gestul de a le cere actele celor doi bărbați 
care priveau neputincioşi la traficul congestionat, apoi re- 
nunță. Un șmecheraș de cartier împreună cu unchiul ori cu fra- 
tele lui mai mare. Nu se potriveau cu profilul căutat de ei. 
Mormăi un avertisment care ar fi putut fi la fel de bine și o în- 
jurătură și trecu mai departe. 

David îndrăzni să respire abia după ce poliţiştii se îndepăr- 
taseră câțiva pași. 

— Nu-i o idee bună, spuse el. Am ajunge repede, adevărat, 
dar am fi prinși precum șoarecii în cursă. Un control ne ia ca 
din oală. Ah, dacă am putea să ne cățărăm pe unul dintre va- 
goane, am fi în siguranţă. În câteva minute am fi la Gara de 
Nord, iar de acolo am putea să mergem pe jos. Într-o jumătate 
de oră am fi la locul de întâlnire... 

— Prea riscant! Chiar dacă am ajunge teferi la destinație — 
ceea ce mă îndoiesc — ne-am murdări atât de rău pe haine încât 
am atrage imediat atenţia asupra noastră. 

David se uită către intrarea în staţia de metrou și blestemă 
cu voce tare. Nathaniel avea dreptate. 

— Am putea s-o luăm pe jos prin tunel... 

Lovi cu piciorul într-o grămadă de zăpadă, împrăștiind-o 
în toate direcţiile. 

— Ah, păcat că n-avem un pistol! I-am fi obligat pe conduc- 
tori să ne ia cu ei în cabină. Acolo nu ne-ar fi văzut nimeni! 

Brusc, privirea i se lumină. 

— Cred că știu cum putem face! Vino! spuse David, traver- 
sând în fugă strada. Nathaniel îl urmă fără să-i pună vreo în- 
trebare. 

Pe peron călătorii se înghesuiau unii în alții. Părea că starea 
de necesitate scosese toți oamenii din oraș afară din casele lor. 
În loc să aştepte la adăpost să se liniștească lucrurile, ei um- 
pleau străzile, căutând să se țină la curent cu mersul eveni- 
mentelor. 

Dinspre capătul celălalt al staţiei se vedeau doi polițiști 
apropiindu-se. 

— Poate ar fi mai bine să ieșim, spuse încet Nathaniel, cău- 
tând să nu atragă atenţia asupra lor. Problema nu erau actele 
false ale tânărului, ci atitudinea lui. Fiecare gest pe care îl făcea 
striga în gura mare: VINOVĂȚIE! 

David simți cum îi transpiră palmele. Tabela de afişaj anunța 
că mai sunt două minute până la sosirea următorului tren, iar 
el nu găsise încă ce-i trebuia. Cercetă cu atenţie stâlpii de sus- 
tinere ai staţiei în căutarea unui buton de alarmă, dar nu văzu 
nici unul. Fără posibilitatea de a crea agitaţie ori panică, nu-și 
putea pune planul în aplicare. 

O voce hârâită se auzi venind de undeva de jos: 

— Da’ ce başcheţi dă barosan ai, patroane! Dă și mie doi lei 
să-mi iau şi io ceva de mâncare. 

David se uită să vadă cine îl interpelase. Sprijinit cu spatele 
de un stâlp stătea un bărbat în zdrenţe. Avea ochii înroșiți şi 
răspândea un puternic miros de alcool în jur. Dădu să-l re- 
peadă, dar se opri. Tocmai realizase cum urma să obțină diver- 
siunea de care avea nevoie. Scoase din buzunar niște bani şi-i 
arătă bărbatului: 

— Ce ai zice să faci cinci sute de lei fără să-ți baţi prea tare 
capul? 

Beţivul îl privi suspicios. 

— Oi fi eu beat, cumetre, dar să știi că-n bostan nu mi-o trag! 
Caută-ţi pe altu’. Mie îmi place femeile. 

David așeză bancnotele una peste alta și le rupse pe din două. 
O parte i-o întinse bețivului, pe cealaltă o păstră pentru el. 

— E vorba de sor-mea, zise el. S-a înhăitat ca proasta cu un 
nenorocit care o învață numai de rău. Abia dacă o mai recu- 
noști. Din cauza lui, tâmpita a bătut-o ieri seară pe mama de i-a 
învineţit un ochi. 

Beţivul deveni sobru. 

— Un copil n-ar trebui să-și lovească niciodată mama. E pă- 
cat. Mare păcat..., murmură el umezindu-și buzele, uitându-se 
cu jind la banii înjumătățiți. 

— E simplu, nu-i dădu David timp să se dezmeticească. Îţi 
dau cinci sute de lei ca să-l îmbrâncești pe conductorul trenului 
care intră acum în staţie. Îl aștepți să iasă din cabină — dacă n-o 
face, îi baţi în geam - apoi îi dai un brânci zdravăn și strigi cât 
te țin plămânii s-o lase în pace pe Margareta. Ce zici? După ce 
termini, te întorci să-ți dau și restul de bani. 

Beţivul rânji: 

— De ce n-ai zis așa, barosane? Ți-l bat și pe gratis pe jegos! 
Câini spurcați! Câte șuturi în cur mi-am luat eu de la ei, n-ai tu 
fire de păr în barbă. 

Bărbatul se ridică în picioare, înhăță jumătăţile de bancnote 
și se îndreptă clătinându-se către celălalt capăt al staţiei. Din 
tunel se auzea un huruit îndepărtat. 

Garnitura intră în staţie claxonând prelung. 

— Ho, bă, că nu-i metrov’ lu’ tac-tu. Ce faci atâta zgomot? 
îl întâmpină bețivul pe conductor când acesta cobori din ca- 
bină. Omul abia dacă privi în direcția lui. 

— Te ţii tare, ha? se împiciorongi beţivul. Nu ţi-a ajuns că 
ai făcut-o pe fata aia cu capul, ai mai pus-o s-o bată și pe mă-sa! 
Trase un scuipat care îi ajunse conductorului pe pantof. De- 
geaba ai scule pe tine băi, târtane, că tot un jeg rămâi. Ești un 
căcat în ţoale de domn! 

Conductorul întinse mâna către bețiv să-l alunge. Beţivul 
se feri și tăbări cu pumnii pe el. 

— S-o laşi în pace pe Margareta, auzi? Să-i ceri scuze femeii 
ăleia, că i-ai nenorocit copilul! răcnea el, continuând să-l lo- 
vească pe conductor. Unul dintre polițiști scoase un fluier din 
buzunar și începu să sufle în el. Auzind scandalul, călătorii 
ieşiră din vagoane și se înghesuiră să vadă bătaia. Ochii tuturor 
erau îndreptaţi înainte. 

— Acum! îi șopti David lui Nathaniel. Foloseşte-te de bricea- 
gul tău minune și deschide ușa cabinei ultimului vagon. 

Nathaniel porni cu pas întins către capătul trenului. Lipi 
unealta multifuncţională de butucul încuietorii cabinei de co- 
mandă, vaporizându-l. David puse jumătăţile de bancnote sub 
o doză de bere goală care zăcea pe jos, apoi intră după Natha- 
niel şi închise cu grijă ușa, atent să nu facă zgomot. 

— Lasă-te în jos. Repede! spuse Nathaniel. 

David se întinse pe spate și propti ușa cu picioarele. Pe scă- 
rile de lângă ei coborau în fugă alţi polițiști. Hărmălaia crescu 
în intensitate, apoi se opri. 

— Sper să nu păţească nimic tipul, spuse el. Mi-ar părea rău 
să ştiu că i s-a întâmplat ceva din cauza mea. 

Nathaniel căzu pe gânduri. Din multe puncte de vedere, 
David îi semăna lui Eber. La fel de rebel şi încăpățânat, punea 
preţ pe oameni indiferent de valoarea lor aparentă, devenind 
astfel șantajabil; până la martiriu mai era doar un pas. 

În difuzoare se auzi semnalul de închidere a ușilor, apoi 
garnitura se puse în mișcare. 

— Excelentă idee! spuse Nathaniel. Cred că vom fi primii 
la adresă. Nu ne rămâne decât să sperăm că și Serghei se va 
mișca la fel de repede. 

David înjură cu voce tare. Abia în acel moment realiza că, 
în absenţa rusului, degeaba ajungeau la casa din Grădina Icoa- 
nei. Bulversat de comportamentul Marinei, omisese să ia în 
calcul acest aspect. 

— Ne-am pripit, spuse el. Tu ar fi trebuit să rămâi cu Marina, 
iar eu să fi mers cu Serghei. N-are nicio noimă cum ne-am 
împărțit! 

Nathaniel nu răspunse. N-ar fi ajutat să-i spună tânărului 
că trata conexiunea la internet ca pe un aspect secundar al pla- 
nului său. Exerciţiul i se părea util doar prin faptul că îi ajuta 
pe fugari să devină o echipă. 

Garnitura alerga prin tunel, înghițind distanța până la ur- 
mătoarea staţie. 

— Ai vindecat și alți... pământeni de boli incurabile până 
acum, nu-i așa? rupse David într-un târziu tăcerea. 

— Nu atât de mulți pe cât mi-aș fi dorit. Genul acesta de 
vești circulă repede. Prea multe miracole și Adam ar fi prins 
de veste unde mă aflu. 

— Ți s-a întâmplat să nu funcționeze în cazul vreunuia din- 
tre ei? 

— Foarte rar. Bolile de care sufereau respectivele persoane 
depăşeau posibilitățile unei unități portabile. ADN-ul lor fu- 
sese distrus dincolo de limita unde putea fi reconstruit în 
absenţa unor aparate specializate. 

David nu-și găsea locul. Ar fi vrut să întrebe, dar în același 
timp îi era frică să audă răspunsul. Lui Nathaniel i se făcu milă 
de el: 

— Nu cred că e cazul să îţi faci griji: Marina va fi bine. În 
reprezentarea holografică pe care ai văzut-o și tu, tumoarea 
apărea ca un cancer obișnuit. Nimic deosebit ori ieșit din co- 
mun. 

Trenul intră în stație. Staţionă câteva clipe, apoi închise ușile 
și plecă. 

David încerca sentimente contradictorii. Pe de o parte, 
situaţia în care se aflau îl forța să se concentreze doar asupra 
misiunii care îi fusese băgată pe gât. Orice clipă în care nu se 
gândea cum ar putea să modifice virusul, îi părea timp pier- 
dut. Pe de altă parte, erau atâtea întrebări pe care ar fi vrut să 
ile pună lui Nathaniel. Mintea lui iscoditoare sărea din mister 
în mister, arzând de nerăbdare. Existaseră turnul Babel, Atlan- 
tida, grădinile suspendate ale Babilonului? 

Dar, mai presantă decât orice altă întrebare era cea legată 
de însăși misiunea în sine: 

— O să funcţioneze? Adică, să presupunem că reușim să 
transmitem mesajul tău pe un număr semnificativ de telefoane 
mobile. Ce se va întâmpla după aia? Familia lui Ybir tot va 
veni. Cum ne va salva planul tău? 

Acela era punctul critic al recrutării lui David. Tânărul era 
prea inteligent ca măcar să încerce să-i ascundă adevărul. Tre- 
buia să-i spună tot. 

— Într-un anume fel, o să meargă. Anunnaki sunt antrepre- 
nori prin definiție. Ferme de carne există cu miile în univers, 
dar Pământul este unic în felul lui. Avantajele comerciale pe 
care le-ar putea aduce clanului Ybir ar fi nenumărate. 

David se încruntă. 

— Ce fel de avantaje ar putea aduce o planetă distrusă, pus- 
tiită de războaie şi îmbibată de sânge? 

Nathaniel scutură din cap. 

— Gândeşte-te la camerele de gazare, la pieţele unde obiş- 
nuiau să se țină execuțiile publice ori la clădirile în care s-au 
petrecut crime celebre. Ce au făcut semenii tăi din aceste lo- 
curi? 

David simţi cum i se face un gol în capul pieptului. 

— Muzee, șopti el. Le-au înconjurat cu garduri și au pus 
taxă de intrare... Buzele i se albiră. Adică, vrei să zici că asta i 
se va întâmpla Pământului? Va fi transformat într-un muzeu 
nenorocit? Vocea i se frânse într-un răcnet gâtuit: O rezervaţie, 
o grădină zoologică destinată amuzamentului rudelor noastre 
mai vârstnice? Vă veți da jos din OZN-urile voastre străluci- 
toare și vă veți holba cum ne împerechem ori cum ne omorâm 
unul pe altul, în timp ce pe garduri vor fi afișe mari: „Nu hră- 
niți rebuturile! Evitaţi contactul direct. Pericol de infestare cu 
păduchi”?! 

Nathaniel îşi lăsă bărbia în piept şi rămase așa. 

— Ah, nu, strigă David. Va fi mai rău de atât! Dacă planul 
tău va merge, dacă într-adevăr filmul pe care îmi ceri să-l dis- 
tribui va avea succes, ne vom transforma într-o gloată de foşti 
criminali care au înțeles că drumul pe care mergeau era greșit, 
dar care vor trebui să continue să se ucidă între ei doar pentru 
că așa spune programul grădinii zoologice. Mă înșel? 

Trenul opri în stație, zăbovi cât le trebuiră călătorilor să urce 
și să coboare, apoi îşi continuă drumul. 

— David, spuse Nathaniel, am văzut cu ochii mei cum arată 
sclavia. Este cumplită, nedreaptă, dar garantează viața și nu 

durează o veșnicie. Robii sunt prizonierii, învinşii care au su- 
pravieţuit războiului. Au supravieţuit, înţelegi? S-au făcut utili 
învingătorilor şi au fost cruţaţi. Trăind, au fost în stare să plan- 
teze germenii luptei ce avea să-i transforme înapoi în oameni 
liberi. Sunt convins că așa se va întâmpla şi în cazul vostru. 

— Al vostru? ricană David. Ce s-a întâmplat cu „noi”? Tu 
unde vei fi, de partea cealaltă a gardului, ținând prelegeri sa- 
vante și explicându-le turiștilor povestea pe care ai învățat-o 
pe dinafară? 

— Eu, împreună cu ceilalți păstori, vom fi judecaţi, apoi 
executaţi pentru faptele noastre. Va fi parte din înţelegerea 
mea cu familia Ybir. Prin publicitatea de care vor beneficia pro- 
cesele noastre, Pământul va fi salvat de la distrugere. Brusc, 
trei sferturi din imperiu vor vrea să vadă cu ochii lor „minunea“. 
Profiturile vor fi, literalmente, astronomice. 

David se ridică în capul oaselor: 

— Prevăd nişte turiști supăraţi, să ştii. Dacă planul tău func- 
ționează, o să fie ca și cum te-ai duce la un meci de box în care 
sportivii au fumat o recreațională, iar acum se au ca fraţii. Se 
țin de după gât, se despăduchează unul pe celălalt precum 
maimuţele rhesus, și cântă împreună melodii de inimă albastră. 
Unde mai e distracţia într-o schemă ca asta? 

Nathaniel își feri privirea. 

— N-or să ne lase, nu-i așa? șopti David. În ochii lui se putea 
citi ura. Or să găsească drăguții de Ybir o modalitate prin care 
să ne trimită înapoi la căsuţa de start. În lipsa diferenţelor ideo- 
logice, or să se folosească de nevoile noastre primare. Pe unii 
îi vor hrăni, în timp ce pe alţii îi vor lăsa să flămânzească. Ca 
să ai ce să mănânci, va trebui să ucizi, să te prostituezi, să te 

transformi într-o brută înzestrată cu darul vorbirii. Şi totul, 
bineînţeles, va fi înregistrat, documentat, oferit contra cost pu- 
blicului din imperiu. Mă înșel? 

Nathaniel schiță un gest de neputinţă. 

— Nu știu ce să zic. Există și această posibilitate... 

— Stau și mă gândesc dacă n-ar trebui să mergem pe mâna 
lui Adam, îl opri David. Cu el, cel puţin, am avea posibilitatea 
unei morţi demne, cu arma în mână. 

Îşi privi palmele. Ceva în povestea individului nu se potri- 
vea. 

— Auzi, spuse el rar, alegându-și cuvintele, dar cum se face 
că, deși te-ai ținut departe două mii de ani și mai bine de cei- 
lalți păstori, știi atât de multe despre planurile lui Adam? 

Garnitura încetini, pregătindu-se să intre în staţie; ajunse- 
seră la destinație. Nathaniel se ridică în picioare, invitându-l 
pe David să facă la fel. 

— De îndată ce se deschid ușile trenului, o să ne amestecăm 
printre ceilalți călători; ne vor ascunde de ochii conductorilor. 
Dacă totuşi ne opreşte cineva, lasă-i în seama mea. Orice s-ar 
întâmpla, rămâi calm, nu atrage atenția asupra ta. Du-te la 
locul de întâlnire şi așteaptă-mă acolo. 

David privi prin parbrizul cabinei la peronul staţiei și ră- 
mase pe gânduri. Nathaniel se folosise de prilejul ivit ca să nu-i 
răspundă la întrebare. 


k t x 
În fața unei intrări de bloc se afla oprită o maşină de poliție. 
Serghei își băgă bărbia în piept şi continuă să meargă către ea. 


Sub palton, crosa armei îi lovea pieptul, gata de a fi folosită. 

Pe capota autovehiculului, câțiva fulgi de zăpadă se topeau, 
dând naştere unor buburuze lenticulare de apă. Serghei înce- 
tini pasul. Maşina se afla de puţină vreme acolo; motorul nu apu- 
case încă să se răcească. O idee nebunească îi încolţi în minte. 

Interfonul îl întâmpină ruginit și plin de vopsea. Sub panoul 
de butoane, cineva scrisese cu ojă roşie: MUIE PSD! 

Serghei apăsă de două ori pe cifra zero și o dată pe unu. Era 
cea mai sigură alegere. Poliţiştii fie mergeau din casă în casă, 
caz în care începuseră cu ultimul etaj, fie deja terminaseră cu 
primul apartament. 

— Cine e? rosti o voce groasă. 

— Poliţia! Deschideţi! lătră Serghei. Încuietoarea electronică 
bâzâi, permițându-i să intre în hol. 

Pe palier, în fața ușii, îl aștepta un individ îmbrăcat în pan- 
taloni de pijama și un pulover mult prea mare pentru trupul 
lui hieratic. 

— Să trăiţi! spuse el, luând poziţie de drepți. 

— Intraţi în casă, îi tăie Serghei elanul. O să ajungem şi la 
dumneavoastră. Să aveţi pregătite documentele de identitate, 
certificatul de naștere şi contractul de vânzare-cumpărare ori 
cel de închiriere al apartamentului. 

Chipul bărbatului deveni pământiu. Serghei nu-i dădu timp 
să se dezmeticească: 

— La ce etaj au urcat colegii mei? Nu zice că nu ştii. Eşti 
genul care toată ziua stă cu ochiul lipit de vizor, să vadă cine 
intră și cine iese. Unde s-au dus? 

— La șa-şase, cred... se bâlbâi omul. 

Serghei se încruntă. Blocul avea opt etaje. Poliţiştii se aflau 
acolo cu un scop anume, nu doar într-un control de rutină. 

— Intraţi, vă rog, în casă, își reînnoi el îndemnul. Bărbatul 
în pijama își vâri capul între umeri şi închise ușa fără să mai 
aștepte să i se mai spună o dată. 

Serghei chemă liftul și apăsă pe butonul cu numărul șapte. 
Cabina se puse în mișcare scârțâind. Rusul profită de momen- 
tul de răgaz pentru a-şi inspecta arma. O trase afară, îi ridică 
piedica, apoi o puse înapoi. 

De la şapte la șase cobori pe scări. Pe rând, își lipi urechea 
de ușile apartamentelor. Dintr-unul se auzea un aparat de 
radio dat tare. Aici trebuie să fie. Au dat volumul la maxim ca să 
nu se audă ce se întâmplă înăuntru, îşi spuse Serghei. Scoase cu 
o mână pistolul, iar cu cealaltă apăsă încet și constant pe clanţă. 

În hol, cu spatele la el, se afla un poliţist pirpiriu. Îşi fră- 
mânta chipiul în mână, privind stăruitor la vârfurile bocanci- 
lor. Era palid la chip, iar buzele îi tremurau. 

Din dormitor se auzi un hohot gros de râs, urmat de un plici 
de carne lovită. Polițistul tresări de parcă l-ar fi lovit pe el. 
Serghei îi lipi țeava pistolului sub ureche și-i șopti amenință- 
tor, având grijă să i se citească accentul rusesc în voce: 

— Scoate un singur cuvânt și te împușc în cap, apoi îmi în- 
cerc norocul cu ceilalți. Câţi sunteți? 

— Trei, îngăimă polițistul. 

— Hei... ţineţi mâinile acasă... se auzi un glas împleticit de 
femeie beată. Gata, v-aţi convins că nu e nimeni aici. Plecați, 
acum! 

Serghei îl izbi scurt pe poliţist cu mânerul pistolului la baza 
cefei. Bărbatul gemu slab, iar picioarele i se înmuiară. Rusul îl 
prinse de subțiori și îl trase în bucătărie, unde îl întinse pe 
podea. 

Alte hohote de râs urmară. 

— Fă, dintre toate boarfele la care am vrut să le ciufulesc 
maimuța, doar tu îmi scăpaseși! Când te vedeam în fiecare 
dimineaţă, în fustă scurtă și pe tocuri, mi se scula atât de rău 
că-mi întindea șlițul de la pantaloni. Unde morţii tăi plecai, 
boită și fâțâind din bucile alea rotunde, tare aş fi vrut să știu! 
Rămâneam ca prostul, cu măciuca ca coada de la lopată, pri- 
vind în urma ta cum se uită armăsarul la iapă. 

— La birou, unde era să mă duc? rosti șovăielnic femeia. 
Serghei închise ușa apartamentului, apoi se furișă în direcția 
vocilor. 

— Poate vrei să zici „sub birou”! hăhăi bărbatul. Zi pe bune: 
te băgai acolo să i-o sugi șefului, nu-i așa? Râsul se transformă 
într-un mieunat subțire. Da’ las’ că-i bine. A venit și vremea 
noastră! Tu n-ai de unde să știi, dar află că ne-au pus tartori la 
stână, pe mine şi pe mutul ăsta de Sandu! O să ne-o sugi pe 
rând - da’ şi deodată! —- până o să te doară fălcile, morţii tăi de 
boarfă penală! 

Femeia icni speriată. După ce văzuse la televizor comuni- 
catul, o frică paralizantă o cuprinsese. Era ca și cum s-ar fi în- 
tors în timp, în decembrie '89. Avea doar cinci ani pe atunci, 
dar își aducea aminte fiecare detaliu: împuşcăturile răsunând 
pe străzi, gloanţele trasoare incendiind cerul nopții, și cel mai 
rău, trupul însângerat al tatălui ei întins pe masă. Glonţul îl lo- 
vise în ochi, smulgându-i o bucată din cap. Ca să uite de zilele 
acelea, de copilăria petrecută în haine de doliu, și de nenumă- 
ratele parastase, băuse pe nerăsuflate sticla de vodcă pe care o 
primise cadou în urmă cu doi ani. 

Serghei păși neauzit în cadrul uşii. Așezată pe pat stătea o 
femeie cu chipul palid și păr acaju, lung și în neorânduială. 

Privea confuză în jur, incapabilă să focalizeze pe ceva anume. 
Doi bărbaţi îmbrăcaţi în uniforme de camuflaj o încadrau. 
Unul își băgă mâna pe sub părul ei și o luă de ceafă, plescăind 
din buze. Glasul îi tremura de anticipaţia plăcerii: 

— Eu o să fiu primul, Sandu al doilea, iar după aia o să te 
băgăm o țâră și la mijloc, așa, să te rotisăm ca pe oaia la proţap: 
pe la amândouă capetele. O să fie ca la horă: of-of, măi-măi! 
Să moară mama dacă n-ar trebui să ne plătești pentru ce o să 
îți facem! 

Serghei inspiră adânc. Mușchii i se încordară. După faptă 
și răsplată. 

Pe primul îl lovi cât putu de tare în tâmplă cu pistolul. Osul 
se înfundă, apoi se frânse, trimițându-i așchii în creier. Al doji- 
lea, un bărbat uscat, cu ochi negrii și pomeţi osoși, întinse ful- 
gerător mâna către pistolul pe care îl ținea la vedere, sub curea. 
Serghei nu-l lăsă să-și ducă gestul până la capăt. Lovitura cu 
mânerul armei îl nimeri pe negricios în punctul în care nasul 
se unește cu fruntea, zdrobindu-i cartilajul și expunându-i fo- 
sele nazale. Sângele țâșni ca dintr-o fântână arteziană, împroș- 
când stropi lipicioși în jur. 

Serghei nu pierdu vremea. Se repezi înainte, izbindu-l pe 
individ cu capul în plină figură. Bărbatul căzu de-a latul salte- 
lei, cu braţele desfăcute în cruce. Rusul înhăţă o pernă, apoi i-o 
apăsă pe cap, și îl împușcă prin ea. Zgomotul sună înfundat, 
ca explozia unei petarde aruncată într-un cazan. Fără să se 
oprească, procedă la fel și cu celălalt. 

Femeia privi la chipul diavolului ce se uita gâfâind la ea, și 
își pierdu controlul sfincterelor. 

— Să nu-mi faci rău! bâigui ea, un val de greață ridicân- 
du-i-se din stomac. Întoarse capul și vărsă îndelung pe pieptul 

mortului. Acestuia îi lipsea un ochi. Ca și tatălui ei, glonţul îi 
intrase prin orbită, smulgându-i partea din spate a cefei. Fe- 
meia își duse mâna la piept și se prăbuși leșinată. 

Serghei luă un cearceaf dintr-un dulap, îi legă cât putu de 
blând mâinile și picioarele, apoi reveni în bucătărie. În jacheta 
polițistului găsi o legitimație pe numele de Victor Voiculeț şi 
cheile unei mașini. Le luă și le băgă în buzunar. 

— Trezește-te, spuse el, lovindu-l încet peste obraz pe bär- 
batul întins pe podea. Nu voia să-i facă mai mult rău decât îi 
făcuse deja. Nu uitase groaza și scârba întipărită pe chipul 
polițistului la auzul zgomotelor din dormitor. 

Bărbatul gemu și deschise ochii. Serghei îi luă pistolul şi i-l 
goli de cartușe. 

— Care este codul pentru reluarea patrulării? 

Polițistul scutură din cap și dădu să se ridice. Serghei îi puse 
mâna în piept și îl împinse înapoi, blând, dar ferm. 

— Ce cod de pornire? bolborosi polițistul. E un nenorocit 
de Renault. De unde atâta electronică pe el?! 

Serghei arătă către arma pe care o ținea în mână: 

— Nu mă lua de tâmpit. Procedurile voastre nu diferă foarte 
mult de ale noastre. Odată cu instituirea stării de necesitate, 
pentru a preîntâmpina capturarea vehiculelor aparținând for- 
telor de ordine, în momentul începerii — ori reluării — deplasării, 
trebuie transmis un cod. Corect? 

Polițistul înghiţi în sec. 

— Ce s-a întâmplat cu... ceilalți? 

— Sunt în dormitor, morți. Femeia este bine. N-au apucat 
să-i facă nimic. 

Polițistul închise ochii. 

— Pe drum încoace, mi-am dat seama că ceva nu-i în regulă 
cu ei. Râdeau, își dădeau coate, și-și făceau unul altuia semne 
obscene. Când mi-au cerut să opresc în fața blocului, am încer- 
cat să mă opun, dar nu le-a păsat. Ăla negriciosul mi-a dat un 
bobârnac în frunte şi mi-a zis să-mi bag un deget în cur și să 
dau o tură de bloc în pasul piticului, că de acum înainte, ei sunt 
șefii. Se băteau pe spate şi ziceau că „A venit în sfârşit și vre- 
mea vierului”... 

— Codul, repetă Serghei. O să îți împrumut pentru o vreme 
mașina și n-aș vrea să am probleme cu colegii tăi. 

Polițistul oftă. 

— Spui că eşti echipajul nouăzeci și doi, apoi confirmi că nu 
au existat incidente la adresă. 

— Atât? 

— Da. 

Serghei luă cătușele politistului și le deschise, trăgând cu 
putere de ele. Omul minţea. Rosti rece: 

— Bine, ridică-te în picioare. Apucă de țeava caloriferului 
și strânge până văd că ţi se albesc unghiile. Am să fac așa cum 
zici, apoi am să mă întorc aici. Dacă îți văd pe geam colegii, 
am să te trimit să le ţii de urât pe lumea cealaltă băieților din 
dormitor. 

Polițistul se ridică mai întâi într-un cot, apoi în genunchi. 
Gesturile îi erau ezitante, șovăitoare. 

— Iar după ce dispeceratul îţi confirmă primirea raportului, 
adăugă el în silă, zici că mai stai o jumătate de oră în patrulare, 
apoi te întorci la sediu. 

Serghei îi puse bărbatului cătușele, legându-l de țeava calo- 
riferului. Șansele erau mari ca polițistul să fi spus adevărul. 

Dacă mașina unui echipaj pleca de pe loc fără să contacteze 
dispeceratul, se declanşa o alertă. Dacă agentul nu spunea cu- 
vintele corecte, la fel. Simplu și ingenios. 

Mintea îi funcţiona la viteză maximă, căutând punctele 
slabe ale planului său, inventând scenarii. Își drese glasul, în- 
cercând să imite vocea dogită a polițistului, dar nu prea îi reuși. 
Va trebui să se prefacă bolnav. 

— Cum o cheamă pe soţia ta? Avea nevoie de câteva detalii 
personale, ceva de care să se poată folosi la nevoie. 

— Angela, răspunse polițistul. E mai înaltă ca mine și e 
blondă. 

Polițistul îndesa cuvintele unul după altul, oferind detalii 
nesolicitate. Transpira, iar vocea îi tremura. 

Serghei îi palpă buzunarele până găsi ce căuta: telefonul 
mobil. Îl porni, constatând că nu dispune de un cod de blocare. 

— Cum spuneai că o cheamă, Angela? Eşti sigur că nu le 
confunzi? spuse el, ciocănind cu unghia în ecranul aparatului. 
Cel mai apelat număr îi aparținea cuiva pe nume Carmen. 

Polițistul îl privi fioros. 

— S-o lași în pace pe soția mea! N-ai tu treabă cu ea! 

WhatsApp se afla printre aplicaţiile existente în acel telefon 
mobil. Serghei îl deschise. Ultimul mesaj, adresat lui Carmen 
Voiculet, întreba: Vrei să cumpăr ceva în drum spre casă? Conti- 
nuă să deruleze printre mesajele mai vechi până când ajunse 
la imaginea unei femei blonde. Îmbrăcată sumar într-un negli- 
jeu de dantelă albă, ea zâmbea oglinzii în care se pozase. De- 
desubt scria: Pe la cât ajungi? urmat de o mutriță care zâmbea 
cu toți dinții. 

Serghei își ascunse surâsul sub o grimasă de nemulțumire. 
Devotamentul pentru misiunea primită, chiar venind din par- 

tea inamicului, era un gest care merita respect. Închise telefo- 
nul și i-l puse înapoi în buzunar polițistului. Ca să-i obțină coo- 
perarea necondiționată, ar fi putut să-l amenințe că-i va ucide 
soția, dar fie și numai simplul gând îl umplea de greață. Luă un 
prosop de pe calorifer, iar dintr-un sertar, un ghem de sfoară. 

— Îmi pare rău, dar va trebui să fac asta, spuse el. Nu vreau 
ca după ce ies pe ușă să te apuci să strigi după ajutor. Deschide 
gura! 

Polițistul se execută fără să crâcnească. În mai puţin de un 
minut, un căluş improvizat îl împiedica să scoată orice sunet 
mai puternic decât un geamăt, permițându-i în același timp să 
respire în voie. 

Serghei îi inspectă legăturile şi cătușele, declarându-se 
mulțumit. Victor Voiculeț urma să aibă în zilele următoare 
ceva dureri de maxilar din cauza prosopului pe care i-l băgase 
în gură, dar nimic mai mult de atât. Se asigură că drumul e 
liber, apoi ieși din casă. În urma lui, polițistul așteptă câteva 
minute, apoi începu să lovească cu talpa bocancului în aragaz, 
făcând câteva oale și tigăi să se atingă între ele. Înfundat, zgo- 
motul abia dacă răzbătea dincolo de ușa apartamentului. 

Serghei deschise portiera și se urcă în mașină. Înăuntru plu- 
tea un miros acru de fum de țigară. Banchetele din spate erau 
arse, iar pe jos zăceau mucuri strivite cu piciorul. Bărbaţii în 
uniforme de camuflaj se distraseră cum putuseră mai bine 
până ajunseseră la destinaţie. 

În buzunarul portierei se afla un pachet de șervețele. Ser- 
ghei luă unul, îl rupse pe din două, apoi jumătăţile și le băgă 
adânc în nări. Pe dată, ochii i se umplură de lacrimi, iar nasul 
începu să-i curgă. Luă aparatul de emisie recepție și apăsă pe 
butonul de apel. 

— Aici echipajul nouăzeci și doi, spuse el. Vocea îi sună fon- 
făită, ca a unui bolnav de gripă. Confirm că nu se înregistrează 
incidente la adresă. 

— Tu ești Voicule? se auzi un glas de bărbat în difuzor. Ce 
dracu ai păţit de te auzi așa de înfundat? 

Serghei îşi lipi microfonul de obraz şi își trase demonstrativ 
nasul. 

— Habar n-am, mormăi el necooperant. Oi fi dormit fără 
cipilică, desculț și cu ușa de la şifonier deschisă. 

Urmă o pauză cu o secundă mai lungă decât ar fi trebuit. 

— O fi tras Angela plapuma de pe tine și te-a lăsat să dormi 
cu genunchii la gură, oferi dispecerul pe un ton de conversaţie 
banală, de băieţi care schimbă impresii în vestiar ca să mai 
treacă timpul. 

Serghei rămase cu degetul în aer, pipăind butonul microfo- 
nului. Potriveala era prea mare ca să fie o simplă coincidenţă. 
Cine o fi Angela? Amanta, fosta soție, colega de la arhivă? Închise 
ochii, rememorând fotografia pe care o văzuse în telefonul 
poliţistului. Sprâncenele femeii aveau aceeași nuanţă de cu- 
loare cu părul, ceea ce reducea probabilitatea ca ea să fi fost 
vopsită. 

— Carmen? fonfăi printre dinți pentru a accentua senzația 
de om bolnav. Ai uitat că-i blondă din născare? Ăştia-s neam 
de suedezi. Se trag din pinguini și foci. De plapumă n-au ne- 
voie pentru că habar n-au ce-i ăla frig. Şi fără să-i dea timp dis- 
pecerului să spună ceva, adăugă: Vezi că mai stau vreo juma 
de oră în patrulare și după aia mă întorc la sediu. 

— Recepţionat, nouăjdoi, confirmă prompt bărbatul; din 
glas îi dispăruse orice urmă de bănuială. Acum treci pe canalul 
de urgenţă. E cineva aici care vrea să-ţi vorbească. 

Serghei studie sistemul de comunicații al mașinii; era simi- 
lar cu cel al autovehiculelor militare. Exista o bandă comună, 
disponibilă tuturor, și una privată. Apăsă pe un buton marcat 
cu o cheie. Computerul de bord contactă sediul, îi transmise 
parola prin intermediul căreia urma să fie criptată întreaga 
conversaţie, apoi rămase în așteptare. În bord se aprinse o lu- 
mină verde. Legătura fusese realizată. 

— Cu cine vorbesc? răsună în difuzoare. 

Serghei își îndreptă spatele, lăsând anii lungi de armată să 
preia conducerea. Mintea i se întoarse în trecut, pe vremea 
când era doar un simplu soldat. Cuvintele îi veniră de la sine 
pe buze: 

— Agent principal Voicu Voiculeţ! La ordinele dumnea- 
voastră! rosti răspicat. 

De partea cealaltă a convorbirii, Varujan clipi plăcut impre- 
sionat. În glasul agentului aflat pe teren se simţea o disciplină 
pe care n-o întâlnise la niciunul dintre ceilalți polițiști. 

— Aş vrea să vorbesc cu unul dintre soldați, spuse el. Care-i 
mai aproape de tine? 

O parte importantă din formarea lui Serghei ca agent secret 
o constituiseră tacticile de dezinformare. Scoate o parte de ade- 
văr la iveală — cea despre care nu vrei să se afle — apoi prefă-te 
că faci tot ce îţi stă în putere pentru a proteja minciuna rămasă, 
iar toată lumea se va repezi s-o creadă pe cea din urmă. Era 
doar o chestiune de sincronizare a pașilor. 

Ţinu apăsat butonul microfonului câteva secunde, apoi îi 
dădu drumul fără să spună nimic. În dispecerat se auzi doar 
un fâșâit de fond, apoi se lăsă din nou tăcerea. 

— Nu te-am auzit, nouăzeci și doi. Repetă, ceru Varujan. 

Serghei reluă manevra, de data asta având grijă să respire 
aproape de microfon. 

— Ce se întâmplă, nouăzeci și doi? Ţi-am pus o întrebare. 
Răspunde-mi! se răsti iritat Varujan. 

Serghei deschise microfonul, își drese vocea, numără până 
la cinci, apoi mormăi încurcat: 

— Lipsesc pentru moment. Nu este niciunul prin apro- 
piere... 

— Dar unde mama dracului sunt? explodă Varujan. 

— Sus... 

— Sus? Sus, unde?! 

— Nu ştiu exact. Mi-au zis să-i aştept în maşină până se în- 
torc... 

Varujan strânse în pumn microfonul și trase aer în piept. 

— Agent Voiculeţ, dacă nu vrei să-ți petreci noaptea în ares- 
tul secţiei, te sfătuiesc să vorbeşti. Unde s-au dus soldaţii? 

Din nou, Serghei deschise microfonul, lăsând să treacă se- 
cunde lungi până să vorbească. 

— Nu sunt sigur, dar cred că era vorba despre o domni- 
şoară, o iubire neîmpărtăşită a unuia dintre ei. Pentru a oferi 
veridicitate spuselor lui, adăugă: Nu Sandu, celălalt. Ăla sub- 
tire ca un arac de viţă de vie şi negricios la mutră. Până să ajun- 
gem aici, ne-a tot spus cum... Serghei își lăsă vocea să i se trans- 
forme într-un murmur neinteligibil. 

— Cum, ce? răcni Varujan. 

— Cum rămânea el ca prostul, cu măciuca întărită, visând 
la bucile domnișoarei. Zicea că, uite, a venit în sfârșit și vremea 
vierului..., turui dintr-o răsuflare Serghei. 

Varujan dădu un șut în piciorul mesei. În lipsă de oameni 
dispuși să-și facă treaba fără să pună prea multe întrebări, se 


150 


Ferma de dinozauri - II Dan Rădoiu 


văzuse nevoit să apeleze la indivizi cu un trecut nu tocmai alb. 
Negriciosul despre care-i spunea polițistul avea la dosar mai 
multe plângeri pentru violență domestică și tentativă de viol. 

— De cât timp au plecat? oftă el. 

Serghei făcu un calcul rapid cât durase totul. 

— Cam de un sfert de oră, spuse el moale, lungind cuvintele. 

Varujan înjură cu glas tare. Să-l trimită pe polițist după oa- 
menii lui ar fi însemnat să piardă un timp pe care nu-l avea, 
iar un alt echipaj cu mașină nu mai exista în zonă. 

— Uite cum facem, spuse el. Îți dau o adresă unde locuiește 
un suspect. O suspectă, mai bine zis. O arestezi, apoi o aduci 
la sediu. De soldați am să mă ocup personal când au să se în- 
toarcă. Ai înţeles? 

— Da, să trăiţi! Arestez persoana suspectă și o aduc la sediu! 
confirmă Serghei, disciplina cazonă întorcându-i-se în voce. 

— În ordine, spuse obosit Varujan, înmânându-i microfonul 
dispecerului. 

— Suspectul se numește Elena Skutnik, iar adresa este 
strada Surorilor, numărul... 

Serghei simți cum se crispează până în vârful degetelor de 
la picioare. Skutnik nu era un nume simplu de uitat. Când îl 
auzise prima dată, îl asociase cu Sputnik, numele primului sa- 
telit artificial din istorie. Purtătoarea lui nu putea fi nimeni alta 
decât prietena lui Horia Ghezzo, hacker-ul către casa căruia 
tocmai se îndrepta. 

În fundal, cuvintele dispecerului se transformară într-o pastă 
amorfă, nedeslușită. Dacă celor aflați în spatele instituirii stării 
de necesitate le era cunoscut numele prietenei lui Ghezzo, în- 
seamnă că pe el fie îl arestaseră deja, fie erau pe cale s-o facă. 

Acţionă butonul microfonului, reducând la tăcere tirada 
dispecerului. Avea nevoie de câteva clipe să-și pună gândurile 
în ordine. 

— Te-am auzit cu întreruperi. Poţi să mai zici o dată? 

Dispecerul îl întrebă dacă absenţa cipilicii îi provocase și 
otită, apoi repetă adresa. Serghei o scrise într-un bloc notes 
montat lângă volan tocmai în acest scop. Strada îi era cunos- 
cută. Se găsea la cel mult doi kilometri de locul unde se afla în 
momentul acela. 

Porni motorul, îndepărtându-se încet de bordură. Înainte 
să apeleze la serviciile lor, îi studiase pe Antonimi vreme de 
câteva luni. Făcea parte din regulile jocului. Nu încredinţezi 
unor amatori secrete care ar putea să facă de rușine o națiune 
întreagă. Ghezzo și Elena făceau un cuplu ciudat. EI, delicat și 
cu figură de intelectual, era forța motrice a grupului. Ea, emi- 
nența cenușie din spatele puterii, părea a fi omul cu idei. S-o 
atragă de partea lor ar fi constituit o șansă nesperată. Pentru 
Ghezzo oricum nu se mai putea face nimic. Dacă numele lui 
apăruse în contextul unei acțiuni aflate în desfășurare, era ca 
și pierdut. Acceleră progresiv, îndreptându-se către adresa ce-i 
fusese indicată. 

Varujan rămase o vreme pe loc, urmărind peste umărul dis- 
pecerului deplasarea pe hartă a mașinii de poliție. Abia când 
aceasta ajunse aproape de destinaţie, se hotărî să plece. Aceeași 
senzație ca în seara precedentă, că ceva îi scapă, îl sâcâia fără 
încetare. 

Îi salută morocănos pe cei aflați în încăpere, apoi se în- 
dreptă către Humvee-ul care îl aștepta cu motorul pornit afară. 
Următoarea destinație: Grădina Icoanei. 

Mașina de poliţie în care se afla Serghei înainta pe strada măr- 
ginită de case ridicate ori renovate după Revoluţia din Decem- 
brie '89 de proaspețţii îmbogăţiți ai acelor timpuri. Grădinile 
mari ce se întrezăreau în spatele porţilor din fier forjat erau 
dotate cu chioșcuri de vară, terenuri de tenis ori piscine de di- 
mensiuni impresionante. 

Serghei încetini în dreptul unui magazin amenajat la par- 
terul uneia dintre vile. Casa Elenei Skutnik se afla la câteva 
zeci de metri mai încolo. Din cercetările discrete pe care oame- 
nii ambasadei le făcuseră, știa că există o poartă care dădea în 
grădina casei vecine. Ca să fie sigur că femeia n-avea să fugă 
pe acolo atunci când avea să-i sune la ușă, trebuia să-și facă 
rost de câteva accesorii. 

Pătrunse în magazin, dând ușa de perete: 

— Bună ziua, spuse el fluturând legitimația pe care i-o luase 
polițistului. Agent Voicu Voiculeţ, brigada de antiterorism. 

Proprietarul magazinului, un bărbat trecut de șaizeci de 
ani, mărunt de statură, cu o mustață stufoasă și păr rar, îi ieși 
în întâmpinare: 

— Bună dimineaţa, cu ce vă pot fi de folos? bâigui el șter- 
gându-și mâinile pe o bucată de cârpă. 

Serghei îl ignoră, cântărind din priviri rafturile din spatele 
tejghelei. 

— Îngrăşăminte de grădină ţineţi? M-ar interesa în special 
nişte nitrat de amoniu. 

Proprietarul ciuli urechile. Stagiul militar şi-l făcuse într-o 
unitate de geniști. Substanţa de care îl întrebase polițistul în 
haine civile era un ingredient de bază în explozibili artizanali. 
Potriveala era prea mare pentru a fi o simplă coincidenţă. 

— Îmi pare rău că nu v-am reținut numele domnule..., în- 
cepu el. 

— Voiculeţ, îi tăie vorba Serghei. 

— Așa, da, Voiculeţ, se înclină plin de solicitudine proprie- 
tarul. Îmi pare rău, dar nu comercializăm în magazinul nostru 
substanțe potenţial periculoase. 

— Periculoase, spuneţi? rosti Serghei fără să-l privească. 
Tonul lui flegmatic, dezinteresat, lăsa să se întrevadă o poveste 
străvezie, însăilată pe loc. Am nevoie pentru un mandarin ja- 
ponez pe care îl țin în ghiveci. De ceva vreme îi tot cad frun- 
zele. M-am gândit că nu i-ar strica câteva linguri de îngrășă- 
mânt. Aţi spus „periculos”. Credeţi că în loc să-i facă bine ar 
putea să-i dăuneze? 

Proprietarul puse cârpa de o parte şi își şterse palmele de 
napron. Fiul lui cel mare tocmai se întorsese de la Paris, unde 
fusese plecat la studii, cu o bursă. Înainte să-și desfacă bagajele, 
să mănânce ori să-și salute familia, Paul s-a dus direct în ca- 
mera lui, a întins pe podea un covor pe care îl adusese cu sine 
şi a început să se roage cuprins de beatitudine către Mecca. 
Din cauza lui se afla polițistul acolo? 

— Aţi spus că sunteţi de la antitero, bolborosi el. Genunchii 
îi tremurau, iar picioarele îi transpiraseră în pantofi. Azotatul 
de amoniu se poate folosi la fabricarea bombelor. De asta am 
zis că poate fi periculos. 

Ori a fumigenelor, oftă Serghei în sinea lui. În magazinul pir- 
piriului nu se găsea nimic care i-ar fi putut fi de folos. Când o 
întâlnise pe Elena Skutnik, rămăsese cu impresia unei femei 
care s-ar fi simţit la ea acasă în Vestul Sălbatic ori în vreo așe- 
zare pierdută printre troienele Siberiei. Agresivă și directă 
până la limita impoliteții, mai mult ca sigur că ținea cel puțin 
o armă în casă. Pentru a o prinde pe picior greșit trebuia să si- 
muleze un asalt al forțelor de ordine. Să-i sune pur şi simplu 
la poartă într-un moment în care în oraș fusese instituită legea 
marţială ar fi însemnat să riște să-i scape printre degete. 

Mormăi ceva neinteligibil şi începu să se îndrepte către 
ieșire când privirea i se opri pe cutia de table înnegrită de tre- 
cerea timpului, ce se ițea din spatele tejghelei. După cum arăta, 
fusese produsă în perioada comunistă. Dacă și piesele dinăun- 
tru aveau aceeași vârstă, tocmai găsise ceea ce îi trebuia. 

— Pot să mă uit puțin? spuse el întinzând mâna. 

Proprietarul luă cutia și i-o întinse: 

— Vă place să jucaţi? bălmăji el tâmp. 

— Uneori, atunci când am timp, spuse Serghei, apoi își 
aminti de obiceiul românesc și adăugă: Tablele merg de mi- 
nune cu o bere rece și niște mici cu muștar. 

Chipul proprietarului se lumină. 

— Și așa nu sunt cine știe ce clienţi! Scot două sticle de la 
frigider şi o punem de o partidă? Aşa, ca să mai treacă timpul. 
Ştiţi, din magazin se văd foarte bine strada și casele de vizavi, 
spuse el coborându-și conspirativ vocea. 

Serghei luă una dintre piese și ciocăni în ea cu unghia. Plas- 
ticul dens, cu muchii rotunjite de atâta utilizare, emise un 
sunet distinct. Pe chipul rusului se așternu un zâmbet. 

— Fiţi amabil, spuse el, tonul de comandă al vocii contrazi- 
când invitaţia politicoasă, credeţi că v-aţi putea despărţi de câ- 
teva dintre aceste piese? Îmi sunt necesare în misiunea care 
mi-a fost încredinţată. Scoase din buzunar o bancnotă de o sută 
de lei și o puse pe tejghea alături de cutia din lemn: Vă rog. 

Cu ochii la bani, proprietarul bâţâi din cap, fericit că-i poate 
face un favor polițistului cu ochi iscoditori, prea iscoditori pen- 
tru gustul lui: 

— Desigur, desigur, puteți să le luați pe toate! O să-mi cum- 
păr eu altele noi. 

Serghei îi mulţumi cu o înclinare cazonă a bărbiei. 

— Şi aş mai dori una dintre rolele acelea de scotch, o folie 
de aluminiu și două cutii de chibrituri, spuse el îndesând câ- 
teva piese în buzunarele jachetei. 

Proprietarul îi puse într-o pungă de plastic obiectele cerute 
şi i le întinse. Serghei mulțumi și ieși afară. În drum, luă cu 
sine bucata de bordură pe care proprietarul o folosea în timpul 
verii pentru a ţine poarta deschisă, apoi se urcă în mașină și 
demară cu viteză redusă. Când consideră că s-a îndepărtat su- 
ficient, opri în spatele unui automobil acoperit de zăpadă. Lipit 
de sticla ferestrei magazinului, proprietarul privea ușurat în 
urma lui. 

Serghei luă una dintre piesele jocului de table, apoi îi ală- 
tură câteva bețe de chibrit în așa fel încât măciuliile să intre în 
contact cu plasticul. Înveli ansamblul în folie de aluminiu, 
înfășură cu scotch, apoi trecu la următoarea. 

Ceasul din bord arăta ora opt. Serghei strânse în mâini vo- 
lanul. Dacă misiunea lui eșua, lumii îi mai rămăseseră doar 
patru ore de liniște. Studie timp de o clipă casa Elenei Skutnik, 

apoi trase de centura de siguranţă, asigurându-se că mecanis- 
mul de blocare funcționează. Zidul care înconjura proprietatea 
era prea înalt pentru a fi escaladat. Poarta cu înflorituri orna- 
mentale reprezenta singura modalitate de a pătrunde înăuntru. 

Serghei își trase cât putu de mult scaunul în spate, apoi 
călcă fără milă pedala de accelerație. Cauciucurile mușcară fu- 
rioase din zăpada bătătorită, transformând mașina de poliție 
într-un veritabil berbec de asalt. Poarta prinse a se mări, nă- 
pustindu-se în întâmpinarea lui. Încă puțin! 

Serghei intui pericolul cu o fracțiune de secundă înainte ca 
el să se petreacă. Apucă frâna de mână, dar nu o acţionă, lã- 
sând mașina să intre în plină viteză pe porțiunea de gheaţă ce 
sclipea sub zăpadă. Când roata din față începu să patineze, 
trase de volan în direcţie inversă, acționă frâna de mână, apoi 
o eliberă imediat înapoi. Mașina alunecă în lateral, apoi se re- 
dresă, continuându-și drumul. 

Poarta se prăbuşi cu zgomot, smulsă din balamalele ei. În 
interiorul mașinii, airbag-urile plesniră precum floricelele de 
porumb. Serghei apăsă pedala de frână cu toată talpa, oprind 
automobilul la mai puțin de un metru de scările ce duceau la 
intrarea în casă. Pe pipăite, se eliberă din centura de siguranță 
şi își croi drum afară. Pieptul îl durea și abia putea să respire, 
iar fața şi-o simțea umflată în urma impactului cu airbag-ul. 

Şchiopătând, ocoli mașina și scoase din portbagaj bucata de 
bordură. Mâinile îi tremurau, iar în gură avea gust de sânge. 

Dvigaisia, pridurăk!” scrâșni el încercând să vadă prin pâcla 
deasă ce-i încețoșa privirea. Saldat, katorîi astanoviţa — miortvîi 
saldat!!* 

15 ABuraăca, npnaypok! = Mișcă, imbecilule! 


16 Coaaar, KoTopblă OCTaHOBHTCA — MeprBulii coAaar = Soldatul care 
se oprește este un soldat mort! 

Ușa vilei se materializă dinaintea lui. Prin jachetă, Serghei 
se asigură că pistolul se afla în tocul de umăr, apoi începu să 
izbească cu piciorul în ușă: 

— Elena Skutnik, știm că ești înăutru! urlă el. Nu face pe deş- 
teapta dacă ţi-e dragă viaţa și ieși afară cu mâinile la vedere. 
Avem ordin să tragem în plin! 

Fără să aștepte vreun răspuns, Serghei apucă bucata de bor- 
dură și o aruncă cu toată puterea printr-una dintre ferestre. Sti- 
cla se dezintegră, lăsând să se vadă interiorul unei camere de 
zi. Una după alta, aruncă înăuntru fumigenele artizanale, apoi 
o luă la fugă către ieșirea care dădea în grădina din spate. Plă- 
mânii îi ardeau, trimițându-i junghiuri de foc în creier. Fără 
energia pe care i-o dăduse unitatea de regenerare a lui Natha- 
niel n-ar fi avut nicio șansă de reușită. Aceea era o misiune 
pentru un bărbat în floarea vârstei, nu pentru unul trecut de 
anii pensionării! 

Ușa se deschise de o palmă. Serghei continuă să alerge de-a 
lungul peretelui cu paşi de pisică. O mână strângând un revol- 
ver cu țeava scurtă își făcu apariţia prin deschizătură, cerce- 
tând perimetrul. Serghei o aşteptă pe femeie să pășească, apoi 
o lovi peste încheietură. 

Elena Skutnik gemu de durere, lăsând revolverul să-i scape. 
Degetele n-o mai ascultau. Precisă, lovitura lui Serghei îi afec- 
tase nervii motori, incapacitându-i temporar abilitatea de a-și 
folosi mâna dreaptă. 

— Îmi pare rău pentru disconfortul creat. Continuă să mergi. 
Durerea o să se mai atenueze peste câteva minute, îi spuse 
printre gâfâituri Serghei. Luă de jos revolverul cu țeavă scurtă 
și-l băgă în buzunar. Fără s-o scape din priviri pe Elena, des- 
chise poarta grădinii. 

— Grăbește-te, spuse el. Cu puţin noroc, poate ajungem la 
Horia înaintea poliţiştilor, dar trebuie să ne grăbim. 

Nu era adevărat. Dacă oamenii lui Adam porniseră pe ur- 
mele celorlalți membri, însemna că liderul grupului fusese 
arestat deja, dar avea nevoie ca Elena să coopereze. Cu cât pă- 
răseau mai repede zona, cu atât scădea riscul de a fi capturați. 
Poarta dărâmată și trâmba de fum care ieșea prin fereastra 
casei îi făcuse deja pe vecini să anunţe organele de ordine. 

Auzind numele iubitului ei, Elena își reveni din starea de șoc. 

— Domnule Mișkin, dumneavoastră sunteți? întrebă ea cu 
glas nesigur. Chipul bărbatului îmbrăcat în pardesiu și fes adu- 
cea vag cu cel al rusului care apelase de câteva ori la serviciile 
lor, teroristul din cauza căruia fusese instituită starea de urgență 
în București. 

— Da, spuse Serghei, făcându-i semn femeii să se grăbească. 
Unde ţi-e mașina? 

— În garaj, spuse ea, urnindu-se cu greutate din loc. 

Serghei înjură printre dinţi. Treabă de amatori. La ce era bună 
o rută de salvare în lipsa unui mijloc de locomoţie corespun- 
zător? 

Un strat gros de omăt acoperea grădina casei învecinate. 
Serghei dădu să se răstească la Elena când văzu că tânăra era 
încălțată într-o pereche de ghete din piele întoarsă. Polnăia 
jopa!” oftă el și se opri. 

— Poţi să mergi? 

Ca prin vis, Elena privi peste umăr la ușa casei care rămă- 
sese deschisă, la ghetele ei care deja se udaseră, la bărbatul 
înarmat, iar ochii i se limpeziră. Prezenţa rusului acolo putea 


17 Iloanaa xona = cur complet! 

însemna doar un singur lucru: pericol de moarte! ÎI ocoli gră- 
bită, îndreptându-se către casa vecinilor ei. Ca să-și poată ajuta 
prietenii, trebuia să rămână cu orice preț în libertate. 

— Unde l-au dus pe Horia? întrebă ea fără să privească în 
spate. 

Serghei nu se putu opri să nu zâmbească. Formulându-și în 
felul acela întrebarea, tânăra încerca să-și verifice bănuiala care 
îi încolţise în minte. 

— Nu ştiu, spuse el străduindu-se să nu rămână în urmă. 
Durerea din piept se intensifica pe măsură ce trecea timpul. 
Impactul cu poarta din fier forjat îl lăsase cu cel puţin o coastă 
fisurată. 

Elena se opri, întorcându-se furioasă către el: 

— Dar l-au ridicat, nu-i așa? strigă ea. 

Serghei strânse crosa pistolului, dar nu-l scoase la vedere. 
Să amenințe o femeie cu arma îl umplea de silă. În locul Elenei 
ar fi putut fi Natalia, Marina ori Aurelia. Amintirea neobositei 
doamne profesoare îi aduse un zâmbet involuntar pe buze. 

— Probabil, oftă el. E mult de povestit, iar timpul nu ţine cu 
noi. Oare a câta oară aud această expresie în ultimele douăzeci și 
patru de ore? 

Elena privi în sufletul ei, la cufărul în care își întemnițase 
groaza ce o cuprinsese când văzuse comunicatul de la televi- 
zor. Pentru o clipă, doar pentru una singură, avea nevoie să se 
lase cuprinsă de ea. Umerii i se năruiră, iar un suspin prelung 
îi sfâşie pieptul. Lacrimile porniră grele, croindu-și nestinghe- 
rite drum pe obrazul înghețat. Stânjenit, Serghei își feri privi- 
rea, ratând surâsul de fiară furioasă ce transforma gura cu 
buze subţiri, aproape inexistente, a tinerei femei într-o rană cu 
marginile răsfrânte. 

Îşi încrucișă genunchii și își cuprinse trupul firav într-o 
îmbrățișare de copil maltratat. Ghetele ude, mușchii încordaţi, 
și poziţia inconfortabilă, îi transformară vorbele în dârdâituri 
abia inteligibile: 

— Încotro? șopti ea, compunându-și o privire goală de 
conținut. 

— Acasă la Horia. Mi-am dat întâlnire cu niște prieteni acolo. 

Elena se urni cu greutate din loc. Mergea împleticit, cu băr- 
bia în piept, simulând un hohot de plâns continuu. Haita ei 
era în pericol. Trebuia să-și scoată prietenii din ghearele auto- 
rităților. Avea nevoie de ei, de senzaţia de întreg pe care doar 
prezenţa lor putea să i-o ofere, mai tare decât avea nevoie să 
respire. Nu va lăsa pe nimeni și nimic să-i stea în cale. Într-un 
fel sau altul, știa că o să-i elibereze. Mai rămânea să vadă cum. 

— Ai dreptate, ne trebuie o mașină, spuse ea continuând să 
înainteze înverșunată prin zăpadă. Are vecinul una. O s-o 
luăm pe a lui. 

Serghei porni pe urmele ei. 

— O să-l rogi frumos să ţi-o împrumute? întrebă el pe un 
ton dinadins zeflemitor. Era o inflexiune în vocea femeii care 
îl tulbura. O întâlnise la toți sociopațţii ajunși în posturi în care 
îi puteau chinui fără teamă pe cei ajunși în puterea lor. Gar- 
dieni de închisoare, milițieni zeloși, comandanți sadici de plu- 
ton, ofițeri Stasi şi KGB ale căror fapte ar fi îngrozit gestapo- 
viști cu experienţă. Trebuia să afle cu cine are de-a face. 

— Nu, se răsti femeia, o să-l împușc în cap dacă n-o s-o facă. 
Ridică din umeri, apoi tăie aerul cu un gest agasat al mâinii: 
Sau am să te las pe tine să-l convingi. N-ar trebui să fie greu. 
Cheile și le ţine lângă ușă într-o casetă din lemn. Dacă nu vrei 

tu s-o faci, poţi să-mi dai mie pistolul. Oricum nu mi-a plăcut 
niciodată individul. Un mârlan și un parvenit căruia îi place 
să dea petreceri doar ca să se poată lăuda cu ce și-a mai cum- 
părat pe la vreo licitaţie sau alta. 

Serghei se asigură că piedica pistolului este ridicată. Din- 
spre femeia măruntă de statură se ridica un val de furie rece, 
periculoasă ca o lamă de ras mânjită cu sânge infectat. 


x A: 


Casa lui Horia Ghezzo era o vilă discretă, situată pe una 
dintre străzile din spatele Bisericii Anglicane. Grădina, o fâșie 
îngustă de pământ, lăsa să se vadă o atenţie pentru detalii ve- 
cină cu obsesia. Ghivecele îngropate în pământ aveau toate 
aceeaşi înălțime, plăcuţa cu numele străzii fusese prinsă folo- 
sind o nivelă, iar cei doi pomi fructiferi, un cais și un măr, fu- 
seseră tunși astfel încât coroanele crengilor lor să formeze două 
sfere aproape perfecte. Pe acoperiș, ancorat într-un sistem de 
prindere care ar fi putut susține la fel de bine și un tanc, fusese 
amplasat un panou de celule fotovoltaice care, într-o zi înso- 
rită, furniza mare parte din energia consumată în casă. 

Varujan inspectă din reflex terenul. Zăpada din fața casei 
era neatinsă. Nimeni nu ieșise. Nimeni nu intrase de când se 
oprise ninsoarea. 

— Ne trebuie un plan, spuse el. Mi-e teamă că dacă îi sunăm 
la ușă, individul o să distrugă materialele aflate în posesia lui. 
Oamenii de soiul lui au întotdeauna la dispoziție o modalitate 
să-și acopere urmele. 

— Am putea să cerem de la centru o echipă de asalt, spuse 
polițistul cu cicatrice. O petardă băgată prin geam și e gata 

treaba, nu mai aude o săptămână. Când o să intrăm peste el, o 
să-l găsim mult prea ocupat să se lovească de pereți ca să-i mai 
ardă să distrugă vreun material. 

Varujan scutură din cap. La același lucru se gândise și el, 
însă avea nevoie de șeful Antonimilor în deplinătatea facultă- 
ților lui mentale, apt pentru a-i răspunde la întrebări. Incapa- 
citat nu-i era de nici un folos. 

Vizavi de locul unde opriseră mașina era o casă care de- 
borda de bunăstare. Stilul vetust, cu risipă de detalii arhitec- 
turale, contrasta flagrant cu ferestrele transformate în oglinzi 
de folia aurie de protecţie care acoperea sticla. 

— Cred că vom cere ajutorul unui vecin, spuse Varujan. Se 
dădu jos din mașină, făcându-le semn polițiștilor să-l urmeze. 

— Nu cred că vom avea cine ştie ce succes, spuse polițistul 
cărunt. Asta e o zonă de oameni cu bani. În astfel de locuri, 
proprietarii abia se cunosc între ei. Nu cred că o să ne fie de 
vreun ajutor să-l rugăm pe unul dintre ei. 

Parcate la bordură se aflau două mașini, un Mercedes și un 
Bentley. Ambele fuseseră curățate de zăpadă. 

— Nu şi dacă este vorba de o vecină, spuse printre dinți Va- 
rujan. Pe chip îi stăruia o expresie sumbră, de om hotărât să 
facă tot ceea ce trebuia să facă pentru a-și atinge misiunea. 

Traversă strada și deschise poarta casei. Spre deosebire de 
casa lui Ghezzo aici exista o potecă bătătorită. Urmele în ză- 
padă se duceau și se întorceau. Varujan apăsă îndelung sone- 
ria, solicitând să i se dea neîntârziat ascultare. 

Ușa se deschise și în prag apăru o femeie blondă cu forme 
pline. Părul lung până la baza gâtului îi cădea fluid ca o apă, 
după modelul artistelor suedeze. Genele, rimelate din abun- 

denţă, ar fi părut nepotrivite chiar ca parte a unui machiaj de 
seară. Pantaloni drepți și pantofi cu tocul înalt îi completau 
vestimentația. 

— Bună ziua, spuse Varujan. Numele meu e Varujan Stâncă 
și sunt coordonatorul militar al stării de urgenţă instituită în 
București ca urmare a amenințării teroriste. Cum probabil știți 
deja, ne aflăm pe urmele unor infractori care intenționează să 
construiască o bombă nucleară pe teritoriul României. 

Femeia își puse mâinile în șolduri: 

— Aşa, și? 

— Avem nevoie de ajutorul dumneavoastră pentru a-l putea 
prinde pe unul dintre ei. Vă rog să vă îmbrăcaţi corespunzător 
pentru vremea de afară. Vom face împreună o scurtă plimbare. 

Femeia se sprijini furioasă de tocul ușii cu o mână, cu cea- 
laltă gesticulând vehement: 

— Da” ştiţi că aveţi tupeu?! Nu ştiu despre ce teroriști vorbiți. 
Aici e casă de oameni cinstiţi, cu prieteni acolo unde trebuie. 
Habar n-am cine sunteți și nici nu mă interesează! Hai, valea, 
cântați la altă masă. N-am mărunt și nici dispoziție să mă plimb! 

Apucă de ușă, gata s-o trântească cu putere. Varujan făcu 
un pas, bocancul lui zădărnicind intenția femeii. 

— la proteza, că ţi-o rup! se stropşi ea arțăgoasă. Varujan 
se simți învăluit de un puternic miros de alcool. 

— Mă văd nevoit să insist, spuse el. Luaţi-vă o haină și o pe- 
reche de ghete. Nu durează mai mult de câteva minute, apoi 
vă veți putea întoarce liniștită acasă. Unul dintre colegii mei o 
să vă însoțească. 

Femeia îşi crâmpoți buzele, cântărindu-l din ochi pe poli- 
ţistul cu cicatrice, apoi pe cel cărunt. Varujan avu impresia că 

vede un măcelar care evaluează un animal înainte să-l cum- 
pere. 

— Nu ţine. E prea frig. Veniţi mai la primăvară. Să se mai 
dezgheţe strada! 

Varujan împinse scurt cu umărul în ușă și păși peste prag. 
Poliţiştii se grăbiră să-l urmeze. 

— Cum îţi permiţi, mă, săracule, să intri peste mine în casă? 
Păi tu știi cine-i soțul meu? Un telefon trebuie Nelu să dea şi 
ați zburat cu toţii din funcţiile voastre de căprari prăpădiţi. la 
zi, cum te cheamă în buletin pe tine și pe maimuțele astea două? 
Ca să știu despre cine să-i zic lu' al meu să facă reclamaţie la 
Guvern. 

Varujan trase aer în piept, forțându-și nervii să i se supună. 
Furia e cel mai mare inamic al comandantului care vrea să-și 
ducă la bun sfârşit misiunea ce i-a fost încredințată. Un dos de 
palmă peste faţă, un genunchi în stomac, niște vorbe scrâșnite 
lângă ureche, i-ar fi câștigat pe loc cooperarea, dar, de ce s-o 
chinuie pe femeie când şi-o putea lua drept aliat? Fineţea fu- 
sese ceea ce-i lipsise ofițerului irakian pentru a-l face să vor- 
bească. 

— Stimată doamnă, nu am fi apelat la dumneavoastră dacă 
n-am fi știut că o putem face, spuse el coborându-și conspirativ 
vocea. Avem și noi, vă imaginațţi, sursele noastre. Credem că 
vecinul dumneavoastră, cel care are casa pe colţ, este în cârdășie 
cu teroriștii. Ca să nu distrugă dovezile pe care, sunt sigur că 
v-aţi și gândit deja că le are ascunse în casă, avem nevoie să-i 
bată cineva cunoscut la ușă. Atâta tot. De restul ne ocupăm noi. 

Din cauza mirării, femeii i se deschise de la sine gura. 

— Nu mă înnebuni, vere! exclamă ea. Marţafoiul ăla de con- 
duce sărăkia aia de broscuţă electrică? Plescăi disprețuitoare: 

Păi în cutia aia de pantofi nu mi-aş pune nici măcar poşeta! Și 
să mai zică careva că-i vreo sfârâială să ai casă-n buricu' târ- 
gului când ai asemenea gioarse de vecini. Te ia cu sfârșeală de 
la stomac când îi vezi aşa de coate-goale! 

Varujan o privi fără să spună nimic. Expresia îi era sobră. 
Neprimind răspuns la invitaţia la bârfă, femeia se întoarse la 
informația pe care tocmai o primise: 

— Cine ar fi zis, dom'le, că scoverga aia de bărbat poate fi 
un terorist? Dădu să spună ceva, apoi realiză gravitatea 
situaţiei și se albi la față: E la el în casă bomba? Vere, da’ ce pa- 
naramă de treabă! Află că nu mai stau o secundă aici! ÎI sun pe 
Nelu, îmi iau hainele, bijuteriile, Mercedesul, și mă duc blană 
la ai mei în Domnești! Dacă o fi să bubuie, n-ajunge explozia 
până acolo, nu-i așa? se milogi ea pe un ton rugător. 

— Doamnă, pentru liniştea dumneavoastră — și absolut 
confidenţial — materialul radioactiv a părăsit deja țara. Ultima 
dată era în Bulgaria, în drum către Grecia. 

— Vere, dar asta-i mai ceva ca în filme! spuse femeia. Își 
plesni mâinile între ele. Scoase capul și privi hoţește către casa 
de peste stradă. Zici că vrei să-l scoatem pe marțafoi la raport 
fără să se prindă că-i sună garda la ușă? 

Varujan își păstră aerul sever. 

— Întocmai. 

Femeia se uită la cei doi polițiști și strâmbă din nas la vede- 
rea vestelor inscripționate. 

— Nu se potriveşte, mormăi ea. Pe ăștia doi îi lași aici. Mer- 
gem doar eu și cu tine. Stai doar o țâră să mă schimb de pan- 
tofi. Chicoti cu subînțeles: Căci lui al meu așa îi place să mă 
vadă defilând prin casă. În pantofi cu toc şi... Râse din nou: 
Dar pe asta nu v-o mai spun, că și așa v-am spus prea multe! 

Poliţiştii văzură aprobarea în privirea șefului lor și rămaseră 
pe loc. 

— Daţi-vă jos bocancii și aşteptaţi în bucătărie, se răsti ea. 
Găsiţi în termos cafea proaspătă. Zahăr, dacă vă trebuie, e în 
cutia cu albinuţe de lângă. 

Își puse o scurtă din piele care abia îi ajungea până la buric, 
o pereche de ghete din lac și deschise ușa. Pe când se pregătea 
să iasă, ochii îi căzură pe o cutie din carton sprijinită de pan- 
tofar, iar în ochi i se aprinse flacăra unei idei. 

— Vere, cred că te-ai scăpat în cristelniţă la botez, râse ea. 
Norocul tău că ieri veni curierul cu niște outfit-uri de mi le-am 
comandat în State. O să-l facem pe marțafoi să creadă că a 
greşit prostovanul adresa. 

Luă din cuier o șapcă inscripționată cu emblema unui club 
de iahting din Miami și i-o întinse lui Varujan: 

— Dă jos căciula aia de tataie Gogu și pune-o p'asta. Nu-i ea 
ce trebuie, dar să sperăm că nu se prinde marțafoiul. Că vorba 
aia, la lumânare, toanta-i floare. La fel și când te uiţi prin vizor. 

Varujan luă șapca, dar nu și-o puse. 

— Explicați-mi, vă rog, cum vă gândiţi să procedăm. 

Femeia reveni la atitudinea de precupeață cu mâinile în 
șolduri: 

— Da’ ce-i atât de explicat, vere? O să-l facem pe marţafoi 
să creadă că a venit la mine un colet care trebuia să ajungă la 
el. Zi-i că scrie numele lui pe cutie și o să-ți deschidă ușa mai 
repede ca fata mare la măritat! 

Pe chipul lui Varujan trecu un zâmbet sec. 

— Este o idee excelentă pentru care vă felicit. O mică mo- 
dificare: o să spunem că pachetul îi este adresat domnișoarei 
Elena Skutnik, prietena lui. 

Femeia scutură din cap și pufni în râs: 

— Ce-ţi mai umblă și ție mintea, vere! Că nu degeaba te-ai 
făcut gardist. Ai dreptate, când vine vorba de femei, niciodată 
nu știi când și-au mai comandat ceva, o țoală ori vreo bijuterie 
mai cu dichis care nu se găsește pe la noi. Bravo! Acu’ ia de te 
proptește în cutia aia şi hai să mergem. Scoate burta în față, să 
creadă târtanul că e greu pachetul! 

Varujan își puse șapca, apoi luă cutia și făcu câţiva paşi de 
probă. 

— Mai crăcănat, vere, mai crăcănat! îl apostrofă femeia. Și 
mai pe călcâie. Douăj' de kile să creadă lumea că cari acolo! As- 
cultă la mine şi n-o să-ți pară rău. Bag mâna în foc că marța- 
foiul o să se grăbească când o să te vadă așa împovărat și n-o 
să mai fie atent la mutra ta de curcan înțolit în haine de stradă. 

Varujan prinse de părțile laterale ale cutiei de parcă ar fi fost 
plină ochi cu nisip. Femeia aprobă zgomotos și împreună ieșiră 
din casă. 

De partea cealaltă a ușii, Horia Ghezzo atinse în grabă co- 
menzile unui monitor miniatural, mărind pe rând chipurile 
celor doi musafiri nepoftiți. Impertinentă prin insistența ei, so- 
neria zbârnâi din nou, izgonind liniştea casei cu sunetul ei 
enervant. 

— Vecine, crez că ai un colet, se auzi în difuzor vocea femeii. 
La adresă văd că e trecut numărul meu, da’ la expeditor am 
impresia că apari tu. 

Horia își trecu mâna peste bărbie cu un gest reflex. În com- 
puterul lui se găsea un dosar detaliat despre fiecare dintre ve- 
cinii săi. Femeia era Filomena Pătrulescu, o fostă lucrătoare de 
video chat. Trecută de patruzeci de ani, ea se măritase de cu- 

rând cu un june tomnatic recunoscut pentru afacerile lui cu 
carburanți destinați armatei. 

Soneria se auzi din nou. 

Horia ezita să deschidă ușa. Ce motiv avusese femeia să 
vină în persoană împreună cu curierul? După mersul aferat cu 
care se dădea jos din maşina ei mare cât un autobuz, și după 
nasul pe care și-l ținea mereu pe sus, nu părea genul tocmai 
altruist. Vremea de afară ar fi fost suficientă pentru a ţine în 
casă persoane mai dispuse la sacrificiu decât vecina lui. 

Femeia se dădu mai aproape de Varujan, prefăcându-se că 
citeşte de pe cutie: 

— Zice așa: Retur — Asociaţia Salvaţi Copiii. Ordonator: 
Elena Skutnik. După cum sună când o scuturi, şi după cât de 
grea e sărăcia de cutie, cred că e ceva din tablă înăuntru. 

Horia se trezi că zâmbește. Opri monitorul şi deschise ușa. 
Părea că una dintre acțiunile caritabile ale Elenei, cel mai pro- 
babil niște jocuri de construit destinate unei case de copii, 
eşuase din cauza neglijenţei vreunui lucrător de la Poştă. 

Bărbatul săltă cutia în braţe ca și cum ar fi stat să-i rupă mâi- 
nile şi i-o întinse: 

— Ai grijă, prietene, că zici că-i plină cu cărămizi. M-a rupt 
de spate! 

Imediat ce întinse braţele pentru a lua coletul, Horia văzu 
șapca așa-zisului curier și înțelese greșeala comisă. Dădu să se 
întoarcă, dar fu prea târziu. Varujan scoase pistolul. Dintr-un 
salt, se descotorosi de cutie și-l izbi pe tânăr în piept cu umă- 
rul, făcându-l să se lovească cu ceafa de zidul casei. 

— Ţine-ţi mâinile departe de corp şi nu face mișcări bruște, 
mârâi el. Nu încerca să te dai deștept și o să fie bine pentru 

toată lumea. Tot ce vrem de la tine sunt câteva informaţii. Ai 
înțeles? 

Deși înarmat și mult mai solid, pe Varujan îl încercă un sen- 
timent de teamă obscură. În locul expresiei terifiate care se 
aștepta s-o întâlnească pe chipul cu trăsături fine ale lui Horia, 
găsi un zâmbet luminos, de om împăcat cu sine însuși. Dacă 
ar fi privit peste umăr, ar fi văzut o femeie într-o pereche de 
ghete ude, însoțită de un bărbat în vârstă ai cărui ochi i s-ar fi 
părut, din nou, cunoscuţi de undeva. 

Rusul! gândi Horia, iar pentru o fracțiune infinitezimală de 
secundă între el şi Serghei se stabili un tunel de comunicare 
aproape telepatic: 

Nu lăsa să i se întâmple ceva! Ai grijă de ea! Eu am să-i țin pe loc 
cât am să pot de mult. 

Serghei încuviinţă scurt şi-i trecu un braț pe după umeri 
Elenei, obligând-o să pună distanţă între ea și primejdia ce-i 
înhățase iubitul. 

Horia îl bătu calm, vag amuzat, pe Varujan peste mâna cu 
care îl ţinea de gât: 

— De ce nu aţi spus aşa de la început? Cred că sunt oarecum 
priceput în acest domeniu. Comerţul cu informații este modul 
cu care îmi câştig, existența. Dacă dispuneţi de fondurile nece- 
sare, orice este de vânzare. 

Varujan se uită la polițistul cu cicatrice şi-i făcu semn să se 
ocupe de blondă. 

— Vă rog să mă însoţiţi. Am să vă conduc acasă, spuse acesta 
indicându-i discret femeii poarta. 

Filomena Pătrulescu fierbea de indignare. Nu era corect! 
Datorită ei îl prinseseră pe terorist. Ei îi venise ideea cu cutia. 

Ea îi sunase la poartă, făcându-l să cadă în laţ. Iar ei ce făceau? 
În loc s-o invite să asiste la interogatoriu — aşa cum ar fi fost 
corect să facă! — o trimiteau acasă ca pe ultima curvă proastă. 
Cum doar pe vecinul ei putea să-și verse în siguranţă furia, 
dădu un șut cutiei și începu să zbiere: 

— Eşti pe mă-ta! Eşti un nimic, un zero! Un marțafoi cu o 
mașină de toată jena, și un terorist mârșav, asta ești! 

Horia își aranjă gulerul bluzei de trening, mânecile, apoi 
continuă imperturbabil: 

— Unele informaţii, le mai dăm uneori și pe gratis. Cum ar 
fi, de exemplu, că soțul doamnei Filomena întreţine relații se- 
xuale regulate cu o anumită Viorica Vulpescu, cunoscută în 
branșă şi sub pseudonimul de DubluVe, un mic tribut adus 
modului unic în care dumneaei știe să se desfacă privirii ca- 
merelor video de înaltă rezoluție. Un spectacol în sine, vă asi- 
gur. Dacă vă interesează, vă pot da adresa. 

Femeia icni ca lovită în stomac. Preţ de câteva clipe, căută 
cu asiduitate minciuna în ochii lui Horia. Când nu o găsi, slo- 
bozi un răget şi traversă în fugă strada. 

— Îmi pare că toate imunităţile parlamentare din lume n-au 
să-l scutească azi pe domnul Pătrulescu de la o anchetă în toată 
regula, concluzionă Horia cu un aer pretins filozofic, apoi schiță 
un gest de invitație: Ziceaţi ceva despre niște informaţii despre 
care presupun că nu se află în cartea de telefon și nici pe siteul 
Ministerului de Finanţe. 

Varujan îl împinse fără menajamente și pătrunse în casă, 
căutând din ochi o armă. Atitudinea tânărului îl îngrijora. Se 
comporta ca și cum ar fi avut în mânecă un as doar de el știut. 

— Se întâmplă să fiți și dumneavoastră vegetarieni? se auzi 
glasul cântat al lui Horia. 

Varujan îl studie cu un aer posac. 

— Mă tem că nu înţeleg, despre ce este vorba, mormăi el ne- 
prietenos. 

— Un fapt nu tocmai bărbătesc, rosti Horia intrând la rân- 
dul lui în casă, urmat îndeaproape de cei doi poliţişti. Sufăr de 
o afecţiune a pancreasului. Dacă nu mănânc consistent și 
atunci când mi-o cere corpul, mi se face rău și leşin. 

Varujan își consultă grăbit ceasul de la mână. 

— Îmi pare rău să aud acest lucru. Vă însoţim în bucătărie. 
Putem discuta acolo cât timp mâncaţi. 

— Neah, se strâmbă Horia, atingându-și ceafa. În gesturile 
lui, cât şi în privirea dojenitoare, se putea vedea reproșul. Va- 
rujan simţi cum de nervi i se strâng în bocanci degetele de la 
picioare. Nu-mi place nimic din ce-i în frigider. Mai bine să co- 
mandăm o pizza. Una cu porumb și ciuperci uscate pentru 
mine și trei cu carne pentru dumneavoastră, presupun. Noro- 
cul nostru că mai funcţionează liniile telefonice terestre, altfel, 
vă dați seama, ce ne-am fi făcut? 

Varujan îl opri cu un gest: 

— Nu este nevoie să vă deranjaţi. Durează doar câteva mi- 
nute ceea ce ne interesează pe noi. 

— Dar, nu este nici un deranj. Ce deranj să fie atunci când 
la ușa ta sună trei bărbaţi înarmaţi, te dau cu capul de perete, 
zbiară la tine de te fac să crezi că acum-acum o să-ți zboare cre- 
ierii cu pistolul pe care ți l-au înfipt în beregată? 

Arătă către un culoar lung, în capătul căruia se vedea bu- 
cătăria: 

— Sun să ne aducă pizza, pun de o cafea, apoi putem să ne 
așezăm liniștiți la vorbă. Cu totul n-ar trebui să dureze mai 
mult de câteva minute. Ce ziceţi, e bine așa? 

Varujan își băgă mâinile în buzunare, amânând să dea un 
răspuns. Care era jocul pe care i-l propunea tânărul firav la 
trup, dar în sufletul căruia se putea citi o voință mai tare decât 
oţelul? 

— Bine, fie, cedă el. Dacă doar câteva minute durează, facem 
așa cum spuneți dumneavoastră. 

— Perfect! Pizza să fie cu şuncă, cârnaţi, cu piept de pui? 

— Cu şuncă și extra ciuperci pentru mine, dacă se poate, 
spuse polițistul cu cicatrice, dar privirea cruntă a lui Varujan 
îl reduse la tăcere la fel de eficient ca o palmă administrată în 
plin obraz. 

Instalaţia de aclimatizare din subsolul casei lui Adam func- 
ţiona la capacitate maximă. Însuși gerul de afară, dacă s-ar fi 
aflat printre invitaţi, şi-ar fi tras discret căciula mai pe frunte. 

Adam cuprinse încăperea cu privirea. Exceptându-l pe Na- 
thaniel, se aflau cu toții acolo. Eber şi Lameh beau bere direct 
din sticlă. Jared strângea în palme o cană cu ceai fierbinte din 
plante, încercând să afișeze indiferența. Galos, surferul, dâr- 
dâia într-un fotoliu. Dinaintea lui se afla o băutură proteică în 
care amestecase spanac tânăr, avocado și o ciocolată cu fructe 
pe care o găsise în bucătărie. 

— Parcă prin părțile astea au găsit piesa de aluminiu pe care 
a pierdut-o împiedicatul de Galos, nu-i așa? spuse Lameh, păs- 
torul în costum de motociclist. Aiud parcă îi zice oraşului. Mi 
se pare amuzant cum se scarpină în cap rudele mai puțin dră- 
guțe ale maimuţelor, încercând să-și dea seama ce caută res- 
pectiva piesă într-un strat geologic de pe vremea dinozaurilor. 

Galos oftă, iar glasul îi deveni greu: 

— N-am fost eu, ci Seth. S-a întâmplat cu puţin înainte de 
cataclism. A lovit o piatră la aterizare. Îl ştiţi cu toții cum își 
conducea nava. De câte ori văd un pilot de curse că ia nebu- 
nește o curbă, nu mă pot opri să nu mă gândesc la el. 

Cu toții îşi plecară capetele. Dispariţia camaradului mort în 
explozia de la Tunguska continua să-i bântuie. Fusese vina lui 

Seth că își forțase naveta dincolo de parametrii de siguranţă, 
așa cum obişnuia să facă, ori a lui Adam pentru că încercase 
să-i pătrundă secretele? 

— Aţi văzut ultima trăsnaie care le-a dat prin cap unui grup 
de duraci? turui Jared, încercând să umple tăcerea inconforta- 
bilă care se așternuse. 

Adam tresări. Lameh plescăi plictisit. Jared şi aerele lui de 
boiernaș. În imperiu, o persoană lipsită de orice titlu nobiliar 
ori de avere, obligată să muncească din greu pentru traiul zil- 
nic, se numea durak!. Vorbitorii de limbi slavice ar fi fost 
surprinși să afle originea respectivului cuvânt. 

— Pe baza datelor colectate prin intermediul unuia dintre 
serviciile de secvenţializare a ADN-ului — scuipi într-o epru- 
betă, iar ei îți zic de unde ţi se trag strămoșii — duracii au făcut 
un portret robot al Evei, femeia originară. Pot să vă spun că au 
nimerit-o la fix! Pe cinstea mea, cu excepţia câtorva detalii, juri 
că-i aia pe care am construit-o noi de la zero. 

Eber își trecu degetele peste gâtul sticlei, apoi se șterse de 
pânza grosolană a robei pe care Adam îl obligase să o poarte. 
Asemănarea cu idolul pământean era cum nu se putea mai evi- 
dentă. 

— Și pe care am putut-o vedea, apoi, în primele icoane 
creștine, cele pictate de Seth, rosti el absent. 

Lameh își întinse picioarele. Pe chipul lui se citea expresia 
unui motan care se îndreaptă agale către şoricelul imprudent. 

— Că tot veni vorba despre personalităţi celebre, ia zi, cum e 
să fii una dintre ele? Să-ţi serbeze o planetă întreagă ziua de naş- 
tere, apoi, aceeași adunătură de tâmpiţi să-ţi plângă suferințele 


18 aypak — durac - prost (rusă). 

şi să se bucure pentru aşa-zisa ta înviere? Ce zici de Paşte când 
ciocneşti ouă roşii cu prietenii? Adevărat Am Înviat? De Cră- 
ciun te bagi în scutece, cauţi trei șmecheri îmbrăcați în mătă- 
suri şi brocarturi, și un bou care să răsufle asupra-ţi aer cald? 

Ridică sticla în bătaie de joc către Adam și râse: 

— Până la urmă ai avut dreptate când ai prezis în cartea ta 
favorită că a doua lui venire va marca sfârșitul lumii. lată-l, e 
aici, cu Apocalipsa alergându-i grăbită la călcâi. Așa precizie, 
mai rar! râse el încă o dată, apoi bău prelung. 

Adam ridică din umeri, dar nu spuse nimic. Deși aerul 
condiţionat bătea direct pe el, transpira abundent. 

Eber trase din ţigară, amânând să dea un răspuns. Virulența 
tonului îl surprindea. S-ar fi așteptat la un asemenea atac din 
partea lui Jared ori a lui Galos, susținători necondiţionaţi ai lui 
Adam, dar nu a lui Lameh. Pe buze i se strecură un surâs. 
Cearta în tabăra adversarului este întotdeauna binevenită. 

— Ce să zic, zâmbi el într-o parte, privind fix la jarul ţigării, 
mulțumită ajutorului tău indirect, unele dintre ocaziile men- 
ționate s-au transformat în adevărate evenimente memorabile. 
Ori de câte ori degustam împreună cu prietenii, dar mai ales, cu 
prietenele mele, o prăjitură cu opium ori cu canabis, la tine mă 
gândeam. Pământenii au pentru ce să-ți mulțumească. Dacă le-ar 
spune cineva secretul, anume cine a cultivat primul respectivele 
plante, mai că i-aş vedea schimbând tabloul genezei. În locul lui 
Adam te-ar pune pe tine, iar frunza de viță de vie ar înlocui-o cu 
una încrețită, numai bună de fumat la ceas de noapte târzie. 

Adam își dădu ochii peste cap şi plescăi iritat. Lameh râse 
fără urmă de ranchiună în glas. Ridică sticla în cinstea lui Eber, 
apoi repetă gestul, vizibil plictisit, în direcția lui Adam. 

— În sfârşit un client recunoscător! Că numai de rău aud în 
ultima vreme despre pasiunea mea horticolă. 

În încăpere se lăsă tăcerea. Galos își drese glasul. Jared 
adoptă o ținută severă, cu braţele încrucișate peste piept. Plan- 
tele halucinogene nu făcuseră parte din flora inițială a Pămân- 
tului. Apariţia lor se datorase lui Lameh care, încă înainte de 
cataclism, își înjghebase o mică plantație. Pentru uz propriu, o 
numise el, expresie care avea să străbată nealterată mileniile. 

— Vă dă mâna să râdeţi! șuieră înverșunat Adam. Aș vrea 
să vă văd ce ați face în absenţa unității de regenerare, câte dro- 
guri ați mai putea să luaţi înainte să vă distrugeţi sănătatea. 
Câte milioane de tineri inteligenți — că tâmpiţii nu se dro- 
ghează, ăia beau vin acru până se pișă pe ei — am pierdut în 
felul acesta? Unde ar fi fost știința astăzi dacă n-ar fi existat 
drogurile voastre care să-i abată pe cei dotați de la chemarea 
lor? 

Lameh își compuse o expresie de lehamite și pârțâi din 
buze. Puțin îi păsa lui de tinerii care mureau din cauza consu- 
mului de droguri. Lui îi plăceau armele, vânătoarea, mersul 
pe motocicletă și sporturile violente. Cine n-are stomac pentru 
prafuri, ar face bine să stea departe de ele. O doză de pulbere 
de cactus, o dușcă de alcool tare, și o femeie cu sânii grei, de 
fiecare dată alta, dădeau culoare nopţilor lui. Îl defineau. ÎI fä- 
ceau să fie bărbatul care păşea țanțoș, conștient de puterea lui. 
N-ar fi renunţat la ele pentru nimic în lume. 

— Nu ne lua de tâmpiţi, că nu suntem, mârâi el. Îţi pasă ție 
de sănătatea pământenilor cam cât îmi pasă mie să mai văd 
vreodată un dinozaur viu. Adică, deloc. Dacă le-ar crește ran- 
damentul ca vite de povară, pun pariu că ai obliga parlamen- 

tele să treacă legi care să permită producătorilor să amestece 
cocaină în laptele praf pentru sugari. 

Eber strecură o privire către Lameh. Nu-i era străină lipsa 
de interes a acestuia la adresa modului de viaţă din imperiu. 
O mai întâlnise și în alte ocazii. Cândva, în trecut, trăise un 
număr de ani pe o insulă unde se găsea o colonie penitenciară. 
Cei ce locuiau acolo se împărțeau în două categorii: con- 
damnaţii, şi cei care, deși își ispășiseră pedeapsa, refuzaseră 
repatrierea. Climatul ecuatorial, oceanul nesfârşit, femeile in- 
digene, primitoare și lipsite de mofturile celor de acasă, îi prin- 
seseră în mrejele lor aidoma unei plase de păianjen. I se 
întâmplase același lucru și lui Lameh? 

— Am auzit bine? Nu vrei să mai vezi vreodată un dinozaur 
viu? spuse el, privind cu pretinsă teamă către ceilalți membri 
ai grupului. Ce i-aţi făcut lui Lameh cât timp am lipsit? Nu-i mai 
plac luptele cu dinozauri? A renunțat la dorinţa de glorie? Nu 
mai vrea să intre în arenă alături de ceilalți păstori măcelari? 

— Cred că nici lui nu-i priește frigul, spuse Galos cu arțag. 
Dacă i-ar fi plăcut aerul de banchiză, nu se făcea şef de cartel 
de droguri în Mexic. Se muta în Finlanda, aproape de Cercul 
Polar. Îşi masă braţele, strecurând priviri nemulțumite către 
aparatul de aer condiţionat. 

Adam închise ochii. Inabilitatea de a-l prinde pe Nathaniel 
îi afectase imaginea de șef al grupului, strecurând seminţele 
otrăvite ale răzmeriței în minţile păstorilor. În oricare altă zi, 
Lameh nu s-ar fi lăudat cu hobby-ul lui, iar Galos n-ar fi în- 
drăznit să critice temperatura din cameră. 

Inspiră adânc, forțându-și ruina ce-i ținea loc de trup să i se 
supună. Încet, ritmul cardiac i se diminuă şi încetă să mai 


178 


Ferma de dinozauri - II Dan Rădoiu 


transpire. Pe buze i se strecură un surâs șters. Păstorii nu erau 
cu nimic mai buni decât cei pe care îi creaseră. Durerea îi im- 
pulsiona, obligându-i să găsească soluții, iar plăcerea le întu- 
neca judecata, reducându-i la stadiul de simple dobitoace 
dotate cu darul vorbirii. 

— Jared, spuse el tare, ce se mai aude cu manuscrisele bi- 
bliotecii din Alexandria? Sunt la locul lor? Ce-ar fi dacă o 
echipă de arheologi condusă, să zicem, de tine, le-ar scoate din 
ascunzătoarea unde stau de două mii și mai bine de ani? 

Jared își netezi barba cu o mișcare nervoasă. Înainte să se 
alăture expediției lui Ybir, intenționase să devină istoric-ro- 
mancier în slujba imperiului. Într-o societate în care evenimen- 
tele erau consemnate cu acuratețea nemiloasă a înregistrărilor 
digitale, istoria mai putea capta interesul plătitorilor de impo- 
zite doar în măsura în care putea dezvălui amănunte sucu- 
lente. Cădea în sarcina istoricilor-romancieri să găsească 
secretele murdare care conduseseră la condamnarea la moarte 
a prințului moștenitor ori pricina pentru care regina-mamă gă- 
sise de cuviinţă să-și străpungă inima cu un pumnal cu doar 
câteva clipe înainte de a fi arestată de oamenii fiului ei. 

— Da, cred că da, spuse el pe un ton nesigur. Adică, nu știu 
să mai fi intrat cineva în peștera unde le-am ascuns în ziua în 
care Iulius Cezar a pus foc orașului. Aș fi auzit. O astfel de știre 
ar fi zguduit lumea academică. Privirea îi alunecă de-a lungul 
unuia dintre pereţi: Secretul papirusurilor a rămas îngropat 
alături de cei care le-au mutat acolo. Te-ai îngrijit tu să fie așa. 

Zâmbetul lui Adam se lăți. Fusese, într-adevăr, ideea lui. 
Timp de trei zile și trei nopți, curatorii bibliotecii împreună cu 
sclavii lor căraseră în subteran neprețuitele manuscrise. Le de- 

pozitaseră în amfore din lut ars pe care le-au sigilat apoi cu 
ceară de albine. Când treaba a fost gata, i-a ademenit pe toţi 
într-o fundătură de galerie şi i-a zidit acolo. Câteva ore mai 
târziu, flăcările cuprindeau clădirea de deasupra, incendiind 
câteva sute de copii fără importanţă. Adevărata comoară fu- 
sese pusă la adăpost. 

— Ocupă-te de organizarea expediției. Voi contacta câţiva 
oameni potriviţi din guvernul egiptean. Până mâine seară ar 
trebui să ai toate aprobările și permisele necesare pentru a în- 
cepe săpăturile. Îngrijește-te să ai un motiv plauzibil în pri- 
vinţa locației. 

Jared căută cu privirea la ceilalți păstori. Și ei păreau la fel 
de nedumeriţi ca și el. 

— Bine, dar de ce tocmai acum? Cu spectrul clanului Ybir 
planând deasupra noastră ar fi atâtea altele de făcut. De ce să 
pierdem timpul dezgropând morţii? 

Adam își îngădui un surâs modest, de patron al artelor care 
își dorește ca actul lui de mărinimie să rămână anonim: 

— Mă gândesc că așa ar fi corect. Ţie îți datorează brutele 
astea nerecunoscătoare știința scrisului. Fără contribuţia ta dis- 
cretă, fenicienii n-ar fi inventat alfabetul care a stat apoi la baza 
tuturor celorlalte sisteme de scriere. Ar fi continuat să taie gâ- 
tul caprelor în cinstea lui Lameh. Şi n-a fost doar alfabetul. 
Dacă n-ai fi fost tu, istoria duracilor s-ar fi rezumat la un morman 
inutilizabil de balegă, dragul meu Herodot. Ori Homer, pentru 
cei cărora le place poezia epică. Meriţi și tu înainte de plecare 
un strop de recunoaștere pentru toate câte le-ai făcut pentru ei. 

Jared bătu scurt cu degetele în brațul fotoliului. Ideea îl în- 
cânta. Obligat să-şi păstreze anonimatul, nu apucase niciodată 


180 


Ferma de dinozauri - HI Dan Rădoiu 


să deguste din luminile rampei. La rândul lui, considera că le 
merită pe deplin. 

— În regulă, rânji el, am să mă ocup. Dă-mi o oră, și îți voi 
pune pe masă un motiv bazat pe măsurători topografice luate 
din izvoare istorice atestate științific. O să fie amuzant să-i văd 
pe așa-zișii mei colegi de breaslă plesnindu-se peste frunţile 
lor late, întrebându-se cum de nu le-a venit lor mai întâi ideea. 

— Așa cum ai făcut cu Troia? strecură Adam nevinovat. 

Paloarea spălă buna dispoziţie de pe chipul lui Jared. 

— Ştiai? întrebă el cu voce împiedicată. 

— Normal că am știut. Schliemann n-ar fi putut găsi orașul 
fără ca cineva să-i arate cum să interpreteze versurile tale. Cum 
altcineva n-ar fi putut s-o facă, mi-a fost clar că tu ai fost. 

Jared ridică din umeri. 

— Mă plictiseam de moarte. Să dau la târnăcop alături de 
celelalte maimuțe angajate cu ziua a fost o diversiune bineve- 
nită. Fiecare piatră pe care o scoteam la iveală îmi vorbea. Cât 
de frumoși, cât de neînfricați eraţi tu, Lameh și Seth în armurile 
voastre strălucitoare, strunindu-i pe duraci să se ucidă între ei! 

— Cred că și noi ne cam plictiseam, râse Adam. Spatele i se 
îndreptă, amintind de conducătorul de oști din acea vreme. 

— Cam da, îi ţinu isonul Lameh. Mă rog, mai stăteam noi 
mult şi bine dinaintea zidurilor ălora nenorocite dacă nu-i 
venea lui Kenan ideea cu calul. 

Kenan acceptă în silă lauda, ridicând paharul pe care îl ținea 
în mână. Un vicleșug și o trădare de proporţii cosmice, atât 
aveau să rămână în urma lui. 

Adam prinse privirea lui Jared: 

— Poţi să foloseşti biroul meu, dacă ai nevoie de o cone- 
xiune la internet. Găsești acolo tot ce îţi trebuie. 


181 


Ferma de dinozauri - II Dan Rădoiu 


Jared bălmăji câteva cuvinte de mulțumire şi părăsi în fugă 
camera. 

— Galos, spuse Adam îndreptându-și atenţia către surferul 
care continua să tremure în scaunul lui. Ce ai zice de un nou 
Woodstock? Doar că de data asta îi vom zice Icestock. Locul 
de desfăşurare: Pe banchiză! 

Într-o stranie aplicare a legilor matematicii conform cărora 
minus cu minus dă plus, Galos încetă să mai tremure. 

— Poftim? întrebă el ducând o mână la ureche, convins că 
trebuie să fi înțeles anapoda. 

— Ai auzit bine. Îl vom organiza pe banchiza polară. Tri- 
mite vorbă tuturor televiziunilor și companiilor de media din 
portofoliul nostru. Să afle toată lumea că pe toată durata festi- 
valului, drogurile vor putea fi cumpărate la liber. Canabis, co- 
caină, heroină, LSD, vor fi disponibile fără prescripţie și vor 
putea fi consumate în public. 

Kenan scutură din cap, râzând ca pentru sine: 

— Ingenios. Banchiza polară se întinde dincolo de limita 
celor 12 mile care definesc apele teritoriale ale țărilor din zonă. 
De acolo, începe ţara nimănui. Singurele legi care se mai aplică 
sunt cele ale țării sub al cărei pavilion se află respectiva navă. 
Dar, în cazul de față nu va exista nici una. Banchiza însăși îi va 
lua locul. Există, totuși, o problemă: firma organizatoare. În 
lipsa unui cadru legal, s-ar putea invoca legile ţării în care a 
fost înregistrată. 

Adam rânji şi își trosni oasele braţelor: 

— Întemeiază o companie multinațională într-o țară cu dic- 
tatură proletară, cu acționari provenind din ţări ale căror gu- 
verne se schimbă de la o zi la alta. Adună-ţi avocaţii. O să fie 

o bătălie pe viață și pe moarte. Lameh, de la tine am nevoie de 
o cantitate însemnată de extract de cactus. Vocea îi deveni 
șuierată, coborând temperatura din cameră sub pragul de 
îngheț: Formula originală. Cea pe care ai adus-o cu tine din 
imperiu, nu varianta curentă. 

Lameh apucă de una dintre ţintele jachetei din piele și în- 
cepu să o rotească încet între degete. 

— Eşti sigur? Adică, ştii la fel de bine ca și mine ce efect are 
asupra pământenilor... 

Adam își întoarse privirea către Eber: 

— Produce isterie colectivă, susură el, degustând încântat 
fiecare cuvânt. Sădește în cei care au consumat-o o nevoie ire- 
zistibilă de suicid. Împreună cu biblioteca lui Jared, incidentul 
de la Icestock o să le dea de lucru duracilor. Venirea clanului 
Ybir îi va găsi ocupați. Un lucru cât se poate de bun nouă. 

Eber își lăsă bărbia în piept. În dorinţa lui de a-i arăta că 
ține soarta pământenilor la degetul mic, Adam lăsase să-i 
scape un amănunt important: sosirea familiei Ybir trebuia să-i 
găsească pe pământeni „ocupaţi”. Ocupaţi să ce? Dintr-odată, 
frigul din încăpere îi pătrunse în trup, făcându-l să se scuture. 
Zeci de mii de tineri aveau să-și găsească sfârșitul pentru a-i 
asigura lui Adam diversiunea de care avea nevoie în planul lui. 

— Nu ştiu câtă agitaţie o să se producă, spuse el sub imbol- 
dul unei idei de moment. O adunătură de drogați ascultând 
răgetele fără sens ale altor drogați? Cei mai mulți or să spună 
că și-au încasat-o pe bună dreptate. Cât despre manuscrisele 
lui Jared, ele vor veni la concurenţă cu dietele minune și curele 
de dezintoxicare. Primăvara e la un braţ distanță. Pământenii, 
în special femeile lor, vor vrea să arate bine în costumele de 

baie pe care probabil şi le-au achiziționat deja. Nişte hârțoage 
vechi, fără poze, vor trezi puţin, spre deloc, interesul. Părerea 
mea este că ne trebuie mai mult de atât dacă îi vrem pe local- 
nici puși pe treabă, gata să-şi ia gâtul unul altuia. 

— N-avea tu grijă, mârâi Adam prost dispus, că or să mai 
fie și alte incidente. 

— N-ar fi mai simplu să aranjăm câteva incidente teroriste? 
sări Galos, mândru de ideea care îi venise. Americanii mai au 
turnuri. Avem de unde alege. Ori și mai bine! Ce ai zice de un 
atentat cu rachete asupra Casei Albe? Folosim o dronă produsă 
în China, dar dirijată dintr-o locaţie aflată în Arabia Saudită. 
Trei dintr-o lovitură! 

— Idiotule, lătră Adam, îi vreau dezbinaţi, nu în război! 
Asta o să vină mai încolo... 

Realizând că dezvăluise mai mult decât intenţionase, Adam 
se opri. Gura îi era strâmbă, iar din ochi îi picura ură. 

Eber se forță să respire egal. Orice tresărire, cât de mică, l-ar 
fi dat de gol. Planul lui Adam prevedea un conflict generalizat. 
Nu încăpea nicio îndoială în această privință. Urma el să aibă 
loc înainte de sosirea clanului Ybir? Puțin probabil. Ca Adam 
să poată pune mâna pe nava care avea să-l aducă înapoi în im- 
periu, era esenţial ca în momentul intrării Ybirilor pe orbită să 
fie pace. Nimeni nu coboară pe o planetă învăluită în ciupercile 
exploziilor nucleare. 

Privi trist, neputincios în podea şi ridică din umeri. Era ati- 
tudinea pe care Adam se aștepta s-o vadă la el. 

— Galos, pas alergător! spuse Adam dintr-o parte, conti- 
nuând să-l supravegheze pe Eber. Până diseară vreau ca toate 
ziarele și toate televiziunile din lume, începând cu cele de 

scandal și terminând cu alea bisericești, să vorbească despre 
festivalul de pe banchiză. Discută cu avocaţii lui Kenan și 
găseşte cea mai bună locaţie. Contactează-i pe prietenii noștri 
din Federaţia Rusă și îngrijește-te ca părerea lor să fie una neu- 
tră, în acord cu legile maritime în vigoare. Nu le place că se în- 
tâmplă la ei în prag, consumul de droguri este un flagel care 
trebuie eradicat fără milă, dar îi avertizează pe toți ceilalți să 
nu care cumva să trimită forţe de ordine în zonă. 

— Poate ar trebui să mă duc cu el, interveni Kenan, profi- 
tând de oportunitatea ivită. O să meargă mai repede dacă am 
să contactez eu însumi firmele de avocatură din portofoliul 
nostru. Râse fără veselie: Sunt câteva sute, dacă le numărăm 
doar pe cele mari și foarte mari. 

Adam își șterse palmele de pantaloni și se ridică în picioare. 

— Lasă-l că se descurcă, spuse el fără să-i pese că Galos se 
mai afla încă în cameră. De tine o să am nevoie pentru altceva. 
Mergi şi strânge-ți lucrurile. Într-o jumătate de oră plecăm. 

Kenan îl privi surprins: 

— Bine, dar cu Nathaniel ce facem? Obsesia lui pentru 
David, recunosc, mă pune pe gânduri. N-ar trebui să le per- 
mitem să rămână împreună. 

— Ori în viaţă, îl întrerupse Adam. Varujan s-a dovedit in- 
capabil să-i prindă pe fugari, însă tot răul spre bine. O să ne 
folosim de motivul pe care l-am inventat pentru a institui sta- 
rea de urgență pentru a rezolva problema. 

Se întoarse către Lameh: 

— În cât timp poți aduce aici una dintre bombele noastre 
nucleare? 

— Cât îmi ia să mă duc până în Argentina și înapoi, răs- 


185 


Ferma de dinozauri - II Dan Rădoiu 


punse acesta rezervat. Cu tot cu manevrare și încărcare, pro- 
babil că vreo trei ore. 

— Perfect. la una cu hidrogen și detoneaz-o deasupra 
orașului, apoi vino la sediul nostru din Londra. O să controlăm 
de acolo criza. Vina o să cadă, bineînţeles, pe teroriști. 
Simţindu-se încercuiți, au ales moartea în locul unei vieți pe- 
trecute în închisoare. 

ÎI privi batjocoritor pe Eber: 

— Ţi-am spus să nu-ţi faci griji. Modalităţile prin care îi poţi 
ține în priză pe duraci sunt multe și variate. 

Eber privi disperat în jurul lui. Adam nu blufa. Ca să scape 
de Nathaniel, era pregătit să șteargă orașul de pe hartă. 

— Dă-mi timp până mâine seară și ţi-l scot pe Nathaniel din 
gaură de șarpe, spuse el cu glas spart. N-am nicio îndoială că 
poți controla un incident de o asemenea magnitudine, dar de 
ce ai face-o dacă nu ești obligat? Mulţimile sunt animale im- 
previzibile. O ştii la fel de bine ca şi mine. 

Adam își încrucișă satisfăcut mâinile peste burta umflată. 
Momentul de cumpănă trecuse. Păstorii, până chiar și răzvră- 
titul de Eber, primiseră câte o misiune care avea să-i țină 
ocupați. Își recăpătase autoritatea de conducător al grupului. 
Acum putea să-și vadă mai departe de planul lui. 

— Ai până se întoarce Lameh cu bomba, zâmbi el rece. Dacă 
în trei ore nu mi-l aduci pe Bătrân, o să-mi facă o plăcere teri- 
bilă să urmăresc de pe orbită focul de artificii. Kenan, ia cea- 
laltă navetă și mergeţi să vă întâlniți cu Varujan. 

Ridică mâinile, oprind protestele celuilalt: 

— Ascultă-mă, este important. Ajută-l pe Eber, te rog, să nu 
se rătăcească printre nămețţi. Ştii, zăpada devine uneori 

înșelătoare. Te poate împiedica să regăsești drumul înapoi la 
ai tăi. 


to d - die - a 


Pe televizorul suspendat deasupra barului se succedau fo- 
tografiile celor trei teroriști. 

— Arată bine, bagaboanta. Chiar și așa rasă în cap, și tot i-aș 
plasa o nucleară la punct fix. Una d'aia cu explozie! Remarca 
fu întâmpinată cu o palmă răsunătoare după ceafă. 

— Auu, ce dai, mamina, ce, nu mai știi de glumă? Nu știi 
că tu ești Soarele meu, Luna mea, stelele mele? Ghiontul sosi 
precis, vizând coastele trubadurului improvizat. 

— Da’ dușmănoasă mai ești, soro, în dimineaţa asta! Nu 
cumva te-ai trezit cu curu'n sus și cu fața la cearceaf? 

Urmă un rânjet de mâini murdare șterse de o cârpă unsu- 
roasă: 

— Ah, da' tâmpit mai sunt. Uitai că eu te pusei așa, plătică 
de saltea şi ridicată de bombeu. 

Vocea feminină șfichiui veninoasă: 

— Hai, supără-mă tu mult, și ai să vezi ce se întâmplă. Că 
numai la nucleare și la mașini îţi stă capul ăla țuguiat al tău! 

David strânse din dinți şi privi la cei doi tineri ce pierdeau 
vremea sprijiniți de bar. Haine și încălțăminte de firmă. Ceas 
de aur, brățară cu cristale Swarovski. Cercel în ureche, cercel 
în limbă. O mașină de teren mare cât un autobuz, urcată cu 
obrăznicie pe trotuarul din fața restaurantului. Pe ei și pe ne- 
numărate milioane asemenea lor trebuia să-i salveze, fie că 
voia, fie că nu. 

Ceasul de pe televizor arăta câteva minute după ora zece. 
Erau acolo de aproape o oră. Făcu semn fetei care servea la 
mese: 

— Fii te rog amabilă, încă o cafea și o apă plată. 

— Și mie una, completă Marina cu voce lemnoasă. 

— Cafea sau apă? 

— Amândouă. 

Femeia plecă înțepată, blestemând și suduindu-i pe clienții 
mitocani, pe curvele cu păr fistichiu în special. 

— Mai stau până la și un sfert, apoi o să plec, spuse hotărât 
David. Bărbia înfiptă în piept îl făcea să semene cu un taur pre- 
gătit să se repeadă asupra toreadorului. Vă sfătuiesc să faceți 
la fel. Absența lui Serghei poate avea o singură explicație: l-au 
prins. Nu-l văd pe bătrânul urs spunându-le de bună voie oa- 
menilor lui Adam unde să ne găsească, dar pentru așa ceva 
există pastile și injecții. 

Marina schiță gestul de a-l prinde de mână, dar se opri. 

— Mai așteaptă, spuse ea în șoaptă. Orașul este împânzit 
de patrule. Poate a trebuit să se ascundă pe undeva până să-şi 
poată relua drumul. Nu-i nicio grabă. Mai e până la doispre- 
zece. 

— Chiar crezi asta? Îl vezi pe Serghei — David surâse, cu- 
vântul urcându-i-se de la sine pe buze - al nostru, ascunzându- 
se în spatele pubelelor de gunoi, așteptând nepăsător să treacă 
primejdia, în timp ce lumea gonește neștiutoare către marginea 
prăpastiei? Îți spun, dacă ar fi putut să ajungă, ar fi fost deja 
aici. 

Mulţumi chelneriței, luă o înghiţitură de apă, apoi apucă 
ceașca de cafea cu amândouă mâinile. Căldura ei îi cuprinse 

degetele, strecurându-i în suflet regrete și păreri de rău. Ar fi 
dat orice să fie din nou seară, Marina să deseneze dinozauri în 
caiet, iar Serghei să-l urmărească circumspect, gata să pună 
mâna pe armă. Absența rusului îi dădea o senzaţie de gol, de 
pustiu, pe care nimeni, nici chiar Marina, nu l-ar fi putut 
umple. 

Își îndreptă spatele, bău cana de cafea dintr-o singură 
înghițitură și își puse braţele pe masă, pregătit să se ridice. Fie- 
care clipă pierdută într-o așteptare inutilă punea în pericol 
viaţa lui Serghei. Eliberarea lui avea să facă parte din înțe- 
legerea pe care o va încheia cu oamenii lui Adam. Până nu-l 
va ști în siguranţă, nu le va spune urmăritorilor despre bomba 
cu ceas de pe 4chan.org. Privirea îi fugi către cei doi de la bar. 
Iar dacă lumea avea să se sfârșească din această cauză, poate 
că nici nu merita să fie salvată. 

— Aşteptaţi cinci minute după plecarea mea, apoi mergeţi 
și voi, spuse el cu glas coborât. Găsiţi de urgenţă un loc sigur 
și ţineţi o vreme capul la cutie. Cu puţin noroc, poate o să ne 
revedem într-un viitor nu foarte îndepărtat. 

Marina îl privi îngrozită. În ochi îi înotau lacrimi grele: 

— Nu face asta, spuse ea, abținându-se cu greu să nu izbuc- 
nească în plâns. L-ai auzit pe Nathaniel ce a zis: Între războiul 
nuclear și planul lui Adam... 

David îi luă palmele între ale sale. Tânăra tresări violent, 
dar nu se feri. 

— Puțin îmi pasă de ce zice ori ce gândește Nathaniel, spuse 
el blând, privind-o în ochi. Serghei a riscat totul pentru a ne 
ajuta. Fără el, la ora asta am fi fost morţi ori drogați. I-o dato- 
rez. Ca să-l citez, de acolo de unde vin eu, nu ne părăsim ca- 

marazii la greu, indiferent cât de seducător ar fi gândul. Îna- 
inte să plec, am să vă las instrucțiuni despre cum să descărcați 
sursele virusului. Nu sunt singurul hacker capabil să-l modi- 
fice ca să se potrivească planului lui Nathaniel. Există alții mult 
mai pricepuţi decât mine. Nu trebuie decât să-i căutați. 

— Nu-i adevărat! suspină Marina furioasă. Dacă-i așa de 
simplu cum spui, de ce te-a ales Nathaniel tocmai pe tine? 
Rămâi! Nu ne putem permite riscul să te pierdem! Lumea... 

David îi strânse preţ de o clipă degetele, apoi îi dădu dru- 
mul. În sufletul ei, Marina lăsă să-i scape un vaiet sfâșietor. 
Simţise în gestul lui finalitatea condamnatului care a terminat 
să-și ia rămas bun, iar acum se întoarce pentru a înfrunta scă- 
rile ce duceau la eșafod. 

David scutură din cap, șoptind abia auzit: 

— Lumea... Lumea, da. Cu puţin noroc am să-l eliberez pe 
Serghei și am să opresc războiul. Neapărat în această ordine. 
Îmi pare rău dacă dorința mea nu-i este pe plac lui Nathaniel. 
Nici n-ar avea cum. Ca și Adam, el are o agendă pe care vrea 
să şi-o ducă la îndeplinire. Pentru el, noi toţi, inclusiv tu, îmi 
pare rău că trebuie să ţi-o spun, suntem doar niște soldăţei de 
plumb, gata să ne jucăm rolul atunci când circumstanţele de 
moment o impun. Cât despre soarta care ne-ar aștepta dacă 
așa-zisul lui plan ar avea câştig de cauză, am nişte rezerve de 
natură personală. Pus să aleg între a atârna în ștreang și a fi 
purtat în lesă de capătul aceleiași funii, înclin către cea dintâi. 
Moartea pe câmpul de luptă se presupune că ar avea o anu- 
mită nobleţe a ei. 

Ca şi când între noaptea trecută şi momentul prezent nu s-ar 
fi scurs o eternitate, Marina se trezi că rânjeşte: 

— Înclini sau atâmi? Că dacă o faci pe una, clar n-o poți face 
pe cealaltă! 

David o privi lung. Un regret imens, o tristețe de proporții 
cosmice, îi cenuși inima. 

— Să ai grijă de ea, spuse el, uitându-se la Nathaniel pentru 
prima dată de când intraseră în restaurant. Du-o într-un loc 
sigur și fă-o bine. Altfel, martori îmi sunt cei șaizeci de muce- 
nici și sfinţi ai voştri... 

— Că ai să mă ucizi cu mâinile tale, indiferent dacă va tre- 
bui să mergi pe jos din galaxie în galaxie până mă găsești! îl 
întrerupse Nathaniel. Știu, mi-ai mai zis-o. N-am uitat între 
timp. 

David luă de la bar o coală de hârtie și un pix. Scrise câteva 
rânduri, împături hârtia, apoi i-o dădu lui Nathaniel: 

— Ai aici locaţia virusului. Introdu parola pe care ţi-am dat-o 
și o să poți accesa sursele. Folosește-te de ele cum știi mai bine. 
Am apucat să mă gândesc puţin. Majoritatea țărilor, dacă nu 
toate, au un serviciu național de alerte. ÎI folosesc pentru a pre- 
veni populaţia în situațiile de excepţie: uragane, cutremure, 
inundaţii. Dacă l-ai putea deturna, ai avea la dispoziţie vecto- 
rul necesar pentru a transmite un link către filmul de care mi-a 
povestit Marina. Ce îţi zic eu aici nu acoperă situaţia în care 
Adam trage internetul afară din priză, dar poate fi un punct 
de pornire pentru cel care mă va înlocui. 

— Vezi, exact de asta avem nevoie de tine și de nimeni altci- 
neva! explodă Nathaniel, având grijă să-și păstreze vocea puțin 
mai mult decât o șoaptă. Genul acesta de idei ne vor ajuta să-l 
învingem pe Adam. Nu poţi, n-ai voie, să te dai prins în mâi- 
nile dușmanului! 

David îl privi fără interes și se ridică. 

Sub pielea obrazului, muşchii maxilarelor lui Nathaniel 
zvâcniră o singură dată. Orice ar fi spus, n-ar fi contat. Hotă- 
rârea lui David era definitivă. Avea doar câteva clipe la dis- 
poziţie pentru a-l opri. Câteva clipe şi doar o singură modalitate 
de-a o face. 

— Nu, articulă el tare și răspicat. 

David se opri, privindu-l dezorientat: 

— Nu... ce? 

— Nu am s-o vindec pe Marina până când nu îţi vei duce 
la îndeplinire misiunea. Cancerul ei este într-o fază incipientă. 
Riscurile sunt minime să facă metastaze mai devreme de o lună. 

David încuviinţă cu gravitate din cap. Cărţile fuseseră date 
pe faţă. 

— Aș putea să îţi înfig pixul acesta în ochi, apoi să te dau 
cu capul de masă, spuse el gânditor, evaluând distanţa dintre 
el și Nathaniel. Beneficiind de unghiul potrivit, cred că ar 
putea să-ţi perforeze osul orbitei și să-ți pătrundă în creier. Ce 
zici de ideea mea? 

Nathaniel își depărtă braţele, invitându-l să-și pună în apli- 
care amenințarea: 

— Ai putea, dar cum rămâne cu unitatea de regenerare? Vei 
şti cum să te foloseşti de ea pentru a o vindeca pe Marina? Nu 
mi-o lua în nume de rău, doar încerc să-mi dau seama ce 
opțiuni ai. 

David simţi cum i se înmoaie picioarele și se lăsă să cadă 
înapoi în scaun. Lângă el, Marina urmărea albă la chip scena. 

— Vă sugerez să continuăm în altă parte discuţia, spuse 
David mototolind în pumn hârtia cu parola de acces la sursele 

virusului. Mai sunt câteva ore până vor începe sirenele să sune. 
Am face bine să ne găsim un adăpost până atunci. Problema 
de pe 4chan... 

— Cred că tocmai e pe cale să-și găsească rezolvarea, îl în- 
trerupse Nathaniel. De partea cealaltă a ușii, Serghei îi dădea 
instrucţiuni unei femei blonde, mică de statură. 

— La masa pe care o vezi ocupată stau prietenii mei. De în- 
dată ce ne alăturăm lor, te vei așeza lângă mine. Realizez că 
arestarea lui Horia nu ţi-a picat chiar bine, dar n-avem încotro; 
trebuie să continuăm. Să n-o facem ar însemna sfârșitul a tot 
ceea ce cunoaștem. Nu încerca vreo stratagemă. Ar fi nu doar 
păcat, dar și inutil. La primul început de strigăt pe care te văd 
că vrei să-l dai, am să te împușc în cap. Nu-mi stă în caracter 
să ameninţ o femeie, dar în situația de față, dacă nu ești cu noi, 
eşti împotriva noastră. Sunt prea multe în joc ca să-mi permit 
vreun risc. Ai înțeles? 

Elena își înghiţi lacrimile care dădeau s-o năpădească și în- 
jură neauzit. Rusul îi citise gândurile. Sperase că restaurantul 
va fi plin. Secţia de poliție nu era departe. Cu puţin noroc, 
poate una dintre patrule se oprise acolo pentru un sendviș 
cald. Imediat cum ar fi intrat, ar fi început să strige. Luat prin 
surprindere, Serghei ar fi avut de ales între a fi capturat și a-și 
lua tălpășița, lăsându-și complicii în voia sorții. Prinderea 
teroriștilor ar fi dus, fără îndoială, la eliberarea lui Horia. 
Scrâșni din dinţi. Îi mai rămânea o singură cale, cea compli- 
cată, să-și scoată iubitul din ghearele autorităților. 

— Nu-i nevoie să mă ameninți, spuse ea compunându-și o 
voce tremurată, de femeie neajutorată. Este suficient să îmi ex- 
plici despre ce-i vorba. Nu sunt o idioată. 

Serghei încuviinţă și intră primul în restaurant. Sub jachetă, 
pistolul îi apăsa pieptul, gata de a fi folosit. Merse drept la 
masa prietenilor săi, desfăcându-și din mers braţele. 

Barmanul, împreună cu perechea de la bar, îi urmăriră cu 
privirea, înregistrând figura descompusă a Elenei, cât și ghe- 
tele ei din care curgea apă. 

— Ea este Elena, prietena lui Horia Ghezzo, tipul despre 
care v-am vorbit, spuse Serghei tare, pe un ton intenţionat jo- 
vial. l-am explicat pe drum despre ce este vorba și pare intere- 
sată să se alăture echipei noastre. Zic s-o ascultăm. N-am nicio 
îndoială că ideile pe care ni le va împărtăși vor fi dintre cele 
mai interesante. 

Serghei trase două scaune. Unul i-l oferi Elenei, pe celălalt 
se așeză el. Aurelia sesiză prima intenţia rusului. Pentru a evita 
suspiciunile nedorite, întâlnirea lor trebuia să pară una de 
lucru. 

Își drese vocea şi se porni să ciripească veselă. Cuvintele i 
se rostogoleau importante de pe buze, subliniate cu creion der- 
matograf și mult fond de ten, după stilul colegelor ei mai tinere 
de cancelarie. 

— Elena, ne bucurăm că ai dat curs invitaţiei noastre. Du- 
mitru ne-a vorbit foarte frumos despre tine şi despre prietenul 
tău. Cu toții eram nerăbdători să vă întâlnim. 

Arătă către David: 

— Marian v-a pregătit chiar și un pachet de bun venit. L-a 
lăsat în mașină. O să-l recuperăm pe drumul de întoarcere 
către birou. Sunt absolut convinsă că o să-ţi placă. Culorile 
sunt, şi te rog să mă crezi, am o oarecare experienţă în dome- 
niu, absolut delicioase! 


194 


Ferma de dinozauri - II Dan Rădoiu 


Barmanul mai stărui preț de o clipă cu privirea asupra Ele- 
nei, își aduse aminte de ghetele ei neadecvate vremii de afară, 
murdare și pline de apă, apoi se uită scârbit în altă parte. Îi era 
cunoscut genul acela de situaţie. Chiar și locul unde se aşe- 
zaseră, în colțul cel mai ferit al încăperii, îşi găsea astfel justi- 
ficarea. Un șef bătrân, unul dintre acționari ori poate chiar 
patronul, îşi luase o lupoaică tânără, lefteră și dispusă la com- 
promisuri, iar acum tocmai le-o băga pe gât oamenilor lui. 

Luă un pahar deja curat și începu să-l curețe nervos. 

— Aţi reușit în timpul care a trecut să accesaţi datele pri- 
vind utilizarea internetului la nivel metropolitan? se interesă 
David, intrând și el în joc. Este ceea ce ne interesează cel mai 
mult în acest moment. Orice alt aspect poate fi abordat într-o 
întâlnire ulterioară. 

Elena își adună mâinile în poală, își trase nasul, apoi spuse 
pe un glas tremurător: 

— Da, dar cred că cel mai bine ar fi să-l așteptăm și pe 
Horia. El cunoaște cel mai bine subiectul în cauză. 

Serghei o călcă scurt pe picior, apoi se repezi să adauge: 

— La noi în firmă există o vorbă: „Mai bine” este duşmanul 
de moarte al lui „bine”, iar în nouăzeci şi nouă la sută din ca- 
zuri „bine” este suficient pentru a factura clientul. 

Îşi mută atenţia asupra celorlalți membri ai grupului și con- 
tinuă: 

— Horia o să mai întârzie puţin. Ultima dată când ne-am auzit, 
era prins într-o discuţie cu tipul care ne-a vizitat ieri seară. 

Printre cei prezenți trecu un fior. Vocea aspră a lui Varujan 
răsunând de partea cealaltă a ușii, le reamintea cât de aproape 
fuseseră să fie prinși. 

Elena își băgă capul între umeri ca pentru a se feri de o lo- 
vitură și spuse pe un ton de copil care bravează, care ştie că va 
fi pedepsit pentru ce urmează să spună, dar care nu vrea să 
dea înapoi: 

— Îmi pare rău, dar Horia este singurul care știe cum pot fi 
accesate datele despre care m-aţi întrebat. În absenţa lui, mă 
tem că nu putem continua. 

Făcu o pauză cât să lase să-i scape un suspin, apoi spuse 
abia auzit: 

— Mă gândesc că am putea să-i facem o vizită. Dacă vă 
grăbiţi aşa de tare, cred că ar fi cea mai la îndemână soluţie. 

David privi într-o parte și blestemă așa cum n-o mai făcuse 
niciodată până atunci. Toţi în jurul lui negociau soarta lumii ca 
și cum ar fi fost vorba despre cotețul de păsări din curtea veci- 
nului. Dacă pe Horia îl prinseseră oamenii lui Adam, nu se mai 
putea face nimic pentru el. Să încerce să-l scoată din mâinile 
lor, ar fi fost sinucidere curată. Scutură din cap şi rămase tăcut. 

— Câţi sunteți cu toții în echipa voastră? întrebă pe un ton 
neutru Marina. 

Elena tresări. Privirea curvei cu perucă o sfredelea până în 
miezul creierului, căutându-i punctele slabe, încercând să-i pă- 
trundă secretele. 

— Pa-patru, se bâlbâi ea. 

Marina se hotări să riște: 

— Trei bărbaţi și o femeie, adică tu? 

— Da... 

Întocmai ca lovitura unui boxer experimentat, următoarea 
întrebare căută bărbia Elenei. Cuvintele, intenționat mânjite 
pentru a înfuria și mai tare subiectul, îşi atinseră în plin ținta: 

— Sună promițător. O fată și trei grădinari. Ajută-mă să 
înţeleg. Ce rol ocupi tu în cadrul grupului? Bucătăreasă 
dimineaţa, spălătoreasă după ce așterni masa, iar noaptea, ser- 
vicii de dormitor la membrul căruia i-a venit rândul în caietul 
de planificare? Consideră întrebarea mea o simplă curiozitate 
feminină. 

Chipul Elenei deveni stacojiu, însă în privirea ei, în loc să 
clocotească furia, sălășluia un sentiment de mirare. 

La dracu! înjură Marina. Să vezi că am nimerit-o fără să vreau! 

— Nu-i adevărat! se stropși ea. De unde ai scos una ca asta? 
Horia este iubitul meu! Urmează să ne căsătorim în curând. 
Ce ţi-am făcut, ca să-mi spui asemenea mizerii? 

Marina luă o linguriţă de pe masă și-i atinse Elenei o zonă 
aflată imediat sub ochi. Spre deosebire de tertipurile de mai 
devreme, furia ce-i schimonosea acum trăsăturile era auten- 
tică. 

— Levator labii superioris, spuse ea cu un zâmbet rece, denu- 
mit colocvial și „mușchiul facial al minciunii”. Aproape invi- 
zibile ochiului uman, mișcările lui denotă când cineva mimează 
o emoție, una pe care ştie că ar trebui să o aibă, dar pe care n-o 
încearcă cu adevărat în momentul acela. 

Se uită la Serghei, apoi puse lingurița pe masă: 

— Nu te lăsa impresionat de figuraţia ei; e de duzină. Mai 
întreab-o o dată despre internet. Prima dată fie a mințit, fie n-a 
spus tot adevărul. 

Elena își scoase ghetele, apoi ciorapii. Avea nevoie de câteva 
clipe pentru a-și pune gândurile în ordine. 

— Dacă nu-mi fac rost urgent de alţii, am să fac o anexită 
bilaterală cum nu s-a mai văzut de la o mie nouă sute paișpe' 

încoace, murmură ea fără adresă. Își masă degetele înghețate, 
căutând să trimită puţină căldură în ele. 

Când îşi ridică privirea, de pe chipul ei dispăruse orice 
urmă de neajutorare. Locul fetiţei abuzate fusese luat de o fe- 
meie cu bărbie voluntară, gata să-și croiască drum cu unghiile 
ori cu dinții, dacă situaţia ar fi cerut-o. Luă linguriţa și o strânse 
meditativ în pumn. 

Pe scaunul ei, Marina simţi o nevoie viscerală să pună dis- 
tanţă între ea și noua apariţie. Serghei își drese glasul şi-şi băgă 
ca din întâmplare mâna sub jachetă. 

Elena își îndreptă spatele și privi fără teamă în ochii femeii 
cu perucă. Dacă voia să-și păstreze poziția de egalitate în nego- 
cierile ce aveau să urmeze, trebuia să-i răspundă cu aceeaşi 
monedă. Doar în Biblie cei umili împărăţesc pământul. 

— Are dreptate târâtura, râse ea, mușcându-și insolent buza 
de jos. Câteva aspecte, cum ar fi că puțin îmi pasă de rachetele 
care stau să pornească încoace, le-am lăsat intenționat deo- 
parte. Sper să nu mi-o luați în nume de rău. 

Puse cu zgomot lingurița pe masă: 

— Dacă asta a fost tot, să ştiţi că eu m-aș întoarce acasă. Așa 
cum vă puteţi da și singuri seama, am picioarele bocnă. Mi-aș 
vinde sufletul pentru o pereche de şosete flaușate şi o cană de 
ceai fierbinte! 

Serghei îi puse o mână pe genunchi, oprind-o să se ridice 
de pe scaun. 

— Continuă ce ai început, spuse el printre dinți, și îmi voi 
pune în aplicare promisiunea pe care ţi-am făcut-o când am 
intrat în restaurant. Lumea... 

— Lumea mea este Horia, i-o tăie scurt Elena. Fără el, viața 
și-ar pierde sensul. La fel de bine aţi putea să muriţi cu toții, 

femei, copii, pensionari ori militari în termen, că tot nu mi-ar 
păsa. Dacă vreţi să vă conectaţi la internet înainte de ora doi- 
sprezece, ați face bine să veniţi cu o idee care să-l scoată pe 
Horia din mâinile ticălosului care i-a pus pistolul la cap sub 
ochii mei. 

— Exclus! se răsti Serghei. Timpul... 

— Este în regulă, îl întrerupse David. Oboseala îi apăsa pe 
umeri ca o povară uriașă, strivindu-l, îmbătrânindu-l. 

Zâmbi amar, abţinându-se în ultima clipă să nu întoarcă pri- 
virea către Marina. Elena remarcă gestul lui și deveni atentă. 

— Știu ce simţi, spuse David. Decât o lume fără Horia, mai 
bine una în flăcări. Nu te condamn pentru alegerea ta. În locul 
tău, probabil că aș fi procedat la fel. 

— Continuă, se răsti Elena. Că bănuiesc că urmează un 
„dar“, nu-i așa? 

— Doar un „și”, surâse obosit David. Dacă Horia ar fi fost 
aici, mi-ar fi dat dreptate. Din punct de vedere logic, „dar” este 
o negaţie. ÎI face pe zero în unu și invers. Operatorul „şi”, pe 
de altă parte, întoarce adevăr dacă ambii operanzi sunt 
adevăraţi. Cu alte cuvinte, răspunde cu adevăr la adevăr. 
Ajută-mă să mă conectez la internet „și” îți promit că Horia îţi 
va fi înapoiat înainte ca ziua să se încheie. 

Elena nu răspunse pe dată, căutând pe îndelete minciuna 
pe chipul cu trăsături virile ale bărbatului aflat de partea cea- 
laltă a mesei. În locul ei găsi o durere similară cu cea din inima 
ei. 

— Și de unde știu eu că odată ce ţi-ai rezolvat problema ai 
să te ţii de cuvânt? Că n-ai să mă înșeli? spuse ea încet, adre- 
sându-i-se doar lui David. 


199 


Ferma de dinozauri - II Dan Rădoiu 


Fu rândul Marinei să intre în alertă. Așa cum fusese pusă, 
întrebarea Elenei putea primi doar un singur răspuns: jură- 
mântul de loialitate al bărbatului care face o promisiune unei 
prințese aflate în primejdie. Cuvintele lui David veniră să-i 
confirme bănuiala: 

— E simplu. În cinci minute, tu, Serghei și Nathaniel, o să 
plecaţi către casa lui Horia. Cu puţin noroc, o să-i găsiți încă 
acolo pe el şi pe oamenii lui Adam. Să-l ducă la poliţie ori în 
vreo casă sigură ar fi pierdere de timp. Noi suntem prada pe 
urma căreia aleargă. Pe noi ne vor. Cum şi de ce au ajuns la voi 
reprezintă un mister pentru mine. 

— Să nu ne pripim, interveni Nathaniel. De acord, elibera- 
rea lui Horia este o prioritate de care... 

— De care o să vă ocupați imediat, tu și Serghei, nu-l lăsă 
David să termine. Să ţi-o spun pe-aia dreaptă, m-am săturat 
de tot acest bine general care sacrifică fără să clipească oameni 
şi destine. Calitatea unei societăți o poți măsura după modul 
în care îi tratează pe cei vulnerabili. O lume căreia nu-i pasă 
pe câte cadavre se cocoaţă pentru a se salva de la pieire, poate 
că nici nu ar trebui să mai existe. 

Privi în ochii Elenei, căutând la rândul lui trădarea: 

— Ştii vreo modalitate prin care m-aș putea conecta la in- 
ternet? 

— Da. N-am de unde să știu sigur că va funcţiona, dar mo- 
dalitatea există. Mai rămâne doar să încercăm s-o punem în 
practică. 

— Crezi că m-aș putea descurca de unul singur, fără ajuto- 
rul tău? 

— Eu zic că da. Tot ce ar trebui să faci ar fi să ajungi într-o 
locaţie anume. 

— Bine. În lipsă de altceva, mă mulțumesc și cu atât. Zi-mi 
despre ce este vorba, apoi poți pleca. Serghei, ia-l pe Nathaniel 
și mergeţi să-l eliberaţi pe Horia. Dacă a existat vreodată un 
moment în care viaţa să trebuiască să bată filmele de acţiune, 
acum este acel moment. Nu se poate să nu existe în mintea aia 
a ta de KGB-ist fruntaș ceva care să nu se potrivească cu 
situația noastră. Prizonieri se iau și se eliberează de când 
lumea. 

Serghei surâse şi încuviință din cap. Sub presiunea momen- 
tului, David se transformase în locotenentul care ridică piedica 
armei, apoi se aruncă primul în vâltoarea luptei, conducându-și 
cu intuiție și curaj oamenii printre gloanțele dușmanului. 

— Nu-ţi face griji, găsim noi ceva. Cu tine cum rămâne? 

— Eu am să le iau pe Aurelia și pe Marina și o să încercăm 
să ne conectăm la internet. Dintre cele două opțiuni, să meargă 
cu mine pare mai puţin periculos decât cu voi. 

David trase adânc aer în piept, îşi puse mâinile pe ge- 
nunchi, apoi se întoarse către Elena: 

— Acum partea ta de înțelegere: unde este locul în care mă 
pot conecta la internet? la un șerveţel, te rog, și scrie-mi user- 
name-ul şi parola. Să fie citeţ. Dacă e pe-acolo vreun zero, fă-l 
ca pe tastatură, un O tăiat oblic. 

— Ăăă, n-o să ai nevoie de vreo parolă suplimentară, spuse 
Elena, lungind cuvintele, brusc interesată să-și inspecteze ma- 
nichiura. Un laptop și un telefon mobil cu acces la internet prin 
satelit — sper să aveţi unul - or să-ţi fie suficiente. Când am zis 
că ajunge să te afli într-o locaţie anume, n-am exagerat. 

— Şi unde este, mă rog, această locaţie magică, locul unde 
curge nestingherit internetul la robinet când în toate celelalte 

locuri a secat? spuse bănuitor David, privind speriat la Serghei 
şi la Marina. 

Elena își îngădui un mic zâmbet. Ideea îi venise în dimi- 
neața aceea lui Horia când o sunase pe telefonul fix. La rândul 
lor, trebuia să trimită niște informaţii unor oameni cu a căror 
răbdare era bine să nu te joci. 

— La institutul meteorologic. Am văzut de curând într-o 
emisiune la televizor. Au acolo niște baloane cu heliu suficient 
de mari pentru a putea ridica un laptop și un telefon peste cu- 
pola de bruiaj pe care o răspândesc dronele ce zboară deasupra 
noastră, spuse ea, aruncându-i o privire nimicitoare Marinei, 
plină de bucuria izbânzii: Ce deștepți suntem noi și ce tâmpiţi 
sunteți voi că nu v-aţi gândit din prima la asta. Ha! 

David se aplecă peste masă, convins că auzul îi joacă o festă. 

— Poftim? Adică vrei să zici că modalitatea voastră secretă 
de a vă conecta la internet constă într-un balon? Un nenorocit 
de balon?! 

Elena ridică din umeri, neimpresionată de ieșirea lui: 

— Absolut. Genul acesta de bruiaj se poate face în două fe- 
luri: printr-un roi de drone care zboară la mică înălțime — vreo 
sută de metri — sau cu avioane fără pilot care survolează zona 
la mare înălțime. Nu vorbesc din cărţi ori de pe internet. Gru- 
pul nostru a fost cooptat anul trecut într-o operațiune de, hm, 
de îndepărtare a unor mesaje aparținând forțelor de ordine im- 
plicate în reprimarea unor demonstrații de stradă dintr-o țară 
fierbinte şi cu mult petrol. Acolo, pentru a evita coordonarea 
celulelor de protestatari, autorităţile au folosit exact această 
metodă. Pentru o perioadă limitată, nimeni aflat în zonă n-a 
mai putut să folosească vreun serviciu digital. Telefoanele mo- 

bile, instalaţiile moderne de emisie-recepţie, conexiunile de 
date prin satelit, toate s-au întrerupt în același timp. Vă sună 
de undeva cunoscut scenariul? 

— De unde știi că și în cazul nostru se folosesc de aceeași 
aparatură? mormăi David, în mintea lui deja analizând pe 
toate părțile soluția oferită de Elena. 

— Ne place să ne cunoaștem clienţii, atât înainte să luăm 
un contract, cât și după. Este modul în care am reușit să 
supravieţuim în toţi acești ani. Există o singură companie în 
lume care produce şi vinde astfel de drone. Cu ceva pricepere, 
perseverenţă și un dram de noroc am putut să aruncăm o pri- 
vire peste planurile respectivelor prototipuri. 

Schiţă un gest cochet de nepăsare și-i zâmbi lui David de 
parcă s-ar fi aflat doar ei în restaurant: 

— Ţi-am spus că suntem curioși de felul nostru. Cu cât e cu- 
fărul mai ferecat, cu atât vrem mai tare să știm ce-i înăuntru. 

David îi zâmbi înapoi Elenei fără să-și dea seama că o face. 

— You are preaching to the choir, sis!?. Nu-mi este chiar 
străină senzaţia de dorinţă de neoprit pe care o simţi că te 
lovește dinaintea unei uși despre care se presupune că sub 
nicio formă n-ar trebui să încerci s-o deschizi. Ori cel puţin așa 
scrie deasupra ei. 

Amândoi chicotiră cu acel aer de complicitate pe care îl dă 
apartenenţa la aceeași breaslă profesională. Doi ingineri 
înconjurați de doctori ar fi procedat la fel. Ar fi spus un banc 
pe care l-ar fi înțeles doar ei, apoi s-ar fi amuzat teribil de fi- 
gurile dezorientate ale celorlalți. 

Marina simți că îi iese fum pe urechi de supărare. Sub ochii 


19 Predici corului, soră (cu sensul că încerci să convingi pe cineva care 
deja este convins). 

ei, nou-venita încerca să-l prindă în laț pe bărbatul a cărui 
absenţă din imediata ei apropiere o durea ca un cuțit ruginit 
răsucit în rană. 

— De ce trebuie neapărat să folosească drone? spuse ea rea- 
mintindu-și teoria pe care David o formulase cu o noapte în 
urmă. De ce nu staţii mobile terestre? 

— Ea la membrul căruia dintre voi descântă? se interesă 
Elena cu un aer de parcă vorbele Marinei ar fi fost un zumzet 
deranjant pe care se vedea obligată să-l ia în seamă. Că la al 
tău îmi e clar că nu. Cu asemenea javră de perucă pe cap, și cu 
asemenea lacune de cultură generală, am mari îndoieli că in- 
divida ar putea agăța ceva mai sus de lucrător analfabet în me- 
diul rural, băet cu brandu’ gros și păr cât tufa la sub-braţ și 
prin alte locuri. 

Fără să aştepte vreun răspuns și ignorând petele stacojii 
care explodaseră în obrajii Marinei, Elena explică scârbită din 
vârful buzelor: 

— Bucureștiul, draga mea, este un oraș ca un labirint. Străzi, 
străduțe, și o grămadă de alei. Ca un bruiaj să poată funcționa 
eficient este nevoie ca semnalul să vină de sus. Și chiar și așa, 
presupunând prin absurd că autoritățile ar fi suficient de tâm- 
pite să folosească platforme mobile, vorbim de o cupolă de câ- 
teva zeci de metri în înălțime, o sută cel mult. La fel ca în cazul 
dronelor, urcă mai sus de atât și gata, pa-pa bruiaj. 

— Ştie cineva unde-i institutul meteorologic? interveni 
David. Încă puțin şi Marina ar fi sărit la bătaie și doar Anunnaki- 
Tatăl ar mai fi fost în stare s-o scoată pe Elena din mâinile ei. 

— La Filaret. Cu tramvaiul sunteţi într-o oră acolo, răspunse 
iute Elena. Câţiva firfirei strecuraţi în palma portarului, că nu 

mă aștept ca vreunul dintre angajaţi să se fi deranjat să vină 
azi la lucru, și treaba e ca și rezolvată. Mai trebuie doar să com- 
pui mesajul, să-l trimiți, apoi să lași telefonul pe reconectare 
automată până când simte că are internet. 

David își prinse fruntea în palme. Ideea era ingenioasă și 
simplă. Cu puţin noroc, ar fi putut să meargă. 

— Ce tramvai merge într-acolo? spuse el, pregătindu-se să 
se ridice. 

— Nu știu exact. Ajungeţi la Piaţa Unirii și întrebaţi acolo. 

Aurelia își drese glasul o dată, apoi încă o dată. Toate privi- 
rile se îndreptară către ea. 

— Mă tem că informația nu este întocmai corectă, spuse ea 
șovăitor. Știu de la una dintre colegele mele care a trebuit să 
pregătească un material pe această temă. La Filaret se află una 
dintre cele trei staţii de măsurarea temperaturii din București. 
Institutul în sine e pe Șoseaua București-Ploiești la numărul 
97, după aeroportul Băneasa. Gândindu-mă la locaţie, mi-e 
teamă să nu fie în afara liniei de demarcaţie despre care se 
spune la televizor. 

Orice urmă de entuziasm dispăru de pe chipurile celor 
prezenți. 

— Ar putea să aibă un balon şi la Filaret, spuse cu jumătate 
de gură Elena. Eu zic că nu ar strica să încercați. 

— Poate că nici nu e nevoie să mergem până acolo, Filaret ori 
Băneasa, interveni Nathaniel. Ne-am complica inutil. Un balon 
mare poate fi înlocuit foarte bine cu mai multe mici. Am un prie- 
ten care are o firmă de organizări de evenimente — nunţi în spe- 
cial — și care consideră că îmi este într-un oarecare fel îndatorat. 
Acum câţiva ani, soţia lui s-a vindecat practic peste noapte de 
o boală asemănătoare cu cea a Marinei. 

Scrise ceva pe un şerveţel și i-l întinse lui David. 

— Ai aici adresa lui. Îl cheamă Mihai Panait, şi are o casă 
într-o zonă mai puţin aglomerată a orașului. Cum lumea știe 
cu ce se ocupă, nu o să i se pară nimănui suspect când or să-l 
vadă umflând baloane în curte. Or să creadă că este pentru 
vreo nuntă, și o să-şi vadă mai departe de treburile lor. 

Femeia care servea la mese consideră că a lăsat-o pe para- 
șută să aștepte suficient de mult și se apropie plictisită: 

— Ce îți aduc? mormăi ea răsfoind inutil carneţelul de co- 
menzi. 

— Un ceai de fructe, fierbinte și neîndulcit. 

— Nu mai avem de fructe, s-a terminat, minţi chelnerița, 
încântată de mica ei șicană. Mai avem doar verde și de plante. 

Elena privi la bar unde se putea vedea o cutie ce conţinea o 
mulțime de plicuri de ceai, unele dintre ele fiind de fructe. In- 
diferent ce ar fi comandat, retardata cu ochi porcini avea să-i 
scuipe în băutură. 

— Un plic de ceai verde, o sticlă de apă plată, un prelungi- 
tor, și o cană electrică. Îmi place să-mi prepar de una singură 
ce bag în gură. 

Chelneriţa dădu să rânjească, dar bărbia ridicată a panara- 
mei — care nu prea mai părea chiar panaramă — Hai, îndrăznește 
să dai glas mizeriei ce stă să îți plece de pe buze, și am să te bat cu 
capul de colțul mesei până o să se tocească lemnul — o făcu să se 
răzgândească. 

— Nu cred că am un prelungitor atât de lung, spuse ea ne- 
sigur, măsurând distanţa până la perete. 

— Nu-i nimic. Înnădeşte două, o concedie scurt Elena. 

Marina simţea cum pierde teren dinaintea agresivității ce- 
leilalte. În ochii lui David strălucea o undă de interes pe care 

n-ar fi vrut s-o vadă vreodată la adresa vreunei alte femei. Își 
băgă degetul sub perucă şi îşi scărpină nervoasă scalpul. 
Chelneriţa o văzu, se uită lung la ea, apoi plecă fără un cuvânt. 
Când ajunse la bar, îi făcu semn barmanului și-i spuse ceva pe 
ton scăzut. Acesta o studie preț de o clipă pe Marina, apoi îşi 
ridică privirea către televizorul ce retransmitea descrierea celor 
trei suspecți. 

David netezi șerveţelul și rămase pe gânduri. 

— E departe rău adresa, murmură el. Ne trebuie obligatoriu 
o mașină. Nu se întâmplă să aveți una parcată pe undeva prin 
apropiere? o întrebă el cu un zâmbet obosit pe Elena. 

— Lasă mașina, îl întrerupse Serghei. Acum avem o pro- 
blemă mult mai mare. Îi făcu semn lui Nathaniel: Îngrijește-te 
de filfizon şi de mimoză. Eu mă ocup de celălalt. 

Nathaniel întoarse capul și îl văzu pe barman pregătindu-se 
să folosească telefonul fix. Ochii îi alergau speriați, privind 
oriunde, doar în direcția mesei lor, nu. 

Nathaniel se ridică și îl urmă pe Serghei care deja se în- 
drepta cu pași elastici către bar. 

— O vodcă mare. Rece și într-un pahar de cristal curat ca 
lacrima, spuse Serghei, înmuind rusește vocalele cuvintelor. 
Scoase pistolul de sub haină și-l puse la vedere dinaintea lui. 

Bărbatul cu cercel tresări şi dădu să plece, însă Nathaniel îl 
opri. Îi puse discret o mână în piept, iar cu cealaltă prinse umă- 
rul prietenei lui. 

— Îmi pare rău, dar va trebui să vă rugăm să mai rămâneți 
puțin, spuse el cu un zâmbet amabil, dar sub care se simţea rã- 
ceala ordinului care trebuie respectat întocmai. Păstrați-vă cal- 
mul. În câteva minute o să plecăm, iar totul o să fie bine. 

— Nu vă pot ajuta cu mașina, spuse Elena punându-și gră- 
bită pantofii. A lui Horia este parcată în faţa casei, dar cred că 
ştiu de unde putem face rost de una. După cum arată nespă- 
laţii ăia doi, a lor trebuie să fie dricul de-i parcat afară pe tro- 
tuar. Veniţi! spuse ea și porni în fugă către bar. 

— Ce să zic, Ioana d'Arc în variantă balcanică. La cum se 
comportă, nu m-ar mira dacă n-ar auzi și proverbialele voci, 
pufni Marina, rămânând îmbufnată pe scaun. 

David se ridică în picioare: 

— Are dreptate. A dus-o bine mintea: dacă luăm de aici o 
mașină, am putea salva timp preţios. 

Dorinţa Marinei de a-i da un pumn în falcă era atât de pu- 
ternică, încât aproape o făcu: 

— Dacă-i așa deșteaptă, poate n-ar strica să pleci împreună 
cu ea. Ideea cu balonul, la cât de imbecilă e, sigur n-o să 
meargă! 

David se scărpină în smocul de păr din bărbie. 

— Nu-i chiar aşa. Tot ce am de făcut este să conectez telefo- 
nul lui Serghei la laptopul meu. În cazul nostru o să fie ceva 
mai complicat decât trimiterea unui e-mail, dar nu cu mult. Va 
trebui să facem de două ori chestia cu balonul, o dată să în- 
carce buletinul zilei de pe 4chan, iar a doua oară să introduc 
codul de răspuns, dar, dacă într-adevăr cupola de bruiaj nu 
depășește înălțimea de care zicea, asta ar putea fi şansa noa- 
stră. N-avem nimic de pierdut dacă încercăm. A zis bine Elena, 
alta oricum n-avem. 

Marina își ridică ochii în tavan şi mârâi printre dinţi vacă 
blondă. De câte ori îl auzea pe David pomenind numele minci- 
noasei, de tot atâtea ori le-ar fi crăpat amândurora capul. 

Barmanul luă un pahar și-l puse pe tejghea. Degetele îi tre- 
murau atât de tare încât aproape îl scăpă. Întinse mâna după 
sticlă, dar Serghei îl opri, arătând către pahar. Barmanul bâţâi 
din cap şi-l schimbă cu unul pentru shot-uri. Serghei ridică 
două degete în aer. Barmanul mai adăugă încă unul, apoi le 
umplu pe amândouă cu vodcă. Serghei le dădu peste cap unul 
după celălalt, așa cum cerea tradiția rusească. 

Reflexele dobândite în perioada petrecută în Afganistan, 
obișnuința de a-și maximiza avantajul, lovind totodată în 
punctele slabe ale adversarului, îi reveneau, limpezindu-i gân- 
durile. 

Se întoarse către femeia lângă care se așezase. 

— Credeţi că mi-aţi putea împrumuta poşeta dumneavoas- 
tră? Doar poșeta, nu și conținutul. Pe acela puteți să-l păstraţi. 
Pe chip îi trecu un zâmbet: Sau și mai bine, permiteţi-mi să vă 
achit contravaloarea ei. A costat mai mult de cinci sute de euro? 

Blonda înghiţi în sec, se uită la fotografia afișată pe televi- 
zor, la chipul bărbatului cu pomețţi înalți ce stătea lângă ea și-i 
zâmbi fără să vrea. Să fie iubita unui pirat certat cu legea, ne- 
înfricat și cu cercel în ureche, fusese visul ei secret de adoles- 
centă. 

— Ceva mai mult de atât, dar ţi-o fac cadou, spuse ea. Dintr- 
un singur gest își bău paharul, apoi își scoase cele câteva acce- 
sorii de machiaj pe care le avea în geantă, actele și cheile mașinii, 
apoi i-o întinse lui Serghei. 

Arătă către televizor: 

— O să te ajute să scapi din beleaua asta? 

— Din contră. O să mă dea pachet în mâinile gonacilor, 
spuse rusul cu un zâmbet misterios. 

Luă poșeta, pistolul, apoi îi făcu semn barmanului: 

— Există pe-aici un loc, o magazie, în care să vă puteţi muta 
pentru câteva ore? Desigur, ar mai exista varianta în care vă 
împușcăm pe toți, dar aş prefera, dacă este posibil, să vă lăsăm 
în viaţă, rânji el strâmb. 

Barmanul întârzie o clipă cu privirea la telefonul de pe tej- 
ghea, apoi spuse: 

— La subsol e un depozit în care ținem marfa. Am putea 
merge acolo... 

Serghei încuviinţă pierdut în gândurile lui, dar nu apucă să 
mai zică ceva. În spatele lui, Elena urmărea interzisă scena. Se 
prostise rusul? Putea, foarte bine, să mai existe o linie telefo- 
nică în pivniţă. S-o caute ar fi însemnat pierdere de timp. Să-l 
întrebe pe barman, apoi să se aștepte la un răspuns onest, ar fi 
însemnat prostie. 

— Hai, toată lumea buletinele pe masă, spuse ea, lovind cu 
palma de tejghea. 

Filfizonul, cum îl numise Serghei, o privi cu un aer dezo- 
rientat: 

— Poftim? De ce aţi avea nevoie de buletinele noastre? 

— Dacă nu te-ai prins, prietene, noi suntem aici ăia cu pis- 
tolul, i-o reteză Elena, făcându-i semn să se grăbească. Noi 
zicem, voi faceţi. Desigur, mai rămâne varianta menționată 
deja de domnul Mîșkin. Vă împușcăm în cap, apoi ne vedem 
de drum. 

În gura lui Serghei sunase ca o avertizare. Spusă de Elena 
căpăta greutatea pericolului iminent. Cu toţii se grăbiră să 
pună pe tejghea ce acte de identitate aveau prin buzunare ori 
la îndemână. 

Elena le adună, completă cu permisul de conducere al blon- 
dei de pe scaun, apoi improviză din mers: 

— Cei care ne urmăresc n-au nicio intenţie să ne aresteze; 
ne vor morți. Uraniul nu creşte la colţ de stradă în România. 
Prea mulţi oameni importanţi, cu funcţii înalte în armată și în 
guvern, ar intra la pușcărie dacă ne-am pune pe făcut declarații 
complete. Adăugaţi mafia rusească — ei ar fi trebuit să trans- 
porte bomba - și-o să aveți imaginea completă. Gândiţi-vă ce 
vi s-ar întâmpla, vouă și familiilor voastre, dacă am fi prinşi 
cu actele voastre la noi. Probabil că mașina care v-ar transporta 
la secția de poliţie pentru discuții suplimentare, ar lua în mod 
convenabil foc undeva pe traseu. Țineţi-vă cuminţi gura, și ni- 
meni n-o să păţească nimic. Sau, din contră, fiți cetățeni model, 
informați autoritățile, și în mai puţin de-o oră o să cântaţi din 
harpă alături de oastea Domnului lisus. 

Vrei să zici Eber extraterestrul ori Anunnaki-Fiul, dădu David 
s-o corecteze, dar se abținu. Crucea pe care o purta chelnărița 
la gât îi atrăgea privirea, umplându-i mintea de întrebări fără 
răspuns. Mai exista ceva după moarte sau pur și simplu se 
stingea lumina și gata, aia fusese totul? 

Elena îi întinse actele de identitate lui Serghei, neimpresio- 
nată de privirea lui pătrunzătoare. Cheile și talonul mașinii 
aparținând femeii blonde i le dădu lui David. 

— Cred că am terminat aici. Ne putem vedea liniștiți de ale 
noastre. 

Serghei cântări actele în palmă. Intervenţia Elenei se apro- 
piase periculos de mult de ceea ce el însuși îi făcuse lui Săcăluș 
Ilie cu o zi înainte. În dorința de a-și elibera iubitul din mâinile 
oamenilor lui Adam, femeia dovedea o lipsă tulburătoare de 

scrupule. O mare parte a planului său se baza pe cooperarea 
ei. Avea să-l vândă în schimbul lui Horia? Din păcate, doar 
timpul putea să ofere un răspuns întrebării lui. 

Mica scenetă avea nevoie de o concluzie, de un moment de 
suspans înainte de căderea cortinei. Cu un gest fulgerător, îi 
puse barmanului pistolul sub ochi și apăsă cu putere. 

— Pe de altă parte, mormăi el, poate ar trebui să-i îm- 
pușcăm şi cu asta basta. Accentul rusesc îi îngroșa din nou 
vocea. Cei mai buni martori sunt cei cu gurile pecetluite. 

Barmanului i se înmuiară genunchii și se ținu de tejghea. 
Oţelul care zdrobea carnea mirosea a vaselină și a moarte. 

— Nnn-nu trebuie, bălmăji el. Plecaţi liniștiți. Nimeni n-o 
să scoată o vorbă. O să pun afişul cu „ÎNCHIS” şi n-o să ieșim 
de aici până diseară. O să mă ocup personal să se întâmple așa! 
Ochii îi alergau disperaţi în orbite. Văzu telefonul și smulse ca- 
blul din perete cu un gest violent. Gata și cu ăsta! se precipită 
el scuipând stropi de salivă. Nimeni nu iese, nimeni nu intră. 
O să sting luminile şi o să trag jaluzelele. De afară, bodega o 
să pară închisă şi fără mușşterii. 

Se întoarse chinuit către ceilalți: 

— Nu tăceţi ca muţii, spuneţi şi voi ceva! Că nu-i doar pie- 
lea mea în joc! 

Un murmur de aprobare grăbită trecu printre vizaţi. Ser- 
ghei îşi mai păstră câteva clipe postura amenințătoare, apoi se 
retrase. 

— Haideţi, spuse el, îndreptându-se către ieșire. Am termi- 
nat aici. 

— Hei, se auzi din spate, ia-i pe ăștia şi lasă-mi-i pe ai tăi. 

Elena se întoarse mirată. Blonda a cărei poșetă o luase Ser- 
ghei îi întindea bocancii ei. 

— După cum stau lucrurile, mi se pare că o să mai treacă 
ceva timp până o să te poţi schimba. Rămase o clipă pe gân- 
duri, apoi își scoase și șosetele: Ia-le și pe astea. Ale tale, după 
cum arată bașcheţii ăia nenorociți din picioarele tale, trebuie 
să fie ude fleașcă. 

Elena întinse nehotărâtă mâna după bocanci. Erau îmblăniţi 
şi păreau măsura ei. 

— Bine, dar tu ce ai să faci? spuse ea cu jumătate de gură. 
Încercă un zâmbet vinovat: Nici măcar mașină nu mai ai. 

Blonda făcu un gest de nepăsare și-și dezmorți degetele de 
la picioare cu câteva mișcări rapide: 

— Până plecăm de aici, o să-mi dea Florin haina lui. Chicoti 
înfundat: La cât de fițoasă și inutilă e, doar de atât poate fi 
bună, să-ți bagi picioarele în ea. Sau o să-l rog pe Vasile să-mi 
dea o pătură din spate. Nu se poate să nu aibă una la înde- 
mână. 

— Ba chiar mai multe, se grăbi barmanul s-o aprobe. Le 
dăm clienţilor care stau la terasă atunci când li se face frig. 

Filfizonul își bulbucă ochii, iar gura i se strânse într-o linie 
speriat-dojenitoare: Cum poți să dai, mamina, acestor tâlhari nu- 
mele meu? Ai înnebunit? Ti s-au urcat pastilele şi alcoolul la cotețul 
din vârful prăjinii? 

Blonda îl ignoră. În acea clipă ar fi lăsat totul în urmă — casa 
primită cadou la împlinirea majoratului, cele două mașini 
cumpărate din banii tatălui ei, cardurile fără limită de credit — 
și-ar fi plecat desculță împreună cu Serghei și cu cei care îl 
însoțeau. Pentru prima dată în ani de zile, inima îi bătea aler- 
gată de o emoție care nu-i fusese indusă chimic. 

— Ai grijă cu mașina, îi spuse ea lui David. S-ar putea să 

nu mai aibă cine ştie ce motorină în rezervor. Azi voiam să-i 
fac plinul. Vezi și tu cum te descurci. 

David o privi lung, apoi îi mulțumi printr-un zâmbet palid. 
Blonda îl mai studie preț de o clipă, apoi atenţia i se mută din 
nou la Serghei. Tinerelul nu arăta rău deloc, dar hotărârea și 
forţa ce îl învăluiau pe rus o făceau să încerce sentimente și 
emoții care n-aveau nimic în comun cu momentul respectiv. 

Luă un șervețel de pe bar, un creion dermatograf dintre cele 
pe care le avusese în poșetă, și scrise la repezeală ceva pe el. 

— Mă cheamă Alina. Dă-mi un telefon după ce se linişteşte 
nebunia, spuse ea, întinzându-i-l cu un surâs complice Elenei. 
Îmi sunt dragi bocancii mei cu blăniţă. Mi-ar plăcea să-i iau în- 
apoi. 

Elena împături șerveţelul și-l băgă în buzunarul pantalonilor. 

— Mulţumesc! spuse ea îmbrățișând-o pe cealaltă femeie. 
Așa am să fac. lar tu, dacă vreodată te supără cineva — vocea i 
se înăspri, ochii ei căutându-i insistenţi pe cei ai filfizonului — 
spune-mi și îți promit că viața individului va deveni dintr-o- 
dată extrem de complicată. Eu și prietenii mei știm cum să ne 
comportăm cu astfel de specimene. N-ai idee cât de greu e să-ți 
scoţi pașaportul atunci când ești nu doar mort, dar și evadat 
din pușcărie. 

Blonda râse, cântărindu-l fără vreo jenă pe Serghei din ochi: 

— Oh, draga mea, atâta lucru să ştii că pot să văd și eu. 
Dumnezeu să-i aibă în paza lui pe cei ce vi se așază dimpotrivă! 

Așa să fie! gândi Elena încălțându-se în grabă. Bocancii îi ve- 
neau bine, încălzindu-i picioarele înghețate. Își luă rămas bun 
de la Alina cu un gest de mulțumire, apoi se îndreptă către 
locul unde o aștepta Serghei. 

— Cum ai putut, tâmpito, să-i dai numărul de telefon tică- 
loasei ăleia? răcni filfizonul de îndată ce ușa restaurantului se 
închise. Îţi dai seama ce o să se întâmple când or s-o prindă - 
că or s-o facă, n-avea tu grijă — cu actele și cu numărul tău de 
telefon asupra ei? O să înfundăm pușcăria, idioato, asta o să 
facem. Tu și ideile tale de farfuză fără bluză! Cretino... 

Alina întoarse capul și privi afară. La limita percepției au- 
ditive, Florin continua să-și verse tolba cu ocări. Ridică nepă- 
sătoare din umeri. Nu conta. Individul era deja istorie. Mai 
trebuia doar să i-o comunice și lui. Pereţii încăperii se topiră 
în jurul ei, înlocuiţi de duneta unei corăbii cu două catarge. 


kirk 


Serghei îi întinse Elenei poșeta blondei. În interiorul ei, pis- 
tolul atârna greu. 

— Repetă, te rog, cum or să se desfășoare lucrurile. 

Elena dădu să-l repeadă, dar gheaţa din privirea rusului, 
mai năprasnică decât gerul de afară, o făcu să se răzgândească. 

— Sun la ușă şi cer să vorbesc cu șeful oamenilor lui Adam. 
Intru în casă, apoi... 

— Nu! o întrerupse Serghei. Nu intri în casă, te descalți de 
la ușă și... 

— ȘI-I cert pe cel care vine să-mi deschidă că n-a făcut-o și 
el, că nu s-a descălțat, îi luă Elena vorba din gură. N-am uitat, 
să știi, doar am omis s-o spun. 

Serghei privi pe deasupra ei în lungul străzii. O sută de 
metri mai încolo se vedea casa lui Horia. 

— Vei avea la dispoziţie sub o secundă să-l convingi pe cel 
care va veni să-ți deschidă ușa că nu reprezinți o amenințare. 

O femeie în şosete, care calcă pe vârfuri pentru a evita stropii 
de apă murdară de pe podea, lasă să se întrevadă o latură de 
copil neajutorat. Certându-l pentru faptul că a făcut mizerie în 
casă, te vei transforma pentru o clipă în arhetipul mamei. Să 
te descalți iarna la intrare face parte din educaţia timpurie a 
oricărui copil care n-a fost crescut de lupi ori de maimuțe. În- 
călcarea lor ne provoacă durere. Ne obligă să căutăm scuze. 
Ne face să revedem ochii trişti ai mamei — vocea lui Serghei își 
pierdu duritatea - mâinile ei muncite, supărarea ce-o cuprin- 
dea atunci când ne întorceam de la joacă cu hainele rupte, 
tristețea că n-o să ne poată cumpăra altele noi, că va trebui să 
ne trimită la școală cu ele cârpite. 

Serghei strânse din pumni, iar vraja se rupse. 

— Dar, cel mai important lucru, continuă el, îţi va da ocazia 
să-ţi atârni poşeta în cuier înainte ca respectivului să-i vină 
ideea să te percheziționeze. Desculță, îmbrăcată cu o bluză sub 
care se poate vedea cu ochiul liber că nu ascunzi vreo armă, 
posibilitatea unei percheziții corporale devine practic nulă. 
Tipul pe care l-am văzut aseară la Aurelia, cu care am vorbit 
apoi prin staţie, nu pare genul care să le permită subordo- 
naţilor săi să înghesuie într-un colț o femeie fără apărare. Din 
contră, m-aş hazarda să spun. 

Atitudinea sfidătoare a Elenei — nu-mi explica tu unde trebuie 
eu să mă descalț la mine acasă! — dispăru, înlocuită de o stare de 
nesiguranţă. lar odată cu nesiguranța se năpusti asupra ei și 
frica. Dacă ar fi făcut după mintea ei, dacă Serghei nu ar fi in- 
sistat să mai treacă o dată prin ceea ce urma să se întâmple, 
oamenii lui Adam ar fi găsit asupra ei arma, iar pentru Horia, 
totul s-ar fi terminat. 

— Iartă-mă, bolborosi ea. Am să fac întocmai cum mi-ai 
spus. 

Serghei îi trecu o mână după umeri și o lipi de el. Fusese 
vina lui. Presat de timp, omisese să-i explice tinerei femei mo- 
tivele acţiunilor pe care urma să le întreprindă. În absenţa unei 
explicaţii logice, un comandant se mai poate aștepta din partea 
soldaţilor lui doar la două reacţii, ambele la fel de rele: obe- 
diență oarbă ori insubordonare. 

Luată prin surprindere, Elena îi întoarse gestul, trecându-și 
mâna pe după talia lui. 

— Nu-ţi face griji, o să-l scoatem de acolo, spuse el cerce- 
tând încă o dată casa. Ultimul lucru la care oamenii lui Adam 
se așteaptă este genul de vizită pe care urmează să le-o facem. 
Vom avea de partea noastră avantajul surprizei. Până să se 
dezmeticească ce li se întâmplă, vor fi dezarmați, incapabili să 
vă facă vreun rău, ție ori lui Horia. 

Elena oftă. Pentru ea, planul rusului era doar o îngrămădire 
de supoziţii şi presupuneri. Nimic concret, nimic care să-i ga- 
ranteze că Horia nu va fi ucis în vâltoarea acţiunii. 

Serghei îi simţi ezitarea și intră în alertă. Acela era materia- 
lul din care se croiau dezertorii. Neîncrederea, lipsa angaja- 
mentului fără cale de întoarcere, erau fermenţii primordiali ai 
trădării. Fie o convingea pe Elena că doar așa îl putea salva pe 
Horia ori putea să-şi tragă un glonţ în cap acolo, în mijlocul 
străzii. Să intre în bârlogul dușmanului având alături un ca- 
marad ale cărui loialități oscilau ar fi fost, practic, același lucru. 

O strânse de umăr: 

— Ai spus adevărul în restaurant. Miza jocului în care ați 
intrat fără voia voastră, tu și Horia, este atât de mare încât nu 

puteţi ieși decât învingători. Ceea ce știți — ori ce se presupune 
că aţi putea şti — reprezintă un risc prea mare pentru grupul 
ocult care conduce din umbră, de atâta amar de timp, lumea. 
Cine și-ar fi putut imagina una ca asta, un oraș european strivit 
sub călcâiul legii marţiale, redus la tăcere electronică de sute 
de drone de bruiaj, doar pentru a da de urmă unui pârlit de 
pirat informatic și unei absolvente de psihologie? Râse amin- 
tirii: Care pe deasupra mai e și rasă în cap! 

Elena plescăi scârbită şi îşi întoarse privirea. Felul în care o 
întâmpinase Marina, modul prin care o umilise public, o trans- 
formase în duşmanul ei pe viaţă. Serghei îi văzu reacția, dar 
nu se opri: 

— Ne place sau nu, soarta ne-a aruncat buluc în aceeași 
barcă. Ca să-i ofere o şansă lui Horia, David i-a pus Marinei în 
pericol viața. Dacă lucrurile n-or să meargă bine azi, o să 
creadă că a ucis-o cu mâinile lui. 

Elena îl studie surprinsă o clipă, apoi se uită la bocancii cu 
blăniță din picioarele ei; un gest neaşteptat de compasiune din 
partea unei femei căreia îi luase cu de-a sila actele și mașina. 
Scutură din cap. Exista în vorbele rusului o doză de adevăr 
care nu putea fi ignorată. Cât timp se afla în viaţă, constituia 
un risc major pentru organizatorii loviturii de stat aflată în 
plină desfășurare. Îi văzuse pe așa-zișii teroriști. Ştia că moti- 
vul instituirii legii marţiale nu fusese construirea unei bombe 
atomice de către o facțiune teroristă locală, ci altceva. În ce consta 
acest altceva nu putea spune încă, dar, din puţinul pe care reu- 
şise să-l citească printre rânduri, înțelesese că era vorba despre 
o conspirație care depășea granițele României. În gura unei ve- 
cine cu tulpan ar fi sunat hilar. Spusă de un agent al serviciilor 
secrete rusești, se transforma într-o amenințare reală. 

— Presupun că ai dreptate. Am să fac tot posibilul să mă 
țin de instrucțiunile pe care mi le-ai dat, spuse ea și-l îmbrățișă 
pe Serghei. Să ne scoţi în viață de acolo, ai înțeles? 

Serghei schimbă o privire cu Nathaniel. 

— N-avea grijă, spuse el. Nu s-au născut încă bradiaghi” 
capabili să facă faţă unui soldat rus şi unui extra... ăăă, a unui 
tip cu experiența domnului cărunt pe care îl văd că ne face 
semn să ne grăbim. 

Elena se desprinse din îmbrăţișarea lui Serghei și porni cu 
pas încăpățânat către casa lui Horia. 

— Crezi că o să reușească? Nu-i deloc simplu ce i-ai cerut. 
O clipă de neatențţie, de bâlbâială, iar oamenii lui Adam or să-și 
dea seama că ceva nu e în regulă. 

— Sper s-o facă. Lui David i-ar prinde bine un ajutor, iar 
Horia, poți să mă crezi, e unul dintre cei mai buni. În anumite 
privinţe, cred că e mai bun chiar și decât David. Împreună ar 
avea o șansă în plus să-l învingă pe Adam. 

Nathaniel încuviinţă tăcut, își curăță bocancii de zăpadă, 
apoi porni pe o stradă paralelă cu cea pe care se aflau. La rân- 
dul lui, urma să joace un rol în planul rusului. 

Serghei se opri în dreptul unei stații de autobuz de unde 
putea ține sub observaţie casa lui Horia. Din acel moment îi 
mai rămăsese doar să aștepte și eventual să se roage. La cine? 
mormăi enervat în sinea lui. Că tocmai pe Ala de se roagă lumea 
la el, vrem să-l haiducim de brăcinari! 


X kx k 


20 Gpoaaru = Golani, vagabonzi. 

David puse pistoletul Elenei în buzunarul jachetei, și răsuci 
încet de volan. Lângă acul vitezometrului, o lumină roşie cli- 
pea insistent. După estimările computerului de bord, mai 
aveau carburant pentru douăzeci de kilometri. 

— Nicio problemă, spuse el cu un aer care s-ar fi dorit non- 
șalant. Putem să oprim oricând la o benzinărie. 

Marina își lipi tâmpla de geam şi se cufundă în tăcere. Afară 
câțiva fulgi pufoşi se alergau prin aer, vestind o nouă porție 
de ninsoare. 

Putem, dar n-o vom face, îşi spuse David în sinea lui. Exista 
în rândul hacker-ilor bănuiala că sistemul video cu circuit în- 
chis al staţiilor de carburant n-ar fi tocmai închis, că imaginile 
recepționate puteau trece la nevoie printr-un software de 
recunoaștere facială aparţinând forțelor de ordine. Supoziția 
în sine avea o oarecare bază. Doar așa se puteau explica câteva 
capturi senzaţionale pe care poliția reușise să le facă în ultima 
perioadă. 

David dădu cu spatele câțiva metri, apoi se înscrise în tra- 
ficul ce părea că devine din ce în ce mai aglomerat. În bord, un 
zero se transformă în nouă. Doar nouăsprezece kilometri mai 
puteau parcurge cu motorina pe care o aveau în rezervor. 

Elena apăsă butonul soneriei, apoi făcu un pas în spate. La 
una dintre ferestre, perdeaua se mișcă abia perceptibil. Cineva 
o spiona dinăuntru. 

În cadrul ușii apăru polițistul cu cicatrice. 

— Cine sunteți? Pe cine căutați? Tonul îi era rece, polițienesc. 

Elena se sprijini de tocul ușii și începu să-și desfacă șireturile. 

— Sunt proasta care o să facă curat în urma voastră. Toanta 
cu mopul, se răsti ea, strecurându-se iute pe lângă polițist. 

Își scoase mai întâi un bocanc, apoi pe celălalt. În ciorapi, 
călcând pe vârfuri printre stropii de noroi de pe gresia din hol, 
își atârnă poșşeta în cuier, iar deasupra, jacheta. 

— Numele meu este Elena Skutnik și sunt logodnica lui Horia 
Ghezzo, proprietarul acestei case. Dumneavoastră cine sunteți? 

Polițistul îi evită jenat privirea: 

— Mă tem că va trebui să veniţi altă dată, domnul Horia 
este... 

— Angajat într-o discuţie cu șeful vostru, îl întrerupse ea. 
Din același motiv mă aflu și eu aici. Am pentru dumnealui un 
mesaj confidențial. 

Porni către interiorul casei, având grijă să calce drept într-o 
baltă de apă amestecată cu noroi. 

— Oamenii ăștia n-or fi avut și ei o mamă, o bunică, care 
să-i înveţe cum să se comporte când intră într-o casă de om? 

spuse ea privind neîncrezătoare către șoseta murdară. Lupi! 
Zici că au fost crescuţi de lupi în pădure! Daravela ei de treabă. 

Polițistul aproape că zâmbi aducerii aminte. La fel îl certa 
şi bunica lui atunci când se întorcea plin de zăpadă de la să- 
NIUȘ. Îi dădea un lighean, o cârpă, şi nu-l lăsa să se schimbe de 
haine până când holul nu strălucea de curăţenie. 

Întinse braţul, aţinându-i calea Elenei: 

— Îmi pare rău, spuse el, dar domnul Horia este, într-ade- 
văr, prins într-o discuţie care vizează securitatea națională. Va 
trebui să insist să revenii cu altă ocazie. 

Elena puse nervoasă piciorul în pământ: 

— Nu mă luaţi de proastă, vă rog. De unde atâta „securitate 
națională” pe malurile Dâmboviţei? Unde vă credeţi, în filmele 
americane? Am un mesaj pentru şeful dumneavoastră, și n-am 
să plec de aici până când nu am să i-l transmit. Chemaţi-l, alt- 
fel, va trebui să folosiți forța pentru a mă scoate din casă. Puteţi 
încerca, dar, vă avertizez: mușc și zgârii! 

— Las-o să intre, se auzi din spate vocea lui Varujan. Ce 
mesaj îmi aduceţi şi din partea cui? spuse el oprindu-se în ca- 
drul uşii. 

Elena se sprijini superficial pe piciorul încălțat cu șoseta 
murdară și porni șchiopătând în direcţia lui Varujan. 

— Nu merge aşa, se rățoi ea. Întâi vreau să mă asigur că nu 
i-aţi făcut cine ştie ce lui Horia. Du-mă la el! 

Varujan privi peste umăr. Femeia sosise la timp. Încă un 
minut şi tânărul ar fi fost plin de sânge. Dădu s-o trimită acasă, 
apoi realiză norocul ce-i căzuse din cer şi se răzgândi. Un băr- 
bat poate îndura torturi greu de imaginat, însă nu poate su- 
porta să-și vadă nici măcar îmbrâncită femeia iubită. 

— Asigură-te că-i curată, apoi adu-o în sufragerie, ordonă 
el și se întoarse pe călcâie. 

Elena își ridică brațele la nivelul umerilor: 

— Ţi-aş rămâne îndatorată dacă nu ne-am împrieteni foarte 
tare cu această ocazie. Îmi place să fiu pipăită, recunosc, dar 
doar de către cine vreau eu. 

Polițistul își plimbă în viteză mâinile peste trupul Elenei. 
Era evident că tânăra nu ascundea nicio armă pe sub haine. 

— Veniţi, spuse el pornind înainte. 

Elena îl urmă șchiopătând, abţinându-se cu greu să nu pri- 
vească la jacheta atârnată în cuier. 

În mijlocul salonului, aşezat pe un scaun, stătea Horia. Pe 
obraz i se întindea o vânătaie, iar mâinile îi fuseseră legate cu 
sfoară de uscat rufe. Elena icni ca lovită în abdomen și își duse 
mâna la gură. 

— Poftiţi, intraţi, spuse Varujan. Luaţi loc, deocamdată, pe 
canapea. Dacă va fi nevoie, o să aducem un scaun și pentru 
dumneavoastră. 

Elena se sprijini de perete, incapabilă să se miște. În absenţa 
zidului din spate, s-ar fi năruit la podea ca o haină udă. 

— Ce mesaj îmi aduceţi și din partea cui? rosti sec Varujan. 
Şi de unde știaţi că ne aflăm aici? 

Elena privi în jurul ei. Pe măsuţa joasă de care îi plăcea să-și 
rezeme picioarele atunci când se uita la televizor ghemuită ca 
o pisică la pieptul lui Horia, se aflau o daltă și un ciocan, iar ală- 
turi, un cleşte și bricheta cu care obișnuia să aprindă aragazul. 

— V-am văzut când aţi intrat în casă. Dacă aţi fi întors capul, 
ne-ați fi văzut pe mine și pe Mîșkin în fața porţii, repetă meca- 
nic Elena ce-o învățase Serghei să spună. 

Varujan sudui printre dinţi. Femeia mințea. Strada fusese 
goală când sunaseră la ușă, dar, iată, bănuiala domnului Petcu 
se confirma. Între grupul de hackeri condus de Horia Ghezzo 
şi teroriști exista o legătură. 

— Vorbeşte! se răsti el. De la cine-i mesajul? 

Elena își atinse obrazul cu vârfurile degetelor. Amorţeala 
provocată de șocul indus de felul în care îl găsise pe Horia în- 
cepea să se atenueze. Mintea îi lucra cu repeziciune. Avea doar 
câteva clipe la dispoziție pentru a prelua iniţiativa. 

— Aveţi ceva împotrivă dacă mă așez? A fost o dimineață 
intensă și mă cam dor picioarele, spuse îndreptându-se către 
canapea. 

Adăugă din mers, fluturându-și degetele în direcția lui Horia: 

— Servus, scumpi, să știi că îţi stă nemaipomenit de bine 
așa! S-ar putea să-i rog pe acești domni încântători să nu te 
dezlege la plecare. Am câteva idei care s-ar potrivi de minune 
cu tine așa cum ești acum. 

Polițistul cu cicatrice rânji în barbă: Hai că-i de bine! Se lasă 
cu hâța-hâța! Varujan îl privi furios. 

— De la cine este mesajul și ce conţine? repetă el, vocea de- 
venindu-i un mârâit ameninţător. 

Elena se așeză picior peste picior. Vorbele rusului se dove- 
deau exacte până la suprapunere: N-or să-ți dea timp să te 
dezmeticești; or să te ia tare din prima. Nu-i lăsa să te încolțească. 
Râde-le în nas. Fă-i să creadă că știi lucruri care ar putea întoarce 
situația în favoarea ta. Nesiguranţa lor va fi avantajul tău, singurul 
pe care-l vei avea. Nu-l pierde! 

— Nu prea ești atent, bag seama, îi făcu ea cu ochiul. Ţi-am 
zis deja: de la rusnacul pe care-l căutaţi pe toate posturile de 

televiziune și probabil la radio. Mișkin, ca-n „Idiotul” lui Dos- 
toievski. 

Pârâitul măselelor lui Varujan se auziră distinct în tăcerea 
care urmă. 

— Continuă, spuse el, strângând din pumni. 

— Printre altele, tipul m-a rugat să-ți transmit regretul lui 
că n-ai acceptat invitația pe care ţi-a făcut-o noaptea trecută. 
Cică dacă o să vrei vreodată să-ți lărgești, hm, orizontul expe- 
rienţelor erotice, o să-ți stea cu mare drag la dispoziţie. 

Elena își duse mâna la gură și chicoti: 

— Din câte am înțeles, se dăduse și cu ruj. Trebuie să fi fost 
un super spectacol de privit! 

Stupoarea transformă aerul din încăpere într-un bloc de 
fontă casant, imposibil de respirat. 

— Ghiujul..., murmură polițistul cărunt. 

— .„. era unul dintre teroriști!! strigă celălalt. Ceea ce în- 
seamnă că și ceilalți erau tot acolo! Bine, dar unde mama dra- 
cului se ascundeau, sub pat?! 

În singurul loc unde nu ne-am uitat: în baie, la mai puțin de un 
metru de noi! blestemă Varujan în sinea lui. Cât de simplă fu- 
sese diversiunea rusului! Mizase pe homofobia lui, pe scârba 
de a vedea un bărbat bătrân gol, și iată, câștigase. În loc să-şi 
vadă de misiunea ce-i fusese încredințată, dăduse bir cu fugiţii 
ca ultimul recrut neinstruit. 

Pe buzele Elenei flutura un surâs superior, atotștiutor. Va- 
rujan își simţi sufletul lăcrimând. De ce semănau acești tineri 
atât de mult cu propriii lui copii? Inspiră adânc și goni gândul. 

Tacticos, se apropie de Horia și-i luă mâna, obligându-l să 
desfacă degetele. Când tânărul dădu să protesteze, îl lovi scurt 
cu cotul în cap. 

— Dă-mi ciocanul, spuse el peste umăr. Polițistul cărunt 
ezită un moment, apoi se grăbi să dea curs ordinului. Umerii 
îi erau căzuți și nu-și putea lua privirea din podea. 

— Opreşte-te, ce faci? strigă Elena. 

Varujan luă degetul arătător al lui Horia și-l presă de mâ- 
nerul scaunului. 

— Te pedepsesc pentru faptul că m-ai minţit. 

— Nu-i adevărat! izbucni Elena în lacrimi. Nu te-am minţit 
cu nimic! Când aș fi putut s-o fac?! 

Varujan ridică braţul și lovi. Capul ciocanului mușcă adânc 
din lemn, prinzând la limită degetul lui Horia. Câţiva mili- 
metri mai sus și tânărul Ghezzo s-ar fi ales cu un handicap pe 
toată viața. 

— Când eram copil, spuse el pe un ton plat, înfricoșător 
prin monotonia lui, mama mi-a spus o poveste. Cică înainte 
să-l trimită pe Nastratin să ia apă de la fântână, tatăl lui i-a ad- 
ministrat o bătaie pe cinste. „Dar, n-am făcut nimic rău, n-am 
spart ulciorul, aşa cum s-a întâmplat data trecută. De ce m-ai 
bătut, tată?” l-a întrebat plângând micul Nastratin pe părintele 
lui. „Așa este”, a răspuns acesta. „Nu l-ai spart încă. Acum du- 
te și adu apă și fii atent pe drum. Dacă te împiedici și-l scapi, 
tocmai ţi-am arătat ce o să te aştepte”. 

Puse ciocanul sub bărbia lui Horia, forțându-l să ridice 
capul: 

— Dacă o să am impresia, fie și pentru o secundă, că mă 
minţi ori că îmi ascunzi ceva, am să-l desfigurez pe prietenul 
tău. Mai întâi dinţii, apoi nasul, sinusurile, iar la urmă ochii. 
Ori cine știe, poate am să încep direct cu ei. Bănuiesc că n-ai 
văzut niciodată un soldat orbit de explozia unei grenade, nu-i 

așa? Este un spectacol greu de privit chiar și pentru cei cu sto- 
mac pentru război. Se holbează împrejur cu niște ochi care au 
încetat să mai vadă, iar de cele mai multe ori se învârte în cerc 
ori se îndreaptă direct către dușman. Vocea îi deveni de tablă: 
Dacă îţi pasă cât de cât de el, îi bagi un glonţ în cap înainte să 
cadă prizonier. 

Îi întinse ciocanul polițistului cărunt și o fixă pe Elena cu 
privirea: 

— Ne-am înţeles ori trebui să îți mai explic o dată? 

— Da, suspină ea. Fac orice, numai cruță-l pe Horia! El n-are 
nicio vină. Nici una, mă auzi? 

Varujan încuviinţă. 

— Mesajul, ordonă el sec. 

— Miîşkin vrea să-ţi facă o ofertă. În schimbul complicilor 
lui, vrea să-i garantați imunitatea. 

Varujan își încrucișă mâinile la spate. Așa-zisa ofertă era în 
mod evident o diversiune. Faptul în sine nu-l surprindea. La 
fel ar fi procedat și el. Într-un joc pe viaţă şi pe moarte, prima 
mutare este întotdeauna o cacialma menită să-l facă pe adver- 
sar să-și dezvăluie puterea de foc. 

— Nu cred că depinde de mine acest lucru, spuse el ridicând 
cazon bărbia. Va trebui să vorbească cu autoritățile române. 

Elena înghiți în sec. Până în punctul acela, totul decursese 
conform strategiei lui Serghei. 

— Așa mi-a spus și el. Ce vrea de la tine este să-i aranjezi o 
întâlnire cu șefii tăi. 

— Trebuia să fi spus așa de la început, râse Varujan mimând 
gros satisfacția. Spune-i să vină, apoi împachetăm aici și mer- 
gem drept la sediu. 

Elena scutură din cap. 

— Împachetaţi. Eu și Horia rămânem pe loc. Absolvirea 
noastră de orice acuzaţie va face obligatoriu parte din înțe- 
legerea cu rusul. 

Varujan își băgă mâinile în buzunare. Dârzenia femeii în 
faţa pericolului își găsea astfel explicația. Lucrurile se aranjau 
bine. Clătină din cap şi fixă cu privirea un punct aflat pe pe- 
rete. Prea bine chiar. Mișkin făcuse parte, fără vreo urmă de 
îndoială, din fostul KGB. Cu unul ca el, lucrurile nu erau ni- 
ciodată ceea ce păreau a fi. Unde mințea femeia? Ce surpriză 
ascundea rusul în mânecă? 

Îi făcu semn poliţistului cărunt să-i înapoieze ciocanul. 

— Adu un scaun pentru domnişoara. Am senzaţia că dum- 
neaei nu ne-a spus chiar totul. Polițistul cu cicatrice tresări, pe 
chip așternându-i-se o expresie de vădit dezgust. 

Elena își scoase ciorapii și se ridică în picioare: 

— Înţeleg că băieţii vor să se distreze un pic înainte de ple- 
care. Putem să mergem în dormitor? Dacă e posibil, aș dori ca 
Horia să nu asiste la ce urmează să se întâmple. 

Ghezzo îşi mușcă până la sânge buza, refuzând să se lase 
cuprins de nebunia ce stătea gata să se năpustească asupra lui. 
Elena încerca să-i transmită un mesaj. Ciorapii pe care îi ținea 
în mână erau roz, o culoare pe care ea o ura cu toată ființa. În 
mod evident nu-i aparțineau. Ai cui erau, de unde îi luase? 
Strânse din dinți şi rămase tăcut, cu toate simțurile la pândă. 

Varujan cântări în mână ciocanul. Era convins că femeia îi 
ascundea ceva, dar timpul nu-i lăsa de ales. Trebuia să riște. 

— Să zicem că sunt de acord să-i înlesnesc rusului o întâl- 
nire cu șefii mei. Cum îl anunţi? Îl suni la telefon? 

— Nu, este suficient să iasă unul dintre voi până afară și să 
scuture o cârpă oarecare. Luaţi un prosop din bucătărie. Găsiţi 
suficiente acolo. 

Varujan se uită la polițistul cu cicatrice și înclină scurt din 
cap. Bărbatul ieși din cameră în pas alergător. 

— Și acum așteptăm, presupun, spuse el. 

Elena se așeză înapoi pe canapea, găsindu-și pe pipăite dru- 
mul. Mâinile îi tremurau și se simţea fragilă ca o ceașcă de ceai 
din porțelanul cel mai subţire. Lucrurile care o înconjurau își 
pierduseră contururile, părând făcute din abur ori din vată 
scămoșată. 

— Da, acum așteptăm, încuviinţă ea încet, strângând în 
pumn perechea de ciorapi. 


n: d - SR: d 


Agentul de circulaţie îi făcu semn lui David să avanseze. 
Înaintea lui, alţi trei șoferi așteptau să li se verifice actele de 
identitate. Marina își trase pe cap fesul roz cu ciucure pe care 
îl găsise în mașină, și îşi încrucișă braţele. 

— Buletinul, permisul de conducere şi talonul maşinii, 
spuse agentul atunci când îi veni rândul lui David. 

Tânărul îi întinse documentele solicitate prin fereastra în- 
tredeschisă a mașinii. Agentul, un bărbat trecut de patruzeci 
de ani, bine legat, le luă și începu să le studieze. Obrajii, ca și 
mâinile, îi erau roşii din pricina gerului năprasnic. În mustața 
stufoasă, aburul respirației i se transformase într-o puzderie 
de cristale fine de chiciură. 

— Unde mergeţi? se interesă el mecanic. 

— Intrarea Școlii numărul 32, repetă prompt David adresa 
învățată pe dinafară. 

Agentul se opri din studiul documentelor și-l privi cercetă- 
tor: 

— Mergeţi la Ţurcanu? 

— Nu... la domnul Panait. Panait Mihai, spuse cu glas ṣo- 
văitor David. 

Agentul răsfiră actele în mână ca pe cărțile de joc, apoi le 
strânse pachet înapoi. 

— Aşteptaţi aici, vă rog. 

Mașina din faţă se puse în mișcare și în câteva clipe se făcu 
nevăzută în perdeaua de fulgi ce cădea neîntreruptă din cer. 

David își ridică ochii în oglinda retrovizoare. În spatele lui, 
zeci de automobile așteptau să le vină rândul. Parcat la bor- 
dură, se găsea un transportor de trupe. În jurul lui, mai mulți 
bărbaţi îmbrăcați în uniforme albe de camuflaj, cu capul aco- 
perit de cagule, priveau nemișcați la fluviul încremenit de 
mașini. 

— Să nu fie ceva în neregulă cu actele lui Nathaniel, spuse 
el fără adresă. Talpa piciorului căuta pedala de acceleraţie. Fu- 
seseră descoperiţi? 

Câţiva metri mai încolo, agentul discuta cu un alt poliţist, 
gesticulând larg. Marina clătină din cap: 

— N-aș zice. Cred că e mai curând vorba despre o rugă- 
minte. Uită-te la mâinile lui. ÎI vezi cum își ţine palmele în sus? 
Aia nu-i poziţia cuiva care raportează un fapt suspect, ci a 
cuiva care solicită o favoare. 

Vorbele îi veniră lui David pe buze ca și cum noaptea nu se 
transformase între timp în dimineaţă: 

— Da, profa. lartă-mă, am greșit, nu mai fac! Să vin mâine 
la școală cu tata tuns? rânji el. Mâna i se duse de la sine, cău- 
tând degetele Marinei, gestul complice al bărbatului îndrăgos- 
tit care a spus dinadins o răutate, doar pentru ocazia de a căuta 
apoi iertarea iubitei lui. 

Pe obrajii Marinei se porniră să curgă două lacrimi grele. Să 
nu răspundă atingerii lui David fu unul dintre cele mai grele 
lucruri pe care le făcuse în viață. 

— Scuză-mă, mormăi el, nu ştiu ce mi-a venit... 

Agentul se sprijini de mașină și-i întinse actele lui David: 

— Mai aveţi cumva un loc liber? Aș da o fugă până acasă, 
să mă schimb și să mănânc ceva. Locuiesc gard în gard cu 
Mihai. 

David își începu seria de blesteme cu zeii sumerieni, conti- 
nuă cu cei egipteni și termină în forță cu cei creștini. Nici unul 
nu scăpă urărilor lui de bine. Asta ne mai trebuia, un sticlete care 
să se uite la noi pe geam! înjură el cu năduf. 

Deblocă ușa din spate, invitându-l pe agent să urce: 

— Desigur, cu cea mai mare plăcere! 

David demară încet, strecurându-se printre cele două 
mașini de poliție care lăsau spaţiu între ele doar cât să treacă 
un singur automobil. 

Agentul arătă către ecranul computerului de bord: 

— Este interesant cum au oprit internetul, dar GPS-ul încă 
mai merge. 

— Nu le-a fost prea greu, spuse David fără să se gândească. 
Comunicaţiile mobile folosesc, cele mai multe dintre ele, banda 
de 1.800 de megahertzi. Cele cu sateliții de poziționare, pe cea 
de 1.575 de megahertzi. Tot ce au avut de făcut autorităţile a 

fost s-o excludă pe cea din urmă de pe lista frecvenţelor bru- 
iate. 

Aurelia păli. Pe locul din față, Marina încetă să mai respire. 
Deşi arăta oarecum altfel, trăsăturile lui David continuau să 
fie cele ale hacker-ului căutat pe toate posturile de televiziune. 

— Sunteţi un om bine informat, domnule Stroenescu. Cu 
ce vă ocupați în viaţa de zi cu zi? îi poci agentul din instinct 
numele. 

Lui David nu-i scăpă amănuntul. 

— Stoenescu, fără „r”, îl corectă el pe poliţist. Sunt dealer 
de echipamente de telefonie mobilă, mai exact centrale telefo- 
nice și celule GSM. Își compuse un zâmbet ruşinat și privi în 
oglinda retrovizoare: În timpul liber mai fac poze la nunțile cu 
dare de mână. Știţi, ca să mai scot un ban. Că vorba aia, din 
salar n-am auzit să se fi îmbogățit careva. 

— Înţeleg, încuviință agentul, apoi adăugă ca și cum atunci 
i-ar fi venit gândul: Și cu ce ocazie pe la Țurcanu? Că din câte 
ştiu eu, are deja un băiat cu care se ajută la nunţi. Un tip înalt 
ca o prăjină, cu un nas subțire de zici că-i lamă de cuţit. Foto 
Bujor îi zice. 

— Se pricepe tipul? preluă David din vole. Adică, are scule 
ca lumea? Cameră, suporturi, filtre de culoare? Se pricepe să 
retușeze pe computer o poză? 

— Nu ştiu, bătu în retragere agentul. Țurcanu pare 
mulțumit cu treaba pe care o face puștiul. Nu l-am auzit să se 
plângă. 

David își ceru scuze în sinea lui și o luă pe Marina de mână: 

— Foarte bine. Așa ne și așteptam să fie! exclamă el. Dom- 
nul Panait ne-a fost recomandat de către o cunoștință comună 

pe a cărei părere știu că mă pot baza. Din câte am înţeles, nunți 
cum organizează dânsul, mai rar! 

Își luă şi cealaltă mână de pe volan şi gesticulă emfatic: 

— Că vorba aia, o dată-n viaţă face omul nuntă mare! Am 
vrea ca a noastră să fie cea mai cea mai, dintre dintre! Îi făcu 
cu ochiul Marinei: Să avem peste ani ce să le arătăm la copii și 
nepoți. 

Marina întoarse capul și-l privi sceptică, atitudinea iubitei 
nervoase căreia nu i-a trecut încă supărarea: 

— Ce să zic, din gură, toţi sunteți culanţi, dar când vine 
vorba să băgați mâna în buzunar pentru o pereche mai acătării 
de pantofi ori pentru limuzină, brusc nu mai e nici unul domn! 

Plină de indignare, se întoarse peste scaun la agent: 

— Pe ce bărbat, spuneți și dumneavoastră, îl lovește econo- 
mia la baloane? Am renunţat la stolul de porumbei, la cei patru 
flamingo pe care-i voiam neapărat, la saltul cu parașuta — dom- 
nul aici de față cică ar avea rău de înălțime - iar el ce face? Mă 
restricționează la... BALOANE?! 

Debitul verbal al Marinei crescu în intensitate, odată cu vo- 
lumul vocii: 

— În condiţiile astea, ia ziceţi, de ce m-aș mai mărita? Să-l 
văd peste doi ani că încearcă să mă convingă că e mai bine la 
Băile Herculane decât la spa în Austria? Ori în Vama Veche 
decât în Tenerife? Ori că n-are sens să întreținem două mașini, 
că ajung mai repede în mall dacă iau tramvaiul?!! 

Se lăsă să cadă înapoi în scaun: 

— Nu ştiu alții cum le potrivesc, dar în capul meu e fie albă, 
fie neagră. Ori eşti domn ori nu ești! 

David se uită drăgăstos la Marina, parcă mândru de perda- 
ful pe care tocmai îl încasase, apoi își ridică privirea în oglinda 

retrovizoare la agentul care stătea țeapăn, cu spatele lipit de 
banchetă. Ce șarpe veninos, cu fes roz şi chip drăgălaş, călcase 
pe coadă din nebăgare de seamă? 

— Sunteţi căsătorit? spuse David. 

Polițistul își aranjă gulerul jachetei şi oftă: 

— Da, sunt, răspunse el cu un zâmbet pe jumătate melan- 
colic, pe jumătate chinuit. Anul ăsta în aprilie se fac douăzeci 
de ani. 

Marina își înlănţui fugar, ca o părere, degetele de ale lui 
David, apoi se desprinse de atingerea lui. Strategia la care ape- 
lase funcţionase. În prezenţa unui inamic comun, oropsiţii uită 
diferențele ce îi separă şi formează alianţe. 

Pe ecranul telefonului mobil, apăru o săgeată la dreapta. 
David călcă încet frâna. 

— Continuați să mergeţi, spuse agentul. Strada aceasta nu 
a fost deszăpezită. Următoarea o să ne scoată drept la desti- 
nație. 

Cât timp durase schimbul încins de replici, Aurelia își 
ronțăise o unghie și privise afară pe geam. 

— Cât credeţi că o să mai dureze starea de urgenţă? întrebă 
ea. Or să-i prindă până la urmă pe teroriști? 

Polițistul îşi studie mâinile. Erau muncite, cu unghiile tăiate 
din carne. Când locuiești la casă pe pământ, tot timpul se gă- 
seşte câte ceva de făcut. Să le împărtășească sau nu companio- 
nilor lui de drum gândul care îl muncea? 

— Nu știu dacă i-au prins, dar cred că ceva e pe cale să se 
întâmple. Ceva mare. Ceva rău... Oftă și își dădu căciula jos. 
Acum o jumătate de oră m-a căutat frate-miu prin staţie. Face 
parte din corpul de pază al ambasadei americane. Printre rân- 

duri, mi-a zis că pe ambasador, împreună cu familia lui, l-ar fi 
luat un elicopter militar. La fel s-a întâmplat cu ambasadorii 
Angliei, Franţei și Rusiei. I-au spus și lui alți băieți care făceau 
de pază acolo. Cât despre mahării noștri din guvern, s-au eva- 
porat cu toţii. Bate vântul a casă pustie pe la Guvern și pe la 
Președinţie. Şobolanii fug. Corabia e pe cale să se scufunde. 

Roti căciula între mâini și clătină încet din cap: 

— Mi-e teamă să nu existe pe undeva, pe terasa vreunui 
bloc ori prin vreo parcare, un ceas care ticăie secundă cu se- 
cundă către ora exactă. Dacă pe teroriști i-a dus capul să con- 
struiască o bombă nucleară, cât de greu le-ar fi fost s-o cupleze 
la un sistem cu detonare întârziată ori de la distanță? 

— Ce sens ar avea să facă una ca asta? spuse Aurelia. Ar 
muri odată cu noi ceilalți. 

— Nu ştiu, dar când reprezentanţii marilor puteri părăsesc 
ca un stol de potârnichi orașul, toți cam în același timp, mă 
gândesc că trebuie să fi existat un motiv serios s-o facă. Când 
reprezinți un popor, nu vrei să te vadă lumea fugind ca ultimul 
laş, cu pălăria îndesată pe cap și ţinându-te de pantaloni. 

— Da, ciudată coincidență, mormăi David. În dreapta lui, 
Marina fu cuprinsă de un frison. Ce nenorocire se pregătea 
Adam să abată asupra orașului? Și mai multe trupe? Întreru- 
perea alimentării cu energie electrică până la găsirea „tero- 
riștilor”? 

Motorul mașinii dădu un rateu, făcându-i pe cei dinăuntru 
să tresară. 

— Mi se pare mie sau rămâneți fără combustibil? întrebă 
agentul. În bord, în mijlocul indicatorului de carburant, clipea 
un triunghi roșu de avarie. 

— N-are cum, spuse David cu un aer superior. l-am făcut 
acum câteva zile plinul. E defect senzorul. Trebuie să-mi fac 
într-o zi timp să mă duc la reprezentanţă să mi-l schimbe. 

Motorul mai gâfâi de câteva ori, apoi se opri. David se scăr- 
pină în cap, apoi în smocul de păr din bărbie. Orice încercare 
de a-l reporni rămase fără succes. 

— La dracu, să vezi că de data asta sărăcia de senzor chiar 
o dădea pe bune! exclamă el. Nu se poate! Făcui pana prostului 
ca ultimul Marean din Dăbuleni! 

Agentul, al cărui tată se numea Marian,născut în Dăbuleni, 
îl apostrofă cu glas tăios: 

— Este un loc liber la bordură puţin mai în față. O să vă ajut 
să împingeţi mașina până acolo. 

David își plecă rușinat capul și se dădu jos din mașină. 

— Dacă o luaţi pe străduța care se face la stânga și o ţineţi 
drept înainte, în vreo cinci sute de metri o să găsiţi o benzină- 
rie, spuse agentul după ce mașina fu parcată în siguranță. 
Ziceţi că v-a trimis Alecu. Or să închidă ochii și or să vă pună 
motorină într-o sticlă de plastic, lucru pe care n-ar trebui, de 
altfel, să-l facă. 

Arătă către capătul străzii: 

— Casa lui Ţurcanu e a doua pe dreapta. A mea e cea de 
lângă. 

Într-una din curți, un copac se rupse sub cantitatea de ză- 
padă ce-i trăgea în jos crengile. Ningea neîntrerupt, transfor- 
mând gardurile caselor în zidurile inexpugnabile ale unor 
redute polare. Sub comișele acoperișurilor, câteva vrăbii se în- 
ghesuiau unele în altele, prea îngheţate pentru a mai putea 
măcar ciripi. 

— De ce Țurcanu? se interesă David pășind anevoie în urma 
agentului. 

— Se vede că nu l-aţi întâlnit niciodată pe Mihai în per- 
soană, râse polițistul suflând fulgii care i se încurcau în mus- 
tață. Aşteptaţi puțin şi o să vedeți. 

Se opri în fața unei case cu parter și etaj și apăsă butonul 
unei sonerii plasată imediat sub căsuţa poștală. După câteva 
clipe, un bărbat încă tânăr, cu o chică imposibilă de păr creţ în 
cap, îşi făcu apariţia în prag: 

— Alecule, tu ești? strigă el făcându-și palma streașină dea- 
supra ochilor. 

— Eu, dar nu singur. Îți aduc mușşterii serioși, puși pe treabă 
ca nimeni alții, spuse agentul făcându-i complice cu ochiul Ma- 
rinei. 

— Vă căutăm din partea domnului Neacșu, ridică David 
glasul. Cică dacă cineva ar vrea o nuntă cea mai cea mai, dintre 
dintre, la dumneavoastră ar trebui să vină! 

Bărbatul înaintă până lângă poartă, dar nu o deschise: 

— Care Neacșu? spuse el pe un ton nu tocmai prietenos. 
Nu rețin să fi avut vreun client cu numele ăsta. 

David realiză cu groază că nu-l întrebase pe Nathaniel de 
celălalt nume al presupusului vindecător. 

— Vizante, inventă el pe loc. 

Sprijinit de gard, agentul îl studia intens. 

— Vizante din Brașov, insistă David. Dânsul se scuză că n-a 
putut să vină în persoană, dar m-a rugat pe mine să-i transmit 
urările lui de bine doamnei, cu speranța că tratamentul și vi- 
taminele pe care i le-a recomandat atunci și-au făcut cum tre- 
buia efectul. 

Bărbatul creț rămase blocat preţ de o clipă, apoi se repezi 
să deschidă poarta: 

— Şi încă ce și-au mai făcut! exclamă el. Prea bine chiar! De 
când ia energizantele pe care i le-a prescris domnul Neacșu, 
zici că-i cintezoi Steluţa mea, așa nu-i mai tace guriţa, draga 
de ea. Mă gândesc dacă nu cumva ar trebui să-i mai reduc 
doza. Alecule, nu vrei și tu o cutie pentru Alexandra? Nu-s 
scumpe şi mai au și gust de zmeură! 

Agentul schiţă rapid semnul crucii şi stupi ca de deochi: 

— Nu, mulţumesc, ţine-le pentru tine, dușman cu chip de 
prieten, lup în blană de ied! Bagă la cap, dacă vreodată te prind 
la uşa mea cu vreo cutie din ce zici că ia Stela, îți pun cătuşele 
şi te arestez pe loc! Am parte de suficientă cicăleală și aşa, în 
varianta fără steroizi! 

Își ridică mâna în semn de salut, apoi plecă grăbit, mormă- 
ind injurii de tot soiul la adresa medicamentelor care fac mai 
mult rău decât bine. 

Ţurcanu își invită musafirii să-l urmeze în casă. 

— Ca să mă înțelegeţi, spuse el cu un surâs hâtru, Alexan- 
dra, soţia lui Alecu, e o fire ceva mai vorbăreață. Ea întreabă, 
tot ea răspunde, apoi se supără că nu-i place ce-a auzit. 

În sufragerie predominau lemnul de nuc și mobilierul opu- 
lent, făcut pe comandă. 

— Acum spuneţi-mi de ce a trebuit să-mi mint prietenul din 
copilărie care, printre altele, se întâmplă să fie și polițist, rosti 
încruntat bărbatul creţ. Ce s-a întâmplat? Are domnul Neacșu 
probleme cu legea? 

David clătină din cap, adânc cufundat în gândurile lui. Ipo- 
teza agentului de circulaţie îi dăduse o idee. 

— Domnule Panait, spuse el, aveţi idee cât ar fi trebuit să 
cheltuiască România pentru înarmare anul trecut? 

Țurcanu îl studie mirat. 

— Nu ştiu. Câteva sute de milioane de euro? 

— Conform înțelegerilor semnate cu NATO, vreo paispre- 
zece miliarde. Știți câţi din acești bani chiar au ajuns în buzu- 
narele producătorilor de armament? 

— Nu... 

— Iniţial, nu mai mult de vreo patru miliarde. Cu toate pă- 
catele noastre, suntem o nație pacifistă. Nu ne plac armele, mai 
ales când trebuie să luăm din salariile profesorilor și 
învăţătorilor pentru a le cumpăra. După insistenţe la cel mai 
înalt nivel, am urcat în scârbă pe la vreo zece. Și nici anul acesta, 
dacă te uiţi la planul de buget, lucrurile nu vor sta mai bine. 
Ceva trebuia făcut. 

Îşi dădu căciula jos și își trecu palma peste creasta ce-i mai 
rămăsese din frizura lui înfoiată: 

— Vă părem cunoscuţi de undeva, eu și domnișoara? 

Ţurcanu se zgâi mai întâi la Marina, apoi la David. Ca și 
agentul de circulație mai devreme, parcă mai văzuse undeva 
ochii tânărului, dar nu putea spune anume unde. 

— Nu știu ce să zic... spuse el țuguindu-și buzele. Ne-am 
cunoscut cumva pe la vreo nuntă ori vreun botez? 

Marina prinse pe bâjbâite mâna Aureliei și strânse tare. Nici 
una nu ştia ce avea să urmeze. David refuzase tot drumul să 
le spună cum avea să-l convingă pe Panait să-i ajute. 

— Dă-ţi, te rog, peruca jos, îl auzi ea pe David spunând. Rä- 
mase îngrozită, incapabilă să se miște. 

— Te rog, insistă el. Crede-mă, este singura cale posibilă. 
Alianțele bazate pe minciună sfârșesc întotdeauna în trădare. 

Încet, Marina îşi scoase căciula cu tot cu perucă. 

— Acum, în locul frizurii ăsteia de manelist cu tupeu, ima- 
ginează-ţi că aş avea un păr de om normal. Vocea i se încălzi 
de un zâmbet invizibil: Înfoiat cu o urmă de gel, ce-i drept. 

Orice urmă de culoare dispăru de pe chipul lui Țurcanu. 

— Teroriștii! murmură el făcând un pas în spate. 

David scoase de sub jachetă pistoletul Elenei și-l aţinti către 
pieptul bărbatului: 

— Întocmai. Rămâi pe loc, ascultă-mă până la capăt ce am 
să-ţi zic, şi nimeni nu va fi rănit. Ai înţeles? 

Ţurcanu se lipi cu spatele de perete, incapabil să spună 
vreun cuvânt. 

— Starea de urgenţă, rosti David cu un aer îngândurat, nu 
ți se pare ceva ciudat la ea? 

— Poftim? clipi dezorientat bărbatul creț. 

David strânse pistolul în palmă. 

— Internetul. De ce l-au scos autoritățile din priză? 

Panait își umezi buzele. 

— Nu ştiu... Să nu vă lase să comunicaţi între voi? oferi el 
cu voce nesigură. 

— Prostii, i-o reteză David. Dacă ar fi să te iei după ce trâm- 
bițează la televizor autorităţile, o făcusem deja. Adunasem ma- 
terialele pentru construirea bombei. De internet am mai fi avut 
nevoie, cel mult, doar pentru planurile mecanismului de de- 
tonare. Râse fără veselie: Pe care, ca niște teroriști periculoși şi 
inteligenţi ce se presupune că am fi, te gândeşti că ar fi trebuit 
să le fi avut deja. Corect? 

Ţurcanu își șterse fruntea de transpirație. 

— Da, nu ştiu. Probabil... murmură el privind hipnotizat la 
ţeava armei ce-i urmărea mișcările. 

Atârnată pe unul dintre pereți, o pendulă din vremea pri- 
mului război mondial măsura în surdină timpul. 

— Bomba există, continuă David, iar dacă nu reușim s-o 
dezamorsăm, va exploda în mai puţin de o oră. Nu noi am con- 
struit-o, ci un grup ocult de interese comerciale și militare. 
Gândește-te: România a rămas unul dintre ultimele locuri lini- 
ştite de pe planetă. Pentru noi, timpul parcă s-a oprit în loc un- 
deva prin anii nouăzeci. Terorismul domestic, împreună cu 
paranoia care-l însoțește, ne sunt străine. Nu vedem motivul 
pentru care ar trebui să cumpărăm arme în loc să construim școli 
și spitale. Dispariţia Bucureștiului de pe hartă va schimba pen- 
tru totdeauna această balanţă. Așa-zisa implicare a unui mem- 
bru al corpului diplomatic al Federaţiei Ruse va fi cireașa de pe 
tort. Investigațiile ulterioare vor arăta că Serghei a acționat de 
capul lui, dar chiar și așa, resentimentele românilor împotriva 
rușilor vor atinge paroxismul. Nu doar că nu ne vom mai opune 
instalării unor sisteme ofensive pe teritoriul nostru, ci o vom cere 
îndârjiți printr-un referendum organizat în sistem de urgenţă. 

David își cobori brațul în care ţinea arma. 

— Domnul Neacşu, noi îl cunoaștem sub un alt nume, a fost 
prins în timp ce încerca să pună capăt acestui plan dement. 
Bomba este prevăzută cu un mecanism de anulare a numără- 
torii inverse. Înainte să fugim, am reușit să obținem codurile 
de acces necesare. Putem să oprim explozia, dar ca s-o facem, 
avem nevoie să ne conectăm la internet. 

Cântări pistolul în mână, îi puse piedica, apoi i-l întinse lui 
Panait: 

— Acum ştii cine suntem și de ce ne aflăm aici. Poţi să ne 
ajuţi ori poţi să ne dai pe mâna autorităților. Decizia îți aparține. 

O ușă se deschise sus la etaj. 

— Creţule, graseie o voce feminină, dacă tot nu ieşim azi 
din casă, m-am gândit la un program special. Luăm ce găsim 
de mâncare prin frigider, o sticlă de vin, și nu ne dăm jos din 
pat toată ziua. Am să îți spun o ghicitoare. Dacă o nimereşti, 
îmi rup de la inimă și prestez frumos chestia aia de-ţi place ție. 
Dacă nu, te pui, băiete, ostășește pe treabă și nu te opreşti până 
nu-ți ordon eu „la loc comanda”. Eşti atent, da? OK, începem. 
Dacă o maşină pleacă din faţa Cazinoului din Constanţa la ora 
opt dimineaţa, iar consumul mediu este de șapte litri la suta 
de kilometri, în ce an s-a născut șoferul nostru? 

Ochii tuturor urcară către scara interioară. O femeie înfofo- 
lită în halat de baie cobora treptele frecându-și cu sârg părul 
într-un prosop. 

— Și pentru că îmi ești simpatic, am să îţi dau un indiciu 
ajutător. Tipul are o soră care acum doi ani s-a măritat cu un 
profesor de bune maniere din Vaslui. 

Femeia își scoase capul din prosop, dădu să mai adauge 
ceva, apoi îi văzu pe străinii ce o priveau tăcuțţi și sări într-o parte: 

— Incredibil! Te-ai prostit? strigă ea. Avem oameni în casă 
şi tu taci ca mutul? Dacă veneam dezbrăcată?! 

Fără perucă, Marina arăta identic ca în poza difuzată la televi- 
zor. Până și unghiul în care cădea lumina trebuie să fi fost 
acelaşi. 

— Teroriștii! strigă Stela, strângând prosopul la piept. 

Țurcanu ridică arma, țintindu-l pe David. 

— De unde ai un pistol? bolborosi ea. 

— Stela, înțeleg că așa te cheamă, începu David, dar femeia 
nu-l luă în seamă. Momentul de surpriză care o înghețase în 
loc trecuse. 

— Ai grijă să nu se miște, îi spuse soțului ei. Dacă o face 
vreunul, împușcă-l. Împuşcă-l de două ori, ca să fii sigur! Eu 
îl sun acum pe Alecu. 

David făcu un pas înainte. 

Țurcanu strânse în palmă crosa pistolului. Nimeni în afară 
de Neacșu nu știuse de boala care aproape că i-o răpise pentru 
totdeauna pe Stela. Încercă să apese trăgaciul, dar datoria ci- 
vică pierdu în faţa loialității pe care i-o datora celui care îi sal- 
vase soția de la moarte. 

— Deux-pieces mov și adidași cu ștrasuri, zise el cu un oftat. 

Stela încremeni cu receptorul la ureche: 

— Ai luat-o razna? aproape că răcni ea. Teroriștii au dat 
buzna la noi în casă și ție îți arde de cai verzi pe pereți? 

— Jachetă cu guler de blăniţă, dresuri negre, și adidași pur- 
purii cu şireturile din sfoară de împachetat, dacă se poate, 
spuse Panait cu un surâs amar. 

Marina și Aurelia se strâmbară instinctiv. Oroarea vizuală 
evocată de Țurcanu le strepezea amândurora dinții. 

Stela simţi cum călătorește înapoi în timp. Înainte să afle că 
este bolnavă de cancer, ireproșabilitatea fusese busola ei în 
viaţă. Nimic nu avea voie să sune ori să arate disonant. Culoa- 
rea părului, machiajul, ținuta și vocabularul trebuia să fie în- 
totdeauna cele adecvate momentului, și niciodată altfel. Să iasă 
din casă, fie şi doar pentru a merge la magazinul din colț, îi 
lua minim jumătate de oră ca să se aranjeze. 

Apoi a venit vestea, iar cumințenia excesivă s-a transformat 
în regret. De ce nu făcuse niciodată nimic scandalos, ceva care 
s-o facă să roşească de plăcere vinovată? De ce o viaţă întreagă 
încercase să le fie tuturor pe plac, mai puțin ei însăși? 

Ar fi trebuit să moară, dar un soi de arhanghel coborât din 
ceruri a intrat într-o seară în casa lor. l-a dat să înghită o pastilă, 
apoi i-a ținut mâna până a adormit. Când s-a trezit, gâlma din 
sân, rădașca scârboasă ce se pregătea să-i curme viaţa, dispă- 
ruse. Desculţă, a coborât în cămară și a luat o sticlă de vin, lä- 
sând ușa deschisă de perete în urma ei. 

Într-un scaun de lângă pat, soțul ei adormise cu bărbia în 
piept. Chiar şi în somn, chipul îi era măcinat de grijă. 

— Promite-mi un lucru, îl trezise ea, punând alături de sti- 
cla de vin de colecţie și două căni mari de ceai, care nici măcar 
de aceeași culoare nu erau. Dacă vreodată o să mă mai vezi că 
o iau razna, trage-mă înapoi. Zi-mi ceva care știi că m-ar face 
să mă oripilez, iar eu am să îţi răspund... 

Stela se uită la David, la Marina, apoi luă receptorul de la 
ureche. 

— Boala mea, mămăligă cu cafea, murmură ea abia auzit. 

Panait îi înapoie pistolul lui David, apoi merse și își petrecu 
brațul după umerii Stelei. 

— Lasă-l pe Alecu, spuse el blând. Dânşii sunt prietenii 
domnului Neacșu. El i-a trimis aici. 

Stela îl privi lung; 

— Neacșu? E în cârdăşie cu teroriștii? Ezitant, puse telefo- 
nul înapoi în suportul lui: De parcă asta ar conta în vreun fel.. 

— Exact, nu-i treaba noastră, răspunse Panait, apoi ridică 
privirea către David: Dar să știți că n-am nici cea mai mică idee 
cum v-am putea ajuta. Internetul nu mai funcţionează de ieri 
noapte. Ca peste tot în oraș, mă gândesc. 

David făcu câţiva pași rapizi prin încăpere. 

— Am înţeles de la Natha — de la domnul Neacșu ~- că vă 

ocupați cu organizarea de evenimente festive, nunţi în special. 
Corect? 

Stela se desprinse de la pieptul lui Panait. În cazul ei, schim- 
barea provocată de întâlnirea cu moartea fusese totală și de 
profunzime. Aruncase rețetele de comportament și nevoia de 
ordine, şi îmbrăţișase neprevăzutul. Miresele o iubeau. Nu 
exista problemă, oricât de dificilă ori de jenantă, pe care Won- 
der Stela să n-o rezolve ca pe un fleac banal. 

— Şi ce are asta de-a face cu internetul? întrebă ea, curiozi- 
tatea învingând frica. 

În câteva vorbe, David reluă ce-i spusese lui Panait, apoi în- 
chise ochii și își încrucișă degetele împotriva ghinionului: 

— Aveţi o instalație de umplut baloane cu heliu? 

Stela își săltă mândră bărbia. Se simţea în gesturile ei sigu- 
rana celui care a reușit de unul singur în viaţă: 

— Importată direct din Germania. O adevărată bijuterie! 

Dus de euforia momentului, David pufni în râs: 

— Unchiul Gore zice că dacă nu vine Mahomed la munte, 
vine muntele la Mahomed. În cazul nostru, în loc să băgăm in- 
ternetul în laptop, o să băgăm laptopul în internet. O să-l ridi- 
căm cu un mănunchi de baloane deasupra cupolei de bruiaj. 
Cineva mi-a spus azi că o sută de metri ar putea fi de ajuns. 

— O persoană demnă de toată încrederea, unchiul Gore în 
variantă feminină, nu se putu abține Marina să nu mârâie prin- 
tre dinți. 

Stela își strânse gânditoare piepții halatului, apoi își încru- 
cișă braţele: 

— Hm, ideea nu-i rea, dar... 

Lui David îi dispăru entuziasmul. 

— Aţi zis că aveţi o instalaţie de heliu! aproape că strigă el. 

— Instalaţie avem, dar... 

— Dar, ce?! Gaz este? 

— Două tuburi, suficient cât să umflăm un dirijabil; baloa- 
nele sunt cele care ne lipsesc. Le-am folosit pe toate la nunta 
de sâmbăta trecută. 

David gemu şi se așeză învins într-un fotoliu. Ceasul arăta 
că mai erau cincizeci de minute până la ora doisprezece. Timp 
ar fi fost suficient să-şi ducă planul la îndeplinire. În acele 
condiții, îi mai rămăsese un singur lucru pe care îl putea face. 

— Mihai, am nevoie să-mi faci un serviciu. Sună-l pe Alecu 
și spune-i că îi ai pe teroriști la tine în casă. Le-ai luat pistolul, 
și acum îi ţii la respect. Zi-i să se grăbească încoace. 

— Poftim? Înţeleg bine, zici că vrei să vă denunţ? 

David își lăsă capul pe spătar și privi în tavan: 

— Nu se poate ca poliţia să nu-și fi păstrat o linie de inter- 
net. O pușcă e utilă doar atunci când nu trage pe la ambele ca- 
pete deodată. Nu-i nicio sfârâială să-ți laşi duşmanul în 
întuneric, dacă odată cu el orbești şi tu. Internetul, pe lângă 
email și messenger, mai înseamnă și interconectivitatea pro- 
gramelor folosite de forțele de ordine. Recunoașterea facială, 
de exemplu, este unul dintre ele. Pentru a procesa imaginile 
furnizate de camerele video împrăștiate în tot orașul, este ne- 
voie de un mijloc digital de transport. Nu-i greu să-ți dai seama 
care este acela. 

Marina izbi cu piciorul în podea: 

— Nu poţi face asta, rosti ea pe un ton înverşunat. Ştiu că 
nu-ți convine, dar adu-ţi aminte ce spunea Nathaniel, mă rog, 
Neacșu - castraveți muraţi! — Noe în persoană!! 

Se uită la Panait, la Stela, apoi ridică nepăsătoare din umeri: 

— Putem face față unui război nuclear, chiar și unul gene- 
ralizat, dar în mod clar nu vom supravieţui planului lui Adam. 

David o ignoră, privind ţintă în ochii lui Panait: 

— Sună-l, te rog, pe Alecu. Fiecare secundă contează. 

Țurcanu luă telefonul şi formă numărul vecinului său: 

— Alecule, începu el șovăitor, tipul pe care l-ai adus la 
mine... 

Aurelia săltă brusc capul şi chicoti. Panait mută receptorul 
de la o ureche la cealaltă: 

— ... are ceva să îţi zică... 

— Prezervative! 

Toate privirile se îndreptară către Aurelia. Cuvântul pe 
care-l rostise, împreună cu rânjetul triumfător care se întindea 
pe chipul ei, făcea inutilă orice explicaţie suplimentară. 

Panait devie din mers discuţia: 

— Ar vrea să te întrebe dacă n-ai fi interesat să vinzi casa. 
I-a plăcut atât de tare zona încât ar fi dispus să plătească bani 
buni, mult peste prețul pieţei. Ori cel puţin așa se laudă el. 

Urmară câteva clipe de tăcere încremenită. Nimeni nu în- 
drăznea să respire. 

— Aşa i-am spus și eu, clătină Țurcanu grăbit din cap, dar 
a insistat să te sun. Bine, șerifule, atunci te aștept pe seară pe 
aici. Am o sticlă de palincă de Bihor, gălbuie ca gutuia dată-n 
pârg. Să tot aibă vreo șaizeci de grade după cum arată. Mi-a 
făcut-o cadou nașul mare sâmbăta trecută. Cică s-o beau cu ci- 
neva drag. 

— Ar putea merge, spuse David după ce Panait închise tele- 
fonul. Sunt extrem de uşoare și încape o cantitate mare de gaz 

în ele. Nu vorbesc din imaginație. Am umflat o mulțime la ara- 
gaz pe vremea când eram copil. 

— Ce chestie, și eu care credeam că folosesc la altceva, 
mârâi Marina. 

— Am zis că atunci când eram copil, i-o întoarse David. 
Pentru o clipă îşi rânjiră unul altuia, apoi momentul de com- 
plicitate pieri, alungat de norii ce amenințau să ia formă de 
ciupercă. 

— David are dreptate, spuse Aurelia. Nişte draci de copii 
dintr-una din clasele la care predau au făcut-o odată în timpul 
orelor. Nu s-a terminat chiar bine. Doi dintre ei au fost exma- 
triculați... 

Stela se înapoie grăbită în încăpere. 

— Am vorbit la telefon cu Minodora, cu farmacista. A zis 
că are cincizeci de cutii în depozit, a câte zece bucăţi fiecare. 
Cu totul, cinci sute de cămășuţe pentru domnii responsabili. 
Mi le aduce acum. Am prins-o chiar când voia să iasă să-și 
cumpere ceva de mâncare. 

— Cinci sute? Nu te-a întrebat la ce îţi trebuie? se interesă 
rezervat Panait. 

— Tu ce zici? Ştie că am trompele legate. Normal că m-a în- 
trebat! 

— Şi?! 

— l-am zis că dau o petrecere privată. Dacă poți să crezi atâta 
obrăznicie, m-a întrebat dacă nu cumva se numără și ea printre 
invitați! Ceva îmi zice că nu pe mine ori pe Cuţarida, labrado- 
rul familiei, ar vrea să ne întâlnească într-un astfel de context. 

Stela își strânse cordonul halatului de baie, dar continuă să 
se joace cu unul dintre capetele lui: 

— Gândindu-mă mai bine, să știi că n-arată rău duduca. Ba 
chiar deloc! Crețule, ia de notează! Cred că ştiu ce vreau să-mi 
faci cadou anul acesta de Mărţişor! 

Lui David îi veni să urle, să râdă și să se dea cu capul de 
pereţi în același timp. Lumea stătea să se scufunde în haos, iar 
cei care îl înconjurau continuau să se preocupe de mărunțișuri. 
Să iubească, să urască, ori să simtă fluturi în stomac la gândul 
unor obrăznicii viitoare. Ochii lui îi întâlniră pe cei ai Marinei. 
Ori să arunce prosopul. Nimic nu se schimbase. Oamenii 
aveau să rămână oameni până la sfârșitul veacurilor, cu bunele 
și cu relele lor. Scoase din rucsac laptopul, telefonul lui Serghei, 
și se apucă grăbit de lucru. 

— Până ne sosesc, hm, baloanele, eu mă duc să montez in- 
stalaţia în curte. Cu zăpada care s-a adunat între timp, o să ne 
ia ceva până o pornim, mormăi Panait, apoi o şterse cât putu 
de repede afară din cameră. 

Stela porni către scara ce ducea la etaj. 

— Mă duc să mă îmbrac și revin cu aţă și foarfeci. N-ar tre- 
bui să ne ia prea mult timp până umflăm suficiente cât să ne 
facem treaba cu ele, rânji ea, urcând în fugă treptele. 

Soneria se auzi de două ori scurt și o dată prelung. 

— El e, spuse Elena cu glas uscat. Îl recunosc după semnal; 
aşa am aranjat că o să sune. 

Varujan se încruntă. Ce altceva mai aranjaseră rusul și 
domnişoara ai cărei ochi plânși cântăreau și scrutau fără înce- 
tare? 

— Du-te şi dă-i drumul în casă, îi spuse polițistului cu cica- 
trice. Vezi, caută-l și în cur să n-aibă vreo armă ascunsă! 

Polițistul ieși grăbit, iar după câteva minute se întoarse cu 
rusul. 

— Nu ştiam că poliţiştii români sunt atât de prietenoși, 
spuse Serghei râzând. După cât de insistent m-a pipăit domnul 
chipeș care m-a întâmpinat, aș fi distrus dacă nu mi-ar trimite 
flori de ziua mea, pe cinșpe' ianuarie. 

— Odată cu Eminescu... spuse polițistul. 

Serghei se plesni cu palma peste șold: 

— Şi să mai zică cineva că musării?! români ar fi tâmpiţi. 
Bun Eminescu ăsta al vostru, bun, da’ vă zic eu că Pușkin e mai 
tare! Aveţi voi idee cum sună „A zecea poruncă”? 

Serghei își scoase căciula din cap și începu să recite: 

La binele altuia să nu râvnesc, 
Tu Doamne, mie-mi poruncești 
Ştii însă, că mi-s puterile lumești... 

La fel de brusc cum începuse, Serghei se opri. Își scutură 
căciula și ridică din umeri: 

— S-o auziţi cum sună în rusă. Chiar și fără să știi limba, și 
tot te vrăjesc cuvintele! 

Varujan se hotărî că îi era suficient cât auzise: 

— Pune-i cătușele și trage maşina în dreptul porţii, spuse 
el, apoi arătă către Elena şi Horia: O să le luăm şi pe cele două 
turturele cu noi, că poate vrea şeful să le vorbească. 

Elena se uită disperată la Serghei. 

— Dar, nu așa ne-a fost înțelegerea, bâigui ea, repetând ce 
o învățase rusul să spună într-o astfel de situație. 


21 Mycop (musăr) = gunoi, poliţist în argou în limba rusă. 

— Nu-ţi face griji, draga mea, domnul oștean glumește. De 
pe chipul lui Serghei dispăruse orice urmă de zâmbet: Mai 
întâi le dai drumul tinerilor, apoi discutăm. 

— Ce te face să crezi că poţi da ordine aici? se interesă Va- 
rujan cu un aer vag amuzat. 

Serghei păru că are un șoc. Pe chipul lui stătea zugrăvită o 
mirare oarecum circumspectă. 

— Dar, nu-i evident? rosti el precaut, părând că îşi alege cu 
grijă cuvintele. Strategia funcționă. Preţ de o clipă, Varujan avu 
senzaţia că îi scapă ceva important. 

— Nu, mormăi el prost dispus. Tocmai aia era problema, că 
nu înțelegea ce îl făcuse pe rus să se dea prins în mâinile lor. 

— Durakul de mine, oftă Serghei de parcă răspunsul lui Va- 
rujan i-ar fi rănit de moarte sentimentele, și eu care mă aș- 
teptam să fiu primit cu brațele deschise, ca un salvator pogorât 
din ceruri. 

Vocea îi deveni poruncitoare. Fără voia lor, polițiștii se în- 
dreptară reflex de spate. 

— Voi doi, dacă ţineţi cât de cât la viețile voastre, nu vă 
duceți la sediu, și nici acasă. Găsiţi o vizuină de care să nu ştie 
nici nevasta, nici mama ori amanta, şi îngropați-vă acolo până 
se mai așază apele. leșiţi din casă doar noaptea și niciodată 
fără căciulă pe cap. Arcul sinuzal și poziția sprâncenelor sunt 
cele mai importante repere în recunoașterea facială. Faceţi așa 
și poate mai apucaţi o săptămână, două, de trăit. 

Făcu o pauză, apoi își desfăcu larg braţele: 

— Aveţi idee cam în ce hazna v-aţi vârât? Inclusiv tu, gene- 
rale. N-avea impresia că dacă ești omul tartorului cel mare, 
asta o să te pună cumva la adăpost de curăţenia ce-o să ur- 

meze. Cel mai probabil o să deschizi balul. Invitaţii speciali, 
plutonul de execuţie şi prietenii lor: medicul legist și brancar- 
dierii de serviciu. 

Se bătu peste buzunare ca și cum ar fi căutat ceva, apoi făcu 
un semn obscen: 

— Pizde? moment să mă las de fumat, se stropși el supărat. 
Altul mai pizdeț de atât nici că puteam să găsesc! 

Se lăsă să cadă în canapea în colțul opus locului unde stătea 
Elena: 

— Vouă, Lolek și Bolek, nu vi se pare nimic dubios în toată 
afacerea asta? Adică, cine-i domnul acesta cu privire dură și 
bărbie pătrată? Ce scrie pe fluturașul lui de salariu: Armată, 
SIE, SRI? Și cine sunt mercenarii cărora a trebuit brusc să vă sub- 
ordonati? Nu întreb degeaba. Sunt fostul șef al serviciilor de 
informaţii ale Federaţiei Ruse pentru Europa de Est, iar acum 
aud pentru prima dată de ei. Iar asta, credeți-mă, e o realizare 
în sine. Una care nu-i la îndemâna oricărui mujic cu ceafă groasă! 

Pe bărbia lui Horia se prelingea un fir de sânge. Tânărul se 
șterse cu umărul, abținându-se cu greu să nu geamă de durere. 
Serghei arătă către el: 

— Gândiţi-vă, cine o să plătească pentru abuzurile care au 
avut loc începând de ieri noapte încoace? Crimă, tortură, viol? 
N-o să mă credeți, dar pe drum încoace a trebuit să lichidez 
doi dintre ei. Încinşi de gândul că în sfârşit a venit și vremea 
lor, s-au dus s-o violeze pe o tânără care avusese obrăznicia să 
nu răspundă avansurilor unuia dintre ei. Agentul Voiculeț a 
încercat să-i oprească, dar şi-au bătut joc de el. I-au zis să-și 
bage un deget în cur și să dea o tură de bloc în pasul piticului. 


22 nnsaeu MOMeHT = cu sens de înjurătură: moment futut, nemernic, 
ticălos. 

Varujan tresări la auzul numelui menţionat, fapt ce nu-i 
scăpă poliţistului cărunt. 

— Da, cu mine ai vorbit prin staţie, îi confirmă Serghei bă- 
nuiala ce-i încolțise în suflet. Așa am aflat că urma s-o ridicați 
pe Elena. A dracului potriveală, nu? 

— Voiculeţ, unul mic de statură și cu mustață de zlătar? in- 
terveni polițistul. 

Serghei încuviință. 

— Da, mic şi uscat. Pe nevastă-sa o cheamă Carmen. E blon- 
dă și mai înaltă decât el. 

— Destul! răcni Varujan. Ne pierdem timpul cu prostii. 
Puneţi-le cătușele și hai să mergem. Vreme de șezătoare o să 
tot fie după terminarea misiunii. 

Polițistul cu cicatrice se desprinse din locul de unde stătea: 

— Unde merge mia, merge și suta. Zece minute în plus sau 
în minus nu mai contează. Vreau să aud continuarea, spuse el 
pe un ton sec. 

Varujan luă în calcul să-i oblige sub amenințarea armei să-l 
urmeze, însă se văzu nevoit să renunțe. Ei erau prea mulţi, iar 
el, doar unul singur. Ar fi putut să-l ia doar pe Mişkin, însă 
ceilalți știau prea multe, văzuseră prea multe. Înainte să plece, 
trebuia să se asigure că aveau să-și țină gura. Făcu un gest în 
silă și luă poziție în spatele lui Horia. 

— În momentul de faţă, sunteţi ca și morţi. În absenţa unor 
martori direcţi, abuzurile la care ați asistat se transformă în bârfe 
fără substanţă. Angajatorul prietenului nostru de colo... Serghei 
punctă momentul ridicând un deget în aer: Apropo, generale. 
Dacă tot veni vorba, cum îţi zice ţie în legitimaţia de votant? 

Tentaţia de a-l amuţi pe rus prin orice mijloc îi reveni lui 
Varujan. Pe lângă starea de iritare pe care i-o provoca Mișkin, 

o senzaţie de pericol iminent îi înfigea cârcei în stomac. Reacţia 
poliţiştilor nu era întâmplătoare, ci făcea parte dintr-un plan 
bine întocmit; planul unui fost spion. Care avea să fie urmă- 
toarea mișcare? Se simțea de parcă ar fi alergat printr-un şanţ 
îngust din care nu putea să iasă. 

— Varujan Stâncă, mestecă el fără chef. Era inutil să nu răs- 
pundă. Poliţiştii îi cunoşteau deja identitatea. 

— Bun nume! Cu rezonanțe puternice. Sârb? 

Varujan ridică exasperat privirea în tavan: 

— Nu, armean după tată. Putem să trecem, vă rog, peste 
figurația de salon? Ziceai că ai să ne faci o propunere. 

Serghei își băgă cu un gest reflex mâna în buzunarul inte- 
rior al sacoului. Găsindu-l gol, lăsă să-i scape un potop de în- 
jurături în rusă. 

— N-aveţi vreunul dintre voi o țigară? se interesă el, conti- 
nuând să-și întoarcă nervos buzunarele pe dos. 

Polițistul cărunt clătină din cap: 

— M-am lăsat acum cinci ani... 

— Eu acum şapte, îl secondă cel cu cicatrice. Ar trebui să 
ţineţi nişte gumă de mestecat prin buzunare. Eu așa am reușit. 

— Mai e în bucătărie pachetul pe care l-a uitat Petre la tine? 
întrebă ingenuu Elena. 

Din fericire, nici unul nu văzu expresia de stupefacție de pe 
chipul lui Horia. Tatăl lui Petre murise cu un an în urmă de 
cancer pulmonar. Simpla vedere a unui pachet de țigări îl făcea 
pe prietenul lor să izbucnească în adevărate torente de bles- 
teme la adresa producătorilor de moarte frumos ambalată. 

— Nu, reuşi el să strecoare cu greu printre buzele tumefiate. 
L-a luat cu el ultima dată când a trecut pe aici. 

Elena se întristă și își strânse picioarele sub ea: 

— Îmi pare rău. Ți-aş da din ale mele, dar sunt de damă. 
Paie ordinare, cum le zice Petrică al nostru. Abia dacă simţi 
ceva când tragi din ele. 

— Nu-i nimic, o să aprind trei deodată, rânji Serghei. 

Elena privi către Varujan, așteptând ca acesta să-i acorde 
permisiunea să se ridice. Îi fu acordată cu un gest nervos al 
bărbiei. Unul dintre polițiști se luă după ea, asigurându-se că 
totul e în ordine. 

— Aţi merita să vă dau în braţe o perie şi un lighean, spuse 
ea când reveni în încăpere. Asta nu mai e casă de oameni, e co- 
cină! Nervoasă, îi întinse poșeta lui Serghei: Brichetă găseşti 
înăuntru, lângă pachetul de țigări. Ia-ti tu, apoi dă-mi și mie una. 

O schimbare subtilă în densitatea energiilor din aer îl făcu 
atent pe Varujan. Cu coada ochiului îl văzu pe polițistul cu ci- 
catrice studiind curios poșeta roz cu ștrasuri, iar un jungher 
de spaimă îi răsuci măruntaiele. Nenorocitul, atunci o vedea 
pentru prima dată! Dădu un răcnet și își smulse arma din tocul 
de umăr. Încurcându-se în haine, poliţiştii îi urmară exemplul. 

Serghei părea turnat în bronz. Brațul în care ţinea arma ar 
fi putut aparţine unei statui. Doar mișcarea controlată a piep- 
tului lăsa să se vadă că era în viaţă. Spuse cu ton măsurat, fă- 
când pauze egale între cuvinte. Dacă cineva le-ar fi 
cronometrat, ar fi văzut că ele durau exact cât două bătăi de 
inimă: 

— Nu striga și nu face mișcări bruște. Simt braţul trăgaciu- 
lui. E întins la maxim. Orice mișcare involuntară a degetului 
meu îl va face să se declanșeze. Dacă îţi vine să dai un vânt, 
abţine-te. Va fi ultimul lucru pe care îl vei face în această viaţă. 

Varujan își umezi buzele și trase cu coada ochiului la cei doi 
poliţişti. Din poziţia în care se afla, vedea bine arma lui Ser- 
ghei. Modelul îi era cunoscut. Prin minte îi trecu un gând 
năstrușnic: era stricată. Trebuia să fie! Nici un om lipsit de pu- 
teri supranaturale nu putea ține atâta timp percutorul în echi- 
libru. 

— Renunţă, îl opri Serghei. Înainte ca glontul omului tău 
să mă atingă, tu vei fi deja mort. E un reflex condiţionat, un 
truc care mi-a rămas din vremea Războiului Rece. Capul dacă 
mi l-ai zbura cu o sabie, și tot n-ai reuşi să scapi. 

— N-am să te las să pleci, scrâșni Varujan. l-aș condamna 
pe toți ai mei la moarte sigură! 

— Pentru moment, nu vreau decât să echilibrăm raportul 
de forțe. Grăbeşte-te. Începe să-mi obosească braţul. 

— Şi mă rog, cum te gândești să facem asta? Aruncăm pis- 
toalele pe podea în timp ce tu ţi-l păstrezi pe-al tău? Cât de 
proşti ne crezi? rânji Varujan. 

— Nu-i nevoie să le aruncați. Este suficient ca tu să-ți vâri 
arma sub curea la spate, şi s-o lași acolo. Lolek și Bolek să şi le 
bage la subţioară, ca pe termometru. Oricât de repede m-aş 
mișca, aş putea scoate din circulație unul, cel mult doi, însă ul- 
timul rămas mi-ar face cu ușurință felul. De la distanţa asta, 
până şi un copil te împușcă în cap fără să rateze. 

Varujan măsură din priviri poziţia oamenilor lui. Propune- 
rea rusului părea onestă. Îi oferea acestuia un avantaj supli- 
mentar, păstrând totodată intactă superioritatea lor numerică. 
Eliberă trăgaciul armei, apoi o băgă sub curea. 

— Faceţi cum vi s-a spus, se răsti el. Executarea! Poliţiştii se 
grăbiră să-și bage armele la subraţ. 

Pete roșii, ca de palme, pătau obrajii palizi ai lui Varujan. 

— Și acum? spuse el. 

Serghei cobori țeava armei și își ascuți auzul. Conform pla- 
nului, acum ar fi trebuit să intre în scenă Nathaniel. Nu-i 
minţise pe poliţişti. Oricât de repede s-ar fi mișcat, n-ar fi putut 
neutraliza mai mult de doi. Prezenţa lui Nathaniel ar fi echili- 
brat balanța, oferindu-le avantajul surprizei, cât şi al primei lo- 
vituri, dacă s-ar fi ajuns până acolo. 

Nici un zgomot nu tulbura liniștea casei. Nathaniel nu se 
afla acolo. Avea nevoie să-și facă alți aliați. 

— Acum ne dați drumul, se răsti el insolent. V-am mai zis, 
în absenţa cuiva care să poată spune o poveste diferită de cea 
a autorităţilor, sunteți doar niște morți care încă mai respiră. 
În libertate, vă pot fi de folos. Cunosc oameni importanți. Unii 
îmi sunt recunoscători, alții, doar datori, însă tuturor le este 
frică de dezvăluirile pe care le-aș putea face. Am dosare, foto- 
grafii, extrase bancare. Când or să vrea să vă ducă în fața plu- 
tonului de execuție, explicaţi-le oamenilor din spatele 
oglinzilor unidirecționale că există cineva pregătit să dea în vi- 
leag lovitura de stat, împreună cu adevăratele ei motive. Din 
postura lor de oameni importanți, oamenii mei vor susura vor- 
bele potrivite în urechile altor oameni importanţi. Zvonurile 
vor umple internetul. Oricât de mult ar vrea să le oprească, nu 
vor fi în stare. Oamenilor le plac poveştile cu mistere. Se dau 
în vânt după o conspirație bine regizată! 

Polițistul cu cicatrice privi la Varujan, studiindu-l intens. Îl 
cunoscuse în urmă cu câteva ore în biroul ministrului de in- 
terne, atunci când i se ordonase să se alăture unei echipe mixte 
a cărei misiune consta în găsirea și neutralizarea unui grup de 
teroriști suspectați că ar deține o armă nucleară. 

— Adică, vrei să zici că nu există nicio bombă atomică? 
spuse el căzut pe gânduri. 

Varujan păru că devine mai înalt și mai ameninţător. Mâna 
îi zvâcni în căutarea armei, apoi renunţă. 

Serghei privi cu coada ochiului către ușă. În echilibrul su- 
netelor din încăpere se strecurase un factor disonant. Cineva 
respira pe hol. Nathaniel sosise. 

— Blizăk lakatok, da ni ukusiși?. Nu-i evident? râse el, atră- 
gând atenţia polițiștilor. Uitaţi-vă la prietenul vostru în haine 
civile. Întrebaţi-l, din curiozitate, cine este șeful lui. 

Într-o sclipire de intuiţie, Serghei își aduse aminte vorbele 
lui Varujan: N-am să te las să pleci. I-aş condamna pe toți ai mei la 
moarte sigură! 

— Sau și mai bine, întrebaţi-l cu ce îl are individul la mână! 
Pun pariu o mie de ruble contra unui pumn în gură că numele 
individului ne-ar surprinde prin lipsa lui de rezonanţă. Li- 
ghioanele periculoase își sapă vizuinile adân... 

Un obiect din metal zbură prin aer și ateriză pe podea. Ser- 
ghei observă perforaţiile din învelișul exterior. O grenadă para- 
lizantă! Reflexele instilate în el de mii de ore de antrenamente 
extenuante preluară automat controlul. Îşi acoperi urechile, în- 
toarse capul, închise ochii și deschise larg gura. Toate deodată. 

Unda de șoc lovi ca un baros. Chiar și prin pleoapele 
strânse, lumina care umplu preţ de o fracțiune de secundă în- 
căperea fu orbitoare. Serghei realiză că nu mai stă în picioare 
abia atunci când se lovi cu capul de podea. 

— Încet, îi spuse o voce care nu era a lui Nathaniel. Încearcă 
să nu te mişti. O să-ţi revii în curând. Blând, dar ferm, pistolul 
îi fu luat dintre degetele amorţite. 


23 OAn30K A0KOTOK, Aa He yKycurub = Cotul e aproape și totuşi nu poţi 
să-l muști. 

Serghei deschise ochii. Deasupra lui stătea un bărbat al 
cărui chip cu trăsături prelungi îi era cunoscut oricărui creştin. 
Lângă el, Nathaniel îl privea cu ochi triști. Mâinile îi erau le- 
gate la spate, iar peste gură îi fusese aplicată o bucată de bandă 
adezivă. 

Un bărbat negricios, subțire ca o nuia de alun, îi dezarmă 
pe poliţişti, apoi pe Varujan. 

— A diavolului de treabă! Nu credeam că o să meargă atât 
de ușor! exclamă el într-o română stricată. 

ÎI întoarse cu piciorul pe Varujan, apoi îl lovi cu bombeul 
pantofului în stomac: 

— Deșteptarea, prostovane! Nu mă întreba de ce, dar stă- 
pânul tău te vrea în viață. Sunt curios ce o să zică atunci când 
am să-i povestesc că ai fost luat prizonier de două ori în mai 
puţin de trei minute. Eu, în locul lui, te-aș tăia pe burtă, apoi 
te-aș arunca de mâncare la câini. 

Arătă către rus: 

— Saltă-l pe mujic de acolo și pune-l lângă fufă. 

Cu ușurința cu care ar fi ridicat un copil, Eber îl luă în braţe 
pe Serghei și-l puse în canapea. 

Tacticos, Kenan inspectă pistolul lui Varujan, verifică să aibă 
glonţ pe țeavă, apoi îl împușcă în cap pe polițistul cărunt. 

— Ai ceva important de spus? rosti el, întorcându-se către 
polițistul cu cicatrice. Hai, fuguța că pleacă trenul! 

— Eu... nu, te rog... 

Kenan ridică exasperat privirea în tavan și-l împușcă pe 
polițist în mijlocul frunții. 

— Nu mi-au plăcut niciodată bâlbâiţii, rânji el. Îşi duse 
mâna la falcă, privirea trecându-i de la Elena la Horia. Să în- 

cercăm ceva diferit: Din Oceanul Pacific, a ieșit un pește mic, 
iar pe coada lui scria, ieși afară dum-nea... 

Ţeava pistolului se oprise în dreptul Elenei. 

— Cu care să încep? îl întrebă el pe Eber. Cu fufa ori cu pu- 
lifricu'? Hai, ajută-mă să mă hotărăsc. Care dintre ei or să-l în- 
tâlnească primul pe domnul lisus? Un tip controversat, poate 
că ai auzit de el. Unii zic că ar fi murit pe cruce pentru păcatele 
turmei lui preaiubite. Alţii îi pun la îndoială însăși existența, 
nu doar miracolele despre care se bârfește că le-ar fi făcut în 
perioada respectivă. 

— Opreşte-te! strigă Eber în limba Anunnaki. Îl avem pe 
Nathaniel și pe rus. Lasă-i în pace pe restul. Sunt nevinovați! 

— Tocmai asta îi face neprețuiţi, râse Kenan. Lipi țeava 
armei de tâmpla lui Horia și-i rânji lat lui Eber: Nu trebuia să 
le fi dat târfelor tale butonii mei. Pentru fiecare bănuţ din cât 
au costat, am să-ți omor o sută de mioare. Sau o mie, depinde 
cum o să mi se erecteze genunchiul. 

În vocea negriciosului, Serghei recunoscu setea de răzbu- 
nare. În privirea celuilalt, teama pentru viețile tinerilor. Nu 
înţelegea substratul, dar îi era clar ce avea să se întâmple: ca 
să-l rănească pe tovarășul său, negriciosul avea să-i ucidă pe 
toți. 

— Fără noi n-o să-i poţi da de urmă lui David! își găsi el 
forța să strige. Pe lângă ceea ce poate împărtăși puştiul ăla 
lumii întregi, asasinarea lui JFK o să sune ca o bășină fâsâită 
pe lângă un obuz de tun! Oricât de puternici ați fi, şi tot o să 
vă tragă preșul de sub picioare! 

Kenan își dădu capul pe spate şi începu să râdă. Ocazia de 
a prelungi agonia lui Eber sosea ca un cadou mult râvnit. 

— Şi ce anume știe acest David? răspunse el în limba lui 
Serghei; rusa îi era mai la îndemână decât româna. Ce secrete 
te-a convins escrocul acela că a descoperit între furtişagul de 
dimineaţă și cel de la prânz? 

Dispreţul din privirea negriciosului, flegma din vocea lui, 
îi spuneau fără greș lui Serghei cum trebuia să procedeze. Sin- 
gura modalitate de a-l opri să mai ucidă pe cineva era să-l în- 
frunte. Bărbaţii de felul lui mai curând respectă un adversar 
curajos decât pe un învins care se dă legat în mâinile celui care 
l-a capturat. 

Trase aer în piept și dădu drumul unui șuvoi de înjurături 
de cazarmă, combinate generos cu cuvinte și expresii arăbești 
la fel de murdare ca și cele rusești. 

Kenan îl studie mirat, apoi izbucni în râs: 

— Luptător în Afganistan? rosti el fără urmă de ranchiună 
în glas. 

Tonul de caporal care îi afurisește pe recruți în timp ce se 
scarpină într-o zonă intimă fu înlocuit de mândria soldatului 
care a făcut frontul în prima linie: 

— Regiunea Paktia, din '86 până la sfârșit, în '89. Doi ani și 
zece luni. 

Kenan se uită la Eber, apoi arătă către Serghei: 

— Ai dreptate, pe ăsta îl luăm cu noi, în caz că Adam o să 
vrea să-și schimbe câinele de pază. Rusul pare mult mai com- 
petent decât maimuța ailaltă răpănoasă. 

Între timp, Varujan îşi revenise din șocul provocat de gre- 
nada paralizantă. Kenan i se adresă în română: 

— Stăpânul tău m-a rugat să-ți zic că familia ta e bine. În 
urmă cu o oră au aterizat la Londra. la-o ca pe o favoare pe 


261 


Ferma de dinozauri - II Dan Rădoiu 


care domnul Petcu a considerat de cuviinţă să ţi-o facă pentru 
serviciile aduse. Care or fi fost alea, nu ştiu, dar nu-i problema 
mea. Pe tine o să te ducem în Grecia unde, în scurt timp, o să 
fii arestat. Înţeleg că ştii care-i mersul lucrurilor într-o astfel de 
situație. Îți ţii gura şi nu spui nimic. În urma sugestiei pe care 
un stat prieten o va face, vei fi dus într-o locaţie secretă, ur- 
mând să fii judecat de un tribunal internaţional. N-o să se în- 
tâmple. O să te scoatem de acolo cu mult înainte să se pună în 
mișcare maşinăria acuzării. 

Rânjetul aducător de moarte se întoarse pe chipul lui Kenan. 
Eber simți cum îl cuprinde un val de disperare. 

— Gata, te-ai hotărât? Fufa ori pulifricul? 

Eber privi la cei doi poliţişti morţi. 

Nathaniel scoase niște sunete nedesluşite și prinse a se 
zbate. 

— Dar, vai, unde îmi sunt manierele!? râse Kenan. Noe vrea 
să ne zică ceva. Dacă nu mă înșală memoria, localnicii acestor 
pământuri au un nume asemănător. Îl folosesc pentru ăla de-i 
prostul satului prin bancuri: „Nea Nae”. Nu-i așa că sună bine: 
Nea Noe? 

Anticipând durerea lui Nathaniel, Kenan îi smulse banda 
adezivă ce-i acoperea gura. 

— Eber nu se poate hotărî. Nu-i ceva nou, o ştii la fel de 
bine ca și mine. Fii bun și fă-mi o sugestie pe care să-l trimit 
primul în lumea umbrelor. 

Nathaniel îşi umezi buzele, se strâmbă de gustul lipiciului, 
apoi scuipă într-o parte. 

— Pe niciunul, spuse el cu o grimasă. Îi laşi în pace să plece 
în treaba lor, iar noi mergem să-l întâlnim pe Adam. 

Kenan pomi să învârtească pistolul pe deget și zâmbi 
subțire: 

— Chiar așa, ca în vremurile de demult? Tu zici, eu mă exe- 
cut, și nimic rău nu s-a întâmplat între timp? 

Nathaniel nu zâmbea. Părea indestructibil, turnat din me- 
talul cel mai dur. Kenan simţi că i se șubrezește siguranța de 
sine. 

— Chiar așa, spuse Nathaniel. Și te-aș sfătui să-ți ţii pentru 
tine gesturile de forță. Dacă mai rănești pe unul singur dintre 
ei, îţi promit o soartă mai rea decât o mie de morți. 

— Și mă rog, cum o să-ți reușească una ca asta? susură Kenan. 

— Îi voi spune lui Adam doar jumătate din ceea ce i-aș fi 
spus dacă m-ai fi ascultat. Jumătatea inutilă. lar eu nu sunt 
Eber. Mi se rupe dacă Adam mai dă o dată drumul la toate cele 
zece urgii din Biblie. Să te văd suferind, agonizând, vindecat 
doar ca să sângerezi din nou, o să îmi fie suficient. Capacitatea 
de a uri cu pasiune nu vă aparţine în exclusivitate doar ţie și 
lui Adam. 

De data asta, râsul lui Kenan sună găunos. 

— Aş putea să vă ucid pe toți și să zic că așa v-am găsit. Ce 
zici de ideea mea? 

— E proastă. Crezi că te poți uita în ochii lui Adam și să-l 
minţi cu seninătate? O să vadă prin tine ca prin sticla cea mai 
clară. Ai coaie moi, Kenan. Dintotdeauna le-ai avut. Știu cum 
putem pleca de aici înainte să sosească nava clanului Ybir. Ești 
sigur că vrei să rişti şansa tuturor pe o răzbunare de copil is- 
teric? Lameh, Jared, Galos, fiecare o să vrea să taie o bucăţică 
din tine, apoi să presare deasupra sticlă pisată amestecată cu 
sare și puroi. 

Kenan se grăbi să înhațe momeala întinsă. Acum putea să 
dea înapoi fără să-și piardă cinstea obrazului: 

— Mă rog, dacă e vorba de binele grupului, o să iau în cal- 
cul propunerea ta... 

— Și odată cu ea, ia în calcul să-l contactezi pe Adam, îl opri 
Nathaniel. Vreau să vorbesc cu el. Acum! 

Kenan dădu o înjurătură și scoase din buzunar un dispozi- 
tiv metalic. Indiferenţa cu care îl acţionă îi confirmă lui Na- 
thaniel cele mai negre bănuieli. Explicaţia putea fi doar una 
singură: deşi Kenan fusese de acord să le dea drumul celor doi 
tineri și rusului, aceștia nu aveau să mai trăiască suficient cât 
să povestească cuiva ceea ce văzuseră. 

— De ce mă cauţi? Credeam că ne-am înțeles ce trebuie să 
faci, se răsti proiecția holografică a lui Adam de îndată ce cone- 
xiunea se realiză. 

— Este aici cineva care vrea să îţi vorbească, aruncă în 
scârbă Kenan. 


De SR: die i 


Marina duse sticla de palincă la gură și se prefăcu că bea 
prelung. Făcu câţiva pași împleticiţi, apoi căzu în genunchi. 
Răsfiră zăpada cu mâna, își dădu capul pe spate și izbucni în- 
tr-un hohot de om beat. Aurelia îi înfundă căciula pe ochi și i 
se alătură. 

Fusese ideea Marinei. Bărbaţii, mai ales cei însărcinaţi cu 
respectarea moravurilor, poliţiştii, tind să-și întoarcă privirea 
de la două femei care au băut prea mult. Le lezează imaginea 
de soţii ori de mame, rolurile pe care femeile s-ar presupune 
că ar trebui să le îndeplinească în societate. 


264 


Ferma de dinozauri - II Dan Rădoiu 


Țurcanu termină de umflat unul dintre baloanele improvi- 
zate. Stela îl luă, îl legă cu aţă, apoi îl adăugă la snopul ce 
creştea văzând cu ochii. 

— Chiar crezi că există undeva o bombă atomică gata să ex- 
plodeze? Că tot ce ne spun autorităţile este o minciună îngro- 
zitoare? 

Mihai desfăcu un alt prezervativ, apoi îl cuplă la instalația 
de heliu. 

— N-ar fi prima dată, nu-i așa? Adică, asta fac guvernele de 
când se știu. Ai putea spune că face parte din fişa postului lor 
să-i mintă pe oameni. Și nu-i poţi acuza prea tare. Gândește-te 
ce s-ar întâmpla dacă s-ar anunţa la televizor că o bombă nu- 
cleară artizanală ticăie într-o locaţie necunoscută din București. 
Câţi ar muri în panica ce s-ar crea? Ce abuzuri înfiorătoare s-ar 
petrece în timpul care le-a mai rămas de trăit concitadinilor 
noștri? Dacă tot e să murim, hai măcar s-o facem cu stil! Crime, 
violuri, reglări de conturi. Ar fi vremea socotelilor, atât a celor 
de viață și de moarte, cât și a celor mărunte și meschine: Mai 
ţii minte, vecine, când m-ai inundat anul trecut, și apoi te-ai 
tras pe cur să-mi plătești jugrăveala? Da’ tu, meltane, când par- 
cai cu tupeu pe locul lu’ tăticu', și p'ormă tot tu erai tare-n gură 
atunci când te trimiteam în mă-ta?! 

Prin geamul sufrageriei, David se vedea lucrând de zor. 
Stela îl țintui cu privirea: 

— Avem, oare, dreptul să riscăm vieţile tuturor de dragul 
recunoștinței pe care i-o purtăm domnului Neacșu? murmură 
ea. Adică, schema cu laptopul poate să meargă, dar la fel de 
bine poate să nu. Şi de unde ştim că ei chiar vor să oprească 
bomba? Poate, din contră, vor s-o detoneze! 

Ţurcanu îi întinse Stelei balonul improvizat să-l lege. 

— Ţi-am povestit cum l-am întâlnit pe Neacşu? 

Era o întrebare retorică. Subiectul în sine fusese unul dintre 
puţinele secrete care își făcuse vreodată loc între ei. El nu-i spu- 
sese, iar ea nu-l întrebase. 

— Când ieșeam din spital, m-a agăţat un brancardier. Cu 
voce joasă, mi-a spus că există oameni care repară ceea ce doc- 
torii nu pot. Mi-a dat numele unei vrăjitoare, o ţigancă renu- 
mită, cică, pentru succesele ei. În disperare de cauză, m-am 
urcat în maşină și i-am făcut o vizită. 

Panait luă un prezervativ, dar nu-i rupse ambalajul. 

— Ceea ce mi s-a întâmplat acolo, recunosc, a fost dintr-o 
altă lume, parcă. Vrăjitoarea, abia trecută de treizeci de ani, fo- 
coasă ca un cal nărăvaș, mi-a luat palma și a început să-mi ci- 
tească. Nici o ştiinţă din lume nu cred că poate explica cum o 
femeie din fundul Bolintinului a putut să-mi spună lucruri pe 
care le știam doar eu și cu tine. Cum te-am întâlnit, cum o 
chema pe tipa cu care eram în perioada în care ne-am cunos- 
cut, faptul că mama a avut, pe vremea când eu eram copil, o 
sarcină extrauterină din care aproape era să moară, și multe 
alte lucruri de acest fel. Ascultând-o, neîncrederea mi s-a trans- 
format în speranţă. Poate că nu era chiar totul pierdut! Poate 
că existau, într-adevăr, alte forţe capabile să îndrepte răul în 
faţa căruia știința oamenilor se dovedea neputincioasă. 

Stela îşi ascunse lacrimile, dar și surâsul. În Grădina Edenu- 
lui, Mișu al ei l-ar fi transformat pe șarpe într-o pereche de pan- 
tofi şic, iar din pomul cu pricina ar fi copt o plăcintă de mere 
pe cinste. 

— O vrăjitoare? Dumnezeule, creţule! Prin câte cercuri de 
foc a trebuit să sară mintea ta aia de materialist convins ca să 
poţi face una ca asta?! 

— Nu atât de multe pe cât ai putea presupune. De fapt, nu 
cred să fi contat în vreun fel. În acele momente, m-aș fi con- 
vertit la Islam, hinduism - ori la biserica lui Jedi! — ca să te pot 
vindeca. Fără număr, după cum zicea socrul mare la nunta de 
săptămâna trecută. Miracolele au acest dar, de a-i converti pe 
necredincioși în adepţii cei mai înfocaţi. 

— Miracole? Zi-le mai curând colectare de informaţii! Pe 
când mă aflam în spital, obișnuia să mă viziteze o păpușă de 
fată, numai bucle și ochi albaștri. Îmi povestea despre priete- 
nul ei, despre cum avea ea să intre la facultate după ce o să 
plătească datoriile pe care le făcuse tac-su jucând la poker. Nu 
cred să mă înșel, dar toate pe care mi le-ai spus este posibil să 
le fi aflat de la mine. 

Panait o studie interzis. Un pumn în stomac și o scatoalcă 
după ceafă ar fi avut același efect ca vorbele Stelei. 

— Asta explică multe. Dar, să continui, spuse el. Vrăjitoarea 
mi-a pus două condiţii: cinci mii de euro și un obiect care să fi 
aparținut unei femei tinere. 

— Să-i facă vrăji? 

Panait răsfiră zăpada cu piciorul. 

— Nu, să-i ia ani din viaţă și să ti-i treacă ție pe răboj. 

Pe Stela o străbătu un fior îngheţat care n-avea nicio legă- 
tură cu gerul de afară. Se datorase vindecarea ei unui contract 
semnat în Iad? Pe timpul cărei fete nevinovate se uitase la te- 
levizor, mersese la coafor ori se băgase în pat alături de Mihai? 

— Te implor, spune-mi că ai refuzat-o... 

Lui Panait îi tremurau mâinile. După câteva încercări 
nereușite, desfăcu ambalajul uleios şi cuplă prezervativul la 
muștiucul instalaţiei de heliu. 

— La nunta din sâmbăta respectivă a venit un soi de 
mașteră. Nu mai mult de patruzeci de ani, frumușşică la chip, 
dar cu niște șolduri late ca butoiul de murături, și un vocabular 
de batalion disciplinar. După ce s-a îmbătat zdravăn, a agăţat 
un băiețel care stătea retras și se juca pe telefon, și a început 
să-l înveţe să înjure. Ca să-l facă bărbat, să ştie cum să ia o fe- 
meie de păr şi s-o supună, după cum mi-a zis chiar ea, atunci 
când a observat că o studiez. l-am luat rujul, apoi am căutat-o 
pe vrăjitoare la telefon. Voiam să știu dacă mă poate primi. Pe 
drum către ea m-a sunat Neacșu. 

— Coincidenţă? 

— Puțin probabil. M-a întrebat dacă am obiectul solicitat, 
apoi m-a pus s-o descriu pe posesoarea lui. Restul îl ştii şi tu. 
Ne-a făcut o vizită acasă, iar a doua zi te-ai trezit vindecată. 

— Creţule, dar asta sună a recrutare în toată legea. Într-un 
mod pervers rău, Neacșu te-a încercat să vadă până unde ești 
dispus să mergi... 

— Contează în vreun fel? Din ziua aia am început să mă rog 
la un Dumnezeu incert pentru sănătatea lui. Dacă mi-ar fi cerut 
să-i dau casa, împreună cu toţi banii noştri și sufletul meu deo- 
potrivă, m-aş fi grăbit să-mi aștern semnătura în josul paginii. 
Ori să ucid pe careva cu mâinile goale. 

Îi întinse balonul Stelei. Zgomotoase, Marina și Aurelia con- 
tinuau să joace mica lor scenetă, îmbrâncindu-se şi aruncând 
cu bulgări una în alta. 

— Ori să ajut un grup de teroriști daţi în urmărire generală. 
Sincer, mi-e indiferent care-i treaba cu bomba. Dacă o deto- 
nează, totul o să se termine într-o clipită. O să plecăm împreună, 
așa cum ne-am dorit dintotdeauna. Dacă o dezamorsează, am 

salvat orașul de la distrugere. Un zâmbet îi înmuie încruntarea 
de pe chip: Oricum ai da-o, este o ofertă pe care n-o putem re- 
fuza. 

Mihai verifică forța de tracțiune exercitată de baloanele im- 
provizate. 

— Cred că sunt suficiente. Du-te și cheamă-i să vină. 

David introduse laptopul într-o pungă de plastic, apoi o 
ataşă snopului de baloane. Un fulg de zăpadă căzu din cer, 
așezându-i-se pe obraz. 

— Gata. Dă-i sfoară! spuse el. 

Mihai lăsă tamburul de gută pescărească să-i sfârâie în 
palmă. Ca tras de o mână invizibilă, laptopul prinse a se ridica, 
apoi dispăru în văzduhul pufos. 

— Cum stăm cu timpul? 

David își verifică ceasul. 

— Ne-am mișcat bine. Mai e un sfert de oră. Ar trebui să ne 
ajungă și să ne mai şi rămână. 

Un fulg i se încurcă Marinei printre gene. Pe următorul îl 
prinse Aurelia în palmă. În mai puţin de un minut, ningea ne- 
întrerupt. 

Panait smuci de firul de gută, apoi o căută din ochi pe Stela: 

— Du-te şi adu-mi o bucată de lemn de făcut focul. Găsești 
lângă grătar. Repede! 

— Ce s-a întâmplat? se interesă speriat David. 

Mihai îi arătă. Firul de gută făcea burtă, întinzându-se pe 
pământ. Ascensiunea fusese întreruptă înainte ca baloanele să 
ajungă la altitudinea dorită. 

— S-a așezat zăpada pe ele. Mai trebuie să adăugăm câteva, 
altfel n-or să aibă suficientă putere. 

Luă butucelul din mâinile Stelei și i-l dădu lui David. 

— Mulinează firul înapoi și ai grijă să nu se încurce. Dacă o 
face, putem să ne aşezăm în cur pe trepte şi să aşteptăm liniștiți 
sfârșitul. N-o să avem timp să-l descurcăm. 

David scutură din cap şi se puse pe treabă. Panait răsturnă 
o cutie de prezervative pe masa improvizată de lucru. 

— Vreau fiecare să ia câte unul, să-l umfle, apoi să-l lege. 
Avem nevoie de cel puţin încă zece. Trei sau patru de fiecare, 
depinde cât de repede vă mișcaţi. 

Marina apucă unul, dar nu fu în stare să-i rupă ambalajul. 
Mâinile îi erau amorţite din cauza frigului și a bulgărilor pe 
care îi făcuse. Panait îi întinse unul desfăcut. 

— Ţine aici. Foloseşte-l pe acesta. 

Stela îi făcu cu ochiul: 

— Acum înţeleg de ce nu l-ai invitat și pe David la mica 
noastră șezătoare. Mai bine! Să te fi auzit spunându-i una ca 
asta, mă călugăream în secunda doi! 

— La un schit de tăicuţi, da. Unii din ăia tineri... 

— Tineri, dar mai ales neînțărcaţi! Ce să-i faci, o fată nu se 
poate opri să nu spere... 

Marina îi învălui cu privirea. În spate, casa cochetă, cu etaj, 
se întrezărea troienită ca o gogoașă trecută prin zahăr vanilat. 
Gândul îi fugi la David, iar un regret vorace îi sfâșie inima. 
Lumea lui ce-ar-fi-fost-dacă trecu în fugă pe lângă ea, luând cu 
sine amintirea unui vis devenit între timp imposibil. 

Îngreunate de zăpadă, baloanele se materializară la câțiva 
metri deasupra lui David. Mihai le scutură, apoi le adăugă pe 
cele noi. 

— Gata! strigă el. 

David dădu drumul firului de gută. Baloanele se ridicară 
cu viteză sporită, consumând de data aceasta tot firul existent. 

— Cât timp mai avem? întrebă David, neîndrăznind să se 
uite la ceas. 

— Puțin peste zece minute. 

David numără în gând până la treizeci, apoi începu să în- 
fășoare înapoi cât de repede putea firul din plastic. 

— A funcţionat? S-a conectat la internet? îşi găsi Marina 
forţa să întrebe. 

Sub acoperișul verandei, David privea fix ecranul laptopului. 

— De ce taci? rosti ea cu voce rugătoare. Spune ceva! S-a 
conectat? 

David încuviinţă fără să-și ia privirea de la laptop. 

— Da... 

— Atunci bagă parola aia nenorocită și hai să terminăm 
odată! 

— Imediat, da... Parola... Am nevoie să mă odihnesc un mo- 
ment... 

Marina se sprijini de Aurelia. În facultate, făcuse un semes- 
tru practică la un spital de boli nervoase. Tonul plat, zâmbetul 
palid şi privirea absentă a lui David erau toate semnele unui 
șoc nervos. Suprasolicitată, mintea lui se refugiase într-un loc 
sigur, apoi închisese ușa după ea. 

— Așa este, îi surâse ea, înaintând cu pas egal. Ai nevoie să te 
odihnești. Dă-mi laptopul să îl ţin, să nu-ți obosească mâinile. 

David ezită o clipă, apoi îi întinse ascultător computerul. 
Marina luă în calcul să-i dea o palmă, apoi optă pentru vari- 
anta fără compromisuri. Își duse pumnul în dreptul gurii, apoi, 
cu o mișcare bruscă, îl lovi pe David cu cotul în obraz. 

— Au, mă doare! scânci el. 

A doua lovitură căzu năprasnică, mai puternică decât cea 
dintâi. 

— Mai fă o dată chestia asta, și jur că am să-ţi rup capul de 
marginea mesei! răcni David. Din nas i se prelingea un fir de 
sânge. 

Marina îi întinse laptopul: 

— Bine ai revenit printre noi. Parola! 

David își atinse obrazul și gemu. 

— Câinele viclean poposeşte la alt copac. N-am nici cea mai 
mică idee ce ar putea să însemne. Oricât m-aş gândi, mintea 
îmi rămâne goală. Îmi pare rău... 

Marina închise ochii, obligându-și inima să-și domolească 
ritmul. 

— Ce îţi inspiră această propoziţie când o citeşti? Primul 
gând care îţi vine în minte. 

— Nimic, tocmai aia e! 

— Atunci, o senzație. Ce simţi când ţi-o repeți în gând? 

— Nu știu... cald? 

— Cald și mai cum? 

Pe chipul învinețit al lui David apăru un zâmbet adolescentin. 

— Şi vinovat! Şi parcă îmi lipsește aerul, dar cumva lucrul 
acesta nu mă deranjează. Din contră, parcă face parte din far- 
mecul momentului... 

Privi îndurerat la laptop, apoi la Marina: 

— Sunt nebun? Probabil că da. Serios, îţi pierzi timpul. Nu 
mi-o lua în nume de rău, dar însuși Sigmund Freud în per- 
soană să fi fost aici, şi nu cred că ar fi putut scoate mai mult de 
la mine. Mergi în casă, ai stat și așa prea mult în frig. 

Zâmbetul acela ștrengar nu fusese o întâmplare, ci o amin- 
tire secundară, asociată celei pe care mintea lui David, exte- 
nuată de oboseală şi de vinovăţie, refuza să și-o amintească. 

Marina miză totul pe intuiţia ei: 

— Eşti din nou copil. Îți e cald, n-ai aer și aproape te sufoci, 
dar pentru nimic în lume n-ai vrea ca starea aceea să înceteze. 
Ce anume faci? 

Răspunsul plecă singur de pe buzele lui David: 

— Citesc cu lanterna sub plapumă după ce m-au trimis 
părinții la culcare! 

Marina nu-i lăsă timp să se dezmeticească: 

— Câinele viclean poposește la alt copac. Din ce carte este? 

David o privi ca atunci trezit din somn: 

— „Vulpile deșertului”, murmură el. Este mesajul pe care 
BBC-ul îl transmitea non-stop atunci când Ceata de la Glass- 
house... Câinele viclean poposește la alt copac ... Întoarcerea la bază! 

Înhăţă laptopul și-i ajustă febril ecranul: 

— Asta-i parola: Întoarcerea la bază! 

Își trecu degetele peste tastatură. Computerul emise un 
sunet strident, iar luminozitatea ecranului se diminuă. 

— Nu, nu... nu acum! strigă David, privind disperat în jur. 

— Ce s-a întâmplat? 

— I s-a consumat bateria. Probabil din cauza frigului. Mai 
mult de un minut nu mai ţine. Poate nici măcar atât! 

Marina își desfăcu jacheta pe cât de repede îi permiteau 
mâinile îngheţate. 

— Pune laptopul în hibernare, scoate-i bateria și dă-o în- 
coace. Grăbeşte-te! 

David își umezi buzele arse de ger. 


273 


Ferma de dinozauri - II Dan Rădoiu 


— La ce bun? N-avem niște cabluri atât de lungi — și chiar 
dacă am avea, greutatea lor... 

— Bateria nu-i consumată, doar amorţită. Scoate-o și dă-mi-o!! 

David se trase de ciocul din bărbie, strânse din dinţi, apoi 
apăsă o combinaţie de taste. Când ecranul se stinse, trase bate- 
ria afară. 

— Poftim. 

Marina își ridică puloverul cu tot cu tricou și își lipi bateria 
de piele. 

— la-mă în braţe. Mai repede! 

Privirea lui David se limpezi, iar odată cu ea, sosi și zâm- 
betul cu buzele crâmpoțţite, al vorbelor cu mai multe înțelesuri. 
Cu o mână o cuprinse pe Marina după talie, iar cu cealaltă își 
desfăcu haina. Pântecul Marinei întâlni muşchii abdominali ai 
lui David, prinzând la mijloc bateria înghețată. 

— Anul trecut, de revelion, murmură Marina, zgâlțâită de 
frisoane, prietena mea Irina și-a uitat telefonul afară. Când și-a 
amintit de el, l-a găsit oprit. A fost suficient să-l țină puţin pe 
calorifer, şi gata, a putut apoi să-l folosească. 

— Înţeleg că te grăbeșşti — sincer, și eu — dar crezi că mai 
poate aștepta puțin? Cât să terminăm de salvat lumea, apoi 
putem să ne punem serios pe treabă. 

— Nu înţeleg... 

— Mă mir. Ai fost mai mult decât explicită și categorică în 
dorinţa pe care ţi-ai exprimat-o. Mi-ai spus, mai bine zis, mi-ai 
ordonat, s-o scot afară și să ţi-o dau. Am putea să mergem mă- 
car în casă? Aici, pe lângă că e mai frig decât în pivniţa unui 
eschimos cu bufeuri, mai e și o grămadă de lume. Nu că aș fi 
vreun rușinos, dar nu se face. Zic și eu... 

Marina simți că-i iau foc obrajii. Trase aer în piept, pregătită 
să-i arunce în obraz lui David toate ocările pe care le auzise 
vreodată în viaţa ei, apoi îi întâlni privirea. În locul aroganţei 
atotștiutoare pe care se aștepta s-o întâlnească, găsi o nesfârșită 
melancolie. Îl cuprinse strâns cu braţele şi își ascunse capul la 
pieptul lui. 

David îşi lipi obrazul de tâmpla ei: 

— Zid înalt livada are, greu să-l sari, și locu-nseamnă moarte 
pentru tine, de te-ar găsi vreun consângean de-al meu. Surâse amar: 
Ai idee de unde e? 

— Consângean? ... Romeo și Julieta? 

— Întocmai, scena balconului. Ştii, nu la prima, dar la o a 
doua privire, îmi pari o fată cu oarecare educaţie. Poate n-ar 
strica să ieșim într-o seară la o cafea. Am putea vorbi despre 
cărţi ori despre muzică. Nu te lua după aparente. Frizura mi-a 
pocit-o în mod intenționat o persoană al cărui nume nu vreau 
să-l rostesc. 

O cuprinse și cu celălalt braţ, aducând-o mai aproape de el: 

— Dar, dacă tot veni vorba de muzică, să știi că Aș da zile de 
la mineee, să mai fiu o zi cu tineee... 

Marina ridică brusc capul: 

— Mi se pare mie sau tocmai ai citat dintr-o manea? După 
Shakespeare?! Interesantă combinaţie! 

Vocea lui David se preschimbă în cea a unui lăutar obosit, 
răgușşit, și pe alocuri deprimat: 

Din toate florile din lume 

Eu doar pe tine te-am ales 
Dar o spun cu durere-n suflet 
Tu ai fost doar pe interes 

Pufni pe nas: 

— Nu că n-ar fi ceva adevăr în viersul marelui poet... Şi fără 
să-i dea ocazia Marinei să spună ceva, adăugă: Ai putea crede 
că ceea ce am să-ţi zic este lovitura lipsită de onoare a unuia 
căruia nu i s-au aliniat vagoanele chiar aşa cum și-ar fi dorit, 
dar nu este: individul nu te merită. Știu că e greu să-i reziști 
unuia ca el. La o adică, tipul e, literalmente, un zeu. Ce femeie 
ar putea spune nu unei astfel de oferte? Dar Nathaniel, să știi, 
nu-i nici pe departe băiatul bun, așa cum și-ar dori ca noi să 
credem. Planul lui pentru salvarea omenirii se bazează pe 
transformarea Pământului într-o imensă grădină zoologică. Cu 
cât mă gândesc mai mult, cu atât varianta lui îmi displace mai 
tare. Aș prefera să mor pe câmpul de luptă. Gândul că aș putea 
să-mi petrec restul vieții distrând un grup de turiști Anunnaki, 
îmi întoarce stomacul pe dos. Mă face să vreau să mă înscriu 
în oastea lui Adam. 

Trupul Marinei se preschimbă într-o vergea de oțel rigidă 
și neprietenoasă, gata să rănească. Profitând de spaţiul creat, 
bateria se deplasă câțiva centimetri. 

David avea dreptate. Ar fi fost posibil, da. Nathaniel nu era 
doar un bărbat bine, dar și unul extrem de galant și de atent. 
S-ar fi putut întâmpla, dar până să se ivească conjunctura favo- 
rabilă unei apropieri de un soi anume, se apucase deja de dosa- 
rul lui David, iar orice ar fi putut să fie, se terminase încă 
înainte de a începe. ÎI preferase pe insuportabilul de Johnny 
Bravo local unuia dintre întemeietorii speciei umane. Un zeu, 
într-adevăr. 

Puse bateria înapoi la locul ei, apoi se lipi de David, cău- 
tându-i căldura trupului. 

— Știi, în ciuda fostei tale frizuri cu dichis, ești un mare 
prost, spuse ea cu ochii închiși. Te pricepi zero la femei. 

Dacă primul gând al lui David a fost că îl înșală auzul, 
îmbrățișarea fără rezerve a Marinei îi alungă orice îndoială. Îi 
căută cu buzele tâmpla: 

— Crezi că ar fi ok dacă te-aș arunca pe umăr și aș ieși pe 
poarta casei fără să mă uit în urmă? Dacă aș lăsa lumea să-și 
rezolve singură problemele? 

— Absolut deloc, atâta timp cât mă duci undeva unde e 
cald, se ghemui mai bine Marina, primindu-i sărutul. Inima îi 
alerga ca o ciută care a reușit să scape în ultima clipă de hăitașii 
care îi voiau viața. Lumea?! Las-o să se ducă de suflet. Oricum, 
nu-i cine știe ce de capul ei. 

David o strânse în braţe suficient de tare cât să-i ia aerul. 

— Ţi-am zis că eşti fără pricepere la femei, reuși Marina să 
îngaime atunci când fu în stare să respire. Ori poate îți plac 
cele în ghips, fapt care ar explica multe! 

David o mai apropie o dată scurt de el, apoi se desprinse 
de ea. Recuperă laptopul, introduse bateria în locașul ei, și-l 
porni. 

— Ai avut dreptate. Cinci la sută! Cu puţin noroc, o să 
meargă! strigă el, îndreptându-se în fugă către locul unde 
Mihai îl aștepta. 

— Ține aici, îi spuse Stela, întinzându-i o folie de protecție 
cu bule de aer. Învelește-l în asta, o să-i țină de cald. Nu cred 
să cântărească mai mult de câteva grame. 

David luă folia din plastic și înfășură laptopul în ea. 

— Gata? întrebă Mihai. 

David se asigură că totul e în regulă și ridică mâinile. 

— Gata. Dă-i drumul să urce! 

Panait eliberă firul de nylon, permițând baloanelor să se ri- 
dice. Câteva zeci de secunde trecură în tăcere. 

— Cât e ceasul? îndrăzni David să întrebe. 

— E trecut de doisprezece, răspunse Aurelia cu o voce mai 
albă decât zăpada care se așternea tăcută peste oraș. 

Panait îşi desfăcu larg braţele: 

— Ce contează cât e ora? N-a explodat. Nu-i suficient? 

Figurile îngrijorate ale musafirilor săi nu inspirau șampanie 
și explozii de confeti. O furie devastatoare, tăioasă și letală pre- 
cum gâtul unei sticle transformate în armă, cuprinse sufletul 
lui Mihai. Loialitatea datorată omului ce-i salvase soţia de la 
moarte păli, acoperită de vinovăţie. 

— N-a fost nicio bombă, nu-i aşa? murmură el. Ne-aţi min- 
tit ca pe tâmpiţi. 

Îşi înfășură firul de gută de câteva ori pe deget, apoi îl tăie 
cu dinţii: 

— Bănuiesc că nu vă mai trebuie computerul, nu-i așa? Per- 
fect, pentru că mă gândesc să-i dăm drumul. Cine știe, poate 
ajunge în mâinile unor oameni cu minte, nu niște idioţi ca noi, 
care o să-l ducă la poliție! 

David schiţă gestul de a face un pas. Panait ridică mâna, pre- 
gătit să dea curs amenințării. David căzu în genunchi în zăpadă. 

— Nu face asta, te rog, spuse el cu glas tremurat. E în joc 
mai mult decât crezi. Ţii în mână, la propriu, soarta întregii 
lumi. Nu face un gest pentru care n-ai să te poți ierta vreodată. 

Panait trase în batjocură de fir. 

— Schimbă placa, maestre, că asta s-a învechit. A mers o 
dată, ajunge. De câte ori te aștepți să cădem de pinguini? Stela, 

aruncă-i lui Alecu în geam cu ceva. Strigă la el, spune-i că-l 
așteptăm cu o surpriză! 

Stela făcu un bulgăre și-l aruncă peste gard, ratând cu puţin 
fereastra casei. Marina și Aurelia porniră în direcţia ei. 

— Ușurel, frumoaselor! rânji Stela, strângând în mână foar- 
feca de care se folosise pentru a tăia folia protectoare. Un pas 
în plus și o să credeți că v-aţi certat cu Zorro în persoană. Vă 
aranjez mutrele de n-o să vă mai recunoașteți în oglindă! 

David își acoperi învins capul cu mâinile. 

— Alecu! Alecule! strigă Stela peste umăr, atentă la gesturile 
Marinei care încerca s-o atace din flanc. 

Fără să-i pese de pericol, Aurelia păși înainte și o prinse pe 
Stela de braț. 

— Marina are aceeași boală de care ai suferit tu. Fără ajuto- 
rul lui Nathaniel, o să moară ciopârțită într-un pat de spital. 
Nu-i refuza aceeași șansă pe care Universul, în adânca lui milă, 
ţi-a oferit-o atunci când tu ai fost bolnavă. 

În privirea Marinei, Stela găsi adevărul spuselor Aureliei. 
Furia de a i se fi descoperit secretul, scârba față de propria per- 
soană, groaza de a fi tratată cu milă. Se uită la David, apoi la 
Mihai. Indiferent ce se petrecuse acolo, faptul era deja consu- 
mat. Mâna în care ţinea foarfeca îi cobori de la sine. 

— Din respect pentru domnul Neacșu, spuse ea cu glas 
obosit, o să vă lăsăm să plecaţi. Computerul rămâne aici. Aveţi 
cinci minute ca să dispăreţi, apoi o să chemăm poliția. 

David se ridică anevoie din zăpadă. 

— Oricât de generoasă ar fi oferta voastră, mă văd nevoit 
s-o refuz. Am nevoie de laptop. Trebuie să știu dacă a reușit să 
se conecteze și a doua oară la internet. Dacă a reușit, lumea a 

supraviețuit zilei de azi. Dacă nu, puteţi să chemaţi oricâtă 
poliţie vreţi, că oricum n-o să mai conteze. Să plece fetele. Eu 
am să rămân. 

— V-ar interesa să aflaţi cine este domnul Neacșu, cunoscut 
în anumite scrieri și sub numele de Noe? 

Toate privirile se îndreptară către Aurelia. 

— Nu ai dreptul! strigă Marina. Nu este secretul tău, să-l 
poți trâmbiţa oricui și oricum! 

— O, cât de tare te înșeli aici! se răsti Aurelia. Bineînţeles că 
este secretul meu. Este al nostru, al tuturor. Cu toţii merităm 
să știm de unde venim și încotro ne îndreptăm, motivul atâtor 
și atâtor suferinţe, scopul pentru care ne-au adus pe lume 
Creatorii noștri! 

O luă pe Stela de mână, împletindu-și degetele de ale ei: 

— Pentru o cană de cafea fierbinte, îți promit la schimb cea 
mai tare poveste din toate timpurile. Veţi afla adevărul în forma 
lui brută, așa cum îl ştiu doar câţiva oameni în lume. 

Stela se înțelese cu Mihai din priviri, apoi încuviinţă din cap: 

— Bine, dar să ştii că o beau mai amară decât păcatul. 

De mână, porniră către casă. 

— Dar, cine zice că păcatul trebuie să fie amar? râse Aurelia. 
Şi că veni vorba, nu se întâmplă să ai vreun chiştoc de iarbă pe 
lângă cafeaua aia amară? 

— larbă, nu, dar am niște țigări de foi. Mai poştesc din când 
în când una cu creţul între două ture de vrum-vrum. 

Marina le lăsă să se îndepărteze, apoi porni în urma lor, sin- 
gură și însingurată. Între două coaste, gâlma de carne bolnavă, 
nu mai mare decât unghia degetului mare, îi însoțea pașii, pul- 
sând în ritmul inimii ei. 


280 


Ferma de dinozauri - II Dan Rădoiu 


David își trecu absent degetele peste obrazul învinețit. 

— E pe bune ce ai zis mai devreme, că de mâine ar putea fi 
război în lume? întrebă Panait. Agere, mâinile înfășurau firul 
de gută, aducând snopul de baloane metru cu metru mai 
aproape. 

David trase laptopul afară din pungă şi îl băgă imediat sub 
haină, la căldură. 

— Da, dar până mâine, stai să trecem de ziua de azi. Dacă 
n-am reușit să ne conectăm și a doua oară la internet, ar putea 
să înceapă din clipă în clipă. 

Panait scoase din buzunar un briceag și începu să spargă 
baloanele. 

— Am terminat aici. Hai în casă. Am să fierb niște palincă 
cu piper, ca să scoatem frigul din oase. 

David îl studie dezorientat, apoi zâmbi extenuat. Vocea lui 
Mihai, în mod normal virilă, sunase subțire sub efectul inha- 
lării de heliu. 

— De acord. Război sau nu, puțin alcool o să ne prindă 
bine. 

Țurcanu fu mai puțin diplomat și izbucni în râs. Din același 
motiv, glasul lui David se auzise ca cel al unui personaj dintr- 
un desen animat. 

— Eu zic, totuși, să nu intrăm imediat în casă. Să nu le dăm 
motive fetelor noastre să creadă că ne-am pierdut știi tu ce, 
chiţăi el. 

Mintea lui David zbură la îmbrăţișarea de mai devreme, şi 
mare parte din oboseala acumulată în trup i se topi. 

— Fetele noastre, îmi place cum sună chestia asta. S-ar 
putea să te citez, spuse el și porni cu pas întins către verandă. 

În bucătărie plutea mirosul puternic de cafea proaspăt 
râşnită. David conectă laptopul la o priză din perete şi îl aşeză 
dinaintea lui. 

— Să-l lăsăm câteva minute să se acomodeze cu tempera- 
tura. Risc să-l ard dacă îl pornesc acum. 

Aurelia se servi cu o țigară dintr-o cutie din lemn de cireș 
şi acceptă recunoscătoare ceașca de cafea întinsă de Stela. 

— Aşa cum începusem să vă zic afară, pe drăguţul de domn 
Neacșu îl întâlnim menţionat pentru prima dată în Biblie, în 
partea cu Potopul. Dacă respectivul episod a avut loc cu ade- 
vărat, va trebui să-l întrebăm personal. Eu, una, mă îndoiesc. 
Sună mai curând a propagandă decât a fapt istoric. 

Stela o privi suspicioasă: 

— Poți, te rog, să repeți? 

— Neacşu, Noe — mie mi s-a prezentat sub numele de Na- 
thaniel — este un om, mă rog, un Anunnaki, coborât din stele. 
El și nu știu câți alți ortaci de-ai lui — păstori, am impresia că-și 
zic — au venit aici acum țâșpe milioane de ani ca să crească di- 
nozauri. Dintr-un ghinion li s-a stricat nava — mai bine zis, au 
rămas fără ea — și n-au mai putut să plece. 

Marina își drese glasul. 

— Poate ar fi mai bine să mă lași pe mine. Am avantajul că 
am auzit povestea chiar din gura unuia dintre ei, Neacşu, 
adică. 

Se uită la cafea și spuse: 

— Ai cumva un vârf de cuţit de scorţişoară? Data trecută 
când mi s-a oferit, am refuzat. Aş vrea să încerc acum. 

Stela scoase din dulap o cutiuţă din metal și i-o întinse în 
tăcere. 

— Am să încerc să fiu pe cât de succintă cu putinţă, conti- 
nuă Marina. Anumite aspecte le voi ignora. Dacă va fi cazul, 
ne vom întoarce mai târziu la ele. 

David bău din paharul cu palincă fiartă şi îndepărtă o 
scamă imaginară de pe capacul laptopului. Ce avea să gă- 
sească înăuntru? Erau pregătirile de război în toi? 

Muţenia ce urmă povestirii Marinei umplea vâscoasă încă- 
perea. 

— Adică, vreți să ziceţi că aceşti ciobani, păstori — tataie să-i 
încalțe! — omuleți verzi pogorâţi din stele ca Luceafărul lu’ 
Eminescu - au creat oamenii în eprubete? Că maimuţele se 
trag din oameni și nu invers?! Ei, nu, dar asta întrece orice li- 
mită a obrăzniciei! Serios, acum, chiar vă aşteptaţi să credem 
aceste baliverne? 

Țurcanu împinse departe de el paharul cu alcool. Ca să-i 
poată strivi pe acești impostori sub călcâiul argumentelor lui 
logice, avea nevoie să-și simtă mintea limpede. 

— Ştii, am o curiozitate pe care nu mi-o pot stăpâni. Cum de 
nu vorbim cu toții aceeași limbă? Te-ai aștepta, la o populaţie 
atât de puţin numeroasă cum a fost la început, să existe o con- 
taminare lingvistică serioasă. Satele astea, cătunele din comu- 
na primitivă 0.1, nu făceau schimburi comerciale între ele? 

— Ba da, surâse David, privind către o noapte pierdută, 
parcă, în negura timpului. Din Africa, chiloți țesuți din fibră 
de cocos, din China, artificii şi tenişi, iar din Europa... din Eu- 
ropa nu-mi mai amintesc exact ce. 

În indignarea ultragiată a lui Panait, David își văzu propria 
reflexie, iar în minte îi veni un vechi proverb chinezesc: Cine 
știe, nu vorbeşte. Cine vorbeşte, nu ştie. 

Marina îl luă de mână. Amintirea nopții trecute îi strecura 
și ei în suflet acelaşi sentiment dulce-amar ca şi lui David. 

— Din Europa, castraveți bulgărești și țucale cu imprimeu 
de la Horezu, ca să citez din clasici. 

Țurcanu se lovi cu palma peste genunchi, luând-o pe Stela 
drept martor: 

— Incredibil! Nu doar ne mint, dar ne mai iau și de tâmpiţi. 
Tu de ce taci? Spune şi tu ceva! 

Stela își adună mâinile în poală şi scutură din cap: 

— Nu ţi-am zis, dar în noaptea în care a venit Neacșu aici, 
s-a întâmplat ceva. După ce mi-a dat pastila, am simţit cum 
mă înghite o apă neagră. Era efectul somniferului, dar cred că 
m-am speriat, și am deschis ochii. Atunci l-am văzut... 

— Pe cine? 

— „.. pe Neacșu. Privea afară pe fereastră. Ochii ... Dumne- 
zeule, ochii îi erau roșii, ca de vampir. 

Arătă către Marina și oftă obosită: 

— Ori ca ai unei fiinţe dintr-o altă lume. Nu cred că ne mint, 
crețule. M-am culcat bolnavă, iar a doua zi dimineaţă, eram 
vindecată. Dacă stai să te gândești, aşa trasă de păr cum este 
ea, varianta lor pare mai verosimilă decât cea a unui miracol 
divin. 

Îndoiala îi muncea firul buzelor lui Mihai. 

— Chiar e adevărat? murmură el. Adică, Neacșu... 

— Sau Noe, îl întrerupse Aurelia. Nu ştiu de ce, dar parcă i 
se potrivește mai bine numele biblic. Pune lucrurile în perspec- 
tiva corectă. 

— ... chiar este un extraterestru? 

— Da. 

Mihai se uită pieziș la laptop: 

— De ce aţi avut nevoie să vă conectaţi la internet? Are vreo 
legătură cu venirea... celorlalți extratereștri? 

— Nu, nici una. O mizerie datând din perioada Războiului 
Rece stă să iasă la suprafaţă. Dacă o va face, există riscul unor 
represalii americane serioase împotriva Rusiei. Cel de-al treilea 
război mondial devine nu doar posibil, ci şi probabil. 

David porni laptopul. Momentul adevărului, pe care bucu- 
ros îl amânase preț de câteva minute, sosise. 

— A apucat să se conecteze? întrebă Marina. Cu toții se îm- 
bulzeau în jurul computerului, curioși să vadă cu ochii lor. 

David ciocăni cu unghia în ecran: 

— Vezi ce scrie? Vulpile deșertului, de Gordon Landsborough. 
Uită-te la oră. Încă zece secunde, și lumea s-ar fi aflat la cea 
mai mare răscruce din istoria ei. 

Închise laptopul și rămase cu privirea pironită în gol: 

— Dar cu asta, basta! Am încheiat-o cu planul lui Andropov. 
Am dezactivat virusul. Mâine nu va trebui s-o luăm încă o dată 
de la capăt. 

David se ridică în picioare și îi întinse mâna lui Panait: 

— Îți mulţumesc. Fără tine, n-am fi reușit. Așa prost constru- 
ită cum este ea, lumea nu merită să piară dintr-o apăsare de 
buton. Pentru cei care n-au apucat încă să iubească cât și-ar fi 
dorit, să dea la o parte de pe noptieră așa-zisa lectură obliga- 
torie — de cele mai multe ori simplă maculatură profesională — 
ca să ajungă la fundul stivei, acolo, la romanul de dragoste, de 
aventuri ori de groază, care așteaptă de ani de zile să fie citit, 
ori pentru cei care vor privi împreună răsăritul după noaptea 
fierbinte care tocmai s-a încheiat, clipele acestea vor cântări 

greutatea lor în diamante. Timpul condamnaților se măsoară 
cu o clepsidră specială. 

David își strânse lucrurile în rucsac, apoi îşi trecu braţul pe 
după talia Marinei. 

— Mai avem o singură rugăminte la voi: să ne daţi numărul 
de telefon. O să închiriem cu bani gheață un apartament în 
regim hotelier. Am descărcat câteva oferte recente. Sper ca mă- 
car una să se potrivească nevoilor noastre. Dacă lucrurile merg 
bine, undeva în cursul zilei de azi o să vă caute fie Nathaniel, 
fie celălalt terorist, Serghei. Lor și numai lor am să vă rog să le 
dați numărul de telefon la care ne vor putea găsi. O să ținem 
capul la cutie o vreme. Eu... 

Privi drept în ochii Marinei: 

— ... eu o să am ceva de lucru. M-am folosit de momentele 
în care am fost conectat la internet pentru a-mi descărca ceea 
ce-mi lipsea. Distracţia poate acum să înceapă. 

Stela îi aținu calea, interpunându-se între el și ușa de la in- 
trare. 

— Nu putem să-i lăsăm să plece, spuse ea. Primul polițist 
care le cere actele... 

— O să fie bine, surâse obosit David, avem documente în 
regulă. Am mai trecut prin așa ceva cu Alecu, vecinul vostru. 

— Alecu e o mârțoagă cu aere de armăsar, pufni Stela. Îşi 
vopsește părul şi refuză să poarte ochelari. Că așa e, ce să-i faci, 
atunci când îţi iei nevastă de la țară, cu douăzeci de ani mai tâ- 
nără ca tine. Te zbaţi să ţii pasul cu concurenţa. Următorul 
poliţist care o să vă verifice s-ar putea să nu fie la fel de miop. 
Norocul își are şi el limitele lui. Nu-i bine să-l ciupeşti de prea 
multe ori de coadă. 

Cearcănele lui David concurau cu obrazul lui învineţit. 
Energia pe care o afișa era doar o bravadă. Ar fi fost suficient 
o simplă atingere pentru a-l dobori la podea. Mihai încuviinţă. 
Îi era cunoscută starea. O experimentase el însuși de câteva ori. 

— Putem să vă cazăm în camera de fitness, la subsol. Aveţi 
acolo tot ce vă trebuie, duș, toaletă. N-o să vă deranjeze nimeni. 
Vă aduc niște saltele gonflabile, dau drumul serios la calori- 
fere, și gata treaba. Nu-i nevoie să ieșiți în stradă. Stela are 
dreptate, ulciorul nu merge de prea multe ori la apă. 

— Bine, dar am putea să vă facem probleme. Dacă suntem 
prinşi aici, or să vă bage în aceeași oală cu noi. 

Panait schiță un gest de nepăsare: 

— Dacă ceea ce ne-ați spus este adevărat, atunci represaliile 
legale reprezintă cea mai mică problemă a noastră. Şi apoi, tre- 
buie să recunosc, nu-mi place să trăiesc în nesiguranță. Prefer 
să fiu în interiorul cercului decât în afara lui. Cu voi alături, mă 
gândesc că o să aflăm mai din timp ce urmează să se întâmple. 

— Nu neapărat, dar, da, există această posibilitate, spuse 
David cu gândul la întrebarea la care Nathaniel evitase să-i 
dea un răspuns: de unde își luase în tot acest timp informațiile 
cu privire la planurile lui Adam? 

— Atunci, așa rămâne. Mă duc să văd de saltele. Dacă mă 
gândesc bine, cred că pe undeva e și un pat pliant. O să vi-l 
aduc și pe acela. Între timp, Stela o să vă pregătească cearcea- 
furi, prosoape, și tot ce mai aveţi nevoie. 

— Cu Alecu cum rămâne? interveni Marina. Ne-a văzut in- 
trând la tine, dar nu și ieșind. Nu o să-și pună întrebări? 

— Cred că s-a întors de mult la lucru. De obicei, așa face. Nu 
stă mai mult de o jumătate de oră acasă. Dar, ca să fim siguri, 

o să-l chem diseară la noi. O să râdem puţin de voi pe tema 
prezervativelor-balon, o să bem ceva, apoi el o să plece acasă, 
iar asta o să fie sfârșitul poveștii. Dacă suportaţi să staţi o pe- 
rioadă închiși în casă, prezenţa voastră aici n-ar trebui să fie o 
problemă pentru nimeni. 

— Chiar ai reuşit să descarci sursele virusului? șopti Marina 
de îndată ce rămaseră singuri. 

David încuviinţă cu ochii închiși. Tavanul jos al încăperii îl 
apăsa omniprezent, săpând în el nevoia de aer proaspăt și 
spaţii deschise. 

— Da, oftă el, am tot ce îmi trebuie pentru a mă apuca de 
lucru. Îmi fac un duș și mă pun pe treabă. Am câteva idei pe 
care vreau să le cercetez mai în detaliu. 


k k k 


Nathaniel luă dispozitivul holografic şi se uită drept în el. 

— Salut, Adam. Arăţi... schimbat, spuse el, încercând să-și 
mascheze șocul. Ştia despre accidentul celuilalt, dar chiar și 
așa, îi venea greu să nu-și ferească. privirea. Din bărbatul cu 
trup de atlet nu mai rămăsese aproape nimic. Doar ochii, la fel 
de pătrunzători ca întotdeauna, îl fixau necruţători, încercând 
să-i pătrundă în suflet. 

— Nici tu nu prea mai semeni cu Zeus, fără barba și pletele 
tale legendare, ricană Adam. 

— În schimb tu eşti leit Marte, clipi Nathaniel. Când avea 
gălbează. 

Adam râse. Pe cel mai mare dintre zeii Olimpului îl mode- 
lase după chipul şi asemănarea celui mai bun prieten al său 

din acea perioadă. Dintre toți păstorii, Nathaniel îi fusese cel 
mai apropiat. Împreună puseseră cap la cap genomul speciei 
ce stătea să se nască și tot împreună scriseseră Vechiul Testa- 
ment. Ideea de a include un pasaj terifiant, o avertizare la 
adresa celor care, prin comportamentul lor aberant, ar fi pus 
în pericol supraviețuirea speciei, îi aparținuse tot lui Nathaniel. 
Noe şi arca lui. Bună poveste! 

— Trebuie să recunosc că mi-ai lipsit, trădător nemernic, 
spuse Adam, amintirea vremurilor trecute încălzindu-i sufle- 
tul. Dar, mai bine așa. Dacă aș fi pus mâna pe tine atunci... 

— Dacă aș fi ştiut că ai asemenea preferințe, crede-mă, te-aş 
fi lăsat s-o pui măcar o dată. Poate așa aș fi scăpat de insis- 
tențele tale. 

Adam râse, făcu un gest obscen, apoi își întoarse atenția 
către Kenan: 

— Ja-i pe amândoi și urcă-i în navă. Pe Varujan îl lași în Gre- 
cia, conform planului. Unde vă aflaţi? 

Kenan luă dispozitivul holografic și-l întoarse către el. Din 
cauza mișcărilor precipitate, aproape că îl scăpă. 

— Acasă la pirat, unde ne-ai zis să mergem. 

— Cine mai e cu voi? 

— Rusul, piratul și o borfiștină. Cred că-i fufa lui. Privi fix la 
Eber: Au mai fost doi poliţişti, dar ăstora le-am administrat deja 
împărtășania cea din urmă. Acum stau întinși pe podea și ad- 
miră tavanul. Nu pot ști sigur, dar cred că se întreabă ce-i cu mi- 
crobuzul, de ce nu mai vine să-i ia și să-i ducă în împărăţia 
cerurilor! 

Eber clătină încet din cap. Pe Kenan îl pierduse atunci când 
îi spusese despre înțelegerea secretă pe care o avusese cu Na- 
thaniel. Două mii de ani de vinovăţie reprimată se revoltaseră 

în el, cerând tain de sânge şi carne. Furia îl orbea. În lipsa unui 
model mai bun, trecuse cu totul în tabăra lui Adam, prelu- 
ându-i comportamentul și vocabularul. Până și intonațţiile gla- 
sului îi erau aceleași. 

Adam rânji. Era cum nu se putea mai bine. 

— Lichidează-i pe amândoi, apoi dă foc la casă. Nu te grăbi. 
Folosește cuțitul. Fufa să-i moară în braţe lui Eber. Când ajunge 
aici, vreau să-l văd scăldat în sângele ei. M-ai înțeles? 

Kenan puse deoparte dispozitivul holografic și se îndreptă 
către Elena. Ochii îi sticleau, cuprinși de febră. 

— la să vedem, cine-i câştigătorul lozului cel mare, şopti el, 
luând în drum un cuțit cu lama zimţată ce se afla pe masă, ală- 
turi de celelalte instrumente improvizate de tortură. Cu voce 
scălâmbăiată de copil, reluă numărătoarea începută mai de- 
vreme: Din Oceanul Paci ... fică, a ieșit o curvă ... mică. 

Incapabilă să se mişte, Elena îl privea îngrozită pe bărbatul 
cu ochi purpurii care se apropia cu pași măsuraţi de ea. Eber 
întoarse capul. 

— Ştiu de ce i-ai ajutat pe pământeni să lanseze telescopul 
Hubble! strigă Nathaniel. Câte planete ai găsit unde ai putea 
crește dinozauri? Zece? Douăzeci? Una te va face o persoană 
avută. La peste cinci planete în posesiune, ți se acordă titlu no- 
biliar. O singură oprelişte stă dinaintea planului tău: imposi- 
bilitatea de a ajunge la ele. Am dreptate? 

— Până într-un punct, spuse Adam, dezvelindu-și dinții 
galbeni. Noroc cu familia lui Ybir, blestemată-i fie sămânța, că 
s-au gândit să ne facă o vizită. Imediat ce sosesc, o să-i rugăm 
să ne împrumute pentru o vreme țucalul lor de navă. 

— E un plan cu oarecare sorţi de izbândă, dar ce faci cu pro- 
blema clonelor? La ce bun atâta bogăţie dacă n-o să te poţi bu- 

cura de ea? Veţi fi daţi în urmărire. Nu veţi putea face nicio 
plată care solicită amprentă genetică. Singurul loc unde veți 
putea merge va fi o altă planetă de la periferia imperiului. Aici 
sunteți zei. Acolo veți fi doar niște proscriși care își țin capetele 
jos de teama vânătorilor de recompense. 

— Sunt conștient de riscuri, dar ce altceva putem face? se 
răsti Adam. Opțiunile ne sunt limitate. Și nu-mi zice să mizez 
pe clemența viitorilor noștri călăi! Am lucruri mai bune de 
făcut decât să mă predau pentru a fi decapitat. 

Nathaniel inspiră adânc. Zeci de ani de pregătiri, de mișcări 
minuţios pregătite, se apropiau cu repeziciune de momentul 
culminant. Avea Adam să se repeadă asupra momelii? 

— Nu chiar atât de limitate pe cât ai putea crede, spuse el. 
Ştiu cum putem găsi nava-mamă. Cheamă-i și pe restul. O să 
ai nevoie de ei să-ți confirme ceea ce am să îţi zic. 

— Sunt lângă mine, se bâlbâi Adam, luat prin surprindere. 
Nava-mamă? Glumești! De la cataclism și până acum... 

— Lameh, îl întrerupse Nathaniel, ridicând vocea, ce se în- 
tâmplă dacă foloseşti o unealtă multifuncţională în preajma 
unei nave camuflate? 

Chipul lui Adam fu înlocuit de cel al bărbatului în costum 
de motociclist. 

— Depinde cât de prost ești. Dacă te afli în interiorul zonei 
de excludere, o să-ți explodeze în mână; cel mai probabil, o să 
te omoare. În afara ei, o să simţi niște furnicături în palmă; 
poate o să se și încingă puțin, depinde de nivelul de intensitate 
setat. 

Își miji ochii și se aplecă înainte: 

— Arătai mai bine în poze. Așa, fără barbă și plete, zici că 
ești un cur de brontozaur. Unul bătrân şi morocănos. 

— Morocănos? Eşti pe dinafară! Nu m-am simţit în viața 
mea mai vesel ca acum. Ai să vezi imediat de ce. Simplificat la 
maxim, o multifuncţională nu este nimic altceva decât un cup- 
tor cu microunde ceva mai sofisticat. În loc să agite moleculele 
de apă, face să vibreze particulele subatomice. În funcţie de in- 
tensitatea câmpului, acestea pot să se realinieze ori se pot dis- 
truge cu totul, dezintegrând obiectul ţintă. 

— Ce păcat că s-au distrus toate în cataclism, rosti prudent 
Adam. Kenan deveni brusc interesat de cuțit. Își trecu degetele 
pe deasupra lamei, întorcând-o concentrat pe ambele feţe. 

— Jared, cât ţi-ar lua să construieşti un emiţător de intensi- 
tate scăzută, dar cu rază mare de acţiune? Dă-l uneia dintre 
firmele tale de aparatură electronică să-l facă. 

Păstorul cu alură de profesor universitar întoarse dispozi- 
tivul holografic către el. 

— Câteva zile, o săptămână, cel mult. Dar, vorbim discuții. 
Dacă îmi aduc bine aminte, o multifuncţională emite pe mai 
multe frecvenţe simultan. Ar trebui să ştim care sunt aceste 
frecvenţe pentru a putea construi emițătorul despre care 
vorbeşti. 

— Şi dacă ați avea una? Urmărind-o cum funcționează, le-aţi 
putea găsi? 

— Da, cred că da. Ar trebui să fie simplu. Tot ce am avea de 
făcut ar fi s-o plasăm într-un mediu complet ecranat și să as- 
cultăm frecvențele pe care emite. Avem așa ceva în Berlin, un 
fost bunker din timpul războiului rece. 

— Ai una? întrebă tăios Adam. O multifuncţională? 

— Da, dar nu la mine. Kenan îţi poate confirma. A avut grijă 
să mă percheziționeze temeinic după ce s-a năpustit asupra 


292 


Ferma de dinozauri - II Dan Rădoiu 


mea pe la spate. Deh, ce să-i faci, lașul tot laş rămâne, indife- 
rent de cât de bine l-ai îmbrăca. 

— Unde ai ascuns-o? 

— La câteva minute de aici. Putem să ne oprim în drum 
spre tine. 

Kenan prinse cuțitul între degete precum un pictor pene- 
lul. 

— Ori te putem convinge să ne îndrumi într-acolo. Mă în- 
treb dacă ai văzut cum bate pas de defilare un om căruia i s-au 
jupuit de piele tălpile. E un spectacol amuzant, dar mai ales, 
la îndemână. Cu ajutorul unei unităţi personale de regenerare, 
în câteva zile ești ca nou. 

Privi cu speranţă către dispozitivul holografic: 

— Şi nici nu durează mult! În două minute îl decojesc ca pe 
măr. O incizie la călcâi, una pe lateralul fiecărei tălpi, şi gata 
treaba. Pe buze îi flutură un zâmbet crud: Sau aș putea începe 
cu Eber, să mă asigur că nu mi-am pierdut mâna. A trecut ceva 
vreme de la ultima cruciadă. 

Adam se încruntă. Violenţa, ura furibundă, le este bună mâ- 
nuitorilor de marionete atâta timp cât servește scopurilor lor. 
Când însă nu o mai pot controla, ea se transformă într-o trăsă- 
tură nedorită de caracter. 

— Când o să am nevoie de sfaturile tale, o să ţi le cer, se 
răsti el. Până atunci, ţi-am dat o treabă de făcut. Exersează-ți 
talentele pe femeia piratului. Dacă Eber o să vrea să-i curme 
cu mâna lui suferinţa, poate s-o facă, dar doar când e aproape 
de sfârșit. 

Nathaniel își îndreptă ţinuta pe cât îi permiteau mâinile le- 
gate la spate. 

— Din piatră întreagă să-ți rămână în veci tavanul galeriei, 
spuse el, înclinând ceremonios capul. Pentru ceilalți păstori, 
dialectul pe care îl folosise sunase necizelat, ca al unei per- 
soane cu o educație sumară. 

Adam încremeni. Dintre toți, doar Ybir îi știuse secretul. Fu- 
sese obligat să i-l spună atunci când îi înmânase documentele 
pentru îmbarcarea pe navă. Se născuse, nu pe o planetă indus- 
trială din inima imperiului, aşa cum credeau toți ceilalți, ci pe 
Duhornia, o lume rău famată. 

Ca și locuitorii ei, planeta dădea dovadă de un comporta- 
ment turbulent. Cutremurele, erupțiile vulcanice, se țineau 
lanţ, punând în pericol viața lucrătorilor din minele imperiale. 
Protecţia socială era inexistentă. Orfanii aveau o viață mai rea 
decât moartea. Băieţii erau vânduți ca sclavi, iar fetele îngroșau 
numărul prostituatelor de stradă. Ca să-i protejeze pe cei dragi, 
bărbaţii căutau să-i lase în grija unor prieteni de nădejde. 

Adam își aranjă ochelarii. Se trădase în vreun fel în pe- 
rioada când lucrase cot la cot cu Nathaniel? Îi scăpase vreo ex- 
presie în dialectul în care Nathaniel tocmai i se adresase? Vorbise 
în somn? 

Ceilalţi urmăreau nedumeriţi scena. Ce-l apucase pe Na- 
thaniel să le vorbească pe limba asasinilor plătiți și a femeilor 
de moralitatea cea mai îndoielnică din imperiu? 

Adam îşi privi mâinile pătate de boală și realiză că nu-l mai 
interesează părerea lor. Fără munca lui îndârjită, a lui și a lui 
Nathaniel, nici unul dintre ei nu s-ar fi aflat azi acolo. Fiecare 
îi era dator cel puţin o viaţă. 

Îşi drese glasul şi se înclină la rândul lui: 

— Dar, dacă totuși o să se prăbușească peste mine, să ai grijă 
de familia mea, spuse el, cuvintele venindu-i de la sine pe buze. 

— A noastră, îl corectă Nathaniel, completând ceremonialul 
sacru: De azi înainte, familia ta este şi a mea. 

Adam căzu pe gânduri. Nathaniel tocmai îi jurase loialitate 
absolută. Dacă într-adevăr știa cum să găsească nava-mamă, 
faptul în sine schimba totul. 

— Presupun că vrei să-i cruț pe pirat şi pe femeia lui, nu-i 
așa? mormăi el neprietenos. 

— Nu doar atât. Vreau să-i pui în libertate, împreună cu 
Serghei, David și Marina. În plus, vreau să renunți la intenţia 
de a distruge oraşul. Nu știu cum anume te-ai gândit s-o faci. 
Soluţia cea mai la îndemână ar fi o bombă nucleară. S-ar po- 
trivi de minune cu ce se întâmplă acum pe străzi: încolțiți de 
forțele de ordine, teroriștii aleg moartea în locul captivității. 

Adam își încrucișă mâinile peste pântecul balonat. Dintre 
toți membrii echipajului, doar Nathaniel era capabil să gân- 
dească în perspectivă, să anticipeze acțiunile dușmanului. Așa 
reușise să-i râdă în nas vreme de două mii de ani. 

— De ce ţi-ai pus femeia să-l recruteze pe David? Ce 
intenționai să faci cu el? 

Într-un gambit, jucătorul îndrăzneț de șah sacrifică întot- 
deauna o piesă în speranţa unui câștig ulterior. Nathaniel şi-l 
avea pe al lui. 

— Să distrug nevoia de religie din sufletele oamenilor, răs- 
punse el după un scurt moment de tăcere. 

Adam se încruntă şi veni mai aproape de dispozitivul holo- 
grafic: 

— Şi cum anume te-ai gândit să faci una ca asta? 

— David deţine un virus capabil să se infiltreze în majori- 
tatea telefoanelor din lume. Cu ajutorul lui urma să trimit o 

înregistrare video specială. Mă îndoiesc că știi, dar în 1997 a 
avut loc un incident în Japonia. Un episod al serialului Poke- 
mon... 

— Zici de ochii lui Pikachu? îl întrerupse Adam. 

Nathaniel se opri ca lovit în plexul solar. 

— Da, despre ei este vorba, bolborosi el, lungind cuvintele. 
Îţi este cunoscut ce s-a întâmplat atunci? 

Adam lovi cu palma în masă. 

— Auziţi, copii, pentru ce aproape am schimbat numele 
acestui cătun de oraș din Micul Paris în Mica Hiroshima! strigă 
el, înecându-se de râs. 

Unul câte unul, păstorii i se alăturară. Hohoteau și își agitau 
braţele, luând tavanul drept martor al stupefacţiei lor. 

— Hai să te întreb altfel, spuse Adam, ștergându-și ochii de 
lacrimi, de ce crezi tu că duracii noştri nu merg azi încolonați 
pe străzi, intonând într-un glas imnul breslei păstorilor-măce- 
lari? Pentru că n-am aflat despre incidentul din Japonia? Cam 
greu, luând în considerare că noi l-am provocat. Pentru că n-am 
avut virusul duracului tău? La ce bun? Din Kamceatka și până 
în Țara de Foc, televiziunile ni se supun fără crâcnire. Am fi 
putut difuza un mesaj similar timp de douăzeci și patru de ore 
pe zi, şapte zile pe săptămână. 

Spre deosebire de lacrimile lui Adam, ale lui Nathaniel erau 
de disperare. 

— Kenan, rosti Adam, explică-le celor din casă de ce ar fi 
bine să nu povestească nimănui despre ce au văzut azi, apoi 
dă-le drumul. Ai înțeles? 

— Inclusiv maimuţei tale? Ai grijă. Am apucat să-i zic de 
Grecia. 

Adam se întoarse către Nathaniel: 

— E decizia ta. 

Cuvintele ajungeau la el ca printr-un strat gros de câlți. Na- 
thaniel scutură din cap, încercând să-și adune gândurile. Între- 
barea era o capcană menită să-l pună la încercare. Nu putea el 
să hotărască soarta unuia ce jurase loialitate lui Adam. l-ar fi 
subminat autoritatea în fața celorlalți membri ai grupului. 

— Tavanul galeriei nu s-a prăbușit, spuse el anevoie, e încă 
întreg deasupra ta. N-am de ce să decid eu ce-o să se întâmple 
cu omul tău. 

Adam încuviință. Nathaniel trecuse testul. Orice alt răspuns 
l-ar fi făcut să revină la planul iniţial. 

— Ia-l cu tine pe Varujan și adu-l aici. Într-un fel, tot răul 
spre bine. Acum ştie ce i se poate întâmpla dacă îmi iese vreo- 
dată din cuvânt. 

Kenan ridică exasperat din umeri, dar nu spuse nimic. Pe 
când dădea să întrerupă legătura, Adam îi făcu semn să aștepte: 

— Nu mi-ai zis cum rezolvăm cu duracii. Indiferent cum 
am pleca, dovezile incriminatoare vor fi aici, gata de a fi folo- 
site împotriva noastră. Cu ei cum rămâne? 

Nathaniel îi făcu semn lui Kenan să îl dezlege. 

— Îți mai aduci aminte când am conceput a doua șarjă de 
pământeni? A fost imediat după ce i-am neutralizat pe primii. 
Ce material genetic am folosit pentru a-i modela pe Adam și 
Eva, după cum ţi-a plăcut ţie să-i numești atunci când te-ai 
gândit să scrii o anumită carte? 

Păstorii deveniră inconfortabili în fotoliile lor. 

— Pentru femeie am folosit o șuviţă de păr a unei iubite de-a 
lui Lameh. I-a dat-o la plecare ca să-i amintească de ea. 

— lar pentru bărbat? presă Nathaniel. Pe el cum l-am con- 
struit? 

— Ca să nu mai obținem încă o dată niște sosii — pentru că 
nu-i chiar simplu să ucizi pe cineva care îți seamănă în cele 
mai mici amănunte — am contribuit cu toții. Un soi de paterni- 
tate colectivă, dacă vrei să-i spui așa. 

— Pentru trăsăturile chipului, da, așa am procedat, dar pen- 
tru restul? 

Adam se încruntă. Ceilalţi păstori începură să șuşotească 
între ei. 

— Ce vrei să spui? Îmi e teamă că nu înţeleg. Sau cred că 
îmi e teamă de ce anume încep să înțeleg... 

Secrete mai vechi decât prima pictură rupestră ieşeau la 
iveală. Nathaniel zâmbi amar: 

— Nu te da fecioară, că nu te prinde. Am ştiut amândoi că 
la un moment dat se va ajunge aici. Era inevitabil. Eu contra 
ta. Fiecare ne-am asigurat spatele cât de bine am putut. Într-o 
înfruntare directă, sorții trag de partea celui care are mai multe 
cărți în mânecă. 

Adam simți cum o picătură de transpirație dă să-i intre în 
ochi. O ignoră. Să recunoască neliniștea care îl cuprinsese ar fi 
însemnat să dea dovadă de slăbiciune. Nathaniel avea drep- 
tate. Conflictul fusese inevitabil. 

— Continuă, spuse el. 

— Când zburăm cu naveta, avem fiecare locul nostru favo- 
rit. Ție şi lui Seth, fie-i odihna netulburată, vă plăcea să pilotați. 
Jared stă întotdeauna în spate. Galos pe mijloc. Tot ce am avut 
de făcut a fost să scutur scaunul pe care îl folosea Ybir. Câteva 
fire de păr mi-au fost suficiente pentru ceea ce aveam în gând. 

— Adică, vrei să spui că duracii sunt descendenții lui Ybir?! 
Bine, dar asta schimbă totul!! explodă Adam. 

— Așa este, încuviință Nathaniel. După ce am neutralizat 
prima şarjă, părea că vom putea proceda la fel ori de câte ori 
ne-am fi dorit. Altfel spus, încercam până ne ieşea. Mie, exact 
de-asta mi-a fost teamă: că la un moment dat vom reuși. O 
populaţie semnificativ mai mare decât cea pe care tocmai o 
eradicasem avea să ridice probleme de logistică. Suficient de 
evoluaţi, ar fi putut să riposteze. Am realizat că într-o situație 
ca aceasta cu care ne confruntăm acum ne-ar fi imposibil să 
ștergem urmele acţiunilor noastre. Și cum doar cineva din cla- 
nul lor ar fi putut să răspundă mesajului pe care îl trimisesem... 

— L-ai clonat pe Ybir! explodă Adam. Incredibil! În felul 
acesta, duracii devin crima clanului. O analiză genetică ar 
scoate la iveală cine a fost, de fapt, făptașul. Şi-ar putea pierde 
dreptul de proprietate asupra planetei! 

Afară ningea din nou. Nathaniel privi în tăcere fulgii de 
nea: 

— lată de ce n-ar trebui să ne facem griji despre venirea lor, 
concluzionă el obosit. Lasă-i pe Ybiri să se spele pe cap cu dra- 
gii noștri de pământeni. 

O singură pagină îi mai rămăsese Aureliei de citit din cartea 
pe care o ţinea în mână. Războiul lumilor. Închise ochii și își 
dădu capul pe spate. Știa cum se termină. Pe podea, alături de 
Tolstoi, piticul dotat cu asupra de măsură, se mai aflau şi alte 
cărți. Pe fiecare dintre ele o mai citise cel puţin o dată înainte. 

ÎI puse jos pe HG Wells și o luă pe următoarea. 

— Mi se pare fascinant cum începe, spuse ea, sprijinindu-se 
cu capul de umărul lui Serghei. „Toate familiile fericite se asea- 
mănă între ele. Fiecare familie nefericită, însă, este nefericită 
în felul ei”. 

— Anna Karenina, zâmbi Serghei, apoi cită din memorie 
cum începea cartea în original. 

— Ai avea chef să mă înveţi rusa? Prind repede, să ştii. Mă 
ajută urechea când vine vorba de o limbă străină. 

Serghei își petrecu brațul după umerii ei. 

— Te ajută și la gramatică? Pentru că țin să te anunţ, rusa 
nu-i deloc simplă. Imaginează-ţi, pentru fiecare verb o să tre- 
buiască să înveţi nu doar unul, ci minim două! Unul pentru 
modul perfect, iar celălalt, pentru imperfect. 

Aurelia se depărtă de o palmă din îmbrăţișarea lui și-l privi 
câș: 

— Dubios spion mai ești și tu, măi, omule. În loc să tragi cu 
pistolul și să mă învârţi pe ringul de dans într-un tango nebun, 

așa, ca fârtatul tău de cruce zero-zero-şepte, tu-mi vorbeşti de 
gramatică? Bre, îmi spulberi toate iluziile de mi le făcusem! 
Zi-mi cinstit, toți KGB-iştii sunt așa ca tine? 

Serghei surâse amar. 

— Doar cei cu o oarecare brumă de școală. Pentru restul 
merge și „e mulți că e sub o sută”. 

Aurelia închise cartea. De partea cealaltă a încăperii, aşezată 
pe salteaua ei, Marina desena cu mișcări ușoare o portocală și 
un ceas deșteptător. Lângă ea, sprijinit cu spatele de perete, 
David lucra de zor. Umerii îi erau rigizi, mişcările înverșunate, 
iar ochii îi lăcrimau de oboseală. 

— Luaţi împreună, ai zice că sunt Ying și Yang, şopti Aure- 
lia. Nu-mi pot imagina ce se petrece în sufletul Marinei, de 
unde s-a pogorât atâta serenitate asupra ei... 

— Te asigur că David ar face în orice secundă schimb cu ea, 
oftă Serghei. Să mori nu-i greu. Să trăiești prizonier într-un la- 
birint de regrete și vinovăţie reprezintă adevărata încercare. Îl 
distruge pe dinăuntru ce s-a întâmplat. Dacă o ţine tot așa, s-ar 
putea să ne părăsească înaintea ei... 

Aurelia îi luă mâna și i-o strânse. 

— Te-am auzit vorbind la telefon de dimineaţă. Cred că te-am 
auzit pomenindu-i de câteva ori numele. Încerci să-i dai de 
urmă lui Nathaniel, nu-i așa? 

Serghei îşi lăsă privirea în jos. Actorii în mijlocul cărora 
crescuse ar fi fost mândri de reprezentaţia pe care o dăduse. 
Timp de jumătate de oră, vorbise la telefon în rusă, dând unui 
interlocutor imaginar o mulțime de informații presupus utile. 
Doar Marina îl simţise că minţea. Pe o coală de hârtie, i-a schi- 
tat din câteva mișcări caricatura, apoi i-a întins-o cu un zâmbet 

care parcă nici nu era acolo. Pe lângă fruntea lată și trăsăturile 
cioplite în piatră, de soldat rus, nasul i-l făcuse puţin, doar 
puţin mai lung. 

— Nu cred, dar chiar dacă aş reuși, oricum n-ar ajuta. Când 
ne-am despărţit, Nathaniel m-a trimis la plimbare atunci când 
am adus vorba de Marina. Mi-a spus că îi pare rău, dar David 
lucrează mai bine când se află sub presiune. Vezi, ai grijă să 
nu afle ce ţi-am spus acum. L-ar face să turbeze de furie. 

Degetele fine, de pianistă, ale Aureliei se transformară în 
gheare de pisică furioasă. Serghei tresări atunci când i se înfip- 
seră în picior. 

— Adică, se burzului ea în șoaptă, vrei să-mi spui că neno- 
rocitul ăla dinadins n-a vindecat-o pe Marina? Ca să-l ţină pe 
David în priză? 

Serghei îi strânse mâna între ale lui. Ca militar, se văzuse 
nevoit să trimită în misiune soldați tineri, a căror singură ex- 
perienţă de luptă se rezuma la scurta perioadă de instrucție 
obligatorie. Cu ochelari, cu ifose, ori speriați de moarte, îi tri- 
misese fără să clipească în mașina de tocat came a puștilor de 
asalt inamice. 

— Mai curând ca să-și atingă scopul. Și i-a reușit. Uită-te la 
David. Doar în cele câteva ore în care doarme, nu muncește. 
Dacă aș avea ocazia, i-aş plasa lui Nathaniel un glonţ între ochi 
pentru ceea ce a făcut, însă, din punctul de vedere al planului 
său, mă tem că a luat decizia corectă. 

Marina le simţi şuşoteala, dar o ignoră. Desenul la care lucra 
îi absorbea întreaga atenţie. Cu grijă să nu depăşească contu- 
rul, hașură limbile ceasului. Arătau doisprezece fără un mi- 
nut. În partea superioară, o bandă de cauciuc reducea la tăcere 

clopotele deșteptătoare, negând urgenţa întregii compoziții. 
Mai erau doar câteva secunde până la fix? Și ce dacă? Timpul 
există ca şi concept doar prin prisma consecințelor scurgerii 
lui. Ignoră-le, şi vei trăi veșnic. 

Desenul îi oglindea starea sufletească. Când a aflat de la 
Serghei că Nathaniel nu mai vine, lumea s-a oprit în loc. Ca în- 
tr-un tablou supra-realist, a văzut trei drumuri întinzându-se 
dinaintea ei. Putea să se lase copleșită de frica morții ce se 
apropia vertiginos, să mimeze un optimism și o energie care 
oricum n-ar fi convins pe nimeni, ori putea să ignore boala ca 
și cum nici n-ar fi existat. Dintre toate, doar ultima variantă 
venea împreună cu câteva clipe de fericire pe care n-avea de 
gând să și le refuze. 

Îi puse o mână pe genunchi lui David. 

— Cum merge treaba? Spuneai de dimineaţă că vreți să 
încercaţi ceva nou azi. 

David apăsă furios câteva butoane. În loc să le apese, le-ar 
fi lovit. Pluralul din întrebarea Marinei îi strepezea dinții. 

— E ok, mormăi el în scârbă. Horia a avut o idee bună. Cu 
câteva ajustări, am putea pirata sistemul de alerte din Bulgaria 
și Serbia. Ambele țări folosesc aceeași variantă de software. 

— Şi restul? 

— La restul le trimitem virusul albanez! se stropși David, 
abținându-se cu greu să nu strige. 

Murmurul conversaţiei dintre Serghei și Aurelia încetă. 

— Albanez? Vnuchiok%, eşti sigur că n-ai încurcat țara de ori- 
gine? interveni Serghei, mimând nesiguranța. Că nu prea-i știu 
mari specialiști în zona întunecată a calculatoarelor. Bulgarii, da. 
Ţin minte că prin '90 aveau reviste care publicau la liber sursele 

celor mai periculoşi viruși. Americanii, francezii, dar și noi, 
le-am fi luat bucuroși capul cu o secure știrbă. 

Pe chipul lui David îşi făcu loc un zâmbet chinuit. 

— Virusul albanez datează cu mult înainte de apariţia in- 
ternetului așa cum îl știm noi azi. Primeai pe email un mesaj 
cu textul: „Noi, în Albania, nu prea avem bani de cheltuit pe 
viruși, aşa că te rugăm respectuos să trimiţi acest mesaj tuturor 
prietenilor tăi, apoi să-ți formatezi neîntârziat calculatorul. Cu 
respect, echipa virusului albanez!”. 

Pe ușă intrară Horia şi Elena. Aveau un aer proaspăt, iar 
ochii le râdeau complici. 

— Cum e baia de la etaj? Mai verde, mai paralelipipedică 
decât cabina de duş de la subsol? îi interpelă David fără să ri- 
dice ochii din ecranul laptopului. 

— Roz, spațioasă și cu jacuzzi, răspunse netulburat Horia. 
Ar trebui s-o încercaţi și voi. 

Serghei își drese glasul și își trase picioarele sub el. Aurelia 
se împurpură în obraji. Nu pentru duș dispăreau Horia și 
Elena de câte trei ori pe zi. 

— Să ştiţi că unii dintre noi mai și muncesc! se răsti David. 
Nu toţi avem timp de duşuri prelungite! 

Marina adăugă umbre portocalei din desen. Pipernicită ca 
și dimensiuni, făcea silueta ceasului să pară un monstru 
amenințător. Pierdută în gânduri, îngroșă din creion vârful mi- 
nutarului, făcându-l și mai ascuţit. Dacă David i-ar fi dat de 
înţeles că îşi doreşte să urce împreună la etaj, l-ar fi urmat fără 
să ezite, însă invitaţia întârzia să sosească. 

Elena ciupi din vârful degetelor tivul fustei scurte şi făcu o 
reverență la limita decenţei: 

— Să ştii că dacă Marina se lasă greu -— iartă-mă, fato, dar 
aici e în joc soarta planetei; nu ne permitem să avem printre 
noi programatori stresaţi — eu n-am nicio problemă să urcăm 
sus, așa, ca să te convingi cu ochii tăi cât de roz și de neparale- 
lipipedică — cu accent pe „ne” — e treaba la etaj. 

Serghei își ascuți auzul. Încă din prima zi petrecută în sub- 
solul casei lui Panait, Elena îşi manifestase în mod deschis şi 
repetat disponibilitatea pentru o partidă de sex cu David, însă 
de data aceea se întâmpla ceva deosebit. Deschiderea brutală, 
fără echivoc, lăsa să se întrevadă un scop precis. 

David puse laptopul deoparte. Mignonă, într-un tricou mu- 
lat şi fără sutien, Elena îl studia provocatoare. Pe rând, își dădu 
jos papucii de casă, rămânând în picioarele goale. 

— Unchiul Gore, spuse el apăsat, avea o vorbă pentru situ- 
ații de felul acesta: broasca mică deschide gura mare. Numă- 
rând dușurile zilnice, te-ai aștepta să fie de ajuns, dar iată că 
mai există și surprize. 

Horia îşi băgă mâinile în buzunare și se sprijini de ușă. 

— Ai încercat exploit-ul pe care ți l-am sugerat? 

Furia din privirea lui David promitea vânătăi și răni fatale. 

— Da. 

— A mers? 

— Da. 

Horia încuviință. Pe chipul cu trăsături fine stăruia o expre- 
sie dură. 

— Într-o săptămână am reușit să penetrăm sistemul de se- 
curitate a două țări. În ritmul acesta, restul de o sută nouăzeci 
și trei or să ne ia doar vreo doi ani și ceva. Mesajul a fost înre- 
gistrat în engleză. Câţi dintre cei care îl vor primi vor fi în stare 
să-l și priceapă? Va obține el efectul scontat? 

David îşi prinse capul în mâini. Munca abrutizantă, fără 
pauze, fusese singurul lucru care îl ţinuse întreg la minte. Dacă 
ar fi cedat, dacă și-ar fi permis să se gândească la toate lacunele 
din planul lui Nathaniel, ar fi înnebunit. Gândul că nu-l obli- 
gase s-o vindece pe Marina pe loc, atunci când îi descoperise 
boala, îi rodea sufletul ca un mușuroi de termite veninoase. 

— Nu ştiu, spuse el cu glas obosit. L-am ascultat de o mie 
de ori. Nefiind religios, nu-mi spune nimic. 

— Asta-i problema, că nici nouă. Aşa cum bine știi, și eu, și 
Elena l-am încercat, dar fără vreun rezultat. Presupun că-i din 
cauza faptului că nici noi nu suntem religioşi. Pe de altă parte, 
realizezi că mizezi totul pe un concept pe care nu l-ai văzut cu 
ochii tăi că funcționează? 

— Şi ce ai vrea să fac? spuse îndurerat David. Unde aș 
putea găsi un habotnic dispus să se supună micului nostru ex- 
periment — care pe deasupra să mai ştie şi engleză! — și care 
apoi să fie în stare să-și țină gura?! 

Horia scoase din buzunar un stick de memorie digitală și 
începu să se joace cu el. 

— Părerea mea este că metoda lui Nathaniel funcţionează 
doar cu cei dispuși să-şi pună respectiva întrebare. Asupra 
celor cărora fie şi-au răspuns la ea, fie n-au nici cea mai mică 
intenţie să și-o pună, este complet ineficientă. 

Cântări stick-ul în palmă, apoi i-l întinse lui David: 

— Şansa a făcut ca Nathaniel să fi folosit mai multe canale 
audio distincte pentru a realiza materialul pe care ţi l-a dat. Cu 
puțin efort, am putut să scot mesajul iniţial și să-l înlocuiesc 
cu altul. Editarea video a fost banală. Tot ce am avut de făcut 
a fost să înlocuiesc textul din engleză cu propriile mele între- 


306 


Ferma de dinozauri - II Dan Rădoiu 


bări. Încearcă-l și vezi cum ți se pare. Un zâmbet lipsit de ran- 
chiună îi șterse încruntarea de pe chip: Cine știe, poate acesta 
chiar o să funcţioneze. 

David luă stick-ul de parcă ar fi fost o insectă periculoasă. 

— Ce vrei să fac cu el? 

— Descarcă-l în mobil. Așa ne apropiem mai mult de sce- 
nariul lui Nathaniel. 

— Când l-ai făcut? Că nu te-am văzut lucrând la el, spuse 
David. Mâinile i se mișcau singure. Îi luă mai puţin de un mi- 
nut să-și transfere filmul pe telefon. Îşi puse o pereche de căști, 
apoi luă mobilul în palmă. 

— Cât durează? 

— La fel ca originalul. Patruzeci și trei de secunde. 

— Ce bine! mormăi David. Dintotdeauna mi-au plăcut nu- 
merele rotunde! 

Trase aer în piept și apăsă butonul de Play. 


E kox 


Trei sunete sacadate se auziră în căști, urmate de unul pre- 
lung, iar ecranul porni să-și schimbe stroboscopic culorile. 
Pleca roșu din centru, la mijloc devenea verde fosforescent, iar 
către extremități se pierdea într-o nuanţă de indigo intens. În 
partea de sus, un ceas digital marca secundele. 

Unu și cu unu nu fac întotdeauna doi, articulă pe un ton neu- 
tru vocea înregistrată a Elenei. 

— Asta-i o tâmpenie, se răsti prost dispus David. Unu și cu 
unu fac întotdeauna doi! Îi zice axiomă, adică, adevărată prin 
sine însăși, dintr-un motiv bine întemeiat, zic eu. 

Culorile pe ecran încetară să se mai schimbe, la fel și ora. 

— Eşti sigur că nu-i zice truism chestiei ăsteia? 

În mintea lui, David se întoarse către vocea feminină, ușor 
amuzată, pe care o auzise șoptindu-i lângă ureche. 

— Poftim? 

Elena își atinse gânditoare bărbia cu unghia. Spre deosebire 
de lumea reală, tricoul îi stătea și mai mulat pe corp, iar fusta 
îi era mai scurtă. 

— Corectează-mă dacă greşesc. Un truism este un adevăr 
evident, pe când o axiomă este o afirmație pe care n-o poți de- 
monstra nici că-i falsă, dar nici că-i adevărată. Pur și simplu 
este, există. Corect? 

— Mă rog, concedă în silă David. Putem să trecem mai de- 
parte? 

Elena se rezemă de un pupitru apărut de niciunde în spa- 
tele ei. 

— Putem? Un zâmbet ingenuu, provocator prin inocența 
lui studiată, îi depărta buzele roșii. 

David se apropie de pupitru. La stânga era un buton mare, 
roşu; la dreapta, unul verde. Morocănos, îl apăsă cu podul pal- 
mei pe cel din urmă. 

Pe ecranul telefonului, cifrele secundelor continuau să stea 
pe loc. 

— Să înţeleg că n-o să ne mișcăm de aici până când n-o să 
fiu de acord cu imbecilitatea asta? mugi David. 

Îşi încrucişă braţele peste piept, sfidând cu bărbia: 

— Nu-i o problemă. Eu am timp. Starea asta n-are cum să 
dureze o veșnicie. Că doar n-am călătorit într-o altă dimen- 
siune! 

Elena își băgă degetele sub marginea tricoului, cu intenția 
clară de a și-l scoate. 

— Poate tu ai, însă eu mă plictisesc repede. 

— Stai! strigă David. 

Elena se opri. Tricoul îi ajunsese deja sub sâni, care aproape 
fuseseră eliberaţi de sub presiunea materialului textil supra- 
elastic. 

— Dacă ai ceva de zis, fă-o repede. Poziţia e incomodă şi-mi 
amorțesc braţele. Sau aș putea continua, și apoi să te ascult în 
liniște. 

— Nu! Așteaptă! Unu și cu unu nu fac întotdeauna doi... 
Ah, ce prostie, normal că întotdeauna fac doi, cum ar putea 
face altceva!? 

— Cum e doi faţă de unul? 

David înghiţi în sec. Strălucirea mată a pielii Elenei îi înce- 
tinea judecata, abătându-i atenţia de la problema pe care tre- 
buia s-o rezolve. 

— Ce? Poftim?! 

Elena își lăsă braţele în jos. Îşi îndreptă tricoul cu palmele 
până când deveni la fel de neted ca și pielea ei. 

— Marte către Pământ, recepție! Doi, dragul meu, rezultatul 
asupra căruia văd că nu ne înțelegem, cum e față de unu? 

— Dublu... 

— Adică? Ce înseamnă dublu? Descrie-mi ca și cum te-ai 
uita la el. 

— Adică, e de două ori mai mare. 

Elena îi făcu cu ochiul și se cocoță pe pupitru. Cuminţi, ge- 
nunchii îi stăteau perfect lipiţi unul de celălalt. 

— Reformulând ipoteza inițială, concluzionăm că uneori, 

unu şi cu unu nu fac neapărat doi, ci ceva de două ori mai mare. Co- 
rect? Poţi să găsești vreun exemplu în acest sens? 

David întoarse capul și privi în spate. Ecranul telefonului 
mobil se găsea tot acolo, o fereastră colorată către o altă lume. 

— Un râu plus un alt râu nu fac două râuri. Poate fac un 
fluviu ori doar un râu mai mare, cine știe. La fel, o cană de 
făină plus o altă cană de făină nu fac două căni de făină, ci o 
pâine... 

Pupitrul era la locul lui, dar ca să-i poată acţiona butoanele 
ar fi trebuit să treacă de Elena, care îi bloca drumul. 

— Ah, îmi cer scuze, n-ai loc de mine? surâse ea, depăr- 
tându-și genunchii exact cât i-ar fi trebuit lui David să intre 
între ei. 

— Nu, mulțumesc. Am alonja lungă, suflă greu David, chi- 
nuindu-se să ajungă la butonul verde fără să trebuiască să facă 
un pas înainte. Aplecându-se în față, nasul aproape că-i ajunse 
Elenei între sâni. 

— Ei, hai, să nu ne lăudăm acum! râse ea, împingându-și 
pieptul câţiva milimetri înainte. 

Sunetele stridente de mai devreme se repetară. În înregis- 
trarea originală existau două momente de preambul înainte de 
tema principală. Pe ecran, ceasul sări înainte cinci secunde. 

Ceea ce urmă îl surprinse și-l înfurie deopotrivă pe David: 

Și ne iartă nouă greşelile noastre, aşa cum și noi iertăm greșiților 
noştri. 

— Nu! 

Iertarea la grămadă, nediscriminatorie a tuturor celor ce ar 
fi meritat să fie pedepsiți de o instanță supremă, îl umplea de 
mânie. Îşi aminti de felul în care își bătuse Adam joc de geno- 

mul uman pentru a-i servi interesele, de războaiele religioase 
care seceraseră milioane și milioane de vieți, de predecesorii 
științei, arşi pe rugurile Inchiziției alături de cărţile lor. Deasu- 
pra tuturor ororilor, ca un bandaj smuls de pe rana infectată a 
unui cadavru, se suprapunea chipul lui Nathaniel, nemernicul 
nemernicilor. 

Iertarea benevolentă, de bovină cu ochii umezi, era pentru 
Jlobotomizaţi ori pentru ipocriți. Răzbunarea, preferabil stro- 
pită din belșug cu sânge, era modalitatea de-a le arăta greșiților 
noștri că n-ar fi trebuit să comită respectivele greșeli. Ispășirea, 
doar ea, putea face ca iertarea să se reverse asupra celor vi- 
novați. 

— Poţi să lupţi pentru pace cu arma în mână? Îmi aduc 
aminte de cineva spunând că ar fi ca și cum ai face sex pentru 
castitate. 

David tresări. Cu degetul presat de buze, Elena îl urmărea 
cu un surâs incert. 

— Iar tu? se încruntă David. Dintre toate personalităţile is- 
toriei pe care mi le-aș fi putut alege ca parteneri de psihoză — 
Newton, Einstein, Sun Tzu - tocmai cu tine m-am ales? 

— Nu-ţi plac merele, germana ta este înfiorătoare, iar în chi- 
neză nu poţi nici măcar să te prezinți. 

— Bine, dar totuși... 

— Eşti cârcotaș! Spre deosebire de Pinocchio, să zicem, tu 
ai primit drept vocea conștiinței o femeie care arată cât de cât 
bine. Foarte bine, dacă vrei părerea mea, dar asta-i deja altă po- 
veste. Ţi-ai fi dorit o lăcustă cu joben și umbreluţă în locul ei? 

— Normal! Un greiere, un liliac, ba chiar și un limax, un 
melc fără cochilie ar fi fost de preferat! 

David își presă tâmplele cu degetele. 

— Dar cred că ştiu cum aş putea să scap de tine! Aşteaptă. 
Tot ce trebuie să fac este să-mi doresc cu adevărat... 

Urmă un moment prelungit de tăcere. 

— Funcţionează? rosti Elena pe un ton care ar fi putut părea 
sincer interesat, de om de bine, gata să ajute dacă i s-ar fi cerut. 

David deschise ochii. 

— Se pare că nu, mormăi el prost dispus. 

— Bun, atunci să continuăm. Te întrebasem dacă... 

— Am auzit ce m-ai întrebat, se răsti David. Pedepsirea 
vinovaţilor nu are nimic în comun cu lupta pentru pace cu 
arma în mână, ori cu cealaltă chestie. 

Pupitrul dispăru, iar în locul lui apăru un leagăn. Elena chi- 
coti, făcându-și ușor vânt cu picioarele. 

— Pedepsirea vinovaţilor, interesant concept, spuse ea, lă- 
sându-se pe spate. Leagănul îi oglindi mișcarea, începând să 
se balanseze. De ce ai face-o? Adică, răul s-a petrecut deja. La 
ce bun să-ți amărăști viaţa retrăind trauma? 

— Pentru că aşa e drept! Ai produs suferinţă, va trebui la 
rândul tău să suferi. E o chestiune de echilibru fundamental! 

Elena arătă către leagăn: 

— Poţi să mă ajuţi, te rog? Nu m-am mai dat de când eram 
copil. 

David făcu o grimasă exasperată, dar împinse leagănul. 
Elena râse încântată: 

— Mai tare! 

David își încordă braţele și împinse din nou. De sub masca 
plictisită, un zâmbet încerca să-și facă loc afară. Voia bună a 
Elenei era contagioasă. 

— Echilibru zici? Ce se întâmplă dacă lângă o bucată de 
gheaţă pui o altă bucată de gheaţă? Se face mai cald? spuse ea. 
Ori să zicem că într-o grotă sapi o altă grotă. O să se facă lu- 
mină? Nu, în nici un caz. O să fie mai frig... 

— Și mai întuneric, completă David în șoaptă. Întrebarea 
anterioară, nu-i așa? La fel cum unu și cu unu nu face întot- 
deauna doi, nici plus cu minus nu dă întotdeauna zero. 

— Nu atunci când scazi o valoare deja negativă. Unu minus 
minus unu, face doi, nu zero. Un rău plus un alt rău... 

David clătină din cap. 

— Nu se anulează reciproc, ci doar fac împreună un rău 
mai mare, spuse el abia auzit. Adică, vrei să spui că justiția ba- 
zată pe principiul „după faptă şi răsplată” este o greșeală? Că 
doar întorcând și obrazul celălalt poţi reechilibra talerele 
balanței?! Ah, blestematul de Nathaniel... 

Elena opri leagănul și coborî. Un soare bolnav lumina ocea- 
nul nesfârșit de dune de nisip care se întindea dinaintea lor 
până dincolo de orizont. 

— De ce continui să lucrezi la planul lui? Nu-i datorezi 
nimic. În loc să-ţi petreci timpul care ţi-a mai rămas cu Marina, 
tu stai cu nasul în computer toată ziua. Cum de-i posibil? 

Nisipul se surpa la fiecare pas, zădărnicind eforturile lui 
David. De pe creasta dunei, Elena îl urmărea așezată cu picioa- 
rele încrucișate sub ea. 

— Tocmai că despre ea e vorba, spuse el suflând greu. Boala 
se află într-un stadiu incipient. Am bani, aș putea s-o ajut, dar 
știu că nu va accepta să plecăm de aici până când nu dăm de 
cap şaradei lăsate în urmă de Nathaniel. 

O parte din versantul dunei se desprinse, îngropându-l pe 
David până dincolo de piept. 

— Dacă aș putea, într-adevăr, să găsesc o modalitate prin 
care să distribuim înregistrarea pe care ne-a lăsat-o Nathaniel, 
din acel punct s-ar putea ocupa Horia, iar eu aș pleca împre- 
ună cu Marina, icni el, săpând să se elibereze. Când reuși, se 
întinse pe burtă și începu să se târască pe coate. 

De sus, de unde se afla, Elena ar fi putut să-i întindă mâna, 
dar nu o făcu. 

— Îl urăşti pe Nathaniel? Crezi că ar merita pedepsit? spuse 
ea. 

— Nu doar pedepsit! strigă David. Cred că ar merita tras 
în ţeapă, apoi pe roată. Sau invers, depinde în care variantă ar 
suferi mai mult! 

— De ce? 

— Ştii la fel de bine ca și mine. În loc să rămână cu Marina, 
s-o vindece, l-a găsit s-o facă pe dădaca. Oricum, nu ne-a fost 
de nici un ajutor. Ba din contră, s-a mai lăsat și capturat ca ul- 
timul neghiob de oamenii lui Adam. Imbecilul! 

Elena trasă cu degetul ceva în nisip. Cu brațele ridicate în 
dreptul feței, două siluete stilizate se înfruntau războinice, 
aşteptând semnalul de începere al luptei. 

— Spune-mi, ce ai fi dispus să faci pentru a salva viața Ma- 
rinei? 

— Orice! 

— Ai minţi, ai înșela, ai trimite pe alţii la moarte în locul ei? 
Ai face, așa cum ai zis, orice pentru a-ţi atinge scopul? 

David căzu cu fruntea în nisip. Lacrimi grele își săpau făgaș 
curat pe obrajii murdari de praf. 

— Da, așa aș face, scrâşni el, continuând să se târască. 

Una dintre siluete primi un scut, cealaltă, o sabie. 

— Ştii cum se spune, fiecare personaj negativ este erou în 
propria lui poveste. Poţi să te superi pe Nathaniel pentru că, 
la rândul lui, a făcut orice pentru a-și atinge scopul? Poţi să-i 
învinuieşti pe oameni că își pun propriile interese, propriile 
lor idealuri, înaintea nevoilor celorlalți? 

— Nu, nu poţi. Ar fi nerealist s-o faci. Este în firea lucrurilor 
ca oamenii să se comporte astfel. 

— lar dacă nu poți să-i învinuiești, mai poți să-i pedepsești? 

David se opri. 

— Bine, dar nici să-i lași să-și vadă nestingheriţi de nele- 
giuirile lor nu poți. Cine o să mai facă lumina să intre în grotă? 
Şi cine o să mai îndrepte răul făcut? 

— Pare o misiune pentru cineva cu mulți mușchi. Dumnezeu? 

David se prăbuși alături de Elena. 

— Dumnezeu nu există, spuse el, întorcându-se pe spate. 
Religia a fost invenţia lui Adam. S-a folosit de ea ca să ne poată 
ţine în frâu, ca să ne dezbine unii de ceilalți. 

— Nu confunda mâncarea cu cratița. Religia este o repre- 
zentare subiectivă a ceea ce oamenii au simțit că s-ar putea afla 
undeva dincolo de ei. Re-prezentare, înţelegi? Au luat senti- 
mentul nedefinit pe care l-au avut și l-au prezentat, l-au expri- 
mat prin ce mijloace au avut la dispoziție. Cum crezi că ar 
arăta Mona Lisa pictată de un greiere, un liliac ori un limax? 
Ar fi verde, cu aripi pieloase, iar ochii i-ar avea în vârful unor 
antene neverosimil de lungi. Corect? 

David privi cerul întunecat de deasupra lui, căutând răs- 
punsuri care nu se aflau acolo. 

— Bine, dar în condiţiile astea ce se întâmplă cu principiile 
morale? Mai există bine și rău ori doar binele meu și binele tău 

care, așa cum știm deja că se întâmplă, pot deveni uneori an- 
tagoniste? 

Elena se așeză în așa fel încât David să-și poată sprijini 
capul de piciorul ei. 

— Și ar fi atât de rău dacă am înceta să ne impunem binele 
nostru altor oameni, altor popoare? Tot ce am avea de făcut ar 
fi să ne asigurăm că libertatea unuia nu devine închisoarea al- 
tuia. Apoi, educația adevărată și cultivarea liberului arbitru ar 
trebui să rezolve și acest aspect. 

David luă un pumn de nisip, lăsându-l să i se răsfire printre 
degete. 

— Crima, excrocheria, trecutul pe roșu, se vor rezolva și ele 
odată cu întărirea liberului arbitru? 

Umbra unui surâs malițios în vocea Elenei îl făcu să devină 
atent. 

— E cald tare aici. Cred că am să-mi scot, totuși, tricoul, 
spuse ea. După cum te văd că o iei pe arătură, îmi pare că se- 
siunea asta o să mai dureze mult şi bine. Măcar să mă bronzez 
o țâră. 

David o prinse de mâini. 

— Nathaniel, nu-i aşa? şopti el. 

— Ce-i cu el? 

Ura în spatele căreia își găsise adăpost împotriva propriei 
vinovăţii se nărui precum nisipul omniprezent. 

— Ca să-i pot duce planul la îndeplinire — care între timp a 
devenit și al meu — va trebui să-mi rebobinez câteva sârme din 
cap. Să-mi spun că în situația dată a făcut tot ce a știut, și a putut 
el mai bine să facă, şi că dacă ar fi existat — ori dacă ar fi ştiut că 
există și o altă modalitate, ar fi procedat altfel decât a făcut-o. 

— Ar fi deplasată o astfel de supoziţie? 

— Nu... la urma urmelor, i-a trădat pe ai lui ca să ne ofere 
nouă o șansă în plus de supraviețuire. 

Pupitrul se materializă în vârful dunei. Extenuat, David 
apăsă pe butonul verde. 

Semnalele sonore, urmate de vocea Elenei se auziră venind 
de undeva de sus: 

Este în regulă să iubeşti o femeie, dar să mai faci sex și cu o alta. 

Reflectoare multicolore, laolaltă cu lasere roșii și verzi, mă- 
turau ringul de dans. Muzica ritmată umplea clubul de noapte, 
făcând pereţii să vibreze. 

David își dădu capul pe spate și începu să râdă. Muzica se 
opri brusc. 

— Poţi să-ți dai tricoul jos, spuse el, băgându-și mâinile în 
buzunare. 

Elena își făcu apariția, urmărită de lumina unui reflector 
din tavan. În mersul ei studiat, de felină, se simţea un soi de 
incertitudine, iar în glas, bravada: 

— Vai, tigrule, dar nu mă aşteptam să meargă aşa de re- 
pede. Să te porţi frumos, cu mine, da? Să nu-mi lași semne, că 
nu-i frumos, spuse ea unduindu-şi șoldurile. 

— Cum spui tu, dar să nu te aşezi lângă ușă. Trage curentul 
acolo. 

Elena se opri. 

— Şi ce legătură are asta cu tricoul meu? rosti ea pe un ton 
precaut. 

— Are, are, spuse David, continuând să râdă. Luând în cal- 
cul timpul cât ai să stai dezbrăcată — veșnicii, eoni, eternități — 
mi-e teamă să nu răcești. Bronșite, amigdalite, viroze, friguri 

galbene, boala somnului, tusea măgărească, sunt afecțiuni se- 
rioase. Încearcă măcar să te mişti, să nu stai pe loc. Nişte fan- 
dări, genuflexiuni ori chiar flotări, ar putea fi de ajutor. 

David se întoarse, privind în jur: 

— Crezi că m-ai putea ajuta cu un fotoliu și ceva de citit? 
Iar dacă nu-i prea mult, și un hamac, pentru când o să mi se 
facă somn. 

Pe podea apăru un pat de fachir. Cuiele, lungi și ascuţite, 
păreau nerăbdătoare să guste sânge. 

David își ridică învins brațele: 

— Și eu care intenționam să te invit să mi te alături, dar îmi 
pare rău, nu mai pot acum. Nu-mi dă voie regulamentul. 

— Care regulament, omule? 

— Cum care regulament? Cel al ospiciului. Unde ai mai 
văzut tu spital de boli nervoase fără regulament de protecția 
muncii și plan de evacuare în caz de incendiu? 

David se întinse pe podea, cu mâinile sub cap. 

— Pentru că doar cu șocuri electrice, la pachet cu dușuri 
calde, duşuri reci, ai putea să mă convingi să iau de bun ce 
te-am auzit spunând mai devreme. 

Elena i se alătură pe podea. 

— Ce te faci dacă e adevărat că din starea de hipnoză in- 
dusă de metoda lui Nathaniel poţi să ieși doar rezolvând di- 
lema care ţi-a fost prezentată? 

— Nu întâmplător am adus vorba de balamuc. Ne mutăm 
acolo. Apoi, care dilemă? Nu l-ai auzit pe Horia? Metoda n-are 
efect decât asupra celor cărora le pasă de așa-zisa dilemă, pe 
restul îi lasă în pace. 

— Şi ţie nu-ți pasă? 

— Vezi bine că nu! 

Elena se întoarse pe o parte și își sprijini bărbia în podul 
palmei: 

— Atunci, de ce mai ești încă aici? 

— Habar n-am. Poate că e nevoie de ceva timp ca să-ţi revii 
din transă. 

Câteva grăunțe de nisip ieșeau în evidenţă pe suprafața din 
obsidian a podelei. Elena suflă asupra lor, făcându-le să dispară. 

— Îți este chiar atât de greu, spuse ea, să recunoști că te 
simţi atras de adevărata Elena? Ai prefera să-ți petreci cât timp 
ţi-a mai rămas de trăit conectat la aparate, să pui în pericol 
viața tuturor semenilor tăi, inclusiv a Marinei, doar ca să nu 
recunoşti că te atrage şi o altă femeie? 

— Nu recunosc pentru că nu-i adevărat! 

— Oare? Atunci, de ce nu-i Marina aici, în locul meu? 

— Este o întrebare pe care nu încetez să mi-o pun din mo- 
mentul în care mi-ai apărut. Singura explicaţie ar fi că îmi place 
să sufăr. 

— Când versiunea mea adevărată te-a provocat la o partidă 
de sex, ţi-a activat curiozitatea latentă. Cu Marina ştii că o să 
se întâmple, n-ai ce curiozități să mai ai. Cu mine, însă, doar 
aici, în mintea ta, ştii că ai putea să arunci o privire — vinovată, 
din păcate — pe sub hainele mele. 

David strânse tare din pleoape. Imagini de dormitor, ase- 
zonate cu sunete specifice, îl asaltau, sporindu-i bătăile inimii 
și înfierbântându-i sângele. Elena avea dreptate. Fusta ei, dacă 
ar fi fost doar cu puţin mai scurtă, ar fi încetat să mai existe. 
Tricoul, doar un pretext, nu ascundea nimic, doar evidenția și 
mai mult formele trupului ei. 

Înghiţi în sec: 

— Şi chiar dacă ar fi adevărat, situaţia nu s-ar schimba cu 
nimic. Abilitatea de a ne stăpâni impulsurile animalice este cea 
care ne separă de câini și capre. 

Purtat de importanţa propriilor vorbe, David se opri să res- 
pire. Elena profită de momentul de pauză creat: 

— Un auditoriu cârcotaș ar spune că-i vorba despre una şi 
aceeași poziție de făcut amor, depinde de limba în care o spui. 
Noroc că eu nu sunt așa. Te rog, continuă. 

David simți cum îi vine să urle și să râdă în același timp. 
Arată ca Elena, dar vorbeşte ca Marina. Clătină din cap. Ce bine 
că nu-s nebun. Că ce ne-am fi făcut atunci!? 

— Atât am avut de spus. Restul se înțelege de la sine. 

Elena lovi cu palma de podea. 

— Ne separă, zici? Perfect de acord. Animalele nu-și pără- 
sesc puii înainte de soroc! Câţi copii au crescut fără unul dintre 
părinți, doar pentru că celălalt și-a dorit un moment de variaţie 
în programul de dormitor? De ce demonizăm sexul, dar dăm 
un cec în alb inculturii și ignoranței? Nu contează că-i prost ca 
plopul, și că nevastă-sa muncește ca un cal de povară ca să 
aducă bani în casă, atâta timp cât prestează doar la consoarta 
legiuită, e băiat bun. Îi punem o medalie în piept, îl batem pe 
umăr, și-l poftim să se înfrupte după pofta inimii din bucatele 
societăţii de consum. Invers, e jale. Dacă te pune necuratul să 
te afle gura satului că scuturi salteaua şi la altă adresă decât 
cea din buletin, te-ai ars. Te dau prin catran și fulgi, apoi te 
poartă pe străzi călare pe o coadă de mătură. lar dacă eşti fe- 
meie, lucrurile stau și mai rău. Mult mai rău! 

— Poţi să spui orice, dar două femei deodată nu poți să 
iubeşti. Este imposibil! 

— Dar cine spune așa ceva? Când iubeşti pe cineva, vrei să-i 
fii aproape. Într-o oarecare măsură, aș putea spune că iubirea 
se dezvoltă în detrimentul sexului. O lași să aleagă filmul la 
televizor, te ridici când o simți că vrea un pahar cu apă, iar 
dacă o vezi că între timp a adormit, renunţi la partida de sex 
care îţi făcea cu ochiul, și o învelești mai bine ca să nu-i fie frig. 
Sexul, dimpotrivă. Este energie pură. Nu cere voie și nu-i pare 
rău de vânătăile pe care le lasă în urmă. A adormit? Nu-i nimic, 
lasă că se trezește pe parcurs. lar dacă stai să te gândeşti puțin, 
parcă e chiar mai incitant așa! 

David deschise ochii și privi în tavan. 

— La ce bun una, dacă o ai deja pe cealaltă? De ce aş mânca 
hamsii cu usturoi şi aş bea bere dintr-un nenorocit de pahar 
din plastic, în locul unui delicios burrito de Bombay și al unui 
vin de colecţie servit într-o cupă din cristal? 

— Pentru că ai arăta ca nătărăul nătărăilor pe plajă, cu vinul 
și cu burrito-ul tău, eventual şi în ținută de seară — frac și pa- 
pion — de-aia! Există bisturie și există topoare. Când vrei sur- 
cele pentru foc, nu folosești bisturiul, ci iei toporul; la fel și 
invers. Apoi, de ce existența unuia trebuie să ducă la dispariția 
celuilalt? Nu pot coexista în pace și, dacă se poate, în bună coo- 
perare? 

David se întoarse şi el pe o parte. 

— Nu, nu știu... Dacă se supără și pleacă? Eu unul știu că 
n-aş suporta o asemenea situaţie. Ești cu mine sau nu ești. Cale 
de mijloc nu există! 

Un surâs amar presă buzele Elenei: 

— Frica, bat-o vina, ce bine păzeşte ea bostanii... Oftă: Ştii, 
atracţia asta-i lucru cu dichis. Dă-i curs, şi-ţi va da aripi. Ignor-o, 

și se va hrăni din pofta ta de viaţă. Zână, dar totodată și vam- 
pir. Te ridică la ceruri, dar la fel de ușor te poate ucide. Lucru 
cu dichis... 

Întinse mâna, atingând în treacăt obrazul lui David. 

— Zici că n-ai suporta să mai existe un alt bărbat în viaţa 
femeii pe care o iubeşti, dar, ce te faci dacă, din dragoste și res- 
pect pentru tine îi va refuza pe toţi cei pe care și-ar fi dorit să-i 
poată privi fără haine pe ei? Ai suporta s-o vezi cum se vește- 
jeşte de la zi la zi, cum îi dispare puţin câte puţin cheful de 
viață, cum frustrarea și vorbele din vârf de bici iau locul armo- 
niei ce obișnuia să existe odată între voi? 

Încruntarea săpa o cută adâncă, severă, între sprâncenele 
lui David. 

— De ce şi-ar dori așa ceva? De ce nu i-aș putea fi doar eu 
de ajuns? se răţoi el. 

— Din același motiv pentru care port eu acum o fustă mai 
îngustă decât o batistă şi un tricou atât de mulat încât îmi su- 
grumă vasele de sânge de la suprafaţa pielii: curiozitatea. Pe 
noi, oamenii, ne fascinează noul, necunoscutul. Vrem să vedem 
ce-i dincolo de perdea, de ușa ferecată, iar uneori, dincolo de 
haine. Avem în fibra noastră nevoia de varietate. În absenţa ei, 
ne stingem pe picioare la fel ca o plantă căreia îi lipseşte apa. 

David își încrucișă încăpățânat braţele peste piept. Deşi co- 
pilăros prin bruschețea mișcărilor, gestul lui purta pecetea 
finalităţii. 

— Îţi răceşti gura de pomană, spuse el. Orice mi-ai zice, n-ai 
să mă poți convinge să-mi înșel femeia pe care o iubesc. Cât 
despre planul lui Nathaniel, acum realizez, e o mizerie. Va tre- 
bui să găsim altceva. Nu-mi imaginez ce i-am putea spune 

unui habotnic pentru a-l convinge că prietenul imaginar X sau 
Y nu există, că au fost o invenţie a unui şmecher care n-a găsit 
altă modalitate de a se întoarce acasă. Discutând cu tine îmi 
dau seama că ideile filozofice, uneori, pot fi schimbate. Princi- 
piile de viață? Niciodată! 

Elena surâse în colțul gurii: 

— Realizezi că tu și habotnicul despre care vorbești cu atât 
de mult dispreț aveţi câteva puncte în comun, nu-i așa? Pe 
lângă rigiditatea în opinii, setul de reguli după care vă con- 
duceți viaţa a fost gândit și distribuit de același șmecher pe 
care-l urăști. E simplu, dacă stai să te gândești. Ideea lui Adam 
a avut la bază conflictul ca element principal de progres teh- 
nologic. Un bărbat satisfăcut sexual, spre deosebire de unul 
frustrat, nu prea mai are chef să-și lase casa și să meargă la răz- 
boi. Tinde să fie mai iertător, mai puțin teritorial. Dacă trebuie, 
își va strânge coatele ca să-i facă și altuia loc la masă. Ba îi mai 
toarnă și o cupă de vin, și-i ascultă poveștile despre locurile pe 
unde s-a preumblat. Celuilalt, însă, îi lipsește acest lux. Nepu- 
tându-și satisface impulsul sexual, îi mai rămâne doar nevoia 
de a se simţi important. Mai freudian de atât, nici că se putea! 

Întocmai ca o săgeată care găseşte punctul slab în armura 
celui vizat, lovitura Elenei pătrunse adânc, atingându-și ținta. 
Îi mai poţi spune liber-arbitru în momentul în care îţi dai 
seama că acțiunile tale, principiile despre bine și rău după care 
te-ai ghidat întreaga viaţă, te fac să fii o rotiță dintr-un sistem 
subteran cu care nici măcar nu eşti de acord? 

David se ridică în capul oaselor și își acoperi ochii cu pal- 
mele. O răspântie, probabil cea mai importantă din viaţa lui, 
îl aștepta să se hotărască pe ce drum o să apuce. 

Avea dreptul unul dintre parteneri să hotărască și în nu- 
mele celuilalt normele de comportament în cuplu? Și dacă da, 
pentru cât timp? Ce se întâmplă dacă unul obosește mai re- 
pede decât celălalt, dacă își dorește primul, prima, ceva nou? 
Trebuie să-și înfrângă dorinţa, s-o strivească cu piciorul? Pen- 
tru ce? Pentru ca celălalt să-şi poată duce mai departe viața în 
cutiuţa lui mică, cu pereții strâmţi şi tavanul jos? 

După câteva încercări, reuşi să se ridice în picioare. Sub lu- 
mina fixă a unui reflector, pupitrul îl aştepta. 

— Ai idee la ce foloseşte butonul roșu? spuse el. Adică, dacă 
tot nu poți ieși de aici până nu rezolvi problema care ţi-a aca- 
parat întreaga minte, ce sens ar mai putea să aibă? 

— Poate de reset? spuse Elena, apropiindu-se agale. Purta 
blugi largi, o cămașă cu mânecile suflecate, scoasă din panta- 
loni, iar în picioare, mocasini ușori din piele întoarsă. 

Se ridică pe vârfuri şi-l cuprinse pe David cu brațele. 

— Mai vino din când în când să mă vezi. Aici timpul trece 
altfel. Între două dileme existenţiale, poţi doar să te plimbi 
printre amintiri. Aș putea să te iau cu mine într-un scurt voiaj 
prin labirintul minţii tale. Sunt convinsă că ţi-ar plăcea să re- 
vezi prima zi de şcoală ori să-ţi aminteşti unde ţi-ai pierdut 
pistolul cu capse după care ai plâns atât atunci când nu l-ai 
mai găsit. 

Cuvintele Elenei, propria lui călătorie în sinele profund, bu- 
tonul roșu, toate se combinară într-un singur gând. Brusc, în 
fiecare dintre cele patru colțuri ale ringului de dans se aprin- 
seră artificii, iar din boxele nevăzute începu să se reverse mu- 
zica. 

David o luă pe Elena în brațe și o strânse la piept. 

— ÎI mai ţii minte pe Adam, șmecherul despre care am vor- 
bit mai devreme? Intuiția îmi spune că o să aibă ceva probleme. 
Unele mari de tot! Ah, trebuie să vorbesc neîntârziat cu Horia, 
cu Serghei! 

Elena mai apucă să-i trimită un sărut prin aer, apoi clubul 
de noapte dispăru, alăturându-se celorlalte amintiri, știute și 
neștiute. 

David deschise ochii. Obiectele din jur îi apăreau ca niște 
pete multicolore, lipsite de formă ori de substanţă. Întinse 
mâna după cana de cafea. Era rece. Se încruntă. Fusese fier- 
binte când pornise filmul lui Horia. Patruzeci și trei de secunde 
n-ar fi fost suficiente pentru a se răci complet. 

— Mă simt de parcă m-a lovit unul cu un buzdugan în 
creștet, gemu el. Cât timp am fost out? 

Absența oricărui răspuns îl puse în gardă. În cele din urmă, 
Marina rupse tăcerea: 

— Aproape patru ore. Eram gata să chemăm doctorul... 

— Sper că pe cel de la Jilava, pufni David. De ce să fi pierdut 
timpul cu triajul? Venea omul direct cu zeghea de pușcăriaș în 
portbagaj. Un lucru bun, de altfel. Mi s-a spus că mă prind bine 
costumele în dungi. Îmi pun în evidență ochii. 

— Buyuok, râse Serghei, evident ușurat de întorsătura pe 
care o luase situația, când ești la popreală, nici unul dintre ochi, 
nici măcar cel din frunte, nu vrei să-ți fie remarcat de către 
tovarășii de atelier. Dăunează bunei dispoziţii atunci când se 
întâmplă, crede-mă. 

David mormăi ceva în barbă și făcu un gest obscen. 

Elena îi întinse mâna. Aerul de vampă ieșită la agăţat îi dis- 
păruse. Ochii îi zâmbeau calzi, lipsiţi de malițiozitate. Marina 

încercă să fie geloasă, s-o urască, dar nu reuși. S-ar fi tras o dată 
de păr cu ea —să fii rasă în cap poate prezenta, uneori, avantaje 
surprinzătoare — apoi ar fi ieşit în oraș, ca fetele. În săptămâna 
pe care fusese obligată s-o petreacă în compania ei, ajunsese s-o 
placă în secret pe Elena. Îi admira spiritul de clan. N-avea nicio 
îndoială că dacă ar fi fost nevoie, Elena n-ar fi ezitat să-și riște 
viața pentru a o salva pe a oricăruia din acea pivniţă, inclusiv 
pe a ei. Fuseseră adoptați. Ea, David, Serghei și Aurelia, până 
şi Mihai și Stela, făceau acum parte din familia extinsă a Elenei 
și a lui Horia. 

— Cum rămâne cu invitația mea? Dăm o fugă să-ţi arăt baia 
de la etaj? 

David îi luă degetele și le păstră vreme îndelungată între 
palmele lui. 

— Poate o să facem și asta, dar nu acum. Viaţa noastră este 
suficient de zbuciumată și așa, fără să-i mai adăugăm noi stra- 
turi de complexitate. Să poți face un lucru nu înseamnă că tre- 
buie neapărat să-l și faci. Ca să obţii ceva, întotdeauna trebuie 
să renunţi la altceva. Lupta interioară încetează să se mai dea 
între „vreau, dar nu pot',transformându-se în „vreau, pot, dar 
sunt de acord să plătesc preţul cerut pentru ceea ce vreau?”. 
Pentru că întotdeauna există un preț. Să-l ignori, reprezintă 
calea sigură către o viață nefericită. 

Îi sărută unghiile, apoi se întoarse la locul lui. Simţindu-i 
căldura umărului, Marina se trezi în faţa unei alegeri: să ră- 
mână ori să se ridice? Pentru moment, îl lăsă pe David s-o ia 
de mână, dar nu răspunse atingerii lui. 

David ridică telefonul mobil, apoi îl puse dinaintea lui. 

— Istoriei îi place uneori să se joace, spuse el, alegându-și 
cu grijă cuvintele. Soldaţii lui Mahomed găsesc deschisă o 

poartă insignifiantă, Kerkaporta, iar Constantinopolul cade. 
Arhiducele Franz Ferdinand supraviețuiește atacului primului 
asasin, dar realizează că au luat-o pe un drum greşit și se 
opreşte chiar dinaintea lui Gavrilo Princip, cel care îl va ucide 
cu un glonț în gât. Soarta a milioane de oameni tocmai se 
schimbase; primul război mondial era pe cale să înceapă. 

Netezi cu palma salteaua, înlăturând o firimitură de pâine. 

— Horia, filmul vostru funcționează. Nu știu dacă ar avea 
același efect asupra oricui, dar asupra mea știu că a avut. M-a 
pus față în faţă cu câteva dintre ideile mele fixe — obsesii, chiar, 
le-aș putea numi — și nu mi-a mai dat drumul până când nu 
mi le-am rezolvat. Ai înlocuit întrebările cu afirmații. 

Vocea i se îngroșă, imitând tonul grav, parcă vestind 
sfârșitul lumii, din înregistrarea lui Nathaniel: 

— Care este menirea noastră în lume? De ce ne naștem? De 
ce unii primesc tot încă de la naștere, iar alții aproape nimic? 

Horia își aranjă ochelarii cu un gest reflex. 

— Nu-i meritul nostru. Ne-am gândit să încercăm și așa, să 
vedem ce iese. Am avut noroc. S-a întâmplat să fie o variantă 
funcţională. Nu mă îndoiesc că mai sunt și altele. 

Elena își ascunse zâmbetul în pumn. Modest cum îi era sti- 
lul, Horia îl ajuta pe David să-și păstreze respectul de sine. Nu 
fusese nici pe departe doar noroc. Timp de șase zile, ea și Horia 
experimentaseră pe ei înșiși sute de întrebări, căutându-le pe 
cele potrivite. Nimic nu funcționase. Extenuați și în lipsă de 
idei, le înlocuiseră cu afirmaţii, iar magia nu întârziase să se pro- 
ducă. Cobaiul a fost Horia care a trebuit să se împace cu ideea 
că, deși este un hacker mai bun decât David, va trebui să-i ur- 
meze indicaţiile, dacă voiau să salveze lumea de la dezastru. 

— Oare ar fi posibil să refacem materialul lui Nathaniel, 
știind ce ştim acum? spuse Serghei. 

David dădu un bobârnac telefonului. 

— Ar fi, dar nu cred că ne-ar ajuta. Planul iniţial are două 
mari neajunsuri: mesajul în sine și modalitatea de distribuire. 

Ridică privirea și-i zâmbi tavanului: 

— Când l-am citit prima dată pe Nietzsche, îmi aduc aminte 
că mi-a venit să arunc cartea pe geam. Gândul că oamenii au 
nevoie de religie pentru a nu cădea în depresie, m-a înfuriat 
peste măsură. Există dovezi antropologice, studii care arată că 
atunci când un trib își pierde reperele care obișnuiau să dea 
sens vieţii lor, ei încetează să se mai reproducă. S-a întâmplat 
în America la sosirea primilor coloniști europeni. Peste noapte, 
oceanul a încetat să mai fie locul în care sălășluiau o parte din- 
tre zeitățile lor, și s-a transformat într-o simplă întindere de 
apă ce putea fi străbătută de corăbii făcute de mâna omului. 
Nu contează cât de mult vom evolua din punct de vedere teh- 
nic. Oriunde vom merge, oricâte planete vom coloniza, vom 
duce cu noi nevoia unui ceva mai presus de noi, de friabilitatea 
corpurilor noastre muritoare. În lipsa unui ideal care să dea 
sens greutăților și amărăciunii care ne însoțesc din momentul 
nașterii și până în cel al morţii, vom păţi la fel. La ce bun să te 
mai ridici din pat, să înfrunţi arșița, frigul, să creezi ceva cu 
mâinile tale, să iubești, să înveţi noi și noi lucruri, dacă oricum 
nu poți lua nimic cu tine atunci când mori? Nihilismul, con- 
vingerea că viaţa, în absenţa unui scop final, este lipsită de 
sens, e lucru cu dichis, ca să citez o prietenă dragă. Dacă te-a 
prins, eşti ca și terminat. Acesta este principalul motiv pentru 
care metoda lui Nathaniel ar fi avut, în cel mai bun caz, un suc- 


328 


Ferma de dinozauri - II Dan Rădoiu 


ces limitat. Nu mulţi sunt cei dispuşi să trăiască în absența 
unor adevăruri pe care să le considere imuabile, și care să dea 
sens existenței noastre efemere. 

David se strâmbă și luă o înghiţitură de cafea, așa rece cum 
era. 

— Aceasta a fost vestea proastă. Cea bună este că am o oa- 
recare idee despre cum am putea rezolva situația. 

— Umplem internetul cu filmul nostru? râse Elena. Make 
love not war? e un principiu cu cârlig. Cine mai are chef să 
meargă la război după o partidă strașnică de amor? Nimeni, 
îţi spun eu! 

David o privi lung. 

— Cam același lucru mi l-a spus în urmă cu câteva minute 
o altă versiune a ta. Ori cu câteva ore, dacă mă uit la ceas. Avea 
dreptate când spunea că aici timpul trece altfel... 

Un zâmbet obraznic răsfrânse buzele Elenei: 

— Ți-am fost călăuză? Hai că devine interesant! În ce eram 
îmbrăcată, poți să-mi spui? 

David deveni brusc interesat de peretele din faţa lui, evi- 
tând să răspundă. Furioasă, Marina dădu să-și retragă mâna. 

— Hai, nu te rușina, că pe Horia l-a însoțit Marina, adăugă 
Elena, râzând de-a binelea. Eram curioasă dacă și tu ţi-ai ima- 
ginat cam aceleași lucruri ca şi el. 

Horia își băgă mâinile în buzunar, capul între umeri, și 
adoptă o ţinută care doar părea spășită: Am încercat eu să mă 
concentrez asupra lucrărilor lui Decartes şi Goethe, dar, ce să-i faci, 
am impresia că nu prea mi-a ieșit. Îmi pare rău că nu-mi pare rău... 

Marinei îi înfloriră două mere roșii în obraz și își împleti 
degetele strâns de ale lui David. 


25 Faceţi dragoste, nu război — slogan celebru din perioada războiului 
din Vietnam. 

— Îţi recunosc că a fost primul gând care mi-a trecut prin 
minte, spuse el. În absenţa frustrării sexuale, ai dreptate, ne-am 
bate între noi mult mai puţin decât o facem acum, dar am re- 
zolva doar o parte a problemei. Am scoate ceva din modelul 
nostru cultural actual, fără să punem altceva înapoi. În lipsa 
unui ideal puternic, oamenii ar aluneca către o societate hedo- 
nistă, cu nimic mai bună decât cea constipată de care benefi- 
ciem acum. Extremele se ating, așa cum bine ne-a arătat istoria 
că se întâmplă. 

Aurelia îi înlocui cana de cafea cu una nouă. David îi zâmbi 
recunoscător. 

— A doua problemă, continuă el, a menţionat-o Horia ceva 
mai devreme: limba în care este înregistrat mesajul, cât și mo- 
dul de distribuţie. Ne este clar că sistemul de alerte nu e o va- 
riantă viabilă. Atrage imediat atenția și este extrem de ușor de 
evitat. Tot ce ar avea Adam de făcut ar fi să blocheze accesul 
la link-ul pe care l-am include în mesaj. După demonstraţia de 
forță din București, n-am nicio îndoială că dispune de resursele 
necesare pentru a face acest lucru. 

Horia redeveni serios. În vocea lui David se simţea anti- 
cipaţia momentului în care avea să se apuce de lucru. Întrebă 
doar ca să se asigure: 

— Ţi-a venit între timp vreo idee despre cum am putea 
evita aceste două neajunsuri? 

— Da! Cu un mesaj atent structurat, putem sădi în cei care 
îl vor urmări nevoia de a-l distribui mai departe. WhatsApp, 
Messenger, Telegram, și toate celelalte aplicații de mesagerie 
instantanee vor fi vectorul nostru de diseminare. Începem cu 
engleză, franceză, rusă şi cu ce alte limbi mai ştim, noi ori prie- 

tenii noștri. lar când cineva din, să zicem, Norvegia, va primi 
mesajul nostru în engleză... 

— Îi vom pune la dispoziţie un site unde să se poată înre- 
gistra în limba lui nativă, îl întrerupse Horia, preluând din 
zbor ideea. Tot ce avem de făcut este să-i dăm posibilitatea să 
facă trei înregistrări distincte, pe care le vom combina apoi au- 
tomat cu canalul video. Desigur, dacă păstrăm structura de 
acum. 

— O păstrăm, da! lată care sunt cele trei fraze pe care vă 
propun să le folosim... 


k k - 


Adam scoase din dulapul cu veselă un platou și o farfurie 
mai mică. Pe plita din bucătăria casei din Londra sfârâiau două 
tigăi cu omletă. Una cu felii subțiri de costiţă, cârnaţi și ceapă 
călită, iar cealaltă simplă, doar cu un praf de sare. Ca întot- 
deauna când se întâlneau acolo, pregătea micul dejun atât pen- 
tru el, cât și pentru ceilalți membri ai grupului. 

Galos cobori primul. Era desculţ, într-o pereche de panta- 
loni scurți și un tricou mulat care îi scotea în evidență muscu- 
latura spatelui și a pieptului. 

— Salut, jefe, ce-i azi în meniu? Văzu omleta, iar o parte din 
entuziasm îi pieri. Asta le dădeai și la împărații ăia ai tăi de 
mâncare dimineața? Am eu impresia sau ţi-ai cam ieșit din 
mână? 

Lângă cutiile de mirodenii se afla un polonic de argint gra- 
vat cu însemnele coroanei franceze, şi un mojar ornat, din mar- 
mură. Adam le zâmbi în trecere, apoi transferă omleta în 

farfurii. Galos avea memorie bună. Fusese o vreme când, ca 
parte a strategiei lui, lucrase ca bucătar personal pentru cape- 
tele încoronate ale lumii. Oricât de aproape ţi-ai ţine prietenii 
ori dușmanii, mai aproape de ei o să-ţi fie întotdeauna stoma- 
cul. 

În câte nopți nu-i fusese sfetnic din umbră împăratului Spa- 
niei când, mânat de foame, cobora la bucătărie ca să-și bage 
nasul în oalele în care fierbea mâncarea pentru a doua zi? Cine, 
deasupra unei delicioase plăcinte din carne de prepeliță, îi su- 
gerase lui Louis XVI să-i cumpere soţiei lui, Maria Antoaneta, 
colierul de diamante care avea să-i aducă moartea pe eșafod? 
Franţa avea nevoie de o nouă orânduire socială. Aristocraţii se 
împotriveau progresului tehnic; fumul gras al motoarelor cu 
aburi le deranja nările lor fine. Orbi și surzi la vuietul nemul- 
țumirii populare, atent orchestrate de chipeșul bucătar al pa- 
latului, mulți dintre ei aveau să îngenuncheze în curând în 
sângele încă fierbinte al celui ghilotinat înainte. Revoluţia fran- 
ceză era la o ţeavă de muschetă distanţă. 

Lameh intră călcând apăsat în bocancii lui cu vârful întărit 
cu metal. Din frigider își luă o bere pe care o desfăcu dintr-o 
lovitură de marginea mesei. Ochii îi căzură pe omletă, iar cuta 
dintre sprâncene îi dispăru. Luă o furculiță și gustă direct de 
pe platou: 

— Dacă mai adaugi vreo doi cârnaţi afumaţi lângă, te pup 
pe frunte și te numesc fratele meu! râse el cu gura plină. Galos 
își întoarse scârbit privirea. 

Adam îşi șterse mâinile pe un şervet şi își îndreptă umerii. 
Oasele îl dureau parcă mai rău ca niciodată în dimineaţa aceea. 
Scoase două chei din buzunar: 

— Duceţi-vă și aduceţi-i pe Eber şi pe Nathaniel. Păstraţi 
distanța, să nu vă facă vreo surpriză. Cu cei de teapa lor nu se 
știe niciodată. 

Jared intră precipitat pe ușă. Era singurul care nu înnoptase 
acolo. 

— Am veşti! Detectorul e gata. L-am instalat chiar eu în- 
sumi pe navetă! 

— După două săptămâni, era și timpul! rosti Lameh. După 
calculele noastre cele mai pesimiste, Ybirii, blestemați să le fie 
numele și clanul, ar fi putut să fie deja aici de două zile! 

— N-am stat degeaba, să știi! Oamenii mei nu s-au dus 
acasă, au mâncat și au dormit pe birouri. La sfârșit, mirosea în 
laboratoare mai rău ca într-o cazarmă! 

— De parcă ai fi văzut vreodată în viaţa ta cum arată o ca- 
zarmă, își mestecă plictisit Lameh cuvintele. Trebuia să-i fi bi- 
ciuit puţin, să vezi ce repede s-ar fi mișcat atunci! Câteva curele 
pe spinare, și-n trei zile terminau treaba pe care le-o dăduseși, 
şi-ţi mai făceau și-n plus! 

— Destul! strigă Adam, lovind cu pumnul în masă. Singu- 
rul lucru care contează acum este să găsim nava. Jared, tu mergi 
cu mine. Pentru binele nostru, al tuturor, sper să funcţioneze 
aparatul pe care duracii tăi l-au construit. 

Kenan termină ce avea în farfurie, apoi se ridică în picioare. 

— Ştii, m-am tot gândit la treaba asta cu multifuncționala. 
Dacă ar fi fost aşa de uşor de evitat sistemele de camuflaj ale 
navelor imperiale, de ce nu s-au gândit și alții înaintea noastră? 
Adică, tot ce ar fi avut constructorii de făcut ar fi fost să mon- 
teze la bord niște multifuncţionale mai mari, mai puternice, şi 
gata treaba. 

Lameh scoase un pachet de ţigări şi își aprinse una. 

— Mda, ai dreptate, la asta nu m-am gândit. Să fie ceva 
legat de distanţa la care se manifestă efectul? 

Adam îi opri agasat: 

— E tardiv să ne mai dăm acum cu părerea. Ne apucăm de 
muncă și vedem ce iese. Jared, ia-o înainte! 

— Lasă-l pe Jared să rămână pe loc în caz că e nevoie să ia 
legătura cu oamenii lui. la-mă pe mine în locul lui. 

Rezemat de un perete, Nathaniel își privea netulburat foștii 
prieteni și colegi. 

— Şi de ce, mă rog, aș face una ca asta? se interesă Adam 
pe un ton amuzat. Noi doi și-o navetă% nu-i exact cântecul pe 
care l-aş găsi potrivit pentru situaţia noastră. 

— Îţi sunt cunoscute ție ori lui Jared instalaţiile unei nave- 
mamă? Ce te faci dacă nu te poţi urca la bord? Ori dacă siste- 
mul de întreţinere al vieții nu funcţionează? Îţi încrucișezi 
degetele, numeri până la o sută, și-ți ţii respiraţia? Câte mili- 
oane de ani au trecut de când n-au mai fost folosite? Am fost 
mecanic de întreținere în imperiu. Te-aș putea ajuta. 

Rânjetul sarcastic al lui Adam dispăru. 

— Așa este. Am putea întâlni probleme la care nu ne-am 
gândit... 

Kenan tuși cu subînțeles. 

— Adam, te rog să nu mă înţelegi greşit, adică, toți îți ad- 
mirăm tăria de caracter, modul în care te opui bolii, dar nu ești 
în cea mai bună formă fizică posibilă. Nu cred că Nathaniel ar 
întâmpina cine știe ce rezistență din partea ta dacă ar vrea să... 

— Ajunge! se răsti Adam. 


26 Aluzie la cântecul "Noi doi și-o umbrelă”, interpretat de Dan Spătaru. 


334 


Ferma de dinozauri - II Dan Rădoiu 


Șchiopătând, ocoli masa și se opri dinaintea lui Nathaniel. 

— Oricât mi-ar displăcea, mă văd obligat să-i dau dreptate. 
Doar tu și eu, singuri într-o navetă, nu pare o idee tocmai bună. 
Pe Lameh nu-l putem lua cu noi. Am nevoie de el aici pentru 
a-l supraveghea pe Eber. Desigur, aș putea să-i rup picioarele 
și să i le repar la întoarcere, dar parcă n-aș vrea să trec la mă- 
suri extreme dacă pot să le evit. 

— Ce sens ar avea să te imobilizez ori să-ţi fac vreun rău? De 
unul singur tot n-aș putea să plec cu nava. E nevoie de cel puţin 
doi membri ai echipajului pentru a mișca monstrul ăla din loc. 

— Dar ai putea, de exemplu, să te predai clanului Ybir, so- 
licitând clemenţă pentru duraci. Nebun cum te știu, te văd în 
stare de o asemenea neghiobie. 

— Nebun, poate, dar nu sinucigaș. Ca și vouă, îmi place 
viaţa. Nu vreau să-mi îngrop oasele aici, mai ales acum, când 
există o speranţă de-a putea pleca de pe planeta asta bleste- 
mată, care numai ghinion ne-a adus! 

— Și-o să-i lași pe iubiții tăi de pământeni la mila Ybirilor? 
Hm, nu prea se potrivește cu tine, trădătorul care și-a părăsit 
tovarășii ca să locuiască printre duraci. 

— Încurci lucrurile, replică rece Nathaniel. Când m-am 
opus ţie şi planurilor tale, nu pe oameni îi iubeam, ci poten- 
țialul din ei. Îmi doream să-i văd cum se avântă către stele, pre- 
gătiţi să se alăture imperiului galactic ca parteneri cu drepturi 
egale. Vedeam în ei setea de aventură ce ne mânase să ne îm- 
barcăm pe nava lui Ybir. Uitându-mă la mine, cel de atunci, 
realizez că aveam comportamentul unui părinte. Îmi doream 
ca odrasla mea să mă răzbune, să facă tot ceea ce eu nu făcu- 
sem, să reușească acolo unde eu dădusem greș. 


335 


Ferma de dinozauri - II Dan Rădoiu 


Un surâs amar, de om pe care l-a prins oboseala din urmă, 
se așternu pe chipul lui Nathaniel. 

— Le-am arătat stelele și drumul care ducea la ele, iar dragii 
noștri pământeni ce au găsit de cuviinţă să facă? Au luat acele 
cunoştinţe și şi-au inventat telefoane mobile ca să-și poată pe- 
trece timpul pe platformele online de socializare. Nu mai citesc, 
nu îşi mai cultivă spiritul, ştiinţa se retrage pas cu pas, presată 
nemilos de pseudoștiința analfabeţilor. Atât obscurantism n-a 
existat nici măcar în Evul Mediu! Nu e o figură de stil! Eu, tu, 
noi, am fost acolo! Ia, de exemplu, problema vaccinurilor. Dacă 
pe vremea holerei ori a ciumei negre s-ar fi auzit că-i suficient 
să te înțepi în braț pentru a nu face boala, la ușa respectivului 
vraci s-ar fi făcut o coadă interminabilă. Cine ar fi refuzat trata- 
mentul, ar fi fost privit cu milă, și probabil ar fi fost internat în 
cel mai apropiat ospiciu. Dar cred că nu ţi-e străină stupoarea 
mea. Nici măcar de zeii lor de mucava nu le mai pasă! Singu- 
rele lucruri care mai contează acum sunt popularitatea, contul 
de Facebook, cel de Instagram, şi, bineînţeles, numărul de like- 
uri pe care îl pot stoarce dintr-o poză cu pisici. Eram odată în- 
tr-o biserică — nu te uita cruciș la mine, afară era imposibil de 
cald; intrasem să mă răcoresc — și am văzut un imbecil în panta- 
loni scurți și sandale care se trăgea în poză alături de un Eber 
în mărime naturală. Am ieșit repede, altfel l-aş fi ucis în bătaie 
pe nemernic. Dacă ar mai trebui să stăm pe aici, ți-aş zice că a 
venit timpul pentru un Potop. De data asta, unul adevărat! 

Adam îi aruncă o privire stranie, apoi porni către ieșire: 

— a-ţi o pungă din sertar. S-o ai la tine în caz de nevoie. 

Păstorii zâmbiră. Nathaniel ura zborul cu naveta. I se făcea 
rău de la stomac. 

Adam se asigură că toate sistemele sunt operaționale, apoi 
înscrise naveta pe o traiectorie ascensională moderată. Natha- 
niel își încleștă degetele de cotierele scaunului copilotului de 
parcă ar fi vrut să le rupă. 

— Îmi aduc aminte că întotdeauna ți se întâmpla așa, spuse 
Adam, crescând gradual viteza. Se făceau pariuri dacă o să ți 
se facă rău ori nu. 

— Da, scrâşni Nathaniel. Lui Seth îi plăcea în mod special 
să-și demonstreze calitățile de pilot atunci când se nimerea să 
mergem împreună. Dacă zborul cu capul în jos nu dădea rezul- 
tatele așteptate, rotea nava în jurul propriei axe până când mi 
se făcea, într-adevăr, rău. 

Straturile de nori se succedau cu repeziciune. La est, soarele 
strălucea rece. 

— Ticălosul, surâse trist Nathaniel, nu puteam să mă supăr 
pe el. Așa îi era felul. Îmi aduc aminte cum îl chinuia pe Galos 
atunci când se luau la întrecere cu plăcile de surfing — cine 
ajunge primul la mal, pe porunci. Bietul Galos, nu cred să fi 
câștigat vreodată. A umplut plaja de șanțuri făcând ca găina, 
ca oaia ori ca bivolul! 

Albastrul cerului se subție, făcând loc abisului cosmic. 

— Am vorbit cu Jared zilele trecute, spuse Nathaniel. A 
urcat până la mine să vadă ce fac. De la el am aflat de acciden- 
tul lui Seth, dar şi despre al tău. Îmi pare rău, să ştii. 

Adam zâmbi în colţul gurii, atent la imaginea ce se desfă- 
şura dinaintea ochilor săi. 

— De Seth sunt convins că îţi pare rău. Aţi fost prieteni buni. 
De mine, dă-mi voie să am ceva rezerve. Cel mult îți pare rău 
că accidentul nu m-a terminat cu totul, că încă mai trăiesc. 

— Te înșeli. În ciuda părerilor noastre contradictorii, nu ţi-am 
dorit nici un moment moartea. Nici chiar atunci când ai trimis 
soldații după mine. 

Adam se mulțumi să râdă și clătină din cap neîncrezător. 
Pe ecranul unui laptop, dispozitivul instalat de Jared monito- 
riza spaţiul ce se întindea dinaintea navetei. 

Nathaniel ciocăni cu unghia în brațul scaunului. 

— Îţi aminteşti de bătrânul pescar care îţi aducea peşte 
proaspăt pe vremea când îţi ziceai Niccolo di Bernardo dei Ma- 
chiavelli? Obișnuiaţi să staţi cu orele la taifas. Întrebările lui naive 
te puneau în dificultate. Când morala creştină te învaţă să în- 
torci și obrazul celălalt, cum ai putea să-i explici unui analfabet 
că dacă nu poţi să fii şi iubit, dar și temut, e de preferabil s-o 
alegi pe cea din urmă? Că nu întotdeauna modestia este o vir- 
tute, iar mândria un păcat? 

Naveta făcu un salt, abătându-se de la traiectoria ei. Natha- 
niel se prinse cu mâinile de scaun şi își lipi cât putu de tare 
capul de tetieră. 

— Îmi aduc aminte de el, şopti Adam. Paolo parcă îl chema. 
Chipul îi era brăzdat de o cicatrice înfiorătoare şi şchiopăta 
atunci când mergea. Zicea că amândouă i se trăgeau dintr-o 
luptă cu piraţii. 

Adam readuse naveta pe drumul iniţial, apoi se întoarse 
către Nathaniel: 

— Tu ai fost Paolo? 

— Ori de alchimistul al cărui obraz fusese iremediabil ars 
de acid atunci când i-a explodat laboratorul? V-aţi împrietenit 
când ţi-a adus o carte veche. Pe vremea aceea te chema, corec- 
tează-mă dacă greşesc, Galileo Galilei, nu-i așa? Cât de ușor ar 

fi fost, în ambele cazuri, ca oricare dintre ei să te fi înjunghiat 
într-un moment de neatenție? 

Adam zăbovi vreme îndelungată, cercetând chipul neted al 
lui Nathaniel. 

— Unitatea personală, spuse el sec. Mai întâi ţi-ai provocat 
niște cicatrici care te-au făcut de nerecunoscut, apoi ai revenit 
la vechea ta înfățișare folosindu-te de unitatea de regenerare. 
Ingenios, trebuie să recunosc. Nu m-aș fi gândit vreodată că 
cel pe care oamenii mei încă îl căutau se afla la nici doi metri 
de mine, gata să mă ucidă. Cum ai ghicit că eram eu? 

— Când mi-a căzut în mână un exemplar din Principele, am 
știut că doar tu ai fi putut fi autorul. Ți-am recunoscut ideile, 
modul de a gândi: eleganța utilizării instrumentelor disponi- 
bile unui prinţ ori rege, fluiditatea principiilor de bine și rău, 
faptul că moralitatea publică și cea privată sunt două lucruri 
diferite care trebuie judecate și folosite diferit, erau cu mult îna- 
intea timpului lor. La fel și descoperirile și ipotezele lui Galileo. 
Prea multe, prea puse cu mâna. Tot ce am avut de făcut a fost 
să-mi schimb, într-adevăr, înfățișarea, și să-ți fac o vizită. A du- 
rut, dar a meritat. 

— De ce nu m-ai ucis? Ai fi avut toate motivele. Te căutam. 
Eram pe urmele tale. Dacă te-aș fi găsit, nu știu dacă aș fi fost 
la fel de iertător. 

— Poate da, poate nu. Gândește-te. Când m-ai găsit, nu te-ai 
repezit să mă ucizi; ai așteptat. Era esenţial să afli ce puneam 
la cale? Din nou, poate că da, poate că nu. Indiferent despre ce 
ar fi fost vorba, dispariția mea ar fi decapitat micul grup pe 
care mi-l făcusem. Pe ei, ai fi putut chiar să-i lași în pace. Încă 
o adunătură de nebuni care bălmăjesc despre extratereștrii dia- 

bolici care şi-au pus în cap să distrugă omenirea. De parcă 
omenirea ar avea nevoie de vreun ajutor ca să facă asta! 

Nathaniel clătină din cap și surâse amar: 

— Pe planeta ta există o vorbă: decât tovarăș de drum cu 
un prost cinstit, mai bine cu o curvă deşteaptă. Cred că ni se 
aplică amândurora. Atât mie, cât și ție. 

Adam se cufundă în muțţenie. Cum de îi aflase Nathaniel 
secretul? Se trădase într-un moment de neatentie? Intrase Na- 
thaniel în arhivele navei-mamă ori îi mersese gura lui Ybir cât 
încă se mai afla în viață? 

— Ai adus bine vorba despre planeta mea natală, spuse el. 
Voiam să te întreb. Cum ai aflat? M-am îmbătat într-o noapte 
și m-am destăinuit ție? Am vorbit în dialect? 

Nathaniel simți cum între omoplați i se formează o picătură 
de transpirație. 

— Da, ai vorbit. Mai bine zis, ai înjurat. 

Adam își compuse o expresie de iritare. Își ridică mâinile și 
le privi plin de dispreţ: 

— Mă gândeam eu că aşa am făcut. Când s-a întâmplat, 
când a lovit asteroidul Pământul? 

Nathaniel clipi o singură dată, apoi se grăbi să scuture din 
cap: 

— Nu, în atelierul tău din Pisa. Ţi-a alunecat telescopul din 
mână. Aproape că s-a spart lentila. 

Adam încuviință de câteva ori, apoi izbucni în râs: 

— Cine s-ar fi așteptat ca renumitul Galileo Galilei să înjure 
într-o limbă ea însăși murdară?! Zi-mi, măcar am făcut-o bine? 

Nathaniel făcu un efort de voinţă ca să-şi destindă mușchii 
stomacului. 

— Consistent, aș putea zice. Erai cu spatele. Nu m-ai auzit 
când am intrat în odaie. 

Adam oftă, mormăi ceva în barbă, apoi își întoarse atenția 
către instrumentele de bord. Strategia funcționase. Ezitarea lui 
Nathaniel durase doar o fracțiune de secundă, dar îi spusese 
ce voia să știe. Toată lumea înjură în situaţiile tensionate. Su- 
gerându-i că o făcuse în momentul impactului cu asteroidul, 
îi aruncase o momeală prea atrăgătoare ca să-i poată rezista. 
Că nu mușcase din ea era irelevant. Cei care spun adevărul n-au 
tendinţa să-și schimbe în ultimul moment povestea doar pen- 
tru că între timp se ivise o variantă mai bună. 

Mintea îi funcționa cu repeziciune. Puțin probabil ca Natha- 
niel să fi reușit să intre în baza de date a navei-mame. Ar fi 
avut nevoie de unitatea personală a lui Ybir pentru a o face. 

Singura variantă rămasă era că Ybir însuși îi destăinuise res- 
pectiva informaţie. Şi dacă așa stăteau lucrurile, de ce o făcuse, 
dar mai ales, cu ce scop? Știind că moare, îl făcuse pe Nathaniel 
moștenitorul lui? Ar fi fost posibil. Nathaniel fusese printre ul- 
timii, dacă nu cumva ultimul, care părăsise baza subterană, îna- 
inte de sosirea undei de șoc. Ipoteza, deşi hazardată, ar fi 
explicat obsesia acestuia de a nu porni un război cu urmaşii 
lui Ybir. 

Deasupra bordului plutea imaginea holografică a Pămân- 
tului. Câteva elipse roșii înconjurau planeta, trasând drumul 
pe care trebuia să-l parcurgă naveta. 

— O să dureze ceva, spuse Adam, căutându-și o poziţie 
confortabilă în scaun. Probabil câteva ore. Dacă vrei, poți să 
încerci să tragi un pui de somn. 

Nathaniel scutură din cap și râse: 

— Am dormit suficient de când am venit în Londra. Am 
dormit şi m-am uitat la televizor. Încă o săptămână ca ultimele 
două și mi se atrofia creierul. 

— Regret că n-am apucat în timpul acesta să vorbim pe cât 
mi-aș fi dorit. Situaţia din România ne-a obligat să călătorim 
mult. Duracii încă insistă să se întâlnească față în faţă cu par- 
tenerii lor. 

— Cum s-a rezolvat? O operaţiune de amploarea celei care 
a avut loc acolo, până și grupului bănuiesc că i-a fost imposibil 
s-o bage sub preș. 

Mușchii obrazului lui Adam zvâcniră. 

— L-am făcut pe Varujan șeful unei organizații oculte me- 
nite să preia conducerea în cazul prăbușirii ordinii de stat. M-am 
inspirat dintr-un joc video pe care-l joacă Jared de nu se mai 
oprește. Ai avut o idee bună să-i pui zăbală lui Kenan atunci, 
în România. Varujan ne-a fost mai util în viață decât mort. 

Nathaniel se sprijini de cotiera scaunului, curios să afle mai 
multe. Un cilindru metalic, nu mai mare decât o brichetă, îi 
umfla unul dintre buzunarele pantalonilor. 

— Și? 

— Le-am dat de lucru. Acum sunt ocupați. Anchete, inte- 
rogatorii, investigaţii; acuzații și contra-acuzaţii. Brusc, orice 
durac cu acces la internet a devenit un analist politic ori, și mai 
bine, unul militar. Nebunii au luat cu asalt ospiciul. Putem să 
ne vedem liniștiți de ale noastre. 

Prin pânza buzunarului, Nathaniel apăsă discret pe cilin- 
drul metalic. 

— Bine lucrat, spuse el. Acum nu ne mai rămâne decât să 
găsim... 

Un punct sclipi în interiorul hologramei, apoi se stinse. 

— Ai văzut? răcni Adam. 

— Nu, ce să văd? 

— A fost acolo! Am văzut-o! 

Nathaniel trase către el laptopul instalat de Jared. 

— Sistemul de detecție n-a înregistrat nimic. Probabil ți s-a 
părut. 

— Mi se rupe de sistemul vostru! Îți spun că am văzut-o pe 
hartă! 

— Ce? 

Adam scoase naveta de pe traiectoria ei și acceleră către 
locaţia pe care o memorase din reflex. 

— Nava, idiotule! Nava-mamă! Dacă nu m-au înșelat ochii, 
e la vreo cinci sute de kilometri de noi. 

Nathaniel aşteptă. Când Adam își șterse fruntea de transpi- 
raţie, acționă din nou aparatul din buzunar. 

— Acum am văzut-o și eu! strigă el, arătând către un punct 
situat la o distanţă considerabilă de locul apariției precedente. 

Adam mări zona respectivă a hărții holografice. 

— Blestemata! A dispărut din nou! strigă el, ocupat să obțină 
informaţii suplimentare din partea sistemelor de navigație. ÎI 
privi dezorientat pe Nathaniel: S-a îndepărtat. Nu ne mai des- 
part cinci sute de kilometri, ci trei mii... 

Mări și mai mult viteza navetei. Ochii îi scrutau neobosiți 
vidul ce se căsca înaintea lor. 

— Nu se îndepărtează, ci fuge de noi, murmură el, mane- 
vrând încordat comenzile de zbor. 

Pe harta holografică se aprinse un nou punct. 

— Acum sunt patru mii de kilometri, rosti înmărmurit 
Adam. Se deplasează cu peste o mie de kilometri pe secundă! 

— Poţi să-i calculezi traiectoria? 

Adam repoziţionă harta. Pământul dispăru, înlocuit de sa- 
telitul lui natural. 

— Imposibil, murmură el. Gura îi era uscată, iar respirația 
șuierătoare. La viteza și direcția curentă, în mai puţin de cinci 
minute o să se lovească de Lună! 

— Accelerează, ce stai?! strigă Nathaniel. 

Adam ajustă câteva comenzi virtuale și rămase la pândă. 
Secundele treceau, transformându-se în minute. 

— Unde e? O vezi? întrebă el, trăgând cu coada ochiului la 
ecranul laptopului. Poate am trecut deja pe lângă ea. Ori poate 
și-a schimbat din nou traiectoria! 

Nathaniel se aplecă în față pe cât de mult îi permitea poziția 
în scaun. 

— Ai adus cu tine multifuncționala? întrebă el brusc. 

Adam se încruntă. 

— Da, o am aici! spuse el, scoțând dispozitivul din buzunar. 
M-am gândit că s-ar putea să ne trebuiască. 

— Bine ai făcut! Pornește-o și continuă să accelerezi. 

— Până când? 

— Până ne izbim de Lună sau până începe să zumzăie ori să 
se încălzească! Ai auzit ce a zis Lameh atunci când l-am întrebat. 

Nathaniel trânti fără menajamente ecranul laptopului. 

— E cazul să ne descurcăm cu ce avem. Ce au înjghebat oa- 
menii lui Jared e clar că nu funcţionează. 

Discul Lunii continua să se mărească. Pe bord, timpul esti- 
mat până la coliziune număra mai puţin de trei minute. 

Treizeci de secunde se scurseră într-o tăcere înghețată. Deoda- 
tă, unealta multifuncţională emise un bâzâit abia perceptibil. 

— Funcţionează! strigă Adam. Trebuie să fie pe-aproape! 

Nathaniel îl prinse de mână. 

— Încetineşte! La viteza asta, riscăm să ne lovim de ea ca 
musca de parbriz! 

Adam îl privi cu o grimasă iritată: 

— N-am nevoie să-mi spui tu ce să fac, se răsti el. Normal 
că încetinesc! 

Sunetul emis de unealta multifuncţională umplea cabina. 
Adam o atinse, dar își retrase grăbit mâna. Carcasa din metal 
frigea. Atent la intensitatea zgomotului, iniţie o serie de acce- 
lerări și decelerări succesive. Când multifuncţionala începu să 
vibreze necontrolat, o opri. 

— Cred că asta a fost. Ar trebui să fie pe-aici, pe undeva... 

Corpul în formă de bumerang al navei-mame se materializă 
la o sută de metri în faţă, acoperind stelele și reflectând lumina 
Soarelui. Se aflau în interiorul bulei de camuflaj. 

— Fantastic! șopti Nathaniel. După atâtea milioane de ani, 
funcționează la fel de bine ca în ziua în care am coborât pe pla- 
netă. 

Adam crescu cu câteva micro-unități viteza navetei, îndrep- 
tându-se către unul dintre capetele navei, unde se întrezărea 
forma unei ecluze de acces. 

— E normal să fie așa. Are la bază aceeași nano-tehnologie 
ca unitățile noastre personale de regenerare, spuse el. Se 
reconstruieşte și se repară în permanenţă, în funcție de gradul 
de uzură. 

Pe ecranul de navigaţie apărură câteva ideograme Anu- 
nnaki, urmate de un semnal sonor strident. 

— Nu pot andoca, șopti Adam. Din câte văd, este nevoie de 
permisiunea căpitanului pentru a urca la bord. 

Nathaniel îşi prinse tâmplele cu degetele: 

— Ar putea fi din cauza faptului că ne conectăm de la 
distanță? Dacă stai să te gândești, ar avea sens. Ybir i-a coman- 
dat navei să se facă nevăzută. Mi se pare normal ca doar el să 
poată contramanda ordinul. 

Adam dădu să spună ceva, dar Nathaniel îl opri cu un gest: 

— O comandă manuală, însă, ar putea schimba acest lucru. 
Dacă te duci și baţi la ușă, și ai și cheia potrivită, ar trebui să te 
lase să intri. 

Speranţa înflori pe buzele ofilite ale lui Adam: 

— Nu zici rău. Unitatea personală ar trebui să fie suficientă 
pentru a putea permite identificarea. Mă duc să-mi pun cos- 
tumul. Tu ţine nava pe traiectorie! 

— Mai bine invers, îl opri Nathaniel. N-am zburat niciodată 
cu o navetă, dar aș putea să mă descurc cu comenzile navei- 
mamă. Acolo totul este automatizat. Ajunge să spui ce vrei, iar 
de restul se ocupă computerul de bord. 

Adam privi la hartă, apoi la navă. Până la impact mai erau 
două minute. 

— Îmi pare rău, dar este un risc pe care nu mi-l pot lua. Ai 
putea să pleci şi să ne lași aici. 

Nathaniel se ridică în picioare. De Adam îl despărțea mai 
puţin de un metru. 

— Ce mă împiedică să fac asta chiar acum? M-ai perche- 
ziționat când m-am urcat pe navetă? Pe masa din bucătărie era 
un cuțit. Cred că ai tăiat carnea cu el. Aş fi putut să-l iau cu 
mine într-un moment de neatenţie. 

Adam studie statura atletică a lui Nathaniel. Menţionarea 
unui improbabil cuțit fusese un gest de respect din partea lui. 

La ce i-ar fi trebuit o armă? l-ar fi fost suficient să-i dea un 
pumn pentru a-l scoate din circulaţie. 

— Mergi și pune-ți costumul de protecție, spuse el într-un 
final. Am să încerc să mă apropii cât pot de mult de intrarea 
principală. 

În compartimentul închis ermetic situat în partea din spate 
a navetei se aflau două costume de cosmonaut. Nathaniel îm- 
brăcă unul, dar nu înainte să ascundă în mănușă dispozitivul 
electronic pe care îl avusese în buzunar. 

Acţionă sistemul de propulsie al costumului și începu să se 
îndrepte către navă. Gândul că se deplasa cu peste o mie de 
kilometri pe secundă îi dădea un sentiment de amețeală vecină 
cu panica. 

Farurile navetei scăldau intrarea în navă într-o lumină 
crudă, de bloc operator. Nathaniel apropie unitatea personală 
de ușă și se prefăcu că apasă pe butonul din interiorul ei. În 
același timp, pipăi cu degetele cilindrul de metal ascuns în 
mănușă. 

— Merge? auzi în cască vocea lui Adam. 

Nathaniel scutură din cap. Picătura de ojă de unghii cu care 
marcase butonul care îl interesa se desprinsese. 

— Îţi aduci aminte să fi existat vreun protocol special pen- 
tru situaţiile astea? întrebă el doar ca să tragă de timp. Zgârie 
cu unghia carcasa din metal a cilindrului, încercând să gă- 
sească o rămășiță de ojă, dar în zadar. 

Nathaniel inspiră adânc. N-avea nici un motiv să se gră- 
bească. Timpul este un concept abstract. Scurgerea lui, o sim- 
plă percepţie care poate fi manipulată după voie. Un condamnat 
la moarte continuă să trăiască chiar și după ce glonţul destinat 

să-i străpungă inima a plecat de pe ţeava puștii. Şi va continua 
s-o facă la nesfârșit. Acolo, lipit cu spatele de zid, va începe ne- 
murirea lui. Ca glonţul să-l ajungă, el va trebui să treacă de ju- 
mătatea drumului. Dar mai înainte, de jumătatea jumătăţii. De 
jumătatea jumătăţii jumătăţii. Prins în paradoxul jumătăților, 
glonţul va îngheţa, iar împreună cu el, întreg universul. 

Închise ochii şi zâmbi: 

— Dacă totuşi exişti, dacă eu şi Adam n-am fost decât niște 
biete aparate de recepţie care au pus mai întâi pe pergament, 
apoi pe hârtie de orez, semnalele primite de la un post de radio 
care emite de undeva din necunoscut, Ai face bine să nu-Ţi în- 
torci privirea de la ce se întâmplă aici. 

Întoarse cilindrul între degete, căută șirul de butoane, lă- 
sând memoria tactilă să-l ghideze. Când îl găsi, îl apăsă fără 
ezitare pe cel de-al treilea. Preţ de o clipă nu se întâmplă nimic, 
apoi ușa ecluzei glisă, dezvăluind interiorul luminat al navei. 

— Rămâi în spate la o distanţă sigură! strigă el în timp ce 
alerga pe coridorul ce ducea către cabina de comandă. Ne-am 
apropiat prea mult de planetă. Am să înscriu nava pe o orbită 
în jurul ei. 

Nathaniel nu așteptă răspunsul lui Adam. Opri microfonul, 
apoi îşi scoase casca şi mănușile. Aerul era lipsit de orice urmă 
de umezeală,mirosind vag a metal. Rosti tare și răspicat: 

— Pornește sistemul de navigație. 

Bordul navei se trezi la viaţă. O variantă mai mare a acele- 
iaşi hărţi holografice arăta treizeci de secunde până la impact. 

— Afişează lista ultimelor mesaje. 

Pe ecranul holografic apărură două intrări în jurnalul de 
bord. Convertit în coordonatele pământenilor, data penulti- 
mului mesaj coincidea cu ziua când asteroidul lovise planeta. 

Douăzeci de secunde până la impact. 

Nathaniel îl nominaliză pe ultimul, pe cel mai recent. 
Informațiile afişate în dreptul lui arătau că fusese trimis cu 
doar trei luni în urmă. Solicită ștergerea lui. Un glas sec, de 
bărbat morocănos, rosti rar: Cerere refuzată. Această acțiune îi 
este permisă doar căpitanului. 

— Constructorii imperiali ar avea câte ceva de învățat de la 
regizorii pământeni despre cum ar trebui să fie calitatea servi- 
ciilor pe o navă intergalactică, mormăi Nathaniel, grăbindu-se 
să-și scoată mănușile. 

Pe holul ce ducea către punte se auzi un zgomot. Nathaniel 
îşi încordă auzul. Îi nesocotise Adam recomandarea și se gră- 
bise să andocheze? Îngreunate de costum, mişcările îi erau 
stângace. 

Zece secunde până la impact. 

Nathaniel scutură din cap. Picături de sudoare îi intrau în 
ochi, împăienjenindu-i vederea. Prima mănuşă căzu pe podea, 
urmată de a doua. Din cauza palmelor transpirate, cilindrul 
de metal îi alunecă printre degete şi aproape îi scăpă din mână. 
Nathaniel îl înșfăcă şi apăsă pe unul dintre butoane. 

Glasul de gardian public admonestând un individ care fu- 
mează într-un loc nepermis se auzi din nou: Cerere în procesare. 
Așteptați finalizarea ei. 

Nathaniel privea hipnotizat la discul lunar care se mărea 
văzând cu ochii. Cinci secunde până la impact. Acru, glasul in- 
formă: Mesaj şters. 

Două secunde până la impact. 

— Înscrie nava pe orbită și redu viteza la o fracțiune de im- 
puls, spuse Nathaniel, apoi se prăbuși în scaunul de comandă, 

mult prea obosit ca să-și mai poată scoate costumul de pro- 
tecţie. 

Pașii grăbiţi ai lui Adam răsunară pe hol. 

— Fantastic! strigă el. Ai reușit! Transpirat şi roşu la față, se 
sprijini de peretele curbat. Cât de proști am fost, cât de orbi! 
Îţi dai seama că am fi putut face asta încă de la început? Am 
petrecut degeaba atâta timp pe haznaua aia de planetă în loc 
să ne fi pus mintea la contribuţie! 

Nathaniel deschise cu greu ochii. 

— Nu cred că am fi reușit, spuse el cu gura încleiată. Apa- 
ratul lui Jared trebuie să fi avut un rol în tot ce s-a întâmplat. 
N-a detectat nava, dar probabil că a pus-o pe fugă. Altă ex- 
plicaţie n-am pentru ce s-a întâmplat. 

Cu greutate, se ridică în picioare. Imediat ce scaunul fu 
liber, Adam îi luă locul. 

— Afişează ultimele mesaje, rosti el tare. 

Pe ecran apăru un singur titlu. Adam îl studie câteva clipe 
în tăcere, apoi ceru informații suplimentare despre el. 

— Exact cum mi-am închipuit, şopti el. Impactul cu asteroi- 
dul trebuie să fi ionizat atmosfera. Cererea noastră de ajutor a 
fost recepționată doar parțial, motiv pentru care n-a fost tri- 
misă mai departe. Computerul de bord a considerat transmi- 
siunea trunchiată și a pus-o deoparte pentru a fi analizată de 
un membru al echipajului. 

Nathaniel își scoase costumul spaţial şi se așeză direct pe 
podea. 

— Eu zic să împachetăm aici și să ne întoarcem la prietenii noș- 
tri. Cu cât plecăm mai repede, cu atât mai bine. Ar fi stupid să ne 
surprindă Ybirii tocmai când ne pregăteam să le dăm cu tifla. 

Pe ecran clipea o ideogramă. Adam își îndreptă atenţia către 
ea: 

— la te uită, murmură el, nu știam că Ybir a dotat nava cu 
un modul de terraformare. Avea gânduri mari, ticălosul. Pă- 
mântul ar fi trebuit să fie doar primul pas în calea către bogăţie 
și succes. 

Lovi de câteva ori cu degetele în bordul de comandă, apoi 
spuse brusc: 

— Ai dreptate, dar înainte să plecăm, aș vrea să facem ceva. 
Pune-ţi costumul. O să ai nevoie de el. 

În drum către ieşire, deschise un compartiment în perete şi 
luă un cilindru din metal identic cu cel pe care îl folosise Nat- 
haniel. 

— Imaginează-ţi ce s-ar fi întâmplat dacă i-ar fi trecut prin 
cap vreunuia dintre noi să ia o telecomandă de rezervă cu el. 
Fără nici un motiv special, așa, că poate o pierdea Ybir pe-a lui. 

Cântări cilindrul în palmă, apoi îl băgă în buzunar. 

— Nu te îngrijora. Durează doar câteva minute ceea ce 
vreau să facem, apoi ne luăm prietenii și plecăm. 

Naveta survola suprafaţa denivelată a Lunii. Deodată, un 
punct strălucitor prinse a se mări cu repeziciune. 

Adam alese o suprafaţă relativ plată și cobori naveta până 
la câțiva centimetri de sol. Zece metri mai încolo se afla o plat- 
formă pe patru picioare. 

— Apollo 11, prima misiune cu oameni pe Lună? întrebă 
Nathaniel. 

Adam încuviinţă. 

— Când am văzut transmisiunea în direct, spuse Nathaniel, 
m-am întrebat pe unde erai atunci când Neil Armstrong a pășit 
pentru prima dată pe planetă. Presupun că nu foarte departe. 

— La câţiva metri, în interiorul bulei de camuflaj a navetei. 
Urmăream cu interes ce se întâmpla acolo. Părea că omenirea 
se apropia, în sfârșit, de scopul pentru care o creasem. 

Cu atenţie să nu calce pe semnele imprimate pe sol, Adam 
porni să cerceteze câteva dintre urmele lăsate de bocancii spe- 
ciali ai astronauţilor. 

— Aici! strigă el, făcându-i semn lui Nathaniel să i se alăture. 

Perfect conservată în praful lunar, era o urmă de încălță- 
minte. La vremea ei, apăruse pe prima pagină a majorității zia- 
relor şi a revistelor din lume. Era marca absolută, dovada de 
netăgăduit că omul pășise într-adevăr pe Lună. 

Adam îngenunche și se sprijini cu mâna de sol. Alături de 
amprenta lăsată de talpa lui Buzz Aldrin apăru o urmă de pal- 
mă. Lângă ea, Adam trasă în praf câteva ideograme Anunnaki. 

— „După chipul și asemănarea noastră”, citi cu voce tare 
Nathaniel. 

Pe frunte îi apăru o cută. Îşi apucă buza inferioară cu dinții, 
strânse tare, apoi într-un final, surâse. Dacă Adam i-ar fi văzut 
expresia de hotărâre nestrămutată ce i se întipărise pe chip, s-ar 
fi îngrozit. 

— O dată Dumnezeu, pentru totdeauna Dumnezeu, nu-i 
așa? șopti el. În buzunar, telecomanda navei-mame îl apăsa pe 
picior, reamintindu-i că e acolo. 

Adam nu răspunse. Privi timp de câteva secunde la cele 
două urme îngemănate, creaţie și creator, surprinși într-un 
stop cadru ce avea să dăinuie până la sfârşitul veacurilor, apoi 
se îndreptă către navetă. 

Modulul lunar se afla în același loc unde îl lăsaseră primii 
oameni care avuseseră curajul și oportunitatea de a privi către 

zorii unei noi ere. Adam rupse o bucată din învelișul auriu ce 
îi protejase pe astronauți de frigul cosmic și i-l arătă lui Natha- 
niel: 

— Extraordinar material. A fost unul dintre proiectele în 
care Jared s-a implicat personal. Are nu mai puţin de douăzeci 
şi cinci de straturi: aluminiu, nichel, vată de sticlă, titan, iar la 
suprafaţă, o foiţă subţire din aur. 

Fragmentul prinse o rază de soare, strălucind ca o bucată 
desprinsă din legendarul El Dorado. Adam își trecu degetul 
peste straturile succesive de material, răsfirându-le ca pe filele 
unei cărți. 

— Cred că o să facem mai întâi o escală pe orbita Pământu- 
lui. Am ceva să îţi arăt şi totodată mi-a venit o idee pe care 
vreau s-o pun neapărat în aplicare, spuse el. 

De îndată ce intrară înapoi în navă, Adam merse direct în 
cabina de comandă. 

— Afişează ultima înregistrare din computerul navetei, 
spuse el, așezându-se în scaunul pilotului. 

Pe ecran apărură străzile prăfuite ale unui oraș cu case dă- 
răpănate. 

— Ce vezi aici a fost înregistrat ieri de Lameh în Mexic. 
Priveşte cu atenție. 

Scena fusese filmată de undeva de sus. Un bărbat în salo- 
petă de mecanic se apropie de un trecător între două vârste și 
îi dădu să se uite în mobilul lui. Bărbatul încremeni. Celălalt îl 
luă pe după umeri şi, cu blândețe, îl ajută să se sprijine de zidul 
unei case. Pe trotuarul brăzdat de crăpături zăceau întinse mai 
multe persoane. Bărbatul în salopetă îi luă unul câte unul pe 
cei căzuți, și-i duse la umbră, la adăpost de soarele puternic. 

Cadrul se schimbă. Un bărbat în vârstă stătea cu fruntea li- 
pită de volanul mașinii. Sub pleoapele închise, ochii i se zbă- 
teau. 

O tânără îmbrăcată în ţinuta femeilor de stradă, dar fără 
machiajul strident, obișnuit în meseria ei, se apropie de un 
cerșetor și îi întinse telefonul ei mobil. De îndată ce bărbatul 
în zdrenţe îl luă, trupul îi deveni rigid, iar pupilele i se dila- 
tară. 

Imaginea se mări până când ecranul telefonului mobil 
umplu ecranul virtual al navei. 

Pulsaţiile de culoare reverberară de pereţi. Nathaniel se 
văzu nevoit să clipească. Din difuzorul telefonului mobil se 
auzi o voce articulând distinct în spaniolă: 

Vorbele ne-au fost date pentru a ne ascunde gândurile. 

Acțiunile sunt cele care ne definesc. 

Fii bun, fii generos. Împarte cu cei care au mai puţin decât ai tu. 

Urmară câteva înregistrări scurte care surprindeau, văzute 
de sus, mai multe oraşe mari ale lumii: Londra, Paris, New 
York, Moscova. Peste tot, aceleași scene cu oameni căzuţi în le- 
targie, cu telefoanele mobile alături. 

— Se pare că hoțomanului tău i-a ieșit până la urmă 
pasenţa, rupse Adam tăcerea. A lăsat religia în pace și a mizat 
pe latura bună din oameni. Din câte se vede, a obținut ceva re- 
zultate. Bravo! 

Adam se ridică în picioare. Furat de înregistrarea care se 
derula pe ecran, Nathaniel nu-l luă în seamă. Deodată, o du- 
rere sfâşietoare îi străpunse umărul, apoi genunchiul. 

Adam opri unealta multifuncţională și o băgă înapoi în bu- 
zunar. 

— Scuză-mă pentru metoda aleasă, dar n-am avut la înde- 
mână un alt mijloc de a te imobiliza. În câteva ore, unitatea de 
regenerare o să te vindece, dar până atunci vom fi plecați deja 
la drum. 

Adam se așeză înapoi în scaunul pilotului. Ecranul holo- 
grafic răspunse mișcărilor lui, afișând ideograma care clipea 
atunci când pătrunseseră în navă. 

— Înainte să văd că ticălosul de Ybir a instalat un modul de 
terraformare, mă gândeam să le facem un cadou otrăvit dura- 
cilor. Pe vremea Războiului Rece, unuia dintre liderii sovietici 
i-a venit ideea să îngroape două submarine la o aruncătură de 
undiță de țărmul american. Așa cum bănuiești, dețin codurile 
de lansare. Nici măcar n-ar fi ştiut ce i-a lovit. Înainte să se fi 
putut dezmetici, întreg continentul ar fi fost scrum. America- 
nii, mă rog, ce ar mai fi rămas din ei, ar fi răspuns cu aceeași 
monedă, și bum! S-ar fi zis cu planeta Ybirilor! 

Simplul gest al lui Nathaniel de a-și mișca brațul îi provocă 
o durere extremă. 

— Nu fi idiot, gemu el. Nu le face sarcina mai uşoară decât 
o merită. Pământenii au o vorbă: dacă vrei să-i faci cuiva un 
rău, aruncă-i un ceas stricat în grădină. Bucuros de norocul 
care i-a picat din cer, nefericitul o să-l ia, o să-l ducă la reparat, 
dar lucrul stricat nu mai e nou, orice i-ai face. O ia înainte, ră- 
mâne în urmă, făcându-i viaţa grea hapsânului care s-a bucu- 
rat la câștig ușor. Ybirii nu vor fi nici ei o excepţie. Pământul 
este unic în imperiu. Vor încerca să scoată un profit consistent 
din el. Ultimul lucru pe care și l-ar dori ar fi să intre în atenţia 
tribunalelor comerciale. Ne vor considera morți şi ne vor uita, 
lăsându-ne să ne vedem de viețile noastre. 

Adam lovi încântat cu palma de bord: 

— Exact așa m-am gândit şi eu! Dar vezi, uiţi un lucru: cât 
de bine i-am pregătit pe duraci pentru o asemenea situație. Îmi 
e teamă, sincer, că dacă Ybirii coboară pe planetă fără să-și ia 
măsuri serioase de precauție, să nu păţească ceva. 

— Glumești? De când îţi pasă ţie de soarta Ybirilor? strigă 
Nathaniel. 

— De când am găsit nava-mamă. Un eventual succes militar 
al duracilor ar face o vâlvă infernală în imperiu. Orice şansă 
de a ne vedea, așa cum ai zis, de vieţile noastre, ar deveni nulă. 

— Le oferi prea mult credit pământenilor. Lasă-i. Uită-i. Nu 
vor constitui un pericol pentru Ybiri. 

— Nu știu ce să zic. Sunt curajoși, iar armele lor nucleare 
pot face fărâme o navă imperială al cărui căpitan nu are habar 
cu cine se pune. Dar, nu-ţi face griji, există o rezolvare la 
această problemă. 

Adam dădu câteva indicaţii verbale computerului, apoi se 
sprijini satisfăcut de spătarul scaunului. 

— Vrei să te foloseşti de naniţii modulului de terraformare 
ca să le furi aurul? şopti consternat Nathaniel. La ce bun? În 
imperiu îl poți cumpăra la schimb pe aproape aceeași cantitate 
de fier ori de cupru. Un singur meteorit aurifer face mai mult 
decât tot aurul de pe Pământ. Și nici măcar nu trebuie să cauţi 
prea mult. E plin cosmosul de ei! 

— Omiţi un aspect important: duracii au o relație specială 
cu aurul. Își fac din el podoabe, cercei și inele, dar îl mai folo- 
sesc la ceva: în industria electronică. Orice computer, orice cir- 
cuit integrat, are în el undeva cam la un sfert de gram de aur. 
Scoate-l de acolo și... 

— Şi distrugi aparatul care îl conţine, șopti stupefiat Na- 
thaniel. 

— Nu, dragul meu, faci ceva mai mult de atât: distrugi 
civilizația care conţine respectivul aparat, îl corectă Adam cu 
un zâmbet rece. Computerele s-au infiltrat în fiecare aspect al 
vieții duracilor. Distruge-le, şi-i trimiţi înapoi în Evul Mediu. 
Adio curent electric, comunicații la distanţă ori zgârie-nori de 
sute de etaje. Dacă Ybirii mai întârzie câteva zile, vor găsi o 
planetă de duraci extrem de confuzi. 

— Câteva zile? Eşti optimist. Poate câţiva ani. Terraforma- 
rea este un proces laborios. Nu se face bătând din palme. 

— Una completă, da, dar ce zici de una selectivă? Vom tri- 
mite pe Pământ câteva milioane de naniți. Cu abundența ma- 
terialelor de construcţie existente pe planetă, în doar câteva 
ore se vor face miliarde, apoi sute de miliarde, fiecare cu un 
singur scop: să găsească și să extragă cât mai mult aur. Aproa- 
pe că îmi pare rău că plecăm. Mi-ar fi plăcut să văd cum se 
stinge lumina jos. 

Drumul de întoarcere dură câteva minute. Odată înscrişi pe 
orbită, Adam dădu comanda de ejectare a proiectilului 
conținând naniţii de terraformare. 

— Şi acum, spuse el frecându-și palmele, să-i invităm pe 
prietenii noștri să ni se alăture. 


k*k x 


Focul trosnea în șemineu, o dată la câteva minute. Camera, 
amenajată inițial ca fumoar, își păstrase aerul viril, dar totodată 
elegant, pe care Adam i-l imprimase atunci când construise 

casa. Biblioteca, mesele sculptate, fotoliile din piele, lăsau să 
se vadă colecţionarul împătimit. Pe un perete, sub blazonul re- 
gelui Henric VIII, atârna o archebuză. Lângă fereastră, un gra- 
mofon antic își înălța mândru pâlnia acoperită de patina 
timpului. În etate? Poate. Învins de tehnologia modernă? 
Așteaptă să se producă o pană de curent, şi mai vorbim! 

Încadrat de cărţi datând de pe vremea primilor regi englezi, 
un bar oferea privirii câteva sticle cu etichete prăfuite, abia li- 
zibile. Lameh le cântări distant din ochi, apoi se servi din com- 
partimentul de tabac cu o pipă din lemn de trandafir și o 
măsură de tutun olandez. 

— Sper că n-ai să fumezi și pe navă, nu-i așa? spuse Galos, 
vânturând îngreţoşat aerul cu mâna. 

— Speri greșit! rânji Lameh. Mi-am luat tutun, iarbă și ex- 
tract de cactus cât să-mi ajungă pentru două drumuri dus-în- 
tors. De ce mă întrebi? Te gândești cumva să împărțim cabina? 

Galos făcu un gest de lehamite și se cufundă în muţenie. 
Lameh luă un tăciune din șemineu, își aprinse cu el pipa, apoi 
îl aruncă înapoi. 

— Nu-mi vine să cred că au găsit nava și că în câteva minute 
o să plecăm, spuse el, lansând câteva rotocoale de fum. V-aţi 
făcut bagajele? Ia să vedem, Jared, tu ce ţi-ai luat cu tine? Cărți? 

Jared surâse vinovat. 

— Nu mi-ar fi ajuns cala navei-mamă pentru toate pe care 
aș fi vrut să le iau cu mine. Mi-am luat un laptop, un alimen- 
tator solar, şi multe hardisk-uri externe. Cu excepţia celor apă- 
rute recent, cred că dețin majoritatea cărţilor care s-au scris 
vreodată pe Pământ. 

Galos își încordă braţele bronzate şi fluieră a pagubă: 

— Nu ești în firea ta! Duracilor le-a luat câteva mii de ani 
să le scrie. Tot cam atât o să-ţi ia și ție să le citești. Şi în plus, ne 
întoarcem acasă. O să trebuiască să ne punem la curent cu ce 
s-a întâmplat cât am lipsit. O să ai de citit la cărți de istorie de 
n-o să-ți mai rămână timp pentru nimic altceva. 

— Poate ţie. Pe mine, cărțile imperiului mă plictisesc. Toată 
lumea vorbește aceeași limbă. Cu pământenii e altceva. Fiecare 
limbă își are farmecul și subtilitățile ei. 

— Treaba ta, se strâmbă plictisit Galos. Eu mi-am luat meda- 
liile pe care le-am câștigat la concursurile de surfing și yachting, 
muzică de petrecere pentru drum, și câteva sticle de ulei de 
plajă. O să-mi lipsească produsele duracilor. Spre deosebire de 
cele din imperiu, ale duracilor nu-mi usucă şi nici nu-mi irită 
pielea. 

Lameh trase din pipă și suflă fumul către tavan. 

— Dar tu, Eber? Tu ce ţi-ai luat? 

— Ce să-și ia? izbucni în râs Galos. Şi-a luat patul și-a um- 
blat sănătos. Nu așa se presupune că i-ar fi zis alter-egoul său 
șchiopului, ologului, ofticosului — nu îmi mai aduc aminte 
exact de ce anume suferea duracul — pe care cică l-ar fi vindecat 
în nuş’ ce scăldătoare ori adăpătoare de pe vremea aia, știm 
noi care? 

Eber îi răspunse cu un gest obscen, stârnind râsul tuturor. 
Privirea continua să-i fie atrasă de archebuza de pe perete. 
Lameh își întinse picioarele și trase din pipă. 

— Şi tu, Kenan? Tu ce ţi-ai luat, chitanţele secrete care te fac 
proprietarul din umbră a trei sferturi de planetă? 

Kenan lovi cu vârful pantofului valiza voluminoasă pe care 
o adusese cu sine. 

— Zi mai bine nouăzeci şi doi la sută. La atât se ridică 
participaţia noastră în totalul capitalului mondial, azi, la des- 
chiderea bursei. Dacă v-aţi fi obosit să fi citit rapoartele perio- 
dice pe care vi le-am trimis, ați fi știut deja acest lucru. Şi da, 
mi le-am luat, împreună cu istoria secretă a duracilor. 

Din servietă, scoase un teanc de dosare: 

— Pun rămăşag un țucal găurit contra mescalinei lui Lameh 
că duracilor le-ar plăcea să ştie cine i-a stins lumina lui JFK, 
unde își doarme Jimmy Hoffa somnul de veci ori cine l-a întă- 
râtat pe Anatoli Diatlov, responsabilul accidentului de la Cer- 
nobil, să facă testul cu pricina. 

Eber îl privi neîncrezător: 

— Tu ai făcut toate acestea? 

Kenan își trecu degetele peste chipul măsliniu şi izbucni în 
râs: 

— O fi ceva adevărat în poveştile duracilor când spun că 
dracul nu-i alb ca laptele la ten. Vocea îi deveni tăioasă: 
Scutește-mă de ochii ăia de oaie rănită. Puțin îmi pasă ce crezi 
tu. Cineva trebuia s-o facă. Societatea stagna. A fost nevoie să-i 
împingem de la spate! 

Un sunet discret se auzi în încăpere. Galos se lovi cu palma 
peste genunchi: 

— Fraţilor, cam asta a fost. Adam și Nathaniel au parcat pe 
orbită și ne așteaptă. Eu zic să ne mișcăm. Nu-mi dă pace 
senzația că Ybirii ar putea apărea în orice moment. 

Eber se ridică în picioare. Nu mai putea aştepta. Era ultima 
lui şansă. Alta nu mai urma să aibă. 

— Ai văzut vreun trabuc pe-acolo? zise el, îndreptându-se 
către bar. Aş fuma unul înainte de plecare. 

— Da, parcă era acolo o cutie de havane, spuse L.ameh, în- 
fundându-se mai adânc în fotoliu. 

Eber deschise ușa compartimentului de tabac și rămase cu 
ochii la pândă. Galos emise una dintre inepțiile lui obișnuite, 
stârnind râsul celorlalți. Profitând de momentul de neatenţie, 
Eber înhăță un tăciune din șemineu, archebuza, apoi făcu 
câțiva paşi în spate. Râsetele amuţiră ca retezate cu un cuțit. 

— Spuneţi-mi care este codul la ușa de la intrare, şi o să ne 
putem vedea fiecare de destinul lui, spuse el, retrăgându-se cu 
pași prudenți. 

Lameh puse pipa deoparte și se ridică din fotoliu. 

— Eşti sigur că e încărcată? 

— N-am nici un dubiu. ÎI cunosc pe Adam. Să ţină o pușcă 
goală în casă ar fi împotriva firii lui. Ba chiar aș îndrăzni să 
spun că o dată la câţiva ani îi unge mecanismul şi-i schimbă 
pulberea. 

Lameh înaintă un pas. Eber suflă asupra tăciunelui și-l 
aduse până în dreptul fantei de aprindere. Ceilalți membri ai 
grupului se ridicară şi ei. 

— Eşti sigur că vrei să vedem dacă este încărcată? spuse 
Eber, retrăgându-se un pas. 

— Mai e necesar? Tu crezi că este încărcată. Ar trebui să-ţi 
fie suficient. 

— ŢI s-au urcat și ție minciunile lui Adam la cap? A crede, 
în lipsa probelor materiale, nu-i niciodată suficient. Să crezi că 
în sticlă e vin vechi, nu otravă, nu te scapă de la moarte. Bei și 
mori, indiferent care sunt părerile tale despre ce s-ar afla în sti- 
clă. 

Lameh prinse între dinți muștiucul pipei și râse: 

— Asta trebuie să fie gluma secolului. Ba nu, a mileniului! 
Cel în care cred câteva miliarde de duraci, nu crede câtuși de 
puţin în sine însuși. Să-ţi spun ceva, Eber. Să crezi este ÎNTOT- 
DEAUNA suficient. Pentru cel care a băut otravă crezând că e 
vin vechi, moartea își pierde semnificaţia. Se transformă în 
viaţă veșnică. Să părăsești acest plan al existenţei crezând în 
ceva pentru care nu te simţi obligat să aduci dovezi, înseamnă 
să treci în fugă linia de sosire. Momentul de glorie va dăinui 
pentru totdeauna. Am văzut duraci decapitaţi, spânzurați, arşi 
de vii, care s-au avântat în necunoscut cu zâmbetul pe buze. 
Nici oţelul, nici funia, și nici focul n-au fost în stare să le ucidă 
spiritul. Că n-ai fost tu cel care i-a întâmpinat de partea cea- 
laltă, așezat într-un jilț de aur, n-are nicio importanţă. Poate că 
altcineva i-a așteptat, mai știi? Noi, cei care am învățat cum să 
înşelăm moartea, nu putem spune dacă da sau nu. Ne este re- 
fuzat acest ultim adevăr, atât de îngrozitor, dar totodată, atât 
de ademenitor prin finalitatea lui. 

Cu paşi măsurați, trăgând din pipă, Lameh înaintă până 
când pieptul i se lipi de țeava archebuzei. 

— Și acum? spuse el. Încercăm să vedem dacă ia foc un boţ 
de pulbere vechi din o mie cinci sute noaptea ori punem 
puşcociul deoparte și mergem cu toţii liniștiți acasă? 

Strigătul de agonie al celor care muriseră în numele lui, 
prea mulţi pentru a putea fi numărați, îi răsună în minte lui 
Eber. Răsuci între degete tăciunele fumegând. Moartea părea 
că îl însoțește precum toiagul pe călătorul împovărat de ani, 
sprijinindu-l, ajutându-l acolo unde el nu se putea ajuta de 
unul singur. 

Întoarse ţeava puștii către fereastră: 

— Toma, poate îţi mai aduci aminte de el, ar fi avut ceva 
obiecţii dacă te-ar fi auzit, spuse el cu un surâs strâmb, apă- 
sând tăciunele în fantă. Detunătura care urmă reverberă asur- 
zitoare de pereții încăperii. 

Kenan dădu un strigăt victorios și se repezi asupra lui Eber. 

— Mergi încet, să nu-ți cadă greu la stomac, îl opri vocea 
răstită a lui Lameh. 

— Ce să-mi cadă greu? privi dezorientat Kenan. În mâna 
lui Lameh apăruse un pistol. 

— Plumbul, cocoș. Plumbul! Lasă-l pe Eber să plece. Ori- 
cine are dreptul de a nu fi trădat de două ori în viață de aceeași 
otreapă. 

Pete vineţii îi apărură în obraz lui Kenan. Ochii îi alergau 
prin încăpere în căutarea unei arme. Deasupra șemineului 
atârnau două săbii încrucișate. Dintr-un salt ar fi putut lua una. 
Pivotă încet pe degetele de la picioare, calculându-și atent 
mișcările. 

Lameh ridică arma și trase. Glonțul îi fluieră lui Kenan pe 
lângă ureche, scurtându-i unul dintre perciuni. 

— Dă-mi un motiv, cocoş, spuse el rar, bucurându-se parcă 
de fiecare cuvânt în parte. În cartea lui Adam scrie că te-ai 
spânzurat, dar nu cred că s-ar supăra careva dacă la anchetă 
s-ar constata că te-ai împușcat în cap de la vreo cinci metri 
distanţă. Ai avut mâna lungă și te-ai încăpățânat să-ți iasă. 

Galos își drese glasul, încercând să-și ascundă chicotul de 
râs. Jared își ţuguie buzele şi își lăsă privirea în jos din același 
motiv. 

— Adam o să afle! se răsti Kenan. Bărbia îi tremura, iar în 
ochi avea lacrimi de ciudă. 

— Bineînţeles că o să afle, îl opri scârbit Lameh. Am să-i 
spun chiar eu însumi. 

Continuând să-l țină sub observaţie pe Kenan, Lameh privi 
către Eber: 

— Oricât ți s-ar părea de ciudat, să ştii că te înțeleg. Nu-ţi pasă 
de riscuri. Vrei să rămâi cu ai tăi, oricine ar fi ei. Este în regulă. 
Dacă urmașii blestematului de Ybir nu s-ar fi gândit să vină în 
vizită, nu cred că vreunul dintre noi ar mai fi vrut să plece vreo- 
dată de aici. Sunt cetățean imperial, dar simt că aici îmi e rostul. 
Aici sunt prietenii mei, motocicleta mea, femeile mele. Galos, 
dacă ar fi putut, ar fi înghesuit în cala navei cele câteva insule 
pe care şi le-a cumpărat, împreună cu toate mările şi oceanele 
planetei. Lui Jared, şoarece de bibliotecă așa cum îl știm, îi sân- 
gerează sufletul după laboratoarele lui de cercetare. Dacă ar 
mai fi avut o sută, două sute de ani la dispoziție, sunt sigur că 
ar fi descoperit tehnologia zborului interstelar. Kenan... 

Ridică scârbit din umeri: 

— Cum nimănui nu-i pasă ce și-ar fi dorit Kenan, pe el o 
să-l omitem la numărătoare. Acum, grăbeșşte-te. Cum bine ai 
zis, fiecare cu destinul lui. Codul de la ușă este 301908. 

— Data accidentului de la Tunguska, şopti Eber. 

Cu excepţia lui Kenan, toți își coborâră privirile în podea. 

— Nu-i zi în care să nu-mi lipsească lunganul ăla nesuferit, 
șopti Galos cu ochii în lacrimi. Așa cum tu se presupune că ai 
murit ca să-i salvezi pe duraci, așa Seth a murit ca să ne salveze 
pe noi. Am fi putut fi oricare dintre noi în ziua aceea în navetă. 
S-a întâmplat să fie el. 

Eber schiță gestul de a-l lua în braţe pe Lameh, apoi văzu 
ura ce clocotea în ochii purpurii ai lui Kenan și se răzgândi. 
leşi pe ușă fără să privească înapoi. 

— Băieți, luaţi-vă bagajele și duceți-le în navetă. Cred că a 
venit timpul să mergem și noi, în sfârșit, acasă, spuse Lameh, 
îndreptându-se către ușa dinspre grădină. 


k - 


Unul câte unul, păstorii intrară în cabina de comandă. 
Lameh puse jos cutia voluminoasă pe care o adusese cu sine. 

— Adam, data viitoare să-ți cari singur bordurile, ghiule- 
lele, obuzele anti-tanc, şi ce alte suveniruri ţi-a mai trecut prin 
cap să pui în bagaj. Nu știu ce-i înăuntru, dar știu că mi-a de- 
ranjat vreo două vertebre! 

— Lasă, că o să-l rugăm pe Kenan să-ţi facă o vizită la ceas 
de noapte, să te tragă pe șale cu uleiuri parfumate, spuse Na- 
thaniel, strâmbându-se de durere. 

Lameh își desfăcu degetele precum coarnele diavolului și 
scuipă într-o parte: 

— Oarba după el! Mai bine mă întind pe podea. Cel puțin 
ştiu că dușumeaua n-o să încerce să mă înjunghie imediat ce 
m-am întors cu spatele la ea. 

— Interesant limbaj ai dobândit de când nu te-am mai 
văzut, Lameh. Ai devenit între timp și superstițios? reuși Na- 
thaniel să articuleze. Deși rănit, continua să râdă. 

— Le-a împrumutat de la scursurile lui de tovarăși, replică 
otrăvit Kenan. Vânzători de droguri, murdari, tatuați, și plini 
de păduchi din aceia care te fac să te scarpini între picioare. Ți 
se face silă doar când te gândești! 

Lameh își desfăcu braţele larg, luându-i pe ceilalți drept 
martori: 

— Bine măcar că au la ce să se scarpine, Kenan. Tu să vrei 
s-o faci şi n-ai avea cum. Că n-o găseşti, d-aia. Şi ştii de ce n-o 
găseşti? Pentru că nu există. Şi nici n-o să fie vreodată la locul 
ei. Implant dacă o să-ţi faci, și tot degeaba. O să se usuce şi ăla 
și o să cadă. Pentru că are și bărbăţia onoarea ei. Nu crește așa, 
pe orice găleată de lături. 

Adam privi către ușă, așteptând. Lameh îi puse o mână pe 
umăr: 

— Dacă te uiţi după Eber, să știi că nu vine. A rămas jos. 

— Şi l-aţi lăsat s-o facă?! explodă Adam. Ah, ce greşeală mo- 
numentală! Trebuie să ne întoarcem neapărat după el. Exaltat 
cum îl știu, ar fi în stare să strice totul, să se ducă la Ybiri și să 
pledeze cauza duracilor! 

Nathaniel își încercă umărul. Putea să-l miște, dar nu sufi- 
cient cât să poată face faţă unei lupte corp la corp. Mai avea 
nevoie de puţin timp. Când își făcuse planul, nu luase în calcul 
că va fi rănit. O ceartă între membrii grupului era binevenită. 

— A meritat, Adam? rosti el, presând unitatea de regenerare 
de rana din umăr. Atâta moarte, atâtea războaie, atâta ură se- 
mănată printre cei care se uită către noi și ne spun „Iată” în 
rugăciunile lor? Am transformat cu bună știință Pământul în- 
tr-un iad, când la fel de bine l-am fi putut face să fie un adevă- 
rat rai. În loc să-i stârnim pe unii contra celorlalţi, blonzi contra 
bruni, creştini contra musulmani, i-am fi putut îndruma să 
vrea să ştie, să descopere, să învețe mai mult. Am vrut mai re- 
pede, în loc să fi vrut mai bine. Ce ar fi însemnat pentru noi o 
mie de ani în plus? l-am învăţat să se închine la stele; ar fi tre- 
buit să-i fi învăţat să vrea să ajungă acolo! 

Adam izbi cu pumnul în consola de navigație. Ochii îi erau 
purpurii, iar pe buze îi apăruseră stropi de salivă. 

— O mie de ani, zici? strigă el, arătând către laptopul lui 
Jared. Douăzeci dacă am fi întârziat, și ar fi fost prea mult! Și 
cred că sunt optimist! Tehnologia care ne-a permis să identifi- 
căm gama de frecvenţe în care emite unealta ta multifunc- 
țională — despre care ai fi putut să ne fi spus mai devreme că o 
ai — nu e mai veche de zece ani. 

— Trei, răspunse Jared peste umăr, continuând să studieze 
cu atenție datele stocate pe laptop. 

Adam își desfăcu brațele: 

— Ei, poftim! Ai auzit? Trei!! Zici că ne-am grăbit? Eu spun 
că n-am făcut-o suficient de tare. O mie de zile, nu o mie de 
ani, ne-ar fi dat legaţi în mâinile judecătorilor imperiali pentru 
a fi executați în văzul tuturor. lartă-mă dacă mi-a păsat mai 
mult de ai mei decât de duraci! 

Kenan se așeză grăbit în spatele consolei tactice. 

— Nu cred că Eber a apucat să facă rost de o mașină. Rânji: 
Poate de vreun măgar, că lui așa îi place să călătorească, dar 
nici urecheaţii nu prea mai sunt la modă. La fel ca și 
învăţăturile lui, fac o grămadă de balegă și miros urât. Cu o 
singură torpilă, ștergem orașul de pe hartă. Adio, Londra, adio 
Eber! 

Adam îi făcu semn să se oprească. 

— Exclus. Armele imperiale lasă în urmă reziduuri speci- 
fice. Ne trebuie ceva local. Râse prelung: Cum ar fi o salvă de 
arme nucleare. Arătă cu degetul către Nathaniel: Ţii minte ce 
ţi-am spus puţin mai devreme despre submarinele rusești? 
Cred că a venit momentul să le folosim! 

Îşi trecu mâinile pe deasupra pupitrului, făcând să apară 
un panou virtual cu cifre de la zero la nouă. 

— Și când te gândești câți duraci și-au dat cu presupusul 
de unde provin numerele, râse el. Că sunt arabe, că sunt in- 
diene ori din Mesopotamia, dar nici unul nu s-a gândit că ar 
putea să provină de undeva de dincolo de haznaua lor de pla- 
netă. Mai ţii minte, Jared, când le-ai făcut cadou numărul zero? 
Scriau ca proșştii cu X-uri, cu V-uri, şi cu bețe. 

Jared se folosi de claviatura laptopului pentru a cere mai 
multe informații despre un set de coordonate. Datele înregis- 
trate de sistemul de detecție nu se legau de nici un fel. 

— Nu-i învinovăţi prea tare. Zero e un concept matematic 
greu de înţeles. E imaterial. Nu-l vezi și nu-l poţi atinge. Cum 
poate fi un număr ceva care nu există? spuse el fără să ridice 
ochii din monitor. 

— lar acum, să înceapă focurile de artificii, spuse Adam, 
apăsând pe numerele virtuale. Pe ecran, un şir lung de cifre 
lua formă cu repeziciune. 

— Oprește-te, răsună glasul ferm al lui Lameh. Eber ştie că 
duracii sunt urmașii lui Ybir. N-o să-i pună în pericol printr-un 
gest necugetat. A vrut să rămână printre ai lui. Lasă-l în pace, 
e dreptul lui să trăiască împreună cu cine-i place. Cât despre 
duraci, i-am folosit destul. Or să aibă suficient de tras cu ur- 
maşii lui Ybir. 

— Îmi pare rău, spuse Adam, continuând să introducă din 
memorie codul de lansare, dar Eber este un risc pe care nu ni-l 
putem permite. Mai bine să fim siguri decât să ne pară rău mai 
târziu. 

Lameh se opri dinaintea consolei de navigaţie. Brațele, deşi 
relaxate, și le ţinea ridicate în dreptul pieptului, gata să se folo- 
sească de ele. Respira egal, cu ochii la ceilalți păstori. 

— Când ţi-am spus să te oprești, nu ţi-am cerut părerea, 
spuse el. Glasul îi sună grav, încărcat de nuanţe amenințătoare. 
Ia-ţi mâinile de pe pupitru și ridică-te în picioare. Acum! 

Adam schiță gestul de a apăsa pe un buton mai mare decât 
toate celelalte. 

— Nu te juca cu mine. Fă-o sau voi fi obligat să te neutrali- 
zez, repetă Lameh, pronunțând apăsat fiecare cuvânt. 

Adam rămase cu mâna ridicată, evaluând distanţa dintre el 
și Lameh. Numărul introdus era complet. Mai trebuia doar să 
apese pe butonul de validare ca sistemul navei să-l preia, apoi 
să-l transmită releului secret din Murmansk, iar de acolo, celor 
două submarine, relicve ale unei perioade pline de ură și incer- 
titudine. Un singur gest, și patruzeci de focoase nucleare aveau 
să reverse moarte și distrugere peste un întreg continent. Până 
la urmă, să scape de Eber, și să distrugă în același timp planeta 
Ybirilor, nu părea un lucru tocmai rău. 

O să-l neutralizezi și pe Jared? rânji el, mâna alunecându-i 
imperceptibil către butonul de validare. Şi pe Kenan? Ia mai 
gândește-te. Suntem trei împotriva ta. Chiar crezi că ne poți 
neutraliza pe toți deodată? 

— Vorbeşte pentru tine, i-o reteză Galos. Lameh are drep- 
tate. Eber este un snob insuportabil, dar cred că are dreptul să 
decidă de unul singur cum vrea să-și trăiască viaţa, printre ai 
lui ori printre duraci. Se pare că a decis că vrea printre duraci. 
Foarte bine, să-l lăsăm atunci cu ale lui, iar noi să ne vedem 
liniștiți — şi mai repede, dacă se poate — de-ale noastre. 

Adam își mișcă mâna din cot. Un singur zvâcnet i-ar fi fost 
de ajuns ca degetele să-i apese butonul. Lameh sări peste con- 
solă și-i puse mâna în piept, împiedicându-l să se miște. 

Kenan dădu să intervină, dar privirea lui Lameh îl opri îna- 
inte să facă un pas. Într-o înfruntare directă, prinţul, de câteva 
ori regele, apoi corporatistul Kenan, nu ar fi avut nicio șansă 
dinaintea soldatului încercat în câteva mii de ani de războaie 
şi lupte. 

— Pentru orice trebuie să existe o limită, spuse Lameh pri- 
vind adânc în ochii lui Adam. Ajunge! În dorința noastră de a 
ne întoarce acasă, ne-am hrănit după pofta inimii din sângele 
şi sudoarea duracilor. Lasă-i să se bucure de cât timp le-a mai 
rămas. Ore, minute, zile, cel mult. Cine știe, poate Ybirilor o 
să li se facă frică de posibilele consecinţe legale și au să incine- 
reze chiar ei planeta. 

— Să nu îndrăznești să mă atingi! scrâșni Adam. Fără mine 
aţi fi fost morți ori nebuni de atâta plictiseală. Eu v-am făcut 
ceea ce sunteţi azi. Îmi sunteţi datori vânduți! 

Lameh acționă o comandă a consolei, făcând să dispară pa- 
noul cu numere. În locul lui, apăru din nou imaginea Pămân- 
tului. 

— Dacă vrei să-l pedepsești, totuși, pe Eber pentru îndrăz- 
neala lui, poţi încă s-o faci, se auzi glasul lui Kenan. Avem la 
bord explozibili convenţionali. l-am folosit pentru a determina 
compoziţia scoarței planetei când am ajuns prima dată aici. 
Două, cel mult trei încărcături, ar fi de ajuns pentru a distruge 
insula pe care trăia atunci când m-ați trimis să-l aduc. 

Îşi dezveli dinţii și râse: 

— N-o să-i pice bine deloc, credeți-mă, dacă cele două curve 
pe care le-a lăsat în urmă or să moară din cauza lui. Ar putea 
foarte bine să înnebunească de durere. Eu zic că n-avem ce 
pierde. Ar trebui să i-o facem, să-i arătăm că s-a jucat cu cine 
nu trebuia! 

Scârba de pe chipul lui Lameh își găsi reflexia în expresia 
de dezgust a lui Adam. 

— Într-adevăr, murmură Adam, ar trebui să existe în toate 
o limită. Hai să mergem acasă. Am terminat cu duracii. 

Jared ciocăni cu unghia în ecranul laptopului. 

— N-are nici un sens ce văd aici, spuse el. Sistemul de de- 
tecție n-a înregistrat nimic. Nu-mi dau seama ce a făcut-o pe 
nava-mamă să se comporte așa. E ca și cum faptul că și-a pier- 
dut camuflajul, și prezența voastră acolo, ar fi fost o simplă 
coincidenţă și nimic mai mult! 

— O coincidenţă, zici? șopti Adam, scrutându-l cu privirea 
pe Nathaniel. 

Nathaniel realiză că timpul lui tocmai se terminase. Își 
holbă ochii și arătă cu degetul: 

— Nava lui Ybir, acolo! 

Cu toții se întoarseră către ecranul virtual. Profitând de mo- 
mentul de confuzie, Nathaniel scoase din buzunar cilindrul 
din metal și apăsă pe unul dintre capetele lui. O consolă simi- 
lară celei pe care o folosise Adam pentru a introduce codul de 
atac al submarinelor ruseşti, însă mult mai complicat, își făcu 
apariția deasupra dispozitivului, plutind în aer. Pe cât de re- 
pede îi permitea umărul rănit, Nathaniel începu să apese pe 
simbolurile lui. 

Adam întoarse capul și îl văzu. 

— Ce faci acolo? întrebă el siderat. Rămase blocat o clipă, apoi 
prinse a-l zgâlțâi pe Lameh: Opreşte-l! Nu-l lăsa să termine!! 

Pe consolă, un buton se schimbă în roșu și începu să pul- 
seze. Nathaniel apucă să apese pe el înainte ca lovitura de pi- 
cior a lui Lameh să-i găsească coșul pieptului. Sufocându-se și 

fără aer, Nathaniel se răsuci pe burtă, strângând cilindrul în 
pumn. Cu două mâini, îl luă și începu să-l îndoaie. 

— Opriţi-l, opriţi-l! strigă disperat Adam. 

Lameh îl lovi cu pumnul în coaste. Kenan, cu bombeul as- 
cuțit al pantofului în rana din genunchi. Nathaniel simţi cum 
i se tulbură vederea, dar nu renunţă. Cu ultimele puteri, reuși 
să rupă cilindrul. Un arc voltaic orbitor izbucni între cele două 
jumătăţi, arzându-i palmele și pieptul. 

Pe ecranul navei apăru un număr care începu imediat să 
descrească. 

— Nenorocitul, a comandat navei să se autodistrugă! mur- 
mură perplex Adam. 

— Fă ceva. Anulează comanda! strigă Lameh. 

Adam dădu câteva comenzi computerului de bord. 

— Nu pot! rosti el disperat. Zice că doar căpitanul o poate 
face. Vocea îi deveni o şoaptă: Aia a fost telecomanda lui Ybir, 
nu-i așa? Cum de-ai pus mâna pe ea? 

Nathaniel se rezemă cu spatele de peretele navei și deschise 
ochii. 

— Am săpat, rosti el cu greutate, ținându-şi la distanţă pal- 
mele rănite. Ai rămâne uimit dacă ai vedea ce tuneluri poți face 
atunci când ai o unealtă multifuncţională, multă voinţă, şi câ- 
teva mii de ani la dispoziţie. 

Kenan se îndreptă în fugă către ieșire. 

— Veniţi! strigă el. Luăm navetele şi ne întoarcem pe pla- 
netă, iar pe ticălosul ăsta îl lăsăm aici. Ori îl luăm cu noi, ca să 
vadă ce o să le facem duracilor drept pedeapsă pentru trădarea 
lui mișelească! 

— Nu te obosi, îl opri Nathaniel. Sasul navetelor este blocat. 

Nu-l vei putea debloca, așa cum nu vei putea opri numărătoa- 
rea inversă. 

— Nenorocitule, nu-mi poţi face una ca asta! urlă Kenan, 
lovindu-l la întâmplare cu picioarele, căutându-i intenționat 
pomeţii, urechile, bărbia. 

— Fă-l să tacă, ordonă scurt Adam. Lameh se năpusti asu- 
pra lui Kenan din spate. ÎI ridică de la podea, imobilizându-i 
mâinile cu braţele lui. 

Nathaniel își șterse cu dosul mâinii sângele care îi curgea 
din gură. 

— Lasă-l în pace, spuse el. ÎI înțeleg. E supărat. Şi eu în locul 
lui aș fi fost dacă cineva m-ar fi dus de nas în halul acesta. 

Privi către Kenan: 

— Iartă-mă că te-am minţit. Să știi că nu mi-a făcut nicio 
plăcere, dar altă cale nu exista. 

— Să taci, nemernicule! O vorbă să nu scoţi! urlă Kenan. 
Ah, dă-mi drumul, Lameh! Vreau să-l spintec pe ticălos cu 
mâinile goale, să-i scot maţele alea scârboase și apoi să i le 
îndes înapoi pe gât cu lovituri de călcâi! 

Adam se apropie de Nathaniel și puse un genunchi în 
podea. 

— Oprește numărătoarea inversă. Orice vrei, dacă stă în pu- 
terea mea, îți promit că vei avea. Ai cuvântul meu. 

Pe chipul lui Nathaniel se zbătu un zâmbet chinuit: 

— Cuvântul tău? Mi l-ai mai dat o dată atunci când am scris 
împreună Biblia, îți mai aduci aminte? Îmi era teamă, aveam 
îndoieli de efectul pe care l-ar putea avea asupra oamenilor 
credința într-un singur zeu. Ştiam că religia politeistă, cu toate 
metehnele ei, nu-i va întoarce pe oameni unii împotriva 

celorlalți. Așa cum zeii lor se înțelegeau şi convieţuiau în pace 
și bună prietenie în Olimp ori în Valhala, așa și cei care îi ve- 
nerau se vedeau obligați să le urmeze exemplul. Apoi, mi-ai 
mai dat o dată cuvântul tău atunci când mi-ai promis că vei 
îndrepta greșeala făcută prin intermediul lui Eber. Că vei 
aduce pacea, iubirea și buna înţelegere între oameni. Rezulta- 
tul? Cuvântul „doulos”, însemând „sclav”, apare de 127 de ori 
în 119 versete din Noul Testament. Ţi-l imaginezi pe Eber, care 
n-a cerut vreodată cuiva să-i aducă un pahar cu apă, vorbind 
despre „sclavii credincioși” care trebuie să-şi aștepte supuși 
stăpânii să se întoarcă acasă? 

— Oprește numărătoarea inversă şi îţi promit că le dau du- 
racilor ~ pământenilor — toate înregistrările noastre hologra- 
fice. Asteroidul care a lovit planeta, scufundarea Atlantidei, 
crucificarea lui Eber, tot. Ce le-am ascuns timp de milenii, le 
vom dezvălui acum în sfârșit. 

— Și nava clanului Ybir? râse şters Nathaniel. Cu ea ce 
facem? Așa cum bine știi, ar putea să apară din clipă în clipă. 

Auzindu-l, Kenan își dublă eforturile să scape din strânsoa- 
rea lui Lameh. 

— Facem ce vrei tu, se grăbi Adam să răspundă. O distru- 
gem cu asta pe care o avem ori îi invităm pe Ybiri la o discuţie. 
Dacă vrei să-i apărăm pe pământeni, fie. Nu se poate să nu 
existe prin arhivele imperiului vreo chichiță legală pe care să 
n-o putem folosi în avantajul nostru. 

Nathaniel surâse şi ridică din umeri: 

— Sună atât de tentant oferta ta încât aproape că îmi vine 
s-o accept. 

— Şi ce te reține s-o faci? 

— Situaţia însăși. Telecomanda pe care m-ai văzut folosind-o 
i-a aparținut, într-adevăr, lui Ybir. Nimeni altcineva, nici chiar 
eu, nu poate anula o comandă care a fost dată prin intermediul 
ei. Ar fi nevoie de unitatea personală a lui Ybir pentru a revoca 
ordinul. Știind că ai să mă percheziționezi, n-am luat-o cu 
mine. Am lăsat-o în ascunzătoarea din deșert. Îmi pare rău, 
dar indiferent ce am face, o să murim în... 

— Mai puţin de zece minute, rosti Galos cu privirea goală, 
apoi se uită cu speranţă reînnoită către ecranul holografic: Nu-i 
mult, dar poate că între timp sosesc Ybirii. N-ar fi exclus. Ar fi 
trebuit să fie deja aici de câteva zile. Poate codul căpitanului 
este același pentru toate navele lor! 

Nathaniel oftă adânc. Speranţa deșartă din ochii lui Galos, 
refuzul lui de a accepta cele ce urmau să se întâmple, îi strecu- 
rau în suflet veninul îndoielii. 

— Ybirii n-au sosit încă pentru că nu aveau cum s-o facă, 
spuse el, clătinând din cap. Cine știe, poate că între timp li s-a 
stins stirpea. Ar putea fi motivul pentru care nu s-au înființat 
aici acum multe milenii. 

Adam privi fix la Nathaniel. Pe chipul însemnat de boală 
nu se putea citi nimic. 

— Cum adică nu aveau cum? se bâlbâi Galos. Dar mesajul 
pe care l-am primit? 

— L-am trimis eu însumi prin intermediul telecomenzii lui 
Ybir, îi răspunse Nathaniel, evitând să se uite în ochii lui. 

— Cum ai putut face una ca asta? interveni Jared. Teleco- 
menzile de urgenţă funcţionează dacă ştii în ce direcţie să le 
îndrepți. Pentru a diminua posibilitatea de a fi detectate, navele- 
mamă, atunci când primesc ordinul de a se camufla, se situează 


375 


Ferma de dinozauri - II Dan Rădoiu 


pe o orbită geostaționară. Relativ la planetă, rămân întot- 
deauna în același loc. Ca s-o fi găsit, ar fi trebuit să înconjori 
de un număr infinit de ori Pământul. Numărând anii de când 
s-a inventat primul balon cu aer cald și până azi, și tot nu ţi-ar 
fi ajuns timpul. 

Se opri, fulgerat de o idee: 

— Ai folosit un satelit? Ai pus telecomanda într-un satelit 
comercial, apoi ai ținut legătura cu ea? Dar chiar şi așa, nu ți-ar 
fi ajuns un singur satelit. Ai fi avut nevoie de mai mulți, apoi 
ar fi trebuit să te asiguri că poți recupera telecomanda, lucru 
nu tocmai simplu. Majoritatea sateliților ard când reintră în at- 
mosferă... Te-ai folosit de o capsulă izolată termic? 

Nathaniel îi făcu semn să se oprească, un zâmbet şters înti- 
părindu-i-se pe chip: 

— A fost ceva mai simplu de atât. L-am rugat pe Kenan să 
mă ajute. Mi-a luat puţin să-l conving, ce-i drept, dar până la 
urmă a acceptat. Am folosit una dintre navetele voastre timp 
de câteva luni. 

— Nu-l ascultați, minte! urlă Kenan, lovindu-l pe Lameh cu 
cotul în obraz. Pentru o clipă, aproape că se eliberă din strân- 
soarea acestuia. De ce aș fi făcut așa ceva? continuă el să strige. 
Ce interes aș fi putut să am? 

— Banii, oftă Nathaniel. Ori mai exact, poziţia socială pe 
care ţi-ar fi putut-o aduce numărul de planete aflate în posesia 
ta. l-am promis că de îndată ce vom ajunge în imperiu, îl voi 
ajuta să vă ucidă. Mai exact, urma să vă închidem în cabinele 
voastre, unde aveaţi să muriți de foame și de sete. 

Adam se uită la Kenan, apoi la Nathaniel: 

— De ce ar fi vrut să facă aşa ceva? Planetele pe care le-am 
găsit, aveam intenţia să le exploatăm împreună ori să le 

împărțim în mod egal dacă vreunul dintre noi și-ar fi dorit să 
plece pe cont propriu. 

Nathaniel scutură din cap: 

— Din cauza accidentului tău. L-am convins că de îndată 
ce am fi apărut în imperiu, starea ta ar fi atras atenția auto- 
rităților, lucru nu tocmai bun nouă. l-am mai spus că poate să 
păstreze nava, să-și facă un echipaj, apoi să se reîntoarcă în 
partea aceasta îndepărtată de Univers, unde până acum se 
pare că nici una dintre casele imperiului nu s-a gândit să mai 
vină. Prea mare distanţa, prea mare bătaia de cap. 

Adam se întoarse către Kenan: 

— Chiar așa? De foame și de sete? Fără măcar să ne priveşti 
în ochi înainte de a ne ucide? 

— Nu-l ascultați! strigă disperat Kenan. Este un mincinos! 
A fost ideea lui! 

Un surâs rece se așternu pe buzele umflate de lovituri ale 
lui Nathaniel: 

— Aici are dreptate. Eu i-am propus, iar el a fost de acord. 

Kenan se albi la față, realizând capcana în care căzuse. 

Adam se consultă din priviri cu ceilalți păstori, apoi încu- 
viință scurt din bărbie. 

— Aşteptaţi! îngăimă Kenan, dar lovitura năprasnică de pumn 
a lui Lameh îi găsi rinichiul, făcându-l să se arcuiască de durere. 

Fără să-i dea drumul din strânsoare, Lameh scoase un cuțit 
de sub haină. Cu un gest fulgerător, îi tăie lui Kenan gâtul de 
la o ureche la cealaltă, apoi îl luă de piept şi îl azvârli în cel mai 
îndepărtat colț al cabinei de comandă. 

— Ar fi trebuit să fi făcut-o cu mult timp înainte, mormăi 
el, lăsând să-i cadă cuțitul din mână. Nu mi-a plăcut niciodată 
individul. 

Adam îi puse o mână pe umăr lui Nathaniel: 

— Eşti sigur că nu poți anula comanda de autodistrugere? 
spuse el. 

Nathaniel scutură din cap: 

— Din păcate, nu. 

Adam se aşeză direct pe podea, rezemându-se cu spatele 
de consola de comandă. Lameh și Galos îi urmară exemplul. 
Lameh scoase din rucsac o sticlă de whisky, un snop de ţigări 
de foi, şi le puse pe toate la mijloc. 

Adam luă o ţigară și începu s-o rotească între degete: 

— Crezi că dacă am să mă servesc cu una, o să dăuneze stă- 
rii mele de sănătate? 

Lameh desfăcu sticla, bău zdravăn, apoi i-o întinse lui Adam. 

— S-ar putea să tușești puţin, dar aproape sigur că n-o să 
mori din cauza ei. 

Adam roti de mânerul uneltei multifuncţionale până când 
vârful acesteia deveni un punct incandescent. 

— Îşi mai aduce aminte careva dacă există vreun sistem de 
avertizare în caz de incendiu pe cazanul ăsta de navă? întrebă 
el, lansând un nor de fum către tavan. 

Galos aprinse două ţigări. Una şi-o păstră pentru el, pe cea- 
laltă i-o strecură lui Nathaniel între buze. 

— Habar n-am. Presupun că o să aflăm în curând, spuse el, 
apoi pufni în râs: Ar fi tare să se oprească numărătoarea in- 
versă pe motiv că a izbucnit un incendiu la bord! 

Lameh se sprijini de peretele navei și îşi întinse picioarele: 

— Da, da, continuă tu să speri că așa o să se întâmple. 

Nathaniel trase din țigară, apoi lăsă să-i scape un rânjet strâmb: 

— Balegă într-o mână, speranţe în cealaltă... 

— la de vezi care se umple prima, îl completă Adam, puf- 
nind în râs. Ridică în dreptul ochilor unealta multifuncţională: 
Utilă chestie. Dacă aș fi avut una, poate m-aș fi gândit şi eu să 
sap până la locul de veci al lui Ybir. Unde ai găsit-o? 

— Ştiţi panoul acela mic din sasul navetelor pe care scrie 
„Întreţinere”? Ei, bine, acolo era, înfășurată în ambalajul ori- 
ginal, aşa cum probabil că a ieșit din fabrică. 

— Incredibil! lovi Lameh cu palma în podea. Nu mi-a trecut 
niciodată prin minte să mă uit ce-i în spatele capacului ăla ne- 
norocit! Navetele noastre se întrețin singure. La ce bun s-o fi 
făcut? 

— De ce nu ne-ai spus și nouă că ai găsit-o? întrebă Adam. 

— S-a întâmplat la puţină vreme după ce am neutralizat 
prima șarjă de pământeni. Încă aveam dinaintea ochilor ima- 
ginea trupurilor lor carbonizate. Dacă îți mai aduci aminte, v-am 
rugat să mai așteptăm înainte să încercăm din nou. Simțeam 
nevoia unor teste de laborator, a unor simulări pe computer. 
Tu ai insistat să continuăm neîntârziat. În cel mai rău caz, mai 
trăgeam o dată la sorţi cine urma să fie noul călău. 

— Simulările pe computer sunt o prostie inutilă, îl între- 
rupse Adam. Oricât te-ai pregăti pe margine, până când nu 
intri în luptă, nu-ți dai seama ce trebuie să faci cu adevărat. 

— Vezi? De-asta nu ţi-am spus despre unealtă. Din înver- 
şunarea cu care îţi susțineai ideile, am realizat că la un moment 
dat drumurile noastre aveau să se despartă. Am simţit nevoia 
unui avantaj oarecare. 

O profundă tristeţe înota în privirea lui Adam. 

— Mi-aș fi dorit să nu-mi fi ascuns descoperirea ta, oftă el 
cufundat în gânduri. Cine știe, poate găsirea bazei inițiale ar 

fi fost scopul comun care ne-ar fi unit ca grup. În loc să ne con- 
centrăm pe fabricarea de noi și noi duraci, poate am fi făcut ce 
ai făcut şi tu. Am fi săpat cu schimbul până găseam laboratorul 
lui Ybir. 

— Nu cred că ar fi mers. Mi-a luat mult timp până am găsit 
laboratorul. Coordonatele stocate în memoria navetelor s-au 
dovedit inutile. Cât timp ne-am aflat în stare de stază, polii mag- 
netici ai planetei au migrat. Ce azi era aici, atunci când ne-am 
trezit, se mutase zeci, poate sute de kilometri mai încolo. 

— Îmi aduc aminte, spuse Adam privind într-un punct din 
tavan. Dispăreai cu lunile. Când te întorceai, slab şi jigărit ca 
un motan în călduri, ne dădeai de înțeles că ai dat o fugă să-ţi 
faci de cap cu indigenele de pe vreun continent sau altul. lar 
noi, ca proștii, te-am crezut. 

Ochii lui Kenan fixau sticloşi podeaua. O baltă de sânge se 
întindea de sub el, acoperind podeaua centimetru cu centime- 
tru. 

— Pe nenorocitul ăla cum l-ai racolat? întrebă cu dispreţ 
Adam. În primul rând, cum l-ai găsit? Nici unul dintre noi nu-i 
chiar o persoană publică. Nu apărem în cartea de telefon ori 
pe Facebook. 

— Doar unii dintre voi nu apăreţi. Nu sunteţi pe atât de 
anonimi pe cât v-ar plăcea să credeți. De exemplu, pe Jared îl 
poți găsi la marile simpozioane științifice. Întotdeauna în 
spate, modest în costumul lui de-a gata, luându-și de zor no- 
tițe, atent să nu iasă în vreun fel în evidenţă. Galos, pe de altă 
parte, iese în evidenţă ca un foc de tabără pe o plajă întunecată. 
ÎI găseşti cu o precizie de metronom pe podiumul concursuri- 
lor de surfing or yachting. 

Galos râse mânzeşte și întinse mâna după sticlă. 

— Cât despre Kenan, continuă Nathaniel, nu ești singurul 
care știe să deseneze un portret robot. Vă mai aduceţi aminte 
de Kenan în perioada în care ne jucam de-a zeii? Cum se îm- 
brăca, cum le apărea celor care îl venerau? 

Galos ridică ochii în tavan. Lameh scuipă scârbit. 

— Nu era altul care să aibă pene mai strălucitoare, aur mai 
mult, diamante mai mari decât el. Ţin minte că am renunțat la 
orice accesoriu din aur ori argint doar ca să nu-i semăn! 

— Exact! Pornind de la acest comportament, nu mi-a fost 
greu să-i dau de urmă. l-am întocmit un portret robot, apoi 
m-am plimbat cu el pe la toate hotelurile de renume. O sută 
de dolari aici, o sută de dolari acolo, m-am pus bine cu băieții 
care cărau bagajele vizitatorilor. Ei m-au crezut reporter de 
scandal interesat de afacerile amoroase ale cine știe cărui mag- 
nat, iar eu nu i-am contrazis. Când l-am găsit, i-am scris un 
bilet în care îi spuneam că dețin colierul lui Anubis, zeul egip- 
tean. Descrierea pe care i-am făcut-o a fost atât de convingă- 
toare, încât doar cineva care avea într-adevăr respectivul colier 
-ori care îl văzuse purtat de Kenan la vremea respectivă — l-ar 
fi putut descrie într-un asemenea detaliu. l-am solicitat o în- 
tâlnire, iar restul e deja istorie. Aţi auzit voi înşivă cum au de- 
curs lucrurile. 

Adam bău din sticlă cu sete și cu o nepăsare de sine pe care 
n-o mai încercase de când accidentul îi răpise cea mai mare 
parte din sănătatea trupului. Trase din țigară, scutură scrumul, 
apoi dădu fumul pe nări, degustând aroma de tutun tare. 

— Ştii ce nu înţeleg? De ce a trebuit să ordoni navei să se 
autodistrugă? Ajungea să-mi spui de înțelegerea pe care ai 

avut-o cu Kenan pentru a te asigura de recunoștința noastră 
eternă. Aveam o navă. Ybirii nu mai veneau. Duracii — pămân- 
tenii — erau în sfârşit liberi de influența noastră, gata să-și cro- 
iască singuri soarta. M-am uitat în ochii tăi când te-ai declarat 
protectorul celor dragi mie. Nu cred că m-ai mințit. Ceva nu 
se leagă. Când te-ai hotărât să-ţi calci cuvântul? 

— Când te-am văzut lăsându-ți amprenta în praful lunar. 
O dată Dumnezeu, pentru totdeauna Dumnezeu. Mi-am dat 
seama că nu-i vei lăsa în pace pe pământeni, aici ori pe urmă- 
toarea planetă unde aveai să te instalezi. 

Adam îşi strânse picioarele, punând inconştient distanță 
între el și Nathaniel. 

— Cum adică „pe următoarea planetă”? Nu înţeleg ce vrei 
să spui. 

Nathaniel arătă către cufărul adus de Lameh: 

— Dacă ţi-am deschide bagajul de drum, ce am găsi în el? 
Mostre de ţesut uman? Borcane cu fetuși conservaţi? Pămân- 
tenii, Adam, sunt o resursă valoroasă. Înrăiți, îndoctrinaţi de 
religia potrivită, ei devin o armată formidabilă, cu mult peste 
capacităţile forţelor militare regulate. Imperiul, dacă n-a dis- 
părut între timp, este o structură care se întreține prin sine 
însăşi. Suntem nemuritori, ceea ce ne oferă luxul de a aștepta 
oricât este nevoie pentru a ne îndeplini planurile ori ambițiile. 
Războaiele și-au pierdut semnificația. Soldaţii imperiali, cu 
toate navele lor de luptă, n-ar fi altceva decât niște biete bu- 
nicuțe mioape în comparaţie cu o hoardă de pământeni însetați 
de sânge, gata să se sacrifice cu miile, cu milioanele, în numele 
zeului lor. Spune-mi, care ţi-a fost visul secret? Să devii împă- 
rat? 

Adam își întoarse capul și trase prelung din țigară. Pe ecra- 
nul holografic, un întreg continent se scufundă în întuneric. 

— Ia te uită, spuse el ca pentru sine, mi se pare mie ori 
naniţii s-au pus serios pe treabă? 

De pe planetă, explozia navei se văzu ca o sclipire efemeră 
în noapte. Oamenii șuşotiră câteva clipe între ei, dându-și cu 
părerea despre meteoritul care tocmai arsese la intrarea în at- 
mosferă, apoi dădură uitării incidentul. 


IRI 


Capitolul 11 


— Hei, pareni”, pot să-ți ofer un porumb? se auzi Eber in- 
terpelat. E fierbinte. Abia l-am scos. 

Eber întoarse capul. Într-o curte, un bărbat doar în panta- 
loni scurți și papuci de plajă, veghea lângă un cazan în care 
fierbeau câţiva știuleţi de porumb. 

— Îmi pare rău, dar nu am ce să îți ofer la schimb, spuse el. 

— Ce să zic, mormăi bărbatul, mi-ar fi prins bine o mână 
de ajutor ca să instalez morișca de vânt, dar nu pari genul că- 
ruia să-i placă să lucreze cu mâinile lui. Ești de pe aici? Că nu 
cred că te-am mai văzut până acum. 

— Nu, surâse Eber. Vin de departe. De foarte departe. 

Bărbatul luă un porumb, îl presără cu sare, apoi se ridică și 
veni până la poartă. 

— Mie îmi zice Vasile. Vasea, pentru prieteni, spuse el, în- 
tinzându-i porumbul lui Eber. Șerveţele n-am să îți dau. Le 
păstrăm pentru mă înţelegi tu ce. De la Graţiere încoace, hârtia 
e prețioasă. Alta n-o să mai facem în curând. 

Eber mulțumi și mușcă din porumb. Boabele erau dulci, iar 
lui îi era foame. 

— Așa îi zice pe aici, „grațiere“? spuse el cu gura plină. 

— Mă rog, aşa îi zic eu. Restul, cel mai mulți dintre ei, îi spun 
Clipa Deşteptării. Să-i spună cum or vrea ei. Ne-om fi deşteptat 
noi, nu zic, dar cred că a mai fost ceva pe lângă. Chestia e că 


27 Băiete (cu sensul de tânăr), în rusă. 

suntem încă aici, pricepi? Adică, cât de ușor i-ar fi fost cui ne-a 
tras-o atât de tare la ușa de dindărăt — hei, parnii?, mai subţire 
cu furtul, cu omorul, cu lipsa de inimă pentru aproapele nos- 
tru — să ne fi terminat cu totul? Zi-i cum vrei tu, dar eu cred că 
ne-a țiuit glonţul ăla mare pe lângă ureche. 

Pe capota unui Lamborghini tras acolo unde obișnuise să 
fie banda de urgenţă, stătea întinsă o tânără cu șapca trasă pe 
ochi. Părul îi era lung și blond, depășindu-i talia. Bretonul îi 
acoperea cu totul fruntea, decupat cu atenţie în așa fel încât să 
urmărească linia sprâncenelor. 

— Lasă, Vasea, omul, să-și tragă sufletul. Nu vezi că-i obo- 
sit? spuse ea, ridicând capul. 

Își aranjă tricoul, apoi sări sprintenă jos, ieșindu-i în întâm- 
pinare lui Eber: 

— Nu-l băgaţi în seamă, domnule. E de înţeles. Pentru unii 
dintre noi, deșteptarea a sunat mai tare decât pentru alții. 

De îndată ce îi întâlni privirea, femeia își pipăi instinctiv 
cruciulița din aur pe care o purta la gât. Eber oftă. Mulţi pă- 
mânteni aveau aceeași reacție atunci când îl întâlneau. Cu tim- 
pul, sfârşise prin a se obişnui. 

Femeia se strecură pe lângă Vasea în curte, făcându-i semn 
lui Eber s-o urmeze. Lângă cazanul cu știuleți fierbea un ceaun. 

— Nu vreţi să rămâneți la cină? spuse ea, amestecând în 
mâncare cu o lingură mare de lemn. Am pregătit o fasole cu 
cimbru, o bunătate. Scăzută la foc mic, așa cum o făcea bunica 
mea pe vremuri. 

Vasea îi aruncă un braţ tatuat după umeri. În comparație 
cu el, tânăra părea o adolescentă firavă. 


28 Băieți, în rusă. 

— Ar fi mers și nişte usturoi, vreo două căpăţâni, dar n-a 
vrut bucătăreasa, spuse el cu glas mustrător, dar ochii îi râdeau. 

Femeia îi dădu un ghiont în coaste, încercând fără prea 
multă convingere să se elibereze din îmbrățișarea lui: 

— ȚŢi-am dat să alegi: cu usturoi, și dormi în mașină, ori 
fără, și poți să te bagi lângă mine în pat. Ai zis că fără. 

Vasea râse și o sărută pe tâmplă: 

— Mega ofertă, n-am ce zice. De unde atâta alegere? Arată-mi 
şi mie care-i prostălăul care dă o noapte cu asemenea bucată 
pe un pumn de căţei de usturoi? 

Tânăra trase lingura prin gură, se asigură că e curată, apoi, 
cu atitudine inchizitorială, îi aplică lui Vasea o lovitură corecți- 
onală drept în frunte: 

— Măgar nu doar lipsit de maniere, dar şi de orice simț cu- 
linar! Noroc că la porumbii ăia nu trebuie să le pui decât niște 
sare pe deasupra, că altminteri, vai de steaua noastră ce am fi 
mâncat. Usturoi cu mujdei, dimineaţa, la prânz, și seara! 

Din casă ieşi un bărbat tânăr, de mână cu o femeie abia tre- 
cută de douăzeci de ani. 

— Alina, Vasea, gata mâncarea? se interesă nou venitul. Îmi 
e o foame de v-aş mânca în stare naturală. Ei, dar pe cine avem 
noi aici? Cine este dânsul? Avem invitaţi la masă? 

Îi dădu lui Vasea o pâine învelită într-un ştergar, apoi îi în- 
tinse mâna lui Eber. 

— Eu sunt Ștefan, iar domnișoara cu păr roșcat se numeşte 
Laura. Cu cine avem onoarea? 

— Eber. Nu sunt de prin partea locului... 

Alina bătu cu lingura în ceaun, indicându-i lui Vasea să-l 
pună pe masa așternută sub merii din grădină. 

— Îmi pare rău că vă întrerup din politețuri, dar mâncarea 
e gata, spuse ea pe un ton care nu lăsa loc de negociere. 

— Mai pune o farfurie, te rog, spuse Vasile, luând loc în 
capul mesei. Mi-a promis Damian că o să treacă azi pe la noi. 

Laura, tânăra roșcată, își săltă bărbia cu un gest exagerat de 
cochet. Părul îi ajungea până la baza gâtului, o coafură de 
actriță. Firele inegale, expert coafate, îi dădeau un aer rebel, 
aproape frivol. 

— Vine părințelul să ne certe că trăim în păcat? Parcă-l văd 
că iar insistă să ne punem cu toții pirostriile! 

— Nu știu ce să zic, îi ţinu Ștefan isonul. Cred că i-a trecut 
de oficiat cununii de când te-ai așezat pe genunchii lui Vasea 
și ai început să-l săruți, fix sub ochii Alinei. 

— Urâtă treabă, izbucni tânăra în râs. Ar trebui să-mi fie 
rușine, știu. A fost ca din bancul cu lupul, varza și capra. Bietul 
Vasea, nu ştia ce să facă mai întâi. Să se dea rănit, să mă refuze, 
ori să-mi ridice fusta și să treacă la treabă. 

— N-ar fi trebuit să râdeți pe seama bietului om. Fiecare cu 
credinţa lui, mormăi inconfortabil Vasea. 

Eber se așeză pe locul indicat de Alina, continuând să-i stu- 
dieze pe cei patru. Erau diferiți precum apa și focul. Înainte de 
incident, puţin probabil să se fi amestecat unii cu ceilalți. 
Ştefan, i se vedea în gesturi, în încheieturile fine ale mâinilor, 
era intelectualul grupului. Prietena lui, Laura, îi semăna. 
Modul în care își purta hainele, felul în care pronunţa cuvin- 
tele, dovedeau o educaţie de calitate. Alina, în schimb, deși fru- 
moasă, expunea accente vulgare. I le simțeai în glas, în 
agresivitatea cu care îşi scotea în evidenţă bustul plin. 

Cu Vasea, însă, era altă poveste. Pentru el, momentul 
deșteptării venise cu adevărat ca o grațiere. 

— Vasea, interesant tatuajul de pe umăr, spuse Eber, tre- 
cându-și palma peste bărbie. Nu sunt vreun expert, dar pare 
că-i recent, nu-i așa? întrebă el. 

Vasile privi îndelung la cununa de spini care îi decora umă- 
rul. 

— Mi l-a făcut unul dintre tovarășii de celulă. Avea scule și 
mână de artist. Înainte să intre la bulău, avusese salonul lui. 
L-a pus dracul să falsifice o semnătură pe un act de vânzare- 
cumpărare, şi până acolo i-a fost. A pierdut afacerea, banii i s-au 
dus pe avocați, și l-a mai părăsit şi femeia. 

Eber încuviinţă. Intuiţia nu-l înşelase. Vasea fusese la închi- 
soare. O durere fantomatică îi săgetă fruntea. O resimțea de 
fiecare dată când vedea coroana pe care soldaţii lui Adam îl 
obligaseră s-o poarte. 

— De ce doar cununa de spini şi nu tot portretul? întrebă 
el, făcând eforturi să nu-i tremure vocea. 

— De rușine. Deșteptarea m-a prins când eram încă la zdup. 
N-o să uit cât am să trăiesc noaptea aia. De gardă era Petrescu, 
o namilă mare și urâtă cu spume. Când a deschis ușa, nu l-am 
recunoscut. Ca să mă înţelegi, omul ăsta nu știa să vorbească, 
doar să zbiere. Ne-a întins un carton de prăjituri, cred că le 
cumpărase din banii lui, un telefon mobil și ne-a zis: Luaţi și 
uitați-vă pe rând. Când terminaţi, bateţi, vă rog, în ușă. 

Vasea clătină din cap. 

— O să ți se pară o prostie, dar am crezut că ne-a sunat cea- 
sul. Că o să ne scoată în curte să ne împuște. Nu ştiu ce m-a 
speriat mai tare. Cartonul de prăjituri, vocea domoală a lui Pe- 
trescu ori faptul că l-am auzit spunând „vă rog”. Curioși, ne-am 
uitat pe telefon. Nu pe rând, ci toți deodată. 

Vasea schimbă între ele lingura cu furculiţa, le potrivi până 
se aliniară una în continuarea celeilalte, apoi le puse înapoi 
cum fuseseră. 

— Când m-am trezit, murmură el, toți în jurul meu plân- 
geau. Pe Manole a trebuit să-l legăm. Voia să se dea cu capul 
de pereţi. Era acolo pentru o crimă despre care se jura că n-o 
înfăptuise. Din vorbele fără șir pe care le bălmăjea, am aflat că 
pe lângă cea pentru care fusese condamnat, mai făcuse încă 
două. 

Îşi mângâie tatuajul: 

— În ziua aia, ca și în toate celelalte care i-au urmat, moș 
Iosif, preotul închisorii, a avut de lucru mai ceva ca serviciul 
de ambulanţă în vreme de cutremur. A încercat el să rămână 
treaz, dar nu i-a mers. Ascultând spovedaniile condamnaților, 
a dat-o la un moment dat pe ţuică. Dacă n-o făcea, cred că înne- 
bunea. 

Vasea își ridică privirea. Ochii îi înotau în lacrimi. 

— Înainte să mă salte garda, domnule Eber, am fost recupe- 
rator. Mulţumesc lui Dumnezeu, măcar n-am omorât pe ni- 
meni. N-am omorât, dar în schimb am bătut oameni, unii 
dintre ei, jumătate cât mine de statură. Le-am speriat familiile, 
iar unuia, Dumnezeu să mă ierte, i-am dat foc la casă cu tot ce 
era în ea. Aş da orice, inclusiv viața mea, să pot da timpul îna- 
poi, ca să îndrept greșelile pe care le-am făcut atunci. 

Oftă: 

— De-asta, domnule Eber, nu mi-am făcut un tatuaj cu chi- 
pul Fiului lui Dumnezeu. Mi-a fost rușine să pun ceva atât de 
sfânt pe un trup atât de păcătos. După spovedanie, moș Iosif 
m-a închinat și mi-a zis că Dumnezeu mi-a iertat păcatele. A 

fost singura dată în ziua aia când vocea i-a sunat a doagă. M-am 
uitat în ochii lui și am văzut că nici măcar el nu credea ce 
spune. Eu zic că n-are cum să fie atât de simplu. O viaţă trăită 
în păcat nu poate fi iertată că dai din colț în colţ, te vaiţi, și zici 
că îți pare rău, nu crezi? 

Întrebarea îl surprinse nepregătit pe Eber. Manole, tova- 
rășul de celulă al lui Vasea, își pierduse minţile când l-au ajuns 
din urmă regretele pentru cei trei oameni pe care-i ucisese. 
Doar trei?! În numele Fiului lui Dumnezeu pieriseră miliarde! 
Nu, doar părerea de rău nu ajunge. Ca să fie credibilă, ea tre- 
buie să fie spălată în sângele și în lacrimile făptuitorului. Altfel, 
este doar praf suflat în ochii păgubiţilor. 

— Cred că nici un regret din lume - din aceasta ori din cea 
presupus următoare — nu ar trebui să înlocuiască responsabi- 
litatea faptelor comise, șopti el. 

Poarta de la stradă se deschise, lăsând să intre un bărbat lat 
în umeri. Părul alb, tuns scurt, împreună cu ridurile din 
colțurile ochilor, arătau că trecuse de cincizeci de ani. Purta o 
salopetă de lucru decolorată de soare, iar în picioare, cizme 
din cauciuc. 

— Bună ziua şi scuze de deranj, spuse el, îndreptându-se 
către fântâna din mijlocul grădinii. 

— Nici un deranj. Ai venit la fix, răspunse Vasea. Tocmai 
ne-am așezat. 

— Perfect, zâmbi bărbatul. Mă spăl pe mâini și vin și eu. 

Alina îi întinse un prosop. Bărbatul îl folosi energic, şter- 
gându-și cu el palmele şi antebraţele, apoi se așeză de partea 
cealaltă a mesei și-i întinse mâna lui Eber. 

— Eu sunt Damian, preotul, hm, zonei, să zicem, spuse el. 
Cu ce ocazie pe la noi? 

— Eber. Cu nicio ocazie anume. Sunt doar în trecere. 
Enoriașii dumneavoastră, în cea mai elocventă tradiţie creș- 
tină, m-au văzut trecând pe stradă și m-au invitat la masă. 

Cuvintele folosite nu fuseseră întâmplătoare. Pe chipul ti- 
nerilor înflori bucuria şi forța izvorâte din apartenenţa la 
același grup. Poate nu îi aprobau întru totul poveţele, dar preo- 
tul Damian era cu siguranţă unul de-al lor, cel căruia i s-ar fi 
putut adresa cu Învățătorule, dacă respectivul titlu n-ar fi fost 
deja luat de altcineva înaintea lui. 

— Interesant nume, spuse Damian îngândurat. Dacă îmi 
aduc bine aminte, Eber a fost unul dintre patriarhii Genezei, 
strănepotul lui Sem - fiul lui Noe însuși. Când Nimrod, regele 
țării Şinar, a dat ordin să fie construit Turnul Babel, Eber s-a 
opus. Drept răsplată, Dumnezeu l-a făcut păstrătorul limbii 
originare, cea vorbită de Adam și Eva. Ebraica, de la el își trage 
numele. 

Eber îl privi surprins. Damian izbucni în râs: 

— Se întâmplă să fi avut o restanţă în facultate la Origines 
Gentium — generaţiile care i-au urmat lui Noe. Geneza n-a fost 
tocmai materia mea favorită. Atât de seacă, atât de departe de 
oameni. Spuneţi-mi și mie, cui îi mai pasă azi că Noe a trăit 
950 de ani, Matusalem, 969, iar Eber 464?! 

Laura luă de pe masă o carafă plină cu vin și începu să 
umple paharele. 

— Nu arătați tocmai rău pentru o persoană în etate, strecură 
ea când ajunse în dreptul lui Eber. Pot să vă întreb care vă este 
secretul? 

Eber ridică privirea. Tinerei îi dispăru zâmbetul cochet. Sufe- 
rinţa din ochii bărbatului ar fi putut umple un ocean de lacrimi. 

— Secretul? N-a fost complicat deloc. Am ştiut să tac atunci 
când mi s-a cerut. Plin de furie, dar şi scârbă justificată — cre- 
deam eu — am întors capul și mi-am văzut de ale mele. „Cine 
ridică sabia, de sabie va fi răpus”, o lecţie pe care mi-am 
însușit-o mai bine decât mi-aş fi dorit. 

Damian întinse braţul și-l prinse cu blândeţe pe Eber de 
mână. Oare ce ar zice dacă i-aş spune pe cine tocmai a atins? gândi 
el. 

— Cu toţii am făcut în viaţă lucruri de care ne pare rău, 
spuse Damian. Eu, înainte de Deșteptare, eram treaz cel mult 
trei zile pe an, și doar atunci când mă încovoia vreo criză de 
ficat. Beam și preacurveam fără să-mi pese de consecințe. În 
spatele altarului este o cămăruţă. Acolo le spovedeam pe pă- 
cătoasele satului. Mai tinere, mai trecute, nu conta, dacă-și pu- 
neau poalele în cap, le spovedeam de nu se vedeau, ba uneori 
mai scoteam și dracii din ele, atunci când situația se impunea. 

Damian își retrase mâna și bău. În paharul lui, spre deose- 
bire de toate celelalte, se găsea doar apă de fântână. 

— Dacă poți, rămâi peste noapte, spuse el. Mâine e zi de 
iertarea păcatelor la biserică. Ne strângem câte case suntem 
prin preajmă. O să fie ceva aglomeraţie, dar s-ar putea să îți 
placă. 

Îi surâse lui Vasea: 

— Experiența ne arată că cine vine o dată, mai vine și a 
doua oară. Şi cine ştie, poate o să-ţi placă pe la noi și n-ai să 
mai pleci. Dumnezeu știe, de oameni hotărâți e întotdeauna 
nevoie într-o comunitate! 

Eber clătină din cap. Vasile avusese dreptate. De la 
Deşteptare încoace, Biserica lucra la foc continuu, fie noapte, 

fie zi. Slujbele religioase pentru iertarea păcatelor se organizau 
la fiecare colț de stradă, uneori câte două, câte trei deodată. O 
furie veche îl cuprinse: 

— Spuneţi-mi, domnule Damian, dacă tot ne-am deşteptat, 
așa cum spuneți, ce nevoie mai avem de religie, de biserică? 
În loc să cântaţi popește pe nas, n-ar fi mai bine să-i învățați 
pe oameni ceva util? Să planteze cartofi, să înțeleagă de ce Pă- 
mântul se rotește în jurul Soarelui și nu invers, ori să înțeleagă 
că e în regulă să râvnească la femeia aproapelui său dacă și ea 
râvnește la el? 

Vasile și Alina adoptară o ținută severă. Ştefan mormăi ceva 
încurcat. Laura își drese glasul și începu să se joace cu fața de 
masă. 

— Cred că avem păreri diferite despre ce înseamnă util și 
inutil. Credinţa în Dumnezeu - începu Damian, dar Eber nu-l 
lăsă să continue: 

— Credinţa în Dumnezeu are la bază o carte anume, dom- 
nule Damian. Sunteţi un om erudit. Spuneţi-mi, nu aveți un 
sentiment de ruşine atunci când citiţi din ea? Am zis-o mai de- 
vreme puţin: Să nu râvnești la femeia aproapelui tău, nici la robul 
lui, nici la roaba lui, nici la boul lui, nici la măgarul lui, nici la vreun 
alt lucru care este al aproapelui tău. Doar mie mi se pare că a 
zecea poruncă trimisă lui Moise de însuși Dumnezeu-Tatăl, le- 
giferează sclavia și pune femeia pe același plan cu animalele 
domestice ori cu lucrurile din casă? Ce mi-e nevasta, ce mi-e 
vaca din staul ori soba din dormitor. Cu puțină imaginaţie, 
putem constata că îndeplinesc toate același rol, cel de a-l ține 
satisfăcut pe bărbatul care îl proslăveşte pe Dumnezeul care i-a 
făcut atâtea și atâtea înlesniri! 

Damian puse paharul jos și se sprijini cu coatele de masă: 

— Se pare că nici dumneavoastră nu v-a plăcut cine ştie ce 
Geneza..., zâmbi el şters. 

— N-ai idee cât de puțin, se răsti Eber. Acum, că se pornise, 
nu se mai putea opri. Mi-a rămas în minte un pasaj, poate îmi 
spuneţi dumneavoastră de unde este: 

Când Sihon împreună cu toți oamenii săi a ieşit la luptă împotriva 
noastră la lahat, Domnul, Dumnezeul nostru, l-a dat în mâinile 
noastre; noi l-am lovit de moarte atât pe el, cât şi pe fiii lui și pe în- 
tregul lui popor. Le-am cucerit atunci toate cetățile şi am distrus tot 
ce era în ele — bărbați, femei şi copii. N-am lăsat nici un supra- 
viețuitor. Numai animalele şi bunurile din cetăți le-am luat ca pradă 
pentru noi. 

Eber își încrucișă braţele peste piept: 

— Spuneţi-mi, este genocidul încurajat în cartea din care o 
să citiți mâine enoriașilor dumneavoastră? 

— Ei, nici chiar așa, se încruntă Damian. Genocid este un 
cuvânt dur. Pasajul despre care vorbiţi apare în Deuteronom, 
a cincea carte a lui Moise, și descrie, cred, înfrângerea lui 
Sihon, regele Heşbonului. Ce să zic, la război ca la război... 

Scrâșnetul dinţilor lui Eber se auzi distinct în liniștea care 
se lăsă: 

— Spuneţi asta, vă rog, tuturor celor care au suferit în po- 
gromurile pe care creștini practicanți, oameni de bine, cu frica 
lui Dumnezeu în suflet, le-au revărsat asupra milioanelor și 
milioanelor de suflete a căror singură vină a fost că s-au născut 
într-o altă etnie ori religie decât cea „potrivită“! 

Damian își ridică mâinile într-un gest împăciuitor: 

— Creștinismul, că tocmai l-aţi menţionat, începe cu Noul 
Testament. În Vechiul Testament, Dumnezeu este înfățișat ca 


394 


Ferma de dinozauri - II Dan Rădoiu 


un tată neiertător. A fost nevoie ca Fiul Său să moară pe cruce 
pentru păcatele noastre, ca Lui să-i treacă supărarea ce o avu- 
sese pe oameni, şi să-i ierte. 

Eber împinse lingura cu un gest violent: 

— Cam înapoiat și cam prost acest Dumnezeu al 
creștinătății, domnule Damian! explodă el. Ofticos și ranchiu- 
nos, cred că îi zice prin părțile acestea. Ce tată își ucide cu atâta 
largheţe copiii doar pentru că au încălcat o așa-zisă poruncă? 
Cu îngăduința dumneavoastră, iată încă un pasaj: 

În timp ce israeliți erau în pustie, au găsit un om adunând vreas- 
curi în ziua de Sabat. Cei care-l găsiseră adunând vreascuri l-au adus 
înaintea lui Moise, a lui Aaron şi a întregii adunări. Pentru că încă 
nu era clar ce trebuie să i se facă, l-au pus sub pază. Domnul i-a zis 
lui Moise: „Omul acela să fie omorât; toată adunarea să-l omoare cu 
pietre în afara taberei.” Toată adunarea l-a dus în afara taberei și l-a 
omorât cu pietre, așa cum i-a poruncit Domnul lui Moise. 

— Numeri, a patra carte a lui Moise. Pedeapsa pentru în- 
călcarea Sabatului, oftă Damian. 

Eber se lăsă pe spătarul scaunului. Ura îi ardea în privire. 
Nu ar fi trebuit să-i fi permis lui Adam și lui Nathaniel să scrie 
cartea aceea blestemată. Dacă n-ar fi putut să-i convingă să 
renunţe la noua lor jucărie, ar fi trebuit să-i ucidă fără milă, 
însă îi fusese mai ușor să continue să joace rolul zeului Dionis, 
patronul festivalurilor și al petrecerilor, al vinului, al extazului 
și al teatrului. 

Damian păstră tăcerea preț de o clipă, apoi îl privi pe Eber 
în ochi și spuse: 

— Felicitări, domnule Eber, tocmai aţi demonstrat că Biblia 
este o carte plină de greșeli, de inadvertenţe, și că părți din ea 

pot fi folosite pentru a justifica cele mai cumplite greșeli din 
istoria omenirii. 

Se uită în sus, îmbrățișând cu ochii bolta albastră a cerului: 

— Şi ce dacă e așa? zâmbi el. Greșelile și inadvertențele nu 
fac decât să-i sporească valoarea, s-o facă cu adevărat unealta 
lui Dumnezeu. 

Eber puse jos paharul în care își înmuiase buzele: 

— Poftim? clipi el. Puteţi să repetați? | 

— Aţi auzit bine. Ce importanţă ar avea dacă Biblia ar fi 
plină de greşeli? Poate că intenţionat a fost făcută să fie așa! 

Eber își lăsă brațele să-i cadă pe lângă corp. Crezuse că în 
două mii de ani le auzise pe toate. 

— Ce motiv ar avea cineva, o divinitate ori un șef de apro- 
zar, să dea angajaţilor săi o procedură incompletă ori un ma- 
nual de utilizare greșit? aproape că strigă el. 

Damian își desfăcu braţele și surâse: 

— Pentru că, indiferent ce le-ai face, oamenii vor încerca să 
exploateze sistemul în favoarea lor. Zi-le să nu ucidă, și își vor 
găsi scuze. Spune-le să nu râvnească la femeia altuia şi vor face 
analiză pe text, în loc să caute adevărul din spatele cuvintelor 
nefericit alese. Ce ar fi dacă Dumnezeu, atunci când le-a spus 
israeliților să-l ucidă pe nefericitul pe care l-au prins adunând 
lemne ca să se încălzească, le-a încercat sufletele? E ușor să te 
ascunzi în spatele structurilor ierarhice și a ordinelor primite. 
Este scuza favorită a majorității criminalilor de război: Am făcut 
ce mi s-a ordonat. Dacă nu mă supuneam, m-ar fi împuşcat pe mine 
în locul lor. 

— Trișaţi, se strâmbă Eber. Vă folosiți de un concept pe care 
tocmai l-aţi denunțat câteva clipe mai devreme. Acum spuneți 

că nu contează dacă legea zice să nu ucizi, dacă tu simți că tre- 
buie s-o faci, nu te abține, dă-i drumul! la un topor, o mitralieră 
ori o divizie de tancuri, și fă ceea ce trebuie să faci, ceea ce 
„Ssimţi” că trebuie să faci! 

— Nu vă minţiţi de unul singur, domnule Eber, surâse Da- 
mian. Până și cel din urmă criminal știe că fapta pe care o co- 
mite este una rea. Acoperită de zeci și zeci de straturi de 
nămol, de nepăsare și de ură, scânteia de lumină din noi, ade- 
vărata divinitate, aș îndrăzni să-i spun, simte, ştie, de fiecare 
dată atunci când facem ceva rău. 

— Incredibil, jucaţi la două capete, rosti dezgustat Eber. 
Aveţi două versiuni, una pentru cei care cred în cartea-gogoriţă 
și o alta pentru cei care o contestă. Cine acceptă varianta ofi- 
cială, perfect, să fie primit! Pe ceilalți îi luați prin învăluire: Stai 
așa, că nu-i așa! Biblia nu-i o tonă de inepții care se contrazic 
între ele de la pagină la pagină, ci o probă secretă destinată 
inițiaţilor care vor să pătrundă dincolo de vălul misterios care 
separă lumea noastră de Raiul care așteaptă de partea cealaltă 
a morţii. Felicitări, domnule Damian! Așa cum spun pămân- 
tenii, aţi putea vinde zăpadă eschimoșilor în orice zi lucrătoare 
a săptămânii! 

Eber lovi cu pumnul o dată în masă, apoi încă o dată. O între- 
bare care-l chinuise timp de două mii de ani îi plecă de pe buze: 

— Ca preot, ați mai oficia serviciul divin, v-aţi mai spovedi 
și împărtăși enoriașii dacă aţi ști că totul a fost o farsă? Că nu 
Dumnezeu l-a creat pe om, ci o specie extraterestră, și că tot ei 
au scris Biblia? 

Un cocoș pășea ţanţoș prin curte, vânând gândăcei și flu- 
turi. Damian rupse o bucăţică de pâine și i-o aruncă. 

— Nu m-am făcut preot doar pentru că se plătea bine, spuse 
el. Dacă ar fi fost aşa, după Deșteptare m-aș fi reprofilat pro- 
fesional, întocmai precum corporatiştii, contabilii, analiştii fi- 
nanciari, șefii și șefuţii care s-au mutat la noi în sat, şi care 
acum abia așteaptă să se trezească mâine la ora cinci, ca să se 
ducă la prășit pe câmp. 

— Să nu-mi spuneţi că aţi simţit o chemare, rânji Eber. Că 
Dumnezeu în persoană v-a apărut în vis şi v-a îndrumat pe 
calea preoţiei. 

— Deşi nu-i întotdeauna evident, să ştiţi că există diferenţe 
considerabile între credinţă și schizofrenie, zâmbi fără ran- 
chiună Damian. Dar, cu riscul de a mă ridiculiza încă o dată, 
am să vă spun că da, am simţit chemarea divină atunci când 
m-am înscris la seminar. Spiritualitatea, domnule Eber, este un 
lucru unic. Pentru minţile simple, ea reprezintă un cap de linie 
comod. Oferă un cod moral de-a gata și răspunsuri la cele mai 
mari mistere ale vieţii: Care este scopul nostru în lume? Pentru 
ce ne naștem? Există ceva dincolo de moarte? Pentru ceilalți, 
pentru cei cărora nu le place dumicatul pe jumătate mestecat, 
ea reprezintă ușa secretă către o bogăţie interioară greu de ima- 
ginat. Când vă ridicați împotriva nedreptăților flagrante din 
Biblie, când spuneţi că nu-i corect să punem semnul egal între 
femeia şi vaca aproapelui, dați formă principiilor dumnea- 
voastră de viață, le permanentizați. Binele și Răul sunt capetele 
aceluiași scrânciob. Când te îndepărtezi de unul, te apropii fără 
să vrei de celălalt. Împotrivindu-vă cuvintelor, domnule Eber, 
vă apropiaţi, de fapt, de sursa lor. lată de ce, pentru mine cel 
puţin, n-ar conta dacă Biblia a fost scrisă sau nu de o civilizație 
extraterestră. Spiritul divin ne înconjoară precum aerul. E ire- 

levant cine îl îmbuteliază, cine aşterne pe hârtie principiile pe 
care noi cu toţii le simţim ca fiind cele corecte. Să nu ucizi, să 
nu furi, să nu te bagi cu de-a sila între doi oameni care se iu- 
besc, și care își ajung unul celuilalt, reprezintă adevăruri ge- 
neral valabile indiferent de zeul în numele căruia sunt rostite. 

Eber luă lingura și începu să mănânce în tăcere. Ca întot- 
deauna, ceea ce nu se vede nu poate fi nici dovedit, dar nici in- 
firmat în totalitate. Gândul că o ființă superioară, un zeu fără 
chip, îndrumase pana lui Adam atunci când concepuse Biblia, 
apoi Coranul, îl tulbura peste măsură. 

— Păcat, mormăi el printre înghiţituri, indiferent cine a 
scris-o, ar fi putut s-o facă mai bine de atât. 

— Nu vă faceți griji. La un moment dat, cineva o să-și gă- 
sească curajul s-o facă, spuse Damian, servindu-se cu o felie 
groasă de pâine. Noul Testament a venit ca o corecție la cel 
Vechi. Când oamenii de bine, cum i-ați numit mai devreme, 
au vrut s-o ucidă pe femeia adulterină, Isus i-a îndemnat pe 
cei fără păcat să ridice piatra și să lovească. Continuarea o știți 
la fel de bine ca și mine. Cu o altă ocazie, tot Isus mergea îm- 
preună cu discipolii lui printr-un lan de grâu într-o zi de Sabat. 
De plictiseală, probabil, aceștia au rupt câteva spice. Când fa- 
riseii au vrut să-i judece după lege — adică, să-i ucidă cu pietre, 
ca în cazul nefericitului cu lemnele de foc — Isus i-a poftit să-și 
vadă de-ale lor: Sabatul a fost făcut pentru om, nu omul pentru 
Sabat! Cine ştie, poate că a venit vremea unui Al Treilea Testa- 
ment. Măcar și pentru a scăpa de toți sclavii și robii, şi de toate 
celelalte cuvinte care nu se mai potrivesc cu timpurile pe care 
le trăim, și tot ar fi o chestie! 

După ce au terminat de mâncat, Damian l-a condus până 
la poartă pe Eber. Într-o magistrală referință circulară cosmică, 

l-a binecuvântat cu semnul crucii, apoi i-a spus: 

— Mergi sănătos, domnule Eber. Domnul să te aibă în paza 
lui! 

Damian rămase pe loc, privind în lungul drumului. Cuvin- 
tele bărbatului cu ochi triști și nume de patriarh continuau să-l 
urmărească: „Așa cum spun pământenii”. Fusese o simplă 
coincidenţă sau... 


w t - 


Elena își aranjă cu o mișcare teatrală părul, apoi ridică plicul 
nedesfăcut, privind la el precum Hamlet la craniul lui Yorick. 
Era îmbrăcată într-un maiou larg ce îi lăsa la vedere umerii ro- 
tunzi și o parte din sân. Ciorapii albi, supraelastici, îi depășeau 
cu o palmă genunchii. 

— Cadrul patru, dubla doi, anunţă ea pe un ton acru, de 
soacră care își vede ginerele că se pregăteşte să se uite la fotbal. 
De sub masca plictisită, însă, își privea îngrijorată fosta rivală 
care între timp îi devenise prietenă nedespărțţită. 

Marina luă vopsea pe pensulă și o aplică pe pleoapele fe- 
meii din tablou. 

— Soro, mai stau mult așa, gânditoare? se stropși Elena. Că 
mi-a amorțit spatele de mor. 

Schimbă poziţia plicului între degete. De la transpirație, 
hârtia se îndoise. 

— Ce faci? strigă Marina. Pune-o înapoi cum era, între de- 
getul mare și cel arătător. Așa, acum ridică puţin bărbia şi 
rămâi nemişcată. Te uiţi indecisă la plic. Ce-i înăuntru i-ar 
putea schimba viaţa! 

— Atunci ar trebui să-l aduci pe poștaș în persoană. De vreo 
câteva zile, vine unul tinerel și iute de picior. O plăcere să-l 
priveşti! 

Femeia din tablou stătea întinsă pe un pat metalic. Deasu- 
pra ei, o cioară cu un boboc ofilit de floare de mărăcine în cioc, 
se avânta oarbă către tavan. La stânga și la dreapta, patul era 
încadrat de două lumânări înalte cât un stat de om. Podeaua 
era din pământ. Ar fi putut fi a unei mănăstiri umile ori a unui 
spital de campanie. Contrastul dintre postura erotică a femeii 
și decorul modest era evident. 

Profitând de un moment de neatenţie al Marinei, Elena se 
întoarse și se uită la farfuria de mâncare de lângă șevalet. 

— N-ai mâncat nimic din ce ţi-am adus! rosti ea aspru. 

— Nu mi-a fost foame, replică Marina, preocupată să-i 
așeze femeii din tablou doi bujori de sănătate în obraji. 

— Ar fi bine să ți se facă! Cunoști înțelegerea noastră: nu 
mănânci, nu... 

— Nu te pui model, completă Marina, ridicându-și ochii în 
tavan. O zici de parcă ar trebui să te așezi ştii tu cum pentru 
un senior libidinos care își cere dreptul primei nopți. 

Elena își trecu degetele peste materialul ciorapilor. Înainte 
de Deșteptare, îi cumpărase dintr-un magazin frecventat de 
adulţii aflaţi în căutare de momente fierbinţi. 

— Acum că zici, cred că scrisoarea este de la iubitul meu 
din sat! exclamă ea. Îmi propune să lăsăm totul și să fugim în 
lume. Textul e plin de greșeli, literele, mari și urâte. Compo- 
ziția literară nu este punctul tare — dar, mai ales mare - al Io- 
nului meu. Pozitiv ori negativ, o să vedem după cum va 
reacţiona atunci când o să afle de seniorul trecut, dar încă în 

putere şi galant, care vrea să-mi vorbească la ceas de noapte 
despre comedia umană și influențele realismului literar în 
opera lui Balzac. 

Un tub din plastic pornea din braţul Marinei şi se oprea 
într-o pungă de perfuzie atârnată în cârligele unui suport 
mobil. Tânăra se retrase un pas pentru a-și admira opera. Cu 
pensula dirija discursul bombastic al Elenei. 

— Nu spui rău. Mă uit şi văd că ar fi mers o ie înflorată, cu 
șnur la gât, spuse ea, dar un junghi în stomac o făcu să se în- 
covoaie. 

Își duse mâinile la gură şi se îndreptă către baie pe cât de 
repede îi permitea perfuzia. 

— Acoperă-ţi urechile, te rog. Sunt bine, nu te îngrijora, 
reuși ea să strecoare printre icnetele de greață. 

— Nu-i nevoie. Am crescut cu doi fraţi mai mari în casă. 
Ştiu cum se aude atunci când te întorci de la un chef, şi ţi-e rău 
de îți vine să îţi verşi şi degetele de la picioare. 

— Acoperă-ţi urechile sau mă duc la baia de sus. Nu știu 
dacă am să ajung la timp - nu cu dihania asta de perfuzie după 
mine — aşa că o să trebuiască să scot acul... 

Elena ridică braţele, arătând că se predă: 

— Gata! Ajunge, boscorodi ea posomorâtă. Om ca tine n-am 
mai văzut! Unde ai învățat să negociezi așa? La școala de re- 
cuperatori de credite? 

Îşi puse o pereche de căști antifonate, presând demonstrativ 
pe cupele ce îi acopereau urechile. Ținându-se cu mâna de sto- 
mac, Marina se grăbi să intre în baie. De îndată ce ușa se în- 
chise Elena își dădu căștile jos. Icnetele de vomă, gemetele de 
durere provocate de spasmele mușchilor suprasolicitați, du- 
rară câteva minute. Când ieși abia se mai ţinea pe picioare. 

Elena se repezi să-i iasă în întâmpinare: 

— Hai să te duc sus, spuse ea pe un ton rugător. Ce sens are 
să te chinui aici? Sus te poţi băga în pat. Măcar stai cu ochii 
închiși, dacă nu poţi să dormi. 

Punga de perfuzie era aproape goală. Marina se asigură că 
acul stătea bine în branulă, apoi se îndreptă șchiopătând către 
un fotoliu. 

— Stai să se termine medicamentul, apoi mergem. Nu 
vreau să duc boala cu mine în dormitor. Nu vreau ca atunci 
când îl privesc pe David cum se dezbracă, să văd cuierul ăsta 
al morţii în fundal. 

Ajutată de Elena se așeză în fotoliu. 

— Legat de aspectul acesta, trebuie să vorbim, articulă ea 
cu greutate. A venit momentul. 

Elena se grăbi să o prindă de mână. Sub pielea străvezie, 
subțiată de boală și de tratamentul nemilos, oasele Marinei se 
simțeau friabile. O mișcare mai brutală le-ar fi putut rupe cu 
ușurință. 

— Vorbeşti prostii, începu ea să turuie, înghesuind cuvin- 
tele unele peste altele, terifiată de înţelesul lor. Ai o perioadă 
mai proastă, atâta tot. O supă fierbinte și se rezolvă pe loc. Mă 
duc chiar acum să-ți încălzesc un castron! O să pun și un cub 
de unt în ea, așa cum îţi place ţie. 

Marina luă mâna Elenei și i-o strânse. Ochii îi înotau în lacrimi. 

— Am să termin tabloul acesta, apoi gata, ne luăm rămas 
bun. Vreau să se întâmple dimineața, când David nu-i acasă. 
O să-mi fii alături? Nu aș vrea să fiu singură în acele momente. 

Elena își înghiţi hohotul de plâns care o sufoca, și reuși chiar 
să zâmbească. 

— Ce e cu prostiile astea de babă depresivă? Tu ești o lup- 
tătoare! Nu poţi să renunţi! N-ai voie. Nu cât ești încă în pu- 
tere! Așteaptă, planul lui David are mari șanse de izbândă! 

— Ultimele dăți când am vărsat, am făcut-o fără chiloţi pe 
mine. 

— Nebunatico, nu ştiu ce ţi-au pus în punga aia, dar clar e 
de calitate. Vreau şi eu! Se poate lua și pe gură? Că parcă n-aş 
vrea să-mi bag în venă din prima. 

Marina duse mâna Elenei la buze: 

— Când iau buda în braţe și vomit, mă scap pe mine, pe 
glezne, pe picioare. De fiecare dată când mi se face rău, îmi 
pierd controlul sfincterelor. Mă trezesc noaptea și pipăi cear- 
ceaful, îngrozită că David s-ar putea bălăci în ceva ce s-a scurs 
sau a ieșit din mine. Asta nu mai e viață. Ajută-mă, te rog, să 
plec cu demnitate! 

— David... 

— Promite-mi că o să ai grijă de el. Nu-i un secret că îl placi. 
La rândul lui, te place și el. Dacă nu ar fi fost boala mea, știm 
amândouă că de mult v-aţi fi cunoscut biblic, voi doi. 

— Nu vorbi așa! David te iubește! 

— Şi tu pe Horia, şi Horia pe tine, dar asta nu vă împiedică 
să aveți experienţe și în afara cuplului vostru. Cine ştie, într-un 
altfel de context, poate l-aș fi lăsat eu însămi pe Horia să-mi 
numere aluniţele. 

— Care aluniţe, bestie? Unde sunt? Le-ai ținut ascunse până 
acum de mine? Ce om imposibil eşti! Arată-mi, vreau să văd! 
suspină Elena, ridicând bluza Marinei. Pe obraji, lacrimile îi 
curgeau liber. 

Clopotul instalat de Mihai în locul soneriei de la poartă se 
auzi o dată, apoi încă o dată. Marina se impacientă. 

— Gata? Au și venit? Ajută-mă să mă aranjez puțin. Nu 
vreau să mă vadă David așa. Zici că-s o epavă eșuată la mal! 

Elena dădu într-o parte perdeaua. 

— Nu-i David, rânji ea. E un tip cel puțin la fel de bun ca 
el. Ştii ceva? Cred că am să mă aranjez și eu! 

Marina strânse branula și trase acul afară. 

— Gata doza? întrebă Elena, împingând suportul în spatele 
draperiei. 

Marina bâţâi din cap. Elena îi aranjă bluza, își trecu palmele 
peste obrajii ei supți de boală, apoi o sărută pe o sprânceană. 

— Mare băftos, David ăsta, zâmbi ea. Dacă n-ar fi fost el, te 
luam la subraţ și fugeam în lume cu tine. Ne refugiam undeva 
la ţară, și creșteam castraveți şi dovlecei până la sfârșitul vea- 
curilor! 

Marina râse și o cuprinse cu brațele. Diferența de statură 
dintre ele două era semnificativă. O depășea pe Elena cu cel 
puțin un cap. 

— Nu cred că ar fi mers. Mi-ar fi atârnat picioarele pe dina- 
fară. 

— N-avea tu grijă. Găseam eu ceva. Te puneam într-un 
căruț de cumpărături și te trăgeam după mine. 

În ușă se auzi o bătaie discretă. Elenei i se umplură ochii de 
lacrimi. Trecuseră săptămâni de când nu o mai auzise pe Ma- 
rina râzând. 

— Fii atentă cum facem. Îi pregătesc un ceai, îl lăsăm să-și 
tragă puţin sufletul, apoi sărim amândouă pe el, da? 

— Nu știu ce să zic, spuse Marina, mimând incertitudinea. 
Mai greu cu săritul, dar, dacă îl ţii nemișcat, aș putea să-l pălesc 
cu un picior de scaun. 

Elena își duse mâna la inimă și privi îngrozită: 

— Cum adică să-l țin nemişcat?! Lasă-l, soro, să se miște, 
să-și câștige onest ceaiul pe care mă gândesc să i-l fac. 

Bătaia în ușă se repetă. Elena îşi netezi bluza, își aranjă 
părul, apoi strigă: 

— Ar face bine să dea turcii. Dacă nu văd în urma ta cinci- 
zeci de călăreţi cu iataganele la vedere, o să ai ceva explicaţii 
de dat pentru ce atâta grabă! 

Cu o mișcare largă, deschise ușa de perete. 

— Buna ziua, mi numescu John Fieraru. Îl caut pe domni- 
şoara Marina ori pe domnul David. Se locuiește aici vreunul 
dintre dânșii? 

Elena se sprijini de perete. Accentul american al bărbatului 
era atât de pronunţat încât abia înțelegea ce spune. 

— Cine îi caută? rosti ea pe un ton precaut, aproape neprie- 
tenos. Era ceva în atitudinea bărbatului care nu-i plăcea. Felul 
cum încerca să privească pe lângă ea în casă, zâmbetul larg, cu 
toți dinţii, o făceau să-l trateze cu precauție. 

Eber își reluă poezia pe care și-o pregătise pentru întâlnirea 
cu oamenii lui Nathaniel: 

— Mă numescu John Fieraru. Ştiţi, eu nu cunoscu bine 
limba românu. Părinţii mei au emigratu când eram încă mic. 
Ar fi posibil să vorbim în limba englezu? 

Cu fiecare clipă care trecea, Elena îl plăcea din ce în ce mai 
puțin pe individ. Pianotă cu unghiile de perete, luând în calcul 
să-i trântească ușa în nas. Sau nu. 

Din școala generală și până în liceu, limbile străine fuseseră 
pasiunea ei. Diplomele obţinute la concursuri internaționale 
stăteau mărturie în acest sens. În engleză putea să recite din 

Shakespeare cu o dicție care l-ar fi făcut atent pe un englez năs- 
cut și crescut pe malul Tamisei. Și nu doar engleza îi era 
aproape. Zâmbi. În anul în care ea participase la olimpiada de 
franceză, echipa României se întorsese acasă cu medalia de 
aur. 

Graseie, îngroşând accentul parizian: 

— Je suis vraiment désolé monsieur, mais nous ne parlons 
pas l'anglais”. Va trebui să ne descurcăm în românu. Englezu 
nu se cunoaște. 

Eber ridică din umeri şi oftă. Elena îi făcu loc să intre în 
casă. 

— Poftiţi, intrați. Dânsul este de la America, spuse ea, pre- 
zentându-l Marinei. Nu prea vorbește limba românu, doar en- 
glezu. 

Marina vru să se ridice, dar Eber se repezi s-o oprească. 

— Nu-i nevoie să vă ridicați. Domnișoaru, bolnavu! 

În spatele lui, Elena simulă că îşi bagă două degete pe gât, 
apoi, cu aceleași degete, că își trage un glonţ în cap. Marina îl 
privi lung, insistent, pe Eber, apoi strânse mâna pe care acesta 
i-o întindea după modelul american. Cât timp fusese în State, 
încercase de mai multe ori să-și învețe colegii câteva cuvinte 
ori expresii în limba română. Niciunul nu avusese o astfel de 
pronunție. Felul în care necunoscutul vorbea părea că aparţine 
cuiva care se preface că nu ştie limba pe care o scălâmbăie. Vor- 
bitorii nativi de engleză nu adaugă „u” la sfârşitul cuvintelor. 

— Luaţi loc, domnule Fieraru, spuse ea. Cu ce vă pot fi de 
folos? 

Exuberant, Eben începu să turuie: 


29 Imi pare extrem de rău, domnule, dar nu vorbim engleza. 


407 


Ferma de dinozauri - II Dan Rădoiu 


— l-am spus și la domnişorul celălalt. Fac parte din filiala 
americană a grupului lui Nathaniel, dacă înţelegeţi ce vreau 
zic, spuse Eber, coborându-și conspirativ vocea. 

Un surâs ca o lamă de ghilotină subţie buzele Marinei. In- 
dividul care își spunea Fieraru făcuse o greșeală elementară. 
Ocazia era mult prea bună pentru a nu profita de ea. Își în- 
crucișă mâinile în poală: 

— Nu, nu înţeleg. Sunteţi bun, vă rog, să-mi explicaţi? 

Eber își desfăcu braţele şi se porni volubil: 

— Acum cinci ani, Nathaniel a strânsu câţiva cercetători 
ştiinţificu ca să construiască un dispozitivu cu care să găseascu 
nava-mamă. Presupun că v-a povestitu și vouă de ea. 

Marina își presă buzele cu degetul arătător. Datele se potri- 
veau. Din câte știa, Nathaniel se mutase în România doar de 
patru ani. Suspiciunea i se accentuă. În general, pentru peri- 
oade de sub trei ani, oamenii folosesc date relative: luna tre- 
cută, acum trei luni, cu doi ani în urmă. Pentru ce depășește 
trei ani, au mai degrabă tendința de a folosi repere absolute: 
în 2009; de Crăciun, în 2010. Menţionarea intervalului exact de 
timp care trecuse de atunci, presupunea un calcul anterior, o 
strategie pregătită din vreme. 

— Mă scuzaţi că vă întrerup, domnule Fieraru, care este 
specialitatea dumneavoastră? Fizică cuantică? spuse Marina. 

Cuvintele ei avură efectul scontat. Fiecare palier al chipului 
presupusului John Fieraru spunea o poveste diferită: sprânce- 
nele — surpriză; în ochi — îngrijorarea; zâmbetul încremenit — 
falsitate. Stop-cadrul dură mai puțin de o zecime de secundă, 
dar Marinei îi fu de ajuns. Cine era individul și pentru ce se 
afla el acolo? 

Eber se așeză picior peste picior şi își lăsă un braţ să atârne. 
Expresia de relaxare pe care încerca să o afișeze era doar de 
suprafață. De două mii de ani, de când chipul lui devenise sim- 
bolul omniprezent al creştinătăţii, nu i se mai întâmplase ceva 
similar. Era obișnuit să fie întâmpinat cu deferență oriunde 
mergea, oamenii să-şi pipăie prin haine crucile pe care le pur- 
tau la gât. Marina și Elena nu doar că nu îşi manifestau fățiș 
disponibilitatea de a-i fi pe plac, aşa cum făcea majoritatea fe- 
meilor care îl întâlneau, dar îi mai erau și ostile! 

— Nici pe departe, râse el, adoptând un surâs benevolent, sunt 
istoric. Pasiunea mea este, dacă vă puteţi închipui, mitologia! 

Marina își impuse să respire regulat. Dacă vă puteți închipui, 
sugera o imposibilitate, o aberaţie. De ce ar fi putut fi conside- 
rat astfel studiul mitologiei? 

Căută privirea Elenei: 

— Draga mea, spuneai ceva de un ceai? Și eu, și domnul 
Fieraru, ţi-am rămâne îndatorați dacă ai pune niște apă la fiert. 
Pe-al meu îl vreau fierbinte, cu un cub de zahăr și o felie de lă- 
mâie. 

Ca să-şi ascundă surpriza, Elena tuși în pumn. Marina ura 
în mod organic zahărul în ceai, iar la coaja de lămâie era aler- 
gică. Singurul element valid dintre cele menţionate fusese 
„fierbinte”. 

— Și dumneavoastră la fel îl doriți, domnule Fieraru? Cu 
zahăr și cu lămâie? 

— Ca în deșert, da, spuse el învăluit în amintiri. Dulce și 
fierbinte. 

Suspiciunea Marinei crescu cu încă o unitate. Ca și puţin 
mai devreme, presupusul Fieraru pronunţase cursiv cuvintele, 
uitând să le mai pocească. 

De afară se auzi zgomotul porții deschizându-se, urmat de 
murmurul unor voci familiare. Marina răsuflă uşurată. 

— Mi se pare extraordinar că aţi reușit să reparați antena 
din Murmansk, spuse Mihai, oprindu-se în holul de la intrare. 
Acum o să puteţi, în sfârșit, să vă aduceţi oamenii înapoi acasă. 
Pe când ar trebui să ajungă? 

De afară se auzi zgomot de picioare şterse de preșul de la 
intrare, apoi ușa se închise. 

— Nu știu, câteva luni cel puţin, răspunse Serghei. Din câte 
ne-am putut da seama, ambele submarine s-au pus în mișcare, 
ceea ce reprezintă un miracol în sine. Am fi putut să le cerem 
să iasă pur și simplu la suprafaţă, dar nu am vrut să riscăm. 
Am considerat că e mai sigur aşa. 

Pași grei, încărcaţi de oboseală, răsunară pe culoar. 

— E adevărat ce te-am auzit vorbind cu fostul tău coleg din 
ambasadă? continuă Mihai. N-am prins decât două sau trei cu- 
vinte, dar cred că ţi-a spus că președintele american ar urma 
să-i întâmpine atunci când vor acosta în port. E adevărat? 

— Măladieţ, sînok%, râse Serghei, intrând în sufragerie. În- 
cepi s-o rupi pe rusă. Încă puţin și-o să-l poţi citi pe Turgheniev 
în original. Ţi-ar plăcea Părinți și copii. Este considerată una 
dintre cărămizile de fundație ale curentului nihilist. 

Întoarse capul și îl văzu pe Eber. 

— Ah, îmi cer scuze, nu am știut că avem invitaţi. Lucraţi 
împreună cu Stela ori cu Aurelia? 

Elena ieşi din bucătărie. Îl sărută pe Mihai și-i strecură lui 
Serghei o mână pe după talie. 

— Domnul Fieraru, aici prezent, spuse ea, nu e nici agricul- 


30 Moaoaeu, criniok = Bravo, fecioraş! 

tor pe verticală, și nici nu cântă la țambal. Dânsul zice că face 
parte din filiala americană a grupului lui Nathaniel. 

Buna dispoziţie dispăru de pe chipul lui Serghei. Atât pe 
umărul lui, cât şi pe cel al lui Mihai, atârnau puști de asalt. 

Eber deveni atent. După Deşteptare, armele, mai ales cele 
de foc, deveniseră un accesoriu desuet. Renunțând să mai 
ucidă alte fiinţe vii, omenirea ieșise din adolescenţă. 

— Mă bucurescu să vă cunosc, spuse el, strângând mâinile 
celor doi bărbaţi. Eu venit de curând de la America. 

Privindu-l pe Eber, Serghei se simţi copleșit de un senti- 
ment confuz, de tristeţe şi înstrăinare, dar și de furie. Era de 
parcă prezenţa lui acolo ucidea un vis, o speranță de neînlo- 
cuit. Dacă ar fi avut o cruciuliță la gât, şi-ar fi dus mâna la ea, 
să se asigure că mai era acolo. 

— S-au reluat cursele aeriene cu continentul american? 
mormăi el pentru a umple liniștea care se lăsase. 

— Aş, dar de unde atâtea avioane în zilele noastre? râse 
Eber. Am traversat oceanul cu barcazul. 

Serghei își privi cu atenţie interlocutorul. Accentul era ame- 
rican, dar modul în care acesta alcătuia cuvintele aparținea 
unui grec ori unui armean. 

— Cu barcazul? murmură el căzut pe gânduri. 

— Da, da, cu barcazul, relua Eber. Din New York până la 
Le Havre, în Franța. 

Eber strânse în palmă braţul fotoliului. Oriunde se uita în 
jurul lui, vedea doar figuri posomorâte. Trebuia pentru o 
vreme să iasă de sub tirul încrucișat al întrebărilor. Strategia 
pe care și-o făcuse, în mod evident nu funcționa. 

— La ce bun armeurile? spuse el, adoptând o expresie îngri- 
jorată. A scăpat vreun animal periculos de la Grădin Zoologic? 

Serghei se folosi de prilejul oferit pentru a-şi aranja arma. 
Când Eber privi în altă parte, ridică discret piedica de 
siguranţă. 

— Mai curând de la muzeu, oftă el. Credem că pe undeva 
prin zonă s-au aciuat niște membri ai frăţiei Străjerii. Două 
străzi mai încolo, un bărbat mascat a lovit un bătrân în cap cu 
un ciocan, apoi a fugit. Din alte câteva cazuri similare, ştim că 
astfel de atacuri fac parte din procesul de inițiere al noilor 
recruți. Ca să demonstreze că nu fac parte dintre „loboto- 
mizaţi” — cei asupra cărora mesajul Deșteptării a avut efect — 
recruțţii trebuie să ucidă pe cineva. 

Eber încetă să mai zâmbească. 

— Ciudat, spuse el, este prima dată când aud despre așa 
ceva. Ce vor acești Străjeri? Care este platforma lor ideologică? 

Bucătăria se umplu de zgomote. Cineva trăgea pe podea o 
cutie grea, în timp ce altcineva dădea indicaţii: 

— Aşa, aşa, împinge-o sub masă, spuse Stela. O s-o ducem 
mai târziu în beci. 

David răspunse ceva nedeslușit. Urmă un schimb înăbușit 
de replici, urmat de râsul cristalin al Aureliei. 

— la zi, programatorule, spuse Stela, ţi-ai fi putut închipui 
la începutul primăverii că se pot recolta atâţia cartofi dintr-o 
grădină verticală înălțată pe laterala unui bloc? Așa, acum 
gândeşte-te câte blocuri sunt! Orașul şi-ar putea crește astfel 
un sfert, poate chiar mai bine, din mâncarea pe care o con- 
sumă! Cât despre grâul pe care l-am cultivat în fostele spaţii 
verzi, pot să-ţi zic doar un singur lucru: n-o să ducem lipsă de 
cozonaci de Crăciun! 

Stela oftă, iar o parte din entuziasm îi pieri: 

— Cartofi avem, grâu avem, nu ne mai rămâne decât să ne 
descurcăm cu celelalte un milion și o sută de mii de chestii care 
ne lipsesc. 

Ușa de la bucătărie se deschise. Acum glasurile se auzeau 
mai clar. 

— Mergem în sufragerie? spuse Aurelia. Mă dor picioarele 
de mor! 

— Zi-mi ceva, nu ţi se face dor din când în când de o frip- 
tură, de nişte cârnaţi trași în tigaie? spuse cu glas visător Stela. 
Să le simţi mirosul, să-i auzi cum sfârâie pe grătar? 

— Ba da, dar cine se mai bagă azi să taie un animal? Ţi-a- 
duci aminte ce a pățit Alecu de Paște? Ditamai milițianul tre- 
mura ca varga cu cuțitul în mână. 

Stela întoarse capul. Amintirea bucății de carne care doar 
cu câteva clipe mai înainte o făcuse să saliveze, acum îi pro- 
voca greață. 

— Da, îmi aduc aminte. A zis că mieii plâng precum copiii 
atunci când le pui cuțitul la gât. 

— Mă întreb ce s-o fi ales de mielul acela, chicoti Aurelia. 
Deveniseră nedespărțiți, el și Alecu. ÎI lua peste tot cu el. 

— Nicholas Cage? L-a dus la mama lui, în afara orașului. 
O dată pe săptămână, se urcă pe bicicletă și-i duce mere ori 
morcovi. Nicu, după cum îi zice întreaga familie, se pare că nu 
se poate sătura de ei. 

Obosiţi, murdari, dar plini de energie, David, Aurelia și 
Stela, intrară în sufragerie, vorbind toți deodată. 

— Pardon de gălăgie, spuse Stela, văzându-i pe cei adunați 
acolo. N-am știut că urma să ne strângem azi cu toții. În cazul 
acesta, vă rugăm să ne scuzați de întârziere. 

Serghei îi pofti să intre: 

— Nu vă faceţi griji, ați ajuns la fix. Domnul Fieraru, dânsul, 
adică, face parte dintr-un grup de-al lui Nathaniel. Când ați 
intrat pe ușă, tocmai se pregătea să ne povestească cum a ajuns 
din America în Europa. 

— Cu barcazu', completă îndatoritoare Elena. 

— Așa, așa, că bine zici, râse îngheţat Serghei. David își re- 
veni din amorțeala care îl cuprinsese și se repezi la Eber: 

— Aşadar, nemernicul trăieşte! Unde se ascunde? Să-mi zici 
unde-l găsesc! Mai e în România ori a spălat putina, ca un laș 
nemernic ce este?! 

Mihai îi ieși în întâmpinare, forțându-l să se oprească: 

— Lasă omul în pace. Cine știe, poate că și pe el l-a înșelat Na- 
thaniel. Lasă-l să-și spună povestea. Poate aflăm ceva interesant. 

Eber își drese glasul. Nota de autoritate din vocea lui îi făcu 
pe toţi cei prezenţi să se oprească. Era inutil să mai continue 
cum începuse. 

— Nathaniel e mort, spuse el tăios. Am să vă spun întreaga 
poveste, dar mai înainte vreau să aflu ce s-a întâmplat cu pla- 
nul original. Ar fi trebuit să fi eliberat specia umană de religie, 
dar, din câte am văzut în lunile de când călătoresc, biserica 
pare mai puternică azi decât a fost vreodată. Ce s-a schimbat? 

Mihai își aranjă cureaua armei pe umăr. Serghei renunţă la 
politețea de salon și căută trăgaciul cu degetul. 

Marina își sprijini bărbia în pumn într-o atitudine batjoco- 
ritoare. Prezenţa celor doi bărbaţi înarmaţi îi dădea un senti- 
ment de invincibilitate. 

— Gata cu barcazu? rotunji ea batjocoritor cuvintele, im- 
itând româneasca pocită a lui Eber. Ţi se mai simte în voce un 

vag accent străin, dar nu pot spune despre ce limbă este vorba. 
De unde sunteţi, domnule Fieraru, dacă acesta vă este cu ade- 
vărat numele? 

Eber surâse, solicitând înțelegere cu un gest al brațelor: 

— Îmi pare rău pentru stratagema mea neinspirată, dar nu 
vă cunoșteam pe nici unul dintre voi. Când nu ştii limba locu- 
lui, oamenii tind să vorbească între ei ca și cum n-ai fi acolo. 
Poţi afla, aşa cum spunea chiar dânsul mai devreme, lucruri 
interesante. În afară de această mică inexactitate, tot ce v-am 
spus a fost adevărul adevărat. 

David se prăbuşi pe canapea și își prinse capul în mâini. 

— Presupun că n-a rămas în urma lui Nathaniel un disc 
strălucitor cu un buton mare în centru, nu-i așa? 

— Dacă zici de unitatea personală de regenerare, nu, n-a 
rămas. A fost distrusă în explozie. 

Momeala destinată să ațâțe curiozitatea nu avu efectul scon- 
tat asupra lui David. 

— Oricum, renunțasem să mai contăm în vreun fel pe ne- 
norocit, spuse el, ridicându-se greoi în picioare. Pe mine o să 
vă rog să mă scuzațţi, dar trebuie să mă întorc la atelier. Mă 
aşteaptă Horia. Cu puţin noroc, vom termina noua antenă 
până la sosirea navei clanului Ybir. Orice informaţie ați avea 
nevoie, prietenii mei vă stau la dispoziţie. 

Eber se încruntă. Dezinteresul lui David îl obliga să se în- 
depărteze de motivul prezenţei lui acolo. 

— Și ce o să faceţi dacă, presupunând prin absurd că se va 
întâmpla aşa, Ybirii vor da atenţie semnalelor Morse pe care 
veţi începe să le transmiteţi frenetic de îndată ce veţi afla că au 
intrat pe orbită? Dacă veţi afla, desigur. Telescoapele, lunetele, 
funcţionează bine doar noaptea. 

— O să le spun că acceptăm să ne transformăm în grădina 
zoologică a imperiului. A fost ideea ticălosului de Nathaniel. 
N-am să fac decât s-o transmit mai departe. 

— David! strigă Marina. Nu înțeleg cum poţi spune una ca 
asta! Adu-ţi aminte că ai fost de acord să renunţi la această idee 
sinistră. 

David se îndreptă cu paşi obosiţi către ieșire. 

— Nu, n-am fost. Tu ţi-ai expus punctul de vedere, iar eu 
nu te-am contrazis, atâta tot. 

— David! 

— Rămâneţi, domnule David, interveni Eber. Nu vine nicio 
navă. Totul a fost, de la început și până la sfârșit, o invenţie de-a 
lui Nathaniel. 

Pe David, cuvintele lui Eber îl ajunseră când deja ieșise din 
cameră. 

— Ce-ai spus? strigă David dând buzna înapoi. O in- 
venție?? 

— Aş numi-o mai curând o diversiune, dar da, nu există 
nici o navă imperială pe cale să incinereze Pământul pentru a 
șterge urmele crimei înfăptuite de păstori. 

— Bine, dar mesajul? rosti abia auzit Marina. 

— Trimis de însuşi Nathaniel prin intermediul navei-mamă 
cu care au venit aici, cea pe care au considerat-o pierdută până 
de curând. 

Cacofonia vocilor strigând, acuzând, cerând explicaţii, 
umplu sufrageria. 

— Vă rog, ridică Eber vocea, am să vă dau toate detaliile, 
am să vă spun tot ce știu, dar mai întâi vreau să aflu ce a mers 
prost în planul lui Nathaniel. De la început, dacă se poate. 

David își încrucișă braţele şi începu să se rățoiască la Eber, 
dar Marina îl opri. 

— Pe Nathaniel l-am întâlnit prima dată acum aproape un 
an de zile, spuse ea cu glas slab. După o scurtă perioadă de 
acomodare, mi-a fost încredinţată misiunea recrutării lui 
David, aici de față... 


a de: de - a 


Elena îi întinse o cană de ceai. Eber o luă cu un gest meca- 
nic. 

— Maimute proaste, murmură el. Maimuţe proaste și ne- 
spălate! 

Vocea îi urcă în intensitate: 

— Cum aţi putut face așa ceva? Un zeu a murit pentru ca 
voi să fiţi, în sfârșit, liberi, iar voi ce aţi făcut? Aţi aruncat la 
gunoi ultima șansă de a repara o nedreptate monumentală, o 
trădare fără pereche în istoria acestei lumi-latrină! 

Marina realiză că nu mai era atentă la ce se petrecea în jurul 
ei. Reflexele pe care și le formase în anii petrecuți în studiul 
mecanismelor minciunii i se activaseră automat. Ceva din ceea 
ce spusese Eber nu se potrivea. Îşi lăsă privirea să rătăcească 
pe chipul lui ars de soare. Craniul ras, întocmai ca al ei, și chi- 
pul cu trăsături ascetice, păreau că aparțin unui călugăr tânăr, 
unui bărbat în putere care renunțase la plăcerile vieții pentru 
a se retrage în chilia lui, departe de trădare și de trădători. 

Un zâmbet îi învioră buzele palide. Uneori creierul ei găsea 
soluțiile la comportamentul subiectului pe care îl studia sub 
forma unei metafore. Pentru omenire, religia fusese, într-ade- 

văr, o nedreptate monumentală, o lobotomie a spiritului, dar 
în nici un caz o trădare. Ca un act să poată fi considerat astfel, 
el trebuia să încalce niște reguli acceptate atât de partea tră- 
dată, cât și de trădător. În absenţa unui astfel de cadru comun, 
trădarea încetează să mai fie trădare, rămânând, într-adevăr, 
doar o nedreptate. 

Eber privi scârbit în tavan. David se răsti la el, dar Marina 
nu auzi ce-i spune. Întreaga atenţie îi era absorbită de felul în 
care lumina dezvăluia detaliile chipului lui Eber. 

Lui Nathaniel trebuie să-i fi fost foarte dor de fostul lui prieten 
atunci când l-a recrutat pe Fieraru. Dacă ar avea barbă şi părul lung, 
atunci... 

Eber privi în podul palmelor, la cicatricile care, deși nu erau 
acolo, îl ardeau cu stigmatul rușinii lor. 

— Două mii de ani mai târziu și iată, profeția se împlinește, 
ricană el. Cineva, o fiinţă infinit mai bună decât cea selecţio- 
nată pentru prima încercare, pune binele oamenilor mai presus 
decât propria lui viaţă, și plătește prețul suprem pentru asta. 
Şi ca şi prima dată, maimuţele nespălate, păduchioase și nere- 
cunoscătoare, ignoră sacrificiul făcut în numele lor, şi își văd 
mai departe de vieţile lor mărunte şi infecte. 

Eber își lăsă capul pe umăr. Privirea furioasă, dar în același 
timp îndurerată, căuta către sine, scoțând din cufărul ferecat 
cu șapte lacăte otrăvite ale sufletului, amintiri dragi acoperite 
de patina timpului. 

Ca să-și suprime tremurul mâinilor, Marina își adună pal- 
mele în poală. Bărbatul din fotoliu nu doar semăna cu Eber, era 
chiar el însuși. Privi către Serghei, încercând să-i atragă atenţia. 
Era doar o bănuială, dar intuiţia îi spunea că nu se înșală. 

Luă ceainicul de pe masă și se oferi îndatoritoare: 

— Daţi-mi voie, domnule Fieraru, să vă mai torn ceai. Rece 
nu mai e bun. Devine prea amar. 

Eber îi întinse fără vreun cuvânt de mulțumire cana. Un ric- 
tus de scârbă îi depărta buzele. Își îndeplinise scopul. Aflase 
ce voise să știe. Putea acum să plece. 

Arsura ceaiului fierbinte turnat pe mână îl săgetă până în 
miezul creierului. 

— Nu-l lăsaţi să facă vreo mișcare! strigă Marina. Nu-i cine 
spune că este, ci Eber-păstorul! 

Ochii purpurii, înlăcrimaţi de durere, ai bărbatului din fo- 
toliu, nu îngăduiau nici un dubiu asupra identității lui. 

Eber își acoperi mâna rănită cu cealaltă. Ochii îi ardeau de 
sarea umilinței. O pământeană slabă ca o scovergă uscată, al 
cărei trup măcinat de boală l-ar fi putut rupe între două degete, 
îndrăznise să-i provoace o suferinţă fizică și să-i demaște ade- 
vărata identitate. 

Pe dosul palmei, exact în locul pe unde ieșise cuiul, o băşică 
se forma cu repeziciune. Furia îi înceţoșă mintea, strecurându-i 
gust de sânge în gură. Un măr stricat îl lovi în arcadă, nă- 
clăindu-i sprânceana cu zeama lui fetidă. 

Eber simţi că se sufocă. Din pereţi ieșeau fantome, fiecare 
înghesuindu-se să-l înjure ori să-l scuipe în obraz. Un bărbat 
fără un ochi, scund de statură și cu picioarele groase, îi aținu 
calea și-l lovi cu toată puterea în coșul pieptului. 

Lumea i se întunecă dinaintea ochilor. Picioarele i se împle- 
ticiră. Bârna pe care o căra îi apăsa umerii. Oh, cât de grea 
poate să fie! Dacă s-ar putea opri, fie și doar pentru o clipă, ar 
putea să urce treptele abrupte ce îi răneau picioarele. 

O femeie cu dinţii stricați şi o pleoapă căzută îi puse piedică 
în uralele mulțimii. Bârna îi alunecă pe ceafă, înfigându-i spinii 
coroanei în pielea capului, adânc, scrijelind osul. De durere, 
își udă din nou hainele. 

Mâna rănită de ceaiul fierbinte îi zvâcni, stăpânită de o 
voinţă proprie. Maimuţe infecte! Bestii lipsite de cel mai mic simt 
al onoarei! 

Gestul brusc îi făcu pe cei doi duraci să-şi îndrepte armele 
către el. 

Buzele i se alungiră într-un rânjet aducător de moarte. Ca 
să-i poată face vreun rău, vitele de povară ale lui Adam ar fi 
trebuit să se miște de două, de trei ori, mai repede decât o pu- 
teau face. 

Îşi concentră atenţia asupra duracului bătrân; pe cel tânăr 
putea să-l ignore. Arma lui încă avea siguranța lăsată. 

Pumnul îi plecă fulgerător, vizând gâtul lui Serghei. Poate 
că duracul avea să supravieţuiască loviturii ori poate că nu. 
Cel mai probabil, nu. Ocupat să aducă arma în poziţie de tra- 
gere, nu va mai avea timp să se ferească. 

Dar pumnul lui Eber întâlni doar aerul. Realizând că 
distanța dintre ei era prea mică pentru a putea manevra pușca 
de asalt, Serghei se sprijini în călcâie și se lăsă să cadă pe spate. 
Ceea ce nu puteau face oasele şi tendoanele trupului său, mo- 
dificate special de Adam și Nathaniel pentru a fi mai slabe 
decât matrița originală, realiză forța gravitaţiei. Căzând către 
podea, braţul care ţinea arma ieși din raza de acţiune imediată 
a lui Eber, îndreptându-se către pieptul acestuia, dar nu sufi- 
cient de repede. 

În fracțiunea infinitezimală de timp cât îi luă lui Serghei să ape- 
se trăgaciul, piciorul lui Eber lovi, schimbând traiectoria armei. 

Marina își acoperi capul. David dădu un răcnet și plonjă, 
interpunându-se între ea și Serghei. 

Detunătura umplu încăperea, asurzindu-i pe cei prezenți. 
Purtat de forţa saltului său, David căzu, apoi alunecă pe podea 
până se lovi de perete. Pe parchet, în urma lui, rămase o dâră 
întunecată de sânge. 

Mihai își reveni din amorţeală abia atunci când arma îi fu 
smulsă din mâini. Fără să se oprească, Eber o recuperă de jos 
pe cea a lui Serghei, apoi, cu ușurința cu care un copil ar îndoi 
un baton de plastilină, le răsuci ţevile. 

Marina se repezi la David și-i atinse obrazul. De ce nu se 
mișca? De ce nu spunea nimic? Mai respira? 

Serghei o dădu cu blândeţe la o parte, apoi îngenunche pe 
podea alături de David. 

— Oi, bliati! Niet, sînok, niet!” strigă el, ridicând tricoul lui 
David. Deşi vocea îi tremura, mâinile i se mișcau cu precizia 
unui luptător din linia întâi. 

Îi făcu semn Stelei să se apropie: 

— Adu-mi, te rog, un absorbant intim. Poate chiar două, 
dacă se poate. 

David deschise un ochi: 

— Trebuie să fie o greșeală, spuse el, sprijinindu-se greoi de 
perete. Nu sunt în perioada aceea a lunii. De ce aș avea nevoie 
de unul? 

Serghei îl luă de umăr și-l întoarse cu grijă pe o parte: 

— Nu văd nici un orificiu de ieșire, ceea ce înseamnă că 
glonţul este încă înăuntru. De la distanţa asta, un glonţ de 7,62 
doar dacă întâlnește un os nu iese afară... 


31 Oñ, Gaaas! Her, ceIiok, ner = Oh, futu-i! Nu, fecioraș, nu! (aproxima- 
tiv) 

David se apăsă în podul palmelor şi încercă să se miște. 

— Trebuie să fie un os important, mormăi el, că nu mă mai 
ajută picioarele. Nu mi le mai simt... 

Serghei privi rugător către Eber: 

— Glonţul l-a nimerit în ficat și probabil că s-a oprit în vreo 
vertebră. Nu locuiește nici un chirurg prin apropiere ori măcar 
vreun doctor. Rana e gravă. Până îl ducem la spital, va fi prea 
târziu. Ajută-l. Știu că poţi. L-am văzut pe Nathaniel făcând-o. 

În ochii lui Eber, ura ardea cu reflexii purpurii. Îi înfipse lui 
Serghei o mână în piept și-l ridică de la pământ ca pe o mario- 
netă din hârtie: 

— Zi mulțumesc că nu-ți fac și ţie una, scrâșni el, împroş- 
când stropi de salivă, câțiva ajungându-i lui Serghei în obraz. 
V-aţi bătut joc de mine cum v-a plăcut mai mult și cum v-a 
venit mai bine la îndemână. Aţi comis în numele meu crime 
de neimaginat. Aţi otrăvit minţile oamenilor, ați ucis și aţi si- 
luit, spunând că așa ar fi fost voia mea. Nemernicilor! Voia mea 
a fost una singură: să vă eliberez din lanţurile sclaviei cărții lui 
Adam. Mi-am dorit să descoperiți Raiul aici, printre semenii 
voştri, nu într-o iluzorie și deșartă lume de apoi. Și la ce bun? 
Înşiși discipolii mei, cei pentru care m-am lăsat torturat şi 
aproape ucis, s-au lepădat de mine ca de ciumă de îndată ce 
au apărut soldaţii lui Adam. Nu meritaţi nimic din ce ați pri- 
mit! Sunteţi doar niște bestii agresive care merită exploatate 
așa cum exploataţi voi boii şi măgarii: munciți până la ultima 
picătură de vlagă, apoi uciși și daţi de mâncare celor cărora se 
înghesuie să vă ia locul în caruselul absurd al vieților voastre 
scurte şi cumplit de lipsite de sens. 

Plin de scârbă, îi dădu drumul lui Serghei: 

— Îndrăznești să mă rogi să-l vindec pe tâlharul ăsta plin 
de ifose şi pretenţii?! Probabil că nu înţelegi gravitatea faptei 
pe care ați comis-o! Mai curând v-aș lega pe toţi de un braț de 
crengi, apoi v-aş arde la foc încet, o mostră de tratament 
creștinesc — că tot v-a plăcut vouă să ţineţi cu religia inventată 
de Adam, în loc s-o distrugeți odată pentru totdeauna! V-aș 
blestema să agonizați pentru totdeauna în Iad, dacă n-aş ști că 
a fost invenţia lui Adam. Păcat, măcar aici mi-aș fi dorit să fi 
avut dreptate! 

Stela intră în fugă în cameră și se opri lângă Serghei. 

— Ai aici ce m-ai rugat! 

Rusul luă tamponul absorbant și i-l presă lui David peste 
rană, apoi aplică deasupra două benzi de leucoplast. Imediat 
ce termină, bandajul improvizat se umplu de sânge. 

Marina își duse mâna la gură și își mușcă pumnul până 
când durerea deveni insuportabilă. Eber era singurul care îi 
putea salva viaţa lui David. Asupra lui trebuia să se concen- 
treze. Să încerce să-i smulgă cu forța unitatea de regenerare nu 
era o opțiune. 

Inspiră adânc, recapitulând aspectele pe care le observase. 
Și erau câteva, În discursul lui Eber se regăseau microcompor- 
tamente caracteristice unui soi special de înșelătorie: minciuna 
de sine, autoamăgirea. O vedea în modul în care își construia 
frazele. Când se exprimă, mincinosului îi este teamă că nu va 
fi crezut, că vorbele lui nu vor avea suficientă greutate pentru 
a trece pe post de adevăr, așa că le mai adaugă elemente aju- 
tătoare. Folosește cuvinte pompoase, importante prin sonori- 
tatea lor, vorbeşte rar, subliniind excesiv ideile pe care vrea să 
le transmită și, foarte important, recurge la emoții. Se ener- 

vează, strigă, plânge, devine agresiv, gesticulează, totul din 
dorinţa de a fi cât mai convingător cu putință, de a transforma 
printr-o inteligentă punere în scenă neadevărul în adevăr. 

Marina își trecu mâna peste frunte. De ce demoni fugea 
Eber? Menţinerea unei bune imagini de sine, împotriva fapte- 
lor comise, era în general scopul pentru care o persoană alegea 
calea autoamăgirii. Ghearele panicii se înfipseră în ea, scormo- 
nindu-i până în adâncul sufletului. Sub șoldul lui David, balta 
de sânge se mărea văzând cu ochii. 

David își drese glasul și ciocăni cu degetele în podea. Toate 
privirile se întoarseră către el. 

— Știi ceva, tâlharul ăsta plin de ifose nu vrea să-l vindeci, 
dar în schimb te roagă ceva. Cum n-ai să fii pe partea cealaltă, 
distribuind cine în ce cameră se duce, la etaj ori la subsol, cred 
că îmi ești oarecum dator. 

Pufni în râs: 

— Recunosc că m-a distrat întotdeauna această expresie: pe 
partea cealaltă. Dentistul zice să mănânci pe partea cealaltă, me- 
dicul îţi recomandă să faci mișcare, dacă nu vrei să faci hemo- 
roizi la partea cealaltă — de parcă i-ai putea face și la colțul 
ochilor, ca pe riduri! Să știi că te înțeleg. Nici eu în locul tău 
nu aş accepta un loc de muncă situat de partea cealaltă. 

Eber se uită la Marina și clătină din cap. 

— Dacă e vorba despre prietena ta, mă tem că va trebui să 
te refuz. După ce m-au dat jos de pe cruce, am făcut un legă- 
mânt cu mine însumi ca niciodată să nu mai readuc la viață un 
pământean. Învierea lui Lazăr a fost tușa finală prin care, în 
neșştiința mea, am asigurat succesul planului lui Adam. Înfrân- 
gerea forțelor naturii, jocul de-a viața şi de-a moartea, este un 

instrument ideologic și de propagandă cu consecințe devasta- 
toare la mase. Transformă un acolit într-un zeu cu drepturi de- 
pline. În ziua aceea, în fața mormântului deschis al lui Lazăr, 
soarta mea, iar prin ricoșeu, a întregii omeniri, a fost pecetluită. 
Nu am să permit să se mai repete vreodată acel episod, acea 
greşeală monumentală. 

David o studie cu un aer critic pe Marina și clătină oarecum 
plictisit din cap: 

— Da, recunosc că mi-a trecut prin minte să te rog și asta, 
cu accent pe „și”, dar simt că timpul meu nu mai este chiar pe 
cât obișnuia să fie înainte să ne vizitezi tu. 

Întinse mâna și-l bătu pe Serghei pe antebraţ: 

— Poţi să-mi spui, te rog, cu aproximație, cam cât mi-a mai 
rămas? 

Serghei îi cercetă temperatura, atingându-i gâtul cu dege- 
tele. Rezultatul nu-l mulțumi, așa că se aplecă și își lipi buzele 
de fruntea lui David. 

— Ei, hai, să nu devenim melodramatici, râse David, încer- 
când să se ferească. Eu zic să amânăm partea asta pentru mo- 
mentul în care mi se ia lumina și încep să văd îngerii și pe 
cumătrul Eber în haine de lucru. 

Serghei îl privi îndelung. Ce joc făcea tânărul? Era compor- 
tamentul lui parte dintr-o strategie pe care n-o înțelegea sau 
era doar rezultatul șocului pe care îl suferise? 

— La ritmul în care sângerezi acum, cam douăzeci de mi- 
nute. 

— Douăzeci de minute? Nu-i cine știe ce, dar o să încerc să 
mă descurc cu ce am. Și încă ceva: Ai idee de ce nu mă doare 
absolut deloc? Degetul de la picior pe care mi l-am îndoit azi- 


425 


Ferma de dinozauri - II Dan Rădoiu 


dimineaţă de tăblia patului a fost de o sută de ori mai neplăcut. 
Adică, e posibil să te împuște mortal, iar pe tine nici în partea 
cealaltă — scuze, prietene, departe de mine să fac glume proaste 
despre jobul tău — să nu te doară? 

Serghei atinse pansamentul îmbibat de sânge. 

— Dacă glonţul s-a oprit undeva în şira spinării, este posibil 
ca pe lângă nervii motori să ți-i fi afectat și pe cei responsabili 
de transmiterea durerii la creier. 

David lovi cu palma de podea şi izbucni în râs: 

— Auzi, maestre, se pare că mi-ai făcut o epidurală. Acum 
pot să nasc liniștit. Dar, uite că ne-am luat cu vorba și am uitat 
să-ți zic despre rugămintea mea. Vreau să-mi răspunzi la un 
număr oarecare de întrebări, atâtea câte am să apuc să-ţi pun 
până când o să-mi bată ceasul de ora doisprezece. Ce zici? 

Demnitatea comportamentului lui David, curajul lui în fața 
morții, îmblânzi furia lui Eber. 

— Îţi admir dârzenia, tinere, dar poate ar trebui să te mai 
gândești o dată. Nu întâmplător te-ai aruncat în bătaia armei, 
ci pentru a o salva pe domnișoara. Te-am observat când ai in- 
trat în casă. Erai obosit, transpirat și murdar, dar când ai văzut- 
o, ți s-au luminat ochii. Nimic altceva n-a mai contat. În acea 
clipă, noi ceilalți am încetat să mai existăm. Erați singuri în 
Univers. Cred că nu greșesc când spun că însemnați totul unul 
pentru celălalt. Douăzeci de minute pot să valoreze cât două- 
zeci de vieți, dacă le petreci cu omul potrivit alături. 

David își reprimă din vârful degetelor un căscat de prințesă 
deranjată de insistența sfetnicului curţii, un bătrân certat cu 
igiena și cumplit de plictisitor. 

— Îți mulţumesc pentru momentul de consiliere psiholo- 
gică, dar cred că am să rămân la rugămintea pe care ţi-am 

făcut-o iniţial. Sunt un tip curios de felul meu. Cu tine aici, aș 
putea avea răspunsul la câteva dintre întrebările care nu mi-au 
dat pace încă de pe vremea când eram copil. Nu am de gând 
să ratez ocazia. Îți convine sau nu, ești o persoană unică pentru 
noi, pământenii. 

Mintea Marinei funcționa pe mai multe planuri odată. Exis- 
tase ceva în cuvintele lui Eber de care s-ar fi putut folosi pentru 
a-l convinge să-l salveze pe David? 

— Ştii cum se zice, dădu ea curs unei intuiții de moment, 
când te apuci de jogging, parcă toată lumea în jurul tău începe 
să facă la fel. Descoperi că ai colegi care aleargă în parc, observi 
altfel reclamele la încălțămintea sport, iar strada parcă se umple 
de oameni care trec pe lângă tine în pas alergător. Este doar o 
impresie. Ei erau acolo și înainte, însă preocupările lor nu erau 
şi ale tale. Vedem în jurul nostru doar ceea ce se potrivește cu 
noi, cu starea noastră de moment. De cine îţi este dor, Eber? 
Cine îţi lipseşte atât de rău încât te-a cuprins tristețea atunci 
când te-ai uitat la mine și la David? 

Eber scrâșni din dinţi și își privi pumnul. Când clipi, o la- 
crimă i se încurcă între gene. Marina se aplecă înainte. Nu mai 
asculta doar cu auzul, ci cu întreg corpul. Mai văzuse un caz 
similar pe vremea când era studentă. 

Vasile Creangă, un şofer care își pierduse întreaga familie 
într-un accident de maşină survenit din vina lui, în momentele 
de criză, se târa în genunchi prin salonul spitalului de boli ner- 
voase, implorând iertarea fantomelor soţiei și a celor doi copii. 
Pe rând, intra în rolul victimelor, a judecătorului și a acuzatu- 
lui. Punea întrebări nemiloase, se dezvinovăţea cu voce de om 
beat, şi se lovea peste obraji pentru a stinge flăcările care îi 

transformau trupul în scrum. După ce vocea inchizitorială 
pronunţa sentința de condamnare la viață, iar cea plângăcioasă 
îşi recunoștea bolborosind vina, Vasile Creangă se uita la pro- 
priul pumn cu aceeași poftă aproape ludică de a-și face rău ca 
și Eber. Mântuire prin suferință. Nici pentru unul, nici pentru 
celălalt, moartea nu era o opţiune acceptabilă. Ar fi fost prea 
simplu, prea ușor. Să nu mai existe, să înceteze să mai bea zil- 
nic din cupa otrăvită a faptelor lor trecute, ar fi fost o izbăvire 
nu doar nemeritată, dar şi imposibilă. Pentru cei ajunși în lad, 
nu există izbăvire. 

Eber își trecu mâna peste chipul golit de orice expresie. 

— Ca să mă întorc pe Isla Negra, spuse el, am furat un yacht 
cu pânze și i-am aruncat pe membrii echipajului în apă; sper 
să fi ajuns cu bine la mal. Era o noapte cu vânt puternic și va- 
luri înalte. Au urmat două luni lungi şi chinuitoare. Când în 
sfârșit am intrat în casă, am găsit-o pe Trinidad pe moarte. De 
cinci zile nu mâncase și nu băuse nimic. Când m-a văzut, a cre- 
zut că sunt un înger venit s-o duc în Rai. Mi-a surâs, mi-a să- 
rutat mâna - cât de uscate îi erau buzele! — apoi mi-a murit în 
braţe. 

Eber privi disperat la Marina: 

— Aș fi putut s-o salvez, s-o readuc la viață, însă n-am fă- 
cut-o. Am pus legământul făcut mai presus de viața femeii care 
murise așteptându-mă s-o salvez, ca om ori ca înger. N-am 
reuşit, n-am putut, să fiu pentru ea nici unul, nici celălalt. lată 
de ce, deși aş vrea, nu-ţi pot vindeca iubitul. 

David ciocăni în podea: 

— Îmi pare rău că trebuie să vă întrerup, dar, ştiţi, un om 
sângerează aici. Din douăzeci de minute probabil că s-au făcut 

optișpe. Fără să vreau să par insistent ori lipsit de compasiune, 
dar cred că veți putea continua discuţia începută și după, dacă 
mă înţelegeţi ce vreau să spun. 

Marina strânse din pumni, iar ochii i se umplură de lacrimi. 
Johnny Bravo nu se dezminţea. La fel de arogant, la fel de ne- 
păsător cum îl cunoscuse. Nu hacker ar fi trebuit să se facă, ci 
operator de buldozer! 

Eber scutură din cap, încercând să revină în prezent. O 
parte din el era încă pe Isla Negra, privind flăcările care mis- 
tuiau casa în care fusese mai fericit decât fusese vreodată în 
viaţa lui. 

— Da, întreabă-mă ce vrei să afli, spuse el pe un ton nesigur. 
Dacă pot și ştiu, am să-ți răspund. 

Chipul lui David se lumină: 

— Atlantida, ce poți să îmi spui de ea? A existat cu adevă- 
rat? 

Disperarea Marinei se transformă în furie explozivă. Se uită 
la Serghei, somându-l să spună ori să facă ceva. Să-l împuște 
pe nebun încă o dată ar fi fost o variantă acceptabilă. În braţ, 
de data asta, ca să simtă durerea! 

Serghei făcu un imperceptibil semn de negaţie din cap. 
David nu prezenta semnele cuiva aflat sub stare de șoc. Ştia 
foarte bine ce face. Cât timp Marina îl interogase pe Eber, tâ- 
nărul își cercetase de mai multe ori pe furiș pulsul. Oricare ar 
fi fost acela, și oricât de nebunesc ar fi fost el, David avea un 
plan. 

Eber îl studie mirat: 

— Indiferent cât aș încerca să vă înțeleg, voi, pământenii, 
continuaţi să rămâneți o enigmă pentru mine. Da, Atlantida a 

existat. Atlanţii au fost un experiment nefericit prin care Adam 
a încercat să introducă pentru prima dată monoteismul în 
practicile religioase ale pământenilor. A luat un popor care 
trăia pe insula Santorini şi i-a îndoctrinat așa cum şi-au îndoc- 
trinat tiranii contemporani trupele. Pe Neptun, patronul 
atlanților, l-a transformat într-un zeu absolut, iar pe ei, în po- 
porul lui ales. Rezultatul n-a fost pe măsura aşteptărilor. Cruzi 
prin modul lor de gândire, atlanții au preferat să-i treacă prin 
foc şi sabie pe cei pe care i-au cucerit, în loc să-i convertească 
la credinţa lor, aşa cum era planul. Dacă n-ar fi murit în erupția 
vulcanică ce a devastat marea Egee la vremea respectivă, 
Adam ar fi organizat o nouă execuţie în masă pentru a putea 
scăpa de ei. 

David mulțumi printr-o înclinare a capului. Dezinteresul 
tânărului de a cere detalii suplimentare despre unul dintre cele 
mai mari mistere ale omenirii îi întări lui Serghei bănuiala că 
David avea un număr de căsuțe pe care trebuia să le bifeze îna- 
inte să treacă la subiectul care îl interesa cu adevărat. 

— Așa, următoarea întrebare: ai idee ce s-a întâmplat cu 
Ciuma Aurului, cum i se zice prin părţile astea? 

— Cred că da. Din ce pot să-mi dau seama, Adam s-a folosit 
de naniții unui modul de terraformare — o fi existat vreunul pe 
navă — pentru a obţine acest efect. Ce a urmărit procedând ast- 
fel, n-aş putea să-ţi spun. 

— Naniţi spui? repetă David gânditor. Și ce anume fac ei? 

— Identifică moleculele de aur din materialele pe care le în- 
tâlnesc și le extrag de acolo. Acesta este motivul pentru care 
nu mai funcționează nici un aparat modern. Orice circuit inte- 
grat conţine îl el o cantitate oarecare de aur. Ca să-l poată ex- 

trage, naniții au pătruns în respectivele componente, distru- 
gându-le. Când oamenii vor putea din nou să zboare, nu mă 
îndoiesc că vor găsi într-un loc izolat al planetei o mare canti- 
tate de aur în stare pură. 

David îşi inspectă sumar bandajul, apoi continuă: 

— Cum ai știut unde să ne găsești? Că nu mă aştept să fi în- 
trebat din poartă în poartă, din Isla Negra, de unde ziceai că 
vii, şi până aici, în Bucureşti, pe Intrarea Școlii. 

Eber privi în tavan, amânând să răspundă. Întregul episod 
fusese o suită continuă de greșeli. 

— În ziua în care ceilalți păstori s-au înapoiat pe nava-mamă, 
cu gândul de a părăsi cât mai rapid sistemul solar, eu am reușit 
să fug. Aveam în plan să mă urc clandestin la bordul primului 
avion de marfă ori de poștă care zbura spre Chile, dar Ciuma 
Aurului mi-a luat-o înainte. În lipsă de altceva mai bun, am fu- 
rat yachtul despre care v-am spus, și m-am îndreptat într-a- 
colo. Doream ca sfârșitul lumii să mă găsească împreună cu 
Matilde și Trinidad, pentru care m-aș fi lăsat încă o dată cruci- 
ficat, dacă ar fi fost nevoie. Dar, cu cât trecea timpul, cu atât 
înțelegeam mai puțin ce se întâmplă. După calculele lui Adam, 
clanul Ybir ar fi trebuit să fi sosit deja. Ce se întâmplase? În 
cele din urmă, m-am hotărât să mă întorc în singurul loc unde 
aș fi putut găsi răspunsul la întrebarea mea: în casa lui Adam. 

— Ca să vezi şi tu cum e să te chinuie o întrebare, spuse 
David. Nu te lași până nu-i dai de cap. 

Eber îi zâmbi. Tânărul avea dreptate. Nu există în tot Uni- 
versul tentaţie mai mare decât cea a dorinţei de a ști. 

— Acolo, într-adevăr, am găsit ce căutam, continuă el. As- 
cuns printre lucrurile lui Nathaniel, mă aștepta un bilet în care 

îmi explica în detaliu planul lui, cât şi cum îi pot găsi pe cei că- 
rora le încredințase execuția lui. Am făcut rost de o bicicletă şi 
iată-mă aici. 

David închise ochii. O oboseală ca de plumb îi cuprindea 
mintea, vătuindu-i gândurile. 

— Zi-mi ceva, te rog. Care-i treaba cu cei șaizeci de zei ai 
voştri? Adică, la cine se mai poate închina o specie care a reușit 
să înfrângă moartea? 

Atât Marina, cât şi Serghei își ridicară deodată privirea. În 
glasul lui David intervenise o schimbare abia perceptibilă. 
Pierdut în gândurile lui, Eber n-o sesiză. 

— Cei Şaizeci nu sunt zei în sensul în care v-aţi —- mă rog, 
v-am obișnuit noi — ci personalități care au influenţat semnifi- 
cativ cultura imperiului Anunnaki. Prin comportamentul lor, 
fiecare dintre ei a oferit un altfel de răspuns la întrebarea ce 
constituie fundamentul societății noastre: Cine sunt eu? Eu 
sunt Cunoașterea, a spus primul. Eu sunt Răbdarea, a răspuns 
cel de-al doilea. Iar eu, Onoarea, Puterea, Pasiunea, spun 
ceilalți. Şi tot așa până la șaizeci. 

David își șterse cu dosul palmei picăturile de transpiraţie 
ce-i șiroiau liber pe frunte. 

— O mulțime de răspunsuri, rosti el cu greutate. Sunt cu- 
rios, ce zice ultimul? 

— Ultimul nu există. Pe locul lui se află un simplu semn de 
întrebare, un memento dedicat căutării neîntrerupte al sensu- 
lui vieții. 

— Nu știu dacă e înălțător sau dezamăgitor atunci când 
vezi că însuși Creatorul tău are dificultăţi să pună viața în 
ecuaţie, murmură David. Cred că e o dramă similară cu cea a 

copilului care își vede părintele că nu-i în stare să se țină de 
regulile pe care tot el le-a stabilit. 

David își apăsă inima cu palma. Bătea repede și neregulat, 
încercând să suplinească sângele pierdut. În curând avea să se 
oprească cu totul. Privi la Marina cu o imensă părere de rău. 
Nici una dintre informaţiile pe care le obținuse de la Eber nu-i 
era de ajutor în a-l convinge s-o vindece pe femeia de care era 
iremediabil îndrăgostit. 

— Nu ştiu de ce ești așa de supărat pe rezultatul Deştep- 
tării, spuse el, lăsând furia să-l cuprindă. A pus pe un piedestal 
nemeritat un laş şi un fățarnic. Din păcate, avem nevoie de 
tine. Nu știm cine suntem și încotro ne ducem. Ne trebuie o 
oarecare certitudine ca să ne putem trăi viețile noastre, cum ai 
zis? — „scurte și cumplit de inutile”. Alternativa este convin- 
gerea că viaţa nu are valoare, iar prin urmare, nici nu merită 
trăită. La ce bun să te zbaţi, să vrei să fii mai bun, să te ridici 
deasupra condiţiei în care te-ai născut, dacă la sfârșit, și cel 
vrednic, și cel leneș, primesc același premiu: scufundarea în 
neființă? Credinţa în tine a creat o inimaginabilă cantitate de 
suferință, dar în același timp ne-a oferit un model care ne-a 
scos din bezna violenţei și ne-a propulsat într-o Renaștere a 
spiritului. Dacă ai avea un strop de curaj în inima ta, dacă nu 
ai fi din nou același extraterestru mic şi laş pe care îl știm, ai 
face un pas înainte și ţi-ai prelua turma. Ne-ai conduce pe o 
cale care să ne îndepărteze de ura și întunericul pe care tot voi, 
dragii noștri Creatori, l-aţi pus acolo. Grăbește-te. Dacă nu o 
faci tu, o vor face în locul tău Străjerii și cei asemenea lor. Un 
nou Ev Mediu va sufoca omenirea pentru încă o mie de ani. 
Deșteptarea pe care o vezi acum pe străzi nu va ţine mai mult 

de o generaţie. Modificările fizice pe care metoda lui Nathaniel 
le-a provocat în creierul convertiţilor vor pieri împreună cu ei. 
Dacă nu facem ceva, în locul lor vor veni aceiași prădători puși 
pe viaţă uşoară pe care îi știm. Şi e normal să fie așa. E în firea 
noastră să vrem să fim fericiţi. Că încurcăm lenea și plăcerile 
de bază ale trupului cu fericirea, asta-i altă poveste. 

— Şi ce ai vrea să fac? Să inventez o nouă religie?! 

— la o gumă și şterge ultimul semn de întrebare de pe ca- 
dranul orologiului înțelepţilor voştri. Pune în locul lui „Eu 
sunt Compasiunea”. Există deja unul de felul acesta? 

— Nu, nu cred... 

— Oare de ce nu mă mir? Şi nu, nu trebuie să inventezi o 
religie nouă. Foloseşte-te de cea care există. Pune vechea carte 
sub piciorul mesei, apoi scrie una nouă, Biblia după Eber. Mă 
rog, celălalt nume al tău. Renunţă la minciunile din Geneză; 
oricum nu mai convingeau pe nimeni. Spune adevărul așa 
cum a fost el, apoi învaţă-i pe oameni că Dumnezeu este în fap- 
tele noastre, nu în bisericile pe care le înălțăm. Că gestul de a 
ridica de jos un copil care s-a rănit în genunchi ori de a nu lovi 
cu piciorul un câine doar pentru că trecea pe-acolo, conține în 
el mai multă divinitate decât toate catedralele, sinagogile ori 
moscheile ridicate vreodată. Spune-ne că Dumnezeu nu este 
sfârşitul călătoriei, ci călătoria în sine, nevoia de a descoperi 
ori reevalua ce se află în spatele cuvintelor, dincolo de legile 
săpate în piatră ale părinţilor și bunicilor noștri. Că este în re- 
gulă să nu-l înțelegem pe Dumnezeu, căile și metodele lui, 
atâta timp cât îl căutăm prin fiecare gest al nostru. 

Eber întoarse capul, evitând să asiste la ultimele momente 
ale lui David. Cuvintele pământeanului aveau ceva tulburător 

în ele. Puneau într-o nouă perspectivă învăţăturile Celor 
Șaizeci. Le adăuga o nouă dimensiune, transformându-le în alt- 
ceva: Eu sunt Cunoașterea; exist pentru a susține viața, nu pen- 
tru a o distruge. Eu sunt Răbdarea; absorb excesele celor ce nu 
și-au găsit încă echilibrul interior. Eu sunt Puterea; îi ajut pe 
cei aflați la răspântie de drumuri să țină calea dreaptă, indife- 
rent cât de grele sunt alegerile pe care vor trebui să le facă. 

De undeva din spatele minţii, Damian îi surâse: Cine știe, 
poate că a venit vremea unui Al Treilea Testament. 

Eber își acoperi nasul cu mâna. Duhoarea propriei murdă- 
rii, a fructelor stricate cu care îl bătuse gloata, și a sângelui ce-i 
cursese din răni era de nesuportat. Nişte braţe musculoase îl 
înhățară, trântindu-l la pământ. Vârful cuiului îi împunse 
palma, pregătindu-se să-l țintuiască de lemnul crăpat de soare. 

Un Adam fantomatic traversă peretele și se așeză în cana- 
pea alături de Elena. Eber îl studie cu dispreţ. Reflexia din min- 
tea lui arăta chiar mai rău decât originalul. Burta imensă i se 
revărsa peste curea, iar ochii porcini, plini de răutate, îl studiau 
amuzați. 

— Impresionantă partea cu crucificarea, spuse el, dar mă 
tem că e fumată deja. O ştiu cu toții. S-au făcut filme și s-au 
scris cărți despre ea ca despre nimic altceva. De ce nu le spui prie- 
tenilor tăi ceva nou? De exemplu, despre înțelegerea noastră. 

— Eşti nebun! N-a existat nicio înțelegere, vreodată, între 
noi! Doar ai profitat de mine și de ideile mele așa cum ţi-a venit 
mai bine, ţie și planurilor tale. 

— Acest aspect este doar parțial adevărat. Ai îmbrățișat 
rolul de Mesia cu entuziasm încă de la început. Şi cine te-ar 
putea învinui pentru asta? Erai plictisit şi apatic. Oricâte orgii 

ai organiza pentru a sărbători vinul, creativitatea și orgasmul, 
până la urmă, ţi se ia și începi să mai vrei şi altceva. Să devii 
semi-zeu, născut din femeie duracă și tată ceresc, ți s-a părut 
amuzant, recunoaște. 

— Minţi! Când ai venit la mine, mi-ai spus că religia inven- 
tată de tine și de Nathaniel stagna, că trebuia făcut ceva. 

— Exact. Stagna, adică nu dădea rezultatele pe care noi, tu 
inclusiv, le căutam: sporirea vitezei de evoluţie tehnologică, 
prin orice mijloace, a duracilor. Ţi-am spus că ești liber să-ţi 
alegi mesajul atâta timp cât introduceai credinţa în viața după 
moarte. Ai acceptat, iar de a doua zi te-ai și apucat de lucru. 
De unul singur ţi-ai inventat povestea şi tot singur ţi-ai ales 
așa-zişii părinți. Dacă pe vremea aia ar fi existat premiul Sofo- 
cle pentru cel mai bun scenariu, jur că te-aș fi propus pentru 
el. 

— Trişezi! Ştii bine că altfel nu i-aș fi putut convinge pe 
dura — pe pământeni să mă urmeze. Am făcut-o spre binele lor. 
Religia mea urma să fie mai bună decât a ta. Uneori, deși mi 
se face scârbă s-o spun, scopul scuză mijloacele. 

Adam se ridică în picioare. Răutatea întipărită în expresia 
chipului îi dispăruse, înlocuită de o profundă tristețe. 

— Îţi mai aduci aminte de cineva care obişnuia să spună 
acelaşi lucru? 

Eber simți că i se face un gol în stomac. 

— Tu... 

— Exact. Nu suntem chiar atât de diferiţi pe cât ţi-ar plăcea 
să crezi. Ţi-ai pus vreodată întrebarea de ce nu ai încercat să 
mă opreșşti? De ce ai acceptat în cele din urmă martiriul? 

— Pentru că știam că altfel mi-ai fi ucis discipolii! 

— Prostii. Nu te-am auzit să te fi revoltat vreodată împo- 
triva sutelor de prizonieri pe care îi executam zilnic în arenele 
de gladiatori. Ba chiar îmi aduc aminte că obișnuiai să pariezi 
consistent împotriva lui Lameh care prizonier va rezista cel 
mai mult și cum anume va fi ucis. 

Eber închise ochii și își acoperi urechile cu palmele. Inexo- 
rabil, acea parte a minţii lui care știuse întotdeauna adevărul, 
își continuă nestingherită rechizitoriul: 

— Nu ai încercat să mă oprești, deoarece și tu voiai să te în- 
torci acasă, în imperiu. Dar tu, spre deosebire de mine, ai avut 
pe cine să dai vina pentru toate pe care a trebuit să le facem 
pentru a-i forța pe duraci să iasă din coconul lor călduț. Să vrea 
mai mult, să vrea totul! 

Adam traversă încăperea și se opri dinaintea peretelui ce 
dădea spre stradă: 

— i se oferă șansa — reală, de data aceasta — de a conduce 
o specie către măreție. N-o rata. Pământenii reprezintă o ne- 
cunoscută cosmică. Pot incendia Universul de la un cap la altul 
în numele tău ori îl pot transforma într-o grădină a Edenului 
împreună cu tine. Vezi pe care o vrei, pentru că în mod sigur 
una dintre ele se va întâmpla. 

Adam își trecu mâna prin zid, apoi privi către David. 

— Pământeanul împușcat care, apropos, seamănă până la 
identitate cu acel Eber care a vrut să schimbe lumea într-un loc 
mai bun, mai are foarte puţin timp de trăit. Un minut, cel mult 
două. Nu-l pierde, pe el și pe prietenii lui. Alţii ca ei nu vei mai 
găsi prea curând. Conducătorul care nu se poate baza pe un 
nucleu de locotenenţi capabili și loiali, este condamnat să facă 
greșeli pe care nu le mai poate lua înapoi după aia. 

— Bine, dar cine spune că vreau să devin un conducător? 
strigă disperat Eber. 

Venind de dincolo de zid, atenuate de zgomotul străzii, cu- 
vintele lui Adam pătrunseră în casă, aducând cu sine o notă 
de amuzament: 

— Nimeni, dar ai fi un idiot dacă n-ai face-o. 

O mișcare furișată, situată undeva la periferia câmpului său 
vizual, îi atrase atenţia lui Eber. Serghei, înarmat cu un cuțit 
cu lama scurtă, se pregătea să se repeadă asupra lui. 

Dintr-un pas, îl prinse de mână, dar nu-l dezarmă: 

— Ajută-mă să-l întind pe podea, dar pune-i ceva sub cap. 
Repede! 

De surpriză, Serghei dădu drumul unui șuvoi de cuvinte în 
rusă, apoi realiză ce face și schimbă înapoi în română: 

— Te-ai răzgândit? O să-l faci bine? 

— Mi-am dat seama că am nevoie de ajutor. Există undeva 
un laborator Anunnaki de care aș vrea să ne folosim pentru a 
schimba anumite, hm, aspecte, care au fost intenționat afectate 
în genomul uman. Cineva trebuie să mă ajute să-l pornim. 

Din pragul leșinului, David deschise un ochi: 

— E cu trei sau cu cinci pini mufa? 

Marina își acoperi faţa cu palmele și izbucni în plâns. Eber 
îşi scoase unitatea de regenerare de la gât şi i-o așeză pe piept 
lui David. 

— Care mufă? rosti el zâmbind. 

— Aia de la monitor. Să ştiu ce adaptor trebuie să luăm la 
noi — cu sunet sau fără sunet inclus. 

Eber apăsă pe butonul din centrul unităţii de regenerare, 
apoi se așeză pe podea alături de David. 

— Nu ţin minte să fi văzut vreo mufă, spuse el. 

David încercă să se ridice într-un cot, dar renunţă la jumă- 
tatea gestului. 

— Las' că ne conectăm pe Wi-Fi. lar dacă nu merge, o să 
scriu pe loc un protocol de conversie a datelor. N-ar trebui să 
fie greu. Aia prin filme o fac tot timpul. 

Din coșul pieptului lui David, străbătând oasele, pielea, 
apoi tricoul, se ridica un fuior negru, ca de fum. 

— Ce-i asta? spuse el, încercând să prindă în palmă aburul 
imaterial. 

— Aceştia sunt naniții unităţii de regenerare. Extrag glonţul 
și sângele în același fel în care naniții lui Adam au extras aurul 
din circuitele voastre integrate. Lasă-i în pace. În câteva minute 
ar trebui să termine. 

David îl prinse de antebraț: 

— Ce se întâmplă după ce se termină programul de rufe 
murdare? Îi iei jucăria, o pui înapoi la gât și pleci? 

Eber îi luă mâna între palmele sale: 

— După ce terminăm cu tine, ne mutăm la domnișoara Ma- 
rina. În felul acesta, voi îndeplini ultima dorinţă a lui Natha- 
niel. În biletul pe care mi l-a lăsat, mă ruga s-o vindec, apoi să 
vă transmit tuturor părerea lui de rău pentru modul în care s-a 
văzut nevoit să acționeze. 

— Un gest frumos din partea lui, mormăi David. Într-un fel 
sau altul, și-a onorat promisiunea făcută. O să ne spui și nouă, 
cândva, ce i s-a întâmplat? 

— Desigur. Cred că lumina care s-a văzut pe cer în ziua care 
a marcat momentul Deşteptării s-a datorat exploziei navei- 
mamă. Ar fi putut fi un asteroid ori vreun meteorit mai zdra- 

văn, dar coincidenta ar fi prea mare. Dintr-un motiv pe care 
nu cred că îl vom şti vreodată, toți păstorii, împreună cu nava 
lor, au pierit în ziua aceea. Pentru o vreme cel puţin, secretul 
Pământului e la adăpost. 

Eber smulse dintr-un gest pansamentul improvizat și-i 
dădu drumul pe podea. Sub el, pielea rămase netedă, absentă 
de orice fel de cicatrice. 

David îi mulțumi printr-un gest morocănos. 

— Nu-i rău, dar aş zice că mai ai de lucrat la partea de com- 
portament la căpătâiul bolnavului. 

Prompt, Serghei îi administră o scatoalcă. 

— lartă-mă, liubovi maia”, îi spuse el Marinei, știu că ăsta-i 
departamentul tău, dar n-am putut să mai rezist. Trebuie să 
mă înţelegi! De când l-am întâlnit prima dată, mă ţin să-l arti- 
culez. Un asemenea hal de om, arogant şi mitocan, eu n-am 
mai întâlnit! 

David încercă să-i dea un pumn, dar starea de oboseală îl 
tinu lipit de perete. 

Eber strânse unitatea de regenerare în palmă, privind când 
la Serghei, când la Aurelia. 

— Planul pe care o să vreau să-l punem împreună la punct 
- desigur, dacă și voi o să vă doriți acest lucru — va necesita 
multă forță și energie, plus că se va întinde pe câteva sute de 
ani, dacă nu cumva mult mai mult de atât. Cât de bine te-ai 
ține pentru vârsta ta, unchiule, mă tem că fără ceva reparaţii 
capitale, o să-ţi fie cam greu să ţii pasul cu noi, restul. 

Serghei, se uită în jur, apoi la Eber: 

— Cu mine vorbeşti? 


32 Ar006oBb MOA = A mea iubită. 

— Da, cu tine. La modul cum te prezinți, aș zice că n-ai fost 
cine știe ce june fatal în tinerețe. Mai curând genul care leapădă 
acneea juvenilă cam în jur de treizeci, treizeci și cinci de ani. 

— Zi mai curând patruzeci. 

Eber îi făcu cu ochiul, apoi se întoarse către Aurelia. 

— Cât despre domnișoara... 

— Aurelia... 

— Aurelia, reluă Eber cu un zâmbet, cred că dumneaei i-ar 
surâde un douăzeci și cinci de ani. Ce spuneţi de propunerea 
mea? 

Aurelia îl luă pe Serghei de mână. 

— Aș zice douăzeci și șapte. Ştiţi, aceeași problemă cu ac- 
neea juvenilă ca și la dânsul. 

— Cum nu se poate mai bine. Acum, dacă domnișoara Ma- 
rina va dori să se întindă vreo oră pe canapea, apoi aș vrea să 
vorbim despre ideea care mi-a venit. 

David se ridică în picioare ținându-se de perete. 

— Ne apucăm să rescriem genomul tuturor oamenilor de 
pe planetă? 

Eber cântări în palmă unitatea de regenerare, o învârti de 
câteva ori între degete, apoi i-o așeză gânditor Marinei pe stern. 

— Şi asta, dar, pentru început mă gândesc la niște eveni- 
mente locale. Apoi, pe măsură ce repunem televiziunea şi in- 
ternetul în stare de funcţionare, ne vom extinde încet-încet la 
nivel global. Ştiţi cum se spune: timp să fie. Iar din acesta, har 
Universului, cel puţin pentru moment, s-ar părea că avem destul! 

Tunelul de la capătul lumii 
de Diana Alzner 


„Premiul pentru cel mai bun 
roman SF — RomCon 2019!” 


„Aveam de spus o poveste adevărată şi, 

| pentru că nu puteam s-o înfățișez lumii 

| ca atare, am pus-o într-o ramă SF.” 
Diana Alzner 


| í „Am cumpărat cartea şi am lăsat-o să 
ÎN adi A" aştepte o perioadă, ca să savurez lec- 

tura pe îndelete. Dar n-am citit pe în- 
delete, ci pe nerăsuflate, într-o singură după-amiază, fără să las 
cartea din mână. Nu datorită suspansului. Nu suspans e cuvân- 
tul potrivit, ci fascinaţie. 

Prezentarea de pe site-ul editurii nu e exagerată, cartea e 
halucinantă, nu te lasă să pleci, aşa cum nu lasă dansul unduitor 
al şarpelui şi privirea lui hipnotizantă prada să fugă. Am ales 
comparaţia asta pentru că Tunelul de la capătul lumii îşi are 
doza sa de horror, iar Diana Alzner e o maestră a horror-ului — 
a unui horror susurat, fascinant, halucinant.“ 

Ana-Veronica Mircea 

Bănuim de multă vreme 
că suntem creaţia unei 
civilizaţii extraterestre, a 
unor grupuri de fiinţe 
venite din alte lumi, însă 
scopul pentru care au 
făcut-o a rămas un 
mister vreme de milenii. 
Până azi. 

David Aman, un hacker 
de geniu și posesorul 
unui umor extrem de 
negru, se trezește într-o 
zi rece de iarnă aruncat 
într-o cursă contracro- 
nometru care îi va pune 
la încercare nu doar 
talentul profesional, dar 
și credinţele sale vechi 
de când lumea. 
Misiunea care îi este 
încredințată pare impo- 
sibilă: salvarea întregii 
specii umane de la o 
dispariţie bruscă și 
violentă. 

